
PASKYRIMAS 


GRAFUI LEMIEČIUI! 


Siųsdamas šiomis dienomis Jūsų šviesybei savo 
komedijas, anksčiau išėjusias iš spaudos nekaip į 
sceną“, kiek pamenu, esu rašęs, jog Don Kichotas 
segasi pentinus, idant atjojęs išbučiuotų rankas 
Jūsų šviesybei, ir štai dabar jau galiu pasakyti, kad 
prisisegė juos ir leidosi kelionėn, ir jeigu prijos, ti- 
kiuosi, jog busiu padaręs Jūsų šviesybei šiokią 
tokią paslaugą, nes iš visų pusių esu skubinamas 
jį išsiųsti, idant nuslūgtų kartėlis ir koktumas, su- 
keltas kito Don Kichoto, kuris, dangstydamasis ant- 
ros dalies vardu, klajoja po pasaulį“. Ir, pasirodo, 
labiausiai laukia manojo Don Kichoto didysis Ki- 
nijos imperatorius*, prieš mėnesį per savo žygūną 
įdavęs man kiniškai rašytą laišką, kuriuo prašo, 
tiesą pasakius, meldžia jį atsiųsdinti — mat geidžiąs 
įsteigti ispanų kalbos mokymo kolegiją ir pageidau- 
jąs, kad jos mokomasi būtų pagal Don Kichoto 
istoriją. Drauge siūlo jis man būti tosios kolegijos 
rektoriumi. 

Paklausiau aš įteikėją, ar neperdavęs man jo 
didenybė kokios piniginės paramos. Šis atsakė, jog 
to nė mintyse neturėjęs. „Tokiu atveju, brolau, — 
pareiškiau aš,— keliaukite atgal į savo Kiniją de- 
šimties arba dvidešimties mylių per dieną greičiu, 
žodžiu, tokiu, kokiu pageidaujate, o man sveikata 
draudžia tokion ilgon leistis kelionėn, juo labiau 
kad esu ne tik ligonis, bet ir bepinigis, ir kas man 
imperatoriai bei monarchai, jei Neapolyje turiu 


didįjį grafą Lemietį, kuris, nedumdamas man akių 
visokiausiomis kolegijomis ir rektorių vietomis, 
mane šelpia, globoja ir teikia daugiau malonių, nei 
išgaliu geisti“. 

Šitaip atsisveikinau aš su žygūnu, kaip dabar 
kad atsisveikinu ir su Jūsų šviesybe, duodamas žodį 
padovanoti Persileso ir Sichismundos klajones,— 
knygą, kurią Deo volente* užbaigsiu per keturis 
mėnesius, ir, reikia manyti, bus tai knyga pati pras- 
čiausia arba, priešingai, pati geriausia iš visų Mu- 
sų kalba rašytųjų (turiu galvoje pramogines kny- 
gas); beje, gailiuosi pasakęs: pati prasčiausia, nes, 
mano draugų nuomone, šioji knyga pasieksianti 
visokeriopos tobulybės viršūnę. 

Grįžkite“, Jūsų šviesybe, kuo geriausios svei- 
katos, o tuo metu Persilesas jau bus pasirengęs 
išbučiuoti Jums rankas, lygiai kaip aš, Jūsų švie- 
sybės tarnas, bučiuoju Jums kojas. Rašyta Madride, 
vienas tūkstantis šeši šimtai penkioliktųjų metų 
spalio paskutiniąją dieną. 


Jūsų šviesybės tarnas 
MIGELIS DE SERVANTESAS SAAVEDRA 


* Su Dievo padėjimu (lot.). 


PRATARMĖ SKAITYTOJUI 


Viešpatie aukščiausias, su kokiu knietuliu lauki tu, aukštakilmi, 
o gal ir tu, žemakilmi skaitytojau, šios pratarmės, tikėdamasis, jog 
nešykštėsiu joje kerštų, plūdimų ir burnojimų antrojo Don Kichoto 
autoriui, kuris, kaip teko girdėti, pradėtas buvęs Tordesiljuje, o 
gimė Taragonoje“! Tačiau, dievaž, nesuteiksiu tau šio malonumo, 
nes nuoskaudos kad ir sukursto pyktį net nuolankiausiose širdyse, 
manajai ši taisyklė negalioja. 

Norėtumei, idant apšaukčiau jį asilu, pusgalviu ir stačioku, bet 
aš to neturiu nė mintyje: jisai pats save nubaudė, kaip pasiklojo, 
taip ir išmiegos, o man jis nė motais. 

Skaudžiausia, kad išvadino jis mane seniu ir berankiu, lyg mano 
valios darbas sulaikyti laiką, idant jisai tam tyčia man sustotų, ir lyg 
būčiau netekęs rankos kur nors smuklėje, o ne viename didžiausių 
įvykių", kokių būta praeity ir dabarty ir kokių vargu ar bus regėta 
ateity. 

Jei žaizdos ir nepuošia manęs žiūrint akimis tų, kurie jas mato, 
tai bent jau teikia man garbės, kai jas pagerbia tie, kurie žino, kur 
jos gautos, nes kariui labiau pritinka žūti kovos lauke nei kojomis 
gelbėti gyvybę. 

Ir tuo esu taip tvirtai įsitikinęs, kad jeigu dabar man būtų siūlo- 
ma padaryti tai, kas neįmanoma, ir sugrąžinti praeitį, kur kas mieliau 
pasirinkčiau anas šauniąsias kautynes, užuot buvęs be žaizdų, bet 
užtat ir jose nedalyvavęs. Randai kario veide ir krūtinėje — tai 
žvaigždės, visiems kitiems rodančios kelią į šlovės ir geidžiamų pel- 
nytų pagyrimų zenitą. 

Ir dar noriu pareikšti, jog rašytojui svarbu ne žilas plaukas, bet 
protas, paprastai sulig amžiumi tobulėjantis. 

Taipgi buvo man skaudu, jog autorius vadina mane pavyduoliu 


ir lyg nemokšai aiškina, kas tai yra pavydas, tačiau aš, ranką pri- 
dėjęs prie širdies, galiu pasakyti, kad iš dviejų pavydo atmainų man 
žinomas tik šventasis pavydas, taurus ir siekiantis gėrio. O kadangi 
yra šitaip, bet ne kitaip, aš negaliu persekioti jokio dvasininko, juo 
labiau tokio, kuris priklauso šventajam tribunolui*; ir jeigu autorius 
galvoje turi žmogų, kurį tariamai turiu galvoje, tai jis labai klysta, 
nes aš dievinu šio žmogaus talentą ir žaviuosi tiek jo kūriniais, tiek 
nenukrypstamai doringu gyvenimu“. 

Beje, aš nuoširdžiai dėkingas ponui autoriui už pareikštą nuo- 
monę apie mano noveles, nors jos, jo žodžiais tariant, daugiau sa- 
tyrinės nekaip pamokomos, bet, šiaip ar taip, neblogos, o jeigu jos 
neblogos — vadinasi, jos nėra blogos. 

Ko gero, skaitytojau, pasakysi, jog aš labai atlaidus ir stengiuosi 
nieku būdu neperžengti savo kuklumo ribų, betgi žinau, jog neva- 
lia pridėti vargų ir šiaip jau vargo pjaunamam žmogui, 0 šio pono 
gyvenimas, be abejo, varganas, jeigu jis nedrįsta atvirai rodytis die- 
nos aky ir slepia savo vardą, prasimano tariamą gimtinę, lyg būtų 
kaltinamas jo didenybės įžeidimu. 

Jeigu tu, skaitytojau, kartais esi su juo pažįstamas, mano vardu 
jam pasakyki, jog nesijaučiu įžeistas: gerai Žinau, kas tai yra velnio 
pagunda ir kad didžiausia pagunda — įteigti Žmogui mintį, jog jisai 
galįs parašyti ir išleisti knygą, kuria pelnysiąs tiek pat šlovės, kiek 
turtų, ir tiek pat turtų, kiek šlovės. Ir norėčiau, kad mano žodžiams 
patvirtinti kaip galima smagiau ir šmaikščiau papasakotumei jam 
šią istoriją: 

Gyveno kartą Sevilijoje vienas beprotis, kuriam sumaišė protą 
pati šmaikščiausia paikybė ir pati paikiausia mintis, kokia apskritai 
gali sumaišyti žmogui protą; atsitiko taip, kad jis, nusismailinęs nend- 
rę ir pasidaręs iš jos vamzdelį, gatvėje arba kur kitur pasigauna, 
būdavo, šunį, koja primina jam vieną užpakalinę leteną, o kitą pa- 
kelia, paskiau kaip galima kruopščiau įterpia nendrės galą į tam tik- 
rą vietą ir dumia tol, kol šuo išsipučia it kamuolys; tą darbą atlikęs, 
dusyk plekštelėja šuniui per pilvą ir, laisvėn paleidęs, sako žiopliams, 
kurių visados prisirenka devynios galybės: „Tai ką gi dabar jūsų 
malonybės sakysite: ar labai jau lengva pripūsti šunį?“ 

Tai ką gi dabar jūsų malonybė sakysite: ar labai jau lengva pa- 
rašyti knygą? 

Ir jeigu ši istorija, mielasai skaitytojau, bus jam ne po nosiai 
kvapas, papasakoki jam kitą, irgi apie beprotį ir šunį: 


Gyveno kartą Kordoboje kitas beprotis, turėjęs įprotį nešiotis 
ant galvos marmuro plokštės nuolaužą arba šiaip jau kokį sunkesnį 
akmenį; būdavo, užtinka kokį užsižiopsojusį šunį, prisėlina artyn 
ir staigiai nuverčia ant jo savo naštą, o pritrenktas šuo skalydamas 
ir inkšdamas leidžiasi į kojas ir sustoja už kokių trijų gatvių. 

Ir nutiko jam kartą užmesti akmenį ant kepurininko šuns, kurį 
šeimininkas labai mylėjo. Akmuo kliudė galvą, užgautas šuo sustugo. 
Tatai pamatęs ir išgirdęs, šeimininkas stvėrė uolektį, puolė beprotį 
ir suskaitė jam visus šonkaulius, o sulig kiekvienu kirčiu vis sakė: 
„Ak tu, šunie! Tu šitaip mano skaliką? Argi nematai, galvažudy, 
jog mano šuo — skalikas?“ Ir, tolydžio  kartodamas žodį skalikas, 
taip ištaisė bepročiui kailį, kad šis liko žalias mėlynas. 

Gerai pamokytas, beprotis dingo ir ilgiau kaip mėnesį nesirodė 
žmonėse, bet pagaliau iš naujo išlindo su savo išmone ir dar sunkesniu 
luitu ant galvos. Būdavo, prisėlina prie šuns, įdėmiai apžiūri iš visų 
pusių ir, nei ryždamasis, nei drįsdamas mesti akmenį, sako: „Saugo- 
kis, čia skalikas!“ 

Ir šitaip apie kiekvieną šunį, kad ir koks pasitaikydavo, bandšunis 
ar paprasčiausias sargis, sakydavo, jog tai skalikas, ir nebemesdavo 
akmens. 

Panašiai gali atsitikti ir mūsų rašeivai, ir jisai nebeišdrįs krauti 
popieriun savo sunkių kaip uola minčių, nes kam gi bus noro krimsti 
prastai sukurptą knygą! 

Taipgi jam pasakyki, jog man nė motais jo grasinimas savąja 
knyga palikti mane be išteklių, ir, prisitaikydamas sau garsiąją „Pe- 
rendengos“ intermediją, galiu jam atsakyti: kad Dievas duos, tai nė 
kiaulė nesuės, ir lai gyvuoja ponas Dvidešimt Keturi!“, kuris vis 
viena nieko nuo manęs nenuplėš! 

Lai gyvuoja didysis grafas Lemietis, savo krikščionišku gailes- 
tingumu ir plačiai žinomu dosnumu saugantis mane nuo visų nelem- 
to likimo smūgių! Ir lai gyvuoja man gera linkįs maloningasis To- 
ledo arkivyskupas donas Bernardas de Sandovalis i Rochas'', ir 
tegu nebelieka pasaulyje nė vienos spaustuvės, ir tegu spausdinama 
prieš mane daugiau knygų, nei Mingo Revulgo'“ posmuose esama 
raidžių. 

Nė kiek man nekeliaklupsčiaujant nei meilikaujant, šiuodu di- 
džiūnai vien iš geros širdies apsiėmė mane globoti ir šelpti, ir jau- 
čiuosi laimingesnis ir turtingesnis, negu jei Fortūna būtų įprastai 
mane apipylusi savo malonėmis. 

Garbė nesvetima ir vargšui, tik jokiu būdu ne nedorėliui: vargas 
gali aptemdyti taurumą, tik ne visiškai užstelbti, o kadangi dorybė 
spindi pati savaime, netgi skurdo gožiama ir smelkiama, jai pavyksta 
galų gale laimėti prakilnių ir didžiadvasių protų pagarbą, o sykiu 
ir jų prielankumą. 

Ir nieko daugiau nebesakyki autoriui, o ir aš nieko daugiau ne- 
besakysiu tau, skaitytojau, tik įsidėmėki, jog pateikiamoji „Don 
Kichoto“ antra dalis sukirpta lygiai taip meistriškai ir iš tokios pat 
medžiagos kaip pirmoji, ir joje Don Kichotą vedu iki galo, iki mir- 
ties ir laidotuvių, idant niekas nebedrįstų kelti jo iš kapo, nes jau 
pakankamai apie jį prikalbėta, pakankamai nušvietė jo išmaningas 
beprotystes doras žmogus, tad nėra ko iš naujo jas narplioti: juk ir 
geriausi dalykai, kai jų esti be saiko, nustoja savo vertės, o blogi, 
kai jų pasigendama, įgyja šiokią tokią vertę. 

Pamiršau tau pasakyti, kad lauktumei „Persileso“, kurį jau esu 
bebaigiąs, taipgi „„Galatėjos“ antrosios dalies. 


I PERSKYRIMAS 


APIE KLEBONO IR BARZDASKUČIO 
POKALBĮ SU DON KICHOTU, 
SUSIJUSĮ SU JO LIGA 


Šios istorijos antroje dalyje, skiriamoje trečiajam Don Kichoto 
žygiui, Sidas Hamadas ben Inhalis pasakoja, kad klebonas ir barzda- 
skutys kone ištisą mėnesį nesilankė jo namuose, idant neprimintų 
ir neprikeltų iš užmiršties būtų dalykų, tačiau nenustojo matytis su 
dukterėčia ir šeimininke, prašė rūpestingai jį slaugyti ir valgydinti 
maistingais patiekalais, pravarčiais širdžiai ir smegenims, kame, blai- 
viai galvojant, ir glūdinti visa jo bėda... 

Moterys tvirtino, jog taip ir darančios ir taip darysiančios visomis 
išgalėmis ir visa širdimi, nes kartais jau pastebinčios poną esant tik- 
rai sveiko proto... į 

Tuodu labai džiaugėsi šiomis naujienomis, taipgi savo gražiu su- 
manymu pargabenti jį apkerėtą jaučių traukiamu vežimu, kaip tatai 
pasakojama šios tokios didžios ir tokios tikros istorijos pirmos dalies 
paskutiniame perskyrime... 

Tad juodu nusprendė jį aplankyti ir patys įsitikinti, ar jis tikrai 
pasitaisė, nors tai jiems atrodė beveik neįmanoma, ir susitarė nieku 
gyvu nekliudyti klajojančios riterijos, idant neatsivertų tokia šviežia, 
vos užsitraukusi žaizda. 

Žodžiu, atėjo pas jį ir aptiko besėdintį lovoje žalia bajine liemene, 
su raudona tolediška kepuraite ant galvos; ir buvo jis toks sudžiūvęs 
ir išsekęs, jog atrodė daugiau panašus į mumiją. 

Pasitiko juos labai maloniai, o paklaustas apie sveikatą, pasi- 
pasakojo apie save ir savijautą gana protingai ir pačiais išraiškiau- 
siais žodžiais. 

Taip jiems bešnekučiuojant, išėjo kalba apie vadinamuosius vals- 
tybės reikalus ir valdymo būdus, ir vienas blogybes mūsų pašneko- 
vai rovė su šaknimis, kitas — pliekė, vienus papročius gerino, ki- 

tus — gujo, ir kiekvienas tarėsi tuo metu esąs naujasis įstatymų lei- 
dėjas, šiuolaikinis Likurgas arba naujai iškeptas Solonas!?... 

Ir taip jie atnaujino valstybę, jog atrodė, tarytum būtų įmetę ją 
žaizdran ir iš ten ištraukę visiškai kitonišką. 

Ir apie visus tuos gvildenamus dalykus Don Kichotas kalbėjo 
su tokiu išmanymu, jog abiem tikrintojams nebeliko jokių abejonių, 
kad jis visiškai sveikas ir pilno proto. 

Šio pokalbio klausėsi dukterėčia ir šeimininkė ir nesiliovė dėko- 
jusios Dievui, kad ponas pagaliau atėjo į protą. 

Tačiau klebonas atsisakė pirmykščio nusistatymo nekalbėti apie 
riteriją, norėdamas galutinai įsitikinti, ar Don Kichotas visiškai 
pasveiko, ar tik toks atrodo. Ir todėl pamažu perėjo prie sostinės nau- 
jienų ir, be kita ko, pareiškė, jog, kiek žinoma iš patikimų šaltinių, 
turkų sultonas išplaukęs jūron su galingu laivynu, o kokie jo keti- 
nimai ir kur pratrūksianti toji baisinga audra, — niekas nenumanąs, 
ir jog vėlei, kaip kone kasmet, visas krikščioniškasis pasaulis, siaubo 
krečiamas, keliąs aliarmą, o jo didenybė įsakęs sutvirtinti Neapolio, 
Sicilijos ir Maltos salos pakrantes. 

Į tai Don Kichotas atsakė: 

— Laiku sutvirtindamas savo valdas, idant priešas neužkluptų 
jo iš netyčių, jo didenybė pasielgė kaip didžiai apdairus karys; bet 
jeigu jis būtų kreipęsis patarimo į mane, aš būčiau jam pataręs im- 
tis tokių atsargumo priemonių, apie kurias jo didenybė nūnai tik- 
riausiai nė galvoti negalvoja. 

Tatai girdėdamas, klebonas sau vienas tarė: „,„Tesaugo tave Die- 
vas, vargše Don Kichote! Man regis, iš beprotybės aukštybių tu krinti 
į paikumo bedugnę“. | 

Tačiau barzdaskutys, kuriam dingtelėjo ta pati mintis kaip ir 
klebonui, paklausė Don Kichotą, kokių, jo manymu, atsargumo 
priemonių būtų pravartu imtis: gal jos būsiančios iš tų gausybės be- 
prasmių pasiūlymų, kuriais paprastai užverčiami valdovai. 

— Mano pasiūlymas, pone barzdagremžy, anaiptol ne bepras- 
mis, o priešingai, netgi labai prasmingas, — tarė Don Kichotas. 

— Aš nieko tokio ir nesakau,— atsiliepė barzdaskutys, — bet, 
kaip rodo patyrimas, visi ar bent jau diduma projektų, pateikiamų 
jo didenybei, arba neįgyvendinami, arba netikę, arba pražūtingi ir 
karaliui, ir karalystei. 

— Na, manasis projektas nei neįgyvendinamas, nei netikęs, — 
atrėmė Don Kichotas, — priešingai, nė vienas projektų tiekėjas ne- 

galėtų sugalvoti tokio lengvai ir veikiai įvykdomo, tikslingo ir pa- 
togaus projekto. 

— Tad sakykite ilgai nelaukdamas, pone Don Kichote,— tarė 
klebonas. 

— Nenorėčiau dabar jo dėstyti, —atsiliepė Don Kichotas,— 
jau rytoj jis gali pasiekti ponų patarėjų klausą, ir atsidėkota ir at- 
silyginta už darbą bus ne man, o kam nors kitam. 

— Jei kalbėsime apie mane, — tarė barzdaskutys, — duodu žodį, 
jog, dievaži, niekam jo neatskleisiu: nei karaliui, nei rikiui'*, nei jo- 
kiam gyvam žmogui, — šios priesaikos išmokau iš romanso apie kle- 
boną, mišių pradžioje nurodžiusį karaliui vagį, pavogusį jam šimtą 
dublonų ir eiklų mulą. 

— Šių istorijų nesu girdėjęs, — tarė Don Kichotas, — tačiau ti- 
kiu šia priesaika, nes poną barzdaskutį. pažįstu kaip dorą žmogų. 

— Kad ir nebūtų toks,— įsiterpė klebonas,— aš atsakau už 
jį ir laiduoju, jog šiuo atveju jisai tylės kaip žemė, kitaip jam teks 
mokėti baudą ir netesybas. 

— O kas laiduos už jūsų malonybę, kunige klebone? — paklausė 
Don Kichotas. 

— Mano luomas, įpareigojantis saugoti paslaptį, — atsiliepė kle- 
bonas. 

— O Viešpatie! — tuomet sušuko Don Kichotas.— Bene sunku 
jo didenybei per šauklį paskelbti, kad tokią ir tokią dieną sostinėje 
susirinktų visi klajojantys riteriai, klaidžiojantys po Ispaniją? Jei 
atjotų bent šešetas, tarp jų gal pasitaikytų toksai, kuris vienas valiotų 
sutriuškinti visą sultono galybę. 

Įdėmiai klausykitės, jūsų malonybės, ir sekite mano mintį. Ne- 
jaugi tai jums naujiena, kad vienui vienas klajojantis riteris išgali 
išpjauti dviejų šimtų tūkstančių vyrų kariauną, lyg visi jie, daiktan 
sudėti, turėtų vieną gerklę ar būtų nudrėbti iš meduolinės tešlos? 

Na, sakykite, argi ne kiekviename romane knibždėte knibžda to- 
kių stebuklų? Duodu galvą nukirsti, savo galvą, ne svetimą, kad 
jeigu šiais laikais gyventų garsingasai donas Beljanis arba vienas 
kuris nesuskaitomų Galijos Amadžio palikuonių, žodžiu, jeigu kuris 
jų būtų prigyvenęs šiuos laikus ir susirėmęs su turkų sultonu, die- 
važi, nenorėčiau atsidurti sultono kailyje! 

Tačiau Dievas nepaliks savo tautos nelaimėje ir atsiųs ką nors, 
kad ir ne tokį šaunų, kokie buvo praeities klajojantys riteriai, bet, 

šiaip ar taip, nenusileidžiantį jiems dvasios tvirtybe. Taigi Dievas 
supranta mano mintį, ir daugiau nesakysiu nė žodžio. 

— Ak! — tuomet sušuko dukterėčia.— Užmuškit mane, jei dėdė 
nenori vėlei pasiduoti į klajojančius riterius! 

Į tai Don Kichotas atsakė: 

— Aš ir mirsiu klajojančiu riteriu, o turkų sultonas gali kada 
tinkamas išplaukti ir parplaukti su kokiu tik nori galingu laivynu, — 
kartoju: Dievas supranta mano mintį. 

Tuomet įsiterpė barzdaskutys: 

— Meldžiu jūsų malonybes leisti man papasakoti trumputę isto- 
riją, nutikusią Sevilijoje: ji čia labai pritinka, ir todėl man knieti ją 
papasakoti. 

Don Kichotas davė leidimą, klebonas ir visi kiti sukluso, ir barz- 
daskutys pradėjo šiais žodžiais: 

— Sevilijos beprotnamyje buvo žmogus, giminių uždarytas pro- 
tui pasekus. Buvo jis baigęs kanonų teisę Osunoje, bet jeigu būtų ją 
studijavęs netgi Salamankoje'", daugelio nuomone, vargu ar būtų 
įgavęs daugiau proto. 

Kelerius metus praleidęs už grotų, šisai mokslo vyras tarė sau 
pagaliau atsivertęs į protą ir jau esąs sveikos galvos ir, šios minties 
paakstintas, nurašė laišką arkivyskupui'“, o tame laiške, labai blai- 
viai samprotaudamas, primygtinai prašė išvaduoti jį iš to vargano 
būvio, kuriame esąs atsidūręs, nes per begalinį Dievo gailestingumą 
jau atgavęs prarastąjį protą, tačiau giminės, gviešdamiesi į jojo tur- 
to dalį, laiką jį uždarytą ir, nusižengdami teisingumui, geidžią, kad 
ligi paskutinės gyvenimo dienos jisai liktų beprotis. 

Gausybės jo sklandžių ir protingų laiškų įtikintas, arkivyskupas 
galų gale nusiuntė savo kapelioną pas beprotnamio vedėją susiži- 
noti, ar tiesą rašo jam licenciatas, taipgi pasikalbėti su pačiu pami- 
šėliu, o jeigu paaiškėsią, jog šis tikrai atgavęs protą,— išleisti jį iš 
beprotnamio ir duoti laisvę. 

Kapelionas taip ir padarė, ir vedėjas pasakė jam, kad ligonis 
vis dar esąs ne savo proto ir nors dažnai samprotaująs kaip didžiai 
išmintingas žmogus, bet galop imąs ir nusišnekąs, o tų nesąmonių 
pripaistąs tiek ir tokių negirdėtų, kaip ir protingų minčių, ir tuo esą 
galima įsitikinti pačiam su juo pasikalbėjus. 

Kapelionas panūdo tuo įsitikinti ir, užsidaręs su pamišėliu, kal- 
bėjosi su juo gerą valandą, ir per tą laiką šis neleptelėjo nė vienos 
paikystės ar šiaip kokios beprasmybės, priešingai — protavo taip 

blaiviai, jog kapelionas buvo priverstas patikėti, kad pamišėlis sveiko 
proto... 

Be kita ko, pamišėlis pareiškė, jog vedėjas dergiąs jį nenorėda- 
mas prarasti dovanų, kurių gaunąs iš jo giminių, todėl ir tvirtinąs, 
kad ligonis vis dar esąs pamišęs, nors kartais jam ir prašviesėjąs pro- 
tas; o didžiausia jo, licenciato, bėda esą jo turtai, nes, gviešdamiesi 
į Juos, jo priešai griebiąsi visokiausių klastų ir skleidžią abejones 
tąja malone, kurią Viešpats padaręs iš gyvulio atversdamas jį į 
žmogų. 

Trumpai drūtai, vedėją nupiešė jis žmogum, nekeliančiu pasi- 
tikėjimo, gimines — gobšuoliais ir nedorėliais, o save — tokiu pro- 
tingu, jog kapelionas nutarė vežtis jį drauge, kad arkivyskupas pats 
savo akimis galėtų įsitikinti, kieno teisybė. 

Priėmęs pamišėlio žodžius už gryną pinigą, gerasis kapelionas 
paprašė vedėją išduoti drabužius, kuriais vilkėdamas licenciatas 
čionai atvyko. Vedėjas dar sykį patarė kapelionui gerai. pagalvoti, 
nes licenciatas, be abejo, tebesąs ne savo proto. 

Nieko negelbėjo vedėjo perspėjimai ir įkalbinėjimai, kad kape- 
lionas nesivežtų pamišėlio. Galų gale vedėjas nusileido, juo labiau 
kad turėjo klausyti arkivyskupo įsakymo. 

Licenciatas atgavo savo drabužius, naujus ir padorius, o kai pa- 
matė, jog nebeturi beprotnamio aprangos ir vilki sveiko žmogaus 
rūbu, ėmė melsti kapelioną dėl Dievo meilės leisti jam atsisveikinti 
su savo draugais pamišėliais. 

Kapelionas pasakė, jog norėtų eiti drauge ir pažiūrėti į pami- 
šėlius. 

Žodžiu, juodu nuėjo, o su jais — dar vienas kitas ligoninės pri- 
žiūrėtojas. Ir licenciatas, vos prisiartinęs prie narvo, kuriame sėdėjo 
neramus pamišėlis, beje, tuo metu tykus ir romus, kreipėsi į jį to- 
kiais žodžiais: 

„Klausykit, brolau, gal turite kokių pageidavimų? Mat aš grįžtu 
namo — per savo begalinį gailestingumą ir gerumą Viešpats teikėsi 
sugrąžinti man protą, nors to ir nesu nusipelnęs; šiaip ar taip, da- 
bar esu sveiko ir blaivaus mąstymo, nes Dievo galybei nieko nėra 
neįmanoma. Tvirtai tikėkite ir kliaukitės Viešpačiu: jeigu jis man 
grąžino pirmykštę būklę, grąžins ir jums, tik dėkite į jį viltis. Aš pa- 
sistengsiu atsiųsti jums kokių nors skanėstų, o jūs būtinai suvalgy- 
kite, nes, savo patirtimi remdamasis, galiu jus užtikrinti, jog visų 
mūsų beprotysčių priežastis — tuščias skrandis ir oro pripildytos 

smegenys. Sutelkite jėgas, sutelkite: kas krinta neviltin nelaimėje, tas 
žudo sau sveikatą ir artina mirtį“. 

Visas šias licenciato kalbas girdėjo kitas pamišėlis, sėdintis ki- 
tame narve priešais šėlstantįjį, ir, pasikėlęs nuo palaikio demblio, 
ant kurio gulėjo nuogas, garsiai paklausė, kas čia grįžta namo svei- 
kas ir blaivaus proto. 

Licenciatas jam atsakė: 

„Aš grįžtu, brolau, man nėra ko daugiau šičia būti, ir už tai di- 
džiai dėkoju dangui, suteikusiam man tokią nepaprastą malonę“. 

„Gerai pagalvokite, ką sakote, licenciate,— atrėmė pamišėlis, — 
ir Žiūrėkite, kad velnias kojos jums nepakištų; jums nėra kur sku- 
bėti, verčiau ramiai sėdėkite šičia, kad nereikėtų grįžti atgal“. 

„Aš žinau, kad esu sveikas, — atsakė licenciatas, — neketinu nei 
grįžti atgal, nei iš naujo eiti visų kryžiaus kelių“. 

„Jūs sveikas? — sušuko pamišėlis.— Ką gi, pažiūrėsim, kai dug- 
ną dėsim, keliaukite su Dievo padėjimu, bet prisiekiu Jupiteriu, kurio 
didybei atstovauju šioje Žemėje, jog vien už šią nuodėmę, kurią šian- 
dien daro Sevilija išleisdama jus iš šių namų ir pripažindama jus svei- 
ku, aš šitaip ją nubausiu, kad ji minės tatai per amžių amžius, amen. 

Argi tu nežinai, niekingas licenciatpalaiki, jog tatai mano valios 
darbas, nes, kaip minėjau, esu Jupiteris Griausmavaldys ir savo ran- 
kose laikau visa ką deginančius žaibus, kuriais grūmoju visam pa- 
sauliui ir įsigeidęs galiu jį sunaikinti? 

Tačiau šį tamsuolių miestą aš nubausiu kitaip: prisiekiu trejus 
metus pagret, skaičiuojant nuo šios dienos ir valandos, kada tariu 
šiuos grasinimo žodžius, neišlieti nė lašo lietaus nei pačiame mieste, 
nei jo apylinkėse, nei apskrityje. 

Ką, tu laisvas, tu sveikas, tu blaivaus proto, o aš pamišėlis, aš ne- 
pakaltinamas, aš uždarytas? Greičiau pasikarsiu, nei duosiu bent 
lašą lietaus!“ 

Visi klausėsi su atidžia pamišėlio rėkavimų ir kalbų, bet staiga 
mūsų licenciatas pasisuko į kapelioną ir, sugriebęs jam už rankų, 
tarė: 

„Nesikrimskite, jūsų malonybe, ir neimkite į galvą šito pamišė- 
lio žodžių, nes jeigu jisai Jupiteris ir nenori duoti lietaus, tai aš esu 
Neptūnas, vandenų dievas ir tėvas, ir nešykštėsiu lietaus, kada pa- 
norėsiu ir kada tik reikės“. 

Į tai kapelionas atsakė: 

„Šiaip ar taip, pone Neptūne, nevalia rūstinti pono Jupiterio. 

Likite šičia, jūsų malonybe, o mes kurią kitą dieną, kada turėsime 
daugiau laiko ir ištaikysime geresnę progą, ateisime jūsų malonybės“. 

Susijuokė vedėjas ir visi kiti, tenai buvę, ir kapelionas truputį 
susigėdo. Vėl nurengtas, licenciatas liko beprotnamyje, ir šitaip bai- 
gėsi visa istorija. 

— Vadinasi, pone barzdaskuty,— prabilo Don Kichotas,— ši 
istorija čia taip pritinka, jog jums knieste knietė ją papasakoti? Ak 
pone barzdagremžy, pone barzdagremžy, koks aklas esti žmogus, 
kuriam negelbsti nė akiniai! Bene jūsų malonybei nežinoma, jog ne- 
pritiklu ir užgaulu lyginti vieno protą su kitu, vieno narsą su kita, 
vieno grožį su kitu, vieno kilmę su kita? 

Aš, pone barzdaskuty, ne Neptūnas, vandenų dievas, ir nesisten- 
giu dėtis išminčium, jeigu toks nesu 4Man tik rūpi atskleisti žmonėms, 
kaip jie klysta negeidaudami prikelti anų palaimingųjų laikų, kada 
kovose grūdinosi klajojančių riterių ordinas... 

Tačiau mūsų pakrikę laikai neverti mėgautis ta didžia laime, 
kokia mėgautasi anais laikais, kada klajojantys riteriai laikė savo 
priederme ir visomis išgalėmis stengėsi ginti karalystes, globoti mer- 
geles, šelpti našlaičius ir mažamečius, bausti išpuikėlius ir teikti at- 
pildą nuolankiesiems. 

Diduma riterių, nūnai gyvuojančių, labiau linkę šiugždėti šil- 
kais, brokatais ir kitokiais prabangiais audiniais nekaip žlagėti gran- 
dijomis. 

Dabar nebėra tokių riterių, kurie sutiktų bet kokiu oru, šarvuoti 
nuo kojų iki galvos, nakvoti po atviru dangumi, ir nebėra tokių, 
kurie sugebėtų ištverti be miego ir, kaip sakoma, kuodelį badyti 
nelipdami nuo žirgo ir ramstydaimiesi ietimi, kaip tatai darydavo 
klajojantys riteriai. 

Ir nebėra nė vieno, kuris, iš girios išėjęs, paskui kalnan įkopęs, 
o iš ten nusileidęs į dyką ir negyvenamą amžinai audringos ir per- 
mainingos jūros pakrantę ir pakrašty aptikęs mažutį luotą be irklų, 
burių, stiebo ir kitos padarynės, nė nevirptelėjusia širdimi šoktų į jį 
ir atsiduotų nepermaldaujamoms bedugnės jūros bangoms, kurios 
čia išmeta riterį padangėsna, čia vėlei sviedžia pragarmėsna, o jisai, 
krūtinę atstatęs prieš nenugalimą audrą, nelauktai netikėtai atsiduria 
toliau nei už trijų tūkstančių mylių nuo tos vietos, iš kur išplaukė, 
ir žengtų nežinomon užjūrių žemėn, ir nutiktų jam ten tokie dalykai, 
kuriuos būtų verta įamžinti anaiptol ne pergamente, bet varyje. 

Tuo tarpu šiais laikais tingystė stelbia veiklumą, dykinėjimas 

darbštumą, nedorybės dorybes, puikavimasis narsumą, o postrin- 
gavimai karo meną, gyvavusį ir klestėjusį aukso amžiuje ir klajojan- 
čių riterių laikais. 

Jei nesutinkate su manimi, pasakykite: kas sąžiningesnis ir nar- 
sesnis už garsingąjį Galijos Amadį? Kas protingesnis už Anglijos 
Palmeriną? Kas sukalbamesnis ir prieinamesnis už Tirantą Baltąjį? 
Kas galantiškesnis už Graikijos Lisuartą? Kas yra gavęs ir kirtęs 
daugiau smūgių už doną Beljanį? Kas drąsingesnis už Galijos Pe- 
rioną? 

Arba kas yra patyręs daugiau pavojų nei Felismartas Hirkaniš- 
kis? Arba kas nuoširdesnis už Esplandianą? Kas šaunesnis už Siron- 
chilą Trakietį? Kas smarkesnis už Rodamontą? Kas apdairesnis už 
karalių Sobriną? Kas siautingesnis už Rinaldą? Kas nenugalimesnis 
už Rolandą? Ir pagaliau kas švankesnis ir mandagesnis už Rudžerą, 
jei tikėsime Turpeno „Kosmografija“!', Feraros kunigaikščių pro- 
tėvį? 

Visi šie riteriai, taipgi daugelis kitų, kuriuos galėčiau išvardyti, 
kunige klebone, buvo klajojantys riteriai, riterijos pažiba ir pasi- 
didžiavimas. Štai tokius ir į juos panašius riterius turėjau aš galvoje: 
jie sąžiningai pasitarnautų jo didenybei ir apsaugotų iždą nuo mil- 
žiniškų išlaidų, o turkų sultonui tektų nusirauti barzdą... 

Na, o aš niekur kojos iš čia nekelsiu, jeigu kapelionas nežada 
manęs išvaduoti; ir jei Jupiteris, kaip sakė barzdaskutys, neduos lie- 
taus, aš duosiu jo, kada tik man šaus į galvą. Tatai sakau, idant ponas 
Dubuo Barzdai Skusti įsidėmėtų, kad aš supratau jo užuominas. 

— Dievaži, pone Don Kichote,— atsiliepė barzdaskutys,— aš 
turėjau omeny visai ką kita ir, kaip Dievą myliu, buvau kuo geriausių 
ketinimų, tad jūsų malonybė be reikalo širstate. 

— Be reikalo ar su reikalu — čia jau man žinoti, — atrėmė 
Don Kichotas. 

Tuomet įsiterpė klebonas: 

— Ligi šiolei aš nepasakiau nė žodžio, bet man knieti išsiaiškinti 
vieną abejonę, kuri neduoda man ramybės ir graužia širdį, o kilo ji 
klausantis pono Don Kichoto išvedžiojimų. 

— Ko gi jūsų malonybė laukiate? — atsiliepė Don Kichotas.— 
Prašom, kunige klebone, pasidalyti savo abejonėmis, nes labai ne- 
gera, kai širdy esti neramu. 

— Taigi, jums leidus, pasakysiu, — tarė klebonas,— šit kokia 
abejonė neduoda man ramybės: nieku būdu negaliu patikėti, jog tie 


21 I perskyrimas 


tuntai klajojančių riterių, kuriuos jūsų malonybė, pone Don Kichote, 
išvardijote, tikrai ir iš tiesų gyveno pasaulyje, — priešingai, man din- 
gojas, kad tai išmonės, pasakos ir nebūti dalykai, kad tai sapnai, ku- 
riuos žmonės pasakoja pabudę ar, tikriau, apmūdę. 

— Tai dar viena klaida, daroma didumos žmonių, netikinčių, 
jog pasaulyje būta tokių riterių, — atitarė Don Kichotas,— ir aš 
daugelkart, šnekėdamasis su įvairiais žmonėmis ir įvairiomis aplin- 
kybėmis, stengiausi paneigti šią kone visur paplitusią klaidingą nuo- 
monę... 

Kartais man tatai nepavykdavo, o kitais kartais, kai tiesos petim 
paremdavau savo žodžius, pavykdavo; o toji tiesa tokia neginčijama, 
jog esu pasirengęs tvirtinti, kad pats savo akimis esu regėjęs Galijos 
Amadį ir buvo jis vyras iš stuomens, skaistaus veido, dailios, nors 
ir juodos!“ barzdos, pažiūrėti romus ir podraug rūstus, šykštus žo- 
džio, lėtas supykti ir greitas atlėgti. 

Lygiai taip, kaip nupiešiau Amadį, manding galėčiau nusakyti ir 
apibūdinti visus kitus knygose aprašytus klajojančius riterius, sker- 
sai išilgai pasaulio klajojusius, nes, turint galvoje, kad jie buvę tokie, 
kokie vaizduojami romanuose, ir atsižvelgiant į jų būdą bei žygdar- 
bius, ir remiantis teisingomis prielaidomis, visada galima nustatyti 
jų bruožus, gymį ir stotą. 

— O kokio ūgio, jūsų malonybės nuomone, pone Don Kichote, 
buvo milžinas Morgantas? — paklausė barzdaskutys. 

— Apie milžinus esama prieštaringų nuomonių, — atsakė Don 
Kichotas, — vieni tvirtina, kad jų būta pasaulyje, kiti, kad nebūta, 
bet Šventasis Raštas, nė per plauką nenukrypstantis nuo tiesos, by- 
loja, jog būta, ir pasakoja mums apie filistietį Galijotą, septynių su 
puse uolekčių '? galiūną, o tai jau neregėtas ūgis. 

Taipgi Sicilijos saloje rasta dideliausių blauzdikaulių ir petikau- 
lių, ir jau vien iš jų didumo aišku, jog ten gyvenę milžinai sulig geru 
bokštu augumo, — tatai neginčijamai įrodo geometrija. 

Šiaip ar taip, negalėčiau tikrai pasakyti, kokio ūgio buvęs Mor- 
gantas, nors, kaip man regis, vargu ar buvęs labai aukštas; o šią iš- 
vadą priėjau perskaitęs vieną knygą““, kurioje, jo žygdarbius dėstant, 
itin pabrėžiama toji aplinkybė, jog dažnai jis nakvodavęs pastogėje, 
o kadangi būta tokių namų, kur jis galėdavęs išsitekti, — vadinasi, 
negarsėjęs neregėtu ūgiu. 

— "Tai va, matot! — tarė klebonas. 

Su pasimėgimu klausydamasis negirdėtų paistalų, jis pasiteiravo, 

kokio gymio įsivaizduojąs Don Kichotas Rinaldą Montalbanietį, 
doną Rolandą ir kitus Dvylika Prancūzijos perų, nes visi jie buvę 
klajojantys riteriai. 

— Drįstu tvirtinti, — pareiškė Don Kichotas,— jog Rinaldas 
buvo plataus veido, raudonbarzdis, žvitrių, truputį išsprogusių akių, 
be saiko išpuikęs ir karštakošis, viena ranka ėjęs su galvažudžiais 
ir nevidonais. 

Na, o Rolandas, arba Rotolandas, arba Orlandas, arba Rolda- 
nas — knygose jis visaip vadinamas, — esu tos nuomonės ir tvirtinu, 
jog ūgio buvo vidutinio, plačių pečių, mažumą kreivų kojų, tamsaus 
gymio, rudabarzdis, perdėm apžėlęs, pažiūrėti grėsmingas, šykštus 
žodžio, bet labai mandagus ir gražių manierų. 

— Jeigu Rolandas buvo toks neišvaizdus, kokį jūsų malonybė 
nupiešėte, — tarė klebonas, — nenuostabu, jog Andželika Gražioji jį 
paniekino ir išmainė į dailų, grakštų ir švankų pienburnį, koks, regis, 
buvo tasai mauras, kuriam ji atsidavė, — ir gerai padarė Medoro 
švelnumu susižavėdama labiau negu Rolando atšiaurumu. 

— Toji Andželika, kunige klebone,— atitarė Don Kichotas, — 
buvo lengvapėdė, nepasėda ir ganėtinai užgaidi mergelė, plačiai 
pagarsėjusi visame pasaulyje tiek savo paikystėmis, tiek grožiu. Ji 
atstūmė tūkstančius didikų, tūkstančius narsuolių ir tūkstančius iš- 
mintingų vyrų, o pasiskyrė geltonsnapį pažą, kurio vienintelis tur- 
tas ir titulas buvo „Ištikimojo“ pravardė, pelnyta už atsidavimą sa- 
vajam -draugui“'. Didysis josios grožio dainius, garsingasis Ariostas, 
nedrįsdamas, o gal negeidaudamas apdainuoti to, kas nutiko šiai da- 
mai po to niekingo nuopuolio — 0 nutiko jai, ko gero, kažkas itin 
gėdinga,— atsisveikina su ja tokiais žodžiais: 


Kaip jai Katajaus karūna nulieta, 
Skambiau gal kitas apdainuos poetas. 


Ir šie žodžiai, be abejo, buvo pranašingi: juk ne veltui poetai taip- 
gi vadinami vates — atseit pranašais. O kad pranašystė pasitvirtino, 
liudija tai, jog vėliau vienas garsingas andalūzų poetas apverkė ir ap- 
dainavo josios ašaras, o kitas garsingas ir neprilygstamas kastilų 
poetas apdainavo josios grožį“. 

— Sakykite, pone Don Kichote,— tuo metu įsiterpė barzdasku- 
tys, — nejaugi tarp gausybės poetų, liaupsinusių tą damą Andželiką, 
neatsirado nė vieno, kuris būtų parašęs satyrą““? 

— Esu įsitikinęs, — atsakė Don Kichotas,— kad jeigu Sakri- 
pantas* arba Rolandas būtų buvę poetai, jie būtų gerai ištrinkę gal- 
vą tai mergelei, nes poetams, paniekintiems ir atstumtiems damų, 
tiek pramanytų, tiek nepramanytų, žodžiu, tų, kurias jie pasirinko 
savo godų valdovėmis, įprasta ir būdinga keršyti satyromis ir pask- 
viliais, nors, savaime suprantama, taurioms širdims žema griebtis 
keršto; bet ligi šiolei nesu aptikęs nė vieno eilėraščio, dergiančio 
ponią Andželiką, o juk ji pridarė tiek sumaišties pasaulyje. 

— Stebuklai! — sušuko klebonas. 

Bet tuo metu kieme praplyšo rėkaloti šeimininkė ir dukterėčia, 
jau anksčiau išėjusios iš kambario, ir visi išpuolė žiūrėti, ko ten triukš- 
maujama. 


II PERSKYRIMAS 


KUR PASAKOJAMA 
APIE ĮSIMINTINĄ SANČO PANSOS 
KIVIRČĄ SU DON KICHOTO DUKTERĖČIA 
IR ŠEIMININKE, TAIPGI APIE KITUS 
SMAGIUS NUTIKIMUS 


Istorija sako, jog Don Kichotas, klebonas ir barzdaskutys išgir- 
do dukterėčią ir šeimininkę šūkaujant ant Sančo Pansos: šis veržėsi 
pas Don Kichotą, o moterys neleido jo į vidų. 

— Ko čia ieško tas paplavūnas? Keliauk sveikas, brolau, iš kur 
atėjęs: juk ne kas kitas kaip tu gundai ir vilioji mūsų poną ir vedžioji 
Jį visokiais šunkeliais! 

Į tai Sančas joms atsakė: 

— Velnio močia, kas jau kas, tik ne tavo ponas, o aš gundomas 
ir viliojamas, ir vedžiojamas visokiais šunkeliais! Jis mane išvedė 
bastytis skersai išilgai margo pasaulio, tad judvi abi pataikėte kaip 
pirštu į dangų; jis mane apgaule išviliojo iš namų žadėdamas saliu- 
kę, kurios po šiai dienai tebelaukiu. 

— Kad tu prasmegtum su visom savo nelemtom saliukėm, pra- 
keiktas Sančai! — įsiterpė dukterėčia.— Ir kas per daiktas tos sa- 
liukės? Gal sprogsi jas, smaguri tu, ėdrūne nepasotinamas? 

— Nei sprogsiu, nei ką, — atsakė Sančas, — bet valdysiu ir tvar- 
kysiu geriau nei dešimt miesto tarybų ir dešimt sostinės alkaldų. 

— Šiaip ar taip, — pareiškė šeimininkė, — o tu, nuodėmių maiše 
ir piktybių kūly, kojos čionai nekelsi. Eik ir tvarkyk savo namus, 
ark savo žemės sklypelį ir nesigviešk į jokias sales bei saliukes. 

Su didžiu pasimėgimu klausėsi klebonas ir barzdaskutys šio tri- 
julės sąspyrio, tačiau Don Kichotas, būgštaudamas, kad Sančas, lie- 
žuvį paleidęs, nepripliaukštų galybės žalingų nesąmonių ir nelep- 
telėtų ko nors, kas galėtų pakenkti jo garbei, pašaukė Pansą, o mo- 
terims paliepė nutilti ir įleisti svečią. 

Sančas įėjo, o klebonas ir barzdaskutys atsisveikino su Don Ki- 
chotu, galutinai praradę vilt}, kad jis gali atgauti protą — pernelyg 
stipriai laikėsi įsikibęs savo paikų kliedų ir nesiliovė naiviai sapaliojęs 
apie klejojančius riterius. Tad klebonas tarė barzdaskučiui: 

— Pamatysite, bičiuli, vieną gražią dieną, kai mažiausiai to ti- 
kėsimės, mūsų bajoras vėl padus pasipustys. 

— Nėmaž tuo neabejoju, — atsiliepė barzdaskutys, — tačiau ma- 
ne ne tiek stebina riterio pamišimas, kiek ginklanešio paikumas: jis 
šitaip įsitikėjo savąja sala, jog, man regis, jokie nusivylimai jos ne- 
išmuš jam iš galvos. 

— Tepadeda jiems Dievas,— tarė klebonas, — o mudu budė- 
kime: pažiūrėsime, kur toji nesąmonių pyniava nuves tiek riterį, tiek 
ginklanešį, — juodu abu atrodo lyg nulipdyti iš to paties molio, ir 
jeigu ne tarno paikumas, pono paikiojimai būtų neverti nė sudilusio 
skatiko. 

— Jūsų tiesa, — pritarė barzdaskutys, — būtų labai įdomu suži- 
noti, apie ką juodu dabar šnekasi. 

— Esu tikras, — atsiliepė klebonas,— jog dukterėčia arba šei- 
mininkė vėliau mums viską papasakos, nes jiedvi abi tokios jau ap- 
sigimusios — nieku būdu neištvers nepasiklausiusios prie durų. 

Tuo tarpu Don Kichotas užsidarė su Sanču kambaryje ir, kai 
juodu liko vieni du, prabilo: 


— Man labai skaudu, Sančai, kad tu sakei ir tebesakai, jog aš 
tave iš vėžių išstūmiau, betgi pats gerai žinai, jog ir mano gyvenimas 
naujomis vėžėmis pakrypo. Drauge mudu išjojome, drauge kelia- 
vome, drauge ir klajojome, tą pačią laimę ir tą pačią dalią abu pa- 
tyrėme. Jeigu tave tik kartą sūpavo apklote, tai man šimtus kartų 
lamdė šonus, — tuo aš tave ir prašoku. 

— Kitaip juk nė būti negalėjo, — atrėmė Sančas, — mat, pasak 
jūsų malonybės, bėdos labiau pritampa prie klajojančių riterių ne- 
kaip prie ginklanešių. 

— Klysti, Sančai,— tarė Don Kichotas, — juk ne veltui sakoma: 
guando caput dolet ir taip toliau. 

— Aš tik savo kalbą išmanau,— pareiškė Sančas. 

— Sakau, kai galvą skauda, skauda ir visą kūną, — paaiškino 
Don Kichotas, — o kadangi esu tavo ponas ir šeimininkas, tai aš — 
tavo galva, o tu — dalis manojo kūno, nes esi mano tarnas, tad jeigu 
bėda ištinka mane, ir tau esti skaudu, ir atvirkščiai. 

— Šitaip ir turėtų būti, — atsiliepė Sančas, — tačiau kai aš, da- 
lis jūsų malonybės kūno, buvau sūpaujamas apklote, manoji galva 
žiūrėjo pro tvorą, kaip sklandau oru, ir nejautė nė menkiausio skaus- 
mo, o juk jeigu kūnui privalu kęsti skausmą sykiu su galva, — va- 
dinasi, ir galvai privalu kęsti skausmą sykiu su kūnu. 

— Tu lyg priekaištauji, Sančai, kad man nebuvę skaudu žiūrėti, 
kaip tave sūpauja apklote? — tarė Don Kichotas.— Tai va, jeigu 
tatai nori pasakyti, nei kalbėk šitaip, nei galvok, nes širdį man tuo- 
met skaudėjo labiau negu tau kūną. 

Bet šiuo tarpu atidėkime tą kalbą, vėliau deramai visa tai aptar- 
sime ir apsvarstysime. O dabar sakyk man, mielasai Sančai, ką šne- 
kama apie mane šiame krašte? 

Kokios nuomonės apie mane paprasti žmonės, bajorai ir didikai? 
Ką šneka apie mano narsumą, apie mano žygdarbius ir apie mano 
mandagumą? Kaip atsiliepiama apie mano sumanymą atgaivinti ir 
grąžinti pasauliui seniai pamirštą riterių ordiną? 

Žodžiu, aš noriu, Sančai, kad papasakotumei man visa, kas pa- 
siekė tavo klausą. Ir privalai papasakoti man viską, nieko nepagra- 
žindamas ir nieko nenuslėpdamas, nes ištikimų vasalų priedermė — 
sakyti tiesą senjorams, tokią, kokia ji yra, nei sušvelninant ją iš įteik- 
lumo, nei apkarpant iš tariamo pagarbumo... 

Ir tau, Sančai, derėtų žinoti, kad jeigu valdovams būtų prieina- 
ma gryna tiesa, nedangstoma meilikavimo rūbu, stotųsi kiti laikai, 
ir prabėgę šimtmečiai atrodytų geležies amžiumi, palyginti su mūsų 
gadyne, kurią laikyčiau aukso amžiumi. 

Teesie tau, Sančai, perspėjimas šie mano žodžiai, idant aiškiai 
ir sąžiningai išdėstytumei man visą tiesą apie tuos dalykus, kurie, 
kaip žinai, man labiausiai rūpi. 

— Mielai tat padarysiu, valdove, — atsakė Sančas, — bet su są- 
lyga, kad jūsų malonybė neužpyksit dėl mano žodžių, jeigu norit, 
jog drožčiau į akis gryną teisybę, dangstydamas ją tik tokiu rūbu, 
kokiu ji mane pasiekė. 

— Nieku būdu neužpyksiu,— tarė Don Kichotas,— gali kalbėti 
nesivaržydamas, be jokių užuolankų. 

— Tai va, pirmiausia jums pasakysiu, — pradėjo Sančas,— jog 
paprasti žmonės šaukia jūsų malonybę didžiausiu bepročiu, o ir ma- 
ne ne ką mažesniu apdvokėliu. 

Bajorai sako, jog bajoro titulo jūsų malonybei pasirodę per 
maža ir jog prisisegėt prie savo vardo žodelytį „don“, nors turit vos 
vieną kitą vynuogienoją, žemės tiek, kad šuo uodega užklotų, o dra- 
bužių — tik gėdai prisidengti. 

Didikai sako, kad jiems nepatinka, kai prie jų plakasi visokie 
plikbajoriai, ypač tokie, kuriems nepridera raitiems jodinėti ir kurie 
suodžiais tepasi kurpes, o juodas kojines adosi žaliais šilkais. 

— O aš kuo čia dėtas? — atrėmė Don Kichotas.— Visada vaikš- 
čioju padoriai apsirengęs, lopytų drabužių nedėviu. Kas be ko, kar- 
tais gal ir nuplyšta, tik jokiu būdu ne nuo vilkėjimo, o nuo šarvų ir 
ginklų. 

— Dėl jūsų malonybės narsumo, mandagumo, žygdarbių ir su- 
manymo esu girdėjęs gana prieštaringų nuomonių, — toliau kalbėjo 
Sančas.— Vieni sako: „Beprotis, bet juokingas“, kiti: „Narsuolis, 
bet nevykėlis“, treti: ,„Mandagus, bet nenuovokus“, o kai įsileidžia 
dantinėti, ir jūsų malonybei, ir man kaulelius išnarsto. 

— Įsidėmėki, Sančai,— tarė Don Kichotas,— dorybė visados 
esti ujama, kai tik pasiekia viršūnę. Nė vienas ar beveik nė vienas 
iš garsingųjų praeities vyrų neišvengė klastingų šmeižtų. 

Julijui Cezariui, drąsingiausiam, protingiausiam ir ryžtingiau- 
siam karvedžiui, buvo prikišamas išpuikimas ir tam tikras nevaly- 
vumas — tiek išorinis, tiek vidinis. 

Apie Aleksandrą, savo žygdarbiais pelniusį „Didžiojo“ vardą, 
sakoma, kad būdavęs nepėsčias išgerti. 

Apie Heraklį, daugel didžių darbų nuveikusį, skleidžiami gandai, 
kad buvęs paleistuvis ir išpaikėlis. 

Donas Galaoras, Galijos Amadžio brolis, apšnekamas, kad buvęs 
be saiko kliautingas, o jo brolis — verksnys. 

Tad, Sančai, nieko baisaus, kad prie paskalų apie didžius vyrus 

prisidės ir šios paskalos apie mane, jeigu tik, aišku, dar ko nors ne- 
nuslėpei. 

— Štai čia ir yra visa bėda, kad mano tėvas grabe apsiverstų! — 
sušuko Sančas. 

— Vadinasi, dar ne viskas? — paklausė Don Kichotas. 

— Kad nugriebėm paviršius, sugersim ir išrūgas,— atitarė San- 
čas.— Tai, ką ligi šiol pasakojau, tik margas niekutis; bet jeigu jūsų 
malonybei knieti sužinoti lig panagių, kaip esat su purvais maišomas, 
akimoju atvesiu šičionai vieną žmogų, ir jis išguldys jums viską ga- 
las nuo galo: mat vakar vakare grįžo Bartolomė Karasko sūnus, tasai, 
kuris Salamankoj mokslus išėjo ir bakalaurą gavo, o kai užbėgau 
su juo pasisveikinti, jisai man ir pasakė, kad, girdi, jau knygosna 
sudėta jūsų malonybės istorija, antrašte Išmoningasis bajoras Don 
Kichotas Lamančietis... 

Sako jis, kad ir aš ten minimas tikru vardu — Sančas Pansa, ir 
ponia Dulsinėja Tobosietė, ir esą nupasakota, kas mudviem nutikę, 
kai mes vieni du buvę, net puoliau žegnotis persigandęs — galva 
neneša, iš kurgi tas rašikas ir sužinojo viską. 

— Duodu žodį tau, Sančai,— tarė Don Kichotas,— mudviejų 
metraštininkas — ko gero, koks išminčius burtininkas, o nuo tokių 
nieko nenuslėpsi, kai jie užsimano ką nors aprašyti. 

— Ką jau ten išminčius, ką jau burtininkas, — atrėmė Sančas, — 
jeigu, pasak bakalauro Samsono Karasko (tuo vardu yra tasai, kurį 
minėjau jūsų malonybei), tos knygos autorius — Sidas Hamadas, 
pravarde Benagelis. 

— "Tai mauro vardas,— tarė Don Kichotas. 

— Kas be ko,— pritarė Sančas, — mat, kiek esu girdėjęs, mau- 
rai nusigraužia nagus ligi gyvuonies. 

— Tu, Sančai, greičiausiai supainiojai to mauro pravardę,— 
tarė Don Kichotas, — beje, Sidas arabiškai reiškia „valdovas“. 

— Visai galimas daiktas, — pritarė Sančas.— Tai va, jeigu jūsų 
malonybė norit, kad aš atvesčiau čionai tą bakalaurą, vienu vėju 
sulakstysiu. 

— Man bus labai malonu, — tarė Don Kichotas, — nes užminei 
tokią mįslę, jog nė kąsnelio negalėsiu nuryti, kol visko nesužinosiu. 

— Tai aš lekiu, — atsiliepė Sančas. 

Ir, palikęs poną, nuėjo bakalauro, o ilgai netrukus sugrįžo drau- 
ge su juo, ir tuomet tarp jų trijų prasidėjo be galo šmaikštus pokalbis. 

III PERSKYRIMAS 


APIE JUOKINGĄ POŠNEKĮ, 
VYKUSĮ TARP DON KICHOTO, SANČO PANSOS 
IR BAKALAURO SAMSONO KARASKO 


Belaukdamas bakalauro Karasko, iš kurio tikėjosi išgirsti, kas 
rašoma apie jį Sančo minėtoje knygoje, Don Kichotas giliai susimąs- 
tė — niekaip negalėjo patikėti, kad tokios knygos iš tiesų esama: 
juk nukautųjų priešų krauju dar tebegaruoja kalavijo ašmenys, o čia 
jau eina raštai apie didžius jo nuopelnus riterių ordinui. 

Šiaip ar taip, jis tarė sau, jog koks nors išminčius — gal draugas, 
o gal nedraugas — kerų galybės dėka bus paskelbęs juos pasauliui: 
jeigu draugas, tai turėjęs tikslą išgarsinti ir išaukštinti jo žygdarbius, 
idant jie užtemdytų pačius ryškiausius klajojančių riterių veikalus, 
o jeigu nedraugas — sumenkinti juos ir nuvertinti, idant atrodytų 
niekingesni už niekingiausio ginklanešio darbus, kada nors aprašy- 
tus knygose; nors kita vertus, ramino jis save, dar niekad nerašyta 
apie ginklanešių žygius. 

Ir jeigu tokios knygos iš tiesų esama, ir jeigu toji knyga skirta 
klajojančiam riteriui, tai aprašytoji istorija, be abejo, turinti būti 
tauri, iškilni, didinga ir nepramanyta. 

Šios mintys jį truputį apramino, bet jisai vėl sunerimo prisiminęs, 
jog, sprendžiant iš vardo Sidas, autorius būsiąs mauras, o tikėtis tie- 
sos iš mauro nesą ko, nes visi maurai apgavikai, melagiai ir prasima- 
nėliai. 

Jį kamavo baimė, kad mauras gal kiek nusižengia padorumui 
aprašydamas jo meilę ir šitaip užgauna ir sutepa jo širdies damos 
Dulsinėjos Tobosietės šlovę. Jis troško, kad knygoje atsiskleistų, 
kokią ištikimybę ir pagarbą visados jai puoselėjo, kaip kratėsi impe- 
ratorienių, karalienių ir visokio plauko mergelių, kaip tramdė įgim- 
tus jausmų protrūkius. 

Šitokių ir daugybės kitokių minčių spiečiai gildė ir dilgino Don 
Kichotą tuo metu, kai vidun įžengė Sančas ir Karaskas, kurį jis pa- 
sitiko kuo mandagiausiai. 

Nors vardu ir Samsonas, bakalauras ūgio buvo nelabai didelio, 
bet užtat labai didelis šelmis, gymio gana blausaus, tačiau proto be 
galo guvaus. Šis dvidešimt ketverių metų jaunikaitis buvo apskrito 


29 III perskyrimas 


veido, kumpanosis ir plačiaburnis, o tai sakė jį esant pašaipaus būdo 
ir linkusį krėsti sąmojus ir pokštus; toksai jis ir pasirodė vos išvy- 
dęs Don Kichotą, nes beregint puolė prieš jį ant kelių ir sušuko: 

— Jūsų didenybe, viešpatie Don Kichote Lamančieti, meldžiu 
malonės išbučiuoti jums rankas, nes, prisiekiu šventojo Petro ap- 
siaustu, kuriuo vilkiu, nors esu gavęs tik keturis pirmuosius šventimus, 
jūsų malonybė esate vienas garsingiausiųjų klajojančių riterių, kada 
nors gyvenusių ar gyvensiančių šios žemės karalystėje! 

Teesie palaimintas Sidas Hamadas ben Inhalis, surašęs jūsų di- 
džių veikalų istoriją, ir teesie triskart palaimintas tasai atgodus vyras, 
kuris pasirūpino išversti ją iš arabų į mūsų kasdienę kastilų kalbą, 
idant visiems mums akys atšvistų. 

Don Kichotas paprašė jį atsistoti ir paklausė: 

— Vadinasi, manoji istorija tikrai surašyta, o sudėjo ją toksai 
išminčius mauras? 

— Šventa teisybė, viešpatie,— atsakė Samsonas, — ir galvą duo- 
du, jog šiuo metu jau atspausta daugiau nei dvylika tūkstančių knygų. 
Jeigu netikite, paklauskite Portugaliją, Barseloną ir Valensiją, kur 
ji spausdinta, ir netgi plinta gandai, kad ji spausdinama Antverpe- 
ne,— man dingojas, jog veikiai nebus tokios tautos, kuri neskaitys 
jos savąja kalba”. 

Į tai Don Kichotas atsakė: 

— Doringam ir įžymiam žmogui didžiausias džiaugsmas girdėti, 
kad, jam dar gyvam esant, spausdinto žodžio dėka jo geras vardas 
skamba įvairių tautų kalbomis. Aš sakau: geras vardas, nes priešingu 
atveju šimtąsyk geriau mirti. 

— Jeigu jau išėjo kalba apie gerą garsą ir gerą vardą, — tarė 
Samsonas, — tai jūsų malonybė pranokstate visus klajojančius ri- 
terius, nes tiek mauras savo kalba, tiek krikščionis savąja pasistengė 
kuo vaizdžiausiai nupiešti jūsų malonybės šaunumą, didžią drąsą 
pavojaus akimirką, sugebėjimą ištvermingai grumtis su negandais 
ir kantriai kęsti tiek bėdas, tiek skausmą, žaizdoms atsivėrus, jūsų 
malonybės tokios platoniškos meilės neprilygstamajai damai donjai 
Dulsinėjai Tobosietei santūrumą ir tyrumą. 

— Kaip gyvas nesu girdėjęs neprilygstamąją damą Dulsinėją 
vadinant donja,— staiga įsiterpė Sančas Pansa,— ji vadinama sta- 
čiai neprilygstamąja dama Dulsinėja Tobosiete, tad istorija čia klysta. 

— "Tai neesminis skirtumas, — atrėmė Karaskas. 

— Aišku, neesminis,— pritarė Don Kichotas,— tačiau sakykite 

man, jūsų malonybe pone bakalaure, kuriems mano žygdarbiams 
toje istorijoje skiriamas didžiausias dėmesys? 

— Šiūo klausimu esama skirtingų nuomonių,— atsakė baka- 
lauras, — kaip kad esama ir skirtingo skonio žmonių. Vieniems daro 
įspūdį nuotykis su vėjo malūnais, kuriuos jūsų malonybė palaikėte 
Briarėjais?? ir milžinais, kitiems — su milo veltuvais; kas žavisi susi- 
rėmimu su dviem kariaunomis, kurios vėliau pasirodė besančios 
avių bandos, kas — susitikimu su laidotuvių procesija, vykstančia 
Segovijon; vieni tvirtina, jog visus kitus nuotykius pranoksta kator- 
gininkų išvadavimas, kiti — jog nė vienam jų neprilygsta susidūri- 
mas su dviem milžinais benediktinais ir grumtynės su narsinguoju 
biskajiečiu. 

— "Sakykite, pone bakalaure,— staiga įsiterpė Sančas, — ar is- 
torija mini jangiečių nuotykį, kada mūsų gerasis Rosinantas įsigeidė 
dangiškų migdolų? 

— Išminčius nieko nepaliko rašalinės dugne,— atsakė Samso- 
nas.— Viską apsakė ir viską suminėjo, netgi aprašė, kaip gerasis 
Sančas kūliais vertėsi apklote. 

— Apklote aš nesiverčiau kūliais, — atrėmė Sančas, — tiesa, ore 
verčiausi, ir kur kas ilgiau, nei būčiau norėjęs. 

— Mano supratimu,— tarė Don Kichotas, — jokia pasaulietinė 
istorija negali apeiti savų negerovių, o ypačiai tokia, kuri tiria riterių 
žygius, — juk nevalia aprašinėti vien tiktai sėkmes. 

— Šiaip ar taip, — atsiliepė bakalauras,— kai kurie istorijos 
skaitytojai sako, jog būtų tik džiaugęsi, jeigu autoriai būtų nutylėję 
bent jau dalį tų nesuskaitomų smūgių, kurie daugely susirėmimų 
stačiai pylėsi ant pono Don Kichoto. 

— Istorija negali nukrypti nuo tiesos, — tarė Sančas. 

— O galėtų kai ką apeiti vardan teisingumo, — paprieštaravo 
Don Kichotas, — nėra ko aprašinėti tokių įvykių, kurie nei nusižen- 
gia istorinei tiesai, nei jos iškraipo, bet užtat gali pažeminti herojų 
skaitytojų akyse. Vargu ar galima pridėjus ranką prie širdies tvirtinti, 
jog Enėjas buvo toks dievobaimingas, kokį jį piešia Vergilijus, o Odi- 
sėjas toks išmintingas, kokį jį rodo Homeras. 

— Be abejo, — sutiko Samsonas, — bet poetas — tai viena, o isto- 
rikas — visai kas kita. Pasakodamas arba apdainuodamas įvykius, 
poetas gali juos vaizduoti ne tokius, kokie jie buvo iš tikrųjų, o to- 
kius, kokie turėjo būti, tačiau istorikui privalu parodyti juos ne tokius, 

kokie turėjo būti, o tokius, kokie jie buvo iš tikrųjų, be to, nieko nei 
pridėti, nei atimti. 

— Jeigu jau tasai ponas mauras išklojo visą tiesą, — tarė Sančas, — 
savaime suprantama, be smūgių, kliuvusių mano ponui, tikriausiai sumi- 
nėti ir tie, kurie kliuvo man, nes nepasitaikė tokio atvejo, kad, dailinant 
nugarą jūsų malonybei, man dailinta ne tik nugara, bet ir visas kūnas. 
Beje, nėra ko stebėtis, juk ponas irgi sako, jog, sopant galvai, ir visus 
sąnarius gelia. 

— Na ir šelmis jūs, Sančai, — tarė Don Kichotas, — kai jums pra- 
vartu, dievaži, turite gerą atmintį. 

— Nors ir kaip norėčiau pamiršti, kiek lazdų esu gavęs, — at- 
rėmė Sančas, — mėlynės neleistų, o ir šonkaulių dar negaliu prisi- 
liesti. 

— Patylėki, Sančai, — tarė Don Kichotas, — netrukdyki ponui baka- 
laurui, kurį meldžiu kalbėti toliau ir papasakoti, kas rašoma apie 
mane minėtoje istorijoje. 

— Ir apie mane,— įterpė Sančas, — juk, kaip sakyta, esu vienas 
iš kardinolinių veikėjų. 

— Kardinalinių, bičiuli Sančai, o ne kardinolinių,— tarė Sam- 
sonas. 

— Dar vienas mokytojas atsirado! — sušuko Sančas. — Jeigu šitaip 
kibsime prie kiekvieno žodžio, kaip gyvi nebaigsime tos kalbos. 

—- Kad aš sudegčiau,— tarė bakalauras, — jeigu tu, Sančai, nesi 
antrasis šios istorijos asmuo, ir esama netgi tokių skaitytojų, kuriems 
savo kalbomis teiki daugiau malonumo negu svarbiausias šios istorijos 
personažas, nors esama ir tokių, kurie tvirtina, jog pasirodei pernelyg 
patiklus rimtai patikėdamas galėsiąs tapti štai čia esančio pono Don 
Kichoto žadėtosios salos valdovu. 

— Bene marios dega? — atsiliepė Don Kichotas.— Kuo daugiau 
laiko prabėgs, kuo labiau Sančas subręs ir sukaups patyrimo, tuo ge- 
resnis ir išmanesnis bus valdovas. 

— Dievaži, pone,— atsakė Sančas,— jeigu dar esu per žalias 
valdyti salą, nevaldysiu aš jos, nė Matuzalio*' amžiaus sulaukęs. Visa 
bėda, kad toji sala nežinia kur pradilo, o jau valdyti ją mano galva 
tikrai neštų. 

— Pasikliauki Dievu, Sančai,— tarė Don Kichotas,— ir viskas išeis 
į gera, o gal bus net geriau, nei tu galvoji, nes be Dievo valios nė lapas 
ant medžio nekrustelėja. 

— Šventa teisybė, — pritarė Samsonas, — jei Dievas panorės, 
Sančas gaus valdyti ne vieną, o tūkstantį salų. 

— Prisižiūrėjau aš tų valdytojų kiek gana,— tarė Sančas, — 
mano galva, visi jie neverti nė mano pado, o šaukiami šviesybėmis 
ir valgo iš sidabrinių dubenų. 

— Tie valdo ne salas, o šiaip kokias valdas, daug parankesnes, — 
paprieštaravo Samsonas, — tie, kurie valdo salas, turi bent jau išma- 
nyti gramatiką. 

— Kas yra gramas, gerai išmanau,— atsakė Sančas,— o štai 
ką daryti su tika, nė velnio nenuraukiu, net nenutuokiu, kas tai per 
daiktas. Tiek jau to, palikime tą salą Dievo malonei, ir tegu nurodo 
man Viešpats kelią ten, kur galiu labiau praversti, o jums, pone ba- 
kalaure Samsonai Karaskai, šit ką pasakysiu: man pasiutiškai patinka, 
jog, sekdamas mano nutikimus, tos istorijos autorius neprišneka 
nieko bloga,— mat duodu doro ginklanešio garbės žodį, jeigu jis 
pripaistytų ką nors tokio, kas nelabai pritiktų tokiam gryno kraujo 
krikščioniui kaip aš, mano balsą išgirstų ir kurčias. 

— Tai būtų stebuklas, — tarė Samsonas. 

— Stebuklas ar ne stebuklas, — atrėmė Sančas,— o kiekvienas 
tegu žiūri, ką šneka arba ką rašo apie pirsonas, ir neverčia krūvon 
visko, kas tik šauna makaulėn. 

— Vienas šios istorijos trūkumų, — toliau kalbėjo bakalauras, — 
tai novelė „Neapdairus smalsuolis“, be reikalo autoriaus įterpta, ir 
ne todėl, kad ji prasta pati savaime ar prastai parašyta, — stačiai 
ten ji atrodo ne vietoje, nes nieko bendra neturi su jo malonybės 
pono Don Kichoto istorija. 

— Lažinuos, jog tas šunsnukis sutaisė tokį jovalą, kad tik juokis 
ir voliokis,— įsiterpė Sančas. 

— Tokiu atveju,— tarė Don Kichotas, — pasakysiu, jog mano 
istorijos autorius anaiptol ne išminčius, o koks neišprusęs niektauza, 
ir kibo ją rašyti ant nuomonės, be jokio išmanymo — atseit kas išeis, 
tas ir bus, kaip toksai Orbanecha, dailininkas iš Ubedos, kuris pa- 
klaustas, ką piešiąs, atsakydavo: „Kas išeis“. Nupiešė jis kartą gaidį, 
bet šitaip prastai ir tokį nepanašų, jog apačioje prireikė dar didelėmis 
raidėmis prirašyti: „Čia gaidys“. Matyt. šitaip išėjo ir su mano isto- 
rija — kad ją suprastumei, prireiks komentarų. 

— Komentarų neprireiks,— atsakė Samsonas, — ji tokia aiški, 
jog nesudaro jokių keblumų. Vaikai ją ryte ryja, jaunimas skaito, 
suaugę supranta, o seniai giria; žodžiu, visokio luomo ir rango žmonės 

ją graibstyte graibsto ir skaito, ir atmintinai moka, o vos užmato kokį 
sunykusį kuiną, iškart šaukia: „Antai Rosinantas!“ Bet uoliausiai 
įgulę skaito ją tarnai. Nerasite tokio ponų namo, kad prieškambaryje 
nesimėtytų „Don Kichotas“. Tik vienas jį padeda, kitas stveria, tie 
plėšia jį vieni kitiems iš rankų, o tie prašo paskolinti. 

Trumpai drūtai, ši istoriją — smagiausia ir nekalčiausia pramoga, 
kokia ligi šiol apskritai man žinoma, nes visoje knygoje nė su žiburiu 
nerasite nė vieno bent kiek nepadoresnio posakio ir nė vienos minties, 
kuri nebūtų katalikiška. 

— Kitoniškai rašyti — vadinasi, rašyti ne tiesą, bet melą, — tarė 
Don Kichotas, — ir istorikus, melu operuojančius, priderėtų deginti 
ant laužo lygiai kaip pinigų klastotojus. Tik niekaip nesuprantu, kas 
paskatino autorių griebtis novelių ir pasakojimų apie pašalinius žmo- 
nes, jeigu jis turėjo šitiek medžiagos apie mano žygdarbius, — matyt, 
jis vadovavosi priežodžiu: „Ar šieną, ar šiaudus ėstum, kad tik nepad- 
vėstum“‘. 

Ir tikrai vienų mano godų, ašarų ir dūsavimų, gerų ketinimų 
ir užmojų pakaktų, kad išeitų storesnis ar bent jau tokio pat storumo 
tomas, kokį sudarytų krūvon sudėti visi Tostado™" veikalai. 

Tiesą pasakius, pone bakalaure, mano supratimu, reikia būti di- 
delės nuovokos ir brandaus proto, kad galėtum rašyti istorijas ar 
apskritai kokias knygas. 

Tik didžiam talentui skirta laidyti sąmojus ir rašyti šmaikščius 
dalykus. Pats protingiausias asmuo komedijoje — tai juokdarys, 
nes dėtis kvailiu gali ne bet kas. 

Istorija — šventas dalykas, nes jai privalu skelbti tiesą, o kur 
tiesa — ten ir Dievas, nes Dievas yra tiesa, bet vis dėlto esama žmonių, 
kurie kepa knygas kaip blynus. 

— Nėra tokios prastos knygos, kurioje nebūtų ko nors gera, — 
įterpė bakalauras. 

— Be abejo,— sutiko Don Kichotas, — bet dažnai taip nutinka, 
jog žmonės savo raštais pelnytai užsikariauja ir pasiekia didžią šlovę, 
bet visai ją sužlugdo ar bent jau iš dalies praranda, kai tik įninka juos 
spausdinti. 

— O priežastis šit kokia, — tarė Samsonas. — Kadangi spausdinti 
veikalai peržiūrimi iš lėto, lengvai atsiskleidžia jų trūkumai, ir kuo 
rašytojas garsesnis, tuo nuodugniau jis esti nagrinėjamas. Žmonėms, 
pasižymėjusiems talentu, didiems poetams, garsingiems istorikams 
visados ar bent labai dažnai pavydi visi tie, kurie su pasimėgimu ir 

ypatingu malonumu pliekia kitų kūrybą, nors patys nėra išleidę pa- 
saulin nė vienos knygos. 

— Tuo nėra ko stebėtis,— pritarė Don Kichotas, — daugelis 
dvasininkų nesugeba nė žodžio pasakyti užsilipę į sakyklą, bet užtat 
sugeba kuo puikiausiai pastebėti kitų pamoksluose, ko vienam trūksta, 
o kitam per daug. 

— Sutinku su jumis, pone Don Kichote,— tarė Karaskas,— bet 
aš norėčiau, kad šitie kaltintojai būtų nuolaidesni ir ne tokie smulk- 
meniški ir kad neskaičiuotų, kiek dėmelių temdo dergiamo veikalo 
skaistumą, nes jeigu aliguando bonus dormitat Homerus“?, tai tegu 
jie pagalvoja, kiek laiko jis praleido be miego, idant šviesų jo kūrinį 
temdytų kaip galima mažiau šešėlių. Ir galbūt tos jų peikiamos dė- 
melės — tai ne kas kita, kaip apgamai, kartais itin paryškinantys 
veido grožį. 

Tad ir sakau, jog didūs pavojai gresia tam, kuris atiduoda spaus- 
dinti knygą, nes visiškai neįmanoma parašyti tokio kūrinio, kuris 
patiktų kiekvienam skaitytojui ir kiekvieną patenkintų. 

— Nedaug ką tepatenkins knyga, parašyta apie mane,— tarė 
Don Kichotas. 

— Priešingai: juk stultorum infinitus est numerus“", todėl šioji 
istorija atitiko nesuskaitomos gausybės skaitytojų skonį. Šiaip ar taip, 
kai kas prikiša autoriui, kad jam šlubuojanti ir kartais aptemstanti 
atmintis, nes jisai užmiršęs papasakoti, kas pavogęs Sančui palšelį: 
vagis nenurodytas, tik vėliau paaiškėja, kad jis pagrobtas, o ilgai 
netrukus vėl matome Sančą raitą ant asilo, nežinia iš kur atsiradusio. 

Dar prikišama, jog autorius užmiršęs pasakyti, kur Sančas dėjęs 
lagaminėlyje Sjeroj Morenoj rastus šimtą eskudų: autorius tatai nu- 
tyli, o daugeliui knieti sužinoti, kur Sančas juos dėjo ir kam išleido, — 
štai šitos vienos esmingiausių detalių ir pasigendama knygoje. 

Į tai Sančas atsakė: 

— Dabar, pone Samsonai, man kuo mažiausiai rūpi sąskaitos ir 
ataskaitos, — man taip gurgia pilvas, kad jeigu nepasistiprinsiu ke- 
liais gurkšniais gero vyno, beregint sudžiūsiu kaip gembė. Namie 
turiu vyno, ten laukia manęs antroji pusė; aš tik pavalgysiu ir tuoj 
sugrįšiu, o tada jau patenkinsiu jūsų malonybę ir kiekvieną, kas tik 
pageidaus manęs paklausti, kaip dingo asilas ir kam išleidau tuos 
šimtą eskudų. 

Ir, nelaukdamas atsako ir netardamas daugiau nė žodžio, Sančas 
nudrožė namo. 

Don Kichotas ėmė prašyti ir kalbinti bakalaurą dar pabūti ir pa- 
sivaišinti kukliais pietumis. 

Bakalauras priėmė kvietimą ir pasiliko; papildomai buvo patiek- 
ta pora balandžių; prie stalo kalbėta apie riteriją, Karaskas taikėsi 
prie šeimininko; pokylis pasibaigė, visi nuėjo pogulio. Grįžo Sančas, ir 
nutrauktas pokalbis prasidėjo iš naujo. 


IV PERSKYRIMAS 


KURIAME SANČAS PANSA 
ATSAKO Į BAKALAURO SAMSONO KARASKO 
KLAUSIMUS IR IŠSKLAIDO JO ABEJONES, 
TAIPGI NUTINKA ĮVYKIAI, 
ŽINOTINI IR PASAKOTINI 


Sančas grįžo pas Don Kichotą ir, grįždamas prie nutraukto paš- 
nekesio, tarė: 

— Ponas Samsonas sako, kad jam įdomu žinoti, kas, kaip ir 
kada pavogė man asilą, ir į šį paklausimą atsakau šitaip: tą pačią 
naktį, kai, skuosdami nuo Šventosios brolijos, mudu su ponu atsidū- 
rėm Sjeroj Morenoj po nuotykių, kitaip sakant, prietykių su katorgi- 
ninkais ir Segovijon traukiančia laidotuvių procesija, mes pasislėpėm 
miško tankmėje, ir ten mudu abu — ponas, pasirėmęs ietimi, o aš 
raitas ant savo palšelio,— kulti ir velėti susirėmimuose, sumigom 
išvargę, lyg būtume sugulę ant pūkinių priegalvių. 

Ypačiai aš įmigau taip kietai, jog kažin kas prisėlino prie manęs, 
paramstė balną spyriais iš visų keturių pusių ir nejučia išsivedė iš po 
manęs palšį, o aš likau besėdįs balne. 

— Tai niekų darbas, be to, jau nebe naujiena: lygiai taip nutiko 
ir Sakripantui Albrakos apsiausties metu, kada garsusis plėšikas 
Brunelas, sugalvojęs tokią pat klastą, iš tarpkojo išvedė jam žirgą“. 

— Prašvito,— toliau pasakojo Sančas, — ir vos tik krustelėjau, 
spyriai išvirto, ir aš plojausi žemėn, pasižvalgiau asilo, o jo nė kvapo. 
Ašaros ištryško man iš akių, ir aš pratrūkau rypuoti taip graudžiai, 
kad jeigu mūsų istorijos autorius nesurašė knygon mano aimanų, 
galima sakyti, jog apskritai nieko dora jon nesurašė. 

Nebepamenu, kiek dienų prabėgo, bet šit kartą lydžiu princesę 
Mikomikoną, žiūriu — ogi mano asilas, o raitas ant jo čigonu per- 
sirengęs Chinesas de Pasamontė, tasai sukčius ir užkietėjęs piktadarys, 
kurį mudu su ponu išvadavome iš grandinių. 

— Apsirikta ne čia, — tarė Samsonas, — o ten, kur, dar asilui ne- 
atsiradus, autorius pasakė, jog Sančas jojo raitas ant to paties palšio. 

— Į tai nebežinau, ką jums atsakyti, — atsiliepė Sančas, — tik- 
riausiai istoriko bus suklysta, o gal knygos rinkėjo neapsižiūrėta. 

— Ko gero, taip ir buvo, — sutiko Samsonas.— Na, o kur dingo 
šimtas eskudų? 

— Kaip vandeny, — atsakė Sančas. — Išleidau juos sau, pačiai ir 
vaikams, ir tik dėl to pati nedavė pylos, kad, tarnaudamas savo ponui 
Don Kichotui, basčiausi keliais ir šunkeliais, o jeigu po tiekos laiko 
būčiau pargrįžęs namo tuščiomis kišenėmis ir be asilo, riesta man 
būtų buvę... 

Ir jeigu dar ką nors pageidaujate iš manęs sužinoti, prašom klaus- 
ti, galiu atsakyti kad ir pačiam karaliui, stovėdamas prieš jo švie- 
siausiąją pirsoną, ir kas kam į nosį — parsivežiau aš pinigų ar nepar- 
sivežiau, išleidau juos ar neišleidau, nes beklajodamas gavau tiek 
lazdų, kad jeigu būtų atsiskaitoma grynais, bent jau po keturis mara- 
vedžius už kiekvieną, ne vieno šimto, o dviejų neužtektų apmokėti 
tik už pusę tų lazdų... 

Ir tegu kiekvienas pirmiau pasižiūri sau į antį, o jau paskum sako, 
kur juoda, kur balta, nes visi mes tokie, kokius mus Dievas sutvėrė, 
o dažniausiai ir blogesni. 

— Aš pasirūpinsiu, kad, antrąsyk leisdamas šią istoriją, autorius 
nepamirštų įterpti to, ką dabar pasakė gerasis Sančas, — tarė Karas- 
kas, — iškart smarkokai šoktelėtų knygos vertė. 

— Kokių dar pataisymų prašytųsi šis veikalas, pone bakalaurė? — 
paklausė Don Kichotas. 

— Šiokių tokių, — atsakė Karaskas, — bet jau nebe tokių esminių, 
kokius minėjau. 

— O gal kartais autorius žada leisti antrą dalį? — paklausė Don 
Kichotas. 

— Žada, kur nežadės,— atsakė Samsonas, — tik skundžiasi, kad 
negali rasti ir nežino, kur ji nudėta, tad dar abejotina, ar ji išvis išeis. 
Be to, kai kas tvirtina: „Antra dalis niekados nebūna vykusi“, o kiti: 
„Apie Don Kichotą jau prirašyta kiek gana“, užtat ir ima abejonė, 
ar apskritai pasirodys antra dalis. Tiesa, žmonės, linkę labiau smagintis 

nekaip grūdoti, reikalauja: „Duokit mums daugiau donkichotiškų 
išmonių, lai Don Kichotas grumiasi, o Sančas Pansa pliurpia, pasakokit 
kas tik ant seilės užeina, mes viskuo būsim patenkinti“. 

— O kur linksta autorius? — paklausė Don Kichotas. 

— O kurgi jis links? — atsakė Samsonas.— Be galo stropiai ieš- 
ko tos istorijos, o kai tik ją suieškos, iškart kiš į mašinas: juk jisai ne 
tiek pagyrimų vaikosi, kiek pelno. 

Į tai Sančas tarė: 

— Ką, vadinas, autoriui rūpi pinigai? Bus stačiai stebuklas, jeigu 
jam kas nors išeis: sukurps kaip Dievas davė nelyginant tasai siuvėjas 
prieš Velykas, o skubomis parašyti kūriniai visados lieka neišbaigti 
ir prašyte prašosi taisymo. Ne jau, tegu tasai ponas mauras ar dievai 
Jį žino kas žiūri, ką daro, o mudu su ponu užpilsim jį tokia. galybe 
visokiausių nuotykių ir nusidavimų, kad galės ne tik antrą, bet ir 
šimtą dalių prirašyti. 

Tasai žmogelis, ko gero, mano, kad mes čia vartomės lyg inkstai 
taukuose, o pažiūrėtų, kaip mudu tauruojam, pamatytų, jog nuo tokio 
gyvenimo greičiau pentinus nukratysi. Šit ką aš pasakysiu: jei ponas 
būtų paklausęs mano žodžio, jau seniai būtume šuoliavę plynais laukais 
skriaudas gaišindami ir netiesą atitaisydami, kaip gerų klajojančių 
riterių kad įprasta ir pribūta. 

Sančui betariant šiuos žodžius, jų klausą pasiekė Rosinanto 
žvengimas; tą žvengimą Don Kichotas palaikė didžiai laimingu ženk- 
lu?" ir nutarė po trijų ar keturių dienų vėl išvykti į žygį... 

Ir, išdėstęs savo sumanymą bakalaurui, atsiklausė jo, kurion pa- 
saulio šalin šis patarsiąs joti... 

Į tai bakalauras atsakė, kad, jo manymu, Aragono karalystėn, 
miestan Saragosos, kame netrukus per šventojo Jurgio atlaidus vyk- 
siąs be galo iškilmingas turnyras, ir ten Don Kichotas galįs šlove pra- 
nokti visus Aragono riterius, kuriems nesą lygių šiame pasaulyje. 

Paskui pagyrė jo nepaprastai taurų ir narsingą pasiryžimą, bet 
perspėjo, kad nevalia per daug nepaisyti pavojų, nes jo gyvenimas 
priklausąs ne jam vienam, o visiems tiems, kurie nelaimėse reika- 
lingi jo globos ir pagalbos. 

— Kam jau kam, o beatodairiškam narsumui aš niekad nepri- 
tariu, — įsiterpė Sančas,— juk ponas tik pamato šimtinę ginkluotų 
vyrų ir puola kaip akis išdegęs lyg tas smaguris vaikas prie krūvos 
nunokusių moliūgų. Po šimts perkūnų, pone bakalaurė, viskam yra 

laikas: ir pulti, ir trauktis, bet rėkauti be paliovos karo šūkius — tai 
jau nei šis, nei tas. 

Juo labiau kad esu girdėjęs, be to, man regis, ir patsai ponas, 
kiek pamenu, yra sakęs, jog per patį vidurį tarp dviejų kraštutinumų, 
bailumo ir nutrūktgalviškumo, esąs tikrasis narsumas, o jeigu taip, 
manding nėra ko leistis į kojas dėl tuščio nieko, taipgi ir pulti, kai 
prieš tave pranašesnės jėgos... 

Bet svarbiausia, iš anksto perspėju savo poną: jeigu jis ketina 
vestis mane su savim, aš vyksiu tik su ta sąlyga, kad jisai kariaus pats 
vienas, o mano priedermė bus juo rūpintis, prižiūrėti, idant visada 
būtų sotus ir valyvas, — čia jau aš iš kailio nersiuos, bet tegul jis ir 
nemano, jog kada nors griebsiu saujon kardą ir grumsiuos su viso- 
kiais vieškelių plėšikais ir galvažudžiais iš patiltės. 

Manęs, pone Samsonai, nevilioja narsuolio šlovė, aš tik noriu 
pagarsėti kaip geriausias ir ištikimiausias ginklanešys, kada nors 
tarnavęs klajojančiam riteriui. Ir jeigu, atsiteisdamas man už sąži- 
ningą ir ilgą tarnybą, mano ponas Don Kichotas malonės padovanoti 
kokią salą, kurių, pasak jūsų malonybės, šiame krašte nemažai prisi- 
laiko, už tai būsiu jam dėkingas ligi grabo lentos. 

O jeigu nepadovanos, irgi nežūsiu: atėjai žmogus į pasaulį, tai ir 
gyvenk kliaudamasis ne kuo kitu, kaip tik Dievo malone, ir gali būti, 
jog atsaloj duona tokio pat gardumo ar netgi gardesnė kaip saloj... 


Ir dar nežinia, ar toj saloj nepakiš velnias man kojos, kad užkliū- 
čiau, pločiausi žemėn ir dantis išsibarstyčiau? Sanču gimiau, Sanču 
ir mirsiu. 

Bet jeigu nei iš šio, nei iš to, be jokių rūpesčių ir pavojų staiga 
imtų ir nukristų iš dangaus sala ar šiaip koks geras daiktas, ne toks 
aš jau kvailas, kad negriebčiau Dievo dovanos; juk ne veltui sakoma: 
„Duodamas imk, mušamas bėk“, arba: „Ką pasidėsi — sau turėsi“. 


— Tu, brolau Sančai, kalbi kaip iš rašto, — tarė Karaskas, — bet, 
šiaip ar taip, kliaukis Dievu ir ponu Don Kichotu, ir jisai tau ne tik 
salą, o ir visą karalystę padovanos. 

— Ar daugiau, ar mažiau — man vis viena, — atsakė Sančas, — 
tik štai, pone Karaskai, būkite tikras, jog nenueis vėjais toji karalystė, 
kurią ponas teiksis man padovanoti: aš pasvėriau viską kaip reikiant 
ir sumečiau, kad man ganės sveikatos ir karalystes valdyti, ir salas 
tvarkyti, — jau ne kartą apie tai esu kalbėjęs ponui. 

— Žiūrėk, Sančai, — tarė Samsonas, — šilta vieta būdą gadina: 

gali ir taip atsitikti, jog, salą savo valdžion gavęs, tikros motinos 
nebenorėsi pažinti. 

— Juk aš ne pakrūmėj gimęs, — atrėmė Sančas, — kad elgčiausi 
kaip koks nekrikštas, mano gyslomis teka grynų gryniausias seno 
krikščionio kraujas. Na, geriau įsižiūrėkit į mane: bene iš akių ne- 
matyti, kad niekam negalėčiau atsilyginti nedėkingumu? 

— Duok Dieve,— tarė Don Kichotas, — pažiūrėsime, kas bus, 
kai gaus valdžią į rankas, o tas laikas, man regis, jau nebetoli. 

Tai taręs, Don Kichotas kreipėsi į bakalaurą prašydamas vienos 
malonės — atseit, jeigu jis poetas, ar nemalonėtų sudėti išsiskyrimui 
su ponia Dulsinėja Tobosiete skirto eilėraščio, bet sudėti taip, kad 
kiekviena eilutė prasidėtų viena josios vardo raide, idant, iš viršaus 
skaitant pirmąsias raides, išeitų Dulsinėja Tobosietė. 

Bakalauras atsakė, kad nors esąs ir ne iš garsiųjų ispanų poetų, 
kurių, kaip girdėjęs, esama pusketvirto““, vis dėlto sugebėsiąs sudėti 
tokias eiles, kad ir turėsiąs labai didelių keblumų, nes kalbamas 
vardas esąs aštuoniolikos raidžių: mat, jeigu rašysiąs keturis keturei- 
lius, atliksiančios dvi raidės, o jeigu keturis penkiaeilius, vadinamąsias 
decimas, arba redondilijas, dviejų raidžių pristigsią, bet, šiaip ar taip, 
pasistengsiąs kaip nors nukąsti dvi raides ir Dulsinėjos Tobosietės var- 
dą įsprausti į keturis ketureilius. 

— Būtinai taip padarykite, — tarė Don Kichotas, — nė viena mo- 
teris nepatikės, kad eilės skirtos jai, jeigu nebus aiškiai ir suprantamai 
nurodytas josios vardas. 

Taip juodu ir sutarė, ir dar sutarė, jog žygin būsią išjota po sa- 
vaitės. Don Kichotas priprašė bakalaurą laikyti tatai paslaptyje, o 
ypačiai neprasitarti klebonui ir meistrui Nikolui, taipgi dukterėčiai 
ir šeimininkei, idant jie nesuardytų jo garbingo ir šaunaus sumanymo. 

Karaskas davė žodį. Paskui atsisveikindamas priprašė Don Kicho- 
tą, progai pasitaikius, pranešti apie visas sėkmes ir nesėkmes; šitaip jie 
išsiskyrė, ir Sančas nuėjo ruoštis kelionei. 

V PERSKYRIMAS 


APIE PROTINGĄ IR ŠMAIKŠTŲ POKALBĮ, 
VYKUSĮ TARP SANČO PANSOS 
IR JO PAČIOS TERESOS PANSOS, 
TAIPGI APIE KITUS 
ŠVIESAUS ATMINIMO NUTIKIMUS 


Priėjęs penktą perskyrimą, šios istorijos vertėjas pareiškia, kad, 
jo manymu, šis perskyrimas pakištinis, nes Sančas Pansa čia kalba 
tokiu stiliumi, kokio neįmanu tikėtis iš jo riboto proto, ir sampro- 
tauja apie tokius subtilius dalykus, kurių negalėtų išmanyti; tačiau 
vertėjas laiko savo pareiga nieko nepraleisti, ir todėl verčia toliau: 

Sančas grįžo namo toks linksmas ir džiugus, jog pati užjuto jo 
linksmumą per arbaleto šūvį ir rado reikalinga paklausti: 

— Kas tau, mielasis Sančai, kad pareini toks linksmas? 

Į tai Sančas jai atsakė: 

— Ak pačiut, būtų kur kas maloniau, jei Dievas panorėtų, kad 
dabar nesidžiaugčiau. 

— Nesuprantu tavęs, vyreli, — tarė pati, — galva neneša, ką turi 
omeny sakydamas, jog būtų kur kas maloniau, jei Dievas panorėtų, 
kad dabar nesidžiaugtum,— tokiai neišprusėlei kaip aš, matyt, sunku 
supaisyti, kaip galima džiaugtis, kad tau nedžiugu. 

— Klausyk, Teresa, — tarė Sančas, — man smagu todėl, kad susi- 
galvojau vėl stoti tarnybon pas savo poną Don Kichotą, kuris ketina 
trečiusyk joti nuotykių ieškot, o aš josiu drauge — ir vargas spiria, 
ir masina džiugi viltis, jog imsiu ir surasiu dar šimtą eskudų vietoj anų, 
išleistų jų, nors, antra vertus, man skaudu skirtis su tavimi ir vaikais. 

Ir jeigu Dievas panorėtų, kad užsidirbčiau duonos kąsnį kojos 
nekeldamas iš namų ir per daug galvos sau nekvaršindamas, užuot 
bastęsis po tyrus ir plynes, kur kipšai vaikus peri, — o Dievui tatai 
niekų darbas, reikia tik panorėti, — kas be ko, mano džiaugsmas ne- 
būtų sudilusio skatiko vertas, nes dabar jį drumsčia skausmas, jog ten- 
ka skirtis su tavimi. Vadinasi, teisybę sakiau, kad būtų kur kas malo- 
niau, jei Dievas panorėtų, kad dabar nesidžiaugčiau. 

— Klausyk, Sančai,— tarė Teresa,— kai pasidarei klajojančio 
riterio dešinioji ranka, tokiomis mįslėmis pradėjai kalbėti, kad niekas 
nebegali tavęs suprasti. 

— Gana jau ir to, pačiut, kad Dievas mane supranta, — atsakė 
Sančas, — o jis supranta viską, kas darosi šiame pasaulyje. Tiek 
jau to, paliksim šią kalbą. Tai va, motin, įsidėk į galvą, kad tau priklau- 
so visas šias tris dienas rūpintis palšiu, idant būtų kovos parengty. 
Užpilk dvigubą dovį avižų, apžiūrėk balną ir kitus pabūklus, — juk 
ne vestuvėsna traukiam, o po margą pasaulį klajoti, su milžinais, sli- 
binais ir pabaisomis grumtis ir galynėtis, šnypštimo, maurojimo, 
riaumojimo ir klyksmų klausytis, bet visa tai menkas niekas palyginti 
su jangiečiais ir užkerėtais maurais. 

— Gali ir nesakyt, vyreli, — atsiliepė Teresa, — pati matau, jog 
klajojantys ginklanešiai dykai duonos nevalgo, ir todėl melsiu poną 
Dievą, kad greičiau ištrauktų tave iš to vargo. 

— Atvirai tau sakau, pačiut,— tarė Sančas, — jei nesitikėčiau 
ilgai netrukus gauti savo valdžion salą, gyventi man būtų nemiela. 

— Eik jau, eik, vyreli, kam to reikia! — sušuko Teresa.— Gy- 
venk, šuneli, kad ir prie būdos pririštas, ir tu gyvenk sau, o visas tas 
valdžias tegu velniai rauna! 

Be jokios valdžios motina tave pagimdė, be jokios valdžios gy- 
venai ligi šiolei, o kai Dievas pašauks savęsp, be jokios valdžios nu- 
eisi į kapus ar, tiesą pasakius, kiti nuneš. Juk ne visi žmonės turi val- 
džią pasauly, o žmonės kaip žmonės, gyvena sau, ir gana. 

Geriausias pagardas — tai alkis, o kad vargšams niekad jo nepris- 
tinga, užtat ir valgyti visados skalsu. 

Žiūrėk tu man, Sančai, jei kartais prasimuši į valdžią, nepa- 
miršk manęs ir vaikučių. Turėk galvoj, kad Sančiukui jau penkio- 
lika suėjo, mokyklon metas, jo dėdė abatas nori padaryti iš jo dvasinio 
luomo žmogų. 

Taipgi nepamiršk, jog ir dukrelė Marisanča nebenusėdi netekė- 
jusi, — dingojas man, kad ji geidžia vyro ne ką mažiau nei tu val- 
džios; šiaip sakysi ar taip, o mergei prastas vyras lovoj geriau nei 
šaunus sugulovas. 

— Kaip kažin ką, — atvertė Sančas, — jei Dievas duos mano val- 
džion kokią salą, išleisiu Marisančą už tokio aukšto žmogaus, kad visi 
turės ją aukštint kreipdamiesi ne kitaip, kaip jūsų šviesybe. 

— Eik jau, eik, Sančai, — atrėmė Teresa, — verčiau išleisk už jai 
lygaus, taip bus geriausia, o jeigu iš klumpių ji šoks į kurpaites, o 
vietoj pigios suknutės ims vilkėti šilkine suknia, ir dar su raukčiais, 
ir, užuot šaukę Marika ir tu, visi vadins ją donja tokia ir tokia ir 
jūsų šviesybe, mergė suvis pames galvą, šimtąsyk klups kas žingsnis, 

o medžiagai spūrant, iškart matyti, iš kokių šiurkščių ir storų siūlų 
ji numegzta. 

— Užsičiaupk, kvėša,— tarė Sančas, — apsipras apsibus per porą 
trejetą metelių, o paskui, žiūrėk, ir ponystė, ir orumas prigis kaip 
čia buvę. O jeigu neprigis — didelis daiktas? Tegul tik būna jūsų 
šviesybė, o ten jau kas bus, tas. 

— Aukščiau bambos neiššoksi, Sančai, — atvertė Teresa, — nesi- 
gretink prie ponų ir prisimink priežodį, kuris sako: „Nušluostyk snar- 
glį kaimynų vaikui ir pasiimk jį užkuriom“. Pamanyk, kokia laimė 
išleisti mūsų Mariją už kokio grafpalaikio arba bajorėlio, kad paskiau 
kada tinkamas uitų ją kaip paskutinę, pravardžiuotų prasčioke — 
girdi, didelė čia ponia: tėvas juodnugaris, o motina verpėja!.. Ne jau, 
vyreli, kol aš gyva, to nebus! Bene tam aš ją auginau? 

Tik parnešk pinigų, Sančai, o jau ištekinti ją aš pati ištekinsiu: tu- 
riu nusižiūrėjusi Lopę Točą, Chuano Točo vaikį, sveiką ir drūtą ža- 
liūką, ir mes jį pažįstam, ir jis, kaip mačiau, akimis mergę gano; o kad 
jis jai pora, tai ir gyvens laimingi, ir mes visados juos matysim, ir bū- 
sime kaip viena šeima, tėvai ir vaikai, anūkėliai ir žentai, gražiai su- 
tarsim, ir lydės mus Dievo palaima; tik jau neleisk jos į sostinę, į tuos 
dideliausius rūmus, kur nei žmonės ją supras, nei ji supras žmones. 


— Ar nenutilsi tu, bestija, Barabo“' pati! — sušuko Sančas.— 
Ir kas tau užėjo, kad nei šiam, nei tam uodegą padilgo stoti man sker- 
sai kelio — neduodi man išleisti dukters už tokio vyro, idant sulaukčiau 
anūkėlių, jūsų šviesybėmis vadinamų? Žiūrėk, Teresa, dažnai esu 
girdėjęs vyresnius žmones sakant: kas nesugebėjo pasinaudoti laime, 
kai ji pati krinta į rankas, tam nevalia skųstis, kad ji praėjo pro šalį. 
Štai ir dabar būtų neprotinga užtrenkti jai prieš nosį duris, kai ji pati 
pas mus beldžiasi. Pučia palankus vėjas — tegul jis neša mus kur 
nori. 

Šitokie samprotavimai, taipgi Sančo išvedžiojimai, kuriuos pa- 
teiksime toliau, ir paskatino šios istorijos vertėją pareikšti, jog šitas 
perskyrimas — pakištinis. 

— Sakyk tu, avies galva, — toliau kalbėjo Sančas, — argi būtų 
ne pro šalį nugriebti kokią pelningą valdžią, kad mums nebereiktų 
juodo vargo bristi? Tegu tik Marisanča išteka už tokio, kokį jai pri- 
piršiu, ir pamatysi — visi tave ims vadinti donja Teresa Pansa, o 
bažnyčioje iš pykčio sprogs visos mūsų bajorienės, kai sėdėsi ant 
kilimų, priegalvių ir patiesalų. O jei nenori, riogsok sau kaip riog- 

sojusi ir būsi nei pūsk, nei vėdink, lyg šventosios statula... Ką čia dar 
šnekėti: sakyk ką nori, o Sančiukė bus grafienė, ir baigtas kriukis! 

— Ar tu nutuoki, ką paistai, vyreli? — sušuko Teresa.— Pražu- 
dys toji grafystė mano dukrelę, — šit ko aš bijau! Daryk kaip žinai, 
leisk ją už kunigaikščio arba princo, bet aš tau atvirai sakau: neduosiu 
nei palaiminimo, nei sutikimo. 

Aš, broleli, visad buvau tos nuomonės, kad kiekvienam pridera 
laikytis savų, ir negaliu pakęsti, kai žmonės nei šiam, nei tam užrie- 
čia nosį. Mane pakrikštijo Teresa, paprastu ir neįmantriu vardu be 
jokių priedų, gražmenų ir puošmenų, be visokių ten donų ir madonų. 
Tėvas buvo pavarde Kaskachas, o aš, už tavęs išėjusi, pasidariau 
Teresa Pansa, nors kuo gražiausiai galėjau būti Teresa Kaskacho“", 
bet įstatymai įstatymais, o karaliai karaliais... 

O savo vardu esu labai patenkinta ir nenoriu, kad man prikerg- 
tų kokią donją, kuri mane šitaip slėgtų, jog nevaliočiau jos nešioti, 
ir nenoriu, kad, matydami mane išsipusčiusią kaip didžponę arba 
grafienę, žmonės badytų pirštais, girdi: „Jūs tik pasižiūrėkit, kaip 
puikes varinėja toji degutpilvė! Tik vakar linus braukė nugaros ne- 
ištiesdama, bažnyčion ėjo vietoj šydo apsigobusi sijono pridurkais, o 
šiandie visa spurguota karoliuota, ragu dangų rėžia, lyg nežinotume, 
kas ji per viena“. 

Kol ponas Dievas neatėmė iš manęs tų septynių ar penkių juslių, — 
žodžiu, visų, kiek tik jų turiu, — tokios gėdos sau nepasidarysiu. 

O tu, tėvai, vaikykis savo valdžių ir salų ir pūskis kiek tik širdis 
geidžia, bet mudvi su dukrele — prisiekiu amžinatilsį motinos atmi- 
nimu — kojos nekelsime iš bažnytkaimio: dora žmonelė gyvent be 
namų negali, o gera duktė, nesuklojusi kraičio, nemiegt pokaičio. 
Eiki plačiais keliais su savuoju Don Kichotu nuotykių ieškoti, o mud- 
vi paliki kryžiaus kelius eiti; gal ir mums kas nors gera nutiks, jei 
gyvensime, kaip Dievas liepia, tik štai galva man neneša, kas tavo 
ponui padovanojo tą doną, nes nei tėvai jo, nei proseniai amžindie 
donais nebuvo. 

— Šit ką aš tau pasakysiu, — atvertė Sančas, — matyt, tikrai vel- 
nias bus tave apsėdęs. Bijok Dievo, pačiut, nušnekėjai čia dabartės 
nei į tvorą, nei į mietą! Ką bendra turi visi tie niekniekiai, karoliukai, 
priežodžiai ir puikybės su tuo, ką tau sakau? Klausyk, neišmanėle 
ir pusgalve (kitaip tavęs ir nepavadinsi, nes neperpranti mano žo- 
džių ir pati nuo savo laimės bėgi): jeigu tavo dukrelei paliepčiau 
stačia galva pulti nuo bokšto arba klajoti po margą pasaulį panašiai 

kaip toji infanta donja lyg Abraka, lyg Uraka““, tikrai galėtumei su 
manim nesutikti, bet jeigu aš viens du, kad nė mirktelėt nespėtumei, 
prisegu jai donją ir dar jūsų šviesybę, iščirpinu ją į žmones, ant kojų 
pastatau, kad ne šiauduos, bet žaliuos šilkuos gulėtų ir pinigo kaip 
mauras turėtų — daugiau už tuos praturtėlius maurus iš Almohadų 
giminės““, tai ko tau man nepritarti ir nenorėti to, ko aš noriu? 

— Žinai, vyreli, kodėl aš tau nepritariu? — atsiliepė Teresa.— 
Todėl, kad patarlė sako: „Kuo nori denkis, nuo svetimos akies nie- 
kuo neprisidengsi“. Mat į vargšą žmonės pažiūri probėgšmais, ir tiek, 
o į turčių įsispitrina, ir jeigu tasai turčius kadaise buvo vargšas, be- 
regint sukirba visiems liežuviai ir suskanta kaulelius narstyti, o tokių 
narstytojų mūsuose — be skaičiaus, kaip bičių avily. 

— Pala, Teresa,— tarė Sančas, — klausyk, ką aš tau dabartės 
pasakysiu, gal tokių dalykų kaip gyva nebūsi girdėjusi... Ir tai bus 
ne mano paties išgalvota: pasakysiu tau žodžius, kuriais pernai per 
gavėnią mūsų bažnytkaimy į parapijiečius kreipėsi iš sakyklos tėvas 
pamokslininkas, o jis, kiek pamenu, pasakė va šitaip: visa tai, ką 
dabar regi mūsų akys, kur kas geriau telpa ir laikosi mūsų galvose 
ir labiau įstringa atmintin nekaip tai, kas būta ir nubūta... 

(Visos minėtosios Sančo kalbos sudaro antrąją priežastį, kuria 
remdamasis vertėjas laiko šį perskyrimą pakištiniu, nes jos prašoka 
Sančo išmanymą.) Tuo tarpu Sančas kalbėjo toliau: 

— Vadinasi, matydami kokį prašmatniu apdaru išsipusčiusį žmo- 
gų, nejučia, lyg kokios jėgos skatinami ir raginami, pajuntame jam 
pagarbą, nors tą pačią akimirką atmintis mums primena kadaise regė- 
tą jo menkystę, tačiau tosios nešlovės, gal skurdo, gal žemos kilmės 
užtrauktos, — jeigu ji jau praeityje, — nebėra, yra tik tai, kas dabar 
regima. 

Ir jeigu tasai, kurį Laimė ištraukė iš menkystės pragarmės (tai 
paties pamokslininko žodžiai) ir užkėlė ištekliaus viršūnėn, pasiro- 
dys besąs gerų manierų, taurus ir mandagus su visais ir nelįs į akis 
senos giminės bajorams, buki tikra, Teresa, niekas nė neprisimins, 
kas jisai buvo anksčiau, bet gerbs jį tokį, koks dabar yra, išskyrus 
nebent pavyduolius, tačiau nuo jų neapsisaugo nė viena laimė. 

— Nesuprantu tavęs, vyreli, — atsakė Teresa, — daryk, kaip sau 
žinai, ir nekvaršink man galvos savo prakalbom ir iškalbom. Ir jeigu 
jau esi užsistatęs daryti, kaip sakai... 

— Ne užsistatęs, motin, reikia sakyti, bet nusistatęs, — tarė 
Sančas. 


45 VI perskyrimas 


— Tu, vyreli, su manim nesiginčyk,— atkirto „Teresa, — šneku, 
kaip pono Dievo liepta, per galvą verstis neketinu. Šit ką aš tau pasa- 
kysiu: jeigu toji valdžia šitaip įtvino tau į dantį, vežkis drauge savo 
sūnelį Sančą ir jau dabar pradėki mokyt jį prie valdžios stovėti — 
juk vaikams pravartu tėvų pėdomis sekti ir prie jų amato gudintis. 

— Kai paimsiu valdžią, — atsiliepė Sančas, — tuoj siųsiu žygūną 
jo kviesti, o tau atsiųsiu pinigų, nes jų man nepritrūks, kaip niekad 
nepritrūksta skolintojų valdovui, kai šis su tuščia sauja lieka. Ir sūnų 
man aptaisyk šitaip, kad nebūtų žymu, kas jisai per vienas, ir kad 
atrodytų toks, kokiam ir priklauso būti. 

— Tik pinigų man atsiųsk, — tarė Teresa, — o aš jau iščiustysiu 
jį, nors ant altoriaus statyk. 

— Žodžiu, sutarta, — nukirto Sančas, — mūsų dukrelė bus gra- 
fienė. 

— Tą dieną, kada pamatysiu ją ištekėjusią už grafo, — atrėmė 
Teresa, — man bus toks jausmas, kad ją palaidojau. Taigi dar sykį 
tau sakau: daryk, kaip sau žinai, nes mūsų, moterų, tokia jau dalia — 
visame kame klausyti vyro, kad ir avigalvio. 

Ir ji prapliupo taip graudžiai verkti, lyg Sančiukė tikrai būtų jau 
mirusi ir palaidota. 

Sančas nuramino ją sakydamas, kad nors būtinai iš dukters pada- 
rysiąs grafienę, bet pasistengsiąs atidėti vestuves kaip galima vėles- 
niam laikui. 

Tuo ir pasibaigė jųdviejų pašnekesys, ir Sančas grįžo pas Don 
Kichotą galutinai susitarti dėl išvykimo. 


VI PERSKYRIMAS 


APIE TAI, KAS NUTIKO DON KICHOTUI 
SU DUKTERĖČIA IR ŠEIMININKE, 
IR TAT VIENAS SVARBIAUSIŲ VISOS ISTORIJOS 
PERSKYRIMŲ 


Sančui Pansai ir jo pačiai Teresai Kaskacho berezgant minėtą 
nei šiokį, nei tokį pokalbį, Don Kichoto dukterėčia ir šeimininkė 
taipgi nesėdėjo sudėjusios rankų: iš begalės požymių nuspėjusios, kad 

jų dėdė ir ponas baudžiasi trečiusyk pasipustyti padus ir vėl tapti, 
jų žodžiais tariant, klejojančiu riteriu, jiedvi stengėsi kaip įmanydamos 
atkalbėti nuo tokio netikusio sumanymo, tačiau tiktai šaukė tyruose 
ir kalė atvėsusią geležį. 

Ilgai ir bergždžiai mėginusi atversti poną į protą, pagaliau šeimi- 
ninkė, be kita ko, pasakė: 

— Išties, pone, jeigu jūsų malonybė nenustygsite ir veršitės iš 
namų, ir vėl leisitės klaidžioti per kalnus ir klonius lyg dvasia be 
vietos ir ieškoti vadinamųjų nuotykių, kuriuos vadinu prietykiais, su- 
klyksiu ne savo balsu ir rėksiu visu balsu guosdamasi Dievui ir karaliui, 
kad jus sudraustų. 

Į tai Don Kichotas jai atsakė: 

— Šeimininke, nežinau, ką atsakys Dievas į tavo skundus, o juo 
labiau — ką atsakys jo didenybė; žinau tik tiek, jog, karalium būda- 
mas, nesiteikčiau atsakinėti į devynias galybes paikų pareiškimų, diena 
dienon karaliaus vardu siunčiamų, nes viena sunkiausių priedermių, 
karaliams priklausančių,— visus išklausyti ir visiems atsakyti. Tad 
nepageidaučiau, kad mano reikalais kas galvą jam kvaršintų. 

Šeimininkė į tai tarė: 

— Sakykite, pone, ar jo didenybės dvare esama riterių? 

— Žinoma,— atsakė Don Kichotas,— ir gana daug, ir tam yra 
priežastis, nes jie paryškina karalių didybę ir prideda garbės sostui. 

— O kodėl gi jūsų malonybė negalėtumėt būti vienas tų riterių, 
ramiai ir sėsliai tarnaujančių dvare savo karaliui ir viešpačiui? — 
tarė ji. 

— Tai va, brangute,— atsakė Don Kichotas,— ne visi riteriai 
gali tarnauti karaliaus dvare, kaip ne visi dvaro bajorai gali ir pri- 
valo būti klajojantys riteriai: pasaulyje turi būti ir vienokių, ir kitokių. 
Ir nors visi mes — riteriai, tačiau vieni nuo kitų labai skiriamės, nes 
dvaro bajorai, kojos nekeldami iš savo kambarių ir rūmų slenksčio 
neperžengdami, keliauja po visą pasaulį žiūrėdami žemėlapin, ir ne- 
reikia jiems išleisti nė skatiko nei kęsti karštį ar šaltį, alkį ar trošku- 
lį, o mes, tikrieji klajojantys riteriai, spirginant saulei, per speigus ir 
darganas, per bet kokią bjauratį, pėsti ir raiti savo žingsniais matuo- 
jame žemės paviršių... 

Ir priešus pažįstame ne tik iš paveikslėlių, bet ir tokius, kokie 
jie esti iš tikrųjų, ir kiekviena proga bei kiekvienu atveju juos puolame 
nežiūrėdami dvikovos taisyklių ir visokių niekniekių, kaip antai: ar 
ne trumpesnis katro kalavijas arba ieties kotas, ar relikvijas nešiojasi 

nedraugas ant krūtinės, ar kokį slaptą vylių, ar pridera dalytis nuosau- 
liu ir įsauliu, ar ne, — ir kitokių panašaus pobūdžio ceremonijų, ku- 
rių paprastai laikomasi dvikautėse, kai grumiasi vyras prieš vyrą, ir 
kurių tu neišmanai, o aš išmanau. 

Ir dar tau privalu žinoti šit ką: geras klajojantis riteris, matyda- 
mas nors ir dešimtį milžinų, kurių galvos ne tik siekia debesis, bet ir 
slepias už jų, kojos panašios į du dideliausius kuorus, rankos primena 
aukštų ir galingų laivų stiebus, o akys, didumo sulig malūno girna- 
puse, žioruoja it stiklo lydymo krosnys, anaiptol nepabūgsta, bet, prie- 
šingai, dailiai atsitiesęs, narsos sklidina širdimi puola ir stoja mūšin, 
o jeigu tat įmanoma — beregint įveikia ir sumuša į dulkes, nors jie 
būtų apsišarvavę tam tikros žuvies žvynais, kaip sakoma, tvirtes- 
niais net už deimantus, o vietoj kalavijų apsiginklavę skudriais Da- 
masko plieno kardais arba lietos geležies buožėmis, taipgi plieno 
dygliais apsmaigstytomis, kokias ne kartą esu matęs. 

Visa tai sakau tau, mieloji šeimininke, idant suvoktumei, kuo 
skiriasi vieni riteriai nuo kitų, ir teisybės dėlei valdovams derėtų la- 
biau vertinti antros rūšies, tikriau, pirmos rūšies riterius — klajojan- 
čius, tarp kurių, kaip skaitome knygose, būta ir išgelbėjusių ne vieną, 
o daugybę karalysčių. 

— Ak, ponuli jūs mano! — tuomet sušuko dukterėčia.— Susip- 
raskite pagaliau, jūsų malonybe: visa tai, ką jūs pasakojate apie kla- 
Jojančius riterius, — pasakos ir paistalai, o knygas apie juos priderėtų 
jei ne sudeginti, tai bent apgobti sanbenitu arba pažymėti kokiu ypa- 
tingu ženklu, kad būtų aišku, jog tai begėdiškos tvirkintojos ir gerų 
papročių krikdytojos. 

— Prisiekiu Dievu Tėvu, šioj žemėj mane globojančiu,— atsi- 
liepė Don Kichotas, — jei nebūtumei mano dukterėčia, mano tikros 
sesers duktė, šitaip nubausčiau tave už šventvagiškus žodžius, kad 
garsas apie tai nuskambėtų po visą margą pasaulį. Kurgi tai girdėta, 
kad mergiščia, kuri austi — nė stukt, megzti — nė trūkt, išdrįsta 
liežuvį kaišioti ir peikti knygas apie klajojančius riterius? Ką pasa- 
kytų didysis Amadis, tokias kalbas išgirdęs? 

Beje, tikriausiai tau dovanotų, nes buvo tai atlaidžiausias ir man- 
dagiausias savo laiko riteris ir, be kita ko, didis mergelių globėjas, 
bet jeigu tave būtų išgirdęs kas kitas, tau būtų buvę riesta, nes ne visi 
riteriai tokie mandagūs ir gražiai išauklėti, — esama netašytų ir 
storžievių. 

Juk ne visi riteriais save vadiną tokie esti iš tikrųjų: vieni jų — 

gryno aukso, kiti — dirbtinio; pažiūrėti visi tarytum riteriai, bet ne 
visi atlaiko išbandomi tiesos akmeniu. 

Esti menkos kilmės žmonių, iš kailio lendančių, kad tik atrodytų 
riteriais, esti ir kilmingų riterių, į devynias gembes puolančių, kad tik 
atrodytų menkystėmis. Vieni keliasi, arba garbėtroškos, arba dory- 
bės vedami, kiti smunka arba per savo silpnybę, arba per sugedimą, 
ir reikia šviesaus proto skirti tas dvi riterių rūšis, tokias panašias pa- 
vadinimu ir tokias skirtingas savo darbais. 

— Dievulėliau! — sušuko dukterėčia.— Jūsų malonybė, dėdule, 
tiek daug žinote, jog, bėdos tektas, galėtumėte lipti sakyklon arba 
eiti į žmones su pamokslais, ir vis dėlto jūsų aklystė tokia nepagy- 
doma, o proto aptemimas toks akivaizdus, jog šaunumu didžiuojatės 
nusenęs, stiprybe giriatės paliegęs, baudžiatės atitaisyti netiesą, am- 
žiaus naštos lenkiamas prie žemės, o svarbiausia — dedatės prakil- 
niu riteriu, nors toks nesate, nes bajorai gali išeiti į riterius, tik, žino- 
ma, ne nusigyvenę. 

— Iš dalies sakai teisybę, dukrele, — atsiliepė Don Kichotas, — 
o apie kilmę aš galėčiau papasakoti tau tokių dalykų, jog savo ausimis 
netikėtumei, bet aš jų neminėsiu, idant nesuplakčiau daiktan to, kas 
dieviška, su tuo, kas žmogiška. 

Tai va, brangiosios mano, visas pasaulyje egzistuojančias prakil- 
nias gimines (atidžiai manęs klausykite) galima suskirstyti į keturias 
rūšis, būtent: vienos jų turėjo kuklią pradžią, bet tolydžio augo ir plė- 
tėsi ir ilgainiui pasiekė didybės viršūnę; kitos turėjo didžią pradžią, 
puoselėjo ją ir tebepuoselėja, ir ligi šiolei išlaiko tą pačią padėtį, kokią 
turėjo pradžioje; trečios turėjo tokią pat didžią pradžią, tačiau ilgai- 
niui pasiekė tam tikrą tašką, tarytum piramidės viršūnę, — jos pamažu 
nyko, menkėjo, kol pagaliau virto nieku kaip piramidės viršūnė, nes, 
palyginti su savo pamatais, arba pagrindu, ji yra niekas; ir esti gimi- 
nių (o tokių daugiausia), kurios neturėjo nei geros pradžios, nei doro 
vidurio, tad ir pabaiga jų bus negarbinga, kokia ir pritinka prasčio- 
kų ir paprastų žmonių giminėms. 

Pirmosios rūšies giminių, turėjusių kuklią pradžią ir pasiekusių 
šiuolaikinę didybę, pavyzdžiu tebūnie Otomanų dinastija: pradžią 
jai padarė kuklus ir paprastas piemuo, o šiandien matome, kokion 
aukštybėn ji iškilusi. 

Antrosios rūšies giminėms, išsaugojusioms pradžios didybę, galėtų 
pavyzdžiu eiti daugelis valdovų, kurie, paveldėję sostą, šventai jį sau- 

go nei plėsdami, nei siaurindami savo valdas ir, taikios dvasios vedami, 
tenkinasi savo žemių ribomis. 

O tokių, kurios prasidėjo didybe ir baigėsi nuosmukiu, yra tūks- 
tančiai pavyzdžių, nes visi Egipto faraonai ir Ptolemėjai, Romos 
Cezariai ir nematis (jei galima šitaip sakyti) nesuskaitomų valdovų, 
monarchų, viešpačių, midų, asirų, persų, graikų ir barbarų kuni- 
gaikščių, visos tos dinastijos ir valdančiosios giminės pasibaigė nuos- 
mukiu ir nuėjo perniek — tiek pačios giminės, tiek jų pranokėjai,— 
ir šiandien neį manu surasti nė vieno jų palikuonio, 0 jeigu ir surastum 
kurį, tikriausiai būtų žemiausio ir menkiausio luomo. 

Apie prasčiokų padermę galiu pasakyti tik tiek, kad ji reikalinga 
nebent šios žemės gyventojų skaičiui didinti, o jos gausumas never- 
tas nei garbės, nei pagyrimo. 

Iš viso to, ką čia pasakiau, jums, žioploms galvoms, pridera pada- 
ryti šitokią išvadą: baisi painiava su tomis giminėmis, ir tik tos giminės 
tikrai didžios ir šlovingos, kurių atstovai tatai įrodo savo dorybėmis, 
turtais ir dosnumu. 

Sakau: dorybėmis, turtais ir dosnumu, nes nedoras didikas — tai 
didis nedorėlis, o nedosnus turtuolis — šykštus elgeta; juk žmogaus 
laimė — ne turėti turtų, o leisti juos, tik leisti ne kaip pakliūva, bet 
su protu. 

Geisdamas rodytis riteriu, neturtingas riteris neturi kitos išeities, 
kaip eiti dorybės keliu, tai yra būti malonus, gerai išauklėtas, man- 
dagus, prielankus ir paslaugus, neišpuikęs, nepasipūtęs, neapkalbus, 
o svarbiausia — gailestingas, nes, džiugia širdimi davęs pavargėliui 
du maravedžius išmaldos, dosnumu prilygs tam, kuris, išmaldą duoda- 
mas, skambina visais varpais... 

Ir kiekvienas, kad ir nepažįstamas, pastebėjęs jį puošiančias mi- 
nėtąsias dorybes, pripažins jį ir palaikys aukštos kilmės žmogumi, o 
jeigu nepripažins, bus be galo keista, nes dorybė visada pelno pagy- 
rimo ir doringųjų nevalia negirti. 

Du keliai, vaikeliai, veda žmones į turtą ir garbę: vienas — tai 
mokslai, kitas — tai karo menas. 

Aš greičiau karo nekaip mokslo žmogus ir, sprendžiant iš mano 
polinkio į karo meną, tikriausiai būsiu gimęs po Marso ženklu. Tad 
man kone privalu eiti tuo keliu, ir aš juo žygiuosiu, nors visa Žmonija 
stos piestu, ir bergždžia būtų jums vargti ir įtikinėti mane, kad nebe- 
norėčiau to, ko nori dangus, ką liepia likimas ir ko reikalauja pro- 
tas, o svarbiausia — ko geidžiu visa širdimi... 

Mat, nors ir puikiai žinau, jog klajojančio riterio laukia nesus- 
kaitoma daugybė vargų ir negandų, bet žinau taipgi, kiek begali- 
nio gėrio patirsiu savo pašaukimui atsidėdamas; ir dar žinau, jog 
dorybės kelias labai siauras, o nedorybių kelias — platus ir erdvus, 
ir dar žinau, jog tikslai jų ir siekiai skirtingi, nes nedorybių kelias, 
išmintas ir erdvus, veda myriopi, o dorybės kelias, ankštas ir var- 
gingas, veda gyveniman, bet ne tan gyveniman, kuris baigiasi kapuos, 
o tan, kuris niekados nesibaigia; ir dar žinau, jog, pasak mūsų didžio- 
jo kastilų poeto““, 


Į būstą aukštąjį nemirtingumo 
Vingiuoja kelias pakraščiais bedugnės, 
Kas tako ieškosi saugaus — pražūna. 


— Viena bėda — ne bėda! — sušuko dukterėčia.— Pasirodo, ma- 
no dėdė, be kita ko, dar ir poetas. Jūs viską išmanote, viską galite; 
dievaž, jei panūstute tapti mūrininku, pastatyti namą jums būtų ne 
ką sunkiau negu sunarstyti narvelį. 

— Patikėki, dukrele, — tarė Don Kichotas, — jeigu visais jausmais 
ir visomis mintimis nelinkčiau į riterystę, nebūtų nieko tokio, ko 
nesugebėčiau padaryti, ir nebūtų tokio įmantraus daikčiuko, prie 
kurio nemokėčiau rankos pridėti, kaip antai: narvelio ar dantų 
krapštuko““. 

Tuo metu pasigirdo beldimas į duris, ir klausiman, kas beldžiasi, 
Sančas Pansa atsakė, jog tai jis; ir šeimininkė, vos pažinusi jo balsą, 
puolė lauk iš kambario, kad tik jo nepamatytų, — toks atgrasus buvo 
jai Sančas. 

Duris atidarė dukterėčia, Don Kichotas išskėstomis rankomis 
išėjo pasitikti savojo ginklanešio, juodu užsirakino kambaryje ir 
tuoj pradėjo pokalbį, ne ką prastesnį už buvusįjį. 


VII PERSKYRIMAS 


APIE TAI, KAS NUTIKO DON KICHOTUI IR JO 
GINKLANEŠIUI, TAIPGI APIE KITUS 


GARSINGUS [VYKIUS 


Vos pamačiusi Sančą Pansą užsirakinant su savo ponu, šeimi- 
ninkė iškart sumetė, kokias kalbas juodu ims vedžioti; ir, sumojusi, 

jog pasitarimo metu būsią nuspręsta leistis į trečiąjį žygį, ji apsigo- 
bė skepeta ir nerimo ir skausmo gniaužiama širdimi išpuolė pas ba- 
kalaurą Samsoną Karaską, nes jai atrodė, kad tasai, žmogus iškal- 
bingas ir, be to, ką tiktai susidraugavęs su josios ponu, sugebėsiąs 
jį atšnekėti nuo tokio kvailo sumanymo. 

Bakalauras tuo metu vaikščiojo namie po kiemą, ir pamačiusi 
Jį, šeimininkė sukniubo prie jo kojų, visa suplukusi ir susikrimtusi. 
Matydamas ją tokią pusmirę ir nuogąstingą, Karaskas paklausė: 

— Kas daros, ponia šeimininke? Kas gi jums nutiko? Galėtum 
pamanyti, kad jums dvasia skiriasi su kūnu. 

— Man nieko nenutiko, mielasis pone Samsonai, tik štai mano 
šeimininkas ir vėl bėga, kaip kažin ką, bėga! 

— Prakiuro jis, ar ką, ponia, kad bėga? — atsiliepė Samsonas. — 
Pro kurgi bėga? 

— Pro kurgi bėgs, — atsakė ji,— jeigu ne pro savo beprotystės 
vartus. Striukai drūtai, mieliausiasis jūs mano pone bakalaure, jis 
baudžiasi dar sykį — O tai jau bus trečias — išklysti į pasaulį, pasak 
jo, laimės ieškoti, nors man galva neneša, kodėl jis tai laime vadina. 

Pirmąsyk jis pargrįžo negyvai primuštas ir permestas skersai 
asilo nugaros, antrąsyk — patupdytas ir uždarytas narvan, jaučių 
traukiamu vežimu, ir dar tarėsi užkerėtas esąs, o atrodė toks apgai- 
lėtinas, jog tikroji motina nebūtų pažinusi: sudžiūvęs, pergeltęs, akys 
įdubusios, sakytum pakaušin sulindusios; kad bent mažumą atsigautų. 
vienų kiaušinių sukišau jam šešiasdešimt su kaupu, — tai gali paliu- 
dyti ponas Dievas, visi žmonės ir mano vištos, o vištos tai jau neleis 
man meluoti. 

— Visiškai tuo tikiu, — atsiliepė bakalauras, — jos tokios gražios, 
riebios ir taip gerai išauklėtos, jog veikiau sprogtų vietoj, negu sa- 
kytų netiesą. Vadinasi, ponia šeimininke, nieko tokio nenutiko, ir visa 
bėda, jog ponas Don Kichotas bus kažin ką sumanęs, o jūs to la- 
biausiai baiminatės? 

— Taip, pone,— atsakė šeimininkė. 

— Tokiu atveju nesigraužkite, — tarė bakalauras, — eikite namo 
su Dievo padėjimu ir pataisykite man kokio karštimo, o beeidama 
sukalbėkite maldelę į šventąją Apoloniją, jeigu ją mokate, aš bere- 
gint atlėksiu, ir tuomet pamatysite, kokie ten stebuklai dėsis. 

— Vargeli tu mano! — sušuko šeimininkė.— Jūsų malonybė 
liepiate man sukalbėti maldelę į šventąją Apoloniją? Betgi mano 
ponui ne dantis skauda, o smegenys nuseko. 

— Aš jau žinau, ką sakau, ponia šeimininke! Eikite ir nepra- 
dėkite su manimi ginčytis, — tarė Karaskas, — juk žinote, kad aš — 
Salamankos universiteto bakalauras ir galiu kaipmat jus pribakinti. 

Sulig šiais žodžiais šeimininkė nuėjo, o bakalauras nuskubėjo pas 
kleboną aptarti to, apie ką reikiamu laiku bus pasakyta. 

Tuo tarpu Don Kichotas ir Sančas, vieni du užsirakinę kamba- 
ryje, dėliojo kalbas, kurias labai tiksliai ir teisingai persako mūsų 
istorija. Sančas tarė savo ponui: 

— Pone, man pavyko apšveisti pačiai protą, kad leistų keliauti 
su jūsų malonybe, kur tik pageidausite. 

— Reikia sakyti ne apšveisti protą, Sančai, bet apšviesti, — 
pataisė jį Don Kichotas. 

— Jau dusyk, jei neklystu, meldžiau jūsų malonybę manęs nemo- 
kyti, — atrėmė Sančas,— jeigu jums neaišku, ką noriu pasakyti, ir 
jeigu nesuprantate, tiesiai sakykite: „Sančai, arba kipše, arba dar 
kitaip, aš nesuprantu, ką tu čia paistai“, ir jeigu nesugebėsiu jums 
paaiškinti, tuomet prašom mokyti, juk aš ne koks erodistas. 

— Aš nesuprantu, ką tu čia paistai, Sančai, — tuoj pertraukė jį 
Don Kichotas, — nežinau, ką reiškia „aš ne koks erodistas“. 

— Ne toks jau erodistas reiškia toks, koks esu, — atsakė Sančas. 

— Dabar suvis nebesuprantu,— tarė Don Kichotas. 

— Jeigu jūs negalite manęs suprasti, tai aš nebežinau, kaip jums 
paaiškinti, nebežinau, ir baigtas kriukis,— atvertė Sančas. 

— Pala, pala, jau numanau,— tarė Don Kichotas, — tu nori pasa- 
kyti, kad nesi toks jau eruditas, išprusęs, šviesaus proto, kad visame 
kame manęs klausysi ir dėsies į galvą visa, ką tau sakysiu. 

— Kertam lažybų, — tarė Sančas, — kad jūs iš pat pradžių per- 
pratot mane ir kiaurai permanėt, tik norėjot išmušti iš vėžių ir pasi- 
klausyti, kaip nuplepu nei į tvorą, nei į mietą. 

— Gali būti,— atsiliepė Don Kichotas.— Na, tai ką gi sako 
Teresa? 

— Teresa sako, — atvertė Sančas, — kad jūsų malonybės pažadai 
keršu arkliu jodinėja, todėl ką parašysi — su liežuviu neišlaižysi, nes 
kiekvienas prie savęs, o ne nuo savęs, vadinas, geriau vieną žvirblį 
rankoje laikyti negu dešimt ant stogo matyti. Ir nors žinau, kad mo- 
ters ilgas plaukas — trumpas protas, bet kas pačios neklauso, valgo 
duoną sausą. 

— Ir aš taip sakau, — pritarė Don Kichotas.— Na, bičiuli San- 
čal, klok toliau: šiandien tu šitaip šneki, jog kas žodis — tai perlas. 

— Mat nuo mirties po puodu nepasivoši,— toliau kalbėjo San- 
čas, — o šitai jūsų malonybė geriau žinot, šiandie raudonas, ryt lavo- 
nas, tiek jaunas, tiek senas link kapo tursena, ir niekas negali galvos 
duoti, jog nugyvens pasaulyje bent valandą ilgiau, nei Dievo likta, nes 
mirtis dantų neskaito ir, kai beldžias į mūsų gyvasties vartus, amžinai 
skuba, kaip ugnies pasiėmusi, ir nesulaiko jos nei maldos, nei jėga, 
nei skeptrai, nei mitros, — toksai sklinda garsas ir skardas, ir šitaip 
skelbiama mums iš sakyklų. 

— Visa tai tiesa,— pritarė Don Kichotas,— tik nesuprantu, ko 
tu sieki. 

— Ko siekiu? — atsiliepė Sančas.— Kad jūsų malonybė man aiš- 
kiai nurodytumėt, kokią algą man skirsite kas mėnesį, kol jums tar- 
nauju, ir kad mokėtumėt grynais, nes aš nesutinku tarnauti už malo- 
nes, kurios ateina per vėlai arba ne laiku, arba suvis neateina, o su 
savo geru aš visur ponas. 

Striukai drūtai, ar daug, ar mažai gausiu, bet noriu žinoti, kiek 
užsidirbu, nes ir akmuo, vietoje bebūdamas, apkerpėja, o grūdelis 
prie grūdelio — štai ir pūrelis, ir ką aruodan įpilsi, tas tik tavo. 

Žinia, jeigu taip nutiks (nors nei tuo tikiu, nei to viliuosi), kad 
jūsų malonybė padovanosit man žadėtąją salą, aš ne toks nedėkin- 
gas, ir nagai mano ne tokie jau riesti, jog, apskaičiavus tos salos pa- 
jamas, nesutikčiau, kad iš mano algos būtų atskaityta kvorta. 

— Bičiuli Sančai,— tarė Don Kichotas, — kartais daug pravar- 
čiau pasiūlyti kvortą nekaip kvotą. 

— Aišku, — atsakė Sančas, — kas be ko, man derėjo sakyti kvota, 
o ne kvorta, betgi nieko baisaus nenutiko: jūsų malonybė ir šiaip mane 
supratot. 

— Kuo puikiausiai, — atsiliepė Don Kichotas, — kiaurai tave per- 
matau, kiekvieną tavo mintį skaityte skaitau ir suprantu, į kieno dar- 
žą laidai savo nesuskaitomų patarlių akmenis. 

Klausyk, Sančai, aš mielai paskirčiau tau algą, jei kuriame nors 
klajojančių riterių romane būčiau radęs pavyzdį, kuris man leistų 
lyg pro rakto skylutę įžiūrėti ir pamatyti, kiek paprastai uždirbda- 
vo ginklanešiai per mėnesį arba per metus. Tačiau aš perskaičiau visus 
ar kone visus romanus ir neprisimenu, jog būčiau kuriame nors iš- 
skaitęs, kad kuris klajojantis riteris būtų ginklanešiui paskyręs tam 
tikrą algą. 

Žinau tik tiek, jog visi ginklanešiai tarnaudavo vildamiesi malonių, 
ir vieną gražią dieną, netikėtai nusišypsojus laimei, jų ponai atsily- 

gindavo jiems kokia sala arba šiaip kokia lygiaverte dovana, arba 
bent jau titulu ir vardu. 

Jeigu tamsta, Sančai, tenkindamasis šiomis viltimis ir šiais prie- 
durais, pageidausi grįžti tarnybon — maloniai prašom, o kad aš im- 
siu griauti ir laužyti senovinį klajojančios riterijos paprotį, apie tai 
nėra ko nė galvoti. 

Tad, mielasai Sančai, eiki namo ir pagarsinki savajai Teresai ma- 
no nusistatymą, ir jeigu ir ji, ir tamsta sutinkate man tarnauti vilda- 
miesi malonių, — bene guidem*, o jeigu ne, išsiskirsime kaip draugai: 
kad tik lesalo nepritrūktų karvelidėj, o karvelių niekada nepritrūks. 
Ir įsidėmėki, vaikeli, jog kam kas skirta, tai kaip koja įspirta, ir ge- 
riau tvirtas žodis nekaip menkas turtas. 

Šitaip šneku su tamsta, Sančai, kad įsitikintumei, jog ir aš ne 
prasčiau už tamstą sugebu kaip žirnius berti patarles ir priežodžius. 

Ir galiausiai noriu tamstai pasakyti ir sakau šit ką: jei nepagei- 
dauji man tarnauti malonių vildamasis ir drauge su manim kęsti vargų 
ir nepriteklių, tepadeda tamstai Dievas, bet žiūrėki, kad vėliau nagų 
graužtis nereikėtų, o aš susirasiu ginklanešį klusnesnį ir stropesnį 
už tamstą, ne tokį neatžvalgų ir plepį. 

Išgirdus tvirtą Don Kichoto nusistatymą, Sančui aptemo dangus 
ir nusviro drąsos sparnai, nes jisai buvo įsitikinęs, jog pats vienas, be 
jo, Sančo, ponas nesileisiąs žygin už jokius pasaulio turtus... 

Ir kai jis šitaip stovėjo suglumęs ir susimąstęs, įėjo Samsonas Ka- 
raskas, o iš paskos — šeimininkė ir dukterėčia, kurios geiste geidė 
pasiklausyti, kaip bakalaurui pavyks atkalbėti poną nuo nuotykių 
ieškojimo. 

Samsonas, garsus šelmis ir pašaipūnas, įžengė į vidų ir, kaip ir 
pirmąsyk apkabinęs Don Kichotą, prašneko skambiu balsu: 

— O klajojančios riterijos pažiba! O skaisčioji karo meno saule! 
O ispanų tautos šlove ir veidrodi! Meldžiu Dievą visagalį, lyg jis 
būtų čia pat, prieš mane, kad tasai arba tie, kurie daro kliūtis ir sten- 
giasi sutrukdyti tamstos trečiajam žygiui, pasiklystų savo troškimų 
labirinte ir niekados nesulauktų, idant išsipildytų tai, ko niekšingai 
trokšta. 

Paskui, kreipdamasis į šeimininkę, tarė: 

— Ponia šeimininkė gali nebesimelsti į šventąją Apoloniją, nes 
aš žinau, jog dangaus sferų galutinai nulemta, idant ponas Don 


* Gerai (lot.). 

Kichotas toliau vykdytų savo taurius ir negirdėtus užmojus, ir mane 
užgraužtų sąžinė, jeigu neskatinčiau ir neraginčiau šio riterio nebe- 
varžyti ir nebetramdyti savo narsingosios rankos galios ir prakil- 
niosios dvasios gerumo, nes delsimas netiesą palieka neatitaisytą, naš- 
laičius — be globos, mergelių šlovę — be apginties, našles — be už- 
tarimo, ištekėjusias moteris — be paramos, o kur dar visi kiti dalykai, 
kurie tiesiogiai liečia ir kliudo klajojančių riterių ordiną, nuo jojo 
priklauso ir pareina. 

Taigi, puikusis ir šaunusis mano pone Don Kichote, tegu jūsų 
malonybė ir jūsų didybė ne rytoj, o šiandien pat leidžiasi kelio- 
nėn, ir jeigu jums dar ko nors trūksta, ir aš pats, ir mano turtas — 
jūsų paslaugoms, ir jeigu jūsų prakilnybei reikia ginklanešio, laikysiu 
didžiausia laime jums tarnauti. 

Sulig šiais žodžiais Don Kichotas atsigręžė į Sančą ir tarė: 

— Ar aš nesakiau tau, Sančai, jog niekados nepristigs man gink- 
lanešių? Pažiūrėki, kas siūlosi į tavo vietą: ne kas kitas, kaip nepri- 
lygstamasis bakalauras Samsonas Karaskas, pirmasis išdaigininkas 
ir pramaniūgas tarp Salamankos studentų, stiprios sveikatos, lanks- 
taus kūno, neplepus, sugebąs kęsti karštį ir šaltį, alkį ir troškulį, ap- 
dovanotas visomis tomis savybėmis, kokios reikalingos klajojančio 
riterio ginklanešiui. | 

Tačiau tesaugo mane dangus savo malonumo dėlei pasikasti po 
šiuo mokslų šulu, sukulti šį žinių indą ir pakirsti šią išlakią dailiųjų 
ir laisvųjų menų palmę. Telieka šis naujasai Samsonas tėvynėje ir, 
ją garsindamas, tegarsina sykiu senų tėvų žilą plauką, o aš pasiten- 
kinsiu bet kuriuo ginklanešiu, jeigu Sančas nesiteikia manęs lydėti. 

— Teikiasi, teikiasi, — susigraudinęs, ašarų pritvinusiomis akimis 
atsiliepė Sančas ir prakalbo toliau šitaip: — Niekas nepasakys apie 
mane, viešpatie: ,„Besibučiavo, kol savo gavo“. Mano giminėj ne- 
dėkingų nebuvo, visi aplink, o ypačiai bažnytkaimy, žino, kokie buvo 
Pansos, iš kurių aš kilęs, ir iš daugelio jūsų malonybės gerų darbų 
ir dar geresnių žodžių supratau ir sumečiau, jog jūsų malonybė nori 
mane savo malonėmis apipilti... 

Ir jeigu algos lygti pradėjau, tai tik pačiai įtikti norėdamas, nes 
kai jinai įsikala ką į galvą, kaip medžio pjūklu pjauna, be peilio pa- 
pjauti gali, kad po savam padarytų; bet vyrui priklauso vyru būti, o 
moteriškai — moterim, o kad jau esu vyras, ir to neužginčysi, ar šiaip 
žiūrėsi, ar taip, ir savo namuose noriu būti vyras, nors ji kryžiaus 
galan kąstų. 

Taigi jūsų malonybei nieko kita nebelieka, kaip surašyti testa- 
mentą su prierašu, kad niekas negalėtų jo užprostatuoti, ir tuoj lei- 
džiamės kelionėn ir duodam ramybę pono Samsono dvasiai: juk jisai 
sakosi, jog sąžinė jį užgraušianti, jeigu neišginsiąs jūsų malonybės 
trečiusyk klajoti po margą pasaulį, o aš vėlgi siūlausi jūsų malonybei 
tarnauti ištikimai ir teisėtai, ne ką prasčiau ir net geriau už visus kla- 
jojančių riterių ginklanešius, kiek tik jų esama, būta ir nubūta da- 
bar ir kitados. 

Bakalauras stebėjosi Sančo Pansos iškalba ir kalbėsena — mat, 
nors buvo skaitęs pirmąją jo pono istoriją, nieku gyvu negalėjo pati- 
kėti, kad jis toks komiškas, koks ten piešiamas; tačiau dabar, kai San- 
čas, užuot pasakęs „testamentą su prierašu, kad niekas negalėtų jo 
užprotestuoti“, pasakė „testamentą su prierašu, kad niekas negalėtų 
jo užprostatuoti“, bakalauras patikėjo tuo, ką buvo apie jį skaitęs, ir, 
susitaikęs su mintimi, kad mato vieną didžiausių šių laikų nevisgal- 
vių, tarė sau, jog tokių dviejų bepročių kaip šis ponas ir jo tarnas 
pasauly neregėta. 

Galop Don Kichotas ir Sančas apsikabino ir susitaikino, ir, pri- 
tariant ir laiminant didžiajam Karaskui, į kurį juodu jau žiūrėjo kaip 
į orakulą, buvo nuspręsta išvykti po trijų dienų, o per tą laiką — 
visa kuo apsirūpinti kelionei ir prasimanyti šalmą su antveidžiu, be 
kurio Don Kichotas, jo žodžiais tariant, nieku gyvu neišsiversiąs. 

Samsonas pasisiūlė jį gauti: vienas bičiulis tokį turįs ir neatsisa- 
kysiąs paskolinti, juo labiau kad tamsus jo plienas ne tik nenušveis- 
tas nei nužvilgintas, bet net pajuodęs nuo rūdžių ir pelėsių. 

Nebuvo nei skaičiaus, nei galo prakeiksmams, kuriais šeimininkė 
ir dukterėčia apibėrė bakalaurą; jiedvi rovėsi plaukus, nagais dras- 
kėsi veidus, kaip įgudusios rypautojos apraudodamos Don Kichoto 
išvykimą nelyginant mirtį. 

Kokį tikslą turėjo Samsonas, skatindamas Don Kichotą dar sykį 
leistis žygin, bus pasakojama vėliau, o pamokė jį klebonas ir barz- 
daskutys, su kuriais jis prieš tai tarėsi. 

Trumpai drūtai, per tas tris dienas Don Kichotas ir Sančas apsi- 
rūpino visu tuo, kas jiems atrodė reikalinga, paskiau, kai Sančas nu- 
maldė pačią, o Don Kichotas — dukterėčią ir šeimininkę, sambrėš- 
kiu, slapčia nuo visų, lydimi vieno bakalauro, pasišovusio pajojėti 
sykiu kokį pusmylį, jie nurisnojo Toboso keliu: Don Kichotas raitas 
ant savojo gerojo Rosinanto, Sančas — ant to paties palšelio, doklus 

prisikimšęs maisto atsargų, o kapšą — pinigų, kurių dėl visa ko davė 
jam Don Kichotas. 

Samsonas apkabino Don Kichotą ir paprašė pranešinėti apie 
visas sėkmes ir nesėkmes, kad galėtų pasidžiaugti nesėkmėmis, o dėl 
sėkmių paliūdėti, kaip to reikalaują draugystės įstatymai. Don Kicho- 
tas pažadėjo. 

Samsonas pasuko atgal bažnytkaimin, o abu raiteliai nujojo toliau 
link didžiojo miesto Toboso. 


VIII PERSKYRIMAS 


KUR PASAKOJAMA, KAS NUTIKO DON KICHOTUI 
KELYJE PAS ŠIRDIES DAMĄ DULSINĖJĄ 


TOBOSIETĘ 


„Šlovė galybių Alachui!“ — sako Hamadas ben Inhalis šio aštunto 
perskyrimo pradžioje. „Šlovė galybių Alachui“ — trissyk kartoja 
jis ir, pasak jo, šlovina Alachą todėl, kad Don Kichotas ir Sančas jau 
žygyje ir kad šios malonios istorijos skaitytojai gali tarti, jog šičia 
prasideda Don Kichoto žygdarbiai ir jo ginklanešio šelmystės. 

Jis pataria skaitytojams pamiršti ankstesniuosius išmoningojo ba- 
joro riterinius veikalus ir sutelkti dėmesį į būsimuosius, kurie prasi- 
deda dabar Toboso kelyje, kaip ankstesnieji prasidėjo Montjelio 
laukuose. 

Ir ne tiek jau daug jis prašąs, palyginti su tuo, ką žadąs, tad ir 
pasakojąs toliau. 

Don Kichotas ir Sančas liko vieni du, ir vos tik Samsonas dingo 
iš akių, Rosinantas padūko žvengti, o palšis bliauti, ir abudu, tiek 
riteris, tiek ginklanešys, palaikė tai geru ženklu ir didžiai laiminga 
pranašyste. 

Tiesą pasakius, asilo bliovimas ir rykavimas skardėjo garsiau nei 
kuino žvengimas, ir iš to Sančas padarė išvadą, kad jo laimė pra- 
šoksianti ir toli pralenksianti pono laimę, — matyt, jis rėmėsi astro- 
logijos žiniomis, nors istorija nieko nesako, kaip jis išmanė šį mokslą... 
Nebent, klumpant jam arba virstant, girdėta, kaip jis bumba, jog 
verčiau esą sėdėti namie, nes klupimas ir virtimas nieko dora neduodą, 

tiktai kurpės drykstančios arba šonkauliai lūžtą. Ir nors proto jis buvo 
ne per didžiausio, šiuo atveju nuo tiesos per toli nenuklysdavo. 


Don Kichotas jam tarė: 

— Bičiuli Sančai, kuo toliau jojame, tuo greičiau leidžiasi nak- 
tis, ir tamsa tirštėja taip spėriai, jog, man regis, mudu nespėsime auš- 
tant pasiekti Toboso, kur esu nusistatęs apsilankyti prieš susidurda- 
mas su kokiu nuotykiu ir kur viliuosi gauti nepalyginamosios Dul- 
sinėjos palaiminimą ir maloningą pritarimą, o tokį pritarimą gavęs 
tikiuosi ir esu tikras, jog sėkmingai užbaigsiu ir apvainikuosiu perga- 
le bet kurį pavojingą nuotykį, nes šiame gyvenime niekas neįkvepia 
tiek drąsos klajojantiems riteriams kaip širdies damų prielankumas. 

— Ir aš taip manau,— atsiliepė Sančas, — tik, man rodos, jūsų 
malonybei bus sunkoka su ja pasišnekėti arba pasimatyti tokioje vieto- 
je, kur galėtumėt gauti palaiminimą, — nebent per diendaržio tvorą, 
kaip aš kad mačiausi su ja aną sykį, kai nuvežiau laišką su žinia, jog 
jūsų malonybė paikiojate ir kraustotės iš proto pačioj Sjera Morenos 
gūdumoj. 

— Nejaugi tau, Sančai, pasivaideno diendaržio tvora toje vietoje, 
kur arba iš kur matei tą žavesį ir grožį, kurių jokiomis liaupsėmis 
labiau neišaukštinsi? — tarė Don Kichotas.— Na jau ne, ten tikriau- 
siai buvo prašmatnių karališkų rūmų galerija arba balkonas, arba 
portikas, arba dar kas nors tokio. 


— Galbūt, — atsakė Sančas, — bet man pasirodė, jog tai diendar- 
žio tvora, jeigu tik man atmintis nemeluoja. 


— Šiaip ar taip, jokime tenai, Sančai,— tarė Don Kichotas, — 
man vis viena, kaip su ja pasimatysiu: ar per diendaržio tvorą, ar 
pro langą, ar pro plyšį, ar pro sodo pinučius, nes menkiausias jos 
grožio saulės spindulėlis, įspindęs man į akis, apšvies protą ir pakels 
dvasią, ir tuomet visame pasaulyje nebus man lygių išmintimi ir 
drąsumu. 

— Tiesą pasakius, pone, — atvertė Sančas, — kai pamačiau aš tą 
jūsų saulę, atseit Dulsinėją Tobosietę, ne tokia jau skaisti ji buvo, 
kad spindulius laidytų, — gal todėl, kad tuo metu josios malonybė 
vėtė grūdus, o dulkės debesimis sukosi aplink temdydamos jai veidą. 

— Ir tu, Sančai, vis dar neatlyždamas tvirtini, galvoji, tiki ir 
kaltinai man kali, jog manoji dama Dulsinėja vėtė grūdus, — tarė 
Don Kichotas, — nors toksai darbas ir amatas nė iš tolo nesiderina 
su tuo, kas daroma ir darytina prakilnių asmenų, sutvertų ir pašauk- 

tų kitokiam darbui ir kitokioms pramogoms, nuo kurių per arbaleto 
šūvį dvelkia jų prakilnumu? 

Prastai prisimeni, Sančai, tąsias mūsų poeto““ eiles, kuriose jis 
apdainuoja, ką veikia ten, savo krištoliniuose rūmuose, keturios 
nimfos, kaip jos išneria iš mylimojo Tacho ir, susėdusios žalioje 
vejoje, siuvinėja prabangius audinius, pasak išmoningojo poeto, su- 
tvertus ir nuaustus iš aukso, šilko ir perlų. 

Ir tuo pačiu, matyt, buvo užsiėmusi manoji dama, kai tu ją pare- 
gėjai, tiktai koks piktas burtininkas, žygdarbių man pavydintis, bus 
neatpažįstamai permainęs ją ir pakeitęs kaip ir visa tai, kas man miela 
malonu. 

Ir man baugu, kad ir manųjų žygdarbių istorijoje, kaip sakoma, 
jau išėjusioje pasaulin, jos autorius, gal kartais koks priešiškai man 
nusiteikęs raganius, nebūtų kai ko sumaišęs, tiesą suplakęs su de- 
vyniomis galybėmis prasimanymų ir smagumo dėlei pripasakojęs ki- 
tokių nutikimų, su tikrąja istorija neturinčių nieko bendra. 

O pavyde, nesuskaitomų blogybių šaknie, dorybėn įsimetęs kir- 
mine! Kiekviena yda, Sančai, turi savitos, nenusakomos saldybės, bet 
pavydas neturi nieko, tik grūžtį, apmaudą ir pagiežą. 

— Ir aš taip sakau,— pritarė Sančas,— ir, regis man, toj kny- 
goj ar istorijoj, kuri, pasak bakalauro Karasko, lyg ir apie mudu 
parašyta, geram mano vardui kliūva ne ką mažiau nei tam užsis- 
pyrusiam paršui, kuris eina skersas, o jam, kaip sakoma, duoda lapie- 
nės su beržiene, kad žinotų, iš kur kojos dygsta; be to, dievaž, blo- 
go žodžio nesu pasakęs nei apie vieną burtininką, o ir gero turiu 
ne tiek jau daug, kad man kas galėtų pavydėti. 

Tiesa, aš ne pirštu penėtas ir nepėsčias kartais maišan ką nors 
įkišti, ir nors aš ne avelė, bet ginkdie ne piktos valios, nes ne dėl akių, 
o iš prigimties esu geras. 

O kad nieko neturiu, kaip tiktai tikėjimą, nes nuo mažumės nuo- 
širdžiai ir tvirtai tikiu Dievą ir visa tai, ko moko ir laikosi šventoji 
Romos Katalikų Bažnyčia, ir esu mirtinas žydų priešas, jau vien dėl 
to rašto vyrams derėtų mane užjausti ir savo rašliavoj gražiai apie 
mane atsiliepti... 

Beje, tegu sau šneka, kaip nori, nuogas plikas gimiau, nuogas plikas 
lig šiol gyvenau, nei suvargau, nei prakutau, o kad į knygas mane įdė- 
jo ir leidžia iš rankų į rankas po margą pasaulį — man nei šilta, nei 
šalta: tegu sau šneka apie mane, kaip tiktai nori. 

— Tatai man primena vieną atvejį, Sančai, nutikusį žymiam mū- 

sų laikų poetui*', — tarė Don Kichotas.— Jis parašė kandžią satyrą 
prieš visas kurtizanes, bet vienos jų neįdėjo ir nepaminėjo, tad kilo 
abejonė, ar ji kurtizanė, ar ne; pastebėjusi, kad josios nėra sąraše, ji 
pasiskundė poetui ir paklausė, kuo ji prasikaltusi, jog josios vardas 
likęs nepaminėtas tarp kitų, o paskui pareikalavo satyrą papildyti 
ir būtinai ją įdėti, kitaip jis atminsiąs savo gimtąją dieną. 

Poetas taip ir padarė ir išdėjo ją į šuns dienas, bet kurtizanė buvo 
patenkinta: mat vis garbė, nors ir šitaip išgarbinta. 

Taipgi čia pritinka ir pasakojimas apie piemenį. kuris, trokšda- 
mas įamžinti savo vardą, padegė ir paleido dūmais garsiąją Dianos 
šventyklą, laikomą vienu iš septynių pasaulio stebuklų, ir nors buvo 
įsakyta nei žodžiu, nei raštu neminėti ir negarsinti jo vardo, idant 
neišsipildytų jo troškimas, šiaip ar taip, sužinota, jog vadinosi jis 
Herostratu. 

Taipgi čia dera ir tai, kas nutiko didžiajam imperatoriui Karo- 
liui V ir vienam romėnų didikui. 

Imperatorius panoro išvysti garsiąją Rotondos šventovę““, seno- 
vėje vadintą Visų dievų šventykla, o dabar — kur kas teisingiau — 
Visų šventųjų buveine, ir iš visų kitų pastatų, pagoniškosios Romos 
pastatydintų, ji vienintelė itin gerai išsilaikė ir vienintelė itin aiškiai 
liudija jos statytojus turėjus nepaprastą polinkį į didingumą ir praš- 
matnumą. 

Rūmas savo forma primena pusiau nupjautą apelsiną, milžiniškas 
ir labai šviesus, nors šviesa patenka vidun pro vienintelį langą, arba, 
tiesą pasakius, apskritą angą pačiame viršuje; kaip tik iš ten impera- 
torius ir apžiūrinėjo pastatą, o šalimais stovėjo vienas romėnų didikas 
ir aiškino to gigantiško statinio ir jo retos architektūros grožybes ir 
ypatumus; ir kai juodu pasitraukė nuo angos, didikas tarė impera- 
toriui: „Jūsų imperatoriškoji didenybe, man tūkstantįsyk kilo noras 
apsikabinti jūsų didenybę ir drauge šokti apačion, idant įamžinčiau 
šiame pasaulyje savo atminimą“.— „Ačiū jums, kad neįvykdėte tokio 
netikusio ketinimo, ir ateityje jums nebepasitaikys progos dar kartą 
išmėginti savo ištikimybę, nes įsakau niekada su manimi nesikalbėti 
ir nebebūti ten, kur esu aš“. 

Ir sulig šitais žodžiais dosniai jį apdovanojo. 

Taigi, Sančai, troškimas pelnyti amžiną šlovę nepaprastai stiprus. 
Kas, tavo manymu, paskatino Horacijų“', šarvais šarvuotą, nuo 
tilto šokti į Tibro gelmes? Kas pastūmėjo Mucijų“* susideginti ranką? 
Kas paragino Kurcijų*? pulti į ugnimi alsuojančią prarają, atsivė- 

rusią vidury Romos? Kas paakstino Cezarį nepaisyti jokių pikta 
lemiančių ženklų ir pereiti Rubikoną? 

O jei imsime šiuolaikiškesnius pavyzdžius, tai kas gi paskatino 
narsinguosius ispanus, korektiškojo Korteso“? vadovaujamus, Nauja- 
jame Pasaulyje paskandinti savo laivus ir likti vienišiems nykiame 
krante? 

Visi šie ir kiti didūs ir įvairūs žygdarbiai buvo, yra ir bus vykdo- 
mi vardan šlovės, kurios mirtingieji trokšta kaip atpildo už savo 
šlovingus darbus ir savotiško nemirtingumo, nors mums, krikščio- 
nims katalikams ir klajojantiems riteriams, labiau pritinka geisti bū- 
simojo gyvenimo šlovės, nes ten, dangaus ir dausų aukštybėse, ji 
amžina, nekaip tos tuščios šlovės, kuri šiame dabartiniame ir laiki- 
name gyvenime pelnoma ir, nors ir kaip ilgai ji šviestų, neišvengia- 
mai pasibaigs drauge su šiuo laikinuoju pasauliu, kurio pabaiga 
nulemta. 

Taigi, Sančai, mūsų darbams nevalia pereiti ribų, nustatytų krikš- 
čionių tikėjimo, kurį mes išpažįstame. 

Mūsų priedermė — triuškinti puikybę milžinų pavidalu, pavydą — 
taurumu ir dvasios didybe, pyktį — santūrumu ir sielos ramybe, apsi- 
rijimą ir apsnūdimą — saikingu valgymu ir nuolatiniu būdravimu, 
gašlumą ir paleistuvystę — ištikimybe toms, kurias pasiskyrėme savo 
godų valdovėmis, tingystę — klajonėmis po visus pasaulio kraštus 
beieškant progų, kurių dėka galime tapti ir tampame ne vien tikrais 
krikščionimis, bet ir garsingais riteriais. 

Tai šit kaip, Sančai, įmanoma pelnyti didžiausių pagyrimų, ly- 
dinčių Žmogų šlovės viršūnėn. 

— Visa tai, ką jūsų malonybė dabartės man porinot, kuo pui- 
kiausiai supratau,.— tarė Sančas, — bet, šiaip ar taip, norėčiau, kad 
jūsų malonybė atsklęstumėt vieną abejonę, ką tik įlindusią man į 
galvą. 

— Gal kad išspręsčiau, Sančai? — tarė Don Kichotas.— Kloki, 
mielai tau atsakysiu, kaip mokėsiu. 

— Sakykit, pone,— toliau kalbėjo Sančas,— kur dabar tie lyg 
račiai, lyg kurčiai ir visi tie jūsų malonybės minėti didžygiai riteriai, 
jau seniai pasimirę? 

— Pagonys, be abejo, pragare,— atsakė Don Kichotas, — krikš- 
čionys, aišku, jeigu tai buvo geri krikščionys, arba skaistykloje, arba 
danguje. 

— Puiku,— tarė Sančas, — o dabartės būtų smalsu sužinoti: ar 


Antra dalis 62 


dega sidabrinės lempelės prie grabų, kuriuose guli tų didžponių kū- 
nai, ar jų koplyčių sienos nukabinėtos kuikiais, drobulėmis, plau- 
kų sruogomis, vaškinėmis kojomis ir akimis? O jeigu ne, tai kuo gi 
jos nukabinėtos? 

Į tai Don Kichotas jam atsakė: 

— Pagonys dažniausiai būdavo laidojami prašmatniose šventyklo- 
se: Julijaus Cezario palaikai buvo įmūryti į neregėto didumo akme- 
ninę piramidę, šiandien Romoje vadinamą Šventojo Petro Adata“. 
Imperatoriaus Adriano kapas — tai tikra pilis sulig geru bažnytkai- 
miu didumo, anksčiau buvusi vardu Moles Hadriani*, o dabar tai 
Šventojo Angelo pilis Romoje. Karalienė Artemisa palaidojo savo 
vyrą Mauzolą““ kapnamyje, kuris buvo laikomas vienu iš septynių 
pasaulio stebuklų... 

Tačiau nė vienas iš tų kapnamių, lygiai kaip ir visi kiti, pagonių 
pastatydinti, nebuvo nukabinėtas nei drobulėmis, nei kokiais kitokiais 
atnašavimais ir ženklais, kurie liudytų, jog ten palaidoti šventieji. 

— Tatai ir norėjau sužinoti, — tarė Sančas.— O dabartės sakykit 
man, katras darbas didesnis: prikelti žmogų iš numirusių ar nudėti 
milžiną? 

— Atsakymas peršasi pats savaime, — tarė Don Kichotas: — Di- 
desnis darbas prikelti žmogų iš numirusių. 

— Šit aš jus ir turiu, — sušuko Sančas.— Vadinasi, tasai, kas 
prikelia iš numirusių, grąžina regėjimą akliesiems, ištiesina raišus, 
grąžina kūno galias negalingiems, tasai, prie kurio kapo klūpo tuntai 
tikinčiųjų, šlovindami jo palaikus, — vadinasi, tasai šiame ir kitame 
pasaulyje nusipelnė daugiau šlovės, nekaip pelnė ir pelno visi pa- 
goniškieji imperatoriai ir klajojantys riteriai, kiek tik jų būta šioje 
žemėje. 

— Tr tai tiesa, — sutiko Don Kichotas. 

— Vadinasi, šventųjų kūnams ir palaikams teikiama tokia šlovė, 
malonė ir, kaip dar sakoma, prerogatyva, — toliau kalbėjo Sančas, — 
jog, mūsų šventajai motinai Bažnyčiai pritariant ir leidžiant, jų kap- 
namiuos būna ir lempelių, ir žvakių, ir drobulių, ir kuikių, ir pa- 
veikslų, ir plaukų sruogų, ir akių, ir kojų, kad didėtų pamaldumas 
ir augtų jų krikščioniškoji šlovė... 

Ir šventųjų kūnus, arba palaikus, ant savo pečių neša karaliai, 
bučiuoja jų kaulų nuotrupas, puošia jais ir perkrauna savo maldyk- 
las ir labiausiai garbinamus altorius... 


* Adriano kolosas (lot.). 

— Ir kokią gi išvadą iš viso to, ką pasakei, tu nori padaryti? — 
paklausė Don Kichotas. 

— Ogi šit kokią, — atvertė Sančas, — mudviem pridera tapti šven- 
taisiais, tuomet mudu spėriau laimėsim tą gerąją šlovę, kurios šitaip 
siekia m. 

Ir įsidėmėkit, pone: lyg vakar, lyg užvakar (žodžiu, šiomis die- 
nomis) buvo paskelbti šventaisiais ar palaimintaisiais du vienuoliai 
iš tų, kurie basi vaikščioja, ir šit dabartės laikoma didele laime 
paliesti arba pabučiuoti geležines grandines, kuriomis jie juosėjo ir 
kūną marinosi, ir nūn tos grandinės, kaip girdėjau, garbinamos la- 
biau nei Rolando kalavijas, saugomas mūsų viešpaties karaliaus — 
Dieve duok jam sveikatos! — ginklinėj. 

Taigi, pone, geriau būti nors ir kokio ordino nužemintu broliuku 
nekaip narsingu ir juo labiau klajojančiu riteriu. Ir Dievas greičiau 
pastebės, jei du šimtus kartų perliesi save bizūnu, negu du tūkstančius 
kartų persmeigsi ietimi — nesvarbu ką: ar milžiną, ar siaubūną, ar 
slibiną. 

— Visa tai tiesa,— pritarė Don Kichotas,— betgi ne visi mes 
galime būti vienuoliai, o ir kelių, kuriais Dievas veda tikinčiuosius 
į dangų, gana daug. Riterija — tai irgi saviškas vienuolių ordinas, 
šventųjų esama ir riterių, pelniusių amžiną palaimą. 

— Kas be ko, — atsiliepė Sančas, — bet, kaip girdėjau, danguje 
vienuolių daugiau negu klajojančių riterių. 

— Taip yra dėl to, jog vienuolių apskritai daugiau negu riterių, — 
atsakė Don Kichotas. 

— Kad tų klajojančių ne taip jau maža, — atvertė Sančas. 

— Nemaža, — sutiko Don Kichotas, — bet ne per daugiausia to- 
kių, kurie verti riterio vardo. 

Šitaip ir panašiai bepostringaujant, prabėgo naktis ir dar kita diena, 
prabėgo be jokių įsimintinų nutikimų, ir tai gerokai nuliūdino Don 
Kichotą. 

Pagaliau rytojaus dieną, vakarop, prieš akis jiems atsivėrė didis 
miestas Tobosas, kurį išvydus džiugiai sutvaksėjo širdis Don Kichotui, 
o Sančui Pansai suskudo, nes jisai nenutuokė, kur Dulsinėjos namai, 
ir kaip gyvas nebuvo jos matęs, kaip nebuvo jos matęs nė jojo ponas; 
žodžiu, abudu jautėsi lyg nesavi: vienas todėl, kad troško ją pamatyti, 
kitas — kad niekad nebuvo jos matęs, ir Sančui galva nenešė, ką 
jisai darysiąs, kai ponas nusiųsiąs jį Tobosan. 

Galop Don Kichotas nutarė leistis į miestą tik nakčiai nusileidus, 

tad juodu laikinai apsistojo ąžuolyne ne per toliausia nuo Toboso, 
o laikui atėjus, leidosi į miestą, kur jiems nutiko tai, kas ir turėjo 
nutikti. 


IX PERSKYRIMAS 


KUR PASAKOJAMA TAI, KAS PAAIŠKĖS 
PERSKAIČIUS ŠĮ PERSKYRIMĄ 


Pačiu naktovidžiu, o gal ir ne visai, Don Kichotas ir Sančas paliko 
giraitę ir leidosi Tobosan. 

Bažnytkaimyje viešpatavo tyla ir ramybė, nes visi žmonės ilsėjosi 
ir miegojo, kaip paprastai sakoma, kojas pametę. 

Naktis pasitaikė apyšviesė, nors Sančas būtų norėjęs, kad ji būtų 
tamsiai tamsi, idant savo žioplumui pateisinti galėtų prasimesti tamsa. 

Visame bažnytkaimyje buvo girdėti nebent šunų skalijimas, ausis 
rėžiantis Don Kichotui ir širdį veriantis Sančui. Kada ne kada subliū- 
davo asilas, sukriuksėdavo kiaulės, miauksėdavo katės, ir nakties ty- 
lumoje tarytum dar garsiau skambėjo visi tie tokie skirtingi balsai, 
kurie įsimylėjusiam riteriui atrodė pikta lemiantys; tačiau, šiaip ar 
taip, jis paliepė Sančui: 

— Sančai, vaikeli, rodyki kelią Dulsinėjos rūmuosna, — gal jau 
bus pakirdusi iš miego. 

— Į kokius dar rūmus, trauk juos perkūnas, jei su josios didenybe 
mačiausi mažoj mažintelėj trobelėj? — sušuko Sančas. 

— Galimas daiktas, — tarė Don Kichotas, — tuo metu drauge su 
savo rūmų damomis ji buvo nuėjusi atsilsėti į mažąją pilies menę, 
kaip įprasta ir daroma prakilnių didžiūnių ir princesių. 

— Pone, — tarė Sančas, — jeigu jūsų malonybė manęs neklausot 
ir užsispyręs norit, kad manosios ponios Dulsinėjos troba būtų pilimi, 
tai bene šitokiu metu vartai gali būt atkili? Argi būtų gražu baladotis, 
kad mus išgirstų ir atidarytų? Šitaip mudu subruzdintume ir sukeltume 
visus ant kojų. Gal kartais šoksim laužtis pas mergas, kaip tai daro 
jų bernai, kurie atsibeldžia kada tinkami, klabina į duris ir, nors ir 
kaip vėlu būtų, braunasi į vidų? 

— Pirmiausia susiraskime pilį, — atrėmė Don Kichotas,— o pas- 
kui jau pasakysiu tau, Sančai, ką mudviem pridera daryti. Pažiūrėki, 

Sančai: arba aš prastai matau, arba tasai tamsus kalnas, dunksantis 
ana ten, ir bus Dulsinėjos rūmai. 

— Tai ir rodykit kelią, jūsų malonybe, — atsiliepė Sančas, — gal 
ir jūsų teisybė, bet jeigu net akimis pamatysiu tą rūmą ir rankomis 
pačiupinėsiu, ir tuomet patikėsiu ne ką daugiau nei tuo, jog dabartės 
diena. 

Don Kichotas nurisnojo pirmas ir, pajojėjęs gal du šimtus žings- 
nių, atsibedė į juoduojantį kalną ir pamatė aukštutėlį bokštą ir tik 
tada susizgribo, jog tai anaiptol ne pilis, o parapijinė bažnyčia, ir tarė: 

— Mes prie bažnyčios, Sančai. 

— Ir aš matau,— atsakė Sančas, — ir dėkui Dievui, kad ne prie 
savo kapo, o tai būtų negeras ženklas — šitokiu metu bastytis po 
kapus*?, juo labiau kad, jei neklystu, esu sakęs jūsų malonybei, jog 
tos damos troba turėtų būti aklagatvy. 

— Bijok tu Dievo, kvaily, šitaip šnekėti! — sušuko Don Kicho- 
tas.— Kurgi tu esi matęs, kad pilys ir karalių rūmai būtų statomi 
aklagatviuos? 

— Pone, — atsakė Sančas, — kas soda — tas mada, kas kiemas — 
tas būdas: gal šičia, Tobose, įprasta rūmus ir visokius didelius trobe- 
sius statyti aklagatviuose. Todėl meldžiu jūsų malonybę, leiskit man 
pasižvalgyti po aplinkines gatves ir gatvikes, gal kokiame pašalyje ir 
užeisiu tą pilį, kad ją kur šunys sugraužtų, tiek dėl jos prisilakstėm 
ir prisiplūkėm. 

— Prilaikyk liežuvį, Sančai, kai šneki apie manąją damą, — tarė 
Don Kichotas, — ir nėra ko šokti į gaisrus, nes geriau aplinkui mylią 
negu tiesiog į skylę. 

— Stengsiuos tvardytis, — atsakė Sančas, — bet iš kurgi man imti 
šitiek kantrybės, jeigu jūsų malonybė reikalaujat, kad, vienąsyk matęs 
mūsų šeimininkės trobą, visam laikui įsidėčiau ją į galvą ir sugebė- 
čiau rasti vidury nakties, nors jūs pats, jūsų malonybe, jos nerandat, 
o būsit ją matęs tūkstančius kartų? 

— Iš vėžių mane išmuši, Sančai, — tarė Don Kichotas.— Klausyk 
tu, eretike, bene tau nesu tūkstantįsyk sakęs, jog kaip gyvas gimęs nesu 
matęs nepalyginamosios Dulsinėjos nei peržengęs josios rūmų slenks- 
čio, o įsimylėjau iš nuogirdų, kai mano klausą pasiekė didis garsas 
apie' jos grožį ir išmintį? 

— Dabartės man viskas aišku, — tarė Sančas, — ir pasakysiu jums: 
jeigu jūsų malonybė nesate jos matęs, tai aš nė to tiek. 

— Negali būti, — atrėmė Don Kichotas,— bent jau pats sakeisi 

ją matęs vėtant kviečius ir atvežei atsaką į laišką, kurį per tave buvau 
siuntęs. 

— Tuo jau per daug nesikliaukit, pone,— tarė Sančas, — nes 
jums derėtų žinoti, jog mačiau aš ją ir atsaką jos atvežiau irgi iš nuo- 
girdų, o kokia ji, ponia Dulsinėja, iš pažiūros, man lygiai taip lengva 
pasakyti kaip durti pirštu į dangų. 

— Sančai, Sančai! — tarė Don Kichotas.— Kartais galima ir pa- 
juokauti, bet kartais juokai apkarsta ir pro pakaušį išlenda. Ir jeigu 
aš sakau, jog nesu nei matęsis su savo širdies dama, nei kalbėjęsis, tau 
nėra ko manęs mėgdžioti ir sakyti, kad nesi nei kalbėjęsis su ja, nei 
matęsis, — juk pats Žinai, jog viskas kitaip. 

Šitaip jiems bešnekučiuojant, priešais pasirodė žmogus, dviem 
mulais vedinas, ir iš žeme velkamo arklo džerškėjimo juodu nustatė, 
jog tai būsiąs žemdirbys, dar su tamsa išsirengęs arti lauko; taip ir 
buvo iš tikrųjų. 

Žemdirbys ėjo dainuodamas šį romansą: 


Nelemtai, prancūzai, baigės 
Jums medžioklė Ronsevaly“" 

— Kad aš skradžiai žemes prasmegčiau, Sančai,— pasiklausęs 
tarė Don Kichotas,— jeigu šiąnakt mums nenutiks kas nors gera! 
Girdi, ką dainuoja sodietis? 

— Girdėti girdžiu, tik nesuprantu, ką gera gali mums duoti me- 
džioklė Ronsevaly? — atvertė Sančas.— Lygiai taip jis galėtų dai- 
nuoti ir romansą apie Kalainą“',— nuo to mūsų reikalai nepakryps 
nei į gera, nei į bloga. 

Tuo tarpu žemdirbys priėjo arčiau, ir Don Kichotas jį paklausė: 

— Dieve padėk, garbusis bičiuli! Gal malonėtute mums paaiškinti, 
kame būsią neprilygstamosios karalienės donjos Dulsinėjos Tobosie- 
tės rūmai? 

— Ponuli,— atsiliepė bernas, — aš nečionykštis, viso labo kelios 
dienos, kai parsisamdžiau šičia vienam turtingam ūkininkui laukų 
arti. Štai čia, priešais, gyvena parapijos klebonas ir zakristijonas; 
vienas katras arba vienas ir kitas pasakys jūsų malonybei apie tą 
ponią karalienę, nes jie turi knygose susirašę visus tobosiečius, nors 
manding visame Tobose nė vienos karalienės nerasit; ponių, beje, 
šičia nemaža, ir dar kokių didelių, o kiekviena ponia savo namuose 
karalienė. 

— Tai va, bičiulį, — tarė Don Kichotas, — tarp šitų tikriausiai ir 
bus toji, kurios aš teiraujuos. 

— Gali būti, — sutiko bernas, — o dabar sudiev, jau švinta. 

Ir, nebelaukdamas kitų klausimų, nusivarė mulus. 

Matydamas, jog ponas susirūpinęs ir nelabai patenkintas, Sančas 
tarė: 

— Pone, jau dienoja, ir bus negerai, jeigu, saulei patekėjus, bas- 
tysimės gatvėmis. Geriausia dingti iš miesto: jūsų malonybė pasis- 
lėpsit artimiausioj giraitėj, o aš dieną sugrįšiu ir išnaršysiu kiekvieną 
pašalį, kol užtiksiu savosios ponios trobą, arba pilį, arba rūmus. 

Ir visai neturėsiu laimės, jei nesurasiu, o jei surasiu, pasišnekėsiu 
su josios malonybe ir pasakysiu, kur ir kaip nusiteikęs jūsų malonybė 
laukiat josios paliepimo ir nurodymo, kaip būtų galima su ja pasimatyti 
nepakenkiant josios šlovei ir geram vardui. 

— Tu, Sančai, sugebėjai keliais žodžiais aprėpti begalę minčių, — 
tarė Don Kichotas.— Aš džiaugiuosi tavo patarimu ir kuo mieliausiai 
jį priimu; taigi, vaikeli, jokime į mišką, ir ten aš apsistosiu, o tu, kaip 
sakei, sugrįši į miestą, suieškosi mano damą, pasimatysi su ja ir pasi- 
kalbėsi, — turėdamas galvoje josios išmintį ir mandagumą, tikiuosi iš 
jos daugiau nei stebuklingų malonių. 

Idant neiškiltų aikštėn, kad jis apgavo Don Kichotą, parnešdamas 
Sjera Morenon tariamą Dulsinėjos atsaką, Sančui rūpėjo išvilioti 
Don Kichotą iš bažnytkaimio, ir todėl jis stengėsi kaip galima grei- 
čiau leistis atgal į laukus, kur jie netrukus ir atsidūrė. 

Ir šit už dviejų mylių nuo bažnytkaimio juodu aptiko mišką, arba, 
tikriau, giraitę, kame Don Kichotas apsistojo kuriam laikui, kol San- 
čas sulakstysiąs į miestą pasikalbėti su Dulsinėja, o kelyje mūsų pasiun- 
tiniui nutiko tokie dalykai, kurie reikalauja ypatingo dėmesio ir 
ypatingo pasitikėjimo. 


X PERSKYRIMAS 


KUR PASAKOJAMA, 
KAIP APSUKRIAI SANČUI PAVYKO APKERĖTI 
DAMA DULSINĖJĄ, TAIPGI SEKAMI KITI ĮVYKIAI, 
TIEK PAT JUOKINGI, KIEK TIKRI 


Pradėdamas dėstyti tai, kas dėstoma šiame perskyrime, šitos di- 
džios istorijos autorius sako, jog, būgštaudamas netekti skaitytojų 

pasitikėjimo, mieliau geidautų nuleisti viską tylomis, nes šičia Don Ki- 
choto beprotystės viršija bet kokį saiką, pereina visas įsivaizduojamas 
ribas ir net per du arbaleto šūvius pralenkia didžiausias beprotystes. 
kokių tik esama pasaulyje. 

Galop, nors ir baimės ir nuogąsčio pilnas, aprašė jas tokias, kokias 
krėtė Don Kichotas, nei pridėdamas, nei atimdamas nė trupinėlio 
tiesos ir nepaisydamas to, jog šitaip galįs būti išmelagintas. Ir gerai 
padarė, nes tiesa kartais iškrypsta, bet visados išsilaiko ir paprastai 
išeina melo paviršiun kaip aliejus vandens paviršiun. 

Taigi, toliau sekdamas savo istoriją, jisai sako, jog, apsistojęs lyg 
miškelyje, lyg ąžuolyne, lyg girioje, netolies didžiojo Toboso, Don 
Kichotas tuoj paliepė Sančui grįžti atgal į miestą ir akių nerodyti, 
kol jo vardu nepasikalbėsiąs su jojo dama ir neišgausiąs maloningo 
sutikimo pasimatyti su atsidavusiu riteriu ir teiktis jį palaiminti, idant 
jisai galėtų tikėtis, kad laimingai pasibaigsią visi jo susirėmimai ir 
vargingi Žygiai. 

Sančas apsiėmė padaryti visa, kas liepta, ir atgabenti tokį pat 
palankų atsaką, kokį atgabenęs pirmąjį kartą. 

— Keliauki, vaikeli, — tarė Don Kichotas, — ir nesutriki, kai atsi- 
dursi prieš skaisčiąją grožio saulę, kurios siunčiu tave ieškoti. O visų 
pasaulio ginklanešių laimingiausiasai! Sukaupki atmintį, ir teneišslysta 
Iš jos, kaip priims tave manoji dama: ar mainysis josios veidas, kai 
dėstysi mano prašymą; ar sunerims ji ir sutriks išgirdusi mano vardą; 
ar ji atsivers ant priegalvių, jei kartais aptiksi ją sėdinčią ant praban- 
gios pakylos, kaip ir pridera jos aukštai padėčiai; o jeigu pasitiks tave 
stačia, įsidėmėki, ar neims mindžikuoti vietoje; ar kartos savo atsaką 
du arba tris sykius; ar švelnumas nepataps rūstumu, o niūrumas — 
meilumu; ar kilstelės ranką pasitaisyti plaukų, nors tie ir nebūtų su- 
sitaršę. 

Žodžiu, vaikeli, stebėki kiekvieną jos poelgį ir judesį, nes jeigu 
išdėstysi man viską, kaip buvo, aš įminsiu, kokius jausmus man puo- 
selėja ji slaptoje širdies, kurios palankumo aš trokštu... Tau pravartu 
būtų Žinoti, Sančai, jeigu to dar nežinai, jog, kalbai išėjus apie širdies 
reikalus, įsimylėjėlių poelgiai ir vidiniai krustelėjimai esti patikimiausi 
žygūnai, duodantys žinią, kas dedasi jų slapčiausiose dvasios kertelėse. 
Joki, bičiuli, ir tebūnie tau likimas palankesnis negu man, idant sugrįž- 
tumei laimėjęs daugiau, nekaip aš čia, graudžioje vienatvėje paliktas 
ir nerimo graužiamas, galiu tikėtis. 

— Kaipmat sulakstysiu,— tarė Sančas, — o jūs, viešpatie mano, 

širdį atgaukit, nes ji dabartės, ko gero, tokia susitraukusi, tokia mažutė, 
ne ką didesnė už riešutą, ir nepamirškit, jog ne veltui sakoma: su 
baime maža laimė, o belaukiant laimės neregėtos, užgriūva bėdos 
netikėtos, ir dar sakoma: šoviau varną — nušoviau šerną. 

Sakau taip todėl, jog šiąnakt neradom manosios ponios nei rūmų, 
nei pilių, bet užtat dabartės, dienos aky, man regis, lyg netyčia juos 
užeisiu, o kai tik užeisiu, nereikės manęs mokyti, kaip su ja šnekėtis. 

— Tikrai, Sančai,— tarė Don Kichotas, — Dieve duok, kad man 
šitaip pavyktų visi užmojai, kaip tu sugebi vykusiai pritaikyti savo 
priežodžius. 

Tai tarus, Sančas apsisuko ir paragino savo palšį, o Don Kichotas, 
raitas ant žirgo, įsispyręs į balnakilpes ir ietimi pasirėmęs, įniko į 
liūdnas ir miglotas godas; čia mes jį ir paliksime ir seksime paskui 
Sančą Pansą, kuris nurisnojo šalin nuo savojo pono ne ką mažiau 
pasimetęs ir susigodojęs, ir netgi taip, jog kai tik išjojo iš miško, bere- 
gint apsižvalgė, o pastebėjęs, kad Don Kichoto nematyti, nušoko nuo 
asilo, atsisėdo po medžiu ir pradėjo šitaip su savimi šnekėtis ir tartis: 

— Sakykit man dabartės, brolau Sančai, kur jūsų malonybė teik- 
sitės keliauti? Gal jums asilas pabėgo, ir pulsit jo ieškoti?.. Aišku, 
kad ne. 

Tai kurgi jūs traukiat?.. Kurgi kitur, jei ne pas princesę, o toji 
princesė — tai grožio saulė ir sykiu visas dangus. 

Ir kurgi visa tai, Sančai, jūsų manymu, galima rasti?.. Kur? Ogi 
didžiajame mieste Tobose. 

Puiku! O kas gi jus siunčia jos ieškoti?.. Siunčia mane garsingasai 
riteris Don Kichotas Lamančietis, tasai pats, kuris atitaiso netiesą, 
pamaitina trokštančiuosius ir pagirdo alkstančiuosius. 

Visa tai labai gražu. O jūs žinot, Sančai, kur ji laikos?.. Šeiminin- 
kas sako, kad gyvena ji lyg karaliaus rūmuose, lyg prašmatniose pilyse. 

O esat kada nors ją matęs?.. Nei aš, nei šeimininkas akyse nesam 
jos matę. 

O jums neatrodo, kad, sužinoję, jog atsibeldėt čionai jų princesių 
vilioti ir damų merginti, tobosiečiai pasielgs labai gerai ir protingai, 
jei subėgę pagaliais suskaitys jums šonkaulius ir paleis dryžuota nu- 
gara?.. Kas be ko, nieko jiems neprikiši, nebent jeigu, aišku, neatsi- 
žvelgs, jog aš pasiuntinys, jeigu aš pasiuntinys, vadinasi, jūs pasiunti- 
nys, bičiuli, ne, nekaltas jūs, dievaž““. 

Nedėkit į tai vilčių, Sančai, nes lamančiečiai tiek karštakraujai, 

tiek dori ir nesiduoda už nosies braukomi. Kaip Dievą myliu, riesta 
jums bus, jeigu jie užuos, ką jūs čia išdarinėjat. 

Atstok, kipše! Bene man bėda, kad kam dantį sopa? Kuris velnias 
mane sugundė svetimus daržus laistyt, saviesiems džiūstant? Ieškoti 
Tobose Dulsinėjos — tai lyg Ravenoj Marijos, Salamankoj bakalauro, 
o šieno kupetoj adatos. Ne, ne, tik nelabasis įvėlė mane į šią bėdą, 
ne kas kitas! 

Šitaip svarstė sau vienas Sančas, o išvadą padarė štai tokią: 

— Tiek to, nuo visko pasauly vaistų yra, tik ne nuo mirties, — 
nori nenori, o dienas baigdami visi mes turėsim įsikinkyt į giltinės ve- 
žimą. Iš visa ko sprendžiant, mano ponas — tikras beprotis, o ir aš 
į tą pačią pėdą minu, tik man dar labiau galva atšalusi, jeigu nuo jo 
neatstoju ir jam tarnauju, juk ne veltui sakoma: „Su kokiu draugausi, 
tokį vardą gausi“, ir dar yra toks priežodis: „Su kuo sutapsi, toks 
ir pats patapsi“. 

O kad jis beprotis, ir dar toks, jog ištisai viską maišo, juoda balta 
neskiria, kaip tat nutiko ne kartą, kai vėjo malūnus palaikė milžinais, 
vienuolių mulus — kupranugariais, avių bandas — priešų kariauno- 
mis, jau nekalbu apie kitus to paties galo dalykus, vadinasi, ne per sun- 
kiausia bus jam įrodyti, kad pirma pasitaikiusi sodietė — tai jo dama 
Dulsinėja... 

O jeigu nepatikės, aš prisieksiu, jeigu ir jis prisieks, aš ir vėl 
prisieksiu, jeigu jisai spirsis, aš dar labiau spirsiuos, o kad toks jau 
mano būdas, jog mano žodis visad būna paskutinis, dar nežinia, kuo 
pasibaigs mudviejų sąspyris. 

Gal savo užsispyrimu išsikovosiu, kad jisai manęs nebesiuntinėtų 
tokiais reikalais: pamatys, koks prastas iš manęs žygūnas, arba pa- 
galvos, — taip manding ir bus, — jog vienas tų piktų burtininkų, ta- 
riamai jo neapkenčiančių, tyčiomis bus sudarkęs jo damos išvaizdą, 
kad jam padarytų bloga ir pakenktų. 

Šitaip apsisvarstęs, Sančas Pansa nusiramino ir, taręs sau, jog 
darbas jau padarytas, prasėdėjo ten iki pat vakaro, kad Don Kichotui 
nekiltų nė menkiausia abejonė, jog Sančas turėjęs pakankamai laiko 
nujoti Tobosan ir grįžti atgal. 

Ir Sančui taip nusisekė, jog tuo metu, kai jis atsistojo ir buvo 
beapžergiąs palšį, pastebėjo iš Toboso atjojant tris sodietes, raitas 
lyg ant asilų, lyg ant asilių, — autorius to nesako, tačiau veikiausiai tai 
buvo asilės, kuriomis paprastai jodinėja sodietės, bet kadangi tai 

nelabai svarbu, mums nėra ko sustoti prie šito klausimo ir jo nag- 
rinėti... 

Žodžiu, pastebėjęs sodietes, Sančas kiauliarisčia nuskubėjo pas 
savo poną Don Kichotą, o šis tuo metu dūsavo ir gailiai šaukėsi my- 
limosios. 

Pamatęs Sančą, Don Kichotas paklausė: 

— Kaip sekėsi, mielasai Sančai? Kokiu akmenėliu paženklinti 
man šią dieną — baltu ar juodu? 

— Geriausia, jūsų malonybe, raudonu, — atsakė Sančas, — kokiu 
užrašomi profesoriai““, kad būtų iš tolo. matyti. 

— Vadinasi, turi gerų žinių, — tarė Don Kichotas. 

— Tokių gerų,— atsiliepė Sančas, — kad jūsų malonybei nieko 
kita nelieka, kaip tik spustelėti pentinais Rosinantą ir joti miško pa- 
kraštin pasitikti ponios Dulsinėjos Tobosietės, su dviem rūmų damomis 
atvykstančios į pasimatymą. 

— Viešpatie aukščiausias! Ką tu sakai, Sančai, bičiuli? — sušuko 
Don Kichotas.— Žiūrėk, nebandyk manęs apgauti ir tariamu džiaugs- 
mu praskaidrinti nepramanytojo mano liūdesio. 

— Ką aš laimėčiau jūsų malonybę apgaudamas, juo labiau kad 
jūs pats tuoj pamatysit, ar sakau teisybę? — atsiliepė Sančas.— 
Spustelėkit pentinais, pone, ir jokim, — išvysit mūsų princesę išpusty- 

Ir ji pati, ir josios rūmų damos nelyginant žarijos žėri auksu, 
visos nukarstytos perlų vėriniais, nužertos deimantais ir rubinais, 
visi pašvitai iš brokato daugiau nei dešimties nyčių storumo, palaidi 
plaukai draikosi ant pečių, vėjas plaiksto juos tarytum saulės spindu- 
lius, o svarbiausia — joja jos raitos ant keršų eibininkų, tokių dailių, 
jog akių negali žmogus atitraukti. 

— Turbūt eidininkų, Sančai,— pataisė Don Kichotas. 

— Didelio čia daikto — eibininkų ar eidininkų,— atrėmė San- 
čas, — nors ir kuo jotų, svarbu, kad atjoja pačios dabšniausios damos, 
kokių tik įmanu geisti, o ypačiai manoji ponia princesė Dulsinėja — 
pasižiūri į ją, ir Širdis sąla. 

— Jojam, Sančai, vaikeli, — tarė Don Kichotas,— ir atsidėko- 
damas už šią žinią, tiek gerą, tiek netikėtą, atiduosiu tau patį geriausią 
grobį, kokį man pasiseks laimėti per pirmą pasitaikiusį nuotykį, o 
jeigu to bus tau per maža, atiduosiu kumeliukus, kuriuos šiemet atsives 
trys mano kumelės, — juk žinai, kad jos ganosi mūsų bažnytkaimio 
bendruomenės lankoje ir netrukus turi apsikumeliuoti. 

— Man jau geriau kumeliukai,— tarė Sančas, — nes aš nelabai 
tikiu, kad pirmajame nuotykyje laimėtas grobis bus šio to vertas. 

Sulig šiais žodžiais jie išjojo iš girios ir atsidūrė netoli trijų sodie- 
čių... Don Kichotas perbėgo akimis visą Toboso kelią ir, be tų trijų 
ūkininkaičių, nieko daugiau nepastebėjęs, labai sutriko ir paklausė 
Sančą, ar damos jau išvykusios iš miesto. 

— Ar išvykusios? — sušuko Sančas.— Gal su avižomis jūsų malo- 
nybė žiūrit, kad nematot, jog štai jos atjoja, skaisčios kaip saulė vidu- 
ry dienos? 

— Aš nieko nematau, Sančai, — atsakė Don Kichotas,— tik tris 
ūkininkaites, raitas ant asiliukų. 

— Viešpatie, bau nelabasis man akis bus apdūmęs? — atsakė 
Sančas. — Nejaugi šitie trys eidininkai, ar kaip jie ten vadinami, bal- 
tutėliai kaip sniegas, jūsų malonybei panašūs į asilus? Bijokit Dievo, 
jeigu tai būtų tikrai asilai, barzdą sau nusiraučiau. 

— Tai va, aš tau sakau, Sančai, bičiuli, — pareiškė Don Kicho- 
tas, — jog tai patys tikriausi asilai arba asilės, ir tai tokia pat tiesa, 
kaip aš kad esu Don Kichotas, o tu — Sančas Pansa; bent jau man 
taip atrodo. 

— Nutilkit, pone.— sudraudė Sančas, — nesakykit tokių žodžių, 
o verčiau prasitrinkit akis ir skubėkit nusilenkti savo godų valdovei, 
nes jinai jau čia pat. 

Ir, tai taręs, nurisnojo pasitikti trijų sodiečių, paskui nušoko že- 
mėn, nutvėrė vienos moterėlės asilą už pavadžio ir, suklupęs ant 
abiejų kelių, prabilo: 

— Karaliene ir princese, ir grožio kunigaikštienė, lai jūsų pui- 
kybė ir didybė teikias maloningai ir palankiai sutikti jums atsidavusį 
riterį, — antai jis stovi kaip stulpas, visai pasimetęs ir kaip nesavas jūsų 
žavesio akivaizdoje. 

Aš esu Sančas Pansa, jo ginklanešys, o jis — vargų ir negandų 
vaikomas riteris Don Kichotas Lamančietis, dar kitaip vadinamas 
Liūdnojo Vaizdo riteriu. 

Tuo tarpu ir Don Kichotas suklupo šalia Sančo ir, išsproginęs 
akis, nustėrusiu žvilgsniu įsistebeilijo į moterį, Sančo vadinamą ka- 
raliene ir valdove, o kad matė tik paprastą sodžiaus mergą, be to, ne- 
labai išvaizdžią, apskrito veido ir riesta nosimi, vis labiau stulbo ir 
akimis netikėjo, nedrįsdamas nė prasižioti. 

Ūkininkaitės taipgi žado neteko išvydusios, jog tuodu vyrai, tokie 
nepanašūs vienas į kitą, suklupo ant kelių priešais vieną jųjų ir užtvėrė 

jai kelią; tačiau sulaikytoji galop nutraukė tylą ir, pykčiu ir apmaudu 
nesitverdama, suriko: 

— Jukš iš kelio jūs, šiokie ir tokie, praleiskit, o mums nėr laiko 
čia stypsot! 

Į tai Sančas atsiliepė: 

— O princese ir visuotine Toboso valdove! Jaugi nesusigraudins 
jūsų taurioji širdis regėdama šį klajojančios riterijos šulą ir ramstį 
klūpant prieš jūsų prakilnųjį paveikslą? 

Tatai girdėdama, kita sodietė tarė: 

— Traukis, velnio pamazga, o kailį tau nunersiu! Tik pažiūrė- 
kit į šituos ponaičiukus: užsimanė iš kaimiečių pasišaipyt, lyg mes 
nemokėtume dar smagiau per dantį patraukt! Drožkit savo keliu, o 
mūsų nekibinkit ir likit sveiki. 

— Kelkis, Sančai,— tuomet tarė Don Kichotas, — aš matau, kad 
likimui vis negana grūžties manos“* ir kad jis užtvėrė visus kelius, 
kuriais bent menkutė palaima galėtų praslysti varganon sielon, įka- 
linton manajame kūne. 

O tu, dorybės viršūne, kokios tik įmanoma siekti, žmonijos tau- 
rumo riba, tave dievinančios kraujuojančios širdies vienatine paguo- 
da, išklausyki mano skundą: klastingas burtininkas, mano persekio- 
tojas, ūku aptraukė ir apvilko man akis, idant joms, ir vien tik joms, 
atsimainytų tavasis neprilygstamojo grožio atvaizdas ir pritaptų jam 
vargingos sodietės bruožai, bet jeigu aš nepaverstas kokia pabaisa, 
manasis nusižeminimas ir keliaklupsčiavimas prieš tavo sudarkytąjį 
grožį tau pasakys, kaip nuolankiai tave dievina manoji širdis. 

— Papūsk man į nosį! — atrėžė sodietė.— Baisiai man čia rūpi 
saldžių kalbų klausytis! Geruoju jums sakau: traukitės į šalį, pra- 
leiskit mus! 

Sančas pasitraukė ir praleido ją labai patenkintas, kad taip gražiai 
išsipinkliojo iš raizgų, kuriuos pats paspendė. 

Matydama, jog kelias laisvas, Dulsinėja laikoma sodietė aštriu 
brūkliu tuoj paragino savo eibininką ir pavarė jį risčia stačiai per 
pievą, tačiau šįsyk dūris, matyt, pasirodė asilei skaudesnis, nes, ne 
veltui Sančo šitaip pavadinta, šoko spardytis ir galop nutrenkė damą 
Dulsinėją žemėn... 

Tatai pamatęs, Don Kichotas pripuolė josios kelti, o Sančas — 
pataisyti ir priveržti balno, nuslydusio asiliukei papilvėn. 

Kai balnas radosi savo vietoje, Don Kichotas susibaudė paimti 

savo apkerėtąją damą glėbin ir užsodinti ant asilės, bet dama iš- 
vadavo jį nuo šito vargo: pati pašoko nuo žemės, truputį pasitraukė 
atatupsta ir, smagiai įsibėgėjusi, abiem rankomis įsirėmė asilei į stur- 
plį, o paskui mikliau nei sakalas nutūpė į balną ir vyriškai apsižergė 
savo eibininkę; ir tuomet Sančas tarė: 

— Prisiekiu šventuoju Roku, mūsų ponia miklesnė už vanagą, 
patį vikriausią kordobietį ar net meksikietį galėtų pamokyti jojimo: 
vienu matu perlėkė per užpakalinę balno gugą, o dabartės be pen- 
tinų varo savo eidininką nelyginant kokį zebrą! Ir rūmų damos nuo 
jos nesilieka: rūksta kaip viesulas. 

Ir iš tiesų, pamačiusios Dulsinėją balne, palydovės suragino savo 
asiles ir nudūmė įdurmu, ir kokį pusmylį taip skriejo visos nesigrę- 
žiodamos. 

Don Kichotas palydėjo jas žvilgsniu, o kai jos dingo iš akių, pasi- 
suko į Sančą ir tarė: 

— Ar matai, Sančai, kaip giežia ant manęs burtininkai? Tik pa- 
galvoki, kaip toli siekia jų klasta ir pagieža, jeigu jie susibaudė atimti 
džiaugsmą, kurį galėjau patirti paregėdamas savo damą josios tik- 
ruoju pavidalu! Išties atėjau į šį pasaulį kaip nedalingųjų pavyzdys, 
idant būčiau taikinys ir tikslas, kurį kliudo ir varsto piktojo likimo 
laidomos strėlės. 

Ir dar tau, Sančai, derėtų įsidėmėti, jog tie klastūnai nepasiten- 
kino tuo, kad permainė ir pakeitė manąją Dulsinėją, — jie permainė 
ir pakeitė ją į tokią niekingą ir bjaurią žmogystą, kokia pasirodė mums 
toji sodietė, ir sykiu atėmė tai, kas savita prakilnioms didžiūnėms, 
gyvenančioms tarp gėlių ir malonių aromatų, tai yra gardų kvapą: 
mat turiu prisipažinti, Sančai, kai priėjau užkelti Dulsinėjos ant jo- 
sios eidininko (kaip tu sakai, nors man atrodo, jog tai asilė), nosin du- 
rė toks stiprus česnakų tvaikas, kad man apsvaigo galva ir širdį 
sublogo. 

— Ak nevidonai! — sušuko tuomet Sančas. — Ak nelemtieji pikta- 
valiai burtininkai, kaip norėčiau suverti visus jus ant nendrės it sar- 
dines už pažiaunių! Daug išmanot, daug galit ir daug blogio darot. 

Negana to, kad jūs, niekšai, manosios ponios akių perlus pavertėt 
kamštmedžio riešutėliais, gryniausio aukso plaukus — raudo jaučio 
uodegos ašutais, žodžiu, subjaurojot kiekvieną dailų bruoželį, jūs dar 
pasigviešėt į josios kvapą: juk vien jau iš to galėjot numanyti, kas 
slypi po tuo bjauriu luobu, nors, tiesą pasakius, niekad ir nepaste- 
bėjau, kad ji būtų bjauri, net priešingai — atrodė graži, o josios gro- 

žio viršūnė ir praba — apgamas prie viršutinės lūpos, po dešinei, 
tarytum ūsas, lyg su septyniais, lyg su aštuoniais šviesiais plaukeliais 
per plaštaką ilgumo, pažiūrėti tikromis aukso gijomis. 

— Turint galvoje tam tikrų veido ir kūno vietų atitikimą, — tarė 
Don Kichotas, — šį Dulsinėjos apgamą, ko gero, atitinka kitas apga- 
mas ant šlaunies, iš tos pačios pusės kaip ir veide, tačiau tavo nusa- 
kyti plaukeliai apgamams, man atrodo, per ilgi. 

— O aš pasakyčiau jūsų malonybei,— tarė Sančas, — jog tie 
plaukeliai taip jai dera, kad gražiau nė būti negali. 

— Tikiu, bičiuli, — sutiko Don Kichotas, — gamta neapdovanojo 
Dulsinėjos nė vienu bruožu, kuris nebūtų tobulas ir išbaigtas, ir to- 
dėl, jeigu Dulsinėja turėtų net šimtą tokių apgamų, arba dėmių, kaip 
tu sakai, ji vis viena šviestų lyg saulė, o juk ir saulė turi dėmių. Bet 
sakyki, Sančai, ar tasai balnas (bent jau man pasirodė, jog tai bal- 
nas), kurį tu priveržei, buvo vyriškas ar moteriškas? 

— Ką jūs! — atrėmė Sančas.— Tai buvo balnas trumpais kilpsai- 
čiais ir tokia prašmatnia gūnia, kad ji verta ne mažiau kaip pusės 
karalystės. 

— Kad aš ničnieko nepastebėjau, Sančai! — sušuko Don Kicho- 
tas.— Kartoju ir tūkstantįsyk kartosiu, jog aš — visų žmonių nedalin- 
giausias. 

Girdėdamas, kokias nesąmones tauškia ponas, taip gudriai jo ap- 
mulkintas, šelmis Sančas vos tvardėsi neprapliupęs juokais. 

Galop, po ilgų postringavimų, juodu vėl apsižergė ristūnus ir 
pasuko keliu Saragosos link, tikėdamiesi ten nusigauti kaip tik tuo 
metu, kai prasidės triukšmingi atlaidai, kasmet rengiami tame garsin- 
game mieste. 

Tačiau prieš nusigaunant tan miestan, jiems nutiko daugybė di- 
džių ir negirdėtų dalykų, o kad jie verti aprašyti ir perskaityti, tuo 
įsitikinsime vėlėliau. 

XI PERSKYRIMAS 


APIE NEPAPRASTĄ NUOTYKĮ, 
NUTIKUSĮ NARSINGAJAM DON KICHOTUI 
SUSIDURUS SU MIRTIES SOSTO VEŽIMU, 

ARBA VEŽĖČIOMIS 


Didžiai susimąstęs jojo keliu Don Kichotas pergalvodamas piktą 
pokštą, kurį iškrėtė jam burtininkai, jo damą Dulsinėją pavertę ne- 
išvaizdžia sodiete, ir niekaip negalėjo sugodoti, kaip sugrąžinti jai 
pirmykštę išvaizdą; ir taip jisai įsitraukė į tas mintis, jog nejučia pa- 
leido pavadį, ir Rosinantas, pasijutęs laisvas, kas žingsnis stabčiojo 
parupšnoti žalios žolės, sodriai želiančios aplinkiniuose laukuose. 

Visus tuos apmąstymus nuvaikė Sančas kreipdamasis į Don Ki- 
chotą šitokiais žodžiais: 

— Pone, liūdėti lemta ne gyvuliams, o žmonėms, bet jeigu žmo- 
nės pernelyg pasiduoda liūdesiui, jie sugyvulėja. Nagi, jūsų malo- 
nybe, atsikvošėkit, susiimkit, stverkit pavadį, atsigoskit ir prasnūuskit, 
ir būkit toks šaunuolis, kokiam ir pritinka būti klajojančiam rite- 
riui. 

Kas per velniava? Ko nosį nukabinot? Kurgi mudu: Prancūzi- 
joj ar namie? Velniai griebtų visas Dulsinėjas, kiek tik jų esama pa- 
saulyje,— vieno klajojančio riterio sveikata kur kas brangesnė už 
visus burtus ir permainymus šioje žemėje! 

— Nutilki, Sančai,— ne tokiu jau silpnu balsu prabilo Don 
Kichotas, — nutilki, sakau, ir neburnoki prieš šią užkerėtąją damą, 
nes tik aš vienas kaltas dėl josios bėdų ir negandų. Nelaimę užtraukė 
jai pavydas, piktadarių man puoselėjamas. 

— Tr aš taip manau,— pritarė Sančas.— Kam širdis iš skausmo 
neplyšo, kas matė, kokia tapo ji ir kokia buvo? 

— Bepigu tau šitaip kalbėti, Sančai,— tarė Don Kichotas,— tu 
matei ją, spindinčią visu grožiu, kerai neturėjo tau galios: nei akis 
tau užtemdė, nei josios žavesį nuslėpė, — tik prieš mane ir prieš mano 
akis nukreipta visa tųjų nuodų galybė. 

Be kita ko, Sančai, man dingtelėjo galvon tokia mintis: tikriausiai 
tu būsi klaidingai nusakęs josios grožį, nes, jei neklystu, minėjai jos 
akių perlus, o akys, panašios į perlus, būna veikiau žuvų negu damų, 
ir man dingojas, jog Dulsinėjos akys — žali smaragdai, žėrintys skais- 
čia šviesa, o vietoj antakių — dvi vaivorykštės. Tad atimki iš akių 

tuos perlus ir atiduoki juos dantims: be abejo, tu būsi viską sumaišęs, 
Sančai, ir akis palaikęs dantimis. 

— Gali būti, — sutiko Sančas, — mat ir mane lygiai taip sukrėtė 
josios grožis kaip jūsų malonybę — jos bjaurumas, bet pasikliaukime 
Dievu, tik jam vienam žinoma, kas nutiks šioje ašarų pakalnėje, mūsų 
nuodėmingame pasaulyje, kur nerasi nieko, kas nebūtų sutepta blogio, 
klastos ir niekšybės. 


Bet labiausiai, mano viešpatie, neduoda man ramybės vienas 
dalykas, kai pagalvoju, ką reikės daryti, jeigu jūsų malonybė nugalė- 
site kokį milžiną ar šiaip riterį ir liepsit jam nusilenkti damos Dulsi- 
nėjos grožiui. Kurgi turės jos ieškoti tasai vargeta milžinas arba tasai 
vargeta ir bėdžius nugalėtasis riteris? 

Rodos, kaip gyvus juos matau: lyg paskutiniai kvailiai klaidžioja 
po visą Tobosą ir vis ieško manosios valdovės Dulsinėjos, o jeigu ir 
susitinka vidury gatvės, neatpažįsta, nes jiems per viena tiek Dulsi- 
nėja, tiek mano tėvas. 

— Galbūt, Sančai,— tarė Don Kichotas.— burtai neturi tokios 
galios mano nugalimiems ir pas Dulsinėją siunčiamiems milžinams 
ir riteriams, ir jie sugebės ją pažinti, o todėl su vienu arba dviem 
iš tų, kuriuos pirmučiausia pergalėsiu ir nusiųsiu pas Dulsinėją, pa- 
darysime bandymą: bus ją matę ar nebus, bet įsakysiu jiems sugrįžti 
ir pranešti, kaip jiems pasisekė. 

— Pasakysiu, pone, — tarė Sančas, — jūsų malonybės žodžiai man 
patiko, ir jei griebsimės šitokios gudrybės, sužinosim tai, ko norim, 
ir jei paaiškės, jog ponia Dulsinėja neregima tik jūsų malonybei, tai 
bus veikiau jūsų malonybės, o ne jos bėda. 

Kad tik ponia Dulsinėja būtų gyva ir sveika, o mudu kaip nors 
išsiversim, stumsim dienas nuotykių ieškodami ir pasikliausim laiku, 
nes jis — geriausias gydytojas, ne tokias negalias išgydo, tad apie 
šitokią nė kalbėti nėra ko. 

Don Kichotas jau buvo beatsakąs Sančui Pansai, bet sutrukdė 
vieškelin įsukęs vežimas, lūžtantis nuo margai margų keisčiausių žmo- 
gystų ir pavidalų, kokius tik įmanu įsivaizduoti. Ant pasostės sėdėjo 
ir vadelėjo mulus pasišlykštėtinas demonas. 

Vežimas buvo dangum dengtas, be stogelio ir be pintų gardžių. 

Pirmas pavidalas, kritęs Don Kichotui į akis, buvo pati Mirtis 
žmogaus veidu, šalia jos važiavo angelas dideliais išmargintais sparnais; 
iš kito šono stovėjo imperatorius su pažiūrėti auksiniu vainiku ant 

galvos; prie Mirties kojų tupėjo dievaitis, vadinamas Kupidonu, be 
raiščio ant akių, bet užtat su lanku, strėline ir strėlėmis. 

Važiavo taipgi riteris, apsišarvavęs nuo kojų iki galvos, tik vietoj 
šalmo turėjo spalvingomis pluksnomis padabintą skrybėlę. 

Be to, važiavo dar daugybė žmogystų skirtingais drabužiais ir skir- 
tingos išvaizdos. 

Netikėtas reginys šiek tiek sutrikdė Don Kichotą ir įvarė bai- 
mės Sančui, bet Don Kichotas tuoj nudžiugo taręs sau, kad jo laukia 
naujas pavojingas nuotykis, ir, vedamas šios minties ir troškimo pul- 
ti į bet kokį pavojų, sustojo prieš vežimą ir suriko skambiu ir grės- 
mingu balsu: 

— Nors ir kas tamsta būtumei, vežėjas, vežikas ar velnias! Tuo- 
jau pat man pasakyki, kas esi, kur keliauji ir kokius žmones veži tuo 
savo kledaru, panašiu veikiau į Charono luotą?" nekaip į žmonišką 
vežimą! 

Velnias timptelėjo vadeles ir romiai atsakė: 

— Pone, mes Angulo Blogojo trupės artistai; šįryt, kaip įprasta 
pirmąją Devintinių savaitę““, gretimame bažnytkaimyje, kuris va ten 
už kalvos, vaidinom Mirties Sosto misteriją, o vakare vėl vaidinsim 
kitame bažnytkaimyje — jis netoliese, iš čia matyti. Kelias neilgas, 
ir, kad nereiktų be reikalo persirenginėti, važiuojame tais pačiais 
drabužiais, kuriais vilkime scenoje. 

Šitas jaunikaitis vaidina Mirtį, anas — Angelą, šita moteris, tru- 
pės vadovo pati, — Karalienę, šitas — Kareivį, anas — Imperatorių, 
o aš — Demoną, vieną svarbiausių veikėjų, nes mūsų trupėje visados 
atlieku pagrindinius vaidmenis. 

Jeigu jūsų malonybė pageidaujat dar ką nors sužinoti, kreipkitės 
į mane, ir aš kuo nuodugniausiai atsakysiu, nes aš — Demonas, viską 
galiu. 

— Klajojančio riterio garbės žodis, — prabilo Don Kichotas, — 
kai tik pamačiau jūsų vežimą, dingtelėjo mintis, jog manęs laukia 
koks didis nuotykis, bet dabar perpratau vieną tiesą: jei tau vaidenas, 
prisilieski ranka, ir iškart išsisklaidys apgaulė. Keliaukite su Dievu, 
gerieji žmonės, rodykite savo vaidinimus ir pagalvokite, ar negaliu 
jums kuo praversti: su mielu noru ir iš grynos širdies jums pasitar- 
nausiu, nes scena nuo mažumės mane viliojo, o jaunystėje varu va- 
romas neidavau iš teatro. 

Šitaip jiems bešnekučiuojant. likimo įgeidžiu priėjo juokdariu 
persirengęs ir gausybe žvangučių apsikarstęs komedininkas, laiky- 

damas rankoje lazdą su gale parištomis trimis jaučio pūslėmis; prisi- 
artinęs prie Don Kichoto, tasai juokininkas šoko mostaguoti lazda, 
barškinti pripūstomis pūslėmis į žemę ir, duodamas šuolius, skam- 
binti Žvangučiais, ir šitas nelabas reginys taip subaidė Rosinantą, 
jog, nors ir kaip galingai Don Kichoto tramdomas, jisai sukando žąs- 
lus ir leidosi per laukus tokiu spartumu, kokio vargu ar galėjai tikėtis 
iš tokio kaulų maišo. 

Sumojęs, jog ponui gresia pavojus plotis žemėn, Sančas nušoko 
nuo palšio ir kiek kojos įkerta nuskuodė jam į pagalbą, bet, kai 
pribėgo, šis jau tysojo paslikas, o gretimais — Rosinantas, virtęs drau- 
ge su šeimininku: įprasta Rosinanto valiūkavimų ir išdaigų pabaiga 
ir viršūnė. 

Vos tik Sančas paliko savo palšį ir nuskubėjo prie Don Kichoto, 
Nelabasis Strakalius užšoko ant asilo ir įniko pūslėmis pliekti jam 
per šonus, ir asilas, genamas ne tiek skausmo, kiek baimės ir pūslių 
barškėjimo, nurūko ant bažnytkaimio, kur važiavo komedininkai. 

Sančas žvalgėsi čia į dumiantį asilą, čia į tysantį šeimininką, ne- 
besumodamas, katras labiau reikalingas pagalbos, o kad buvo geras 
ginklanešys ir geras tarnas, ištikimybė ponui pergalėjo prieraišumą 
prie asilo, nors kiekvienąsyk, pūslėms kylant ir leidžiantis ant palšio 
sturplio, jam norėjosi ne juoktis, bet verkti iš sielvarto: jis būtų davęs 
verčiau akį išlupti sau iš kaktos negu išrauti bent menkiausią ašutėlį 
iš palšelio uodegos. 

Tokių prieštaringų jausmų draskoma širdimi Sančas priėjo prie 
Don Kichoto, atrodančio kur kas gailiau, negu jis manė, ir, sodinda- 
mas šeimininką ant Rosinanto, tarė: 

— Pone, asilą velnias nujojo. 

— Kuris velnias? — paklausė Don Kichotas. 

— Tasai, kuris su pūslėmis,— atsakė Sančas. 

— Ne bėda,— atsiliepė Don Kichotas, — atsiimsiu ir grąžinsiu 
tau, nors jisai nusidangintų į giliausius ir tamsiausius pragaro po- 
žemius. Laikykis manęs, Sančai, vežimas rieda pamažu, ir vietoj pra- 
rasto palšio duosiu tau mulus. 

— Pone, šis žygis visai nereikalingas, — tarė Sančas, — sutram- 
dykit savo rūstybę, jūsų malonybe, man regis, velnias jau bus pametęs 
palšį, ir šis jau grįžta atgal. 

Ir tikrai, sekdamas Don Kichotu ir Rosinantu, Velnias išvirto 
žemėn drauge su palšiu ir pėsčias patraukė sodžiaus link, o asilas 
atiturseno pas šeimininką. 

— Šiaip ar taip, — pareiškė Don Kichotas, — už velnio įžūlybę 
būtų ne pro šalį nubausti vieną kurį vežimu važiuojančių, kad ir 
patį Imperatorių. 

— Išmeskit tai iš galvos, jūsų malonybe,— patarė Sančas, — ir 
paklausykit mano žodžio: niekada neapsimoka prasidėti su komedi- 
ninkais, nes tuos žmones visados lydi laimė. Esu matęs vieną tokį: sėdo 
į kalėjimą už tai, jog du žmones nugalabijo, bet netrukus išėjo laisvėn 
ir nė baudos neužsimokėjo. 

Žinokit, jūsų malonybe, tai šmaikštuoliai ir išdaigininkai, to- 
dėl juos visi globoja, visi užtaria, visi remia ir gerbia, ypačiai tuos, 
kurie iš karališkųjų ir rinktinių trupių, — juos visus arba beveik visus 
iš apdaro ir stoto gali palaikyti kunigaikščiais. 

— Šiaip sakysi ar taip, — atvertė Don Kichotas, — o tasai nela- 
basis komedininkas taip lengvai nuo manęs neišsisuks, nors jį globotų 
ir užtartų visa Žmonija. 

Ir sulig tais žodžiais prisivijo vežimą, beveik jau įdardantį į sodžių, 
ir visa gerkle suriko: 

— Sustokite, palaukite, šutve išdaigininkų ir pramaniūgų! Aš 
noriu jus pamokyti, kaip pridera elgtis su asilais ir kitokiais gyvuliais, 
kuriais jodinėja klajojančių riterių ginklanešiai. 

Don Kichotas taip garsiai plyšojo, kad jo Žodžius išgirdo ir su- 
prato vežimu keliaujantys, o kai tik permanė jų prasmę ir rėklio keti- 
nimus, vienu matu iš vežimo iššoko Mirtis, jai įdurmu Imperatorius, 
Nelabasis vežėjas ir Angelas, nenusėdėjo nei Karalienė, nei dievai- 
tis Kupidonas — visi kaip vienas apsiginklavo akmenimis ir išsirikia- 
vo pasirengę sutikti Don Kichotą akmenų kruša. 

Matydamas grandinę šitaip karingai nusiteikusių Žmogystų, užsi- 
mojusių smogti jam triuškinantį smūgį, Don Kichotas įtempė pavadį 
ir ėmė svarstyti, kaip derėtų juos pulti, kad jam pačiam grėstų kuo 
mažiausias pavojus. 

Jam bestoviniuojant, prijojo Sančas ir, matydamas, jog ponas 
rengiasi pulti pagal visas karo meno taisykles išsirikiavusį būrį, 
tarė: 

— Reikia visai pakvaišti, kad stotum į šitokias grumtynes. Tu- 
rėkit galvoj, jūsų malonybe: kai pasipils va tokie akmenėliai, nuo 
jų niekaip kitaip neapsisaugosi ir neapsiginsi, kaip tik palindęs ir 
pasivožęs po variniu varpu. 

Ir taipgi turėkit galvoj: būtų ne tiek drąsu, kiek neapdairu vienam 

pulti ištisą kariauną, kurios priešaky — pati Mirtis, gretose — im- 
peratoriai, o talkina jiems gerieji ir blogieji angelai. 

Ir jeigu šie mano žodžiai jūsų nesulaikys, lai sulaiko viena tikra 
žinia: nors ir kuo dedasi visi tie žmonės — ir karaliais, ir kunigaikš- 
čiais, ir imperatoriais, — bet klajojančių riterių tarp jų nėra nė vieno. 

— Dabar, Sančai, pataikei kaip pirštu į akį, — tarė Don Kicho- 
tas, — tad aš galiu ir turiu teisę atsisakyti savo tvirto nusistatymo. Kaip 
jau ne kartą esu tau sakęs, aš negaliu ir neturiu teisės kelti kalavijo 
prieš tuos, kas neįšventintas į riterius. Pulti priklauso tau, Sančai, 
jeigu geidi atkeršyti už skriaudą, tavo palšiui padarytąją, o aš padė- 
siu tau iš tolo pritarimo šūksniais ir išganingais perspėjimais. 

— Nėra ko kerštauti, pone, — atsiliepė Sančas, — nes geram krik- 
ščioniui nedera keršyti už skriaudas, juo labiau kad aš įkalbėsiu asilą 
patikėti savo nuoskaudą mano laisvai valiai, o mano laisva valia — 
romiai nugyventi dienas, dangaus man skirtas. 

— Jeigu toksai tavo nusistatymas, Sančai gerasis, Sančai pro- 
tingasis, Sančai krikščioni ir Sančai nuoširdusis,— tarė Don Ki- 
chotas, — duokime ramybę šioms pamėklėms ir traukime ieškoti geres- 
nių ir pritinkamesnių nuotykių, kurių gausybė, kaip man atrodo, ir, 
be kita ko, pačių nuostabiausių, laukia mūsų šiame krašte. 

Ir tuoj pasuko Rosinantą, Sančas užsilipo ant savo palšio, Mir- 
tis su visu skrajojančiu būriu vėl susėdo į vežimą ir nuvažiavo 
toliau. 

Ir šitaip laimingai pasibaigė grėsmingasis nuotykis su Mirties 
Sosto vežimu, ir už tai dera dėkoti Sančui Pansai, davusiam išganin- 
gą patarimą savo ponui, kuris rytojaus dieną su vienu įsimylėjusiu 
klajojančiu riteriu patyrė kitą nuotykį, ne mažiau sukrečiantį negu 
pastarasis. 


XII PERSKYRIMAS 


APIE NEPAPRASTĄ NUOTYKĮ, 
NUTIKUSĮ NARSINGAJAM DON KICHOTUI 
SUSIDŪRUS SU ŠAUNIUOJU VEIDRODŽIŲ 

RITERIU 


Po susitikimo su Mirtimi Don Kichotas ir jo ginklanešys Sančas 
Pansa naktį praleido po aukštais ūksmingais medžiais, kur, Sančo 

įkalbėtas, Don Kichotas užkirto atsargų, palšio gabenamų, ir beva- 
karieniaujant Sančas tarė savo ponui: 

— Pone, kaip aš būčiau apsikvailinęs, jei atlygio būčiau pasi- 
rinkęs pirmojo jūsų malonybės nuotykio grobį, o ne kumeliukus, ku- 
riuos atsives jūsų trys kumelės! Iš tiesų, kaip sakoma, geriau žvirblis 
rankoje negu sakalas padangėje. 

— Ir vis dėlto, Sančai,— atsiliepė Don Kichotas,— jei būtum 
leidęs man susigrumti, kaip norėjau, grobio būtum gavęs bent jau 
auksinį imperatorienės vainiką ir išmargintus Kupidono sparnus, — 
būčiau jėga juos paveržęs ir įdėjęs tau į rankas. 

— Juokininkų imperatorių skeptrai ir vainikai niekados nebūna 
gryno aukso, o tik paauksinti netikru auksu arba skardiniai, — tarė 
Sančas. 

— Tas tiesa,— sutiko Don Kichotas, — mat pašvitų komedijai 
vaidinti reikia ne tikrų, bet priešingai — netikrų ir menamų kaip 
pati komedija; šiaip sakysi ar taip, o man, Sančai, norėtųsi, kad tu 
įvertintum ir pamėgtum komediją ir sykiu tuos, kurie ją vaidina 
ir kurie ją rašo, nes visų jų triūsas duoda didžią naudą valstybei: jie 
kas žingsnis pakiša mums veidrodį, kuriame aiškiai atsispindi žmonių 
darbai, ir niekas kitas, kaip tik komedija ir komedininkai mums taip 
aiškiai neparodo, kokie mes esame ir kokie turėtume būti. 


Nagi sakyki, ar nesi matęs vaidinant komedijos, kai scenon iš- 
eina karaliai, imperatoriai ir popiežiai, riteriai, damos ir visokie ki- 
tokie personažai? Vienas dedasi niekšu, kitas — sukčium, šis — pir- 
kliu, tas — kareiviu, anas — gudriu kvaileliu, tas — kvailu įsimylė- 
jėliu, bet kai tik komedija pasibaigia ir aktoriai nusimeta pašvitus, 
visi jie vėl tampa lygūs. 

— Žinia, esu matęs, — atsakė Sančas. 

— Taip esti ir toje komedijoje, kurią stebime šios žemės šurmu- 
lyje, — toliau kalbėjo Don Kichotas,— ir čia vieni dedasi imperato- 
riais, kiti — popiežiais, žodžiu, visais tais personažais, kokių tik esama 
komedijoje; tačiau ateina atomazga, tai yra gyvenimo pabaiga, ir mir- 
tis atima drabužius, kuriais jie vieni nuo kitų skyrėsi, ir visus su- 
lygina. 

— Geras palyginimas! — tarė Sančas.— Tik jau nebenaujas, ne 
kartą ir įvairiomis aplinkybėmis mano girdėtas, be to, panašiai mūsų 
gyvenimas dar lyginamas su šachmatų žaidimu: kol žaidžiama, kiek- 
viena figūra turinti savo paskirtį, o kai žaidimas pasibaigiąs, visos 

figūros sustumiamos, sumaišomos, sukratomos ir sukišamos į kap- 
šą,— lygiai taip ir visi gyvieji, laikui atėjus, pakišami po velėna. 

— Tu, Sančai,— tarė Don Kichotas, — kasdien eini į protą, o ne 
iš proto. 

— Kas be ko, juk ir man nubyra vienas kitas jūsų malonybės iš- 
minties trupinėlis,— atsakė Sančas.— Mat žemė pati savaime liesa 
ir nenaši, bet jeigu ją patręši ir įdirbsi, ji duos gerą derlių. Atseit 
jūsų malonybės samprotavimai buvo toji trąša, įdėta į mano nena- 
šaus proto liesą dirvą, o per tą laiką, kai jums tarnauju ir bendrauju 
su jumis, ji buvo dirbama, todėl ir tikiuosi duoti gausų derlių — 
tokį, kad jis nenuslystų ir nenuklystų nuo gero auklėjimo takelių, 
kuriuos jūsų malonybė pramynėte mano išlaisintoj protelio dirvoj. 

Don Kichotas pasijuokė iš Sančo gražbyliavimų, bet pripažino, 
jog šis tikrai pažengė į priekį, nes kartais net stulbindavo savo kalbė- 
sena; beje, kiekvieną ar beveik kiekvieną sykį, kai Sančas užsima- 
nydavo pasirodyti ir pašnekėti „kaip ponas“, bešnekėdamas iš pai- 
kumo aukštybių nugarmėdavo į nemokšiškumo prarają. Ko jau ko, 
o šmaikštumo ir geros atminties kiekvienas jam galėjo pavydėti, kai 
jis imdavo kur reikia ir kur nereikia kaišioti patarles ir priežodžius, 
kaip mūsų skaitytojai tikriausiai bus pastebėję ir įsidėmėję nuo pat 
šios istorijos pradžios. 

Šitaip ir panašiai bepostringaujant, praslinko didžioji dalis nak- 
ties, ir galop Sančui užėjo noras dėti į spanges, kaip jis sakydavo 
užsimanęs miego, tad, nubalnojęs palšį, paleido jį laisvai ganytis so- 
drioje žolėje. 

Nuo Rosinanto jis nenuėmė balno, nes pono buvo griežtai už- 
drausta nubalnoti žirgą žygio sąlygomis, kai juodu nakvoja po atviru 
dangumi: senas paprotys, klajojančių riterių pramanytas ir stropiai 
puoselėjamas, leido išžaboti arklį ir pakabinti brizgilą ant balno gu- 
gos, bet nuimti balną — ne Dieve duok! 

Sančas taip ir padarė ir davė valią Rosinantui sykiu su palšiu 
ganytis lankoje, o juodu siejo tokia reta ir glaudi draugystė, jog 
iš kartos į kartą ėjo garsas, kad šios tikros ir nepramanytos istorijos 
autorius tam tyčia jiems buvęs paskyręs ištisus perskyrimus, bet, 
norėdamas išsaugoti padorumą ir saiką, tokiai herojiškai istorijai pri- 
tinkamą, tų perskyrimų vėliau atsisakė, nors tam tikrais atvejais nu- 
sižengia šiai taisyklei ir rašo, jog vos tik abu keturkojai sueidavę krū- 
von, imdavę vienas kitą kasyti, o paskui nuvargęs ir patenkintas Ro- 
sinantas užkeldavęs galvą ant sprando nuvargusiam ir patenkintam 

palšiui (kad iš kitos pusės ji išsikišdavusi daugiau nei per pusuolektį), 
ir, su atidžia įsistebeiliję į žemę, šitaip stovėdavę jie trejetą dienų 
ar bent jau tiek laiko, kiek turėdavę, ir kol alkis nugindavęs juos 
ieškoti ganiavos. 

Be to, sakoma, viename minėto autoriaus kūrinyje ši draugystė 
lyginama su Niso ir Eurialo, taipgi Pilado ir Oresto draugyste“ ; o 
jeigu taip, visiems turėtų kelti susižavėjimą pažiūrėti tokia tvirta 
šitų dviejų romių gyvulių draugystė, — ne tik susižavėjimą, bet ir gė- 
dą, nes žmonės taip prastai sugeba puoselėti draugystę. Todėl ir 
sakoma: 


Draugas draugui — nebe draugas: 
Nendrės ietimis pavirto““. 


Arba: 


Draugas su draugu juokavo, 
Grybšt — ir akį iškabino. 


Ir tegu niekas negalvoja, kad autorius viršijo saiką, šitų dviejų 
gyvulių draugystę palygindamas su žmonių draugyste, nes iš gyvu- 
lių žmonės daug ko išmoko ir perėmė nemaža žinių, būtent: iš gandrų 
žarnų valymo, iš šunų — vėmimo ir dėkingumo, iš gervių — budru- 
mo, iš skruzdėlių — apdairumo, iš dramblių — padorumo, iš arklio — 
atsidavimo“. 

Galop Sančas užmigo po kamštmedžiu, o Don Kichotas užsnūdo 
po šimtamečiu ąžuolu, bet ilgai netrukus jį prižadino triukšmas, pa- 
sigirdęs už nugaros; jis pašoko krūptelėjęs, įsiklausė ir sužiuro ton 
pusėn, iš kur sklido tas triukšmas, ir pastebėjo du raitelius, — vienas 
jų nušoko nuo balno ir tarė antrajam: 

— Lipk žemėn, bičiuli, ir išžabok arklius, nes, man regis, jiems 
čia pakankamai daug ganiavos, o mano meilės godoms — tylumos ir 
vienatvės. 

Tardamas šiuos žodžius, raitelis beregint išsitiesė žolėje, o jam 
gulantis sužlagėjo šarvai, ir Don Kichotui tai buvo aiškus ženklas, 
jog kaimynystėje bus apsistojęs klajojantis riteris; prisislinkęs prie 
miegančio Sančo, Don Kichotas timptelėjo jam už rankos ir, gana 
nelengvai pribakštinęs, pakuždėjo į ausį: 

— Sančai, broleli, nuotykis! 

— Dieve duok, kad tik laimingai pasibaigtų,— atsiliepė Sančas. — 
O kurgi jis, viešpatie mano, tasai prakilnusis jo malonybė nuotykis? 

— Kur nuotykis, Sančai? — tarė Don Kichotas.— Grįžtelėki ir 
pasižiūrėki: antai guli klajojantis riteris, mano galva, ne per linksmiau- 
siai nusiteikęs, nes pastebėjau, kaip jis nusėdo nuo žirgo ir, lyg ne- 
viltin puolęs, krito žolėn, o jam gulant sužvangėjo šarvai. 

— O iš ko jūsų malonybė sprendžiat, jog tai būsiąs nuotykis? — 
paklausė Sančas. 

— Aš nesakau, jog tai jau nuotykis, — atsiliepė Don Kichotas, — 
tai tik užuomazga, nes šitaip prasideda visi nuotykiai. Cit, paklau- 
syki, regis, jisai derina lyg liutnią, lyg gitarą, atsikosti ir atsikrenkš- 
čia tarytum rengdamasis dainuoti. 

— Garbės žodis, taip ir bus, — tarė Sančas.— Ko gero, tai koks 
įsimylėjęs riteris. 

— Nėra tokio klajojančio riterio, kuris nebūtų įsimylėjęs, — atrė- 
mė Don Kichotas.— Paklausykime, ir jeigu jis uždainuos, nutversime 
dainos siūlą, o godų kamuolys pats prie mūsų ateis: juk burna kalba 
tai, ko pertekusi širdis““. 

Sančas buvo beatsikertąs ponui, bet sutrukdė riterio Girinio bal- 
sas, nei itin prastas, nei itin gražus, ir Don Kichotas su Sanču įsi- 
klausę sumojo, kad jo dainuojama štai šitas 


SONETAS 


Valdove, man nurodykite kelią, 
Pritiklų širdžiai jūsų malonybės, 
Ir nuolankumo kupinas beribio 
Per amžius vykdysiu aš jūsų valią. 


Paliepkite tylėti širdžiai geliant, 
Dėl jūsų mirt,— ir aš jau amžinybėj; 
Patirt norėsit sielvarto gilybę,— 
Amūras apdainuos jums mano dalią. 


Dvejopa visados širdis manoji: 
Čia vaškas ji, čia deimantas kiečiausias 
Ir pildo meilės įgeidį kiekvieną. 


Kad ir kokia ji būtų, jums aukoju; 
Jei ženklą joj įrėšit ar įspausit, 
Žadu jį saugot, puoselėt kas dieną. 

Gailiai suaimanavęs ir tarytum iš pat širdies gilumos atsidusęs, 
riteris Girinis baigė dainuoti ir ilgai netrukus prabilo graudžiu ir siel- 
vartingu balsu: 

— (O žaviausioji ir nedėkingiausioji pasaulio moterie! Nejaugi, 
šviesiausioji Kasildėja Vandaliete“', leisi, kad amžinose klajonėse, 
aitrių ir skaudulingų vargų galuojamas, sunyktų ir pražūtų tavo 
pavergtasai riteris? Bene tau negana to, jog mano dėka šios žemės 
pirmąja gražuole tave pripažino visi Navaros riteriai, visi Leono, 
Tartesijos, Kastilijos ir galop net Lamančos riteriai? 

— Na jau ne,— tuomet prašneko Don Kichotas, — juk aš patsai 
Lamančos riteris, bet kaip gyvas nieko panašaus nesu pripažinęs, o 
ir negalėjau ir neturėjau teisės pripažinti tokio dalyko, šitaip paže- 
minančio manosios širdies damos grožybę,— dabar tu matai, San- 
čai, jog šisai riteris svaičioja. Tiek to, pasiklausykime: gal aiškiau 
ką nors pasakys. 

— Kurgi ne,— atsiliepė Sančas, — manding kiaurą mėnesį jis 
čia nesiliaus stūgavęs. 

Tačiau atsitiko priešingai: nugirdęs netolies šnekant, riteris Giri- 
nis ūmai nutraukė savo aimanas, pašoko ant kojų ir paklausė skambiu 
ir maloniu balsu: 

— Kas čia? Kas per žmonės? Iš kokių jūs būsite: iš laimingųjų 
ar iš sielvartaujančiųjų? 

— Iš sielvartaujančiųjų,— atsiliepė Don Kichotas. 

— Tad eikite čionai, — tarė riteris Girinis, — ir įsidėmėkite, jog 
einate prie įsikūnijusio liūdesio ir sielvarto. 

Girdėdamas tokį švelnų ir malonų atsaką, Don Kichotas priėjo 
prie riterio, o Sančas pasekė jo pavyzdžiu. 

Sielvartingasis riteris nutvėrė Don Kichotui už rankos ir tarė: 

— Meldžiu jus sėstis, garbusai riteri, o kad jūs toksai esate ir 
priklausote klajojančiųjų riterių ordinui, supratau vien iš to, jogei 
suradau jus šioje vietoje, kame draugę jūsų malonybei sudaro vie- 
nystė ir vakarė rasa — klajojančių riterių įprastas prieglobstis ir 
kasdienis būvis. 

Į tai Don Kichotas atsakė: 

— Esu jūsų malonybės kalbamo ordino riteris, ir nors manoje 
širdyje amžinai glaudžiasi sielvartai, negandai ir nebuitys, tebėra 
joje vietos ir kitų nelaimėms. Jūsų giesmė, ką tik girdėtoji, davė 
man mintį, jog nelaimės jūsų — nulemtos meilės, kitaip sakant, jas 

užtraukė jūsų jausmas tai nedėkingajai gražuolei, kurią savo aimanose 
minėjote. 

Ir šitaip, susėdę šalia vienas kito ant kietos žemės, juodu gražiai 
ir taikingai šnekėjosi, o juk, dienai švintant, ims šventinti vienas kitą 
grumtynėsna stoję! 

— Ar jūs kartais, garbusai riteri, nesate įsimylėjęs? — paklausė 
riteris Girinis Don Kichotą. 

— Deja, apkarto man toji meilė, — atsiliepė Don Kichotas,— 
nors kančias, mūsų išgodotų damų užduodamas, dera laikyti veikiau 
malonėmis nekaip negandais. 

— Jūsų tiesa, — pritarė riteris Girinis, — tik mūsų damų panieka, 
protą ir nuovoką mums atimanti, tokia didi, jog veikiau primena 
kerštą. 

— Manęs niekados nėra niekinusi manoji dama, — pareiškė Don 
Kichotas. 

— Žinia, nėra, — pritarė čia pat esantis Sančas, — mūsiškė dama 
romi kaip avetė ir švelni kaip vilna. 

— Ar tai jūsų ginklanešys? — paklausė riteris Girinis. 

— Taip, ginklanešys, — atsakė Don Kichotas. 

— Kaip gyvas nesu matęs, kad ginklanešys būtų drįsęs prabilti 
savo ponui bylojant,— tarė riteris Girinis, — bent jau mano ginkla- 
nešys, kuris antai stovi: iš stuomens ne ką mažesnis už savo tėvą. o 
kai aš kalbu, prasižioti niekad neprasižioja. 

— Kaip kažin ką,— atrėžė Sančas, — ir kalbu, ir turiu teisę kal- 
bėti girdint tokiam... Tiek to, gulinčių bėdų geriau nekibinti. 

Tuomet riterio Girinio ginklanešys nutvėrė Sančui už rankos ir 
tarė: 

— Pasitraukime į šalį, kad galėtume į valias pasišnekėti kaip 
ginklanešys su ginklanešiu, ir duokime ramybę tiems ponams, savo 
šeimininkams, — tegu sau galynėjas pasakodamiesi savo meilės isto- 
rijas: galvą dedu, kad šitaip jie sulauks aušros, bet ir tada vargu ar 
galą bus priėję. 

— Padėk jiems Dieve,— tarė Sančas, — o aš papasakosiu jūsų 
malonybei, kas esu per vienas, ir pamatysit, ar visoj ginklanešių pa- 
dermėj daug tokių iškalbių kaip aš. 

Sulig tais žodžiais abu ginklanešiai paėjėjo į šalį, ir tarp jų prasi- 
dėjo pašnekesys, lygiai toks smagus, koks rimtas buvo jų ponų paš- 
nekesys. 

XIII PERSKYRIMAS 


KUR TOLIAU VYKSTA RITERIO GIRINIO 
NUOTYKIS, TAIPGI IŠMINTINGAS, 
TURININGAS IR ŽAVUS 
DVIEJŲ GINKLANEŠIŲ PAŠNEKESYS 


Vos tik ginklanešiai atsiskyrė nuo riterių, vieni ėmė pasakotis 
gyvenimą, o kiti — meilės žygius, bet istorijoje pirmiausia dėstomas 
tarnų pokalbis ir tik paskiau — ponų; taigi istorijoje sakoma, jog, 
truputį paėjėjus į šalį, riterio Girinio tarnas tarė Sančui: 

— Nelengva ir nesaldu gyventi mums, klajojančių riterių ginkla- 
nešiams, mielasis pone; iš tiesų prakaitu užsidirbame duonos kąsnį, 
o juk tai vienas prakeikimų, Dievo sviestų mūsų pirmiesiems tė- 
vams. 

— Dar galėtume pasakyti, — pridūrė Sančas, — jog kūno marini- 
mu jį užsidirbame, nes kas gi kitas daugiau kenčia karštį ir šaltį nei 
klajojančios riterijos ginklanešiai? Ir būtų dar pusiau su bėda, jei 
gautum tą kąsnį sukrimsti — mat, kaip sakoma, ne bėda, kai duonos 
yra, — bet kartais dieną kitą suvis nė aguonos grūdo negauni ir esi 
vien grynu oru gyvas. 

— Visa tai galima kęsti ir iškęsti, kai turi viltį susilaukti atly- 
gio,— tarė riterio Girinio ginklanešys, — mat, jeigu klajojantis ri- 
teris, kuriam ginklanešys tarnauja, ne iš pačių nedalingiausiųjų, žiū- 
rėk, staiga ims ir atsilygins bent jau valdovo vieta gražioje saliukė- 
je arba kokia šaunia grafyste. 

— Aš jau sakiau savo ponui, kad man ganės valdyti ir saliukę, — 
atitarė Sančas, — o jis toks dosnus ir kilniaširdis, jog atvejų atvejais 
ir daugel kartų man ją žadėjo. 

— O aš būčiau patenkintas, jei už savo tarnybą gaučiau kanau- 
ninko vietą, — tarė riterio Girinio ginklanešys,— ir ponas — oho, 
koks ponas! — jau davė žodį man ją parūpinti. 

— Jūsų malonybės ponas, matyt, dvasinio rango riteris, todėl 
savo geruosius ginklanešius ir apdovanoja šitokiomis malonėmis, — 
tarė Sančas, — o maniškis — grynas pasaulietis... Tiesa, menu, kartą 
labai protingi Žmonės, tik, man regis, piktos valios vedami, kalbino 
Jį pasidaryti arkivyskupu, bet jisai nesutiko būti niekuo kitu, kaip 
tik imperatorium, ir tuomet man stačiai kinkos virpėjo, kad jam 
neužeitų noras pasiduoti Bažnyčion: juk aš nelabai išmanau, kaip 

tvarkytis parapijoj, ir, be to, jūsų malonybei derėtų žinoti, jog nors 
pažiūrėti aš ir žmogus, bet Bažnyčiai naudos iš manęs ne ką daugiau 
negu iš kokio keturkojo. 

— Tikrai jūsų malonybė klystate, — atsiliepė riterio Girinio gin- 
klanešys, — mat ne visos salos esti nepeiktinos. Pasitaiko ir kreivų, 
ir skurdžių, ir gūdžių, ir netgi pati tiesiausia ir dailiausia užkrauna 
nepakeliamą rūpesčių ir nemalonumų naštą tam nedalingajam, kuriam 
ji atitenka. 

Nepalyginamai geriau būtų mums, į šį prakeiktą jungą įsikinkiu- 
siems, nusimesti jį nuo pečių ir pasiduoti į namus, o ten imtis kokio 
malonesnio darbo, tarkim, kad ir medžioklės arba žūklės, nes vargu 
ar rasis šiame pasaulyje toks nuskuręs ginklanešys, kuris neturėtų 
arklėko, poros skalikų ir meškerės, kad nemirtų iš nuobodžio savo 
sodžiuje! 

— Kas jau kas, o aš turiu viską, — atsiliepė Sančas, — tiesa, ar- 
klėko neturiu, bet užtatai turiu asilą, dusyk vertesnį už mano pono 
kuiną. Kad aš Velykų nematyčiau, pačių pirmųjų, kurias Dievas 
duos, jei sutikčiau mainyti savo asilą į tą kuiną, nors man dar atpiltų 
šešiasdešimt šešis pūrus miežių. Jūsų malonybė galit juoktis, jeigu 
nežinot, ko vertas mano palšelis,— mat mano asilas palšo plauko... 
Na, o šunų man netrūks, mūsų sodžiuj jų devynios galybės, o ir me- 
džioti kur kas smagiau, kai nereikia pakratyti savo kišenės. 

— Jei kalbėsim iš grynos ir tikros širdies, pone ginklanešy,— 
tarė riterio Girinio ginklanešys, — aš jau tvirtai nusistačiau ir pasiryžau 
mesti visas šitas riterių kvailystes, grįžti sodžiun ir auginti vaikelius, 
o jų turiu trejetą, ir kiekvienas — sakytumei, Rytų perlas. 

— O aš dvejetą, — atsiliepė Sančas, — bet jau tokių, kad pa- 
čiam popiežiui parodyti negėda, ypačiai mergikę: su Dievo padėjimu 
žadu iš jos padaryti grafienę, nors motina ir piestu stoja. 

— O kiek gi metukų tai poniai, grafiene auginamai? — paklausė 
riterio Girinio ginklanešys. 

— Daugmaž penkiolika,— atsakė Sančas, — bet ūgio sulig ietim 
aukštumo, skaistutė it balandžio rytmetys, o jau stiprumo nelygu 
bernas. 

— Šitaip gamtos apdovanota, galėtų ne tik grafienė būti, bet ir 
žalios girios fėja, — tarė riterio Girinio ginklanešys.— Ak tu, gyva- 
te, gyvatėle, ir jėgos, matyt, turi kaip reikalas pasiutmergė! 

Į tai Sančas gana apmaudžiai atsakė: 

— Nei ji gyvatė, nei jos motina, ir pakol aš gyvas, jei Dievas 

duos, nei viena, nei kita amžindie tokia nebus. Ir prašau kalbėti man- 
dagiau: jūsų malonybė nuo mažumės maišotės tarp klajojančių riterių, 
sektino elgesio pavyzdžių, o jūsų Žodžiai, priešingai, liudija visai 
ką kita. 

— O pone ginklanešy, jūsų malonybė prastai nusimanote apie 
pagyrimus! — sušuko riterio Girinio ginklanešys. — Ką, jaugi neži- 
not, kad kai riteris arenoje dailiai smeigia ietimi buliui arba kai kas 
nors meistriškai ką padaro, paprasti žmonės visad sako: „Ak tu, gy- 
vate, gyvatėle, kaip gražiai padarė!“? Ir tai, kas atrodo keiksmas, iš 
tiesų didelis pagyrimas. Jumis dėtas, pone, aš atsižadėčiau savo sūnų 
ir dukterų, jeigu jie nedarytų nieko tokio, už ką tėvus pridera va 
šitaip garbinti. 

— Ir atsižadu,— tarė Sančas, — tad kaip tik todėl jūsų malony- 
bė galite gyvatinti ir mane, ir mano vaikus, ir mano pačią, nes visi 
jų darbai ir žodžiai itin verti šitokių pagyrimų... 

Ir meldžiu Dievą, kad duotų man vėl su jais pasimatyti ir apsau- 
gotų nuo mirtinos nuodėmės, kitaip sakant, kad apsaugotų nuo pa- 
vojingos ginklanešio tarnybos, o antrąsyk įkišau galvą šion kilpon, 
nes suviliojo mane ir sugundė kapšas su šimtine dukatų, kitados ap- 
tiktas Sjera Morenos gūdumoj, ir dabartės kipšas man vis kaišioja 
į akis maišą su dublonais — žiū, aure jis, va čia, ne, ne ten, o ana 
ten, — ir man dingojas, jog šit griebiu jį rankomis, spaudžiu prie krū- 
tinės, nešuosi namo, perkuosi žemės, atiduodu ją nuomon ir gyvenu 
kaip karalius; ir kai tik apie tai pagalvoju, lengvi ir pakenčiami at- 
rodo tie vargai, kuriuos gaunu kęsti per savo papaikėlį poną, nes 
laikau jį veikiau bepročiu nekaip riteriu. 

— Užtat ir sakoma, jog gobšio kiauras maišas — niekad nepri- 
krausi, — tarė riterio Girinio ginklanešys. — Bet jeigu jau kalba išėjo 
apie papaikėlius, tai didesnio papaikėlio už mano poną pasauly ne- 
rasi, — štai apie tokius ir sakoma: „Svetima našta ir gerą asilą pri- 
baigia“,— mat, kad kitas riteris ateitų į protą, jisai pats dedasi pus- 
kvaišiu ir klajoja ieškodamas to, kas jam pro pakaušį išlįs, jeigu tik 
pasiseks tatai surasti. 

— Ar jis kartais neįsimylėjęs? 

— Įsimylėjęs, — atsakė riterio Girinio ginklanešys, — tokią Kasil- 
dėją Vandalietę, tokią kietą, nei grūstą, nei maltą, kokios su žiburiu 
nerastumei, visą pasaulį apieškojęs; bet nesakyčiau, kad jam ne po 
dantų tasai kietumas: jis velnių priėdęs, ims kurią dieną ir pastatys 
ragus. 

— Ir danguje ne visiems gera, nors iš dangaus nieko nevaro,— 
atsiliepė Sančas.— Kiti dar tik iešmą drožia, o aš jau kepsnį doroju: 
taigi, matyt, beprotystė turi gausesnę šeimyną ir draugiją nekaip 
išmintis. Jei tiesą žmonės sako, jog nėr didesnės laimės kaip bėdoj 
draugą turėti, — vadinas, ir jūsų malonybė man širdį paguosit: juk 
jūsų ponas toksai pat duokas kaip ir manasis. 

— Kad ir duokas, bet užtat nebijokas,— atsiliepė riterio Giri- 
nio ginklanešys, — be to, veikiau suktas nekaip duokas ir nebijokas. 

— Maniškis kitoks, — tarė Sančas, — sakyčiau, suktumo nėmaž 
nesuktas, priešingai — atlapos širdies, niekam bloga daryti nesugeba, 
tiktai gera visiems daro, neturi nė trupučio klastos, mažas vaikas 
jį įtikintų, jog dabartės nakties gūduma, nors būtų pats vidudienis. 
Ir šit už tą paprastumą myliu jį labiau nei save patį ir, nors ir kokias 
kvailystes jis krėstų, nieku gyvu negaliu jo palikti. 

— Šiaip ar taip, bičiuli ir pone, — tarė riterio Girinio ginkla- 
nešys,— ar gali aklas vesti aklą? Argi ne abu įkris į duobę?“? Ver- 
čiau duokime į kojas ir grįžkime gimtinėn, nes tie, kurie nuotykių 
ieško, ne visada laimę suranda. 

Sančas be paliovos spjaudė pažiūrėti tąsiomis ir gličiomis sei- 
lėmis, ir gailestingos širdies girinis ginklanešys, tatai pamatęs ir paste- 
bėjęs, tarė: 

— Man regis, mudu taip ilgai šnekame, jog liežuvis limpa prie 
gomurio, o aš turiu prie balno gugos pririšęs tokio skystimėlio bur- 
nai praskalauti, jog ausis gali nusidraskyti. 

Jis atsistojo ir neilgai trukus grįžo, nešinas dideliu vynmaišiu ir 
pusės uolekties ilgumo pyragu, ir tatai anaiptol ne perdėjimas, nes 
pyragan buvo įkeptas triušis tokio stambumo, jog Sančas, jį pačiu- 
pinėjęs, tarė sau, kad tai būsiąs ne ožiukas, bet visas ožys. 

Tatai matydamas, Sančas paklausė: 

— Ir jūsų malonybė visa tai vežiojatės? 

— O kaip jūs manot? — atsiliepė anas.— Ar aš toks jau prastas 
ginklanešys, kad nei vilna, nei pienas? Ant arklio sturplio tokį po- 
dėlį vežuos, kokio nė generolas, žygin išsirengęs, neturi. 

Nė kiek nesiprašydindamas, Sančas kibo į valgį ir, paskubomis 
stačiais kąsniais rydamas pyrago gabalus sulig girnapuse didumo, 
tarė: 

— Jūsų malonybė — tikrai atsidavęs ir ištikimas ginklanešys, ko- 
kių paieškoti reikia, žodžio vertas ir atsakantis, kaip tatai rodo štai 
šios vaišės, kurios radosi šičia, lyg burtininkui lazdele mostelėjus, 

tad nėra ko lygintis man su jūsų malonybe, vargšui ir nedalingam, 
vežiojančiam dokluose tik truputį sūrio, tokio kieto, kad juo ga- 
lėtum galvą milžinui suknežinti, o akims atsišviesti — kelias saujas 
pupmedžio ankščių ir tiek pat girinių ir graikiškų riešutų, ir dėkoti 
už tai turiu savo ponui, kuris iš tuščios saujos gyvena ir, be kita ko, 
laikosi nuomonės ir nusistatymo, jog klajojantiems riteriams privalu 
misti ir manytis vien džiovintais vaisiais ir laukų žolelėmis. 

— Garbės žodis, brolau, — pareiškė riterio Girinio ginklanešys, — 
mano skrandis nevirškina nei dagių, nei laukinių kriaušių, nei medžių 
šaknų. Trauk juos devynios, tuos mūsų ponus su visais jų nusista- 
tymais ir riterių įstatymais, tegu sau valgo, ką jų nuostatai leidžia. 
O aš šit vežuos rūkytos mėsytės ir dėl visa ko va šitą vynmaišį, pa- 
rištą prie balno gugos, — aš jį taip myliu ir dievinu, kad stačiai nesit- 
veriu kartų kartais jo nepaglėbesčiavęs ir neišbučiavęs. 

Ir, tatai sakydamas, įdavė vynmaišį Sančui į rankas, ir šis, užsi- 
vertęs jį ir prisikišęs prie burnos, kone pusvalandį skaičiavo žvaigždes, 
o kai nustojo gerti, nusvėrė galvą į šalį ir, giliai atsidusęs, tarė: 

— Ak tu, gyvate, šventas daiktas, kaip kažin ką! 

— Matot,— girdėdamas Sančą minint gyvatę, tarė riterio Giri- 
nio ginklanešys, — ir jūs, šį vyną liaupsindamas, jį gyvatinate. 

— Prisipažįstu,— atsiliepė Sančas, — dabartės suprantu, jog ne- 
dera užsigauti, jei tave kas gyvatina norėdamas pagirti. Bet saky- 
kit, pone, vardan to, kas jums visų švenčiausia, ar tik šis vynas nebus 
iš Siudad Realio? 

— Turit skonį gerklėj! — sušuko riterio Girinio ginklanešys.— 
Šis vynas tikrai iš ten ir, be kita ko, išlaikytas. 

— Kur neturėsiu! — atsiliepė Sančas.— Manot, man labai jau 
sunku permanyti jūsų vyną? Tai va, įsidėmėkit, pone ginklanešy, iš 
prigimties esu apdovanotas tokiais sugebėjimais, kad tik duokit pauos- 
tyti kokio vyno — ir tuoj įminsiu, kur gamintas, kokios rūšies, kokio 
bukieto ir išlaikymo, ir kas gali jam nutikti, ir visa kita, kas vynams 
priklauso. 

Beje, nėr ko stebėtis: mano giminėj iš tėvo pusės buvo du tokie 
atsakantys vyno mėgintojai, kokių nuo seno nėra buvę Lamančoje. 
Įrodymui papasakosiu vieną nutikimą. 

Duota jiems kartą pamėginti vyno iš vienos statinės, kad pasa- 
kytų savo nuomonę apie jo būklę, kokybę, gerumą ir trūkumus. 
Vienas lyžtelėjo lašelį, kitas tik prisikišo prie nosies. 

Pirmasis pasakė, jog vynas atsiduodąs geležimi, antrasis pasakė. 
jog atsiduodąs veikiau oda. 

Šeimininkas pasakė, jog statinė esanti švari, o vynan nieko ne- 
įmiešta, tad niekaip negalėjęs prisigerti nei geležies, nei odos. 

Šiaip ar taip, abu garsingieji mėgintojai nenusileido. 

Praėjo kuris laikas, vynas buvo parduotas, ir, statinę plaunant, 
dugne rasta rakčiukas, parištas ant šikšnelės... 

Taigi spręskite, jūsų malonybe, ar panašiuos dalykuos tokios 
va genties Žmogus gali tarti savo svarų Žodį. 

— Kaip tik todėl ir sakau, — tarė riterio Girinio ginklanešys, — 
kad mums pridera liautis nuotykių ieškojus; duonos privalgę, neikim 
ieškoti pyragų, grįžkime verčiau namolio, o jei Dievas mus myli, ir 
ten mudviejų bėdoj nepaliks. 

— Dar patarnausiu ponui, kol jis prijos Saragosą, o paskui žiū- 
rėsim. 

Žodžiu, ilgai dar šnekučiavo ir ilgai gėrė abu šaunieji ginklane- 
šiai, kol galop miegas sumezgė jiems liežuvius ir apmaldė troškulį, 
nes numalšinti jo buvo neįmanu; taip juodu ir sumigo įsitvėrę į 
pustuštį vynmaišį, su pusiau sukramtytu kąsniu burnoje... Čia dabar 
juos ir paliksime kuriam laikui ir papasąkosime, kas nutiko riteriui 
Giriniui ir Liūdnojo Vaizdo riteriui. 

KUR TOLIAU SEKAMAS RITERIO GIRINIO 
NUOTYKIS 


Istorija skelbia, jog, ilgai kalbėjęsis su Don Kichotu, Neįžengia- 
mos Girios riteris šitaip kreipėsi į Don Kichotą: 

— Žodžiu, garbusai riteri, teesie jums žinoma, kad veikiau šir- 
džiai nekaip likimui liepiant susigundžiau įsimylėti neprilygstamą- 
ją Kasildėją Vandalietę, o vadinu ją neprilygstamąja todėl, jog niekas 
jos neprilygsta nei stuomeningumu, nei kilmingumu, nei grožiu. 

Ir šit kalbamoji Kasildėja už visus mano gerus ketinimus ir tau- 
rius siekimus atsiteisė tuo, jog kaip toji Heraklio pamotė liepė grumtis 
su daugybe įvairiausių pavojų, o vieną jos norą patenkinus, vis žadė- 
davo, kad, patenkinus kitą, išsipildysiančios pagaliau visos mano 

viltys, tačiau manųjų vargų grandinė tįsta be galo, be krašto. nė skai- 
čiaus jų nebežinau ir nebeišmanau, kuris jųjų bus paskutinis, idant 
galop įsikūnytų mano geri pageidimai. 

Kartą įsakė ji man iškviesti dvikautėn garsingąją Sevilijos mil- 
žinę, vardu Chiralda““, beatodairišką ir drūtą, lyg iš vario nulietą, 
permainingiausią ir nepastoviausią pasaulio moterį, nors ir nejudan- 
čią iš vietos. Atėjau, pamačiau, nugalėjau, paliepiau stovėti ramiai 
ir nesikraipyti, nes daugiau nei savaitę pūtė tiktai šiaurės vėjas. 

Kitą kartą įsakė ji man pasverti senovinius galinguosius akme- 
ninius Gisando Jaučius“*, o juk toksai darbas būtų labiau derėjęs kro- 
vikams nekaip riteriams. 

Kitąsyk įsakė ji man pulti ir nugarmėti Kabros bedugnėn“?, — 
negirdėtas ir baisingas žygis! — o paskiau iš panagių nupasakoti, ko 
toje niaurioje pragarmėje esama. 

Aš sustabdžiau nestygstančią Chiraldą, susvarsčiau Gisando Jau- 
čius, nušokau pragarmėn ir iškėliau aikštėn, kas slypi josios dugne, 
tačiau mano viltims nebuvo lemta išsipildyti, o jos norams ir paniekai 
nebuvo galo. 

Paskiausiai galop įsakė ji man apjoti visas Ispanijos provincijas 
ir priversti visus klajojančius riterius, kokie tik po jas dausioja, 
pripažinti, kad ji pranokstanti gražumu visas moteris, kiek tik jų 
esama pasaulyje, o kad aš esąs narsingiausias ir karščiausiai įsimy- 
lėjęs šios žemės riteris, ir šiuo josios įsakymu apkeliavau didžiąją 
dalį Ispanijos ir nugalėjau daugelį riterių, drįsusių man prieštarauti. 

Tačiau labiausiai didžiuojuos ir garsinuos tuo, jog pergalėjau 
dvikautėje garsingąjį riterį Don Kichotą Lamančietį ir priverčiau 
Jį pripažinti, kad manoji Kasildėja Vandalietė gražesnė už jojo Dul- 
sinėją, ir manau, jog šia pergale laimėjau dvikautę su visais pasaulio 
riteriais, nes visus juos pergalėjo kalbamasis Don Kichotas, o kadangi 
aš pergalėjau jį, vadinasi, jo šlovė, jo garsas ir vardas pereina ir 
atitenka man. 


Tuo nugalėtojui šlovė didesnė, 
Kuo nugalėtasai vardu garsesnis““. 


Taigi nesuskaitomi minėtojo Don Kichoto žygdarbiai dabar jau 
priskiriami man ir laikomi manaisiais. 

Stebėdamasis klausėsi Don Kichotas riterio Girinio kalbų ir bu- 
vo jau tūkstantįsyk beišvadinąs jį melagiu, o žodis „melas“ slyste 

slydo nuo liežuvio, bet jis tvardėsi kaip įmanydamas, kad šis galop 
patsai išsiduotų meluojąs, ir todėl šaltakraujiškai pareiškė: 

— Kad jūsų malonybė, garbusai riteri, pergalėjote didžiumą 
Ispanijos ir netgi viso pasaulio klajojančių riterių, aš nieko nesakau, 
bet man kelia abejonių tvirtinimas, kad pergalėjote Don Kichotą 
Lamančietį. Gal tai buvo kas nors kitas, tik į jį panašus, nors apskri- 
tai panašių į jį reta. 

— Va, dailiausia! — sušuko riteris Girinis.— Prisiekiu dangumi, 
mus dengiančiu, kad grūmiausi su pačiu Don Kichotu, pergalėjau 
Jį ir priverčiau pasiduoti, o tai vyras didelio augumo, išstypęs ir sudžiū- 
vęs it šiekštas, prakaulaus veido, žilstelėjęs, lenktos nosies su vos 
pastebima kuprele, ilgais, juodais nutįsusiais ūsais. Jo kovos var- 
das — Liūdnojo Vaizdo riteris, per ginklanešį turi jis tokį žemdirbį 
Sančą Pansą. Jodinėja jis ir mūdrauja garsingu žirgu, vadinamu Ro- 
sinantu, o jo širdies valdovė — tokia Dulsinėja Tobosietė, kitados 
vadinta Aldonsa Lorenso... Panašiai ir savąją, vardu Kasilda, kilusią 
iš Andalūzijos, aš vadinu Kasildėja Vandaliete. 

Jeigu ir šitų žymių negana, šit mano kalavijas, o jisai įtikina net 
pačius nepatikliuosius. 

— Nusiraminkite, garbusai riteri, ir paklausykite, ką jums pasa- 
kysiu, — tarė Don Kichotas.— Jūsų malonybei pravartu būtų žinoti, 
jog tasai jūsų kalbamasis Don Kichotas — geriausias mano drau- 
gas, ir mudu sieja tokia glaudi draugystė, kad esame lyg vienas asmuo, 
o kadangi jūsų nusakytos žymės tokios tikslios ir neginčytinos, nega- 
liu nepripažinti, jog būtent jį ir nugalėjote. 

Kita vertus, tiek regėjimu, tiek lytėjimu suvokiu, jog tai nega- 
limas daiktas, — nebent kuris iš gausybės priešiškai jam nusiteikusių 
burtininkų (tikriausiai tasai, kuris be paliovos jį persekioja) būtų 
tyčiomis prisiėmęs jo pavidalą ir davęsis nugalimas, idant nuplėš- 
tų šlovę, didžiais žygdarbiais laimėtą ir pelnytą visuose mums žinomuo- 
se pasaulio kraštuose... 

Ir idant manimi patikėtute, be kita ko, noriu jums pasakyti, jog 
vos prieš porą dienų minėtieji burtininkai, jo priešai, permainė ir pa- 
vertė gražiąją Dulsinėją Tobosietę šiurkščia ir nevalyva sodiete,— 
matyt, šitaip jie bus permainę išvaizdą ir Don Kichotu. 

Ir jeigu viso to jums negana, kad patikėtute mano žodžių teisin- 
gumu, priešais jus stovi patsai Don Kichotas, pasirengęs ginklu įro- 
dyti savo žodžius ir pėsčias, ir raitas, ir taip, kaip jums patinka. 

Tai taręs, jis pašoko ant kojų ir, žiūrėdamas, ko imsis riteris Giri- 

nis, apgniaužė kalavijo kotą, o šis lygiai taip šaltakraujiškai atsiliepė 
ir tarė: 

— Kas laiku moka skolas, tam nebaisu duoti užstatą. Kas jau 
kartą sugebėjo pergalėti jus permainytą, garbusai Don Kichote, tas 
gali drąsiai tikėtis įveikti jus tikruoju pavidalu. Tačiau riteriams 
nepritinka eiti kirstynių tamsoje, mes ne galvažudžiai ir plėšikai, 
palūkėkime ryto, idant saulė būtų mūsų žygių liudytoja. Ir aš siūlau 
tokią grumtynių sąlygą: nugalėtasai pasiduoda nugalėtojo malonei, 
ir šis turi teisę elgtis kaip tinkamas, tik savo paliepimais negali žeminti 
nugalėtojo riterio. 

— Man priimtina ir ši sąlyga, ir išlyga, — atsiliepė Don Kichotas. 

Sulig šiais žodžiais abu riteriai pasuko prie savo ginklanešių ir 
užtiko juos knarkiančius ta pačia poza, kokia juos įveikė miegas. 

Riteriai pažadino juos ir paliepė balnoti žirgus, nes saulėtekiu 
juodu stosią į kruviną, neregėtą ir nelygią dvikovą, ir Sančas, šią 
žinią išgirdęs, apstulbo ir nustėro, nes iš riterio Girinio ginklanešio 
buvo prisiklausęs apie jo pono narsybes ir dabar būgštavo dėl savojo 
pono sveikatos. 

Šiaip ar taip, nė žodžio netardami, abu ginklanešiai nuėjo prie 
savo kaimenės — mat visi arkliai ir palšis jau buvo apsiuostę ir laikėsi 
krūvoje. 

Beeidamas riterio Girinio ginklanešys Sančui tarė: 

— Jums derėtų žinoti, brolau, jog andalūzai riaušininkai turi 
tokį paprotį: jeigu esi liudininkas, nesėdėk rankas sudėjęs, kai abi 
pusės grumiasi. Tai va, dabar būsite įspėtas, jog, šeimininkui gru- 
miantis, ir mudviem teks šitaip karšti vienam kitą, kad plunksnos 
lakstytų. 

— Šio papročio, pone ginklanešy, tegu laikosi ir žiūri peštukai 
ir riaušininkai, kaip jūs sakote, o kad imtųsi klajojančių riterių gin- 
klanešiai — Dieve saugok! Bent jau aš nesu girdėjęs apie tokį pap- 
rotį iš savo pono, o jis atmintinai moka visus klajojančios riterijos 
nuostatus... 

Ir net jeigu tai tiesa ir tikrai esama tokios taisyklės, kad ginkla- 
nešiams privalu muštis, kai mušasi jų ponai, aš vis tiek jos nesilai- 
kysiu ir verčiau susimokėsiu baudą, uždedamą tokiems taikingiems 
kaip aš ginklanešiams, — kertu lažybų, kad ji neneš daugiau nei du 
svarus vaško“, tad geriau atiduosiu tuos du svarus, nes man bran- 
giau atsieis tvarslai, prireikus galvą tvertis: kaip kažin ką, muštynėse 

man ją perskels arba perkirs pusiau. Ir dar, be to, aš negaliu muštis, 
nes neturiu kardo ir kaip gyvas nesu jo ėmęs į rankas. 

— Tatai lengvai pataisomas dalykas, — tarė riterio Girinio gink- 
lanešys, — štai čia turiu du vienodus drobinius maišus: jūs paimsite 
vieną, aš — kitą, ir, grumdamiesi tais pačiais pabūklais, išmaišysime 
kits kitam skudurus. 

— Jeigu taip, Dieve padėk, — sutiko Sančas, — per tokias grumty- 
nes mudu nesužeisime vienas kito, o tik dulkes išmušime. 

— Ne, taip negerai, — tarė kitas ginklanešys.— Kad maišų nenu- 
neštų vėjas, prikrausime į juos po pustuzinį gražučių, dailiai nu- 
gludintų upės akmenukų, kad vienodai svertų, ir šitaip galėsime iš- 
maišyti grobus vienas kitam, nei nuskriausdami, nei nuskausdami 
kits kitą. 

— Ak, kad tu surūgtum! — sušuko Sančas.— Tik pažiūrėkit, 
kokių minkštučių kiaunenų, kokių karštos medvilnės gumulėlių jis 
nori prikimšti į maišus, kad kits kitam nesuknežintume kiaušų ir ne- 
sumaltume kaulų! Bet jūs, ponuli, įsidėkit galvon: kad ir šilkaverpių 
kokonų juos prigrūstumėt, ir tada aš neisiu muštis. Tegu sau mušasi 
mūsų ponai, dievai jų nematę, o mes gyvenkim ir gerkim į sveikatą, 
laikas ir šiaip jau pasistengs atimti mums gyvastį, ir mums patiems 
nėra ko rūpintis kaip galima greičiau užbaigti amželį, laikui neatė- 
jus ir valandai neišmušus: kai nunoksime, patys nukrisime. 

— Šiaip ar taip, o bent jau pusvalandį turėsim pasigrumti,— 
pareiškė riterio Girinio ginklanešys. 

— Nieku gyvu,— atvertė Sančas, — aš ne toks jau netašytas ir 
nedėkingas, kad ir juokais kelčiau ranką prieš žmogų, su kuriuo val- 
giau ir gėriau. Juo labiau kad jis nei užrūstino mane, nei įsiutino, 
tad kurių velnių nei šiam, nei tam šoksiu muštis? 

— Ir čia visiškai pataisomas dalykas, — tarė riterio Girinio gin- 
klanešys, — ir šit ką mudu padarysim: prieš pat muštynes kuo gražiau- 
siai prieisiu prie jūsų malonybės ir taip smagiai skelsiu tris ar ke- 
turis antausius, jog iš kojų išvirsit, ir šitaip sužadinsiu jūsų pyktį, nors 
būtumėte labiau apsnūdęs už švilpiką. 

— Į tokį jūsų smūgį sugebėsiu atsakyti ne ką ne blogiau, — atsi- 
liepė Sančas, — nustversiu vėzdą ir, anksčiau nei jūsų malonybė spė- 
sit sužadinti man pyktį, šitaip numarinsiu jūsiškį, jog jisai sukils ne- 
bent kitame pasaulyje, o kitame pasaulyje visi žino, kad aš ne iš tų, 
kurie leidžiasi ant nuospaudos minami. Tegu kiekvienas Žiūri savo 
nosies, o svarbiausia — nežadina kitam pykčio, nes visų dantys balti, 

bet nežinai, kas už dantų, o kas kitam duobę kasa, pats jon įpuola, 
be to, ir Dievas palaimino sandorą ir prakeikė vaidus. Ir dar: jeigu 
jau užpjudytas, užuitas, prie sienos priremtas katinas pavirsta liūtu, 
tai dievaižin kuo pavirsiu aš, žmogus būdamas. 

Ir todėl perspėju jus, pone ginklanešy: už visą mūsų muštynių 
skriaudą ir žalą jūs vienas atsakysite. 

— Gerai,— atsiliepė riterio Girinio ginklanešys.— Dievas duos 
rytą, duos ir protą. 

Tuo tarpu medžiuose jau pragydo tūkstančiai margaplunksnių 
paukštelių, ir atrodė, jog savo įvairiomis ir smagiomis giesmėmis jie 
pasitinka ir sveikina gaiviąją aušrą, Rytų vartuos ir languos jau ro- 
dančią savo veido žavumą ir nuo plaukų purtančią devynias galy- 
bes drėgnųjų perlų, ir šia malonia drėgme apšlakstytos žolės atrodė 
lyg nužertos ir nubarstytos mažyčiais baltučiais perlamutro trupi- 
nėliais; gluosniai plaukė saldžiąja mana, čiurleno šaltiniai, klegėjo 
upokšniai, džiūgavo girios ir pačiais gražiausiais apdarais puošėsi 
lankos, aušrai artėjant. 

Kai tik prašvito ir pasidarė įmanu aiškiau įmatyti ir įžiūrėti daik- 
tus, Sančui Pansai pirmučiausia krito akin riterio Girinio ginkla- 
nešio nosis, tokia didelė, jog savo šešėliu dengė kone visą kūną. 

Istorija skelbia, jog nosis išties buvusi neregėto didumo, per vi- 
durį kuprota, apėjusi karpomis, violetinė it moliūgas ir per du pirštus 
nukarusi žemiau burnos... Dėl to didumo, spalvos, karpų ir kupro- 
tumo veidas atrodė toks pasišlykštėtinas, jog Sančui staiga pradėjo 
trūkčioti rankos ir kojos lyg nuomario ištiktam vaikui, ir jis davė 
sau žodį verčiau prisiimti du šimtus antausių nekaip žadinti pyktį 
tokiam pabaisai, o paskiau su juo grumtis. 

Tuo metu Don Kichotas pažvelgė į savo priešininką, bet šis jau 
buvo užsimovęs šalmą ir nuleidęs apyburnę, tad veido nebuvo matyti; 
tačiau Don Kichotas pastebėjo, kad vyriškis gana stambus, nors augu- 
mo nelabai aukštas. 

Viršum šarvų vilkėjo jis apsiaustu arba drobiniu durtiniu, tary- 
tum nuaustu iš gryno aukso gijų ir sėte nusėtu Žžvilgančiais veidro- 
dėliais, sakytumei, mažučiais mėnuliukais, todėl pažiūrėti atrodė be 
galo prašmatnus ir puošnus. Ant šalmo plevėsavo gausybė žalių, 
geltonų ir baltų plunksnų; medin įremta ietis buvo ilga ir drūta su 
geležiniu antgaliu daugiau nei per pėdą didumo. 

Visa tai pamatė ir įsidėmėjo Don Kichotas ir iš viso to, ką paste- 
bėjo ir pamatė, padarė išvadą, jog minėtasai riteris, ko gero, dide- 

lės tvermės vyras, bet nepersigando kaip Sančas Pansa, o priešingai — 
drąsiai ir šaltakraujiškai kreipėsi į Veidrodžių riterį: 

— Jei kovos įkarštis, garbusai riteri, neperveikė jūsų manda- 
gumo, meldžiu jo paklausyti ir kilstelėti apyburnę, idant įsitikin- 
čiau, jog ryžtu jūsų veidas atliepia laikyseną. 

— Ar būsite nugalėtas šiose grumtynėse, ar nugalėsite, garbu- 
sai riteri,— atsakė Veidrodžių riteris, — turėsite ir laiko, ir progą 
gerai mane apžiūrėti, o dabar nepatenkinu jūsų noro tik todėl, jog, 
man regis, didžiai nuskriausiu gražiąją Kasildėją Vandalietę, jeigu 
veltui gaišiu laiką keldamas apyburnę, nes pirmiausia man privalu 
išgauti pripažinimą, kurio, kaip jums žinoma, iš jūsų reikalauju. 

— Šiaip ar taip, kol sėdame žirguosna, dar galite man pasakyti, 
ar aš esu tasai pats Don Kichotas, kurį jūs tariamai pergalėjote, — 
neatlyžo Don Kichotas. 

— Į šį paklausimą atsakysime,— atsiliepė Veidrodžių riteris, — 
kad jūs kaip iš akies plėštas mano nugalėtasai riteris, betgi jūs pats 
tvirtinate, jog burtininkai neduoda jums ramybės, tad aš nedrįstu 
liudyti, ar tikrai esate anas kalbamas asmuo. 

— Dabar man visiškai aišku, jog jūs apsirinkate,— tarė Don 
Kichotas, — o kad galutinai tuo įsitikintute, tegu tik atveda žirgus, 
ir, Dievo, savosios damos ir rankos padedamas, pamatysiu jūsų veidą 
kur kas greičiau, nei būtute kėlęs apyburnę, o jūs pamatysite, kad 
aš ne anas nugalėtasai Don Kichotas, kuriuo mane laikote. 

Sulig šiais žodžiais nutraukę pokalbį, juodu sėdo ant arklių, ir 
Don Kichotas pasuko atgal Rosinantą, kad, deramai įsibėgėjęs, galė- 
tų pulti priešą, ir lygiai taip pasielgė Veidrodžių riteris. 

Tačiau, vos atsitolinęs per kokia dvidešimt žingsnių, Don Kicho- 
tas išgirdo šaukiant Veidrodžių riterį, kuris, irgi nujojęs pusę kelio, 
sustojo ir šūktelėjo: 

— Nepamirškite, garbusai riteri, jog pagal mūsų dvikovos sąlygą, 
kaip jau sakiau, nugalėtasis pasiduoda nugalėtojo malonei. 

— Žinau,— atsiliepė Don Kichotas, — tik su ta išlyga, jog nu- 
galėtajam nebus primesta reikalavimų ir duota įsakymų, prieštarau- 
jančių riterių ordino nuostatams. 

— Savaime aišku, — sutiko Veidrodžių riteris. 

Tuo metu Don Kichotui prieš akis pasimaišė neregėta ginklanešio 
nosis, ir jis ne ką mažiau nei Sančas ja nusistebėjo, netgi palaikė ginkla- 
nešį kokia pabaisa ar žmogum tokios padermės, kokios dar nėra bu- 
vę žemėje. 

Matydamas šeimininką ketinant įsibėgėti prieš puolimą, Sančas 
nepanoro likti pats vienas su nosėtuoju: jis pabūgo, kad jeigu šis 
savąja nosimi bent sykį tvosiąs jam per nosį, grumtynės tuo ir pasi- 
baigsiančios, nes nuo smūgio arba stačiai iš baimės jis išsitiesiąs 
paslikas žemėje, — todėl, įsitvėręs į Rosinanto balnakilpę, nuturse- 
no paskui šeimininką, o tada, kai, jo manymu, jau reikėjo sukti at- 
gal, tarė: 

— Meldžiu jūsų malonybę, viešpatie mano, padėkit man įsiropšt 
į Štai šitą ąžuolą, — iš ten man bus patogiau nei nuo žemės stebėti 
šaunų susirėmimą, į kurį jūsų malonybė tuoj stosit su anuo riteriu. 

— Man regis, — atsiliepė Don Kichotas, — tau stačiai norisi pasi- 
kelti aukščiau ir užsiropšti ant pakylos, kad iš ten galėtum saugiai 
stebėti bulių kovą. 

— Tiesą pasakius, — tarė Sančas,— mane apstulbino ir įgąsdino 
baisinga šio ginklanešio nosis, ir man baisu vienam su juo likti. 

— "Tikrai jo nosis tokia, kad jeigu aš būčiau ne aš, taipgi persi- 
gąsčiau,— pritarė Don Kichotas.— Ką gi, eikš, padėsiu tau įsiropšti 
ten, kur prašai. 

Kol Don Kichotas trypčiojo vietoje keldamas Sančą ąžuolan, 
Veidrodžių riteris pajojėjo atgal tiek, kiek laikė reikalinga, ir, many- 
damas, jog Don Kichotas spėjo atlikti tą patį manevrą, ir nelaukda- 
mas nei trimito, nei kito kokio signalo, atgręžė savo arklį, ne ką eikles- 
nį ir dailesnį nei Rosinantas, ir kiek įkabindamas, atseit smulkia 
risčia leidosi į priešą, tačiau, matydamas jį keliant medin Sančą, įtem- 
pė pavadį ir sustabdė įsilėkusį žirgą, kuris tuo labai apsidžiaugė, 
nes jau kojas vos bepavilko. 

Įsivaizduodamas viesulu užlekiant priešą, Don Kichotas ūmai 
susmeigė pentinus Rosinantui į kembrus šonus ir šitaip jį užkutrino, 
jog, pasak mūsų istorijos autoriaus, Rosinantas tą vienintelį sykį 
ir bėgo ristele, nes paprastai tik dribnodavo dribine... Ir tuo neregėtu 
eiklumu atskriejo jis ten, kur Veidrodžių riteris badė arkliui pašo- 
nes, ligi pat kulnų suvarydamas pentinus, o šis nė per pirštą neju- 
dėjo iš vietos, kame sustabdytas stovėjo it įbestas. 

Tokiu patogiu metu ir tokiomis palankiomis tat aplinkybėmis už- 
klupo Don Kichotas priešininką, vargstantį su savo arkliu ir ietimi, 
kurios lyg nesugebėjo, lyg nesurojo laiku atstatyti į priekį. 

Nepaisydamas sunkumų, kliuvusių priešininko daliai, Don Ki- 
chotas be jokio pavojaus ir grėsmės savo gyvybei su tokiu smagumu 
duobė Veidrodžių riteriui, jog šis norom nenorom persivertė per 

arklio sturplį ir taip plojosi žemėn, kad išdryko paslikas, nepajėgda- 
mas nei rankos, nei kojos krustelėti. 

Tik išvydęs riterį Žemėje, Sančas nusliuogė nuo ąžuolo ir kiek 
įkabindamas nuskuodė prie savo pono, o šis nulipo nuo Rosinanto, 
prišoko prie Veidrodžių riterio, atrišo šalmo šikšnas — pažiūrėsiąs, 
ar nebus jau kvapo išleidęs, ir duosiąs oro įkvėpti, jei būsiąs dar 
gyvas, ir pamatė... 

Kas gi galėtų pasakyti, ką jis pamatė, kad nenustėrtų, nenusteb- 
tų ir nepasibaisėtų skaitytojai? Pasak mūsų istorijos autoriaus, jis 
pamatė paties bakalauro Samsono Karasko tikrąjį veidą, apnašą, 
pogymį, atvaizdą, paveikslą, išvaizdą, o kai tik pamatė, sušuko nesavu 
balsu: 

— Čionai, Sančai! Tuojau savo akimis pamatysi tai, kuo savo 
akimis nepatikėsi! Greičiau, vaikeli, ir įsidėmėki, ką gali magija, ką 
gali burtininkai ir kerėtojai! 

Sančas prisiartino ir, pamatęs bakalauro Karasko veidą, suskato 
karštai žegnotis ir dar karščiau minėti Dievo vardą. 

Tuo tarpu partrenktasis riteris nerodė jokių gyvybės požymių, ir 
Sančas tarė Don Kichotui: 

— Man regis, viešpatie mano, jūsų malonybei pridera įsmeigti 
ir įvaryti kalaviją gerklėn va šitam, pasivertusiam bakalauru Sam- 
sonu Karasku: gal šitaip nudobsit vieną jums priešiškai nusiteikusių 
burtininkų. 

— Nekvailai sakai, — atitarė Don Kichotas, — kuo mažiau priešų, 
tuo geriau. 

Ir išsitraukė kalaviją ketindamas pasekti Sančo žodžiu ir patarimu, 
bet pripuolė Veidrodžių riterio ginklanešys, tiesa, jau be nosies, 
šitaip bjaurojusios jam veidą, ir suriko nesavu balsu: 

— Žiūrėkit, ką darot, pone Don Kichote! Juk prie jūsų malony- 
bės kojų guli bakalauras Samsonas Karaskas, jūsų bičiulis, o aš — 
jo ginklanešys. 

Matydamas jį nebe tokį bjaurų, koks buvo anksčiau, Sančas pa- 
klausė: 

— O kur nosis? 

Į tai šis atsakė: 

— Štai čia, kišenėje. 

Ir, įbrukęs ranką dešinėn kišenėn, išsitraukė lakuoto kartono 
dėtinę nosį, lygiai tokią, kokia čia buvo aprašyta; ir Sančas, vis įdė- 
miau į jį įsižiūrėdamas, galop sušuko nustebusiu ir didžiu balsu: 


Antra dalis 102 


— Mergele Švenčiausioji, gelbėki mus! Juk čia Tomė Sesialis, 
mano kaimynas ir kūmas! 

— O kas gi kitas, jei ne aš! — atsakė nunosėjęs ginklanešys.— 
Aš Tomė Sesialis, kūme ir bičiuli Sančai Pansa, ir tuoj aš tau iš- 
klosiu, kokios klastos, suktybės ir apgaulės mane čionai atvedė! O 
dabar prašyk ir melsk savo poną šeimininką, kad neliestų, neskaus- 
tų, nesužeistų ir nenudėtų Veidrodžių riterio, gulinčio prie jo kojų, 
nes tai tikrų tikriausias nutrūktgalvis ir lengvapėdis Samsonas Ka- 
raskas, mūsų žemietis. l 

Tuo metu Veidrodžių riteris atsigavo, ir, tai matydamas, Don Ki- 
chotas prikišo nuogo kalavijo smaigalį jam prie veido ir tarė: 

— Mirsite, riteri, jeigu nepripažinsite, jogei neprilygstamoji Dul- 
sinėja Tobosietė grožybe pranoksta jūsiškę Kasildėją Vandalietę; ir, 
be kita ko, turite man prižadėti (jei po šio susirėmimo ir nupuolimo 
dar liksite gyvas), kad nuvyksite Toboso miestan ir, suradęs Dulsi- 
nėją, pasisakysite esąs mano siųstas, idant jinai pasielgtų su jumis 
sulig savo laisva valia, ir jeigu ji duos jums valią ir laisvę, vis dėlto 
privalėsite mane suieškoti (manųjų žygių pėdsakai nurodys jums ke- 
lią ir atves tenai, kame aš būsiu) ir apsakyti savo pokalbį su jąja; to- 
kios tat mano sąlygos, ir jos atitinka mudviejų susitarimą prieš grum- 
tynes ir neprieštarauja klajojančios riterijos nuostatams. 

— Pripažįstu,— atsiliepė parblokštasai riteris, — jogei sudriskusi 
ir purvais apskretusi damos Dulsinėjos Tobosietės kurpė daugelkart 
vertesnė už susivėlusius, nors ir išplautus, Kasildėjos gaurus, ir pasi- 
žadu nujoti pas ją ir pargrįžti pas jus, ir duoti išsamią ir nuoseklią 
ataskaitą, kokios iš manęs reikalaujate. 

— Taipgi jums priklauso pripažinti ir patikėti, — pridūrė Don 
Kichotas, — jogei anas jūsų pergalėtasai riteris nei buvo, nei galėjo 
būti Don Kichotas Lamančietis, jogei buvo tai kitas, panašus į jį ri- 
teris, o aš, savo ruožtu, pripažįstu ir tikiu, jogei nors ir panėšite į 
bakalaurą Samsoną Karaską, šiaip ar taip, esate ne minėtasai baka- 
lauras, bet kažin kas kitas, į jį panašus, ir jogei mano priešai jums 
suteikė jojo pavidalą, idant tvardyčiau ir maldyčiau pašokusią man 
rūstybę ir romiai naudočiausi pergalės vaisiais. 

— Visa tai pripažįstu, priimu domėn ir suvokiu, kaip jūs kad 
pripažįstate, priimate domėn ir suvokiate,— atsakė numuštasai ri- 
teris.— O dabar meldžiu jūsų malonybę leisti man pasikelti, jeigu, 
beje, sugebėsiu: virsdamas gana stipriai susitrenkiau. 

Don Kichotas ir ginklanešys Tomė Sesialis padėjo jam atsistoti, 

o Sančas tuo metu skvarbyte skvarbė akimis savo nelaimės draugą, 
be perstogės klausinėjo, ir iš atsakymų jam vis labiau darėsi aišku, 
jog tai tikrai Tomė Sesialis, kaip šis sakėsi; tačiau, įtardamas, kad, 
pasak pono, burtininkai būsią Veidrodžių riteriui suteikę bakalauro 
Karasko pavidalą, jis niekaip negalėjo patikėti savo akimis aiškiai 
regima tiesa. 

Žodžiu, nei ponas, nei tarnas nesusiprato klystą, o Veidrodžių 
riteris ir jo ginklanešys, surūgę ir nelaimingi, atsisveikino su Don 
Kichotu ir Sanču ir patraukė ieškoti tokios vietos, kame galėtų ati- 
taisyti ir sutverti šonkaulius nukentėjusiam riteriui. 

Don Kichotas ir Sančas nujojo toliau Saragosos keliu, ir ten 
mūsų istorija juodu palieka ir pasakoja, kas per vieni buvo Veidro- 
džių riteris ir jo nosėtasai ginklanešys. 


XV PERSKYRIMAS 


KUR PASAKOJAMA IR PRANEŠAMA, 
KAS TOKIE BUVO VEIDRODZIŲ RITERIS 
IR JO GINKLANEŠYS ` 


Nepaprastai patenkintas jojo Don Kichotas, pasipūtęs ir išdidus 
pergale, laimėta prieš tokį narsingą riterį, kokį vaizdavosi Veidro- 
džių riterį, kurio garbės žodžiu pasikliaudamas tikėjosi sužinoti, ar 
tebėra užkerėta jo širdies dama Dulsinėja, nes toksai pergalėtasai 
riteris, jo manymu, būtinai turėjo sugrįžti ir pranešti, kokiomis ap- 
linkybėmis su ja susitikęs, kitaip būtų nevertas riterio vardo. 

Tačiau Don Kichotas galvojo viena, o Veidrodžių riteris — visai 
ką kita, nes, kaip jau sakyta, jo galvoje sukos tik viena mintis: kame 
galėtų susitverti šonkaulius. 

Musų istorija sako, jog, prieš patardamas Don Kichotui iš naujo 
leistis į pertrauktuosius riterystės žygius, bakalauras Samsonas Ka- 
raskas pirmiausia ilgai vedė derybas su klebonu ir barzdaskučiu, 
svarstydamas klausimą, kokių priemonių imtis, idant mūsų bajoras 
ramiai ir tyliai sėdėtų namie ir nebesusigundytų nelemtai ieškoti 
nuotykių... 

Tame pasitarime visi vienu balsu priėmė sprendimą ir parėmė 
Karasko pareikštą nuomonę, jog Don Kichotą reikią išleisti, nes su- 

laikyti jo esą neįmanu, ir jog Samsonas, klajojančiu riteriu pasiden- 
gęs, jį pasivysiąs, iškviesiąs dvikovon, kuriai pretekstą būsią nesunku 
surasti, ir nugalėsiąs (mat pergalė, jų manymu, būsianti lengvai lai- 
mėta), ir jog iš anksto būsią suderėta ir sutarta, kad nugalėtasis pri- 
valąs pasiduoti nugalėtojo malonei; ir šitaip riteriu pasivertęs bakalau- 
ras įsakysiąs nugalėtajam Don Kichotui grįžti namo į bažnytkaimį 
ir kojos iš ten nekelti dvejus metus arba ligi tolei, kol įsakymas nebū- 
siąs atšauktas ir pakeistas kitu... Visiems pasitarimo dalyviams buvo 
aišku, jog Don Kichotas nugalėtas neabejotinai laikysis nurodymų, 
idant nepažeistų ir neperžengtų riterystės nuostatų, ir, galimas daiktas, 
kalėjimo sąlygomis visi tie vaidalai išgaruosią jam iš galvos arba pa- 
siseksią rasti kokį veiksmingą vaistą nuo beprotystės. 

Karaskas su viskuo sutiko; į ginklanešius jam įsipiršo Tomė Se- 
sialis, Sančo Pansos kūmas ir kaimynas, blaivaus proto ir linksmų 
plaučių vyras. 

Samsonas apsišarvavo, kaip jau buvo sakyta, o Tomė Sesialis 
prie tikros nosies prisitinkino minėtąją dirbtinę ir dėtinę, kad kūmas 
susitikęs jo nepažintų; ir juodu leidosi tuo pačiu keliu, kuriuo išjojo 
Don Kichotas, ir kone prisivijo, anam susidūrus su Mirties Sosto ve- 
žimu, ir galop susiėjo miške, kame nutiko visa tai, kas atidžiam skai- 
tytojui gerai žinoma. 

Ir jeigu nežabota vaizduotė nebūtų Don Kichotui įteigusi, jog 
bakalauras — tai ne bakalauras, ponas bakalauras būtų amžinai nete- 
kęs galimybės gauti licenciato laipsnį: mat žinojo, ką beria, bet nežino- 
jo, ką pjaus. 

Matydamas, kokia nesėkmė ištiko jų sumanymą ir kaip nesėk- 
mingai pasibaigė žygis, Tomė Sesialis bakalaurui tarė: 

— Tiesą pasakius, pone Samsonai Karaskai, taip mudviem ir 
reikia: bepigu ką nors sumanyti, bepigu ir pradėti, bet dažniausiai 
galop tenka uodegą pridėti. Don Kichotas — beprotis, mudu su 
galva, jisai juokiasi sau sveikas ir drūtas, o jūsų malonybė dejuojat 
liūdnas ir apdaužytas. Tad sakykit dabar, kas didesnis beprotis: tasai, 
kuris kitoks būti negali, ar tasai, kuris savo noru iš proto kraustos? 

Į tai Samsonas jam atsakė: 

— Skirtumas tas, jog beprotis iš Dievo valios visados bus bepro- 
tis, o beprotis savo noru ateis į protą kada tinkamas. 

— Jeigu jau taip, — tarė Tomė Sesialis, — vadinas, aš savo noru 
išėjau iš proto stodamas prie jūsų malonybės per ginklanešį ir da- 
bar taipgi noriu ateiti į protą ir grįžti namo. 


105 XVI perskyrimas 


— Žinokis,— atsakė Samsonas, — bet aš nieku gyvu negrįšiu na- 
mo, kol neišvelėsiu kailio Don Kichotui, ir dabar turėsiu tikslą ne 
protan jį atvesti, bet sąskaitas suvesti, nes tokie baisūs skausmai varsto 
man šonus, jog širdyje nebėra vietos užuojautai. 

Šitaip šnekučiuodami, jie prijojo miestelį, ir ten laimė lėmė 
surasti gydėją, kuris ir pagelbėjo nedalingajam Samsonui. 

Tomė Sesialis atsisveikino ir grįžo namo, o Samsonas liko ap- 
galvoti savo keršto, bet, laikui atėjus, mūsų istorija dar sugrįš prie 
jo, o dabar skuba pasidžiaugti drauge su Don Kichotu. 


XVI PERSKYRIMAS 


APIE TAI, KAS NUTIKO DON KICHOTUI 
SUSIDŪRUS SU VIENU IŠMINTINGU LAMANČOS 
BAJORU 


Džiugus, patenkintas ir išdidus, kaip jau minėta, jojo toliau Don 
Kichotas, tardamasis laimėta pergale pelnęs narsingiausiojo savo 
laikų riterio vardą. Manėsi sakytum jau patyręs ir sėkmingai už- 
baigęs visus nuotykius, kiek tik jų galėsią pasitaikyti ateityje; laikė 
perniek kerus ir kerėtojus; nebeprisiminė nesuskaitomų smūgių, 
gautų beriteriaujant, nei akmenų krušos, pusę dantų jam išnešusios, 
nei katorgininkų nedėkingumo, nei jangiečių įžūlumo ir jų baslių 
pylos. 

Žodžiu, kalbėjo jis sau, jeigu tik sugebėsiąs prasimanyti kokią 
gudrybę, priemonę arba būdą savajai širdies damai Dulsinėjai atke- 
rėti, nepavydėsiąs nė didžiausios laimės, kokia tekusi ar galėjusi 
tekti laimingiausiajam praėjusių amžių klajojančiam riteriui. 

Šitokias godas jam begodojant, ūmai Sančas tarė: 

— Argi ne kvaila, pone, kad ligi šiolei man šmėkšo prieš akis 
toji neregėto ilgumo dideliausia mano kūmo Tomės Sesialio nosis? 

— Nejaugi tu išties manai, Sančai, jog Veidrodžių riteris — 
tai bakalauras Karaskas, o jo ginklanešys — tavo kūmas Tomė Se- 
sialis? 

— Nebežinau nė kaip jums atsakyti, — tarė Sančas, — Žinau tik 
tiek, jog niekas kitas, išskyrus kūmą, negalėtų taip tiksliai nusakyti 
mano namų, pačios ir vaikų, ir iš veido jis be tos nosies lyg iš akies 

trauktas Tomė Sesialis, o su Tome Sesialiu mudu dažnai susitin- 
kam bažnytkaimy, juk ir mūsų trobos stovi greta, be to, ir balsas 
jo lygiai kaip Tomės Sesialio. 

— (Gerai pasvarstykime, Sančai,— tarė Don Kichotas.— Klau- 
syki: kuriems galams bakalaurui Karaskui būtų reikėję persirengti 
klajojančiu riteriu, apsišarvuoti, apsiginkluoti ir kviesti mane dviko- 
von? Bene aš jam priešas? Bene esu kuomet davęs jam dingstį ant 
savęs užpykti? Bene aš jam varžovas, bene jam rūpi karo menas, 
kad pavydėtų man šlovės, kurią esu pelnęs savo kalaviju? 

— O kaip jūs manot, pone, kodėl tasai riteris, nors ir kas jisai 
būtų, taip pasiutiškai panašus į bakalaurą Karaską, o jo ginklane- 
šys — į mano kūmą Tomę Sesialį? — paprieštaravo Sančas.— Ir 
jeigu tai kerai, kaip sakėt jūsų malonybė, nejaugi pasauly neatsi- 
rado kitų dviejų žmonių, į kuriuos jie būtų galėję panėšėti? 

— Visa tai mane persekiojančių vylingųjų burtininkų pinklės ir 
žabangai,— atsakė Don Kichotas.— Numatydami, jog man likta šiose 
grumtynėse laimėti pergalę, jie pasirūpino, kad nugalėtasai riteris 
išvaizda pavėdėtų į mano bičiulį bakalaurą, idant mudviejų drau- 
gystė atitvertų manojo kardo ašmenis nuo manosios rankos tvirty- 
bės ir numaldytų teisėtą manosios širdies rūstį, o tasai, kuris apgaule 
ir suktybėmis kėsinosi į manąją gyvastį, išsaugotų savąją. 

Tau, Sančai, įrodinėti nereikia, nes žinai iš patyrimo — o pa- 
tyrimas niekad nemeluoja ir neapgauna,— kaip lengva burtininkams 
vieną išvaizdą pakeisti kita, gražų paversti bjauriu, o bjaurų — 
gražiu: juk prieš dvi dienas savo akimis regėjai neprilygstamosios 
Dulsinėjos grožį ir grakštumą visa pilnatve ir visu tikrumu, o aš 
išvydau bjaurią, nevalyvą ir netašytą sodžiaus mergą apvilktomis 
akimis, kuriai iš burnos tvoskia gaižus tvaikas. 

Ir jeigu nelabas burtininkas kartą išdrįso griebtis tokio atmainy- 
mo, nenuostabu, kad riterį atmainė Samsonu Karasku, o ginklanešį — 
tavo kūmu, idant man iš rankų išplėštų pergalės vainiką, bet, šiaip ar 
taip, man nėra ko nusiminti, nes aš nugalėjau priešą, nors ir kokiu 
pavidalu jis man pasirodė., 

— Teisybę tik Dievas žino, — atsiliepė Sančas. 

O kadangi žinojo, kad Dulsinėjos atsimainymas įvyko jo vyliaus 
ir apgaulės dėka, nelabai tikėjo savo pono svaičiojimais, tačiau ne- 
norėjo prieštarauti, kad kokiu žodžiu netyčia neišduotų savo suk- 
tybės. 

Šitaip bešnekučiuojant, juodu prisivijo labai gražia širma kume- 

le tuo pačiu keliu iš paskos jojąs raitelis plonytės žalios gelumbės 
durtiniu rusvo aksomo apvadais ir to paties aksomo šlike ant galvos; 
balnas trumpais kilpsaičiais ir šikšnos buvo žalių ir violetinių spal- 
vų. Ant plataus žalio, auksu mušto perpetės diržo kabojo lenktas 
maurų kardas; minkštos odos raitininko batai, kaip ir diržas, irgi buvo 
mušti auksu; ne auksuoti, bet žaliu laku traukti pentinai šitaip tviskėjo 
nusvidinti ir nužvilginti ir šitaip atitiko visą jo apdarą, jog atrodė 
įspūdingiau negu auksiniai. 

Susigretinęs keliauninkas mandagiai pasisveikino ir, pentinais 
dūręs kumelei į pašones, buvo beprajojąs pro šalį, bet Don Kichotas 
kreipėsi į jį tokiais Žodžiais: 

— Garbusis pone, jeigu jūsų malonybė keliaujate ten pat, kur 
ir mes, ir ne per daugiausia skubinatės, būkite toks malonus ir dėki- 
tės prie mūsų. 

— Tiesą pasakius, — atsiliepė raitelis, — nebūčiau taip spėriai 
j0jęs pro šalį, jei nebūgštaučiau, kad mano kumelė gali sujaudrinti 
kraują jūsų žirgui. 

— Galit drąsiai įtempti pavadį, pone, — įsiterpė tuo metu San- 
čas, — nes mūsų žirgas — doringiausias ir kukliausias pasaulyje. Dar 
niekad šitokiomis aplinkybėmis nėra iškrėtęs jokios eibės, o tą vieną 
vienintelį kartą, kada užsimanė truputį pavaliūkauti, mudu su ponu 
už tai šimteriopai atsiteisėm. Kartoju: jeigu jūsų malonybė pagei- 
daujat, galit sulėtinti žingsnius, o savo kumelę nors ir panosėn mūsų 
žirgui statykit — kaip kažin ką, jis nė skersa akimi į ją nepasižiūrės. 

Keliauninkas įtempė pavadį ir stebėdamasis sužiuro į Don Ki- 
choto apdarą ir veidą — mat šis jojo be šalmo, nes šalmą kartu su 
visu podėliu Sančas vežėsi pasikabinęs ant priekinės balno gugos; 
bet jeigu žaliasis raitelis labai įdėmiai stebeilijo į Don Kichotą, dar 
įdėmiau stebeilijo į žaliąjį raitelį Don Kichotas, nes laikė jį kokiu 
didžiūnu. Iš pažiūros žaliasis raitelis atrodė kokių penkių dešimčių 
metų, žilstelėjęs, erelio nosimi, lyg rimtai, lyg smagiai nusiteikęs; 
trumpai drūtai, tiek iš apdaro, tiek iš stoto buvo numanu, jog tai 
žodžio vertas vyras. 

Žvelgdamas į Don Kichotą Lamančietį, žaliasis raitelis priėjo 
išvadą, jog kaip gyvas nebuvo matęs tokios išvaizdos ir laikysenos 
žmogaus; nusistebėjo jis ir kaklo ilgumu, ir aukštu ūgiu, ir veido 
liesumu ir blyškumu, ir šarvais, ir elgsena bei judesiais, visa išore ir 
povyza, jau seniai neregėta šiame krašte. 

Don Kichotas pastebėjo, kaip dėmiai žiūrinėja jį keliauninkas, 

ir iš to susidomėjimo suprato, ko šis pageidauja, o kadangi buvo 
labai mandagus ir visiems vienodai malonus ir paslaugus, pasišovė 
neklausinėjamas patenkinti jo smalsumą ir, pirmas nutraukęs tylą, 
tarė: 

— Nesistebėčiau, jeigu jūsų malonybę stebintų mano išvaizda sa- 
vo keistumu ir neįprastumu, tačiau jūsų malonybė nustotų stebėtis, 
kai pasakyčiau, kaip dabar sakau, jog esu iš tų riterių, kurie pa- 
saulin nuotykių ieškot išklysta. 

Aš palikau gimtinę, užstačiau savo dvarą, atsižadėjau smagybių 
ir atsidaviau likimui, idant vestų mane ten, kur galėčiau geriausiai 
jam praversti. 

Aš panūdau iš numirusių prikelti klajojančių riterių ordiną, ir 
jau daugel dienų, vienur klupdamas, kitur griūdamas, čia garmėda- 
mas prarajon, ten iš naujo keldamasis, darau tai, kas būdinga ir sa- 
vita klajojančiam riteriui: padedu našlėms, globoju mergeles, užtariu 
ištekėjusias moteris, mažus vaikelius ir našlaičius, — ir didžiąją dalį 
savojo užmojo jau esu įkūnijęs. 

Ir štai gausybės narsingų ir krikščioniškų žygdarbių dėka nu- 
sipelniau garbę įeiti į knygas, kurias skaito visos arba kone visos pa- 
saulio tautos. Mano istorijos atspausta trisdešimt tūkstančių tomų ir 
rengiamasi atspausti dar tūkstantįsyk trisdešimt tūkstančių, jeigu 
tokia bus Dievo valia. l 

Trumpai drūtai, idant jūsų malonybei viskas būtų aišku iš kelių 
žodžių arba net vieno vienintelio, pasakysiu jums, jog esu Don Kicho- 
tas Lamančietis, kitaip dar vadinamas Liūdnojo Vaizdo riteriu, ir 
nors niekinga girtis, esu priverstas kartais griebtis savigyros, žinoma, 
tik tada, kai šalia nėra kas tatai daro. 

Taigi, šviesusis didžiūne, dabar tikriausiai jūsų nebestebins nei 
šis Žirgas, nei ietis, nei skydas, nei ginklanešys, nei visa šarvuotė, 
nei mano veido blyškumas, nei neįprastas mano liesumas, nes jau 
žinote, kas toksai esu ir koksai mano pašaukimas. 


Tatai taręs, Don Kichotas nutilo, o žaliasis raitelis nesiskubino 
atsakyti — atrodė, kad neranda žodžių, bet pagaliau, praslinkus ge- 
rai valandėlei, prabilo: 

— Jūs sugebėjote, godingasai riteri, iš mano susidomėjimo įmin- 
ti, ko aš pageidauju, bet nesugebėjote išblaškyti tos nuostabos, kuri 
apėmė mane, jus išvydus, ir nors jūs, pone, sakote, jog nustosiu ste- 
bėtis sužinojęs, kas jūs esate, bet atsitiko priešingai: kaip tik dabar, 

kai viską sužinojau, dar labiau pašoko mano susidomėjimas ir nuo- 
staba. 

Nejaugi ir šiandie dar esama klajojančių riterių ir spausdinamos 
nepramanytų riterijos Žygių istorijos? Niekaip negaliu patikėti, jog 
ir mūsų dienomis kas nors užtaria našles, globoja mergeles, šlovina 
ištekėjusias moteris, šelpia našlaičius, ir nieku būdu nebūčiau tuo 
patikėjęs, jeigu nebūčiau tuo įsitikinęs, savo akimis regėdamas jūsų 
malonybę. 

Dabar, garbė Dievui, išėjus jūsų taurių ir nepramanytų žygdar- 
bių istorijai, kuri, pasak jūsų malonybės, jau atspausta, nugrims 
užmirštin devynios galybės klajojančių riterių pramanytų istorijų — 
užtvindžiusios pasaulį, jos gadina gerus papročius, kenkia geroms 
knygoms, griaudamos pasitikėjimą jomis. 

— Dar nežinia, ar pramanytos klajojančių riterių istorijos, ar 
nepramanytos,— atrėmė Don Kichotas. 

— O kas gi abejoja, kad visos šitos istorijos melagingos? — pa- 
klausė žaliasis raitelis. 

— Aš abejoju, — atsakė Don Kichotas, — bet tuo tarpu atidėkime 
šį klausimą, nes jeigu toliau keliausime visi drauge, tikiuosi su Die- 
vo padėjimu jūsų malonybei įrodyti, kad jūs be pamato laikotės pa- 
plitusios nuomonės, jog tos istorijos tikrai pramanytos. 

Pastarieji Don Kichoto žodžiai sukėlė keliauninkui įtarimą, jog 
Don Kichotas būsiąs minkšto pakaušio, ir laukė, ar jo spėjimas ne- 
pasitvirtinsiąs kalbant toliau, bet, užuot dėstęs savo mintis, Don Ki- 
chotas paprašė keliauninką pasisakyti, kas toksai esąs, nes jisai pats 
jau suteikęs žinių apie savo luomą ir gyvenimo būdą. 

Į tai žaliarūbis raitelis atsakė: 

— Aš, godingasai Liūdnojo Vaizdo riteri, esu bajoras, kilęs iš 
to paties bažnytkaimio, kur mes visi, jei tokia bus Dievo valia, šian- 
dien pietausime. Gyvenu labiau nei pasiturimai, o vardu esu donas 
Djegas de Miranda. Myliu žmoną, vaikus ir bičiulius, o mėgstamiau- 
sios mano pramogos — medžioklė ir žūklė, bet nelaikau nei sakalų, 
nei skalikų, tik vieną kitą prijaukintą kurapką ir uvėrų šešką. 

Turiu per šešias dešimtis knygų, ispaniškų ir lotyniškų, ir šiaip 
pasiskaitymui, ir šventų; riterių romanų per slenkstį neįsileidžiu. 
Dažniau skaitinėju pasaulietiškas nei dvasinio turinio knygas, aišku, 
tik tas, kurios teikia dorą malonumą, žavi gražia kalba, stebina ir 
atima žadą savo išmone,— beje, Ispanijoje tokių ne per daugiausia. 

Kartais pietauju pas kaimynus ir bičiulius, dažnai kviečiu juos 

į svečius: mano vaišės dailiai ir valyvai patiekiamos ir jokiu būdu 
ne šykščios. 

Aš pats nemėgstu apkalbų ir nepakenčiu, kada, man girdint, apie 
ką nors blogai kalbama; nenarstau kitiems kaulų ir nekišu nosies į 
svetimus reikalus. 

Kas dieną klausau mišių; savo ištekliais dalijuosi su neturtėliais, 
bet nekeliu aikštėn savo labų darbų, idant širdin man neįsismelktų 
veidmainystė ir puikybė, tie mūsų priešai, nejučia pavergią kuk- 
liausias širdis; stengiuos sutaikinti vaidininkus, garbinu Mergelę Šven- 
čiausiąją ir visados pasikliauju mūsų Viešpaties Dievo begaliniu 
gailestingumu. 

Su didžiu susidomėjimu klausėsi Sančas bajoro pasakojimo apie 
jo gyvenimą ir būdą ir, taręs sau, kad toksai gyvenimas doringas ir 
šventas ir kad žmogus, į tokį gyvenimą įgudęs, tikriausiai daro ste- 
buklus, šoko nuo palšio, akimoju nusitvėrė už dešinės raitelio balna- 
kilpės ir dievobaiminga širdimi ir kone ašarodamas keliskart pabu- 
čiavo jam kojas. 

Tai regėdamas, bajoras sušuko: 

— Ką darai, brolau? Ką reiškia tas bučiavimas? 

— Leiskit man bučiuoti, — atsakė Sančas, — nes pirmąsyk gyve- 
nime, jūsų malonybe, matau šventąjį, ir dar raitą. 

— Aš ne šventasis, — tarė bajoras, — aš didis nusidėjėlis, o štai 
tamsta, brolau, turbūt būsi geras žmogus, kaip tatai rodo tamstos 
paprastumas. 

Sančas vėl sėdo į balną, o jo poelgis prajuokino giliame liūdesyje 
grimzdintį poną ir iš naujo nustebino doną Djegą. 

Don Kichotas paklausė keliauninką, kiek vaikų tasai turįs, ir 
pridūrė, jog senovės filosofai, tikrojo Dievo nepažinoję, didžiausiu 
gėriu laikę Gamtos dovanas, Laimės dovanas, kitaip sakant, draugų 
gausumą ir gausumą dorų vaikų. 

— Aš, garbusis Don Kichote, turiu tik vieną sūnų, — atsakė bajo- 
ras, — bet jeigu neturėčiau nė vieno, gal būčiau kur kas laiminges- 
nis, ir ne todėl, kad jis blogas, — stačiai jis ne toks geras, kokio aš 
norėčiau. 

Amžiaus jis aštuoniolikos metų, šešerius praleido Salamankoje, 
mokėsi lotynų ir graikų kalbų, o kai aš tariau, kad jau metas imtis 
jam kitų mokslų, pasirodė, jog jisai visa galva pasinėręs į poezijos 
mokslus (jeigu tatai galima vadinti mokslais) ir nėmaž nelinkęs 

pasiduoti į teisę, į kurią norėjau jį nukreipti, ir juo labiau į visų mokslų 
karalienę — teologiją. 

Aš troškau, kad jis taptų mūsų giminės pažiba, nes šiais laikais 
mūsų valdovai itin dosniai atlygina doringą ir labą mokslingumą,— 
mat mokslingumas be dorybės — tai lyg perlas mėšlyne. 

Tuo tarpu mano sūnus kiauras dienas gvildena, kuo bloga ar 
gera tokia ir tokia Homero „Iliados“ eilutė, padori ar ne tokia ir to- 
kia Marcialio epigrama, šitaip ar anaip reikią aiškinti tokias ir tokias 
Vergilijaus eiles; žodžiu, su niekuo jis nebendrauja, kaip tik su mi- 
nėtų poetų tomais, taipgi su Horacijum, Persijum, Juvenaliu ir Ti- 
bulu... Šiuolaikinius ispanų poetus jis ne per daugiausia vertina, bet, 
nors ir menkai domisi ispanų poezija, šiaip ar taip, pastaruoju lai- 
ku jokių kitų minčių neturi, tik atsidėjęs posmuoja glosą pagal ke- 
tureilį, iš Salamankos atsiųstą, mano galva, būsimam poetų turnyrui. 

Į visa tai Don Kichotas atsakė: 

— Vaikai, pone, — tai tėvų esybės dalelytės, ir todėl — blogi jie 
ar geri — privalu juos mylėti, kaip mylima dvasia, teikianti gyvatą 
kūnui. Tėvų priedermė — nuo mažumės kreipti jų žingsnius dorybės, 
gero auklėjimo ir gerų krikščioniškų papročių keliu, kad užaugę 
jie būtų tėvams parama senatvėje ir pasididžiavimas savo palikuo- 
nims; o versti juos imtis tokių ar tokių mokslų laikau neprotinga, nors 
gražiuoju įkalbinti anaiptol nekenkia. 

Ir jeigu jaunikaičiui kliuvo tokia laimė, kad jam nereikia moky- 
tis pane lucrando*, nes Dievas davė jam tėvus, duonos kąsnį parū- 
pinančius, mano nuomone, tėvams nevalia drausti jam eiti tokius 
mokslus, į kuriuos jisai turi palinkimą, ir nors poezijos mokslai ne 
tiek naudingi, kiek malonūs, jie nedaro gėdos tam, kas jiems atsideda. 

Poezija, garbusis bajore, mano išmanymu,— tai lyg jaunutė gležna 
mergelė, neregėta gražuolė, kurią stengiasi kuo prašmatniau pada- 
binti, išdailinti ir apdovanoti daugis kitų mergelių, tai yra kitų mokslų, 
ir jai pridera naudotis jų paslaugomis, o joms — josios didybe per- 
siimti. 

Tačiau toji mergelė nemėgsta būti stumdoma, tampoma gatvė- 
mis, garsinama aikštėse arba rūmų užkaboriuose. Ji tokio metalo, jog 
žmogus, išmanantis, kaip su ia elgtis, gali paversti ją grynu gryniau- 
siu neįkainojamu auksu. 

Jam pridera laikyti ją drausmėje, kad ji nešvaistytų savo talento 


* Duoną užsidirbant (lot.). 

nevalyvoms satyroms nei netikusiems sonetams; nieku gyvu nevalia 
ja prekiauti, nebent herojinėmis poemomis, graudžiomis tragedijo- 
mis arba smagiomis ir išmaniai suregztomis komedijomis; jai neva- 
lia duotis į rankas komediantams nei tamsuolių miniai, negebančiai 
įžiūrėti ir įvertinti joje slypinčių lobių. 

Tik prašom negalvoti, pone, jog tamsuoliais šičia vadinu tik pras- 
tuomenę, žemo luomo žmones, — kiekvienas neišmanėlis, nors būtų 
jis didikas ar kunigaikštis, priskirtinas ir priskiriamas prie tamsuo- 
lių. O tasai, kuris mano nusakytomis sąlygomis laikosi ir bendrau- 
ja su poezija, išgarsins savąjį vardą ir visų išprususių pasaulio tautų 
bus šlovinamas ir gerbiamas. 

Ir jeigu jūs sakote, pone, kad jūsų sūnus ne per daugiausia ver- 
tina ispanų poeziją, man regis, jis negerai daro, ir šit kodėl: didysis 
Homeras nerašė lotyniškai, nes buvo graikas, o Vergilijus nerašė 
graikiškai, nes buvo romėnas. Trumpai drūtai, visi senovės poetai rašė 
ta kalba, kurią gavo drauge su motinos pienu, ir savo taurioms min- 
tims išreikšti nesivaikė užjūrio kalbų. 

Ir todėl būtų protinga šį paprotį įdiegti visoms tautoms, idant 
vokiečių poetas nelaikytų žema rašyti savo kalba, nei kastilų ir net- 
gi baskų — savąja. 

Beje, jūsų sūnus, pone, manding nusiteikęs ne tiek prieš ispanų 
poeziją, kiek prieš poetus, neišmanančius kitų kalbų nei mokslų, kurie 
dabina, žadina ir skatina vystytis įgimtąjį talentą, ir netgi šiuo po- 
žiūriu jūsų sūnus, ko gero, klysta, nes, kaip teisingai sakoma, poetu 
gimstama: atseit tikras poetas jau ateina į pasaulį poetu ir be jokių 
mokslų bei įgūdžių sukuria tokius veikalus, kurie patvirtina žo- 
džius: es: Deus in nobis* ir taip toliau. 

Taipgi sakau, jog apsigimęs poetas, be kita ko, dar meistriškumo 
pasimokęs, bus daug geresnis ir pranoks eiliakalį, vien meistrišku- 
mu pasinešusį išeiti į poetus, ir taip esti todėl, kad meistriškumas ir 
menas neprilygsta prigimties, o tiktai gali padėti jai tobulėti, ir tada, 
kai prigimtis dėra su menu, o menas — su prigimtimi, gimsta tobu- 
las poetas. 

Šit kokią išvadą, garbusis bajore, galima padaryti iš visos mano 
kalbos: jūsų malonybei nevalia kliudyti sūnui eiti ten, kur jį šaukia 
jojo žvaigždė, ir jeigu jūsų sūnui sekasi pasaulietiškieji mokslai, o taip 
tikriausiai ir yra, ir jisai sėkmingai baigė pirmąją pakopą, tai yra 


* Dievas mumyse (lot.). 

išmoko kalbų, — vadinasi, tų žinių padedamas, įkops į pačią viršūnę 
pasaulietiškųjų mokslų, kurie lygiai taip pritinka bajorui su špaga ir 
apsiaustu, lygiai taip dabina jį ir teikia šlovės ir didybės, kaip mitros 
pritinka vyskupams, o togos — patyrusiems teisininkams. 

Pagraudenkite, jūsų malonybe, savo sūnų, jeigu jisai imsis saty- 
rų, kieno garbę užgaunančių, nubauskite jį ir suplėšykite jo ra- 
šinius, bet jeigu bus tai pamokymai Horacijaus dvasia ir jeigu juose 
plieks jis ydas apskritai, iškalba nenusileisdamas minėtajam poetui, 
pagirkite jį, nes poetams pridera rašyti prieš pavydą ir savo eilėmis 
plakti pavyduolius lygiai kaip kitas ydas, tik, žinoma, neįžeidžiant 
žmonių, nors, beje, esama tokių poetų, kurie nesikenčia neįgylę, nors 
jiems už tai grėstų netgi tremtis į Ponto salas““. 

Jeigu poetas skaistus gyvenime, toks jisai bus ir savo eilėraščiais. 
Plunksna — dvasios kalba: kokias mintis poetas puoselėja širdy, tokias 
išdėstys ir savo raštuose. 

Matydami, jog stebuklingajam poezijos mokslui atsidėję protin- 
gi, dori ir orūs žmonės, karaliai ir kunigaikščiai juos gerbia, brangi- 
na ir dosniai apdovanoja, ir netgi apvainikuoja lapais to medžio, 
kurio niekados neužgauna perkūnas“?, lyg rodydamas, kad nevalia 
užgauti poetų, kurių galva pagerbta ir padabinta tokiu vainiku. 

Don Kichoto samprotavimai taip didžiai nustebino žaliaskvernį, 
kad jis jau buvo beatsižadąs ankstesnės nuomonės apie riterio proti- 
nius gebėjimus. 

Ne per daugiausia domėdamasis pokalbiu, Sančas buvo nujojęs 
prie piemenų, netoliese melžiančių avis, paprašyti lašelio pieno, ir 
tuo metu, kai bajoras, be galo sužavėtas Don Kichoto sveiku protu 
ir nuovoka, jau buvo beatnaujinąs pašnekesį, Don Kichotas kilste- 
lėjo galvą, pamatė, jog priešais keliu atvažiuoja karaliaus vėliavomis 
apkaišytas vežimas, ir, taręs sau, kad tikriausiai jo laukiąs koks nau- 
jas nuotykis, iš visos gerklės suriko Sančui, idant paduotų jam šalmą; 
išgirdęs šaukiant poną, minėtasis Sančas paliko piemenis, suragino 
palšį ir visu spartumu atkūrė prie pono, ir šiam nutiko baisingas ir 
kraupus nuotykis. 

XVII PERSKYRIMAS 


Iš KURIO AIŠKĖJA, KOKIĄ VIRŠŪNĘ IR RIBĄ 
PASIEKĖ IR GALĖJO PASIEKTI NEGIRDĖTOJI 
DON KICHOTO NARSYBĖ, IR KUR DĖSTOMAS 
SĖKMINGAI PASIBAIGES NUOTYKIS, 
DON KICHOTUI SUSIDŪRUS SU LIŪTAIS 


Istorija skelbia, jog tuo metu, kai Don Kichotas šaukė Sančui, 
kad šis atneštų jam šalmą, dorasis ginklanešys pirkosi iš piemenų 
varškę ir, nekantraus pono skubinamas, neišmanė nei ką su ja dary- 
ti, nei kur ją dėti, o kadangi gaila buvo išmesti, nes pinigai jau buvo 
užmokėti; nutarė sukrėsti pono šalman; šia gražia dovana vežinas, 
prijojo paklausti, ko tasai nori, o jam prisiartinus, Don Kichotas 
tarė: 

— Duoki šen šalmą, bičiuli, — arba aš menkai nutuokiu apie 
nuotykius, arba tai, ką tenai matau, žada tokį nuotykį, koksai turėtų 
raginti ir jau ragina mane imtis ginklo. 

Tatai girdėdamas, žaliaskvernis sužiuro į visas šalis, bet nieko ne- 
pamatė, tiktai atidardantį vežimą su dviem ar trimis vėliavėlėmis, ir 
iš to suprato, jog tai būsiąs vežimas, kuriuo paprastai gabenamas 
jo didenybės iždas, ir pasakė tai Don Kichotui, bet šis juo nepati- 
kėjo, kaip visada manydamas ir galvodamas, kad visa, kas gali nutikti, 
esą nuotykiai ir vien nuotykiai, ir todėl šitaip atsakė bajorui: 

— Kas muūšin rengias, pergalėn žengia. Aš nieko nenustosiu, jei 
deramai pasirengsiu mūšiui, nes iš patyrimo žinau, jog turiu regimų 
ir neregimų priešų, tik nežinia, kada, kur, kokiu metu ir kokiu pavi- 
dalu jie mane gali užpulti. 

Ir. pasisukęs į Sančą, pareikalavo šalmo, ir šis, laiku nespėjęs iš- 
krapštyti varškės, buvo priverstas duoti jį tokį, koks buvo. 

Don Kichotas paėmė šalmą ir, nežiūrėdamas, ar esama ko viduje, 
paskubomis užsivožė ant galvos, o kadangi varškė susispaudė ir su- 
slūgo, Don Kichotui per veidą ir barzdą pasruvo išrūgos, ir tai jam 
sukėlė tokį siaubą, kad jis tarė Sančui: 

— Kas čia galėtų būti, Sančai? Lyg man galva būtų suminkštė- 
jusi, lyg smegenys sutižusios, lyg prakaitu būčiau aptekęs nuo galvos 
iki kojų. Ir jeigu iš tiesų prakaituoju, tai jau, žinia, ne iš baimės, nors 
nėmaž neabejoju, koks šiurpus nuotykis manęs laukia. Duokš man kuo 

nors nusišluostyti, o prakaitas stačiai žliaugte žliaugia, kad nieko 
nebematau. 

Sančas be žodžių padavė nosinę, mintyse dėkodamas Dievui, kad 
ponas nesusivokė, kas nutiko. 

Don Kichotas nusišluostė ir nusivožė šalmą — pažiūrėsiąs, ko 
taip šalta galvai pasidarę,— ir kai tik pamatė šalme baltą tyrę, prisi- 
kišo ją prie nosies ir pauostęs tarė: 

— Prisiekiu savosios valdovės Dulsinėjos Tobosietės gyvastimi, 
tu, išdavike, nenaudėli ir begėdi ginklanešy, varškės man čionai pri- 
krėtei. 

Į tai Sančas kuo ramiausiai ir abejingiausiai atsakė: 

— Jeigu tai varškė, duokit šen, jūsų malonybe, aš ją suvalgysiu... 
Betgi ne, tegu velnias ją ėda, — tikriausiai tai jis pridrėbė jos į šalmą. 
Bene aš būčiau išdrįsęs šitaip suteršti jūsų malonybės šalmą? Radote 
drąsuolį! 

Garbės žodis, pone, savo menku proteliu, kokį man Dievas davė, 
sumoju, kad ir aš, matyt, turiu savų burtininkų, kurie mane perse- 
kioja, nes priklausau jūsų malonybei ir kūnu, ir dvasia, tad jie ir bus 
ten pridrėbę tos šlykštybės, kad jūs, kantrybės pritrūkęs, išgiežtu- 
mėt ant manęs apmaudą ir kaip paprastai šonkaulius man suskaitytu- 
mėt; tik šįsyk jie prašovė pro šikšnelę, kaip kažin ką, nes aš kliau- 
juos savo pono blaiviu protu ir tikiu, kad jisai susivoks, jog neturiu 
aš nei varškės, nei pieno, nei ko nors panašaus, o jeigu ir turėčiau, 
anaiptol ne šalman, bet pilvan būčiau viską sukrėtęs. 

— Visai galimas daiktas,-— sutiko Don Kichotas. 

Bajoras stebėjo visa tai ir visa kuo stebėjosi, ypačiai tuo, jog, 
nusišluostęs galvą, veidą, barzdą ir šalmą, Don Kichotas jį užsivo- 
žė, tvirtai įsispyrė į balnakilpes, apžiūrėjo kardą ir, įsitvėręs ietį, 
pareiškė: 

— O dabar kas bus, tas: esu pasiryžęs susigrumti netgi su pačiu 
šėtonu. 

Tuo tarpu vežimas su vėliavėlėmis privažiavo arčiau, ir pasiro- 
dė, jog ten tėra du žmonės: varovas, raitas ant vieno mulo, ir vežėjas 
ant pasostės. 

Don Kichotas pajojėjo priekin ir tarė: 

— Kur keliaujate, gerbiamieji? Kas čia per vežimas? Ką gabena- 
te? Ir kas tai per vėliavos? 

Į tai varovas sea 

— Tai mano vežimas, o gabenu narvą su dviem nuožmiais liūtais, 

kuriuos Orano gubernatorius siunčia dovanų jo didenybei; vėlia- 
vos — mūsų viešpaties karaliaus, o iškabintos, kad visiems būtų aišku, 
jog vežamas jo labas. 

— Ar dideli tie liūtai? — paklausė Don Kichotas. 

— Tokie dideli, kad didesnių arba tokio pat didumo dar niekad 
iš Afrikos Ispanijon nebuvo įvežta,— atsakė Žmogus nuo pasostės.— 
Aš esu liūtų prižiūrėtojas, daug liūtų teko gabenti, bet tokių va kaip 
šitie — dar niekad. Tai liūtas ir liūtė: liūtas priešakiniame narve, liū- 
tė — užpakaliniame, ir dabar juodu baisiai išalkę, -nes nuo pat ryto 
nieko dar neėdė; tad jūsų malonybė teikitės pasitraukti į šalį, mums 
reikia kaip galima greičiau privažiuoti kokį sodžių ir juos pašerti. 

Vos pastebimai šyptelėjęs, Don Kichotas į tai tarė: 

— Liūtelius — prieš mane? Prieš mane liūtelius, ir dar šitokiu 
metu? Tai va, kaip Dievas mato, tegu tie ponai, čionai juos atsiuntę, 
įsitikina, ar esu iš tų, kurie persigąsta liūtų. Lipkite žemėn, gerasis 
žmogau, o kad jau esate prižiūrėtojas, atidarykite narvus ir išleiskite 
žvėris: tegu siunta iš pykčio ir apmaudo burtininkai, mane jais už- 
siundę, vidury šios lygumos aš parodysiu, kas yra Don Kichotas 
Lamančietis. 

„Še tau! — tarė sau tuo metu bajoras.— Pagaliau išsidavė mūsų 
gerasis riteris. Matyt, nuo varškės jam bus suminkštėjusi galva ir 
prarūgusios smegenys“. 

Tuo tarpu prijojo artyn Sančas ir tarė: 

— Dėl Dievo meilės, pone, meldžiu jūsų malonybę ką nors pa- 
daryti, kad mano ponas Don Kichotas nesiimtų su liūtais, nes jeigu 
imsis, visus mus jie sudraskys į skutelius. 


— Bene tamstos ponas toks beprotis, jei tamstai gali kilti min- 
tis ir net baimė, jog jisai išdrįs imtis su tokiais plėšriais žvėrimis? — 
paklausė bajoras. 

— Jis ne beprotis, o nutrūktgalvis, — atsakė Sančas. 

— Aš padarysiu taip, kad jam praeitų noras galvą trūkti, — at- 
siliepė bajoras. 

Ir, prijojęs prie Don Kichoto, spiriančio prižiūrėtoją nedelsiant 
atidaryti narvus, tarė: 

— Garbusis riteri, klajojantiems riteriams pritinka ieškoti tokių 
nuotykių, kurie teikia viltį sėkmingai juos užbaigti, bet ne tokių, kurie 
jokios vilties neduoda, nes beatodairiška narsybė veikiau primena 
beprotystę nekaip dvasios stiprybę, juo labiau jog tie liūtai jūsų 

malonybę nei puola, nei ketina pulti, — jie siunčiami dovanų jo dide- 
nybei, ir būtų nepritiklu juos užlaikyti ir užtverti jiems kelią. 

— Verčiau eikite jūsų malonybė, garbusis bajore, ir žiūrėkite savo 
jaukintinės kurapkos ir plėšriojo šeško ir nesikiškite ten, kur jūsų 
niekas neprašo. Čia jau man žinoti, ar tie ponai liūtai prieš mane siun- 
domi, ar ne. 

Ir, kreipdamasis į liūtų prižiūrėtoją, sušuko: 

— Klausyki tu, done Nevidone, kad tave šimtas! Jeigu tuoj ne- 
atidarysi narvų, kaipmat prismeigsiu štai šita ietimi tave prie vežimo. 

Matydamas tvirtą tos šarvuotos kaliausės nusistatymą, varovas tarė: 

— Būkite toks geras, garbusis pone, leiskite man iš pradžių iš- 
kinkyti mulus ir nusivesti juos saugion vieton, o tik paskiau liūtus 
išginti, — mat, jeigu jie man sudraskys gyvulius, visą gyvenimą gau- 
siu juodą vargą bristi, nes jokio kito labo neturiu, kaip tik štai šitą 
vežimą ir mulus. 

— Osilpnatiki! — sušuko Don Kichotas.— Lipki žemėn, iškinkyki 
ir visai be reikalo užsikrovei sau tokį vargą. 

Varovas nulipo ir paskubomis iškinkė mulus, o liūtų prižiūrėto- 
jas visa gerkle suriko: 

— Būkite liudytojai visi čia esantys, jog ne savo noru, bet ver- 
čiamas atidarau narvus ir išleidžiu liūtus ir pareiškiu šitam ponui, 
kad už visą tą žalą ir pragaištį, kurią padarys tie žvėrys, atsako jis 
savo galva ir kišene ir atmoka man algą ir tai, ką gaunu viršaus. Jūs, 
ponai, bėkite slėptis, kol neatidariau narvų, o dėl savęs esu ramus — 
liūtai nieko bloga man nedarys. 

Bajoras dar sykį mėgino atkalbėti Don Kichotą nuo tokios bepro- 
tybės, nes ryžtis tokiai kvailystei — vadinasi, bandyti Dievo kan- 
trybę. 

Į tai Don Kichotas atsakė, jog žinąs, ką darąs. 

Bajoras patarė Don Kichotui gerai pagalvoti, nes, jo supratimu, 
riteris klystąs. 

— Tai va, pone, — atsiliepė Don Kichotas, — jeigu jūsų malonybė 
negeidaujate žiūrėti šitos, jūsų manymu, tragedijos, suraginkite pen- 
tinais savo kumelę ir gelbėkitės. 

Tatai girdėdamas, Sančas su ašaromis akyse puolė melsti poną, 
kad atsisakytų šio žygio, nes, palyginti su juo, vėjo malūnų nuoty- 
kis, šiurpulingasis milo veltuvų nuotykis ir apskritai visi žygdarbiai, 
atlikti per visą gyvenimą, esą tik juokų darbas. 

— Žinokit, pone,— kalbėjo Sančas,— čia jokie burtai, nieko 
panašaus čia nėra, pro narvo virbus aš pats savo akimis mačiau tikrų 
tikriausio liūto nagą, o iš to nago sprendžiu, kad jeigu jau nagas toksai, 
tai liūtas, ko gero, ne ką mažesnis už kalną. 

— Iš baimės jis tau galėjo pasirodyti didesnis už pusę pasaulio, — 
atsakė Don Kichotas.— Traukis šalin, Sančai, ir duok man ramybę, 
o jeigu žūsiu, nepamirški mūsų ankstesniojo susitarimo: nepaliki ne- 
žinioj Dulsinėjos,— daugiau tau nesakysiu nė žodžio. 

Toliau Don Kichotas prikalbėjo visokių dalykų, galutinai atim- 
damas viltį, kad pavyks jį atkalbėti nuo to beprotiško sumanymo. 

Zaliaskvernis būtų mielai stojęs prieš, bet, matydamas, jog Don 
Kichotas geriau apsiginklavęs, tarė sau būsiant neprotinga prasidėti 
su bepročiu, o kad Don Kichotas beprotis — tuo dabar jis buvo 
visiškai tikras... Tuo tarpu, kai mūsų riteris vėl įniko spirti prižiū- 
rėtoją ir iš naujo grasinti, bajoras paragino kumelę, Sančas — palšį, 
varovas — mulus, ir visi suskubo kaip galima toliau nujoti nuo veži- 
mo, kol liūtai dar neišleisti iš narvų. 

Sančas iš anksto apraudojo savo pono žūtį, nes šįsyk nė kiek ne- 
abejojo, kad jam nepavyks ištrūkti liūtams iš nagų. Jis keikė savo 
likimą ir vadino nelemta tą valandą, kada jam dingtelėjo galvon iš 
naujo stoti tarnybon, tačiau nei ašaros, nei dejonės netrukdė pliekti 
palšio, kad šis neštų kuo toliau nuo vežimo. 

Matydamas, jog bėgliai jau gana toli, liūtų prižiūrėtojas vėl 
ėmė prašyti ir melsti Don Kichotą lygiai taip, kaip anksčiau jį prašė 
ir meldė, bet Don Kichotas atsakė, kad visa tai jau girdėjęs ir kad 
prižiūrėtojas liautųsi prašęs ir meldęs, nes tik veltui aušinąs burną, 
o verčiau paskubėtų. 

Kol prižiūrėtojas krapštėsi prie pirmojo narvo, Don Kichotas 
svarstė, kaip geriau stoti į grumtynes — pėsčiam ar raitam, ir paga- 
liau apsisprendė grumtis pėsčias, nes Rosinantas galįs pasibaidyti 
liūtų. Todėl jis nušoko nuo arklio, sviedė ietį, pasimovė skydą, išsi- 
traukė kardą ir, kupinas įstabaus ryžto ir narsos, lėtais Žingsniais 
pasuko prie vežimo, visa širdimi paprašęs užtarimo Viešpatį Dievą, 
o paskiau — savąją valdovę Dulsinėją. 

Reikia pabrėžti, jog, šią vietą priėjęs, šios tikros ir nepramanytos 
istorijos autorius sušunka ir taria: „O galingasai ir narsybe visas 
liaupses pranokstąs Don Kichote Lamančieti! Veidrodi, kuriame ma- 
to save viso pasaulio drąsūnai, antrasai ir naujasai done Manueli 
Liūtieti'", ispanų riterių šlove ir pasididžiavime! Kokiais žodžiais 

man apsakyti šitokį baisingą žygdarbį, kokią žosmę pažosti, idant 
patikėtų manimi tolimųjų laikų palikuonys? Ar esama tokių pagyri- 
mų, kurie tau nepritiktų ir nederėtų, nors būtų jie hiperboliškesni 
už pačias hiperboles? 

Pėsčias, vienui vienas, neįbauginamas, didžiadvasis, vien su ka- 
laviju rankoje, ir ne su tuo skudriuoju, „šuniuku“ paženklintu“', 
su skydu, ir ne per skambiausiojo ir šveitriausiojo plieno, tu lauki ir 
tykoji dviejų plėšriausių liūtų, kokius kada nors buvo užauginusios 
neįžengiamos Afrikos girios. 

Ne, tegu tavieji darbai garsina tave, narsingasai lamančieti, aš 
nieko daugiau nepridursiu, nes man trūksta žodžių jiems išaukštinti“. 

Čia baigiasi autoriaus kreipimasis, ir, sumezgęs nutrauktą pasa- 
kojimo giją, jis dėsto toliau: vos prižiūrėtojas pamatė, jog Don Ki- 
chotas stovi pasirengęs ir jog, nenorėdamas užsitraukti įtūžusio ne- 
įbauginamojo riterio rūstybės, negali neišleisti liūto, jis plačiai at- 
lapojo pirmąjį narvą, kur, kaip jau sakyta, buvo liūtas — pasirodo, 
nepaprasto didumo, pasibaisėtinas ir šlykštus žvėris. 

Pirmiausia liūtas apsisuko narve, atkišo letenas ir pasirąžė visu 
kūnu; paskui išsižiojo, saldžiai nusižiovavo ir kone dviejų sprindžių 
liežuviu nusivalė akis ir apsilaižė snukį. Tada iškišo galvą iš narvo ir 
degančiomis it žarijos akimis apsižvalgė; toksai vaizdas ir judesiai 
galėjo įvaryti siaubą pačiam narsumui. 

Tačiau Don Kichotas žiūrėjo į jį įsispyręs, geiste geisdamas, kad 
liūtas pagaliau iššoktų iš vežimo ir stotų į grumtynes, o jisai sukapotų 
žvėrį į gabaliukus. 

Šit kaip toli nuėjo ligi šiol neregėta jo beprotystė. Tačiau tauru- 
sis liūtas, veikiau mandagus negu įžūlus, kaip jau sakyta, apsižvalgė 
į šalis ir, dėmesio nekreipdamas į Don Kichoto vaikišką paikiojimą 
ir šaunumą, nusisuko, parodė Don Kichotui užpakalį ir be galo ramiai 
ir šaltakraujiškai vėl išsitiesė narve. Tatai matydamas, Don Kichotas 
įsakė prižiūrėtojui duoti jam lazdų ir, šitaip įkiršinus, išvaryti lauk. 

— To aš nedarysiu,— atsiliepė prižiūrėtojas, — nes jeigu jį įer- 
zinsiu, ne ką kitą, bet mane pirmiausia sudraskys į skutelius. Te jūsų 
malonybė, pone riteri, pasitenkina tuo, kas padaryta, nes drąsumui 
įrodyti nieko daugiau ir nereikia, o likimo bandyti dusyk nedera. 
Liūto narvas atidarytas, jo valia eiti ar neiti, bet jeigu jis ligi šiol 
neišėjo — vadinas, neišeis ir ligi vakaro. 

Jūsų malonybės dvasios tvirtybė puikiai įrodyta. Kaip protas 
man sako, narsingam kariui privalu nebent iškviesti priešininką dvi- 

kovon ir laukti jo mūšio lauke, bet jeigu jis nesirodo, užsitraukia ne- 
šlovę, o pergalės laurai atitenka laukusiajam. 

— Teisybę sakai, — sutiko Don Kichotas.— Uždaryk, bičiuli, nar- 
vą ir kuo gražiausiai paliudyki tai, kas šičia tau regint nutiko, o 
būtent: kaip atidarei narvą liūtui prieš nosį, kaip aš jo laukiau, o 
jis nėjo, kaip vėl jo laukiau, o jisai vėl nėjo ir vėl atsigulė. Aš atlikau 
savo priedermę, šalin burtai, ir tepadeda Dievas protui, tikrai tiesai 
ir tikrajai riterijai; taigi uždaryk, kaip sakiau, o aš tuo tarpu duosiu 
ženklą bėgliams ir pasitraukusiems, idant iš tavo lūpų išgirstų apie 
manąjį žygdarbį. 

Prižiūrėtojas taip ir padarė, o Don Kichotas užsmeigė ant ieties 
galo nosinę, kuria šluostėsi veidą nuo išrūgų liūties, ir ėmė šaukti 
bėglius, kurie, kas žingsnis gręžiodamiesi, dūmė su bajoru prieša- 
ky; bet Sančas, vos tik išvydęs mojant balta nosine, tarė: 

— Kad aš prasmegčiau, jei mano ponas nenugalėjo tų plėšrių 
žvėrių, — juk jisai mus šaukia. 

Visi sustojo ir įsitikino, jog moja jiems ne kas kitas, kaip patsai 
Don Kichotas, ir, šiek tiek atsipeikėję iš baimės, pamažėle nujojo 
atgal ir netrukus aiškiai išgirdo Don Kichotą juos šaukiant. Paga- 
liau jie atkako prie vežimo, ir tuomet Don Kichotas tarė varovui: 


— Kinkyki, brolau, savo mulus ir keliauki toliau, o tu, Sančai, 
duoki jam du auksinus: vieną jam, kitą prižiūrėtojui — už tai, kad 
juos sutrukdžiau. 

— Duoti mielai jiems duosiu,— atsiliepė Sančas,— tik sakykit, 
kas nutiko liūtams? Gyvi jie ar nebegyvi? 

Tuomet prižiūrėtojas ėmė iš panagių, tolydžio pritildamas, pasa- 
koti grumtynių baigtį, kaip galėjo ir mokėjo išpūsdamas Don Kichoto 
narsybę: girdi, tik jį išvydęs, liūtas pabūgęs, nenorėjęs ir nedrįsęs 
eiti iš narvo, nors durelės buvusios ilgokai atlapos; ir tik tada, kai 
jis, prižiūrėtojas, pasakęs šitam riteriui, jog siutinti liūtą, kad jis iš- 
eitų, — vadinas, bandyti Dievo kantrybę, o riteris reikalavęs liūtą 
įsiutinti, šis norom nenorom leidęs uždaryti narvą. 

— Na, ką tu dabar pasakysi, Sančai? — paklausė Don Kichotas.— 
Bene esama tokių burtų, kurių neįveiktų tikrasis narsumas? Burti- 
ninkai gali pasmerkti mane nesėkmėms, bet palaužti mano tvirtybės 
ir drąsos niekados neįstengs. 

Sančas įdavė pinigus, varovas pakinkė mulus, prižiūrėtojas išbu- 
čiavo rankas Don Kichotui, atsidėkodamas už suteiktą malonę ir paža- 

dėjo papasakoti apie šį narsingą žygdarbį pačiam karaliui, kai tik 
nukaksiąs į rūmus. 

— Jeigu jo didenybė kartais paklaustų, kas atlikęs šį žygdarbį, 
pasakyki, jog — Liūtų riteris, nes aš noriu, kad nuo šiolei būtų per- 
taisytas, pertvarkytas, permainytas ir pakeistas šituo mano ankstes- 
nysis Liūdnojo Vaizdo riterio vardas, ir čia aš seku senuoju klajo- 
jančių riterių papročiu, nes jie keisdavo vardus, kada užsimanydavo 
arba kada jiems prireikdavo. 

Vežimas nudardėjo toliau, o Don Kichotas, Sančas ir raitelis 
žaliu durtiniu nujojo savo keliu. 

Visą tą laiką donas Djegas de Miranda nepratarė nė žodžio, tik 
įdėmiai stebėjo ir klausėsi, ką daro ir kalba Don Kichotas, ir jam 
atrodė, jog tai blaivaus proto žmogus, linkęs į beprotybę, arba bepro- 
tis, kuriam tarpais prašviesėja protas. 

Mat jisai dar nebuvo susipažinęs su Don Kichoto istorijos pirma 
dalimi; perskaitęs ją, būtų nustojęs stebėtis tuo, ką šis daro ir kalba, 
tuomet būtų suvokęs, kokia beprotybės atmaina šis serga, bet jis to 
nežinojo ir todėl jį laikė čia blaivaus proto žmogum, čia bepročiu, 
nes Don Kichotas kalbėjo sklandžiai, dailiai ir sumaniai, o viską 
darė kvailai, beatodairiškai ir neapgalvotai. Ir bajoras sau vienas 
sakė: „Bene gali būti didesnė beprotybė — užsimauti ant galvos šalmą 
su varške ir manyti, jog tai burtininkai bus suminkštinę tau smege- 
nis? Ir kas gali būti kvailesnio ir beatodairiškesnio už norą grumtis 
su liūtais?“ 

Tuos apmąstymus ir pokalbį su savimi pačiu nutraukė Don Ki- 
chotas prabildamas šiais žodžiais: 

— Jūsų malonybė, garbusis done Djegai de Miranda, be abejo, 
laikote mane kvailiu ir bepročiu? Ir nieko nuostabaus, jeigu jums 
kyla tokios mintys, nes mano poelgiai tam duoda rimtą pagrindą; 
bet, šiaip ar taip, norėčiau, kad jūsų malonybė pripažintute, jog nesu 
toksai kvailas nei toksai apdujėlis, koks tikriausiai jums atrodau. 

Gražu pažiūrėti, kai vidury plačios aikštės, pačiam karaliui re- 
gint, šaunus riteris ietimi kerta mirtiną smūgį nirtulingam buliui; 
gražu pažiūrėti, kai riteris tviskančiais šarvais, damoms stebint, joja 
arenon į smagų turnyrą; gražu pažiūrėti į visus tuos riterius, kurie 
karinėmis ir kitokiomis pratybomis linksmina ir smagina karaliaus 
dvarą ir, taip sakant, teikia jam garbės, tačiau visus juos pranoksta 
klajojantis riteris, kuris dykumose ir tyruose, kryžkelėse, kalnuose 

ir giriose,— visur ieško pavojingų nuotykių, tikėdamasis laimingos 
ir sėkmingos baigties, idant pelnytų garsingą ir amžiną šlovę. 

Taigi sakau, klajojantis riteris, kokiam tolimam nuošaly tiesian- 
tis pagalbos ranką našlei, visa kuo pranoksta dvaro riterį, širdį 
lenkiantį miesto mergelei. 

Kiekvienas riteris turi savo priedermių. 

Lai dvaro riteris tarnauja damoms, savo puošniu apdaru teikia 
iškilnumo karaliaus dvarui, prašmatniais patiekalais vaišina netur- 
tingus riterius, rengia turnyrus, skatina varžybas, rodo savo taurumą 
ir dosnumą, būna didžiadvasis, o svarbiausia — geras krikščionis, 
ir tuomet jisai atliks savo neįkainojamą pareigą. 

O klajojantis riteris lai pasiekia gūdžiausius pasaulio pašalius, 
smelkias į neįžengiamus brūzgynus, kas žingsnis grumiasi su neįvei- 
kiamais sunkumais, nykiose dykynėse kenčia vasarvidžio saulės kaitrą 
ir Žiemovidžio žiaudrius vėjus ir speigus. Lai negandina jo liūtai, 
nebaimina pabaisos, nešiurpina siaubūnai, nes pagrindinė ir tikroji 
jo priedermė — vienų tykoti, antrus grumti ir visus įveikti. 

O kadangi ir man likimas lėmė dėtis prie klajojančių riterių, aš 
negaliu nedaryti to, kas, mano supratimu, man tiesiogiai priklauso, 
ir šit kodėl užpulti liūtus, kuriuos šiandien užpuoliau, aš laikiau savo 
pirmąja priederme, nors ir suvokiau, jog tai didžiausias beatodai- 
riškumas, nes puikiai žinau, kas yra narsa, o būtent: tai tokia dorybė, 
kuri svyruoja tarp dviejų kraštutinių blogybių, tokių kaip bailumas 
ir beatodairiškumas... 

Tačiau kur kas mažesnė bėda, jei narsuolis nueina per toli ir el- 
gias be atodairos, negu kad ima trauktis ir elgias bailiai, ir lygiai taip 
švaistūnui lengviau tapti dosniam negu šykštuoliui, o žmogui be 
atodairos pavirsti tikru narsuoliu negu bailiui parodyti tikrą narsybę. 

O jei kalbėsime apie nuotykius, patikėkite, garbusis done Djegai, 
šiuo atveju geriau viršyti saiką negu jo žiūrėti, nes kur kas gražiau 
skamba, kai sakoma: „Tas riteris bebaimis ir be atodairos“, negu: 
„Tas riteris nedrąsus ir bailus“. 

— Prisipažįstu, pone Don Kichote,— atsiliepė donas Djegas,— 
visi jūsų malonybės darbai ir žodžiai pasverti paties proto svarstyk- 
lėmis, ir, man rodos, jeigu klajojančios riterijos nuostatai ir įstatai stai- 
ga prapultų, juos būtų galima surasti jūsų malonybės širdy lyg tam 
tyčia numatytoje saugykloje ir archyve... 

O dabar paskubėkime, nes jau vėlus metas, ir jokime tiesiai į 
mano dvarą, ir mano namuose jūsų malonybė pailsėsite po visų vargų, 

nualinusių gal ne tiek kūną, kiek dvasią, o tokie vargai daugiausia ir 
nuvargina kūną. 

— Jūsų pasiūlymą, garbusis done Djegai, laikau didžia malone ir 
garbe,— atsakė Don Kichotas. 

Ir, surėmę pentinais arkliams pašones, apie antrą valandą po 
pietų prijojo dvarą ir namus, kur gyveno riteris Žaliaskvernis, kaip 
Don Kichotas mintyse pavadino doną Djegą. 


XVIII PERSKYRIMAS 


APIE TAI, 
KAS DON KICHOTUI NUTIKO RITERIO 
ŽALIASKVERNIO PILYJE, TAI YRA NAMUOSE, 
TAIPGI APIE KITUS NEKASDIENIUS DALYKUS 


Dono Djego de Mirandos namai Don Kichotui pasirodė didoki 
tokiam bažnytkaimiui; herbas virš vartų, nors ir iš netašyto akmens 
iškaltas, klėtis kieme, vyno rūsys pavartėje, šalimais daugybė pilvotų 
ąsočių, Tobose nužiestų, nejučia priminė jam užkerėtąją ir atmai- 
nytąją Dulsinėją, ir, negalvodamas nei kur esąs, nei ką šnekąs, atsi- 
dusęs jis tarė: 


Ak, kam radau tave, saldusis lobi, 
Saldus ir mielas, laiminant Apvaizdai!"'* 


Ak Toboso ąsočiai, prižadinę atmintyje mano didžio kartėlio sal- 
dųjį lobį! 

Tatai išgirdo studentas poetas, dono Djego sūnus, drauge su mo- 
tina išėjęs pasitikti svečių; motina ir sūnus apstulbę sužiuro į nere- 
gėtos išvaizdos Žmogų, kuris, nulipęs nuo Rosinanto, be galo man- 
dagiai žengė pabučiuoti šeimininkei rankos, o donas Djegas tarė: “ 

— Teikitės, ponia, su įprastu svetingumu priimti garbųjį Don 
Kichotą Lamančietį, kurį matote priešais, o tai klajojantis riteris, 
narsingiausias ir protingiausias iš visų, kiek tik jų esama pasaulyje. 
sutiko Don Kichotą, o jis didžiai protingais ir mandagiais žodžiais 
pasiūlė jai savo paslaugas. 

Beveik tokiais pat mandagumo pareiškimais apsikeitė jis ir su stu- 

dentu, kuris, girdėdamas šitaip kalbant Don Kichotą, palaikė jį šviesaus 
ir išlavinto proto žmogum. 

Čia autorius nuodugniai aprašo dono Djego namus, aprašo viską, 
ko paprastai esti pilnutėliai turtingo bajoro dvarininko namai, tačiau 
šios istorijos vertėjas laikė reikalinga praleisti visas šitas ir kitas smul- 
kmenas, maža ką bendra turinčias su jos pagrindiniu dalyku, nes visą 
istorijos esmę sudaro jos tikrumas, o ne sausas faktų išskaičiavimas. 

Nulydėtas į atskirą kambarį, kame Sančas nuvilko jam šarvus, 
Don Kichotas liko plačiomis klostytomis kelnėmis ir stirnenos lie- 
mene, perdėm murkšlina nuo surūdijusių ir apmūsojusių šarvų; plati 
apykaklė buvo kaip studento: nei krakmolyta, nei apsiūta nėriniais; 
avėjo jis gelsvais aulinukais ir dar įsispyręs į įvaškuotas kurpes. 

Jis prisijuosė savo šveitrųjį kardą, pasirišęs ruonio odos perpeti- 
niu diržu (mat spėjama, jog daugel metų jisai sirgęs inkstais)'“, ir 
užsimetė ant pečių trumpą geros rusvos gelumbės apsiaustą. 

Bet pirmiausia išsitrinko galvą ir nusimazgojo veidą, supildamas 
ant savęs lyg penkis, lyg šešis puodus vandens (dėl puodų skaičiaus 
nuomonės skiriasi), tačiau ir paskutinis vanduo spalva priminė iš- 
rūgas — ir vis per apsirijėlį Sančą, prisipirkusį tos nelemtos varškės, 
taip lemtai nubalinusios ponui galvą. 

Šitaip apsitaisęs, smagiai ir šauniai nusiteikęs, Don Kichotas nu- 
ėjo į kitą kambarį, kur jo laukė studentas, pasirengęs pokalbiu nu- 
stumti laiką, iki būsiąs padengtas stalas: mat tokio tauraus svečio 
atvykimo proga ponia donja Kristina norėjo įrodyti, jog sugeba ir 
gali deramai pavaišinti tuos, kurie apsilanko jos namuose. 

Tuo metu, kai Don Kichotas vilkosi šarvus, donas Lorensas (tuo 
vardu buvo dono Djego sūnus) ištaikė valandėlę paklausti tėvą: 

— Sakykite, kas tasai bajoras, kurį jūsų malonybė pasikvietėte 
į svečius? Mudu su mama visa kas stebina: ir jo vardas, ir išvaizda, 
ir tai, kad jisai vadina save klajojančiu riteriu. 

— Nežinau, ką tau atsakyti, sūnau,— atsiliepė donas Djegas,— 
viena galiu pasakyti: elgėsi jis, man regint, kaip didžiausias pasau- 
lio beprotis, o kalbėjo taip protingai, jog žodžiais tarytum perbraukė 
ir panaikino visus poelgius. Pasišnekėki su juo ir patikrinki, ką jis 
išmano, o kad esi protingas, spręski pats savo nuovoka, ar turi jis 
proto, ar pakvaišęs, nors, tiesą pasakius, aš laikau jį veikiau bepro- 
čiu negu sveikos nuojėgos žmogum. 

Po to, kaip jau sakyta, donas Lorensas nuėjo pokalbiu nustumti 

laiko su Don Kichotu, ir, jiems šnekučiuojant, Don Kichotas, be kita 
ko, pasakė donui Lorensui: 

— Iš jūsų malonybės tėvo, garbiojo dono Djego de Mirandos, 
sužinojau apie retą jūsų malonybės talentą ir skvarbų protą, o svar- 
biausia — kad jūsų malonybė esate didis poetas. 

— Poetas gal ir esu,— atsiliepė donas Lorensas, — tik anaiptol 
ne didis. Kas be ko, esu linkęs į poeziją ir su pasimėgimu skaitau gerus 
poetus, betgi to negana, kad galėčiau save priskirti prie didžių poetų, 
kaip sako mano tėvas. 

— Man patinka jūsų kuklybė,— tarė Don Kichotas, — paprastai 
poetai esti išpuikę ir mano, kad geresnių už juos nesą pasaulyje. 

— Nėra taisyklės be išimties, — atsakė donas Lorensas, — būna 
ir tikrai gerų poetų, kurie patys savęs tokiais nelaiko. 

— Tokių mažuma,— atitarė Don Kichotas.— Bet sakykite, jūsų 
malonybe, prie kokių eilių jūs pats dabar sėdite? Garbusis jūsų tėvas 
man sakė, kad jos neduodančios ramybės ir atilsio jūsų mintims. Jei 
rašote glosą, man būtų labai malonu ją išgirsti, nes apie tai šį bei tą 
numanau. 

Ir jeigu jūs rengiatės literatūros konkursui, pasistenkite, jūsų 
malonybe, laimėti antrąją vietą, nes pirmoji paprastai skiriama itin 
įtakingiems arba aukštos padėties asmenims, antroji — tam, kam pri- 
klauso iš tikrųjų, tad trečioji vieta tampa antrąja, o pirmoji, šitaip 
skaičiuojant, — trečiąja, — panašiai esti universitetuose, suteikiant 
mokslo laipsnius; šiaip ar taip, turėti teisę vadintis pirmuoju — tai 
jau didis dalykas. 

„Šiuo tarpu, — tarė sau vienas donas Lorensas, — negalėčiau jūsų 
laikyti bepročiu; žiūrėsime, kas bus toliau...“ 

Ir balsu pridūrė: 

— Man regis, jūsų malonybė esate išėję mokslus. Gal teiksitės 
pasakyti kokius? 

— Klajojančios riterijos,— atsiliepė Don Kichotas, — o jie ne 
ką menkesni už poezijos mokslus, net mažumą juos praneša. 

— Nežinau, kas tai per mokslai, — tarė donas Lorensas, — ir 
ligi šiolei nieko nesu apie juos girdėjęs. 

— Tai mokslai, apimantys visus arba beveik visus mokslus, 
kokie tik yra pasaulyje, — atsakė Don Kichotas, — mat žmogui, jiems 
pasiskyrusiam, privalu išmanyti teisę ir mokėti distribucinės ir 
komutacinės teisės’? pagrindus, idant kiekvienam būtų atseikėta, 
kas priklauso ir pridera. 

Jam privalu būti teologu, idant klausiamas galėtų sklandžiai ir 
suprantamai paaiškinti krikščionių tikėjimą, kurio jis laikosi. 

Jam privalu išmanyti mediciną, o ypačiai — gydomųjų žolių sa- 
vybes, idant tyruose ir negyvenamose vietovėse galėtų pažinti žoles, 
turinčias galią žaizdas vaistyti, nes nedera klajojančiam riteriui, kur 
buvus nebuvus, klajoti gydėjo beieškant. 

Jam privalu būti astrologu, idant pagal žvaigždes galėtų nusta- 
tyti nakties valandą ir pasaulio dalį ir kraštą, kame atsidūręs. 

Jam privalu išmanyti matematiką, nes matematikos žinių jam gali 
prireikti kas žingsnis. 

Nekalbėsiu, kad jam privalu būti apdovanotam visomis dieviško- 
siomis ir pagrindinėmis dorybėmis, bet pereisiu prie smulkmenų ir 
pasakysiu, kad jam privalu mokėti plaukti, kaip, pasak žmonių, plau- 
kiojęs Nikolas, arba, kitaip sakant, Nikolao-Žuvis'?. Jam privalu 
mokėti pakaustyti arkiį, sutaisyti balną ir kamanas. 

O dabar grįžkime prie tauriųjų dalykų. Jam privalu ištikimai 
tarnauti Dievui ir savajai širdies damai. Jam privalu būti doram min- 
timis, garbingam žodžiais, didžiadvasiškam darbais, narsingam žygiais, 
atspariam vargams, gailestingam likimo nuskriaustiesiems — trumpai 
drūtai, jam privalu grumtis dėl teisybės, kad ir gyvasties kaina. 

Iš tokių štai didelių ir mažų dorybių ir esti sudarytas doras kla- 
jojantis riteris; dabar spręskite patys, pone done Lorensai, ar tokie 
jau menki mokslai, kuriuos išeina ir gyvenime pritaiko riteris, ir ar 
įmanu lyginti juos su pačiais sudėtingiausiais, gimnazijose ir univer- 
sitetuose dėstomais. 

— Jeigu jau taip, — atsiliepė donas Lorensas, — pripažįstu, jog 
šie mokslai praneša visus kitus. 

— Ką reiškia „jeigu jau taip“? — paklausė Don Kichotas. 

— Turiu galvoje, — atsakė donas Lorensas, — jog vis dėlto abe- 
joju, kad būta kada nors ar dabar esama tokių štai klajojančių rite- 
rių, tieka dorybių apdovanotų. 

— Jau daugelkart esu sakęs ir dar sykį pasakysiu, jog diduma 
žmonių pasaulyje laikosi tos nuomonės, kad nėra buvę klajojančių 
riterių, — tarė Don Kichotas.— O aš, savo ruožtu, esu linkęs manyti 
šitaip: kolei dangus kokiu stebuklu neatskleis teisybės, ar būta jų ir 
esama, visos pastangos atverti jiems akis nueis perniek, kaip tuo ne 
sykį pats esu įsitikinęs, todėl dabar neketinu gaišti laiko ir aiškinti, 
kokia klaidinga jūsų malonybės nuomonė, beje, labai plačiai papli- 
tusi pasaulyje; nieko kita nenoriu, kaip tik melsti dangų, idant įrodytų, 

kokia klaidinga jūsų nuomonė, ir įteigtų, kiek naudos ir gero davė 
pasauliui anų laikų klajojantys riteriai ir kiek labo duotų dabar, jei 
šiandien imtųsi darbo, tačiau nūnai kaip bausmė už žmonijos nuo- 
dėmes viešpatauja tinginys, dykystė, išlepimas ir pilvapenystė. 

„Šit ir nusišnekėjo mūsų svečias, — tuomet tarė sau vienas donas 
Lorensas, — bet, šiaip ar taip, jo beprotystė tauri, ir aš pats būčiau 
paskutinis mulkis, jei kitaip manyčiau“. 

Tuo ir pasibaigė jųdviejų pokalbis, nes jie buvo pakviesti prie 
stalo. 

Donas Djegas paklausė sūnų, ar jam pavykę susidaryti nuomonę 
apie svečio protą. 

Į tai sūnus jam atsakė: 

— Jo galvoje tokia painiava, kad jos neišpainiotų jokie gydytojai 
ir gudriausi mokslavyriai, nors ir kiek jų būtų pasaulyje: tai tar- 
puotas pamišimas su laikinais proto pragiedrėjimais. 

Visi susėdo pietauti, ir pietūs pasirodė kaip tik tokie, kokiais 
donas Djegas kelionėje sakėsi paprastai vaišinąs svečius, o būtent: 
valyvai patiekti, skalsūs ir gardūs; bet labiausiai Don Kichotas mė- 
gavosi nuostabia tyla, viešpataujančia namuose nelyginant kartezie- 
čių vienuolyne. 

Kai visi pasikėlė nuo stalo, nusimazgojo rankas ir padėkojo Die- 
vui, Don Kichotas įniko prisispyręs prašyti doną Lorensą paskaity- 
ti eilių, jo rašomų literatūros konkursui. 

Į tai donas Lorensas atsakė: 

— Kad nebūčiau kaip tie poetai, kurie, prašomi paskaityti eilių, 
išsisukinėja, o neprašomi — numarinti jus jomis pasirengę, aš paskai- 
tysiu jums savo glosą: kokios nors vietos laimėti nesitikiu, parašiau 
ją stačiai protą mankštindamas. 

— Vienas mano bičiulis, šviesaus proto žmogus, yra tos nuomo- 
nės, jog posmuoti glosas — tuščias darbas, — tarė Don Kichotas, — 
mat, pasak jo, glosa niekados neprilygstanti teksto, o dažniausiai neat- 
liepianti glosuojamųjų eilių prasmės nei minties. Be kita ko, perne- 
lyg griežtos glosų posmavimo taisyklės: jos draudžia ir klausiamuo- 
sius sakinius, ir jisai sakė, ir aš sakysiu, ir veiksmažodinių daikta- 
vardžių darybą, ir prasmės pakeitimą, — visa tai, kaip ir kiti varžtai 
ir apribojimai, labai varžo glosų posmuotojus, o tatai jūsų malo- 
nybė tikriausiai ir šiaip jau žinote. 

— Tiesą pasakius, pone Don Kichote,— tarė donas Lorensas, — 

aš vis stengiuosi pagauti jūsų malonybę suklystant ir negaliu, nes 
išslystate man iš rankų it ungurys. 

— Nesuprantu, ką jūsų malonybė turite galvoje sakydamas, jog 
„Išslystu jums iš rankų“,— tarė Don Kichotas. 

— Vėliau jums paaiškinsiu,— atsakė donas Lorensas, — dabar 
paklausykite, jūsų malonybe, glosai skirtų eilių ir pačios glosos”, kuri 
skamba šitaip: 


Jei sugrįžčiau praeitin, 
nebebūtų jau baisu, 
ar žinočiau iš tiesų 
tai, kas laukia ateity. 


GLOSA 


Viskas dingsta, viskas žūna, 
nebegrįžia niekados, 
negrąžina man Fortūna 
to, ką davė kitados 
širdimi dosnia kaip sūnui. 
Gal maldavimai karšti 
man sugelbės nevilty: 
sugrąžink, Fortuna, laimę, 
juk gyvenčiau vėl be baimės, 
jei sugrįžčiau praeitin. 


Vardo neprašau garsingo, 
pergalių, triumfo greito 
nei šlovės, kuri pradingo, 
tik meldžiu, idant ateitų 
vėl tos dienos palaimingos. 
Leiski po vargų visų 
grįžt gyveniman dausų: 
kad tik praeitį atgaučiau, 
vėlei laimės paragaučiau, 
nebebūtų jau baisu. 


Ar stebuklo geisti verta? 
Juk grąžint iš nebūties 
to, kas buvo kitą kartą, 


129 XVIII perskyrimas 


jokios jėgos nepadės 

čia, kur man gyvent apkarto. 
Kaip stebėti atgrasu 

laiką bėgant tuo gaisu! 
Veltui jį stabdyt mėginčiau, 
savo laimę ar įminčiau, 

ar Žinočiau iš tiesų? 


Čia viltim gyvent, čia baime, 
širdimi pilna kartybių, 
reiškia merdėti savaime; 
jau geriau gal amžinybėj 
gelbėtis man nuo nelaimių, 
rasti atilsį mirty, 
nors taurė ši per karti. 
Gera būtų šiandie mirti, 
bet dar norisi patirti 
ai, kas laukia ateity. 


Kai tik donas Lorensas baigė skaityti glosą, Don Kichotas pašo- 
ko ant kojų, tvirtai suspaudė jam dešinę ir garsiai, kone šaukda- 
mas, tarė: 

— (Garbė Dievui aukštybėse! Taurusis jaunikaiti, jūs esate geriau- 
sias poetas pasaulyje, ir jus derėtų apvainikuoti laurais ne kur nors 
Kipre ar Gaetoje'', kaip sakė vienas poetas, teatleidžia jam Viešpats, 
bet Atėnų akademijoje, jeigu ji nūnai gyvuotų, taipgi nūnai gyvuojan- 
čiose Paryžiaus, Bolonijos ir Salamankos akademijose! 

Jeigu teisėjai nepaskirs jums pirmos vietos, tai duok Dieve, kad 
Febas suvarstytų juos savo strėlėmis, o Mūzos niekada neperžengtų 
jų namų slenksčio. 

Būkite toks malonus, pone, paskaitykite šį tą iš savo daugiapėdžių 
eilių, idant man visapusiškiau atsiskleistų jūsų nuostabusis talentas. 

Ar nedera stebėtis, jog donas Lorensas, kaip sakoma, labai nusi- 
džiaugė Don Kichoto liaupsėmis, nors laikė jį bepročiu? O pataika- 
vimo galybe, kaip toli tu sieki ir kaip sparčiai plečiasi tavo saldžio- 
sios valdžios ribos! 

Šią tiesą patvirtino donas Lorensas, nes beregint išklausė Don 
Kichoto prašymą ir norą ir perskaitė sonetą, kunam pagrindą davė 
padavimas, arba sakmė, apie Piramą ir Tisbę““. 

Sužeidusi širdin Piramą didžiadvasį, 
Pralaužė spragą išdidi gražuolė. 
Jos pažiūrėt, palikęs lepų guolį, 
Iš Kipro leidžiasi Amūras drąsiai. 


Išgirsta tylą jis, bežadę, grasią,— 
Varžu mat balsui spragoje ankštojoj, 
Bet sieloms ten erdvu, joms meilė uoliai 
Pagelbsti griaudama kliūtis sunkiąsias. 


Nėra draudimų aistrai nežabotai, 
Ir, meilės vedama, skaisti jaunėlė 
Į mirtį žengia; atšiaurus likimas: 


Abu iš karto — neneša net protas! — 
Nužudė, priglaudė, gyvent prikėlė 
Juos vienas kardas, kapas, atminimas. 


— Garbė Dievui! — sušuko Don Kichotas, išklausęs dono Lo- 
renso sonetą.— Tarp begalės šiuolaikinių sunykusių poetų pagaliau 
regiu vykusį poetą, o kad jūsų malonybė, viešpatie mano, toksai esate 
iš tikrųjų, aiškiai byloja šio soneto meistriškumas. 

Keturias dienas Don Kichotas gražiai svečiavosi dono Djego na- 
muose, o paskiau atsiprašė — norįs keliauti toliau, padėkojęs šeimi- 
ninkams už viešnagę ir nuoširdumą, patirtą jų pastogėje, pareiškė, 
jog klajojantiems riteriams nedera mėgautis dykyste ir ištaigomis, 
kaip tik todėl geidaująs vykdyti savo priedermę ir leistis nuotykių ieš- 
koti, o jų, kaip girdėjęs, tame krašte esą gausu, ir čia ketinąs šiuo 
tarpu pasidarbuoti, iki prasidėsiąs turnyras Saragosoje, kur jisai ir 
keliaująs; bet pirmiausia esąs numatęs nusileisti į Montesino olą, apie 
kurią čionykščiai žmonės tiek visokiausių stebuklų pasakoją, taipgi 
apžiūrėti ir ištirti ištakas ir tikrąsias versmes septynių ežerų, krašte 
vadinamų Ruidera. 

Donas Djegas ir jo sūnus "pagyrė taurų Don Kichoto ketinimą ir 
pasiūlė pasiimti iš jų namų ir turto visa, ko tik geidaująs, nes jiems 
malonu esą jam suteikti paslaugą ir pasitarnauti pagerbiant jo narsy- 
bę ir garbingą pašaukimą. 

Pagaliau atėjo išvykimo diena, tiek džiugi Don Kichotui, kiek 
liūdna ir sielvartinga Sančui Pansai, kuris kuo puikiausiai jautėsi dono 
Djego namų ištekliuje ir nėmaž nenorėjo vėl taikstytis su gyvenimu 
pusbadžiu giriose ir tyruose ir atsargų menkyste amžinai subliušku- 
siuose dokluose. Šiaip ar taip, kietai prisikimšo juos viskuo, kas jam 
atrodė reikalingiausia. 

Atsisveikindamas Don Kichotas tarė donui Lorensui: 

— Nepamenu, ar anąsyk sakiau jūsų malonybei, o jeigu ir sa- 
kiau, tai dabar pakartoju: kai, kopdamas į nepasiekiamą Šlovės šven- 
tovės viršūnę, jūsų malonybė panūsite eiti trumpesniu keliu ir patirti 
mažiau vargų, jums priderės tik palikti šaly palyginti ankštą Poezi- 
jos taką ir pasukti ankštuoju klajojančios riterijos taku, kuriuo ženg- 
damas akimoju atsidursite imperatoriaus soste. 

Šitais žodžiais Don Kichotas galutinai įrodė savo nepakaltinamu- 
mą, o dar labiau — pridurdamas tai, ką pridūrė tardamas: 

— Dievas mato, pone done Lorensai, mano didį norą vestis jus 
drauge ir išmokyti, kaip dera būti maloningam nuolankiesiems ir ram- 
dyti ir žaboti išpuikėlius, tai yra išmokyti dorybių, savitų mano pa- 
sirinktajam pašaukimui, o kadangi tam trukdo jūsų jaunas amžius ir 
nepaleidžia jūsų pagirtini siekiai, apsiribosiu nebent patarimu: jūsų 
malonybė pagarsėsite kaip poetas, jei kitų nuomone vadovausitės 
daugiau negu savąja, nes nėra tokių tėvų, kuriems savi vaisiai at- 
rodytų negražūs, o vertindami savo proto vaisius, mes apsigauname 
dar dažniau. 

Tėvas ir sūnus iš naujo nusistebėjo painiava Don Kichoto gal- 
voje, kurioje rikiavosi čia protingos mintys, čia aiškios nesąmonės, 
taipgi tuo užsispyrimu ir atkaklumu, su kokiu, kur buvęs nebuvęs, 
jis tolydžio grįždavo prie savo lemtingai nelemtųjų nuotykių, vienin- 
telio troškimų tikslo ir siekio. 

Po pakartotinių atsidavimo pareiškimų ir mandagybių, pilies šei- 
mininkei maloningai leidžiant, Don Kichotas ir Sančas pagaliau iš- 
jojo — vienas Rosinantu, kitas palšiu. 

XIX PERSKYRIMAS 


KUR PASAKOJAMA, KAS NUTIKO 
SUSIDŪRUS SU ĮSIMYLĖJUSIU PIEMENIU, 
TAIPGI KITI TIKRAI SMAGŪS NUTIKIMAI 


Ne per toliausia nukeliavęs nuo dono Djego dvaro, Don Kichotas 
susitiko du vyriškius, lyg dvasininkus, lyg studentus'?, o su jais drau- 
ge — du sodiečius: visi keturi jojo raiti ant asilų padermės gyvulių. 

Vienas studentas vežėsi tarytum baltos gelumbės sklypą, sykiu 
su dviem poromis vilnonių kojinių įrištą į žalios drobės skiautę, at- 
stojančią jam kelionkrepšį; kitas nesivežė nieko, tik dvi naujinteles 
mokomąsias špagas su odiniais užmovais ant smaigalių. 

Sodiečiai vežėsi kitokių daiktų, aiškiai rodančių ir bylojančių, 
kad juodu buvo kokiame didesniame miestelyje ir, ten apsipirkę, 
dabar grįžta namo. 

Ir studentai, ir sodiečiai nusistebėjo Don Kichotu lygiai taip, kaip 
stebėjosi visi, pirmąsyk jį išvydę, ir visiems parūpo susižinoti, kas per 
vienas būsiąs tasai žmogus, nė iš tolo nepanašus į kitus žmones. 

Don Kichotas pasisveikino ir, išsiklausęs, kad jie keliauja ton 
pačion šalin, pasiūlė joti drauge ir paprašė sulėtinti žingsnius, nes jo 
arklys nespėjąs su jų asilėmis; be to, iš mandagumo glaustai nupasa- 
kojo, kas esąs, kokį turįs pašaukimą ir siekį — girdi, esąs klajojantis 
riteris, visuos pasaulio kraštuos ieškąs nuotykių. 

Taipgi pasisakė tikruoju vardu esąs Don Kichotas Lamančietis, 
o prievardžiu — Liūtų riteris. 

Sodiečiams visa tai atrodė taip, lyg jis būtų kalbėjęs graikiškai 
arba kokiu žargonu, tik, aišku, ne studentams, nes jie akimoju sume- 
tė, kad Don Kichotui galva nusekusi, bet, šiaip ar taip, žiūrėjo į jį su 
pagarbia nuostaba, ir vienas jų tarė: 

— Jeigu jūsų malonybė, garbusis riteri, keliaujate be aiškaus 
tikslo, kaip nuotykių ieškotojų įprasta, teikitės joti su mumis: jūsų 
malonybė pamatysite tokias smagias ir prašmatnias vestuves, kokių 
nei Lamančoje, nei kur kitur per daugel mylių aplink dar nekelta. 

Don Kichotas pasiteiravo, gal vestuvės būsiančios kokio didžiojo 
kunigaikščio, kad studentas šitaip jas liaupsinąs. 

— Anaiptol,— atsiliepė studentas, — vienas ūkininkas, didžiausias 
šio krašto turčius, veda ūkininkaitę, tokią gražuolę, kokių dar nei 
regėta, nei girdėta. Vestuves žadama švęsti neįprastai ir naujoviš- 

kai: mat jos būsiančios pievoje priešais jaunosios sodžių, beje, vardu 
ji — Kiterija Gražioji, o jaunasis — Kamačas Piniguočius, ji — aš- 
tuoniolikos metų, jis — dvidešimt dvejų, pora, kokių reta, nors kai 
kurie visažiniai, atmintinai moką visas giminystes, tvirtina, jog gra- 
žioji Kiterija kilusi iš geresnės giminės negu Kamačas, tačiau į tai 
dabar niekas nežiūri: pinigas bet kurį trūkumą išlygina. 

Kas be ko, tasai Kamačas dosnios širdies: jam dingtelėjo mintis 
visoj pievoj pastatyti tokią šakų pavėnę, kad saulės spinduliams bus 
nelengva prasismelkti ligi vešlios žolės. 

Be kita ko, jis rengia šokius ir su špagomis, ir su Žvangučiais: mat 
jo sodžiuje yra pasiutusių šokėjų, mokančių atsakančiai kratyti juos 
ir barškinti, o apie tokius, kurie šokdami ploja sau per padus, nė kal- 
bėti nekalbu, — jų, kaip girdėjau, prisikvietė devynias galybes. 

Bet šitos vestuvės ilgam įsimins ne dėl to, apie ką čia kalbėjau, 
ir ne dėl daugelio kitų dalykų, kuriuos nutylėjau,— mano galva, 
svarbu, kaip jose elgsis sielvarto prislėgtas Basilijas. 

Basilijas — tai piemuo iš to paties sodžiaus kaip ir Kiterija, jų- 
dviejų tėvų trobos stovi viena šalia kitos, ir šia aplinkybe pasinau- 
dojo Amūras, iš užmiršties prikeldamas Piramo ir Tisbės meilę: mat 
Basilijas nuo mažens, dar visai jaunutis, pamilo Kiteriją, o ji dorin- 
gu prielankumu atsiliepė į jo jausmą, tad visas sodžius neturėdavo 
kitos kalbos, kaip tik apie šių dviejų vaikų — Basilijo ir Kiterijos — 
meilę. 

Kai tiktai abudu suaugo į metus, Kiterijos tėvas nutarė nebesi- 
leisti Basilijo į namus, kur šis būdavo dažnas svečias, o kad nebeka- 
muotų visokiausi įtarimai ir nuogąstavimai, sumanė ištekinti dukterį 
už turčiaus Kamačo, nes buvo nusiteikęs prieš josios vestuves su Basi- 
liju, dosniau apdovanotu gamtos malonėmis nekaip Fortūnos... 

Šiaip ar taip, jei kalbėsime be šešėlio pavydo, pridėję ranką prie 
širdies, Basilijas — pats vikriausias jaunikaitis, kokį tik pažįstu, šau- 
niai svaido kuoką, neprilygstamas imtynininkas, meistriškai Žaidžia 
kamuoliu, bėgioja kaip danielius, šokinėja ne prasčiau už stirną, die- 
viškai muša ritinį, balsą turi vieversio, gitara skambina taip, kad ji 
stačiai gieda Žmogaus balsu, o svarbiausia — kardą valdo kaip reta. 

— Jau vien dėl to,— įsiterpė Don Kichotas,— šis jaunikaitis 
pelnytai galėtų vesti ne tik gražiąją Kiteriją, bet ir pačią karalienę 
Gvineverę, jeigu šiandien ji būtų gyva, nors ir kaip priešintųsi tam 
Lanselotas“? ir visi kiti, kurie susimanytų regzti pinkles. 

— Pasakykite tai mano pačiai, — įsikišo Sančas Pansa, ligi tol 

tylomis klausęsis.— Ji laikosi tokio nusistatymo, kad vestųsi tie, kurie 
tinka vienas kitam į porą, kaip priežodis sako: purvas batui — ne 
brolis. Labiausiai norėčiau, kad tasai gerasis Basilijas, kuris man 
jau prilipo prie širdies, vestų ponią Kiteriją, o tiems, kurie trukdo 
įsimylėjusiems vestis, Dieve duok dangaus karalystę ir amžiną palai- 
mą (Sančas norėjo pasakyti priešingai). 

— Jeigu visi įsimylėjusieji ims tuoktis, — tarė Don Kichotas, — 
tėvai nebeturėtų teisės parinkti porą savo vaikams ir juos suvesdinti 
prideramu laiku; ir jeigu dukterys gautų valią pačios rinktis vyrus, 
viena nusižiūrėtų tėvų tarną, kita — pirmą pasitaikiusį plevėsą ir 
pramuštgalvį, pakerėjusį ją savo švankumu ir pasipūtimu... Juk mei- 
lė ir simpatija labai lengvai aptemdo protui akis, o tokį žingsnį žen- 
giant, dera gerai apsižiūrėti, nes, renkantis gyvenimo draugą, esama 
didelio pavojaus apsigauti: kad santuoka būtų sėkminga, reikia itin 
didelio apdairumo ir ypatingos Dievo malonės. 

Tarkime, kas nors rengiasi tolimai kelionei: jeigu jis protingas, 
susiieško patikimą ir malonų bendrakeleivį, — tad kodėl jo pavyzdžiu 
nepasekus tiems, kuriems skirta lydėti vienam kitą visą gyvenimą ligi 
pat mirties slenksčio, juo labiau kad su savo gyvenimo drauge turė- 
site būti drauge ir lovoje, ir prie stalo, ir visur kitur, o kas gi yra 
tokia draugė vyrui, jeigu ne jojo žmona? 

Žmona — tai ne prekė, kurią nusipirkus galima grąžinti, pakeisti 
arba sumainyti, ji — ištikimas palydovas, su kuriuo neatsisveikinsi. 
iki neatsisveikinsi su gyvenimu; tai kilpa, kuri, užsiveržusi ant kaklo, 
tampa Gordijaus mazgu, ir jo neatriši, kol neperrėš giltinė savo 
dalgiu. 

Dar ilgai galėčiau samprotauti šia tema, bet man rūpi sužinoti, 
gal ponas licenciatas norėtų šį tą pridurti prie Basilijo istorijos. 

Į tai studentas, bakalauras ar licenciatas, kaip jį pavadino Don 
Kichotas, atsakė: 

— Norėčiau pridurti dar šit ką: nuo tos dienos, kai Basilijas 
sužinojo, kad gražioji Kiterija teka už Kamačo Piniguočiaus, nei 
jis juokiasi, nei protingą žodį pasako; vaikščioja amžinai susimąstęs 
ir paniuręs, kalbasi patsai su savimi (o tai aiškus ir neginčijamas 
ženklas, kad jam protas pasimaišė), menkai valgo ir miega menkai, 
ir valgo tik vaisius, miega — jeigu tai galima miegu pavadinti — 
laukuose, ant grynos žemės, kaip laukinis žvėris. Retkarčiais kilste- 
lėja akis į dangų, bet dažniausiai žiūri nudelbęs žvilgsnį ir sustingęs, 
atrodo, matai aprengtą statulą vėjo plaikstomais drabužiais. 


135 XIX perskyrimas 


Trumpai drūtai, iš visa ko sprendžiant, širdy jam liepsnoja meilė, 
ir mums, jo pažįstamiems, baugu, kad rytoj, tardama „taip“ Kama- 
čui, gražioji Kiterija paskelbs mirties nuosprendį Basilijui. 

— Dievas jį apsaugos, — tarė Sančas.— Dievas duoda žaizdą, 
duoda ir vaistą; niekas nežino, kas už galo vežimo; o kol saulė pate- 
kės, rasa akis išės. Kartą pats savo akimis mačiau: ir lyja, ir saulė 
šviečia; kitas vakare eina gulti sveikas kaip ridikas, o rytą — nė 
krust iš lovos. 

Ir sakykit man, ar gali kas pasigirti įkalęs vinį į Fortūnos ra- 
tą?'? Žinia, niekas; o tarp moters „taip“ ir „ne“ aš nė nebandyčiau 
įsprausti smeigtuko galelio — netilptų, ir baigtas kriukis. Jei tik 
žinočiau, jog Kiterija visa širdimi ir siela myli Basiliją, galvą dėčiau, 
kad viskas jam išeis į gera: mat meilė, kaip girdėjau, turi tokius aki- 
nius, jog, žiūrint pro juos, varis atrodo auksas, neturtas — praban- 
ga, o traiškanos — perlai. 

— Ar nesiliausi pagaliau, Sančai, kad tave šimtas! — sušuko Don 
Kichotas.— Kai pradedi berti savo patarles ir priežodžius, nė šėto- 
nas tavęs neužčiauptų. Galvijau tu neraliuotas, ką tu išmanai apie 
vinis, ratus ir visa kita? 

— Et, kad jūs manęs nesuprantat, — atrėmė Sančas, — tai nieko 
nuostabaus, jog ir mano pamokymai jums atrodo paistalai; bet di- 
delis čia daiktas: aš pats save suprantu ir žinau, jog kalbėdamas anaip- 
tol nenusikalbu, o šit jūsų malonybė, viešpatie mano, amžinai kim- 
bat prie kiekvieno mano žodžio ir netgi darbo lygu koksai dvokantas. 

— O tu amžinai darkai kalbą, kad Dievas tave nubaustų,— at- 
siliepė Don Kichotas.— Ne dvokantas reikia sakyti, bet advokatas. 

— Nustokit priekabiauti, jūsų malonybe,— tarė Sančas, — juk 
žinot, jog ne sostinėj augau, o Salamankoj nesimokiau, kad išmany- 
čiau, ar kur nukandau kokią raidę, ar pridėjau. Dievaži, šventas 
žodis, nėr ko versti sajagiečio kalbėti tolediškai““, o ir tolediečiai 
toli gražu ne visi liežuvius pasikaustę, kad šnekėtų kaip iš rašto. 

— Žinia, — pritarė licenciatas, — tie, kurie amžinai trinasi Odmi- 
nių kvartale arba Sokodovere““, negali taip dailiai kalbėti kaip tie, 
kurie kone ištisas dienas vaikštinėja po Katedros šventorių, nors ir 
vieni, ir kiti — tolediečiai. Gryna, taisyklinga, sklandžia ir aiškia 
kalba šneka tik išprusę sostinės gyventojai, nors jie ir būtų gimę 
Machalaondoje““. 

Aš tyčia sakau išprusę, nes didumos sostinės gyventojų išprusu- 
siais nepavadinsi, o apyvarton įėjęs išprusimas — tai taisyklingos kal- 

bos abėcėlė. Aš, ponai, jums leidus, Salamankoje mokiausi kanonų 
teisės ir galiu pasigirti, jog savo mintis sugebu reikšti aiškiai, papras- 
tai ir suprantamai. 

— Jeigu jūs tikrai galėtumėte pasigirti, jog kalba jums rūpi 
labiau negu špagos, universitete laikytumėte pirmą vietą, o ne vilk- 
tumėtės uodegoj,— įsiterpė kitas studentas. 

— Na jau, bakalaure,— atsiliepė licenciatas, — jūs labai klys-+ 
tate sakydamas, jog fechtavimo menas — tuščias daiktas. 

— Tai ne vien mano nuomonė, bet ir neginčijama tiesa, — pareiš- 
kė Korčuelas,— ir jeigu pageidaujate pats tuo įsitikinti, neatidėlio- 
kime: jūs turite špagą, aš — tvirtą ranką ir pakankamai sveikatos ir 
drąsos, o tai jau nemažai, idant pripažintumėte, kad aš neklystu. 

Lipkite iš balno ir parodykite savo meną: įtūpstus, ratus, kampus 
ir visa kita, o aš viliuosi, kad jums kibirkštys pažirs iš akių, kai perma- 
nysite mano naujovišką ir grubų kovos būdą, kuriuo kliaujuos kaip 
Viešpačiu Dievu. ir tikiu, jog dar negimė toks žmogus, kuris neatsuk- 
tų man kulnų, ir jog nerastume pasaulyje tokio, kurio neišver- 
sčiau iš koto. 

— Nesiimu spręsti, atsuksite jūs man kulnus ar ne,— atsakė 
fechtuotojas, — bet, galimas daiktas, ten, kur pirmąsyk pastatysite koją, 
jums atsivers kapas; žodžiu, krisite vietoj už tai, jog niekinate fech- 
tavimo meną. 

— Tuoj pamatysim, — tarė Korčuelas. 

Ir, mikliai nušokęs nuo asilo, įnirtingai ištraukė vieną špagų, kurias 
vežėsi licenciatas. 

— Ne, taip netinka daryti,— įsiterpė tuomet Don Kichotas, — 
sprendžiant šį ligi šiolei ginčijamą klausimą, aš pageidauju būti ir fech- 
tavimo mokytojas, ir dvikovos teisėjas. 

Ir, nulipęs nuo Rosinanto, su ietimi rankoje atsistojo vidury ke- 
lio, tuo tarpu licenciatas grakščia laikysena ir darniais žingsniais 
ėmė pulti Korčuelą, o šis žengė jam priešais, kaip sakoma, žaibuoda- 
mas akimis. 

Abu juos lydintys sodiečiai, raiti ant asilių, tapo šios kruvinos tra- 
gedijos žiūrovais. 

Korčuelas smaigstė, kirto tiesiai, iš viršaus, atgalia ranka, abiem 
rankomis — smūgiai pylėsi be skaičiaus, įnirtingi kaip įsiutintų vaps- 
vų spiečius, tankūs lyg kruša. Jis puolė kaip įdūkęs liūtas, tačiau, 
kur buvęs nebuvęs, susidurdavo su odiniu licenciato špagos užmovu. 
kiekvienąsyk atvėsinančiu jam įkarštį, ir norom nenorom gaudavo 

jį bučiuoti nelyginant kokią relikviją, nors gal ne taip pamaldžiai, 
kaip pridera ir įprasta relikvijas bučiuoti. 

Žodžiu, špagos kirčiais licenciatas perskaičiavo jam visas trumpos 
sutanos sagas ir suraižė skvernus į siaurutes juosteles, panašias į aš- 
tuonkojo čiuptuvus; dusyk nutrenkė jam skrybėlę ir šitaip nugalavo, 
jog persiutęs Korčuelas iš pykčio ir apmaudo griebė špagą už koto ir 
sviedė šalin su tokia jėga, kad vienas ten esančių sodiečių, iš profe- 
sijos raštininkas, nuėjęs jos atnešti, vėliau paliudijo, kad ji nulėkusi 
kone tris ketvirčius mylios, ir šis liudijimas akivaizdžiai ir nenunei- 
giamai patvirtina teiginį, jog menas nugali jėgą. 

Korčuelas nusigalavęs klastelėjo ant žemės, o Sančas, priėjęs prie 
j0, tarė: 

— Dievaž, jūsų malonybe pone bakalaurė, paklausykit mano 
patarimo ir ateity neikit su niekuo špaguotis, verčiau kibkit ristynių ar- 
ba mėtykit kuoką, nes tai pritinka jūsų amžiui ir sveikatai, o tie va- 
dinamieji faktuotojai, kaip girdėjau, špagos galu pataiko į adatos 
skylutę. 

— Džiaugiuosi, kad man pratrynė akis ir kad savo kailiu paty- 
riau, kaip toli buvau nuo tiesos, — tarė Korčuelas. 

Ir atsistojęs apkabino licenciatą, ir juodu pasidarė dar didesni 
draugai, nei anksčiau buvo; laukti raštininko, nuėjusio parnešti špa- 
gos, jie nepanoro negeidaudami gaišintis ir todėl sutarė keliauti to- 
liau, idant kaip galima anksčiau nukaktų Kiterijos sodžiun, iš kur 
visi buvo kilę. ' 

Visą likusį kelią licenciatas samprotavo apie fechtavimo privalu- 
mus, pateikdamas tiek neginčijamų pavyzdžių ir matematiškai tikslių 


pyrimas buvo galutinai palaužtas. 

Jau temo; tačiau, artinantis prie sodžiaus, jiems visiems pasirodė, 
jog dangus viršum jo ištisai nužertas nesuskaitoma daugybe skaisčių 
žvaigždžių. 

Drauge išgirdo neaiškius, švelnius visokiausių instrumentų garsus, 
kaip antai: fleitų, būgnelių, kanklių, birbynių, būgnų ir barškynių, 
o kai prijojo visai arti, pamatė, jog didelė žalia pavėnė, įrengta prie 
įvažiavimo į sodžių, perdėm nukabinėta mažučiais žibintuvėliais ir jog 
jų netgi vėjas neužpučia, nes nuo švelnaus jo dvelksmo nejudėjo nė 
vienas lapelis. 

Būreliais išsisklaidę toje jaukioje lankoje, muzikantai linksmino 

vestuvininkus: vieni šoko, antri dainavo, treti griežė įvairiais minė- 
tais instrumentais. 

Atrodė, jog po visą lanką skrajoja pati Linksmybė ir laigo pats 
Džiugesys. 

Daugis žmonių rentė pakylas, kad rytojaus dieną svečiams būtų 
patogu žiūrėti vaidinimų ir šokių, kurie turėjo vykti toje vietoje, 
skirtoje turčiaus Kamačo vestuvių iškilmėms ir Basilijo šermenims. 

Don Kichotas atsisakė joti sodžiun, nors ir kaip kvietė ir sodietis, 
ir bakalauras: prasimetė, jo manymu, labiau nei pamatuota dingsti- 
mi, jog klajojančių riterių įprasta nakvoti laukuose ir giraitėse, tik 
jokiu būdu ne sodybose, nors jiems būtų siūloma net auksuota pas- 
togė; ir sulig tais žodžiais išsuko iš kelio, užduodamas širdį Sančui, 
dar tebemenančiam gražią viešnagę dono Djego pilyje, kitaip sakant, 
namuose. 


XX PERSKYRIMAS 


KUR PASAKOJAMA APIE KAMAČO 
PINIGUOČIAUS VESTUVES IR TAI, KAS 
NUTIKO BASILIJUI BETURČIUI 


Skaisčioji Aurora dar tik maloningai leido ugningajam Febui 
savo kaitriųjų spindulių karščiu sugerti drėgmės perlus nuo josios 
auksinių plaukų, o Don Kichotas jau pašoko ant kojų ir, išgujęs tin- 
gulį iš sustingusių sąnarių, pašaukė ginklanešį Sančą, vis dar tebe- 
knarkiantį; matydamas, jog Sančas miega, Don Kichotas, užuot 
žadinęs jį, tarė: 

— O laimingiausias visų, šioje žemėje gyvenančių, laimingiausias, 
nes miegi ramia širdimi, nei kam pavydulį jauti, nei keli, nei burti- 
ninkai tave persekioja, nei kerai baugina! 

Miegoki, sakau tau ir galiu tat šimtąsyk pakartoti, nes, bego- 
dojant apie savąją damą, pavydo kančios nenuvaiko tau miegų ir ne- 
drumsčia poilsio mintys apie skolas ir duoną kasdieninę, kurios rytoj 
turėsi prasimanyti sau ir savo mažytei, vargų spaudžiamai šeimai. 

Nekamuoja tavęs garbėtroška nei žudo šio pasaulio tuštybė, nes 
visi tavo norai sueina į rūpestį asilu, o rūpestį savimi užkrovei ant 
mano pečių: pati gamta sykiu su gyvenimu pusiausvyros dėlei užkrovė 
šią naštą ponams. 

Tarnas miega, o ponas būdrauja ir svarsto, kaip jį išmaitinti, kaip 
palengvinti jo dalią ir kokiomis malonėmis jį apipilti. Kai dangus 
alsuoja karščiu ir neduoda žemei reikiamos drėgmės, skausmas spau- 
džia širdį ne tarnui, bet ponui, nes tąjį, kuris tarnavo jam derliaus ir 
pertekliaus metais, jam privalu išmaitinti taipgi nederliaus ir bado 
metais. 

Į visa tai Sančas neatsakė, nes miegojo, ir dar negreit būtų pa- 
budęs, jeigu Don Kichotas ieties smaigaliu nebūtų jo pakirdinęs. 

Pagaliau jis pabudo apsnūdęs ir išglebęs ir, žvalgydamasis į visas 
puses, tarė: 

— Jei neklystu, nuo pavėnės pusės dvelkia veikiau spirgintų la- 
šinių negu čiobrelių ir kmynų kvapai ir aromatai. Jeigu vestuvės 
prasideda tokiais gardžiais kvapais, kaip Dievą myliu, tikriausiai čia 
bus gausios ir prašmatnios vaišės. 

— Liaukis, pilvapeny,— tarė Don Kichotas,— verčiau eikime į 
tas jungtuves, pažiūrėkime, ką darys atstumtasis Basilijas. 

— Tegu sau daro, ką nori, — atsakė Sančas, — jei nebūtų toks 
skurdžius, ir susivestų su Kiterija. Kur tai matyta: plikas basas, o 
griebia kur riebi! Dievaž, pone, mano galva, kas skurdžiui prieina- 
ma, tuo tegul ir džiaugiasi, ir nėra ko dangiškų migdolų norėti. 

Duodu ranką nukirst, jog Kamačas gali pinigais užpilti Basiliją, 
o Jeigu jau taip, Kiterija būtų paskutinė kvaiša, visus tuos pašvitus 
ir brangiausius pažibus, kurių turbūt pridovanojo ir dar pridovanos 
jai Kamačas, iškeisdama į Basilijo miklumą, su kokiu jis mėto kuoką 
ir špaguojasi. Gali gražiausiai mėtyt kuoką ir švankiausiai špaguotis, 
bet už tai smuklėje nė puskvortės vyno negausi. 

Kuriam velniui visi tie talentai ir gabumai, jeigu jie jokios nau- 
dos neduoda? O šit jeigu likimas apdovanoja tokiais talentais Žmogų, 
kurio kišenė sunki, tada jau tikrai akys varva. Kai geri pamatai, ir 
troba gera, o geriausias pamatas pasauly — pinigas. 

— Dėl Dievo, Sančai, — nutraukė jį Don Kichotas, — liaukis tu su 
savo prakalbomis. Esu įsitikinęs, kad jeigu tau leistum šnekėti kiek- 
vienąsyk, kai įsivarai į kalbas, tau nebeliktų laiko nei valgyti, nei mie- 
goti: taip ir pliaukštum be perstojo. 

— Jeigu jūsų malonybė būtumėt geros atminties, — tarė Sančas, — 
tikriausiai nebūtumėt pamiršęs, kokią mudu sudarėm sutartį prieš 
paskutinįsyk išvykdami iš namų, o vienas tos sutarties straipsnis sa- 
ko, kad man valia kalbėti visa, kas tik ant seilės užeina, jeigu tai ne- 

kenkia mano artimui ir neužgauna jūsų malonybės orumo, ir ligi 
šiolei, man regis, tam straipsniui aš nenusižengiau. 

— Nepamenu tokio straipsnio, Sančai, — atsakė Don Kichotas, — 
bet jeigu toks ir būtų, vis dėlto norėčiau, kad tu nutiltum ir eitum 
prie darbo, nes muzika, kurią vakar vakare girdėjome, vėl džiugiai 
skamba kloniuose, ir jungtuvės, be abejo, įvyks gaivų rytmetį, o ne 
kaitrų popietį. 

Sančas įvykdė pono paliepimą, ir, kai tik pabalnojo Rosinantą 
ir palšį, abudu sėdo raiti ir lėta žingine įjojo po žalių šakų pastoge. 

Pirmiausia Sančui krito į akis geras buliukas, pasmeigtas ant guo- 
bos kamieno, atstojančio iešmą, ir čirškinamas viršum laužo, kuriame 
liepsnojo pusėtina rietuvė malkų, o šeši katilai, sustatyti aplink lau- 
žą, priminė ne tiek įprastus katilus, kiek kubilus, kurių kiekviename 
būtų tilpęs kalnas mėsos: į juos taip nepastebimai vienas po kito lindo 
ir nyko ištisi avinai, lyg tai būtų buvę ne avinai, o balandžiai. 

Be skaičiaus kabojo ant medžių nudirtų zuikių ir nupeštų vištų — 
laukė savo šarvojimo katiluose; vėso medžiuose sukabinėti viso- 
kiausi laukiniai paukščiai ir gyviai. 

Sančas priskaičiavo daugiau kaip šešiasdešimt vynmaišių, kiek- 
vienas mažų mažiausiai po trisdešimt kvortų vyno, kaip vėliau paaiš- 
kėjo, pačių geriausių rūšių. 

Ten pat kūpsojo kalnai baltutėlės duonos, sakytumei, javų prėslai 
klojimuose; iš sūrių lyg iš plytų buvo sukrauta visa siena; du kubilai 
su aliejum, didesni už dažytojų statines, stovėjo parengti įvairiems 
kepiniams, kuriuos kepėjai traukė dideliausiomis ližėmis ir bėrė į 
čia pat stovintį kubilą su medum. 

Virėjų — vyrų ir moterų — buvo daugiau nei pusė šimto: visi 
kaip vienas valyvi, apsukrus, linksmi. 

Talpiame buliuko pilve buvo įsiūta dvylika jaunų žinduklių par- 
šelių, kad jautiena būtų gardesnė ir švelnesnė. 

Didelėje skrynioje buvo visokiausių prieskonių, tarytum supirktų 
ne svarais, bet ašmainiais. 

Žodžiu, vaišės buvo kaimiškos, bet užtat tokios gausios, kad jų 
būtų užtekę ištisai kariaunai pamaitinti. 

Sančas žiopsojo į visa tai, glostė akimis, seiles varvino. Pirmiau- 
sia primasino jį ir priviliojo katilai, iš kurių mielai būtų prisikrovęs 
gerą dubenį; paskiau jį sugundė vynmaišiai, o galop — visokiausi 
kepiniai, čirškinami keptuvėse, jeigu pilvoti katilai vadintina keptu- 
vėmis. Nesikęsdamas ir neišgalėdamas atsispirti pagundai, jis priėjo 

prie vieno bruzdaus virėjo ir mandagiu, bet alkanu balsu paprašė, kad 
leistų viename tų puodų padažyti kriaukšlelę duonos. 

Į tai virėjas atsakė: 

— Šiandie, brolau, turčiaus Kamačo dėka alkis išėjo iš apyvartos. 
Lipk nuo asilo, pasižvalgyk samčio, išgriebk vieną kitą vištytę ir 
šveisk į sveikatą. 

— Kad niekur nematau samčio,— tarė Sančas. 

— Pala, — atsiliepė virėjas. — Vargeli tu mano, koks tu nepaslink- 
šis ir liurbis! 

Ir sulig šiais žodžiais stvėrė puodą, įmurkdė į vieną katilą, ištraukė 
tris vištas ir dvi žąsis ir tarė Sančui: 

— Kirsk, bičiuli, atsigavėk šiuo mažmožiu, gal ištversi iki pietų. 

— Kad neturiu kur susidėt,— atsiliepė Sančas. 

— Tai neškis su visu puodu,— atsakė virėjas, — Kamačo turtai 
ir laimė išlygins visus nuostolius. 

Sančui derantis, Don Kichotas tuo tarpu stebėjo, kaip pavėnėn 
įjoja dvylika sodiečių, visi prašmatniais šventiniais apdarais, raiti 
ant kiltų kumelių, veriančių akį prabangiais aptaisais ir pakaklėse 
nukabinėtų žvangučiais; visas šis darnus būrelis keliskart šuoliais 
aplėkė lanką, smagiai klykaudamas ir šaukdamas: 

— Valio Kamačui ir Kiterijai! Jo turtai prilygsta jos grožį, o 
ji — gražiausia pasaulyje! 

Tatai girdėdamas, Don Kichotas sau vienas tarė: 

„Savaime aišku, jie niekada nebus matę manosios Dulsinėjos To- 
bosietės, nes jeigu būtų matę, kur kas santūriau liaupsintų tą savo 
Kiteriją“. 

Ilgai netrukus pavėnėn iš visų pusių ėmė rinktis gausių ir įvairių 
šokių dalyviai, o tarp jų — dvidešimt keturi kardų šokėjai, šaunūs 
ir išvaizdūs jaunikaičiai baltutėlės drobelės apdarais, galvas apsirišę 
margomis plonyčio šilko skepetaitėmis; vienas raitelių paklausė šokių 
vadovą, mitrų jaunikaitį, ar šokėjų kuris nesusižeidęs. 

— Kol kas, ačiū Dievui, dar nė vienas nesusižeidė, — atsakė šis, — 
visi sveiki. 

Ir tuoj sykiu su draugais ėmė taip vikriai suktis ir išdarinėti vi- 
sokias figūras, jog netgi Don Kichotas, ne kartą stebėjęs panašius šo- 
kius, turėjo pripažinti, kad tokių smagių kaip šis dar nebuvo matęs. 

Patiko jam ir kitas šokis, kai pasirodė būrelis neregėto gražumo 
mergelių, pažiūrėti tokių jaunučių, kad nė viena jų nebuvo jaunesnė 
kaip keturiolikos ir vyresnė kaip aštuoniolikos metų; visos vilkėjo 

žalios gelumbės suknelėmis, galvas pasipuošusios jazminų, rožių, bur- 
nočių ir sausmedžių vainikais, o plaukai — vienų supinti į kasas, kitų 
palaidi, — buvo tokio šviesumo, jog drąsiai galėjo varžytis su saule. 

Vadovavo joms godingas senis ir garbingo amžiaus matrona, pa- 
gal metus nepaprastai guvūs ir pašankūs. Dūdmaišiui grojant, mergelės 
skrajojo kaip geriausios pasaulio šokėjos, ir jų kojos buvo tokio pat 
eiklumo, kokio veidų ir akių išraiška — drovumo. 

Po to sekė kitas įmantrus šokis — iš tų, kurie vadinami vaidy- 
biniais“?. Atliko jį aštuonios nimfos, išsirikiavusios dviem eilėmis: 
vienai vadovavo dievas Kupidonas, kitai — Pelno dievas; Kupidonas 
buvo su sparnais, lanku, strėline ir strėlėmis, o Pelno dievas vilkėjo 
prabangiu ryškiaspalviu drabužiu, nuaustu iš aukso ir šilkų. Amūrą 
lydinčios nimfos ant nugaros turėjo po baltą pergamento lakštą, 
kuriame buvo išvedžiotas kiekvienos vardas. Pirmoji vadinosi Poezija, 
antroji — Išmintis, trečioji — Prakilnybė, ketvirtoji — Narsybė. 

Lygiai taip buvo sužymėtos ir Pelno dievo palydovės: Dosnybė — 
skelbė pirmas užrašas, Dovana — antrasis, Lobis — trečiasis, o ketvir- 
tasis — Taikioji Savastis. 

Priešaky slinko medinė pilis, tempiama keturių laukinių, apsida- 
riusių gebenėmis ir žaliai dažytomis pakulomis, ir visa tai atrodė ši- 
taip tikroviška, jog Sančas kad kiek būtų persigandęs. Pilies fron- 
tone ir ant visų keturių sienų buvo užrašyta: Doros pilis. 

Eiseną lydėjo keturi smagus muzikantai su tambūrinais ir flei- 
tomis. 

Šokį pradėjo Kupidonas, paskui, atlikęs porą figūrų, pakėlė akis 
į mergelę, pasirodžiusią dantytame pilies kuore, nusitaikė į ją iš 
lanko ir kreipėsi tokiais žodžiais: 


Aš — dievaitis, visagalis 
žemėj ir dangaus aukštybėj, 
ten, kur siaudžia vilnys žalios, 
pragaro šiurpioj tamsybėj, 
kur šėtonas siaubą kelia. 


Baimės nepatyriau niekad, 
tai darau, ką leidžia spėkos, 
netgi tai, ko nevalia, 
nugaliu sava valia, 
niekam nesakau aš dėkui. 

Baigęs posmus, paleido strėlę viršum pilies ir grįžo į savo vietą. 
Tuomet priekin žengė Pelno dievas ir atliko porą figūrų. Tambū- 
rinams nutilus, prabilo šitaip: 


Ne pora man Kupidonas, 
pavaldus nors jam esu, 
kilęs iš aukštesnio luomo 
ir atėjęs iš dausų, 
žemėj viešpats aš ir ponas. 


Kas nežiūri sau naudos, 
prigyvena greit bėdos; 
vargas tam, kas Pelno vengia! 
Tau tarnauti pasirengęs 
šiandien, ryt ir visados. 


Pelno dievas pasitraukė į šalį, ir pasirodė Poezija; atlikusi kaip 
ir anuodu porą figūrų, ji nukreipė akis į pilies mergelę ir pradėjo 
šitaip: 

Aš, globotoja poetų, 
tau linkėjimų saldžių, 
posmais išmaniai sudėtų, 
iš visos širdies siunčiu 
tūkstančiais žavių sonetų. 


Jei manim nesibodėsi, 
apie tavo laimę šviesią, 
keliančią kitoms pavydą, 
mano giesmės ankstų rytą 
lig dangaus aukštybių liesis. 


Poezija pasitraukė atgal, o iš Pelno dievo būrelio išėjo Dosnybė 
ir, atlikusi savo figūras, prabilo: 


Aš, vadinama Dosnybe, 
aukso vidurio laikaus, 
išlaidumo beprotybės 
iš visų jėgų krataus 
kaip ir priešingos blogybės. 


Antra dalis 144 


Kad iškiltum į viršūnes, 
būsiu aš nuo šiol švaistūnė, 
nors yda tai, bet garbinga, 
širdžiai mylinčiai būdinga, 
kol gyvybė tvylo kūne. 


Lygiai taip išeidavo priekin ir pasitraukdavo abiejų būrelių nim- 
fos: kiekviena atlikdavo savo figūras ir padeklamuodavo eiles, kartais 
dailias, kartais juokingas, ir Don Kichoto atmintin (o buvo jis geros 
atminties) įstrigo tik čia minėtosios; paskiau visi susimaišė, čia 
gražiai ir nevaržomai šokdami ratelį, čia vėl išsibarstydami; kiekvie- 
nąsyk praeidamas pro pilį, Kupidonas paleisdavo aukštyn strėlę, 
o Pelno dievas daužydavo į sienas auksuotas taupykles. 

Kurį laiką šokęs, Pelno dievas galop išsitraukė pažiūrėti pinigų 
kimštinai prikimštą kapšą, pasiūtą iš rainos katės kailiuko, ir taip 
stipriai sviedė į pilį, jog nuo smūgio subyrėjo ir išvirto pilies sienos, 
o mergelė paliko be jokios priedangos ir apginties. 

Tuomet pribėgo prie jos Pelno dievas su visa palyda ir, užmetęs 
jai ant kaklo auksinę grandinę, nusidėjo, kad pagrobia ją, pavergia 
ir ima nelaisvėn; tai matydamas, Kupidonas su savo svita tarytum 
bandė ją išvaduoti, ir visai tai vaidybai, tam tyčia atliekamiems šokiams 
ir figūroms antrino tambūrinų dundesys. 

Galop laukiniai sutaikino priešininkus, be galo mikliai surankiojo 
ir surentė išvirtusias pilies sienas, mergelė vėl joje užsidarė, ir tuo 
šokis pasibaigė, o žiūrovai liko didžiai juo patenkinti. 

Don Kichotas paklausė vieną nimfų, kas sukūrė ir parengė tą 
šokį. 

Nimfa atsakė, jog parapijos klebonas — turįs polinkį ir gerą gal- 
vą tokioms išmonėms. 

— Kertu lažybų, — tarė Don Kichotas, — jog tasai bakalauras ar 
klebonas turbūt eina veikiau už Kamačą negu už Basiliją ir tikriausiai 
rašyti satyras geba labiau negu mišparus laikyti. Beje, jis puikiai pa- 
naudojo ir Basilijo talentą, ir Kamačo turtą. 

Sančas Pansa, girdėjęs visą šį pokalbį, tarė: 

— Kas kaip nori, o aš už Kamačą. 

— Žodžiu, — tarė Don Kichotas, — pasirodo, esi šunuodegis, San- 
čai, ir, be to, iš tų, kurie uodegą vizgina prieš nugalėtojus. 

— Nežinau, iš kokių aš būsiu, — atsakė Sančas, — bet puikiai ži- 

nau, kad iš Basilijo puodų kaip gyvas neišgriebčiau tokių gražutė- 
lių mažmožių, kokius išgriebiau iš Kamačo puodų. 

Ir parodė vištų ir žąsų kaupiną puodą, stvėrė vištytę ir, įnikęs 
smagiai ir gardžiai ją doroti, tarė: 

— Kas man darbo ir Basilijas, ir visi jo talentai! Tiek esi vertas, 
kiek turi, ir tiek turi, kiek esi vertas. Mano amžinatilsį senelė saky- 
davo, kad žmonės skirstomi į pasiturinčius ir nieko neturinčius, 
ir turėdavosi pasiturinčių, o mūsų laikais, viešpatie mano Don Ki- 
chote, geriau turėti kišenėj negu galvoj, auksu dengtas asilas pravar- 
čiau negu pabalnotas arklys. 

Todėl, kartoju, verčiau turėsiuos Kamačo: jo katilai pilni viso- 
kiausių mažmožių, kaip antai: žąsų, vištų, zuikių ir triušių, o Basili- 
jo katiluose dugnas matyti, o iš dugno jei ko ir išgriebtum, tai nebent 
drumzlių. 

— Ar jau baigei savo prakalbą, Sančai? — paklausė Don Ki- 
chotas. 

— Kur nebaigsi, jei jūsų malonybei ji ne prie širdies, — atsakė 
Sančas, — o jeigu būtų kitaip, dar trims dienoms man šnekos užtektų. 

— Duok Dieve, Sančai, kad tu žado netektum, kol aš dar kojų 
neištiesiau, — tarė Don Kichotas. 

— Jeigu mums šitaip seksis, kaip sekasi ligi šiolei, — tarė San- 
čas,— aš po velėna palįsiu greičiau, negu jūsų malonybė kojas iš- 
tiesit, o tada jau tikrai gulėsiu be žado ir nė žodelio neišbelsiu iki 
pat pasaulio pabaigos ar bent iki Paskutiniojo teismo dienos. 

— Kad ir atsitiktų šitaip, — tarė Don Kichotas,— tavo tylėjimas, 
Sančai, niekados neatsvertų to, ką esi prikalbėjęs, dabar kalbi ir dar 
prikalbėsi, gyvas būdamas. Be to, savaime suprantama, kad aš nu- 
mirsiu anksčiau už tave, šit kodėl negaliu tikėtis, jog pamatysiu tave 
be žado bent jau tuo metu, kai geri arba miegi, — tik tokią svajonę 
ir galiu puoselėti. 

— Kaip kažin ką, pone,— tarė Sančas,— nėr ko vilčių dėti į 
bedantę, atseit į mirtį, jaunas ar senas — jai vienas galas, o iš mūsų 
klebono girdėjau, kad ji lygiai taip dažnai beldžias į aukštus karalių 
bokštus kaip į varganas neturtėlių lūšnas. 

Toji ponia per daug nesivaržo, kur buvus nebuvus, dantis parodo, 
ir išrankumo ne tokia jau išranki: viską šlemščia, niekuo nesibodi, 
kemšasi į savo šikšninį maišą bet kurio plauko žmones, nežiūri nei am- 
žiaus, nei luomo. 

Ji ne iš tų pjovėjų, kurie mėgsta nusnūsti pokaičio: išvien pjau- 

na ir šienauja, ir nepaiso, kokia žolė — žalia ar išdžiūvusi, ir netgi 
nekramto, o stačiai glemžia ir sprogsta kas pakliūva, nes amžinai per- 
badėjusi kaip šuo ir niekad neprisiėda lig soties, ir nors pilvo ji ne- 
turi, o atrodo, jog serga vandene, nes iš visų šios Žemės gyventojų 
sunkte sunkia gyvybę, sakytum pripuolusi šaltą vandenį plempia iš 
ąsočio. 

— Liaukis, Sančai, — nutraukė jį Don Kichotas, — laikykis paki- 
lęs į šias viršūnes ir nenusirisk žemyn: dievaži, tai, ką šitaip kaimiškai 
paprastai pasakei apie mirtį, galėtų pasakyti nebent geras pamoks- 
lininkas. Klausyki, Sančai, jei, be savo įgimtų gabumų, turėtumei bent 
lašą proto, galėtumei pasispausti po pažastimi sakyklą ir traukii per 
pasaulį, kerėdamas visus savo pamokslais. 

— Dorai gyvenk — še tau ir geriausias pamokslas, — atsakė San- 
čas,— o kokių kitokių /elogijų aš nepripažįstu. 

— O tau jų ir nereikia, — tarė Don Kichotas, — tik šit ko nie- 
kaip negaliu suprasti ir permanyti: jeigu išminties pamatas — Dievo 
baimė, iš kurgi tu prisigraibstei tiek išminties, jeigu driežo bijai labiau 
negu Dievo? 

— Rūpinkitės, jūsų malonybe, savo riterystės dalykais, — atsakė 
Sančas, — ir prašom nesirūpinti kitų baimingumu ar narsybe, nes 
Dievo baimės turiu tiek, kad galėčiau ir kaimynams paskolinti. O 
dabar leiskit man sudoroti štai šiuos mažmožius, nes visa kita — tik 
tušti žodžiai, už kuriuos aname pasaulyje teks atsakyti. 

Ir, tatai taręs, su tokiu karščiu vėl įniko kariauti su puodu, jog 
savo narsybe užkrėtė net Don Kichotą, ir šis, be abejo, mielai būtų 
šokęs jam į pagalbą, jeigu nebūtų sutrukdžiusios tam tikros aplinky- 
bės, kurias teks apkalbėti toliau. 


XXI PERSKYRIMAS 


KUR TOLIAU VYKSTA KAMAČO VESTUVĖS 
IR DEDASI KITI SMAGŪS DALYKAI 


Tuo metu, kai Don Kichotas ir Sančas turėjo pokalbį, išdėstytą 
ankstesniame perskyrime, staiga pasigirdo riksmai ir baisus triukšmas, 
o paleido riksmus ir sukėlė tą triukšmą kumelėmis atjojusieji raite- 
liai: dabar jie klykaudami šuoliavo kiek įkerta pasitikti jaunavedžių, 

kurie su galybe muzikantų ir pramaniūgų artinosi, lydimi klebo- 
no, giminių ir žymiausių apylinkės žmonių, ir visi vestuvininkai buvo 
šventiškai išsipustę. 

Tik išvydęs jaunąją, Sančas tarė: 

— Šventas žodis, išsidabinusi ji ne kaimiškai, o kaip tikra sostinės 
puošeiva! Dievaž, jeigu dar neapžlibau, ne šventųjų atvaizdėliais 
ji apsikarsčiusi, o brangiausiais koralais, ir ne žalia Kuenkos gelumbe 
apsitaisiusi, o pačiu švelniausiu aksomu! Tik pažiūrėkit, ir apvadai 
ne šiaip kokios baltos drobelės, o atlasiniai, kaip Dievą myliu! 

O rankos, sakysit, apmaustytos gagatų žiedais? Nė velnio, kad 
aš prasmegčiau, jeigu tai ne auksas, grynų gryniausias auksas, ir dar 
kiek perlų įtverta, baltutėlaičių lygu krekenos, ir kiekvienas toks 
perlas dievaižin kokių pinigų vertas. 

O plaukai kokie, rauk tave devynios! Jeigu tik jie ne dėtiniai, to- 
kių gražių, ilgų ir auksuotų kaip gyvas nebūsiu matęs. 

Na, suraskit kokią kliautį, sakykit, kad prasto gymio ir stogo! 
Stačiai palmė, ir gana, apkermėjusi datulių kekėmis, mat visi tie 
maskatai ir karuliai, kuriais nukabinėti jos plaukai ir kaklas, — saky- 
tum tikros datulių kekės. 

Prisiekiu sielos išganymu, čia ne merga, o kirtis su paplėšais, su 
ja tik gyvenk ir žvenk! 

Don Kichotas pasijuokė iš kaimietiškų Sančo Pansos liaupsių, 
bet sau vienas tarė, jog, neskaitant širdies damos Dulsinėjos Tobo- 
sietės, tokios gražuolės dar niekad nebuvo matęs. 

Gražioji Kiterija atrodė pablyškusi — turbūt kaip ir visos jaunosios 
pernakt rengėsi vestuvėms ir prastai miegojo. 

Eisena pasuko lankos pakraštin prie pakylos, apkaišytos žalu- 
mynais ir nutiestos kilimais: ten turėjo įvykti jungtuvės, o paskui nuo 
viršaus svečiai galėjo žiūrėti šokių ir žaidimų; ir vos tik jie prisiarti- 
no prie pakylos, užpakaly nuskardėjo garsus riksmas, ir kažkas 
sušuko: 

— Luktelėkite, skuboti ir neapdairūs žmonės! 

Sulig šiuo balsu ir žodžiais visi atsigręžė ir pamatė, jog šaukia vy- 
riškis juoda liemene, apkraštuota liepsnų pavidalo, regis, raudono 
šilko apsiuvu. 

Ant galvos jis turėjo (kaip tuoj visi pastebėjo) gedulo vainiką, 
nupintą iš kipariso šakelių, o rankoje laikė ilgą lazdą. 

Kai jis priėjo dar arčiau, visi pažino šaunuolį Basiliją ir nustėro 

nesuvokdami, ką reiškia tie riksmai ir žodžiai, nes būgštavo, kad jo 
pasirodymas tokią akimirką nežada nieko gera. 

Pagaliau, nuilsęs ir uždusęs, jis sustojo prieš jaunavedžius, įsmei- 
gė žemėn lazdą plieniniu antgaliu, perblyškęs nukreipė akis į Kite- 
riją ir prabilo drebančiu dusliu balsu: 

— (Gerai žinai, nedėkingoji Kiterija, kad mūsų šventasis tikėjimas 
draudžia tau tekėti, kolei aš gyvas, ir sykiu tau ne paslaptis, jog lauk- 
damas, kolei laikas ir manasis darbštumas pagausins mano labą, nė 
valandėlės neatsižadėjau pasiryžimo laikytis padorumo, tavajam var- 
dui pritinkamo, tačiau tu, pamynusi savo priedermę, kurią puoselėti 
privalėjai atsižvelgdama į mano gerus ketinimus, geidi tai, kas man 
priklauso, atiduoti kitam vyrui, tokiam turtingam, kad jis ne tik di- 
džią gėrybę, bet ir didžiausią laimę išgali nusipirkti. 

Ir šit, idant laimė jo būtų visokeriopa (nors aš nemanau, kad 
jisai būtų jos nusipelnęs, bet, matyt, taip jau Dievo lemta), aš pats savo 
rankomis išardysiu ir pašalinsiu visas kliūtis ir sunkumus, užtverian- 
čius jam kelią į laimę, ir pasitrauksiu į šalį. 

Ilgiausių ir laimingų metų Kamačui Piniguočiui ir nedėkingajai 
Kiterijai, ir tegu miršta vargšas Basilijas, kurį nuvarė kapuosna skur- 
das, pakirpdamas sparnus jo daliai! 

Ir sulig šiais žodžiais trūktelėjo žemėn įbestą lazdą, apatinė jos 
dalis liko bestovinti, ir tuomet paaiškėjo, kad tai makštis, o makštyje 
buvęs stulgis; ir, įrėmęs žemėn vieną jo galą, kitaip sakant, kotą, leng- 
vai ir be galo ryžtingai, su beatodairiška narsa Basilijas griuvo ant 
smaigalio, ir plieniniai ašmenys akimoju įsmigo iki pusės ir kruvini 
išlindo tarpmenty, ir nelaimingasis, kiaurai pervertas savo paties 
ginklo, plūsdamas kraujais, išsitiesė paslikas ant žemės. 

Sukrėsti Basilijo nelaimės ir sielvartingos dalios, jo draugai šoko 
į pagalbą; prišoko ir Don Kichotas, palikęs Rosinantą, paėmė jį ant 
rankų ir pamatė, jog šis dar kvėpuoja. 

Draugai norėjo ištraukti stulgį, bet klebonas, čia pat stovintis, 
paprašė netraukti, kol neišklausęs išpažinties, nes ištraukus beregint 
išleisiąs paskutinį kvapą. 

Tuo tarpu Basilijas šiek tiek atsipeikėjo ir tarė gailiu ir nusil- 
pusiu balsu: 

— Jeigu sutiktumei, negailestingoji Kiterija, šią paskutinę ža- 
dėtąją valandą kaip žmona paduoti man ranką, žinočiau, jog mano 
neprotingas poelgis pateisintas, nes jo dėka pelniau palaimą tau pri- 
klausyti. 

Tatai girdėdamas, klebonas patarė rūpintis veikiau sielos išgany- 
mu nekaip kūno malonumais ir karštai melsti Dievą, idant atleistų 
nuodėmes ir beprotišką sumanymą. 

Į tai Basilijas atsakė, kad jokiu būdu neatliksiąs išpažinties, kolei 
Kiterija nepaduosianti jam rankos ir nesutiksianti būti jo žmona, nes 
tiktai šis džiaugsmas sutvirtinsiąs dvasią ir suteiksiąs stiprybės išpažinti 
nuodėmes. 

Girdėdamas sužeistojo prašymą, Don Kichotas garsiai pareiškė, 
jog Basilijo reikalavimas esąs teisėtas ir pamatuotas, ir netgi lengvai 
įvykdomas, ir jog pono Kamačo geras vardas nė kiek nenukentėsiąs, 
jeigu jisai susituoksiąs su ponia Kiterija kaip narsingojo Basilijo 
našle, užuot ėmęs ją iš tėvo namų... 

— Dabar privalu tik pasakyti taip, ir, šį žodį tardama, jaunoji 
niekam neįsipareigoja, nes jaunajam jungtuvių guolis bus kapas. 

Kamačas visa tai girdėjo, ir visa tai kėlė jam tokią nuostabą ir 
sutrikimą, kad jis nesižinojo nei ką daryti, nei ką sakyti; tačiau Basi- 
lijo bičiuliai suskato taip karštai maldauti, kad Kiterija paduotų jam 
ranką ir sutiktų tapti jo žmona, nes kitaip jis pražudysiąs savo sielą, 
nevilties sklidina širdimi palikdamas šį pasaulį, jog paakino ir netgi 
privertė Kamačą pareikšti, jog jeigu Kiterija sutinkanti, jis nepriešta- 
rausiąs, nes tatai tik akimirką užvilkinsią jo troškimų išsipildymą. 

Visi tuoj apspito Kiteriją, ir kas prašymais, kas ašaromis, kas sva- 
riais žodžiais mėgino įtikinti ją duoti ranką vargšui Basilijui, 0 ji 
atrodė šaltesnė už marmurą ir nejudresnė už statulą ir, regis, nei ži- 
nojo, nei galėjo, nei norėjo ką kalbėti, ir būtų neatsakiusi, jei kle- 
bonas nebūtų jos paraginęs greičiau apsispręsti, nes Basilijo siela 
jau paliekanti kūną, o todėl esą dabar ne laikas delsti ir abejoti. 

Tuomet, netardama nė žodžio, pažiūrėti sumišusi, liūdna ir są- 
žinės graužiama, gražioji Kiterija žengė prie Basilijo, o šis, jau stul- 
pu pastatęs akis, tankiai ir slogiai alsavo ir vos girdimai švokštė Ki- 
terijos vardą, iš visa ko sprendžiant, pasirengęs mirti kaip pagonis, 
o ne kaip krikščionis. 

Galop Kiterija priėjo, atsiklaupė ir be žodžių, ženklais paprašė jį 
duoti ranką. 

Basilijas atsimerkė ir, įdėmiai į ją Žiūrėdamas, tarė: 

— O Kiterija, tu atėjai manęs užjausti tą akimirką, kai tavoji užuo- 
jauta man — peilis, perrėžiantis gyvasties giją, nes jau nebeturiu spėkų 
mėgautis palaima, kurią man suteiki pasirinkdama savuoju vyru, nei 

numaldyti kančias, šiurpulingai mirties tamsai paskubom traukiant 
man akis! 

Meldžiu tave, o manosios lemties žvaigžde: jei prašai mano rankos 
ir geidi duoti man savąją, nedaryki to iš malonės ir nenorėki vėlei 
manęs apvilti, bet prisipažinki ir pareikški, jog niekieno neverčiama 
ir savo laisva valia tiesi ją man ir duodi kaip teisėtam vyrui, nes ne- 
dera tokią valandą manęs apgaudinėti ir veidmainiauti tam, kuris 
visados buvo tau nuoširdus. 

Taip kalbėdamas, jis tolydžio alpo, ir visi aplink nuogąstavo, jog 
dar sykį nualpęs, atiduosiąs sielą Dievui. 

Kiterija, kuklumo ir drovumo paveikslas, savo dešiniąja paėmė 
Basilijo ranką ir tarė: 

— Jokia jėga negalėtų palaužti mano valios, ir todėl visiškai 
laisva valia duodu tau ranką ir sutinku būti tavo teisėta žmona, taip- 
gi imu tavąją, jeigu duodi ją savo noru ir aiškia sąmone, neaptemdyta ir 
nesudrumsta tosios negandos, kurion pastūmėjo tavo neapgalvotas 
žingsnis. 

— Duodu tau savo ranką,— atsakė Basilijas, — nei aptemdyta 
sąmone, nei skausmo apakintas, bet būdamas aiškaus proto, kuriuo 
malonėjo apdovanoti mane Dievas, ir šitoks atsiduodu tau ir patikiu 
save kaip tavo vyras. 

— O aš — kaip tavoji žmona, — pridūrė Kiterija, — nesvarbu, ar 
gyventumei ilgus metus, ar iš mano glėbio nukeliautumei tiesiai ka- 
puosna. 

— Jei šis jaunikaitis taip sunkiai sužeistas, tai jis per daug šne- 
ka, — įsiterpė tuo metu Sančas.— Pasakykit jam, kad liautųsi rez- 
gęs meilės žodelius ir verčiau pasirūpintų savo siela: man regis, ji nė 
neketina palikti kūno, niekaip nenueina nuo liežuvio. 

Taigi, Basilijui ir Kiterijai susiėmus už rankų, lig ašarų susigrau- 
dinęs klebonas juodu palaimino ir pradėjo jaunavedžio sielai melsti 
amžino atilsio, bet jaunavedys, vos palaimintas, staiga mitriai pašoko 
ant kojų ir neregėtu vikrumu išsitraukė stulgį, tarytum kūnas būtų 
buvęs makštis. 

Visi aplink nustėro, o tie, kurie buvo veikiau naivūs negu sumanūs, 
pratrūko garsiai šaukti: 

— Stebuklas! Stebuklas! 

Tačiau Basilijas pareiškė: 

— Ne „stebuklas, stebuklas“, o gudrybė, gudrybė! 

Klebonas, sutrikęs ir apdujęs, pripuolė prie Basilijo ir, abiem ran- 

komis apčiupinėjęs žaizdą, įsitikino, jog ašmenys nepalietė nei rau- 
menų, nei šonkaulių, o įlindo į skardinę tūtelę, toje vietoje gražiai 
pritinkintą ir pripildytą kraujo, kuris, kaip vėliau paaiškėjo, buvęs 
tam tyčia apdorotas, kad nekrešėtų. 

Galop klebonas, Kamačas ir visi kiti susivokė, kad iš jų pasijuokta 
ir pasityčiota. 

Nuotakos, regis, ši išdaiga nė kiek neįskaudino; priešingai, išgir- 
dusi, jog jungtuvių apeigos atliktos apgaule ir todėl santuoka laikoma 
neteisėta, pareiškė, kad savo žodžio neatsiima. 

Iš to visi padarė išvadą, jog ši klasta buvo iš anksto sugalvota, 
abiem pusėms susitarus ir susimokius, o Kamačas ir jo palydovai, pa- 
siryžę ginklu atkeršyti varžovui, išsitraukė gausybę kardų ir puolė 
Basiliją, tačiau tą pačią akimirką Basilijui ginti buvo ištraukta beveik 
tiek pat kardų, ir patsai Don Kichotas, raitas ant žirgo, persisvėręs 
ietį ir gerai prisidengęs skydu, prasiskynė kelią į priekį. 

Sančas, kurio niekad neviliojo ir netraukė tokie nedori darbai, 
užsiglaudė už katilų, iš kur neseniai buvo išgriebęs gardutėlių mažmo- 
žių, nes tą vietą laikė šventa ir todėl neliečiama. 

Tuo tarpu Don Kichotas prabilo didžiu balsu: 

— Sustokite, gerbiamieji, sustokite! Nevalia keršyti už nuoskau- 
das, meilės mums daromas. Turėkite galvoje, kad meilė ir karas — 
tai vienas dalykas, ir jeigu kare leistina ir įprasta griebtis klastų ir 
gudrybių priešui nugalėti, meilės grumtynėse ir varžybose nedraudžia- 
ma regzti pinklių ir žabangų geidžiamam tikslui pasiekti, žinia, jeigu 
tai neužgauna ir nežemina mylimo asmens. 

Kiterija buvo skirta Basilijui, o Basilijas — Kiterijai: toksai buvo 
teisingas ir maloningas Apvaizdos sprendimas. Kamačas turtingas, 
ir tai, ką nusižiūri, gali nusipirkti kada, kaip ir kur tinkamas. 

Basilijas turi tik šitą vieną vienintelę avelę, ir niekam nevalia 
jos paveržti, nors ir koks galiūnas tai būtų, nes poros, kurią Dievas 
sujungė, joks žmogus išskirti negali, o kas bausis tat padaryti, tasai 
gaus pirmiausia išbandyti štai šitos ieties skudrumą. 

Ir taip nirtulingai ir mikliai užsimojo ietimi, jog įvarė baimę vi- 
siems, kas jo nepažinojo. 

Ir taip skaudžiai įstrigo Kamačo širdin Kiterijos panieka, jog 
jisai akimoju išbraukė ją iš atminties, ir todėl klebonui, vyrui pro- 
tingam ir doram, veikiai pavyko perkalbėti Kamačą ir jo šalininkus, 
tad jie numalšo ir nusiramino, o kad niekas tuo neabejotų, įsikišo 
kardus į makštis; ir dabar jau smerkė ne tiek Basiliją už jo gudrybę, 

kiek Kiteriją už jos lengvabudiškumą, o Kamačas apsisvarstęs tarė sau, 
kad jeigu Kiterija netekėjusi mylėjo Basiliją, vadinasi, ir ištekėjusi 
nebūtų nustojusi jo mylėti, ir kad jis, Kamačas, turįs dėkoti Dievui 
už tai, jog šią mergelę jam ne dovanojo, bet atėmė. 

Tad, Kamačui ir jo palydovams pasiguodus ir nutykus, nusi- 
ramino ir Basilijo bičiuliai, o turčius Kamačas, dėdamasis, kad ne- 
pyksta dėl išdaigos ir perniek ją laiko, panoro švęsti toliau, lyg tikrai 
būtų kėlęs vestuves, bet Basilijas, jo žmona ir visa jų draugija nepa- 
noro dalyvauti toje iškilmėje ir iškeliavo į Basilijo sodžių: mat ir 
vargšams, jeigu jie dori ir protingi, netrūksta bičiulių, kurie gerbia 
juos, gina ir nepalieka nelaimėje, kaip turčiams niekad nepritrūksta 
meilikautojų ir palaižūnų. 

Basilijo draugija pasikvietė sykiu ir Don Kichotą — mat įsitikino, 
jog tai vyras narsingas ir pasiutusio kraujo. 

Tik Sančui pasaulis aptemo, kai jisai suprato, kad jam nelemta 
sulaukti prašmatnios Kamačo puotos ir vaišių, kurios, beje, užsitę- 
sė iki pusiaunakčio, tad liūdnas ir susikrimtęs sekė jis paskui savo 
poną ir visą Basilijo draugiją, palikdamas užpakaly Egipto puodus““, 
nors širdy vežėsi jų prisiminimą, o mažmožiai, vežami puode, tie jau 
beveik sudoroti ir sušveisti mažmožiai, priminė jam prarastųjų gėry- 
bių puikybę ir gausą; ir taip, susisielojęs ir susimąstęs, nors ir ne- 
perbadėjęs, raitas ant palšio sekė jis Rosinanto pėdomis. 


XXII PERSKYRIMAS 


KUR PASAKOJAMA APIE DIDI NUOTYKĮ 
MONTESINO OLOJE, VIDURY PLAČIOSIOS 
LAMANČOS, TAIPGI APIE TAI, KAIP SĖKMINGAI 
UŽBAIGĖ JĮ NARSINGASAI DON KICHOTAS 
LAMANČIETIS 


Dosniai ir gausiai vaišino jaunavedžiai Don Kichotą, atsidėko- 
dami už tai, kad ryžtingai stojo jų ginti, taipgi liaupsino tiek jo nar- 
sybę, tiek išmintį, skelbdami, kad ginklo menu jis prilygstąs Sidui, 
o iškalba — Ciceronui. 

Gerasis Sančas tris dienas puotavo iš jaunavedžių kišenės; beje, 
tuomet jie ir papasakojo, kad dėl tariamojo susižeidimo su gražią- 

ja Kiterija nebuvę tartasi ir kad ši gudrybė vienam Basilijui atėjusi 
į galvą ir jis tikėjęsis, jog viskas nutiksią taip, kaip ir nutikę. Tiesa, 
jis prisipažino vienam kitam draugui atskleidęs savo sumanymą, 
idant reikiamu metu paremtų jo užmačią ir pridengtų apgaulę. 

— Nedera ir nevalia apgaule vadinti to, kas daroma tauriam 
tikslui pasiekti, — tarė Don Kichotas. 

O dviejų įsimylėjėlių santuoka, kalbėjo jis toliau, esąs aukščiau- 
sias tikslas, ir pikčiausi meilės priešai esą badas ir amžini nepritek- 
liai, nes meilė — tai nesibaigianti linksmybė, džiugesys ir palaima, 
ir ypačiai tada, kai įsimylėjėliui priklausanti jo mylimoji, ir tąsyk 
jį apninką nuožmiausi ir kruvini priešai — nepritekliai ir vargas. 

Ir visa tai jis, Don Kichotas, sakąs, idant ponas Basilijas nustotų 
lavinti įgimtus talentus, kuriems, kaip jis žinąs, jaunikaitis turįs po- 
traukį, nes jie pridedą garbės, bet nepridedą turto, ir idant prasi- 
manytų naudos leistinomis ir išmoningomis priemonėmis, o protingas 
ir darbštus žmogus tokių priemonių visada sugalvojąs. 

Garbingam vargšui (nors, beje, vargšas retai esti gerbiamas) 
graži žmona — tikras lobis, ir atimti ją — vadinasi, atimti ir sutrypti 
jam garbę. 

Graži ir garbinga žmona, turinti vyrą vargšą, verta laurų vainiko, 
pergalės ir triumfo palmių. 

Grožis pats savaime pavergiąs širdis tiems, kas mato jį ir supran- 
ta, tarytum gardus jaukas masinąs jis karališkuosius erelius ir kitus 
aukštybių paukščius, bet jeigu prie to grožio pritampą vargas ir ne- 
pritekliai, apninką jį krankliai, vanagai ir kiti plėšrieji paukščiai, ir 
tasis, kuris visus tuos negandus ištversiąs, pelnytai galėsiąs vadintis 
vyro vainiku“. 

— Įsidėmėkite, protingasai Basilijau, — toliau kalbėjo Don Kicho- 
tas, — toksai išminčius yra pasakęs, jog pasaulyje esanti tik viena dora 
moteris, ir pataręs kiekvienam laikyti ir manyti, kad toji vienin- 
telė dora moteris — jojo žmona, ir tuomet jis gyvensiąs laimingas. 

Aš nevedęs, ir ligi šiolei dar niekad nebuvo man atėjusi mintis 
vesti, ir vis dėlto, jeigu kas nors prašytų patarimo, kaip susirasti sau 
tinkamą porą, ryžčiausi jam patarti. 

Pirmiausia patarčiau labiau žiūrėti gero vardo nekaip turto, nes 
dora moteris turi gerą vardą ne tik todėl, kad ji doringa, bet ir todėl, 
kad tokia atrodo: mat moters vardui labiau kenkia nevaržomas el- 
gesys ir viešas palaidumas negu slaptos ydos. 

Jei parsivesi į namus dorą žmoną, nebus sunku apsaugoti ir net 

išugdyti josios dorybę, bet jeigu parsivesi nedorą, ne taip jau paprasta 
bus ją perauklėti, nes retai pavyksta iš vieno kraštutinumo pereiti į 
kitą. Nesakau, kad niekad nepavyksta, tačiau laikau tai sudėtingu 
dalyku. 

Tatai girdėdamas, Sančas sau vienas tarė: 

„Kai aš šneku ką nors rimta ir pamatuota, mano ponas paprastai 
sako, kad man dera pasispausti po pažastimi sakyklą, eiti per pasaulį 
ir Žavėti visus savo pamokslais, o aš pasakysiu, jog kai tik jis įninka 
žarstyti pamokymus ir patarimus, jam derėtų ne vieną sakyklą pa- 
sispausti po pažastimi, bet po dvi pasikabinti ant kiekvieno piršto ir 
pamokslauti kur ir kam pakliūva. 

Velniai rautų tą klajojantį riterį, ir ko tik jis neišmano! Iš pra- 
džių maniau, kad jis nutuokia tik riterystės dalykus, bet, pasirodo, 
viskas jam rūpi, ir visur jis kaišioja savo nosį“. 

Taip bambėjo Sančas, ir Don Kichotas išgirdęs paklausė: 

— Ką ten bambi, Sančai? 

— Nei ką sakau, nei bambu,— atsiliepė Sančas, — tik štai pats 
sau vienas galvoju, kaip būtų gera buvę, jei ligi vedybų būčiau pasi- 
klausęs jūsų malonybės,— gal šiandie galėčiau pasakyti: „Bepigu 
nepririštam jaučiui nesilaižyti“. 

— Bene tavoji Teresa tokia jau bloga, Sančai? — paklausė Don 
Kichotas. 

— Ne per blogiausia, — atsakė Sančas, — bet ir ne per geriausia; 
šiaip ar taip, ne tokia gera, kokios norėčiau. 

— Negražu, Sančai, blogai atsiliepti apie savo žmoną, — tarė Don 
Kichotas, — juk ji tavo vaikų motina. 

— Mudu vienas kitam neliekam skolingi,— atsakė Sančas,— ji 
taip pat blogai atsiliepia apie mane, kada jai ant seilės užeina, ypač 
kai pavydas pašoka, o tada jau pats velnias ausis turėtų užsikimšti. 

Taip jie tris dienas svečiavosi pas jaunavedžius, o tie juos vai- 
šino ir lepino kaip karalius. 

Don Kichotas paprašė licenciatą fechtuotoją prirodyti jiems ved- 
lį, kuris padėtų nukakti iki Montesino olos, nes labai norįs jon nu- 
sileisti ir savo akimis pamatyti, ar tiesą pasakoją apie josios stebuk- 
lus čionykščiai žmonės. 

Licenciatas pažadėjo atsiųsti savo pusbrolį, gabų studentą ir dide- 
lį riterių romanų mėgėją — jis mielai nuvesiąs juos ligi pat olos, o 
paskiau aprodysiąs Ruideros ežerus, garsius ne tik Lamančoje, bet 
ir visoje Ispanijoje; ir dar licenciatas pasakė, jog Don Kichotui bū- 

sią malonu su juo keliauti, nes jaunikaitis rašąs knygas, kurias ne 
gėda būtų spausdinti ir netgi skirti didžiūnams. 

Netrukus atjojo studentas, raitas ant turėsiančios asilės, užsiklo- 
jęs balną lyg margu kilimėliu, lyg margai austu pašukiniu. 

Sančas pabalnojo Rosinantą, ištaisė palšį, prikimšo doklus, prie 
kurių prisidėjo dar studento doklai, irgi kietai prikimšti, ir, atsidavę 
Dievo malonei ir atsisveikinę su šeimininkais, keliauninkai leidosi 
garsingosios Montesino olos pusėn. 

Kelyje Don Kichotas paklausė studentą, kokio pobūdžio ir pas- 
kirties jo darbai, pašaukimas ir mokslai. 

Į tai studentas atsakė, kad jo pašaukimas — pasaulietiškoji li- 
teratūra, o mokslai ir darbai — rašyti ir spausdinti knygas, didžiai 
pravarčias valstybei ir teikiančias ne ką mažesnę pramogą; kad vie- 
noje jų, antrašte „Apie apdarus“, aprašyta septyni šimtai trys apdarai, 
jų spalvos, ženklai ir šūkiai, tad per šventes ir iškilmes, užuot kauli- 
jẹ juos vieni iš kitų arba, kaip sakoma, veltui kvaršinę sau galvą, kaip 
pasirinkti apdarą, pritinkamą jų poreikiams ir norams, karaliaus 
dvaro riteriai galį jo knygoje susirasti ir prisiderinti norimą apdarą... 

— Turiu pritinkamų apdarų ir pavyduoliui, ir atstumtajam, ir 
pamirštajam, ir toli esančiajam, ir jie dera kiekvienam kuo gra- 
žiausiai. 

Turiu parašęs dar vieną knygą, kurią ketinu pavadinti ,„Metamor- 
fozėm, arba Ispanų Ovidijum“, labai savitą ir naujovišką: joje, paro- 
dijuodamas Ovidijų, pasakoju apie Sevilijos Chiraldą ir Magdalie- 
tės Angelą, apie Vesingeros griovį Kordoboje ir Gisando Jaučius, apie 
Sjerą Moreną ir Leganito bei Lavapieso fontanus Madride, nepa- 
mirštu paminėti Pjocho, Kanjo Dorado nei Prioros fontanų““, o svar- 
biausia — nevengiu alegorijų, metaforų ir retorinių figūrų, todėl 
manoji knyga ir smagi, ir įdomi, ir drauge pamokoma. 

Turiu dar vieną knygą, pavadintą „Vergilijaus Polidoro papil- 
dymu““?, kurioje kalbu apie visokiausius išradimus ir atradimus; tai 
knyga, pareikalavusi daugybės Žinių ir triūso: mat daugelį dalykų, 
Vergilijaus apeitų, teko išsiaiškinti man pačiam, ir visa tai žaviu sti- 
lium dėstau savo knygoje. 

Pavyzdžiui, Vergilijus pamiršo mums pranešti, kas pirmas pasau- 
lyje susirgo sloga ir kas pirmas pavartojo tepalus gydydamas pran- 
cūzligę, o aš paskelbiu viską tiesiai šviesiai, remdamasis daugiau nei 
dvidešimt penkiais autoriais, — pats spręskite, jūsų malonybe, kiek 
triūso įdėta į šią knygą ir kaip pravers ji žmonijai. 

Sančas, labai įdėmiai klausęsis studento pasakojimo, įterpė: 

— Dieve duok jums, pone, atspausti visas knygas, o dabar saky- 
kit man, ar žinot — beje, kaip jūs galit nežinoti, jei viską Žinot! — 
kas pirmas pasikasė pakaušį? Mano galva, tikriausiai mūsų protėvis 
Adomas. 

— Turbūt,— sutiko studentas, — juk Adomas turėjo ir galvą, ir 
plaukus, — tuo nėr ko nė abejoti, o jeigu taip, vadinas, galėjo ir pasi- 
kasyti, nes buvo pirmas žmogus žemėje. 

— Ir aš taip manau,— tarė Sančas, — o dabar sakykit, kas pir- 
mas pasaulyje nusirito kūliais? 

— Tiesą pasakius, brolau, — atitarė studentas, — šiuo metu nega- 
liu atsakyti į klausimą, reikalingą nuodugnių studijų; aš išnagrinėsiu 
jį namie — ten turiu visas knygas, o kai susitiksime kitą kartą, paten- 
kinsiu tavo žingeidumą: juk ne paskutinįsyk matomės. 

— Tai va, pone,— tarė Sančas, — prašom nesivargint, nes aš 
pats susiprotėjau. Tad žinokit, kad pirmas pasaulyje ritosi kūliais 
Liuciperis: išgintas ar išspirtas iš dangaus, jis nusirito kūliais į 
pragarą. 

— Tavo tiesa, bičiuli, — pritarė studentas. 

Į tai Don Kichotas tarė: 

— Tu ne pats sugalvojai šį klausimą ir atsakymą, Sančai; tik- 
riausiai kur nors būsi nugirdęs. 

— Eikit jau, pone, — atsakė Sančas, — jeigu aš imsiu klausinėti 
ir pats atsakinėti, šventas žodis, ligi rytojaus nebaigsiu. Klausinėti 
kvailysčių ir atsakinėti nesąmones — ne toks jau didelis daiktas, kad 
reiktų šaukti talkon kaimynus. 

— Tu pats nesupranti, Sančai, kokią pasakei išmintį, — tarė Don 
Kichotas, — kiti iš kailio neriasi, kad sužinotų ir išsiaiškintų kokį 
dalyką, o kai pagaliau susižino ir išsiaiškina, pasirodo, jog tatai jokios 
vertės neturi nei mūsų protui, nei išmanymui. 

Šitaip ir dar kitaip įdomiai bešnekučiuojant, prabėgo toji diena, 
ir nakvynei jie apsistojo nedideliame sodžiuje, ir ten studentas pasakė 
Don Kichotui, jog ligi Montesino olos ne daugiau kaip dvi mylios 
kelio ir jog jeigu jis dar nepersigalvojęs ir ketinąs nusileisti olon, reikią 
prasimanyti virvių, idant, jomis prisirišęs, galėtų pasiekti dugną. 

Don Kichotas atsakė, jog žūtbūtinai pasiryžęs leistis dugnan, nors 
ten būtų ne ola, bet bedugnė... 

Taigi jie nusipirko apie pustrečio šimto uolekčių virvių ir ryto- 
jaus dieną, apie antrą valandą popiet, prijojo olą, kurios angą, erdvią 

ir plačią, aklinai dengė ir gožė ištisa siena sužėlusių ir susipynusių 
erškėčių, laukinių figų, gervuogių ir piktžolių brūzgynai. 

Prijoję prie olos, studentas, Sančas ir Don Kichotas nulipo že- 
mėn, paskui du pirmieji tvirtai tvirčiausiai apraišiojo Don Kichotą 
virvėmis; jį veržiant ir mazgant, Sančas kreipėsi į jį šiais žodžiais: 

— Pagalvokit, ką darot, jūsų malonybe viešpatie mano, nelaido- 
kit savęs gyvo ir nebūkit kaip tas butelis, leidžiamas atvėsti į šulinį. 
Dievaž, jūsų malonybei nei priklauso, nei rūpi apžiūrinėti šią olą, kur 
tikriausiai baisiau nei maurų požemiuose. 

— Riški ir tylėki, — atsiliepė Don Kichotas, — šitas žygis, bičiuli 
Sančai, man vienam likimo lemtas“". 

Ir tuomet įsiterpė vedlys: 

— Meldžiu jūsų malonybę, pone Don Kichote, stebėkite ir žiūrė- 
kite akis išpūtęs į visa, ką ten, gilumoje, matysite, — gal pasitaikys 
tokių dalykų, kuriuos galėčiau įdėti savo „Pasikeitimų“ knygon. 

— (Geram arkliui nereikia botago, — tarė Sančas. 

Po visų tų kalbų, virve parištas (ne viršum šarvų, bet viršum 
liemenės), Don Kichotas tarė: 

— Lengvabūdiškai pasielgėme nepasiėmę jokio varpelio,— bū- 
čiau pasikabinęs jį po ranka ant virvės ir skambinęs, ir jūs supra- 
stute, jog vis-dar esu gyvas ir leidžiuosi; bet jeigu tai nebeįmanoma, 
pasikliauju Dievu ir jo Apvaizda. 

Tuomet jis atsiklaupė, pusbalsiu sukalbėjo maldelę prašydamas 
Dievą padėti ir leisti jam sėkmingai užbaigti šitą pažiūrėti pavojingą 
ir nepaprastą nuotykį, o paskui garsiai prabiio: 

— O mano žygių ir godų valdove, šviesiausioji ir nepalygina- 
moji Dulsinėja Tobosiete! Jeigu dalingojo tavo gerbėjo prašymai ir 
meldimai gali pasiekti tavąją klausą, vardan tavo neregėtojo grožio 
meldžiu mane išklausyti: juk nieko kita tavęs neprašau, kaip tik tavojo 
užtarimo ir globos, šitaip man šiandien reikalingos. Aš ketinu nupulti, 
nušokti, nugarmėti pragarmėn, prieš mane atsivėrusion, idant visas 
pasaulis sužinotų, jog, tavo globojamam, nėra tokio žmogaus jėgas 
pranokstančio žygio, kurio neprisiimčiau ir neatlikčiau. 

Ir sulig tais Žodžiais priėjo prie bedugnės krašto, bet, pamatęs, 
kad prasiskinti kelią įmanu tik rankomis ir plienu, išsitraukė kalaviją 
ir šoko kirsti ir kapoti olos angą užgožusius brūzgynus, o šio triukšmo 
ir griausmo išgąsdinti, iš landos išlėkė pulkai dideliausių varnų ir 
kėkštų, ir skrido jie tokiais viesulais, jog parvertė Don Kichotą že- 
mėn. Ir jeigu būtų buvęs jis lygiai toks prietaringas, koks buvo karštas 

krikščionis katalikas, tikriausiai būtų palaikęs tat blogu ženklu ir 
persigalvojęs smelktis tokion vieton. 

Galop jis atsistojo ir, matydamas, jog iš olos nebeskrenda nei var- 
nai, nei kiti nakties paukščiai, kaip antai: šikšnosparniai, drauge su 
varnais išskridę, liepė studentui ir Sančui pamažu leisti virvę ir žen- 
gė šiurpulingosios olos dugnan. Ir, ponui artinantis prie bedugnės 
krašto, Sančas palaimino jį, tūkstantįsyk peržegnojo ir tarė: 

— Tesaugo tave Viešpats ir Prancūzų Uolos Dievo Motina sy- 
kiu su Gaetos Trejybe?!, klajojančios riterijos žiede, grietinėle ir pa- 
žiba! Pirmyn, narsingiausiasai pasaulio vyre, plienine širdie, žalva- 
rine ranka! Tesaugo tave Viešpats, sakau dar kartą, ir tegrąžina 
laisvą, gyvą ir sveikutėlį į šį šviesųjį pasaulį, kurį tu palieki, savo va- 
lia žengdamas į štai šitą tamsybę. 

Beveik tokiais pat maldavimais ir užkeikimais palydėjo jį ir stu- 
dentas. 

Don Kichotas tolydžio šaukė, kad jie leistų virvę, ir Sančas su 
studentu pamažu ją leido, o kai šauksmai, iš gelmių sklidę, nustojo 
girdėtis, juodu susizgribo, jog išvyniota pustrečio šimto uolekčių vir- 
vių — lygiai tiek, kiek jų turėta. 

Tuomet juodu sutarė traukti Don Kichotą aukštyn, nes leisti buvo 
jau nebeįmanoma. Šiaip ar taip, kokį pusvalandį palūkėjo, o tam 
laikui praslinkus, ėmė taip mikliai ir lengvai traukti virvę, lyg nebūtų 
buvę parišta jokio krūvio, ir jiems pasidingojo, kad Don Kichotas 
būsiąs likęs dugne; ir tokiai minčiai dingtelėjus, Sančas graudžiai 
apsiverkė ir įniko dar greičiau traukti virvę, kad greičiau sužinotų 
tiesą; ir šit, kai viršuje radosi, jų manymu, mažų mažiausiai du šimtai 
uolekčių virvių, staiga juodu pajuto virvę įsitempiant ir didžiai tuo 
apsidžiaugė. 

Pagaliau, kai liko kokia dvidešimt uolekčių, juodu aiškiai pamatė 
Don Kichotą, ir Sančas jam riktelėjo: 

— Sveiki sugrįžę, jūsų malonybe, viešpatie mano! O mudu jau 
manėm, kad būsim jus veislei tenais palikę... 

Tačiau Don Kichotas neatsakė nė žodžio, ir kai tik jį ištraukė 
viršun, ir vienas, ir kitas pamatė, kad riteris užsimerkęs, lyg būtų 
bemiegąs. 

Juodu paguldė jį ant žemės ir atraišiojo virves, bet jisai vis tiek 
nepasibudo. 

Tuomet šoko abu vartyti jį šiaip ir taip, kratyti ir pluskinti, kol 
pagaliau po ilgos valandėlės atsipeikėjo, pasirąžė, tarytum iš kieto 

ir sunkaus miego pabudęs, o paskui, baimingai žvalgydamasis į šalis, 
prabilo: 

— Teatleidžia jums Viešpats, bičiuliai, kad atėmėte man palai- 
mingiausią gyvenimą ir maloniausią reginį, kokį kada nors buvo paty- 
ręs ir kada nors regėjęs mirtingųjų kuris. Iš tiesų tik dabar galutinai 
įsitikinau, jog visi šios žemės džiaugsmai šmėkštelėja lyg šešėlis ar 
sapnas ir nuvysta it laukų gėlė. 

O nelaimingasai Montesinai! O sunkiai sužeistasai Durandar- 
tai! O nedalingoji Belerma!?* O ašaringoji Gvadiana, ir jūs, belaimės 
Ruideros dukros“?, kurių ašaros, tvinstančios iš žavingųjų akių, ty- 
vuliuoja plačiais vandenais! 

Su didžia atidžia klausėsi studentas ir Sančas Don Kichoto žo- 
džių, kurie, rodos, be galo skausmingai veržėsi iš pačių širdies gel- 
mių. Galop jie sujudo melsti, kad paaiškintų, ką turįs galvoje, ir kad 
papasakotų, ką regėjęs tame pragare. 

— Jūs vadinate olą pragaru? — tarė Don Kichotas.— Nebe- 
vadinkite josios šitaip, nes veikiai įsitikinsite, kad šitokio vardo ji 
nenusipelno. 

Jis paprašė ko nors užkąsti, nes pasiutiškai norįs valgyti. 

Keliauninkai patiesė žalioje vejoje studento pašukinį, iškrovė iš 
doklų ganėtinai atsargų, susėdo visi trys gražiai ir draugiškai ir vienu 
žygiu papietavo ir pavakarieniavo. 

Nutiesus pašukinį, Don Kichotas Lamančietis pareiškė: 

— Prašom nesikelti, vaikeliai, ir su atidžia visi manęs klausyti. 


XXIII PERSKYRIMAS 


APIE NUOSTABIUS DALYKUS, 
KURIUOS, PASAK NEĮBAUGINAMOJO DON 
KICHOTO, JAM TEKĘ MATYTI MONTESINO 
OLOS DUGNE, TOKIUS NEĮTIKĖTINUS IR 
DIDŽIUS, JOG ŠIO NUOTYKIO TIKRUMAS 

KELIA ABEJONĘ 


Apie ketvirtą valandą popiet saulė dingo už debesų, prigeso ir 
nustojo savo spinduliais kepinti žemę, ir todėl Don Kichotas, karščio 

nebekamuojamas, galėjo savo godingiesiems klausytojams papasa- 
koti, ką Montesino oloje regėjęs, ir pradėjo šitokiais žodžiais: 

— Tame požemyje, po dešinei, daugmaž dešimties ar dvylikos 
sieksnių gilumoje, atsiveria tokia ertmė ar įduba, kurioje galėtų 
laisvai tilpti didelis mulais kinkytas vežimas. Silpna šviesa smelkiasi 
ten pro plyšius ar įtrūkimus, einančius toli toli, ligi pat žemės pa- 
viršiaus. 

Tą įdubą ir erčią pastebėjau tuo metu, Kai, parištas virve ir 
pakibęs ore, jau pradėjau nebetekti jėgų ir kantrybės, akimoju ir 
aklai leisdamasis tamsybių viešpatijon, ir todėl sumaniau ten prisi- 
glausti ir truputį pailsėti. 

Surikau jums, kad nebeleistute virvės, kol nepaprašysiu, bet jūs 
tikriausiai manęs neišgirdote. 

Įtraukiau virvę, kurią vis leidote žemyn, ir, suvyniojęs į ryšulį, 
arba ritinį, atsisėdau ant jo, be kita ko, susimąstęs, galvodamas, kaip 
dabar pasieksiu dugną, jei nebėra kas mane laiko. 

Ir šit, tokį susimąsčiusį ir sutrikusį, nejučia ir visai netikėtai ap- 
niko mane kiečių kiečiausias miegas, o paskui, nei šiam, nei tam, pats 
nebežinau, Kaip ir kokiu būdu pasibudau vidury tokios žavios, jaukios 
ir malonios lankos, kokią tiktai Gamta gali sukurti ir pati lakiausia 
žmogaus vaizduotė įsivaizduoti. 

Praplėšiau akis, prasitryniau ir įsitikinau, jog nemiegu ir tikrai 
esu pasibudęs. Šiaip ar taip, apsičiupinėjau galvą ir krūtinę, kad bū- 
čiau tikras, ar tai aš sėdžiu pievoje, ar tai kokia pamėklė, tuščias 
burbulas, tačiau ir lyta, ir pojūčiai, ir rišlios mintys, dingsinčios gal- 
voje,— viskas liudijo, kad tenai ir tuomet buvau lygiai toks, koks 
esu šičia ir dabar. 

Staiga prieš akis man išdygo lyg prašmatnūs karalių rūmai, lyg 
pilis, perregimomis, tarytum vaiskaus krištolo sienomis; atsivėrė aukš- 
tutėliai vartai, ir pro juos išėjo ir žengė artyn godingas senelis violetinio 
multino apsiaustu, ilgu, ligi pat žemės. Per pečius ir nugarą jam 
ėjo plati žalio aksomo juosta, kokias juosi kolegijų dėstytojai; ant 
galvos kūpsojo juoda milaniška šlikė, žilutėlė barzda siekė juos- 
menį; rankose jis turėjo ne kokį ginklą, bet rožančių kiek dides- 
niais nei vidutinio didumo riešutai poterėliais, o kas dešimtas buvo 
didumo sulig pusėtinu stručio kiaušiniu. 

Senelio laikysena, eigastis, orumas ir nepaprastas didingumas, — 
visa tai skyrium ir drauge nustebino mane ir apstulbino. 

Priėjo jis artyn ir pirmučiausia tvirtai apkabino, o paskiau tarė: 

„Jau daugel metų, narsingasai riteri Don Kichote Lamančieti, 
laukiame tavęs šioje užkerėtoje dykynėje, idant paskelbtumei pasau- 
liui, kas glūdi ir slypi gilioje oloje, vadinamoje Montesino ola, kur 
tu įžengei atlikdamas tau vienam likimo lemtą žygdarbį, kuriam tik- 
tai tu, sklidinas nepalaužiamos tvirtybės ir neįveikiamos narsos, galėjai 
ryžtis. Eiki su manimi, šviesiausiasai didžiūne, parodysiu tau ste- 
buklus, šioje skaidrioje pilyje slapčia saugomus, — esu josios valdyto- 
jas ir amžinasis saugotojas, nes aš ne kas kitas, kaip patsai Montesi- 
nas, kurio vardu ola vadinama“. 

Kai tik jisai pasisakė vardu esąs Montesinas, aš paklausiau, ar 
tiesą viršuje šneką Žmonės, kad jisai trumpu durklu išpjovęs širdį 
savo artimiausiam draugui Durandartui iš krūtinės ir nunešęs ją damai 
Belermai, kaip mirties valandą šisai jojo prašęs. 

Senelis atsakė, jog tai tiesa, tik išpjovęs širdį ne durklu, ir ne 
trumpu, bet tribriauniu stiletu, aštresniu už ylą. 

— Ko gero, buvo tai seviliečio Ramono de Oseso darbo stile- 
tas, — įsiterpė tuomet Sančas. 

— Nežinau,— toliau kalbėjo Don Kichotas,— bet manau, kad 
ne šito ginklininko: juk Ramonas de Osesas gyveno ne per seniau- 
siai, o Ronsevalio kautynės, kur nutiko toji neganda, vyko prieš dau- 
gelį metų, ir apskritai ši aplinkybė ne tokia jau svarbi, ji nei iškraipo, 
nei papildo istorinę tiesą ir esmę. 

— Kas be ko,— pritarė studentas, — prašom pasakoti toliau, jūsų 
malonybe pone Don Kichote, aš klausausi jūsų su didžiausiu pasimė- 
gimu. 

— O aš — su ne ką mažesniu pasakoju,— atsiliepė Don Kicho- 
tas.— Taigi godingasai Montesinas nusivedė mane krištolinėn pilin, 
ir ten, apačioje, begaliniai vėsioje menėje, ištisai aptaisytoje alebastru, 
stovėjo didžio meistro ranka iš marmuro iškirstas grabas, o ant jo 
išvydau visu ūgiu gulint riterį, ne varinį, ne marmurinį nei jaspinį, 
kokie paprastai guldomi ant grabų, bet tikrų raumenų ir kaulų. 

Jo dešinė (kaip man pasirodė, gana apžėlusi ir gyslota, o tatai 
ženklas nepaprastos jėgos) buvo padėta ant širdies, ir anksčiau, nei 
spėjau ko nors paklausti Montesiną, jisai, matydamas mane su nuostaba 
bežiūrint į gulintįjį ant grabo, tarė: 

„Tai mano draugas Durandartas, visų jojo laikų įsimylėjusių ir 
narsingų riterių žiedas ir pavyzdys. Kaip ir daugelį kitų riterių ir 
damų, jį užkerėjo Merlenas, prancūzų burtininkas, o tasai Merlenas, 
sakoma, buvęs velnio vaikas, nors, man regis, nei velnio vaikas jis, 

nei ką, bet, kaip sakoma, stačiai velnių priėdęs. Kaip ir kodėl 
jisai mus užkerėjo — niekam nežinoma, bet ilgainiui viskas išeis pa- 
viršiun, o tas laikas manding nebetoli. 

Tik štai kas mane stebina: man aišku kaip dieną, jog Duran- 
dartas dienas baigė ant mano rankų ir jog po mirties aš pats savo 
rankomis išpjoviau jam širdį, o svėrė ji, tiesą pasakius, gal porą sva- 
rų — mat, pasak gamtininkų, tuo širdis didesnė, kuo narsingesnis 
žmogus už tą, kurio širdis mažesnė. O jeigu jau šitaip ir jeigu šis ri- 
teris tikrai mirė, tai kodėl dabar kada ne kada dejuoja ir dūsauja, 
lyg būtų gyvas?..“ 

Sulig šiais žodžiais nelaimingasis Durandartas, slogiai sudeja- 
vęs, prabilo: 


Broli mielas Montesinai, 
lemtą valandą prašiau jus, 
kad kai nebegyvas busiu, 
Dievui dvasią atidavęs, 


jūs nuneštumėt Belermai 
ištikimą mano širdį, 

iš krūtinės ją išėmęs 
stiletu aštriu ar durklu. 


Tatai girdėdamas, godingasai Montesinas atsiklaupė prieš siel- 
vartingąjį riterį ir ašarų sklidinomis akimis tarė: 

„O garbusai Durandartai, broli mano brangiausiasai, jau pada- 
riau tai, ką man liepei aną skaudžiąją mūsų pralaimėjimo dieną. Kaip 
įmanydamas atsargiau išpjoviau tau širdį, kad nė menkiausios kruo- 
pelės neliktų krūtinėje, nušluosčiau ją mezginiuota skepetaite, o 
paskiau, amžino poilsio vieton palydėjęs tavo kūną ir praliejęs tiek 
ašarų, jog nusimazgojau rankas ir nusiploviau kraują, kuriuo susi- 
tepiau tavąją krūtinę jomis atverdamas, vienu vėju nuskriejau Pran- 
cūzijon, tavąja širdimi nešinas. 

O jeigu tau reikia dar įrodymų, broli širdžiai mieliausiasai, tai 
žinoki: pirmame bažnytkaimyje, pasitaikiusiame kelyje iš Ronseva- 
lio, užbėriau žiupsnelį druskos ant tavosios širdies, idant nesudustų 
ir būtų jei ne šviežia, kai įteiksiu damai Belermai, tai bent pasūdyta, 
tačiau damą Belermą, taipgi tave sykiu su manimi ir tavo ginklanešiu 
Gvadiana, ir duenja Ruidera su septyniomis dukromis ir dviem duk- 
terėčiomis, ir sykiu su daugybe kitų tavo pažįstamų ir bičiulių, — 

visus mus, užkerėtus, jau daugel metų laiko šičia išmintingasai Mer- 
lenas, ir nors penki šimtai metų praslinko nuo to laiko, nė vienas 
mūsų dar nepasimirė. 

Nebėra tik Ruideros, josios dukterų ir dukterėčių: jos taip grau- 
džiai verkė, jog Merlenas, matyt, jų pagailęs, pavertė visas ežerais, 
ir dabar gyvųjų pasaulyje, kaip ir Lamančos krašte, vadinamos jos 
Ruideros ežerais, — septynios dukros priklauso Ispanijos karaliams, 
o abi dukterėčios — švenčiausiojo ordino riteriams, joanitais vadi- 
namiems. 

Ginklanešys tavasis Gvadiana, drauge su kitais apraudojęs skau- 
džią tavo dalią, buvo paverstas upe, jo vardą gavusia, bet kai tiktai 
šioji upė pasiekė žemės paviršių ir išvydo kitų padangių saulę, toks 
sielvartas ją perėmė, kad, nenorėdama su tavimi skirtis, vėl pasi- 
nėrė žemės gelmėsna. Tačiau upei nevalia netekėti savąja prigimtine 
vaga, ir todėl kartais ji išeina paviršiun ir pasirodo saulei ir žmonėms. 

Minėtieji ežerai gausina josios srovę savo vandenais, ir ji, su- 
ėmusi savin juos kaip ir daugelį kitų, jon įtekančių, didinga ir puiki 
rita savo bangas Portugalijon. Šiaip ar taip, nors ir kur plaukdarmna, 
visur ji liūdna ir ilgesinga ir negeidauja, kad josios vandenyse veis- 
tųsi gardžios ir vertingos žuvys, — priešingai nei auksingasai Tachas 
gyvastį duoda vien ašakotoms ir neskanioms žuvims. 

Jau nebe pirmą kartą pasakoju tau visa tai, ko dabar klausaisi, 
o kad niekados man neatsakai, imu galvoti, jog netiki manimi arba 
nieko negirdi, ir Dievas mato, kaip užduodi man širdį. 

Šiandien aš noriu duoti tau žinią, kuri nors ir nenumaldys tavo- 
sios širdgėlos, nieku būdu nepridės daugiau skausmo. Žinoki, priešais 
tave (tik atsimerki ir pamatysi) stovi tas pats didis riteris, apie kurį 
tiek pranašavo išmintingasai Merlenas, tas pats Don Kichotas La- 
mančietis, iš naujo ir gal kur kas sėkmingiau, negu tat būta praėju- 
siais amžiais, mūsų laikais atgaivinęs seniai pamirštą klajojančią riteri- 
ją, ir gali būti, kad jo dėka ir pastangomis mes būsime atkerėti, nes 
didūs žygiai didiems vyrams skirti“. 

„O jeigu to neįvyks,— atsiliepė sielvartingasai Durandartas silp- 
nu ir dusliu balsu,— jeigu to neįvyks, o brolau, aš tau pasakysiu: 
„Ką gi, jei prakišom, tai prakišom, — dalyk kortas iš naujo“. 

Ir, apsivertęs ant kito šono, vėl nugrimzdo įpraston tylon ir ne- 
pasakė daugiau nė žodžio. 

Tuomet pasigirdo garsūs riksmai ir rypavimai, taipgi duslūs 
vaitojimai ir graudžios raudos. 

Aš pasigręžiau ir kiaurai krištolines sienas išvydau kitoje menėje 
dviem eilėmis einant neregėto grožio mergeles gedulo rūbais, turkų 
papročiu galvas apsirišusias baltais turbanais. 

Eisenos gale ėjo prakilni dama (o kad ji tokia, buvo numanu iš 
orios laikysenos) juoda suknia ir baltu nuometu, tokiu plačiu ir ilgu, 
jog šlavė aslą; jos turbanas buvo dusyk didesnis už didžiausiąjį bet ku- 
rios kitos mergelės. Antakiai josios buvo suaugę, nosis kiek paplokš- 
čia, burna plati, bet lūpos skaisčiai raudonos; kada ne kada ji prasi- 
žiodavo, ir tada būdavo matyti, jog dantys jos reti ir ganėtinai kreivi, 
bet balti baltutėliai kaip išlukštenti migdolai. 

Rankose ji nešėsi plonytę drobelę, o joje, kiek galėjau įžiūrėti, — 
suvytusią ir nelygu mumija sudžiūvusią širdį. 

Montesinas pasakė man, jog visa šita eisena — tai Durandarto 
ir Belermos tarnaitės, užkerėtos drauge su savo ponais, o toji, kuri 
einanti pačiame gale ir rankose laikanti drobelėn suvyniotą širdį, 
esanti dama Belerma: sykiu su savo dvaro mergelėmis keturiskart 
per savaitę surengianti šias eisenas, ir visos jos giedančios ar, tikriau 
pasakius, raudančios raudas prie jo pusbrolio kūno ir jo sopulingo- 
sios širdies. Ir jeigu ji man pasirodžiusi bjauroka arba ne tokio ža- 
vesio, apie kokį einąs garsas, dėl to kaltos esančios slogios naktys ir 
dar slogesnės dienos šioje užkerėtoje pilyje, kaip tat liudiją užjuodę 
paakiai ir mirštamai pergeltę veidai... 

„Ir blyškumas, ir mėlyni paakiai,— toliau kalbėjo Montesinas, — 
nieko bendra neturi su mėnesinėmis, įprastomis moterims, nes jau 
daugel mėnesių ir netgi metų šis negalavimas jos nekankina nei duo- 
da kokį ženklą, — ne, tatai iš skausmo, graužiančio jai širdį, bežiū- 
rint į kitą, amžinai laikomą rankose, be atlydos atgyjančio ir prime- 
nančio nedalingo mylimojo negandą, ir jeigu būtų kitaip, vargu 
ar prilygtų jai grožiu, žavesiu ir grakštumu pati didžioji Dulsinėja 
Tobosietė, šitaip šlovinama šiose apylinkėse ir netgi visame pa- 
saulyje“. 

„Apie tai nė žodžio, garbusai done Montesinai, — tariau aš tuo- 
met, — prašom dėstyti savo istoriją kaip pridera. Kaip Žinoma, bet 
koks palyginimas kelia pasibjaurėjimą, tad nėra ko lyginti ko nors 
su kuo nors. Nepalyginamoji Dulsinėja Tobosietė — savo ruožtu, o 
garbioji donja Belerma — savo ruožtu, nesvarbu, kokia yra ir kokia 
ji buvo, ir čia dėkime tašką“. 

Į tai jis man atsakė: 

„Garbusai Don Kichote, prašom atleisti man, jūsų malonybe. 

Prisipažįstu suklupęs ir nevykusiai išreiškęs savo mintį sakydamas, 
jog vargu ar damai Belermai prilygtų dama Dulsinėja, nes iš kai kurių 
požymių supratau, kad jūsų malonybė — josios riteris, tad man derė- 
jo laiku prikąsti liežuvį ir lyginti ją nebent su dangaus skaistybe“. 

Atsiprašius didžiajam Montesinui, mano širdyje numalšo apmau- 
das, pašokęs išgirdus manąją damą lyginant su Belerma. 

— Stebiuos, ir gana, — prašneko Sančas,— kaip jūsų malonybė 
nešokot ant to senelioko, nenunėrėt jam kailio ir neišpešiojot barz- 
dos iki paskutinio plaukelio. 

— Ne, mielasai bičiuli Sančai,— atsakė Don Kichotas, — man 
nepritiko šitaip elgtis, nes visiems mums privalu gerbti senus žmones, 
nors ir kokio luomo jie būtų, o ypačiai — senus riterius, ir juo la- 
biau — užkerėtus. Gerai pamenu, jog toliau kalbėdami niekuo vienas 
kito neužgavome, o kalbėjomės mudu gana ilgai. 

Tuomet įsiterpė studentas: 

— Man stačiai protas neneša, pone Don Kichote, kaipgi jūsų 
malonybė spėjote per tokį trumpą laiką šitiek pamatyti požemy, 
šitiek prikalbėti ir susižinoti. 

— Ar ilgai ten išbuvau? — paklausė Don Kichotas. 

— Valandą su trupučiu, — atsakė Sančas. 

— Negali būti, — atrėmė Don Kichotas, — ten ir vakaras atėjo, 
ir rytas, ir taip triskart temo ir švito, vadinasi, mano apskaičiavimu, 
ištisas tris paras praleidau tame tolimame, mūsų žvilgsniams nepri- 
einamame krašte. 

— Mano ponas, ko gero, sako tiesą, — įsikišo Sančas, — jeigu 
visa kas jam nutiko užkerėtoj karalijoj, gal bus šitaip: mūsų akimis 
žiūrint, prabėga valanda, o tenai — trys paros. 

— Taip ir bus, — pritarė Don Kichotas. 

— Ar per tą laiką valgėt ko nors, viešpatie mano? — paklausė 
studentas. 

— Nė aguonos grūdo burnoj neturėjau, — atsakė Don Kichotas, — 
o apie valgį nė nepagalvojau. 

— Ar užkerėtieji valgo? — paklausė studentas. 

— Nei valgo, nei tuštinasi, — atsakė Don Kichotas, — nors, beje, 
manoma, kad jiems augą nagai, plaukai ir barzda. 

— O miegoti jie miega, pone? — paklausė Sančas. 

— Ne, savaime aišku,— atsakė Don Kichotas, — bent jau per 
tas tris paras, kurias drauge su jais praleidau, nė vienas nesudėjo bluos- 
to, lygiai kaip ir aš. 


Antra dalis 166 


— Čia labai tinka patarlė, — tarė Sančas: — su kuo sutapsi, toks 
ir pats patapsi. Jūsų malonybė sutapot su užkerėtais pasninkauto- 
jais ir nakvišomis, taigi nieko nuostabaus, kad nei miegojot, nei val- 
gėt, kol prie jų buvot pritapęs. Bet atleiskit, jūsų malonybe, jei pasa- 
kysiu jums tiesiai į akis: trauk mane dievai (ko nepasakiau — velniai), 
jei bent per nago juodymą patikėsiu visomis tomis jūsų pasakėlėmis. 

— Ką? — sušuko studentas. — Nejaugi ponas Don Kichotas imtų 
meluoti! Nors ir kažin kaip norėdamas, jis nebūtų spėjęs prikurti ir 
prigalvoti devynias galybes nebūtų daiktų. 

— Aš ir nemanau, kad mano ponas meluoja, — tarė Sančas. 

— Ir ką gi tu manai? — paklausė Don Kichotas. 

— Manau,— atsakė Sančas,— kad tasai Merlenas arba kokie 
kiti burtininkai, užkerėję visą tą šutvę, su kuria jūsų malonybė taria- 
mai matėtės ir bendravot požemiuos, prikimšo jums į galvą ir va ši- 
tų rezgalų, kuriuos mums perpasakojot, ir viso to, ko dar nebaigėt 
pasakoti. 

— Galėjo būti ir taip, Sančai,— atrėmė Don Kichotas, — bet 
nebuvo, nes visa tai, ką jums pasakojau, mačiau savo akimis ir Čiu- 
pinėjau savo rankomis. | 

Na, ką tu man pasakytumei, jei dabar prisipažinčiau, jog tarp 
begalės įdomybių ir stebuklų, kuriuos man aprodė Montesinas (vė- 
liau, kai turėsiu daugiau laiko, kelionėj viską iš pagrindų apsakysiu, 
nes dabar nėra ko versti visko į krūvą), parodė jis man tris sodie- 
tes? Jos dūko ir laigė it ožkytės po tas širdžiai mielas lankas, ir kai tik 
jas pamačiau, beregint pažinau nepalyginamąją Dulsinėją Tobosietę 
ir kitas dvi sodietes — tas pačias, kurios jojo kartu su ja, kai susiti- 
kome jas netoli Toboso. 

Paklausiau Montesiną, ar jas pažįsta. Atsakė, kad ne ir kad, jo 
manymu, tatai kokios užkerėtos didžiūnės, ne per seniausiai tose 
lankose pasirodžiusios, ir kad man nesą ko stebėtis, nes ten nemaža 
ir kitų didžiūnių, tiek iš praeities, tiek iš dabarties laikų atvykusių, 
juo labiau kad burtininkai suteikę joms visokiausius ir keisčiausius 
pavidalus, ir tarp tų damų jisai, Montesinas, pažinęs karalienę Gvi- 
neverę ir josios duenją Kintanjoną, tą pačią, kuri pilsčiusi vyną, 
Lanselotui 

Iš Britanijos atvykus. 

Klausant šio pasakojimo, Sančui Pansai pasirodė, kad jis išprotė- 
siąs arba sprogsiąs juokais: kas jau kas, o jis žinojo visą tiesą apie 
tariamąjį Dulsinėjos užkerėjimą, nes pats buvo ir burtininkas, ir vie- 

nintelis liudininkas, ir todėl, kai nebeliko jokių abejonių, jog ponas 
nepataisomai sukvaišęs ir su protu susipešęs, kreipėsi į jį tokiais žo- 
džiais: 

— Nelemtomis aplinkybėmis ir visai ne laiku ir skaudžią dieną 
nusileidote jūsų malonybė, mielasai šeimininke mano, požemio kara- 
lijon ir nelemtą valandą susitikot su ponu Montesinu, šitaip susukusiu 
jums galvą. Verčiau būtumėt sėdėjęs šičia, viršuje, būtumėt išsau- 
gojęs sveiką protą, tokį, kokį Dievas jūsų malonybei davė, kas žingsnis 
visus mokęs ir patarimus dalijęs, o dabar štai paistot nei šį, nei tą, sta- 
čiai plaukai šiaušiasi. 

— Puikiai pažįstu tave, Sančai,— tarė Don Kichotas, — todėl 
ir neimu į galvą tavo žodžių. 

— O aš — jūsų malonybės žodžių, — atrėmė Sančas, — nors prit- 
votumėt mane, nors nudėtumėt už tuos žodžius, kuriuos pasakiau 
arba dar pasakysiu, jeigu tik iš jūsų malonybės žodžių nebus aišku, 
jog pasitaisėt ir atėjot į protą. Bet sakykit, jūsų malonybe, kol dar 
mudu nesusipjovėm: kaip ir iš ko pažinot ponią mūsų šeimininkę? 
O jei kalbinot ją, tai ko klausėt ir ką ji atsakė? 

— Pažinau ją iš drabužio, kuriuo vilkėjo anąsyk, kai tu man ją 
parodei,— atsakė Don Kichotas.— Aš ją užkalbinau, bet ji neatsakė 
nė žodžio, netgi nusisuko ir taip nuskuodė, kad nė strėlė nebūtų jos 
prisivijusi. Buvau bešokąs įkandin ir tikrai būčiau šokęs, bet Mon- 
tesinas man patarė nesivarginti be reikalo — vis tiek jos neprisi- 
ginsiąs, ir, be to, jau buvo laikas lipti iš olos. 

Taipgi Montesinas pasakė, kad vėliau duosiąs žinią, kaip man 
priderėsią atkerėti jį patį, Belermą, Durandartą ir visus kitus, bet 
iš viso to, ką ten mačiau ir pastebėjau, skaudžiausiai uždavė man širdį 
štai šitas nutikimas: Montesinui betariant minėtus žodžius, prie manęs 
nemačiom prisėlino viena nedalingosios Dulsinėjos palydovė ir ašarų 
sklidinomis akimis tarė man sumišusiu, prislopintu balsu: 

„Manoji ponia Dulsinėja Tobosietė bučiuoja rankas jūsų malo- 
nybei ir meldžia paklausti, ar esate geros sveikatos, o kad ji ken- 
čianti vargus ir nepriteklius, taipgi karštai meldžianti jūsų malo- 
nybę vienos malonės: gal teiksitės paskolinti jai kokius šešis realus 
ar bent jau tiek, kiek turite,— ji duodanti garbės žodį, kad grąžin- 
sianti skolą kaip galėdama greičiau, o užstatu siūlanti štai Šitą, dar 
visai naujutėlį medvilninį sijonuką“. 

Toksai prašymas mane nustebino ir pribloškė, ir, kreipdamasis 
į poną Montesiną, paklausiau: 

„Argi įmanomas daiktas, garbusai Montesinai, kad užkerėtieji 
didžiūnai kenčia vargus ir nepriteklius?“ 

Į tai jis man atsakė: 

„Patikėkite, jūsų malonybe garbusai Don Kichote Lamančieti, 
tai, ką vadiname vargais ir nepritekliais, pasitaiko kas žingsnis, visur 
viešpatauja, visiems turi galią ir nelenkia net užkerėtųjų. Ir jeigu 
jūsų dama Dulsinėja Tobosietė prašo paskolinti tuos šešis realus ir, 
mano akimis žiūrint, siūlo neblogą užstatą, jums nieko kita nelieka, 
kaip patenkinti josios prašymą: matyt, tikrai bus vargan įpuolus“. 

„Užstato aš neimsiu, — pasakiau, — bet ir prašomų pinigų negaliu 
duoti, nes turiu tik keturis realus...“ 

Įdaviau sodietei tuos pinigus, tuos pačius, kuriuos tu, Sančai, aną- 
dien man davei išmaldai dalyti, jei kely pasitaikysią pavargėlių, ir 
pasakiau: 

„Perduokite, meldžiamoji, savo poniai, kad man labai skaudu 
girdėti apie josios vargus ir kad norėčiau būti vienas Fugerų“* ir pa- 
gelbėti bėdoje, taipgi jai pasakykite, jog, neturėdamas galimybės 
grožėtis jos Žaviuoju veideliu ir mėgautis išmintimi trykštančiomis 
kalbomis, nei galiu, nei privalau gerai jaustis ir jog meldžiu kuo 
nuolankiausiai josios malonybę teiktis pasimatyti ir pasišnekėti su 
atsidavusiu jai tarnu ir visa ko patyrusiu riteriu. 

Ir dar jai pasakykite, jog vieną gražią dieną ją pasieks garsas, 
kad, sekdamas Mantujos markizu, kadaise prisiekusiu atkeršyti už 
savo brolėną Baldoviną, kalnuos aptiktą prie mirties slenksčio, ir 
ligi tol netiesti staltiesės prieš valgį ir nedaryti visokių kitokių niek- 
niekių, aš irgi daviau tokį pat žodį ir įžadą. Ir aš prisieksiu niekados 
neturėti ramybės ir dar uoliau nei infantas donas Pedras Portuga- 
las?” klajoti po visas septynias pasaulio dalis, kolei ją atkerėsiu“. 

„Dar ir ne tokių dalykų priklauso jūsų malonybei padaryti mano 
ponios labui“,— atsakė mergelė. 

Išgriebė man iš rankų keturis realus ir, užuot padėkojusi ir tūp- 
telėjusi, per dvi uolektis pašoko nuo žemės. 

— Dievulėliau brangus! — sušuko Sančas nesavu balsu.— Kur 
tai matyta, kad tokie dalykai dėtųsi pasaulyje ir kad burtai ir burti- 
ninkai turėtų tokią galią, jog jiems pavyko mano ponui šviesion 
galvon prikrėsti negirdėtos neregėtos beprotystės? Ak pone, pone, 
dėl Dievo meilės, atsikvošėkit, jūsų malonybe, saugokit gerą vardą ir 
netikėkit visais tais sapalais, nuo kurių jums momuo suminkštėjo ir 
smegenys nuseko! 

— Šitaip samprotauji, Sančai, todėl, kad linki man gera, — tarė 
Don Kichotas, — o kad menkai permanai šios žemės dalykus, visa, 
kas tau šiek tiek sunkiau įkandama, atrodo neįtikėtina; bet, kaip jau 
sakiau, praeis kuris laikas, ir aš tau papasakosiu dar šį tą iš to, ką 
man teko matyti požemiuos, ir tuomet patikėsi šiuo manuoju pasako- 
jimu, nes jo tikrumo nevalia nei nuginčyti, nei paneigti. 


XXIV PERSKYRIMAS 


KUR KALBAMA APIE TŪKSTANČIUS 
NIEKNIEKIŲ, LYGIAI TIEK TUŠČIŲ, KIEK 
PRASMINGŲ, IDANT TEISINGAI BŪTŲ SUPRASTA 
ŠI DIDI ISTORIJA 


Šios didžios istorijos vertėjas sako, jog, priėjęs perskyrimą apie 
nuotykį Montesino oloje, originalo paraštėse radęs štai šitas pasta- 
bas, pirmojo šios istorijos autoriaus Sido Hamado ben Inhalio ranka 
surašytas: 

„Negaliu suvokti nei patikėti, jog narsingajam Don Kichotui tik- 
rai nutiko visa tai, kas parašyta ankstesniame perskyrime. Ir šit ko- 
dėl: visi nuotykiai ligi šiolei atrodė protui priimtini ir panašūs į tiesą, 
tačiau olos nuotykis netelpa galvoje, ir todėl neturiu jokio pagrindo 
pripažinti jį tikru ir nepramanytu. Šiaip ar taip, negaliu susitaikyti 
ir su mintimi, kad Don Kichotas, grynų gryniausias bajoras ir taurių 
tauriausias savo laikų riteris, būtų melavęs, — net perdėm suvarstytas 
strėlėmis, jis nebūtų nusižengęs tiesai. 

Antra vertus, šį nuotykį jis pasakojo ir dėstė su minėtomis men- 
kiausiomis detalėmis, ir aš manau, jog per tokį trumpą laiką nega- 
lėjo iš piršto išlaužti tokios baisybės nesąmonių; žodžiu, jeigu šis nuo- 
tykis atrodo pramanytas, tai aš čia niekuo dėtas ir, aprašydamas jį, 
nei tvirtinu, kad jis išgalvotas, nei ginu jo tikrumą. 

Tu, skaitytojau, būdamas žmogus protingas, patsai spręski, kaip 
tau atrodo, o man nevalia ir nedera ko nors pridėti; beje, laikoma 
tikru dalyku, jog žadėtąją ir paskutiniąją valandą, mirties patale gu- 
lėdamas, Don Kichotas atsisakęs to nuotykio ir pareiškęs, kad jį pats 
išgalvojęs, nes jam pasirodę, jog tatai gražiai dera ir tinka nuoty- 
kiams, jo išskaitytiems knygose“. 

O toliau Sidas Hamadas ben Inhalis sako šitaip: 

Studentą apstulbino tiek Sančo Pansos įžūlumas, tiek jo pono 
kantrybė, ir jis tarė sau, kad šitokį atlaidumą Don Kichotas bus 
parodęs džiaugdamasis pasimatymu su savąja dama Dulsinėja Tobo- 
siete, nors ir užkerėta, nes priešingu atveju už tokius žodžius ir sam- 
protavimus Sančas būtų nusipelnęs pylos,— studentui išties pasiro- 
dė, jog Sančas labai jau įžūliai laikosi su savo ponu, ir jis kreipėsi į 
Don Kichotą šitokiais žodžiais: 

— Dievaži, garbusai Don Kichote Lamančieti, man be galo pasi- 
sekė, kad keliavau su jūsų malonybe, nes laimėjau ketveriopą naudą. 

Pirmiausia, susipažinau su jūsų malonybe, o tai laikau didžiausia 
laime. 

Antra, patyriau, kas slypi Montesino oloje ir iš kur atsirado Gva- 
diana ir Ruideros ežerai, o tatai pravers manajam „Ispanų Ovidi- 
jui“, prie kurio šiuo metu darbuojuos. 

Trečia, sužinojau, kokia sena kortų kilmė, — bent jau imperato- 
riaus Karolio Didžiojo laikais buvo jomis lošiama, kaip tat aiškėja iš 
jūsų malonybės žodžių, nes jūs pasakėte, jog, Montesinui ilgai kal- 
bėjus, Durandartas pasibudo ir tarė: „Ką gi, jei prakišom, tai pra- 
kišom, — dalyk kortas iš naujo“. O juk, užkerėtas būdamas, tokių 
žodžių ir pasakymų jis negalėjo išmokti — vadinasi, jie buvo vartojami 
Prancūzijoje, jau minėtojo imperatoriaus Karolio Didžiojo laikais, 
kai jis dar nebuvo užkerėtas. 

Šie duomenys puikiausiai pravers kitai mano rašomai knygai, 
o būtent: „Vergilijaus Polidoro traktato apie senovės laikų atradi- 
mus ir išradimus papildymams“,— man regis, savo veikale Vergilijus 
Polidoras bus pamiršęs paminėti kortas, o aš užpildysiu šią spragą, 
ir tai bus didelės svarbos dalykas, juo labiau kad remsiuos tokiu 
rimtu ir patikimu šaltiniu kaip godingasis Durandartas. 

Ketvirta, gavau tikrų žinių apie Gvadianos upės ištakas, o ligi šiolei 
tai buvo mjslė. 

— Jūsų malonybės tiesa, — tarė Don Kichotas, — bet man būtų 
įdomu, kam jūsų malonybė ketinate skirti savo knygas, jeigu, aišku, 
duok Dieve, jums bus leista jas spausdinti, nors tuo aš labai abejoju. 

— Ispanijoje netrūksta didikų ir prakilnių bajorų, kuriems būtų 
galima jas paskirti, — tarė studentas. 

— Jų ne tiek jau daug,— atsiliepė Don Kichotas,— ir ne dėl to, 
kad tokių paskyrimų jie neverti — stačiai kratosi jų, idant neužsi- 
krautų priedermės kaip pritinka atlyginti autoriams už įdėtą triūsą 

ir parodytą mandagumą. Pažįstu tokį kunigaikštį“?, kuris galėtų at- 
stoti visus, paskyrimų atsisakančius, ir jeigu ryžčiausi kelti viešumon 
jojo privalumus, ko gero, ne vienoje taurioje širdyje pabustų pavy- 
das... Bet atidėkime šias kalbas kitai progai ir pasižvalgykime, kur 
galėtume rasti nakvynę. 

— Netolies yra koplytėlė, — atsakė studentas, — o joje laikosi 
toksai atsiskyrėlis, pasak žmonių, buvęs kareivis ir, kaip girdėjau, 
geras krikščionis, vyras protingas ir, be kita ko, gailios širdies. Prie 
koplytėlės yra pirkutė, kurią jis pats susirentė, tiesa, gana ankšta, bet 
pakeleivingiems visad vietos atsiranda. 

— (Gal kartais atsiskyrėlis laiko vištų? — paklausė Sančas. 

— Retas kuris atsiskyrėlis dabar be jų apsieina, — atsakė Don 
Kichotas, — šių dienų atsiskyrėliai nė iš tolo nepanašūs į tuos, kurie 
gyvendavo Egipto tyruose, dengdavosi palmių lapais ir misdavo 
šaknelėmis. Bet nepamanykite, kad, gerai atsiliepdamas apie anuos, 
smerkiu dabartinius, — stačiai noriu pasakyti, jog nūnai atsiskyrėlių 
gyvenimas ne toks griežtas ir atšiaurus kaip kadaise, kada jie žiauriai 
marindavosi kūną, bet iš to nedera daryti išvados, jog šiuolaikiniai 
atsiskyrėliai negeri, — priešingai, mano supratimu, visi jie geri, O jel- 
gu imsime blogiausią atvejį, tai kur kas mažiau pikta daro doru apsi- 
metęs veidmainys negu atviras nusidėjėlis. 

Taip šnekučiuodami, pastebėjo keliu spėriai ateinant žmogų, pa- 
galiu bakštinantį mulą, apkrautą ietimis ir alebardomis. Susigretinęs 
su jais, žmogus pasisveikino ir nudrožė toliau. 

Don Kichotas jį užkalbino: 

— Sustokite, gerasai žmogau! Man regis, jūsų naši eigastis vargu 
ar atitinka šio mulo tvermę. 

— Aš negaliu stabčioti, pone, — atsiliepė nepažįstamasis, — gin- 
klų, kuriuos, kaip matot, gabenu, prireiks rytojaus dieną, ir man ne- 
valia stabčioti, o todėl — su Dievu! 

Bet jeigu norėtumėt sužinoti, kuriam tikslui juos gabenu, tai ke- 
tinu apsistoti nakvynei užeigoj už atsiskyrėlio būsto, ir jeigu jojat 
ton šalin, susitiksim tenai, ir aš jums pripasakosiu stebuklų, o šiuo 
tarpu — dar sykį su Dievu! 

Ir taip sušėrė mului, kad Don Kichotas nebespėjo pasiteirauti, 
kokių stebuklų jisai ketinąs pripasakoti. O kad buvo labai smalsus ir 
amžinai godus įspūdžių, paliepė nedelsiant keliauti toliau ir, neuž- 
sukant pas atsiskyrėlį, kur studentas siūlė apsilikti, pasiprašyti nakti- 
gulto užeigoje. 

Pasakyta — padaryta: visi trys sėdo raiti ir leidosi tiesiai užei- 
gos link, o pavakariais, dar prieš temstant, jau buvo vietoje. 

Šiaip ar taip, studentas pasiūlė Don Kichotui užjoti pas atsiskyrėlį 
prasiskalauti gerklės. 

Vos tat išgirdęs, Sančas Pansa kaipmat pasuko savo palšį, o jo 
pavyzdžiu pasekė Don Kichotas ir studentas, tačiau piktoji dalia, re- 
gis, tyčia Sančui taip lėmė, kad atsiskyrėlio nebūtų namie,— bent 
jau taip pasakė viena atgailautoja, kurią jie aptiko atsiskyrėlio būste. 

Jie paprašė brangesnio vyno; ji atsakė, kad josios šeimininkas 
vyno nelaikąs, bet jeigu kas pageidausiąs paprasto vandens prieinama 
kaina, mielai įpilsianti. 

— Jei norėčiau vandens, būčiau atsigėręs pakelėj iš pirmo pasi- 
taikiusio šulinio...— atšovė Sančas.— Ek, Kamačo vestuvės ir visa 
ko pilni dono Djego namai! Kaip dažnai aš jūsų ilgėsiuos! 

Paskui jie paliko atsiskyrėlio būstą ir pasuko užeigos link, o ilgai 
netrukus susitiko vaikiną: jis ėjo priešaky, nelabai skubėdamas, ir 
jie prisivijo jį. 

Ant peties vaikinas nešėsi kardą, o ant kardo — lyg mazgą, lyg 
ryšulį, matyt, su drabužiais: buvo ten tikriausiai plačkelnės, trumpas 
apsiaustas ir keleri marškiniai, nes vilkėjo aksomine striuke, šitaip 
nuzulinta, jog atrodė atlasinė, ir palaidais marškiniais, mūvėjo šilki- 
nėmis kojinėmis ir avėjo bukasnukėmis kurpėmis, kokiomis avima 
sostinėje; iš pažiūros atrodė :yg aštuoniolikos, lyg devyniolikos metų, 
buvo linksmo veido ir miklių judesių. Kad kelias neprailgtų, daina- 
vo segidilijas“'. 

Kai raiteliai susigretino, vaikinas kaip tik buvo bebaigiąs vieną 
tokių segidilijų, ir studentas ją įsiminė, o skambėjo ji šitaip: 


Iškeliauju kariauti, 
bėgu mat bėdų, 

jei kišenėj žvangėtų, 
neičiau iš namų. 


Pirmas užkalbino jį Don Kichotas tardamas: 

— Kelionei jūsų malonybė, šaunusis ponaiti, per lengvai apsitaisę. 
Kurgi traukiat? Pasakykit, jei ne paslaptis. 

Į tai vaikinas atsakė: 

— Ir karštis, ir skurdas verčia keliaut šitaip lengvai apsitaisius, 
o traukiu aš kariauti. 

— Kad karštis — tai savaime suprantama, bet kuo čia dėtas skur- 
das? — paklausė Don Kichotas. 

— Pone, — atsakė jaunikaitis,— ryšuly nešuos aksomines kelnes, 
priderintas prie šios striukės; jeigu nutrinsiu jas kelionėje, neturė- 
siu kuo puikuotis mieste, o naujas nusipirkti nėr iš ko. 

Taigi ir dėl to, ir kad būtų vėsiau, va šitaip apsitaisęs ir keliauju, 
o einu į pėstininkų kuopas, per dvylika mylių nuo šičia, tenai įsira- 
šysiu į kokią kuopą, o iš ten — gurguolės vežimais į uostą: kaip gir- 
dėjau, tikriausiai laipinsimės Kartachenoj. Jau verčiau ponu ir šei- 
mininku turėti karalių ir tarnauti jam kare negu sostinėj tūpčioti 
prieš kokį suskį. 

— (Gal jūsų malonybė kartais išsitarnavote kokių lengvatų? — 
paklausė studentas. 

— Jei būčiau pristojęs prie kurio Ispanijos grando arba šiaip di- 
džiūno, aiškus daiktas, būčiau išsitarnavęs, — atsakė jaunikaitis.— 
Pas gerus šeimininkus vis ko nors išsitarnauji ir iš šeimyninės eini 
tiesiai į vėliavininkus arba kapitonus, ir dar kišenpinigių tau pri- 
deda, o aš, vargo paukštis, visad pakliūdavau arba pas slenksčių 
brūžuotojus, arba pas visokius prasisiekėlius ir gaudavau tokį prastą 
išlaikymą ir tokią menką algą, jog pusė jos išeidavo apykaklių krak- 
molijimui; ir apskritai būtų buvęs stačiai stebuklas, jeigu toksai tar- 
nas — nuotykių ieškotojas, koks esu aš, būtų išsitarnavęs ką nors dora. 

— O sakykite, bičiuli, dėl Dievo meilės, — paklausė Don Kicho- 
tas, — nejaugi, tiek metų tarnavęs, jūsų malonybė neišsitarnavote nė 
livrėjos? 

— Turėjau jų net dvi, — atsakė tarnas, — bet kai naujokas, ap- 
žadų nedavęs, išeina iš vienuolyno, jam nuvelkamas abitas ir grąži- 
nami seni drabužiai, lygiai taip ir manieji ponai grąžindavo man se- 
nus drabužius: būdavo, atlieka savo reikalus sostinėje, susiruošia namo 
ir atsiima livrėją,— mat duodavo ją tik akims apdumti. 

— Čia tai bent spiloceria*, kaip sako italai, — tarė Don Kicho- 
tas.— Bet, šiaip ar taip, jums labai pasisekė, kad palikote sostinę, to- 
kio gero ketinimo vedamas, nes šioje žemėje nėra nieko garbingesnio 
ir naudingesnio, kaip tarnauti, pirmiausia, Dievui, o paskui karaliui, 
mūsų prigimtiniam viešpačiui, ir ypačiai ginklu, kuriuo greičiau negu 
mokslais pelnomi jei ne didesni turtai, tai bent didesnė garbė, kaip jau 

ne kartą esu kalbėjęs, ir nors mokslų dėka įsteigta daugiau majoratų 
negu ginklu, bet ginklo žmonės kažin kuo — dievaižin kuo būtent — 
praneša mokslo vyrus ir žavi velniai žino kuo, tačiau tuo žavesiu visus 
kitus pranoksta. 

Įsidėkite gerai į galvą, ką dabar pasakysiu, nes tai sunkią valandą 
jums labai pravers ir suteiks paguodą, o būtent: ginkite iš galvos bet 
kokią mintį apie jūsų tykojančias negandas, nes didžiausia neganda — 
mirtis, o kadangi mirti mūšio lauke — šaunu, vadinasi, mirti jums 
bus didžiausia laimė. 

Julijus Cezaris, narsingasai romėnų imperatorius, kartą paklaustas, 
kuri mirtis jam atrodanti geriausia, atsakė, kad geriausioji mirtis — 
staigi, netikėta, nelaukiama, ir nors atsakė kaip pagonis, tikrojo 
Dievo nepažįstąs, šiaip ar taip, atsakė gerai, nes tuo parodė, jog jam 
svetimos žmogiškosios silpnybės. Tegu žūsite pirmame susirėmime 
arba mūšyje, driokstelėjus pabūklo šūviui arba sprogus minai,— ir 
kas čia tokio? Mirties neišvengsi, ir baigta. Ir, pasak Terencijaus““, 
kariui garbingiau kristi mūšio lauke negu bėgant išgelbėti gyvybę, ir 
tik tuomet karys pelnys šlovę, jeigu jis vykdys savo vadų ir viršininkų 
įsakymus. 

Ir įsidėmėkite, vaike, kariui labiau pritinka atsiduoti paraku negu 
muskusu, ir jeigu šiuo garbingų amatu manysitės ligi senatvės, vis 
tiek tai bus garbinga senatvė, nors ir būtute vienų žaizdų, luošas arba 
raišas, ir netgi skurdas negalės jūsų pažeminti, juo labiau kad dabar 
jau imamasi priemonių, jog seni ir luoši kariai gautų paramą ir iš- 
laikymą, nes nedera elgtis su jais, kaip paprastai elgiamasi su neg- 
rais: kai negras susensta ir jau nebetinka tarnauti, ponas duoda jam 
laisvės raštą ir išvaro iš namų, šitaip pasmerkdamas bado vergijai, 
iš kurios išvaduoti jį gali nebent mirtis. 

Štai tiek norėjau jums pasakyti, o dabar sėskite mano arkliui 
ant sturplio: pavežėsiu jus ligi užeigos, ir ten su manimi pavakarie- 
niausite, o rytoj trauksite toliau, ir Dieve duok jums laimingai nu- 
keliauti į vietą, kaip to esate nusipelnęs savo gerais ketinimais. 

Jaunikaitis atsisakė sėstis ant sturplio, bet pavakarieniauti užeigoje 
sutiko, o Sančas tuo tarpu sau vienas tarė: 

„Padėk Dieve mano ponui! Kur tai girdėta, kad žmogus, šitiek 
gražių ir protingų dalykų ką tik prišnekėjęs, paistytų nebūtus daiktus 
apie Montesino olą, kurioj sakosi visa tai matęs? Tiek to, pažiūrėsim, 
kai dugną dėsim“. 

Temstant jie prijojo užeigą, ir Sančas labai nudžiugo, kad ponas 
palaikė ją užeiga, o ne pilimi kaip paprastai. 

Vos įjojęs pro vartus, Don Kichotas paklausė šeimininką, ar jau 
apsistojęs Žmogus su ietimis ir alebardomis, ir šis atsakė, jog tasai 
nuvedęs mulą arklidėn. Nusivedė savo asilus ir studentas su Sanču, 
o Rosinantui parinko geriausias ėdžias ir geriausią vietą arklidėje. 


XXV PERSKYRIMAS 


KUR PRASIDEDA BLIOVIMO NUOTYKIS 
IR SMAGUS NUOTYKIS SUSIDŪRUS SU 
LĖLININKU, TAIPGI DĖSTOMOS AIŠKIAREGĖS 
BEŽDŽIONĖS PRANAŠYSTĖS 


Don Kichotui, kaip sakoma, pasturgalis karščiu degė — taip troš- 
ko jis kuo greičiau išgirsti ir sužinoti stebuklus, ginklus gabenusio 
žmogaus pažadėtus. Nuskubėjo ten, kur šeimininkas buvo nurodęs, 
ir, tikrai aptikęs jį arklidėje, paprašė, ilgiau neatidėliojant, tuojau 
pat paporinti visa tai, ko kelyje buvo klausiamas. 

Į tai žmogus jam atsakė: 

— Apie tokius stebuklus nevalia pasakoti skubomis ir stačiom. 
Luktelkit, jūsų malonybe ponuli, va įkrėsiu pašaro savo gyvulėliui, 
o tada jau pažosiu tokių dalykų, kad žado neteksit. 

— Jei tik tokia kliūtis, aš jums padėsiu,— tarė Don Kichotas. 

Ir tuoj šokosi sijoti avižų ir valyti prakarto, ir žmogėnas, šitokio 
nusižeminimo sujaudintas, mielai sutiko papasakoti tai, ko buvo pra- 
šomas. Ir, atsisėdęs pavartėje ant akmeninio suolo šalia Don Kicho- 
to, atsigręžė į garbingą sambūrį ir klausytojus, kitaip sakant, į stu- 
dentą, tarną, Sančą Pansą ir užeigos šeimininką, ir šitaip pradėjo 
savo pasakojimą: 

— Tai va, jūsų malonybės, viename bažnytkaimyje, per pus- 
penktos mylios nuo šičia, nutiko toks dalykas, jog vienam rechido- 
rui” prapuolė asilas, o visa kuo kalta buvo sukta mergiotė, jo tarnai- 
tė, bet apie tai jau kita kalba, ir nors ir kaip rechidoras jo ieškojo, 
viskas buvo veltui. 

Prabėgo dvi savaitės, kai prapuolė asilas, — bent taip sako ir 

kalba žmonės,— ir šit kartą, nukentėjusiam rechidorui bestovint 
aikštėje, prieina prie jo kitas to bažnytkaimio rechidoras ir sako: 

„Duokit radybų, kūmai, jūsų asilas atsirado“. 

„Duosiu, ir neblogą, kūmai, — atitaria tasai, — tik pasakykit, kur 
jį rasti“. 

„Miške,— sako radėjas,— šįryt mačiau be balno ir be pasaito, 
o toks sunykęs, net graudu žiūrėti. Norėjau pagauti ir parvaryti jums, 
bet jis toks sulaukėjęs, taip baidosi žmonių, jog vos priėjau, davė į 
kojas ir nėrė tankmėn. Jei norit, eikime paieškoti dviese, tik pirmiau 
parsivesiu namo savo asilę — tuojau pat grįšiu“. 

„Labai būsiu jums dėkingas,— sako asilo šeimininkas, — ir pa- 
sistengsiu jums tuo pačiu pinigu atsilyginti“. 

Va šitaip ir su tokiomis štai smulkmenomis, kaip aš pasakoju, 
šį nutikimą pasakoja ir kiti, kuriems viskas iš panagių žinoma. 

Trumpai drūtai, abu rechidorai petys petin drožia į mišką, tačiau 
toj progumoj ir laukymėj, kur tikėjosi asilą surasti, jo neaptinka, ir 
nors išnaršo aplink visą mišką, asilas neatsiranda. 

Matydamas, jog asilo nėra, rechidoras, matęs jį rytą, sako kitam: 

„Klausykit, kūmai, man galvon dingtelėjo viena mintis, ir jeigu 
ja pasinaudotume, be jokios abejonės, aptiksim tą gyvulį, nors jis 
skradžiai žemes būtų prasmegęs, ne tik miške pasislėpęs: matot, aš 
moku meistriškai bliauti asilo balsu, 0 jeigu jūs mokėtumėt bent tru- 
putj, tarkit, kad jį jau suradom“. 

„Truputį, sakot, kūmai? — atsiliepia kitas.— Kuo jau kuo, o blio- 
vimu, šventas žodis, niekas manęs nepralenks, net patsai asilas“. 

„Pamatysim,— sako rechidoras.— Šit ką aš sugalvojau: aš eisiu 
į vieną pusę, jūs — į kitą, ir šitaip mudu apeisim visą mišką, pabliau- 
dami čia vienas, čia kitas, ir jeigu jūsų asilas dar miške, jis negalės 
mūsų neišgirsti ir neatsiliepti“. 

Į tai asilo šeimininkas sako: 

„Dievaži, kūmai, mintis nuostabi ir tikrai verta jūsų šviesaus 
proto“. 

Ir, kaip sutarta, juodu išsiskiria ir eina kiekvienas savo pusėn, 
ir atsitik tu man, kad beveik drauge subliauna ir, vienas kito bliovi- 
mo suklaidintas, puola bėgti į garsą, manydami, jog asilas atsirado; 
ir, matydamas kitą rechidorą, asilo šeimininkas sušunka: 

„Nejaugi, kūmai, čia bliovė ne asilas?“ 

„Ne, tai aš blioviau“,— atsako kitas. 

„Vadinas, kūmai, — sako asilo šeimininkas, — bliovimu jūs nė tru- 

pučio nesiskiriat nuo asilo,— kaip gyvas nesu girdėjęs šitaip tobulai 
mėgdžiojant asilą“. 

„Šie pagyrimai ir liaupsės labiau dera ir pritinka jums, kūmai, 
negu man,— atsiliepia sumanytojas, — kaip Dievą myliu, varžybose 
galėtumėt duoti viršaus du bliūvius geriausiam ir labiausiai įgudu- 
siam pasaulio bliuvui: balsas jūsų aukštas, neišeinat nei iš gaidos, nei 
iš takto, greičiau ir tankiau mainot dermę, — žodžiu, prisipažįstu 
nugalėtas ir už tai, kad taip aukštai laikot iškėlęs savo nepaprasto meno 
vėliavą, atiduodu jums pirmenybės palmę“. 

„Žinot,— sako tuomet asilo šeimininkas, — nuo šiolei labiau save 
gerbsiu ir vertinsiu, turėsiu galvoj, kad ir aš galiu šiuo tuc didžiuotis, 
jeigu jau esu apdovanotas šitokiu talentu; kas be ko, ir anksčiau žino- 
jau, jog neblogai bliūvauju, bet niekad neteko girdėti, kad mano blio- 
vimas — tobulybės viršūnė“. 

„Žinot, — prideda antrasis rechidoras, — daugis nepaprastų talentų 
žūva pasaulyje, niekur deramai nepritaikyti, nes žmonės nemoka 
jais naudotis“. 

„O juk mūsų talentai, — pareiškia asilo šeimininkas, — gali mums 
praversti nebent va šitokiais atvejais kaip šiandie, ir tai Dieve duok, 
kad jie duotų kokios naudos“. 

Sulig šiais žodžiais juodu vėl išsiskiria ir pratrūksta bliūvauti, o 
kadangi tolydžio klaidina vienas kitą, vis susibėga krūvon, kol paga- 
liau sutaria bliauti dusyk pagret, kad nebūtų abejonių, kada bliau- 
na jie, o kada — asilas. 

Šitaip, kas žingsnis dusyk subliaudami, juodu išnaršo visą mišką, 
tačiau pražuvėlis asilas nėkart neatsiliepia ir nerodo jokių gyvybės 
ženklų. 

Ir kaipgi vargšas nelaimėlis gali atsiliepti, jeigu galop rechidorai 
aptinka jį tankmėj vilkų sudraskytą? 

Ir, išvydęs jį, šeimininkas sako: 

„O aš stebėjausi, ko jis neatsiliepia: gyvas tikrai subliautų, mus 
išgirdęs, — juk todėl jis ir asilas; šiaip ar taip, manau, kūmai, kad ne 
veltui mano vargta ir jo ieškota: nors ir nebegyvą jį radau, bet už- 
tat išgirdau neprilygstamo grožio jūsų bliovimą“. 

„Na ir dėkui Dievui, kūmai, — atsiliepia antrasis rechidoras.— 
O dėl bliovimo, tai mudu abu vienas kitą atsveriam“. 

Taip juodu, užkimę ir it musę kandę, pargrįžta į bažnytkaimį ir 
apsako draugams, kaimynams ir pažįstamiems, kas jiems nutikę, asilo 

beieškant, ir abudu liaupsina vienas kito bliovimo talentą, tad gar- 
sas apie tai veikiai pasklinda ir paplinta po aplinkinius sodžius. 

O velnias, žinia, nesnaudžia ir, linkęs visur žadinti ir kurstyti ne- 
santaiką ir vaidus, leisti pavėjui apkalbas ir iš adatos vežimą pris- 
kaldyti, taip parikiavo ir padarė, jog kitų sodžių žmonės tik pamato 
mūsiškių kurį — tuoj pratrūksta bliūvauti, į akis tyčiodamiesi 
iš mūsų bliuvių rechidorų. 

Galop ir vaikai prisidėjo, ir tada jau pakliuvom visiems pragaro 
velniams į nagus ir nasrus: bliovimas ritasi iš sodžiaus į sodžių, ir 
dabar mūsų bliuvaus bažnytkaimio žmones visi lygiai taip lengvai 
pažįsta ir atskiria, kaip mes pažįstam baltuosius ir atskiriam juos nuo 
juodukų; ir taip toli nuėjo tas nelemtas juokas, jog pajuokiamieji jau 
ne kartą kautynių rikiuote ir su ginklu rankoje stojo į grumtynes su 
pajuokėjais, — ir tada jiems į viską nusispjaut. 

Mano galva, ryt poryt mūsų bažnytkaimis, atseit bliuvai, traukia 
žygin prieš kitą bažnytkaimį, kuris už dviejų mylių nuo mūsų ir itin 
iš mūsų tyčiojasi, o kad išžygiuotume deramai pasirengę, gabenu prisi- 
pirkęs iečių ir alebardų, kurias jau esate matę. 

Tai šit apie kokius stebuklus žadėjau jums papasakoti, o jeigu, jūsų 
manymu, tai ne stebuklai, prašom man atleisti, kitokių nežinau. 

Šiais žodžiais gerasis žmogus baigė savo pasakojimą. 

Ir šią akimirką pro vartus įėjo žmogus, kurio visas apdaras — 
kojinės, plačios pustrumpės kelnės ir švarkas — buvo iš zomšos, ir 
garsiai sušuko: 

— Garbusis šeimininke, ar priimsit postovio? Su manim dar aiš- 
kiaregė beždžionė ir lėlės, vaidinančios Melisendros išvadavimą “". 

— Velniai rautų, juk čia garbusis maestras Pedras! — sušuko 
užeigos šeimininkas. — Vadinas, šįvakar pasilinksminsim! 

Užmiršau pasakyti, jog minėtajam maestrui Pedrui kairė akis ir 
kone pusė žando buvo užlipinta žalio šilko trauku, liudijančiu, jog 
visa toji veido pusė kokios nors negalios apnikta. O šeimininkas tuo 
tarpu kalbėjo toliau: 

— Sveiki atvykę, jūsų malonybe, garbusis maestre Pedrai! Kurgi 
jūsų beždžionė ir lėlės, kad nematau? 

— Čia pat, netoliese, — atsakė zomšius, — aš tik užbėgau pažiūrėti, 
ar rasis man vietos. 

— Pačiam kunigaikščiui Albai atsakyčiau nakvynę, kad tik gar- 
biajam maestrui Pedrui būtų kur apsistoti, — atsiliepė šeimininkas. — 

Vežkit čionai beždžionę ir lėles, šįvakar turiu svečių, kurie mielai 
pažiūrės vaidinimo ir beždžionės išdaigų ir dosniai atsilygins. 

— Dėkui Dievui,— tarė Traukas,— kainą aš nuleisiu, tegu tik 
apmoka man nakvynę, ir būsiu patenkintas. O dabar nubėgsiu veži- 
maičio su lėlėmis ir beždžionės. 

Ir tuoj išnėrė pro vartus. 

Don Kichotas tuoj paklausė šeimininką, kas toksai tas maestras 
Pedras ir kokias lėles ir beždžionę vežasi. 

Į tai šeimininkas atsakė: 

— Tai garsingas lėlininkas, jau seniai važinėja po Aragono La- 
mančą rodydamas vaidinimą, kaip garsingasis donas Gaiferas išvada- 
vo Melisendrą,— turiu pasakyti, kad tokio įdomaus ir taip gražiai 
suvaidinto dalykėlio mūsų krašte jau daugel metų nematyta. 

Vežiojasi jis ir beždžionėlę, tokią pramaniūgę, kokių reta ne tik 
tarp beždžionių, bet ir žmonių: ko nors klausiama, ji atidžiai klauso- 
si, paskui stryktelėja šeimininkui ant peties ir, prisikišusi prie pat 
ausies, kužda atsakymą, o maestras Pedras tuoj jį pagarsina. Beje, 
apie praeitį ji daugiau pasako negu apie ateitį, ir nors ne visada nus- 
pėja, bet, šiaip ar taip, retai prašauna pro šalį, todėl mes manom, kad 
ją bus velnias apsėdęs. 

Jeigu beždžionėlė atsako, atseit, jeigu atsako maestras Pedras, 
kai ji pakužda jam į ausį, už kiekvieną klausimą mes mokam po du 
realus. Todėl eina toks garsas, jog maestras Pedras pinigais apker- 
pėjęs. Jis — žmogus galante*, kaip Italijoj sakoma, ir bon compano**, 
gyvena taip, kad Dievui skųstis negali, kalba už šešis, geria už dvy- 
lika, o pinigus jam neša liežuvis, beždžionėlė ir lėlės. 

Tuo tarpu sugrįžo maestras Pedras, vežinas vežimaičiu, kuriame 
tilpo ir lėlės, ir didelė beuodegė beždžionė suveltu užpakaliu, bet ne- 
bjauri pažiūrėti. 

Tik ją pamatęs, Don Kichotas paklausė: 

— Na, jūsų malonybe, garbioji aiškiarege, ką žada mums žvaigž- 
dės? Kas mūsų laukia? Tuojau gausite du realus. 

Ir paliepė Sančui duoti du realus maestrui Pedrui, bet šis taip at- 
sakė už beždžionę: 

— Pone, šitas žvėrelis nesako ir nespėja, kas bus, tik šį tą nu- 
tuokia apie praeitį ir kai ką apie dabartį. 

— Kad jus kur!..— sušuko Sančas. — Nė sudilusio skatiko neduo- 


* Taurus (it.). 
*+ Šaunus vyras (it.). 

čiau, kad man spėtų praeitį! Kas jau kas, o aš geriau išmanau, kas man 
buvo nutikę. O kloti pinigus už tai, kad man pasakytų, ką pats žinau, — 
didžiausia kvailystė! Bet jeigu išmano, kas dabar dedasi, tai šekit du 
realus ir sakykit man, jūsų beždžionybe, ką šiuomet daro mano pati 
Teresa Pansa, kokius kalnus verčia? 

Maestras Pedras atsisakė imti pinigus ir tarė: 

— Aš neimu pinigų iš anksto, kol neužsidirbu atlyginimo. 

Ir dešine ranka dusyk plekštelėjo sau per kairį petį, beždžionė 
vienu šuoliu stryktelėjo ant peties, prisikišo šeimininkui prie ausies 
ir labai greitai sučeksėjo dantimis, o ilgai netrukus tokiu pat šuoliu 
atsidūrė žemėje. Ir tuomet maestras Pedras staiga puolė ant kelių prieš 
Don Kichotą ir, apkabinęs jam kojas, tarė: 

— Apkabinu šiąsias kojas lygiai taip, kaip apkabinčiau Heraklio 
stulpus'“!, o įžymusai užmiršties dulkėmis nuklotosios klajojančios 
riterijos gaivintojau! O niekados deramai neišliaupsinamasai riteri 
Don Kichote Lamančieti, silpnųjų stiprybe, krintančiųjų atrama, 
pagalbos ranka kritusiems, visų nelaimingųjų ramsti ir paguoda! 

Don Kichotas nustėro, Sančas nustebo, studentas sumišo, pakelei- 
vingasis tarnas apstulbo, žmogus iš bliuvaus bažnytkaimio apdujo, 
užeigos šeimininkas sutriko, — trumpai tariant, lėlininko žodžiai visus 
pritrenkė, o jis tuo tarpu kalbėjo toliau: 

— O tu, gerasai Sančai Pansa, geriausiojo pasauly riterio geriau- 
siasai ginklanešy, džiūgauki, nes geroji tavo žmona Teresa gerai jau- 
čiasi ir šiuomet šukuoja linus, ir dar galiu pridėti, jog iš kairės jai 
stovi ąsotis nuskeltu gurkliu, o vyno jame ganėtinai, kad būtų smagiau 
dirbti. 

— Tuo mielai tikiu, — atsiliepė Sančas, — manoji Teresa — tik- 
ras lobis, ir jeigu nebūtų tokia pavydulinga, neišmainyčiau jos net 
į milžinę Anaduoną'““, nors ji, pasak mano pono, atsakanti mote- 
riškė buvusi,stačiai gyva pagunda. Ir, be to, manoji Teresa ne iš tų, 
kurios puode kruopas skaičiuoja, priešingai — šiandien pusto, rytoj 
džiūsta. 

— O dabar aš pasakysiu: kas daug skaito ir daug keliauja, tas 
daug mato ir daug žino, — įsiterpė tuomet Don Kichotas.— Ir šit ko- 
dėl taip sakau: bene anksčiau, tikinamas, jog pasaulyje esama aiš- 
kiaregių beždžionių, būčiau patikėjęs tuo, ką dabar matau savo aki- 
mis? Juk aš esu tasai pats Don Kichotas Lamančietis, kaip sakė šis 
gerasis žvėrelis, tik ji truputį per aukštai iškėlė mane į padanges, bet, 
nors ir koks aš būčiau, dėkoju Viešpačiui, kad apdovanojo mane jaut- 

ria ir gailia širdimi, linkusia visiems daryti gera ir niekam nedary- 
ti bloga. 

— Jei turėčiau pinigų,— prabilo pakeleivingasis tarnas, — pa- 
klausčiau ponią beždžionę, kas man galėtų nutikti, klajojant po 
pasaulį. l 

Į tai maestras Pedras, jau pasikėlęs nuo Don Kichoto kojų, 
atitarė: 

— Juk aš jau sakiau, jog šis žvėrelis nespėja ateities, o jeigu ir 
spėtų, pinigų jums neprireiktų,— ranka numočiau į bet kokį pelną, 
kad tik įtikčiau šičia esančiam garbiajam Don Kichotui. O dabar 
atliksiu savo priedermę ir suteiksiu jam malonumą: paruošiu lėles ir 
dovanai pasmaginsiu visus, šioje užeigoje susirinkusius. 

Tatai girdėdamas, užeigos šeimininkas didžiai nusidžiaugė ir nu- 
rodė, kur patogiausia sustatyti teatrėlį, ir viskas buvo padaryta vienu 
mirksniu. 

Don Kichotui nelabai patiko beždžionės pranašavimai — jam 
atrodė, jog beždžionei nepritinka spėti nei praeities, nei ateities, ir 
todėl, maestrui Pedrui ruošiant teatrėlį, jis nusivedė Sančą arklidės 
kertėn, kad niekas negalėtų nusiklausyti, ir tarė: | 

— Tai va, Sančai, aš gerai apsvarsčiau nepaprastus šitos bež- 
džionės gebėjimus ir priėjau tokią išvadą: maestras Pedras, jos šei- 
mininkas, be jokios abejonės, bus sudaręs su šėtonu slaptą ir detalų 
paktą, jau seniai abiejų šalių ratifikuotą. 

— Jeigu jie bus padarę tokį raktą iš metalo,— tarė Sančas, — 
tai jis, be jokios abejonės, labai sunkus, ir tik vežimaičiu gali jį vežioti. 
Tik mano pakaušis neišneša, kuriam galui maestrui Pedrui tas raktas 
ir ką jis baudžiasi juo raktifikuoti? 

— Tu manęs nesupratai, Sančai: turiu galvoje, kad jis, matyt, 
su šėtonu bus sudaręs kokią sutartį, todėl beždžionė ir turi tokių ge- 
bėjimų, kuriais pelno šeimininkui duonos kąsnį, o paskui, susikro- 
vęs turtus, jisai atiduos velniui sielą, nes šėtonui nieko kita ir nerei- 
kia. Ir šią mintį man pakišo toji aplinkybė, jog beždžionė spėja tik 
praeitį ir dabartį: mat velnio protas toliau nesiekia, ateitį jis numato 
nebent iš spėliojimų, ir tai ne visada,— tik vienam Dievui žino- 
mas metas ir laikas, jam nėra nei praeities, nei dabarties, nes viskas 
jam — dabartis. 

Ir jeigu taip, vadinasi, savaime aišku, jog beždžionės lūpomis 
kalba pats velnias, ir aš stebiuosi, kaip ligi šiol niekas dar neįskundė 
jos Šventajai inkvizicijai, neištardė ir neiškvotė, kokios galios padeda- 

ma ji tapo aiškiaregė: juk ji jokiu būdu ne astrologė, nei ji, nei jos 
šeimininkas nebraižo ir nemoka braižyti vadinamųjų astrologinių 
figūrų, nūnai taip paplitusių Ispanijoje, kad kiekviena moterėlė, kiek- 
vienas pasiuntinukas, kiekvienas kurpius vaizduojasi, jog sudaryti 
horoskopą — juokų darbas, ir savo prasimanymais ir nemokšiškumu 
griauna šio nuostabiai tikslaus mokslo autoritetą. 

Pažįstu vieną damą, kuri paklausė tokį horoskopininką, ar apsika- 
liuosianti josios kambarinė kalaitė, o jeigu apsikaliuosianti, kiek ir 
kokio plauko šunyčių atsivesianti. Sudaręs horoskopą, ponas astrolo- 
gas jai atsakė, jog kalaitė apsikaliuosianti ir atsivesianti tris šuny- 
čius — žalią, raudoną ir margą,— ir tik ta sąlyga, jei pasivaikysianti 
tarp vienuoliktos ir dvyliktos valandos, dieną arba naktį, ir būtinai 
pirmadienį arba šeštadienį. Ir atsitiko taip, jog po dviejų dienų toji 
kalaitė persirijusi nugaišo, ir ponas horoskopininkas tame bažnyt- 
kaimyje pelnė išmaningiausio astrologo vardą, kokį paprastai pelno 
visi arba beveik visi pranašautojai. 

— Šiaip ar taip, — tarė Sančas, — norėčiau, kad jūsų malonybė 
palieptumėt maestrui Pedrui paklausti beždžionę, ar tiesa visa tai, 
kas jūsų malonybei nutiko Montesino oloje, — prašom neužsigauti, 
bet, mano galva, tai pasakos ir pramanai, 0 geriausiu atveju — sapnas. 

— Visaip galėjo būti, — atsakė Don Kichotas, — aš paseksiu tavo 
patarimu, nors po to mane ir graužtų sąžinė. 

Tuo metu atėjo maestras Pedras pasakyti Don Kichotui, jog teat- 
rėlis jau paruoštas ir jis prašąs jo malonybę pažiūrėti vaidinimo, — 
spektaklis esąs vertas jo dėmesio. 

Don Kichotas pasisakė jam savo norą ir paprašė nedelsiant pa- 
klausti beždžionę, ar būta, ar sapnuota visa tai, kas jam nutikę Mon- 
tesino oloje, nes, jo manymu, visaip ten galėję būti. 

Nė žodžio netardamas, maestras Pedras atsinešė beždžionę ir, 
patupdęs ją prieš Don Kichotą ir Sančą, tarė: 

— Klausykit, ponia beždžione, šis riteris pageidauja sužinoti, 
tikrai ar tariamai jam nutikę visokie dalykai vadinamojoje Monte- 
sino oloje. 

Jis davė įprastinį ženklą, beždžionė stryktelėjo jam ant kairiojo 
peties ir sakytum pakuždėjo kažin ką į ausį, ir maestras Pedras tuojau 
pareiškė: 

— Beždžionė sako, jog dalis tų dalykų, jūsų malonybės regėtų 
arba jūsų malonybei nutikusių minėtoje oloje, — netikra, dalis — pa- 
našu į teisybę, ir prie to, ką pasakiusi, nieko daugiau pridurti ne- 

galinti. Ir jeigu jūsų malonybė geidaująs sužinoti šį tą daugiau, 
ateinantį penktadienį ji atsakysianti į visus jūsų malonybės klausimus, 
o dabar josios spėjimo gebėjimai pasibaigę ir anksčiau negu pen- 
ktadienį, kaip ji pasakė, negrįšią. 

— O ką aš sakiau? — sušuko Sančas.— Man galvoj netilpo, 
kad visi tie dalykai ar bent jau pusė to, kas, pasak jūsų malonybės, 
oloje jums nutikę, galėtų būti teisybė. 

— Ateitis parodys, Sančai, — atrėmė Don Kichotas, — laikas, visa 
ko aiškintojas, atskleidžia kiekvieną paslaptį, iškelia ją paviršiun, sau- 
lės švieson, nors ji glūdėtų žemės gelmėse. O dabar gana apie tai kal- 
bėti, eikime verčiau pažiūrėti gerojo maestro Pedro vaidinimo: nu- 
jaučiu, kad jis turi paruošęs šį tą įdomaus. 

— Šį tą? — sušuko maestras Pedras.— Mano teatre šešiasdešimt 
tūkstančių įdomybių. Patikėkite, jūsų malonybe garbusai Don Ki- 
chote, mano teatras — vienas puikiausių reginių, kokių tik šiandie 
esama pasaulyje, bet operibus credite, et non verbis!“*. Taigi pra- 
dedam, jau vėlus metas, o prieš akis — marios darbo: daug ko turim 
ir pasakyti, ir parodyti. 

Don Kichotas ir Sančas paklausė ir nuėjo žiūrėti vaidinimo, o 
teatrėlis buvo jau paruoštas ir atidarytas, aplink degė vaškinės žvakės, 
nutvieksdamos jį ryškia šviesa. 

Maestras Pedras užėjo už scenos, nes turėjo tampyti lėles, o prie- 
šaky atsistojo berniūkštis, maestro parankinis, reginio paslapčių aiškin- 
tojas ir pranešėjas. Rankoje jis laikė lazdelę lėlėms rodyti. 

Ir štai, kada visi užeigos svečiai susibūrė prieš teatrėlį — vieni 
stačiomis, kiti ant suolų, o Don Kichotas, Sančas, studentas ir pakelei- 
vingasis tarnas susėdo geriausiose vietose, parankinis ėmė aiškinti, o 
ką — tai išgirs ir sužinos kiekvienas, kuris išklausys berniūkštį arba 
perskaitys kitą perskyrimą. 

XXVI PERSKYRIMAS 


KUR TOLIAU KLOSTOSI NUOTYKIS 
SUSIDŪRUS SU LĖLININKU, 
TAIPGI DĖSTOMI KITI 
IŠTIES NEPAPRASTAI PUIKŪS 
DALYKAI 


Nutilo ir tiriečiai, ir trojėnai'“*, kitaip sakant, žiūrovai, visi aliai 
vienas, įsmeigė akis laukiamųjų stebuklų aiškintojui į lūpas, ir staiga 
už scenos sugriaudėjo begalė litaurų ir trimitų, sudundėjo pabūklai, 
tačiau griausmas netrukus nuščiuvo, ir tuomet berniūkštis, keldamas 
balsą, tarė: 

— Šioji tikra ir nepramanyta istorija, rodoma jūsų malony- 
bėms, žodis žodin paimta iš prancūzų metraščių ir ispanų romansų, 
kurie eina iš lūpų į lūpas, ir didelių, ir mažų kartojami. Pasakoja ji, 
kaip prakilnusis donas Gaiferas išvadavo savo žmoną Melisendrą, 
kenčiančią maurų nelaisvėje, Ispanijos mieste Sansuenjoje — šitaip 
anuomet buvo vadinama Saragosa. | 

O štai pažiūrėkite, jūsų malonybės, aure ir patsai donas Gaife- 
ras žaidžia šaškėmis, kaip romanse dainuojama: 


Gaiferas prakilnusis šaškėm žaidžia, 
Seniai pamiršęs savo Melisendrą. 


O šit pasirodo žmogysta su karūna ant galvos ir skeptru rankoje: 
tai imperatorius Karolis Didysis, tariamas Melisendros tėvas; užsi- 
rūstinęs ant nerūpestingai dykinėjančio žento, pratrūksta jį burnoti. 

Įsidėmėkite, su kokiu įkarščiu ir pykčiu jis burnoja; atrodo, tuoj 
sububins jam galvą skeptru, ir, pasak kai kurių autorių, tikrai subu- 
bino, ir dar kaip. Ilgai jis graudena, kad jeigu šis nesistengsiąs iš- 
vaduoti žmonos, šlovės nustosiąs, ir sakoma, galop pridūręs: 


Girdėjot mano žodį? Pagalvokit... 


Dabar žiūrėkit, jūsų malonybės, kaip imperatorius nusisuka nuo 
dono Gaifero ir išeina, donas Gaiferas, įtūžio ir apmaudo perimtas, 
bloškia šalin ir šaškes, ir lentą, pareikalauja šarvų ir prašo savo pus- 
brolį doną Rolandą paskolinti jam kalaviją Diurandalį, bet donas 
Rolandas nesutinka ir pasisiūlo drauge leistis į pavojingą žygį. Ta- 
čiau narsuolis pasipiktinęs atsisako jo paslaugų: girdi, jisai vienas 

sugebėsiąs išlaisvinti žmoną, nors ji būtų laikoma giliausiai po žemėmis, 
ir štai apsišarvuoja ir leidžiasi kelionėn. 

Dabar, jūsų malonybės, nukreipkit akis į antai aną kuorą, — ma- 
noma, jog tai vienas Saragosos pilies, nūn vadinamos Alchaferija, 
kuorų, o dama, stovinti balkone maurų apdaru, — tai nepalyginamoji 
Melisendra: ji dažnai čia rymo žiūrėdama į Prancūzijon vingiuojantį 
kelią, prisimena Paryžių, savo vyrą ir tuo guodžia sau širdį ne- 
laisvėje. 

O dabar žiūrėkit, kas atsitiks, tokių dalykų kaip gyvi nesat re- 
gėję. Matot aną maurą? Vogčiomis, patyliukais, pridėjęs pirštą prie 
lūpų, iš užpakalio sėlina prie Melisendros. O dabar žiūrėkit, kaip 
bučiuoja stačiai į lūpas ir kaip ji tuoj nusispjauna ir balta marški- 
nių rankove nusišluosto lūpas, kaip ji rypauja ir iš sielvarto raunasi 
gražiuosius plaukus, lyg tie būtų kuo kalti dėl tosios piktadarystės. 

Žiūrėkit dabar į aną orų maurą, stovintį galerijoj: tai Sansuen- 
jos karalius Marsilis; jis pastebėjo mauro storžieviškumą ir nors mau- 
ras — jo giminaitis ir patikėtinis, įsako nedelsiant jį sučiupti, įkirsti 
du šimtus lazdų vedžiojant judriomis miesto gatvėmis!“ 


priekyje šaukliams žygiuojant, 
pūskum — vyrams su lazdom“““, 


Žiūrėkit: jau eina vykdyti sprendimo, nors nusikalsta ką tiktai; mat, 
priešingai negu pas mus, maurai nepripažįsta nei „kardomojo laiko“, 
nei „nuosprendžio nuorašo įteikimo“. 

— Ei vaike, vaike! — tuomet pakėlė balsą Don Kichotas.— Sek- 
damas savo istoriją, laikykis tiesaus kelio, nesimėtyk į šalis ir neda- 
ryk vingių, o kad teisybė išeitų paviršiun, reikia nemaža įrodymų ir 
parodymų. 

O iš už scenos atsiliepė ir maestras Pedras: 

— Berniuk, prilaikyk liežuvį ir klausyk pono, — šitaip bus geriau- 
sia. Trauk savo giesmę ir nepulk į kontrapunktą, nepamiršk: kur trum- 
pa, ten ir trūksta. 

— (Gerai, — atitarė berniūkštis ir ėmė aiškinti toliau: — Anas rai- 
telis gaskonišku apsiaustu — tai patsai donas Gaiferas, o štai jo žmo- 
na: patenkinta, jog atkeršyta ją įsimylėjusiam storžieviui maurui, 
nusigiedrijusiu ir romesniu veidu ji išeina į balkoną, kalbasi su savo 
vyru, manydama, kad tai koks pakeleivis, ir kreipiasi į jį gerai jums 
žinomais romanso žodžiais: 

Jei Paryžiuj tektų būti, 
Riteri, Gaifero klauskit. 


Bet viso romanso jums nesakysiu, nes daugžodžiavimas paprastai 
įvaro nuobodį. Mums gana pamatyti, kaip donas Gaiferas prasisklei- 
džia apsiaustą, ir iš to, kaip džiugiai skeryčioja Melisendra, darosi 
aišku, kad jinai pažino vyrą, ir štai ji leidžiasi nuo balkono — tuoj sės 
ant žirgo užpakaly savo brangiausiojo. Bet — kokia nelaimė! — 
sijonas užkliūva už geležinių turėklų virbo, ir ji pakimba ore tarp 
dangaus ir žemės... | 

Bet pažiūrėkit, kaip gailestingasis Dievas gelbsti iš kebliausios 
padėties: prie jos puola donas Gaiferas ir, nepaisydamas, kad gali 
sudriksti prašmatnus sijonas, stveria ją į glėbį, vienu matu nutraukia 
žemėn, paskui akimoju sodina apžargom ant žirgo ir liepia tvirtai 
laikytis, o kad nenuvirstų,— abiem rankomis apkabinti jį per lieme- 
nį, nes jojo dama Melisendra nepratusi šitaip jodinėti. 

Girdit, kaip žvengia žirgas, džiūgaudamas, jog neša tokią šaunią 
ir žavingą porą — savo poną ir ponią. 

Žiūrėkit, kaip jie apsisuka, išjoja iš miesto ir, smagūs ir laimin- 
gi, leidžiasi į Paryžių. Laimingos kelionės, nepalyginamoji įsimylėjė- 
lių pora — jums ne pora visi kiti pasaulio įsimylėjėliai! Sėkmingai 
sugrįžkite į savo išsiilgtąją tėvynę, ir tegu Fortūna nedaro kliūčių jūsų 
laimingajai kelionei! Tegu džiaugiasi jūsų bičiuliai ir giminės maty- 
dami, kaip sandoroje ir ramybėje leidžiate jums skirtas dienas, ir te- 
būnie tų dienų tiek, kiek jų turėjo Nestoras'“'! 

Maestras Pedras iš naujo pakėlė balsą ir tarė: 

— Paprasčiau, berniuk, neskrajok padebesiais, įmantravimas nie- 
ko gera neduoda. 

Aiškintojas neatsakė nė žodžio ir kalbėjo toliau: 

— Atsirado žioplių, kurie paprastai viską mato, pastebėjusių, 
kaip Melisendra nusileido nuo balkono ir užsėdo ant žirgo, ir jie davė 
žinią karaliui Marsiliui, ir šis tuojau įsakė skelbti aliarmą. Žiūrėkit, 
kokia skuba: visų mečečių bokštuose sugaudė varpai, ir miestas 
stačiai dreba nuo jų gausmo. 

— Jokiu būdu! — nutraukė jį Don Kichotas. — Su varpais maest- 
ras Pedras tikrai stygą pertempė: maurai turi ne varpus, bet litaurus ir 
savotiškus lumzdelius, panašius į mūsų obojus, o kad Sansuenjoje 
skambintų varpais — tai, be jokios abejonės, didžiausias nesusi- 
pratimas. 

Tatai išgirdęs, maestras Pedras nustojo skambinti ir tarė: 

— Nekibkite prie smulkmenų, jūsų malonybe garbusis Don Ki- 
chote, ir nereikalaukite visiškos tobulybės, — vis tiek jos niekur ne- 
rasite. Bene mūsuose diena dienon nevaidinama komedijų, kur viskas 
ištisai gryniausia nesąmonė ir nesusipratimas? O betgi jos turi ne- 
paprastą pasisekimą, ir žiūrovai ne tik joms ploja, bet atsižavėti 
negali. 

Varyk toliau, berniuk, ir nieko neklausyk, ir tegu mano spektak- 
lyje būna tiek nesąmonių, kiek Saulėje yra atomų, — man svarbu tik 
viena: prisikimšti kapšą. 

— Jūsų tiesa,— sutiko Don Kichotas. 

Ir berniūkštis kalbėjo toliau: 

— Žiūrėkit, kiek šaunių riterių tuntais išjoja iš miesto vytis 
krikščionių katalikų poros, o kiek trimitų skardi, kiek lumzdelių aidi, 
kiek litaurų ir būgnų dunda! Man baisu, kad maurai prisigins bėglius, 
pririš prie arklio uodegos ir parsivarys atgal, — šiurpulingas reginys! 

Išvydęs priešais visą tą mauryną ir išgirdęs tą griausmą, Don Ki- 
chotas tarė sau, kad jo priedermė padėti bėgliams, ir, pašokęs ant 
kojų, suriko: 

— Kolei aš gyvas, nepakęsiu, kad, man regint, būtų rezgamos 
klastos prieš tokį garsingą riterį ir neįbauginamą įsimylėjėlį, koks yra 
donas Gaiferas! Sustoki, niekingoji paderme, nedrįski jo vytis nei per- 
sekioti, nes jums teks susigrumti su manimi! 

Pasakyta — padaryta, ir, išsitraukęs kardą, vienu šuoliu atsidūrė 
kinti lėlių mauryną: vienas blaškė žemėn, kitoms kapojo galvas, tas 
luošino, anas rantė į gabaliukus, o pačiame kautynių įkarštyje taip 
smogė atsivėdėjęs atgalia ranka, kad jeigu maestras Pedras nebūtų 
susilenkęs, susigūžęs ir pritūpęs, būtų lygiai taip lengvai nušniojęs jam 
galvą, kaip ir meduolinę. 

Maestras Pedras tuo tarpu pratrūko rėkti: 

— Liaukitės, jūsų malonybe garbusis Don Kichote! Turėkite gal- 
voj, kad jūs triuškinate, kapojate ir žudote ne tikrus maurus, bet karto- 
nines lėles! Tai Dievas nubaudė! Juk jisai sunaikins ir paleis vėjais 
visą mano turtą! 

Tačiau Don Kichotas be perstojo švaistėsi kardu, kirsdamas čia 
abiem rankomis, čia atgalia ranka, čia ašmenimis, čia plokštuma. 

Žodžiu, akies moju nuvertė teatrėlį žemėn, sučeškino ir sumalė 
į dulkes visas lėles ir įtaisus, karalių Marsilį sunkiai sužeidė, impera- 
toriui Karoliui Didžiajam pusiau perskėlė ir karūną, ir galvą. 

Garbioji publika sumišo, beždžionė užšoko ant užeigos stogo, 
studentas persigando, pakeleivingasis tarnas pabūgo ir netgi Sančą 
Pansą perėmė baisiausia baimė, nes,— kaip jis dievagojosi, audrai 
numalšus, — kaip gyvas nebuvo matęs savo pono šitaip šėlstant. 

Taigi, sutriuškinęs į druzgus teatrėlį, Don Kichotas šiek tiek ap- 
siramino ir tarė: 

— Pageidaučiau dabar pažiūrėti į tuos, kurie netiki arba nenori 
tikėti, jog klajojantys riteriai duoda be galo daug naudos pasauliui. 
Tik pagalvokite, kas būtų nutikę gerajam donui Gaiferui ir gražiajai 
Melisendrai, jeigu manęs čia nebūtų pasitaikę: galvą dedu, kad šitie 
šunys būtų jau prisiviję juos ir kuo nors nuskriaudę. Taigi tegyvuoja 
klajojanti riterija ir tepranoksta visa, kas gyva šioje Žemėje! 

— Tegyvuoja į sveikatą! — graudžiu balsu atsiliepė maestras Ped- 
ras.— O man laikas mirti, nes aš toks nelaimingas, jog lygiai kaip 
karalius donas Rodrigas'“? galėčiau pasakyti: 


Vakar aš buvau valdovas, 
šiandie nei pilies, nei kuoro 
neturiu jau savo valioj. 


Dar prieš pusvalandį, prieš pusę minutės tariausi karalių ir impe- 
ratorių viešpačiu, savo arklidėse, skryniose ir maišuose turėjau de- 
vynias galybes žirgų ir pašvitų, o štai dabar esu nelaimingas ir pa- 
žemintas, skurdžius ir elgeta ir, svarbiausia, nebeturiu beždžionės, 
ir kol ją pagausiu, šventas žodis, devynis prakaitus teks išlieti... Ir 
visa kuo kaltas šio garbiojo riterio beatodairiškas siutas, o juk sklinda 
garsas, kad jis globojąs našlaičius ir atitaisąs netiesą, ir darąs kitokius 
labus darbus, — tik mane vieną aplenkė jo taurumas, tebūnie pagarbin- 
tas ir pašlovintas Viešpats Dievas, sėdintis aukštai dangaus soste. 
Matyt, Liūdnojo Vaizdo riteriui likimo buvo skirta šitaip nusiaubti 
mano teatrėlį, kad man plaukai šiaušiasi ant galvos, bežiūrint į šį 
vaizdą. 

Maestro Pedro žodžiai sugraudino Sančą Pansą, ir jis tarė: 

— Neverk, maestre Pedrai, ir neaimanuok, nes man širdis plyš- 
ta iš skausmo. Tau pravartu būtų žinoti, jog mano ponas Don Ki- 
chotas — doras katalikas ir sąžiningas krikščionis, ir jeigu tik jisai 
susivoks, kiek žalos tau pridarė, sugebės ir malonės su kaupu atsi- 
teisti ir atlyginti nuostolius. 

— Jeigu garbusis Don Kichotas man sumokėtų bent už dalį su- 
niokotų lėlių, aš labai džiaugčiausi, o ir jo malonybės sąžinė būtų 

rami, nes lai nesitiki dvasios išganymo žmogus, pasisavinęs svetimą 
turtą prieš savininko valią ir jam neatsiteisęs. 

— Suprantama, — atsakė Don Kichotas, — bet man neaišku, kokį 
turtą aš pasisavinau prieš jūsų valią? 

— Kokį turtą? — sušuko maestras Pedras.— O štai šitie palaikai, 
išmėtyti šioje grynoje ir bevaisėje Žemėje, — kas juos išblaškė ir su- 
niokojo, jei ne narsingosios jūsų rankos neįveikiamoji galia? Kieno 
gi tie kūnai, jei ne mano? Kas gi man davė išlaikymą, jeigu ne 
jie? 

— Dabar galutinai įsitikinau tuo, kuo ne kartą man tekdavo 
įsitikinti, — tarė tuomet Don Kichotas.— Tai šit kas: mano persekio- 
tojai burtininkai pakiša man prieš akis kieno nors pavidalą, koks 
jisai esti iš tikrųjų, o paskui pakeičia jį ir paverčia kuo tinkami. 

Klausykite, gerbiamieji, nuoširdžiai ir atvirai sakau jums: man 
pasirodė, jog visa tai, kas čia dedasi, dedasi iš tikrųjų, jog Melisen- 
dra — tai Melisendra, donas Gaiferas — tai donas Gaiferas, Mar- 
silis — tai donas Marsilis, Karolis Didysis — tai Karolis Didysis. 
Todėl man ir pabudo rūstybė, o kad atlikčiau savąją klajojančio ri- 
terio priedermę, panūdau užstoti ir apginti bėglius ir, vedamas šio 
gero ketinimo, padariau tatai, ką patys matėte. Jeigu man viskas 
išėjo kitaip, nei norėjau, kaltinti dera ne mane, bet klastinguosius 
persekiotojus. 

Šiaip ar taip, nors ir ne iš piktos valios padariau šį riktą, esu 
pasirengęs pats sau priteisti nuostolių atlyginimą. Sakykite, maestre 
Pedrai, kiek prašote už tas suniokotas lėles? Galiu tuojau pat sumo- 
kėti skambiomis ir grynomis Kastilijos monetomis. 

Maestras Pedras nusilenkė ir tarė: 

— Nieko kita ir nesitikėjau iš neprilygstamomis krikščioniško- 
siomis dorybėmis garsinčio narsingojo Don Kichoto Lamančiečio, 
visų vargingųjų ir nedalingųjų klajūnų užtarytojo ir globėjo; tegu 
štai ponas užeigos šeimininkas ir didžiadvasis Sančas būna įkainoto- 
jai ir jūsų malonybės ir mano tarpininkai ir tegu įvertina, kiek kai- 
nuoja ar galėjo kainuoti suniokotosios lėlės. 

Šeimininkas ir Sančas sutiko, ir tuomet maestras Pedras pakėlė 
nuo žemės begalvį Saragosos karalių Marsilį ir tarė: 

— Kiekvienam aišku, jog šitam karaliui nebegrąžinsi gyvasties, 
ir, jums leidžiant, už jo mirtį, pragaištį ir žuvimą pageidaučiau gauti 
puspenkto realo. 

— Toliau,— tarė Don Kichotas. 

— Už šį kirtį nuo viršaus ligi apačios, — kalbėjo maestras Pedras, 
imdamas į rankas perkirstąjį imperatorių Karolį Didįjį, — nebus per 
brangu, jei užsiprašysiu penkis realus ir dar ketvirtį. 

— Ir ne per pigiausia, — įterpė Sančas. 

— Ne per brangu, — pareiškė šeimininkas, — kad būtų lygus 
skaičius, kaip tarpininkas siūlau penkis realus. 

— Duokite jam visus penkis ir dar ketvirtį pridėkite,— tarė Don 
Kichotas.— Ketvirčiu realo daugiau ar mažiau — šios įsimintinos 
pragaišties padariniai nuo to nė kiek nepasikeis. Tik greičiau baikite, 
maestre Pedrai, jau vakarienės metas, ir man norisi valgyti. 

— Už šią benosę ir vienakę lėlę, kadaise buvusią gražiąja Me- 
lisendra, ramia sąžine prašau dviejų realų dvylikos maravedžių,— 
pareiškė maestras Pedras. 

— Tegriebia mane velniai, — atrėmė Don Kichotas,— jeigu šiuo 
metu Melisendra su savo vyru nebus bent jau peržengusi Prancūzijos 
sienos: jų žirgas, rodos, ne bėgo, o skriete skriejo. Tad nebandykite 
man iškišti katės vietoj zuikio ir rodyti kažin kokią nutrauktnosę 
Melisendrą, nors tuo tarpu tikroji, jeigu jiems pasisekė, dabar sma- 
ginasi kaip pasiutusi su savo vyru Prancūzijoje. Dievas kiekvienam 
atseikės, kiek priklauso, o mums, maestre Pedrai, nepridera mesti 
kelio dėl takelio. O dabar varykite toliau. 

Matydamas, jog Don Kichotui vėl sparas įlūžo ir jis užtraukė 
seną giesmę, maestras Pedras pabijojo, kad šis jam gali išslysti iš 
rankų, ir tarė: 

— Ir tikrai čia turbūt ne Melisendra, bet viena josios dvaro mer- 
gelių, todėl duokit man šešiasdešimt maravedžių, ir aš jausiuos lai- 
mingas ir dosniai atlygintas. 

Taip jis vertino ir visas kitas sumaitotas lėles, o paskum tretieji 
teisėjai dar kiek numušė stengdamiesi įtikti šalims, ir galop ieškovas 
ir atsakovas sulygo dėl kainos, siekiančios keturiasdešimt realų ir 
tris ketvirčius; Sančas tuoj pakratė kapšą, tačiau maestras Pedras 
paprašė primesti dar du realus — juk ne veltui turėsiąs vargti gau- 
dydamas beždžionę. 

— Duoki jam, Sančai,— tarė Don Kichotas, — tegu gaudo vėją 
lauke, o aš duočiau dar du šimtus, kad tik gaučiau tikrą žinią, ar pra- 
kilnioji donja Melisendra ir prakilnusis donas Gaiferas jau Prancūzi- 
joje, tarp saviškių. 

— Niekas negalėtų jums duoti tikresnių žinių, kaip tik mano 
beždžionė, — tarė maestras Pedras, — bet dabar jos nė pats velnias 

nesugaus. Beje, man regis, prisirišimas ir alkis šiąnakt ją pargins na- 
mo, ir rytoj rytą Dievas duos — pasimatysim. 

Žodžiu, teatrinė audra nurimo, ir visi santarvėje ir ramybėje 
pavakarieniavo iš Don Kichoto kišenės, nes jo dosnumui nebuvo 
ribų. 

Prieš auštant išjojo žmogus su ietimis ir alebardomis, o išaušus 
pas Don Kichotą atėjo atsisveikinti studentas ir pakeleivingasis tar- 
nas: pirmasis traukė atgal į savo sodžių, antrasis ketino keliauti toliau, 
ir Don Kichotas davė jam kelionei dvylika realų. 

Maestras Pedras nebepanoro iš naujo prasidėti su Don Kichotu — 
per daug gerai jį pažinojo; jis atsikėlė saulės nelaukdamas, susirinko 
teatrėlio palaikus, pasiėmė beždžionę ir taipgi iškeliavo nuotykių 
ieškoti. 

Užeigos šeimininkas nepažinojo Don Kichoto, todėl didžiai ste- 
bėjosi tiek jo kvailiojimu, tiek dosnumu. 

Pono palieptas, Sančas atsiskaitė rankos neprilaikydamas, ir aš- 
tuoniomis!'®™, pagaliau atsisveikinę su šeimininku, riteris ir ginkla- 
nešys paliko užeigą ir leidosi kelionėn, bet mes tuo tarpu juos palik- 
sime, nes čia pridera papasakoti vieną kitą dalyką, idant skaitytojas 
aiškesniu žvilgsniu pažvelgtų į šią garsingąją istoriją. 


XXVII PERSKYRIMAS 


KUR AIŠKINAMA, KAS TOKIE 
BUVO MAESTRAS PEDRAS IR JO BEŽDŽIONĖ, 
TAIPGI KOKIĄ NESĖKMĘ PATYRĖ DON 
KICHOTAS, SUSIDURĘS SU BLIUVAIS, 
O JO NUOTYKIS PASIBAIGĖ ANAIPTOL NE TAIP, 
KAIP JIS TO NORĖJO IR TIKĖJOSI 


Sidas Hamadas, šios didžios istorijos autorius, šitą perskyrimą 
pradeda tokiais žodžiais: „Prisiekiu kaip krikščionis katalikas“, ir 
šia dingstimi vertėjas pareiškia, kad jeigu Sidas Hamadas, mauras 
būdamas (o tuo abejoti nėra jokio pagrindo), prisiekia kaip krikš- 
čionis katalikas, vadinasi, jis turi galvoje tik štai ką: kaip krikščionis 
katalikas, duodamas priesaiką, prisiekia ir privalo nuoširdžiai prisiekti 
ir sakyti tiktai tiesą, taip ir jis, Sidas Hamadas, kaip krikščionis ka- 

talikas duodamas priesaiką, pareiškia sakysiąs tiktai tiesą savo raš- 
tuose apie Don Kichotą, taipgi apie tai, kas tokie buvę maestras Ped- 
ras ir aiškiaregė beždžionė, savo pranašystėmis stebinusi visus aplin- 
kinius sodžius. 

Taigi jisai sako, jog kiekvienas, skaitęs šios istorijos pirmą dalį, 
tikriausiai prisimena Chinesą de Pasamontę, kurį drauge su kitais 
katorgininkais Don Kichotas išvadavo Sjera Morenoj, už šitą labą 
darbą patirdamas tų piktavalių ir piktadarių žmonių netikusį dėkin- 
gumą ir dar netikesnį atpildą. 

Tasai Chinesas de Pasamontė, Don Kichoto pavadintas Chinesil- 
ju de Banditilju, kaip tik ir pavogė Sančo Pansos palšį, tačiau pir- 
moje dalyje per spaustuvininkų aplaidumą iškrito dalis teksto, kur 
buvo aiškinama, kaip ir kada jis buvęs pagrobtas, todėl daugis skai- 
tytojų, nenumanydami, kas čia atsitiko, spaudos klaidą priskyrė au- 
toriaus užmaršumui. Iš tikrųjų Chinesas pavogė asilą iš po miegan- 
čio Sančo Pansos, pasinaudojęs ta pačia priemone ir gudrybe, kuria 
pasinaudojo Brunelas, Albrakos apsiausties metu Sakripantui išvesda- 
mas iš tarpkojo žirgą, o vėliau, kaip jau pasakojome, Sančas atsi- 
ėmė asilą... 

Taigi tasai Chinesas, bijodamas pakliūti į teisingumo rankas ir 
gauti pelnytą atpildą už begalę piktadarysčių ir nusikaltimų, kurių 
būta tiek ir tokių, kad jisai pats prirašė apie juos storiausią tomą, — 
taigi tasai Chinesas nutarė persimesti į Aragono karalystę, užsilipino 
kairę akį ir ėmėsi lėlininko amato, nes tiek šioje srityje, tiek pirštų 
graibštumu neturėjo sau lygaus. 

Atsitiko taip, kad iš krikščionių, grįžtančių iš maurų nelaisvės, 
jis nusipirko beždžionę ir išmokė pagal tam tikrą ženklą užšokti ant 
peties ir dėtis, jog ji kažin ką kuždanti jam į ausį. 

Ir štai, prieš apsistodamas kokiame sodžiuje su beždžione ir lė- 
lėmis, gretimame sodžiuje arba apskritai kokių išmanančių žmonių 
išsiklausinėdavo, kas ten ypatinga nutikę ir kam būtent; visa tai gerai 
įsiminęs, paprastai pirmiausia parodydavo spektaklį: suvaidina čia 
vieną, ten kitą istoriją, o visos jos buvo smagios, linksmos ir žmo- 
nių mėgstamos. 

Po spektaklio, būdavo, siūlo pasinaudoti beždžionės gebėjimais, 
bet iš anksto perspėja, kad ji spėjanti tiktai praeitį ir dabartį, o apie 
ateitį turinti menką išmanymą. 

Už kiekvieną atsakymą ima du realus, kai kuriems nuleidžia — 
nelygu, kas klausia; o kai patenka pas žmones, apie kuriuos žino 

viską iš panagių, nors jie ir neklausia nieko, bijodami pakratyti ki- 
šenę, jisai duoda ženklą beždžionei, o paskui pareiškia, kad ji sakiusi 
tokį ir tokį dalyką, ir pataiko kaip pirštu į akį. 

Šitaip jis pelnė sau nepaprastą šlovę, ir žmonės griūte pas jį 
griūdavo. 

Būdamas guvaus proto, kartais pats sugalvodavo atsakymus, ir 
labai vykusius, o kad niekas nekibdavo ir nekamantinėdavo, kokią 
čia išmanią beždžionę jis vedžiojasi, visus vedžiojo už nosies ir kim- 
šosi kišenes. 

Vos įžengęs pro užeigos vartus, jis iškart pažino Don Kichotą ir 
Sančą, ir ankstesnės pažinties dėka jam buvo vieni niekai apstul- 
binti ir Don Kichotą, ir Sančą Pansą, ir visus ten buvusius, bet jam 
būtų brangiai kainavusi toji pažintis, jeigu, kaip jau sakėme aname 
perskyrime, kirsdamas galvą karaliui Marsiliui ir triuškindamas vi- 
są jo raitiją, Don Kichotas būtų dar truputį žemiau nuleidęs kardą. 

Štai tiek ir norėjome pasakyti apie maestrą Pedrą ir jo beždžionę. 

O dabar, grįžtant atgal prie Don Kichoto Lamančiečio, pridera 
pasakyti, kad, vos išjojęs iš užeigos, jisai nusistatė pirmiausia apžval- 
gyti Ebro upės pakrantes ir visas apylinkes, o tik paskiau pasiduoti 
Saragosos miestan, nes iki turnyro pradžios dar buvo nemaža laiko. 

Šitaip apsisprendęs, jis leidosi kelionėn, ir per dvi dienas nenu- 
tiko nieko tokio, ką būtų verta įrašyti metraštin, bet užtat trečiąją 
dieną, jodamas į kalvą, išgirdo griaudžiant būgnus, skardint trimi- 
tus ir drioksint arkebuzų šūvius. 

Iš pradžių dingtelėjo mintis, jog tai žygiuoja kareivių pulkas, 
ir, norėdamas pažiūrėti, pentinais surėmė Rosinantui pašones ir 
užjojo ant kalvos, bet, atsidūręs viršūnėje, pamatė apačioje, spren- 
džiant iš pirmo žvilgsnio, mažų mažiausiai du šimtus vyrų, ginkluotų 
kuo pakliuvo, kaip antai: smeigenomis, arbaletais, bardišiais, ale- 
bardomis ir ietimis, kai kas turėjo arkebuzas, o diduma — apskri- 
tus skydus. 

Don Kichotas nusileido nuo kalvos ir prijojo prie tunto taip arti, 
jog aiškiai pamatė vėliavas, įžvelgė spalvas ir įžiūrėjo jose emblemas, 
o ypačiai patraukė akį viena vėliava arba, teisingiau, balto atlaso 
skiautė su nagingai nupieštu asiliuku užversta galva, išžiotu snukiu 
ir išsikorusiu liežuviu — žodžiu, tokia poza ir išvaizda, lyg tikrai 
būtų bliovęs; aplink jį didelėmis raidėmis buvo išvedžiotas toks 
dvieilis: 

Du alkaldai susitiko, 
bliauti asilais įniko. 


Šis skiriamasis ženklas pakišo Don Kichotui mintį, jog visi tie 
vyrai, matyt, būsią iš bliuvaus sodžiaus, ir tatai pasakė Sančui ir pa- 
aiškino, kas įrašyta vėliavoje. 

Taipgi pridūrė, jog žmogus, pasakojęs jiems apie tą įvykį, tik- 
riausiai būsiąs apsirikęs tvirtindamas, jog bliovę du rechidorai, nes, 
iš dvieilio vėliavoje sprendžiant, tai buvę alkaldai. 

Į tai Sančas Pansa atsakė: 

— Pone, nėr ko ieškoti priekabių: visai galimas daiktas, kad 
anie bliuvūs rechidorai ilgainiui tapo alkaldais, todėl juos galima 
vadinti ir vienaip, ir kitaip, juo labiau kad šios istorijos tiesai neturi 
reikšmės, kas būtent bliovė: alkaldai ar rechidorai,— svarbu, kad 
jie bliovė iš tikrųjų, o tiek alkaldui, tiek rechidorui visada rasis dingstis 
užbliauti asilo balsu. 

Žodžiu, jiems tapo aišku ir savaime suprantama, jog pajuokia- 
masis sodžius išėjo grumtis su kitu sodžium, pajuokiančiu jį daug 
pikčiau ir užgauliau, negu tat leidžia geros kaimynystės dvasia. 

Don Kichotas nujojo tiesiai į minią, ir Sančui susopo širdį, nes 
jisai niekada nebuvo linkęs veltis į tokius nuotykius. 

Manydamas, jog tai vienas kuris jų šalininkų, tuntas prasiskyrė. 

Don Kichotas pakėlė antveidį, šauniai ir ryžtingai prijojo prie 
vėliavos su asilo atvaizdu, ir ten jį apsiojo karvedžiai, kuriems jis su- 
kėlė tokį pat nusistebėjimą, kokį kėlė visiems, pirmąsyk jį matan- 
tiems, ir jie nustebę sužiuro. 

Matydamas juos taip įdėmiai Žiūrint, nei kalbinant jį, nei klau- 
sinėjant, Don Kichotas ryžosi pasinaudoti šia tyla ir, ją sudrumsda- 
mas, didžiu balsu tarė: 

— Gerbiamieji ponai, primygtinai jus prašau nenutraukti tos 
kalbos, kurią ketinu jums pasakyti, kolei nusibos ir įkyrės, ir jeigu 
tatai atsitiks, man ganės menkiausio jūsų ženklo, kad užsidėčiau ant 
lūpų tylos antspaudą ir prikąsčiau liežuvį. 

Visi pareiškė, kad jis galįs šnekėti ką tinkamas ir kad jie mielai 
jo paklausysią. 

Gavęs tokį leidimą, Don Kichotas kalbėjo toliau: 

— Aš, šviesiausieji ponai, esu klajojantis riteris, mano pašauki- 
mas — karystė, o priedermė — užtarti tuos, kurie užtarimo reikalin- 
gi, ir ištiesti pagalbos ranką skriaudžiamiesiems. 

Prieš keletą dienų sužinojau apie jūsų negandą ir apie tai, kas 
skatina jus tolydžio imtis ginklo, idant atkeršytute savo priešams; ir 
štai, mintyse ilgai ir ne kartą svarstęs jūsų bylą, priėjau išvadą, 
jogei pagal dvikautės taisykles jūs neturite pagrindo laikyti save 
įžeistais, nes vienas Žmogus negali įžeisti visos bendruomenės, jeigu 
visa toji bendruomenė nekaltinama išdavyste, kai tikrai nežinoma, 
kas būtent dėl tos išdavystės „kaltas. 

Tokiu pavyzdžiu gali.būti donas Djegas Ordonjesas de Lara, ku- 
ris metė kaltinimą visai Samorai, nežinodamas, jog dėl klastingo ka- 
raliaus nužudymo kaltas vienas Veljidas Delfas, ir todėl metė kal- 
tinimą visiems, ir visiems reikėjo prisiimti atsakomybę ir atsiteisti 
už įžeidimą, nors, tiesa, prakilnusis donas Djegas nuėjo per toli ir 
net peržengė visas leistinas šaukimo dvikautėn ribas, nes jam nederėjo 
šaukti dvikautėn ir mirusiųjų, ir vandenų, ir javų, ir negimusių kū- 
dikių, ir visokių kitokių niekų, jo pareiškime minimų. Bet čia jau 
nieko nepadarysi: kai pati pratrūksta, ir vyras padūksta, užkyla 
audra, ir tvarkos nebėra. 

Tai va, vadinasi, jeigu vienas Žmogus negali įžeisti visos kara- 
lystės, provincijos, miesto, valstybės nei juo labiau sodžiaus, aišku 
kaip dieną, nėra ko keršyti už įžeidimą, tariamai jums padarytą, nes 
jokio įžeidimo nei buvo, nei ką. Būtų gražu, jeigu relochiečiai kas 
žingsnis pjautųsi su tais, kurie juos pravardžiuoja „laikrodinin- 
kais“ !!", taipgi „puodžiai“, „moliūgiai“, „banginių ūsai“, „muiliai“ ir 
visi kiti, kuriuos šiomis pravardėmis ir praminalais šaukia vaikėzai 
ir šiaip visokio plauko žmogėnai! Tikrai būtų gražu, jeigu visi tie 
orūs Žmonės užsigautų ir šoktų keršyti ir, kur buvę nebuvę, dėl 
menkiausio nieko švaistytis špagomis! 

Na jau ne, neduok Dieve ir apsaugok! 

Protingi vyrai ir gerai tvarkomos valstybės imasi ginklo, traukia 
špagas ir stato pavojun save, savo gyvastį ir turtą tik keturiais atve- 
jais: pirma, gindami katalikų tikėjimą; antra, gindami savo gyvastį, 
nes taip liepia Dievas ir mūsų prigimtinė teisė; trečia, gindami savo 
garbę, šeimą ir turtą; ketvirta, tarnaudami savo karaliui teisingame 
kare, ir, jeigu norit, pridėsime dar ir penktą atvejį. kurį būtų galima 
priskirti prie antro, — tai yra, gindami tėvynę. 

Prie šitų penkių pagrindinių atvejų galėtume pridurti dar vieną 
kitą, tiek teisingą, tiek pamatuotą, įpareigojantį mus griebtis ginklo, 
tačiau imtis jo dėl adatos dūrio ir menkniekių, keliančių veikiau 

juoką negu pagiežą, man regis, gali tik žmonės, visai nuovokos 
netekę. 

Be to, neteisingas kerštas (o teisingo keršto apskritai nebūna) 
iš esmės prieštarauja mūsų šventajam tikėjimui, nes tikėjimas liepia 
daryti gera priešams ir mylėti tuos, kurie mūsų neapkenčia, ir tasai 
įsakymas atrodo sunkiai įvykdomas tiktai tiems, kam rūpi labiau šios 
žemės tuštybė negu Dievas, o kūnas svarbiau už dvasią... 

Nesgi Jėzus Kristus, Dievas ir tikras žmogaus sūnus, niekados 
nemelavęs, negalėjęs ir negalįs meluoti, paliko mums savo įstatymą 
sakydamas, kad jungas jo saldus ir našta jo lengva, o įsakyti mums 
ko nors neįvykdoma jis negalėjo. 

Taigi, šviesiausieji ponai, visi Dievo ir žmonių įstatymai liepia 
jūsų malonybėms nusiraminti. 

„Velniai mane rautų,— tuomet sau vienas tarė Sančas, — juk 
mano ponas — telogas, o jeigu ne telogas, tai jau tikrai iš telogo 
kailio nertas“. 

Don Kichotas truputį atsipūtė ir, matydamas, jog visi tyli ir klau- 
sosi, buvo jau bekalbąs toliau, ir būtų kalbėjęs, jei guvaus proto 
Sančas nebūtų užbėgęs jam už akių, — matydamas, kad ponas gaudo 
kvapą, prabilo pirmas, net žodžio nepaprašęs: 

— Mano ponas Don Kichotas Lamančietis, vienu tarpu vadinęsis 
Liūdnojo Vaizdo riteriu, o dabartės Liūtų riteriu,— labai išprusęs 
bajoras, lotyniškai ir ispaniškai kerta ne prasčiau už kokį bakalaurą, 
o jei ką šneka ar pataria — iškart matai tikrą karį, ir visų šitų dvi- 
kaučių taisykles ir nuostatas išmano kaip reta, todėl jums nieko kita 
nelieka, kaip tik jo klausytis, — kertu lažybų, kad neprašausit. 

Juoba kad patys girdėjot: kvaila pjautis dėl asilo bliūvio. Pamenu, 
kai mažas buvau, būdavo, bliaunu asilo balsu kada ir kiek tinka- 
mas, ir niekas man žodžio nesako, o bliaunu taip gražiai ir pana- 
šiai, kad į mano bliovimą atsiliepia visi sodžiaus asilai. Ir niekam 
nekliuvau, visi mane laikė geru vaiku, o ir tėvai mano buvo labai 
gerbiami žmonės. Kas be ko, tos Dievo dovanos man pavydėjo ne 
vienas sodžiaus pliuškis, bet man jie buvo nė motais. 

O kad matytumėt, jog sakau tiesą, palaukit ir paklausykit, mat 
bliaut išmoksti kaip ir plaukti: jeigu jau įgundi — niekad nepamirši. 

Ir tuoj, pirštais užsispaudęs nosį, šitaip subliuvo, jog aidas atsilie- 
pė visuose kloniuose aplink. Bet staiga vienas sodiečių, stovinčių 
šalimais, manydamas, kad iš jų tyčiojamasi, užsimojo žalga ir taip 

perliejo per strėnas, jog Sančas Pansa neatlaikė smūgio ir dribo 
žemėn. 

Matydamas Sančą atsidūrus tokioje keblioje padėtyje, Don Ki- 
chotas persisvėrė ietį ir puolė skriaudiką, bet kelią užtvėrė toks tuntas, 
jog keršyti pasirodė nebeįmanoma; kita vertus, matydamas akmenų 
krušą ir galybę nutaikytų į save arbaletų ir antra tiek arkebuzų, 
Don Kichotas pasuko Rosinantą ir smagia risčia, kiek tik tojo kojos 
nešė, spruko šalin, širdies malda melsdamas Dievą apsaugoti nuo pa- 
vojaus, — mat kas žingsnis laukė, kada krūtinę kiaurai pervers kul- 
ka, ir, tolydžio gniauždamas kvapą, klausėsi, ar kuri nešvilpia pro 
šalį. Tačiau priešai tik žiūrėjo, kaip jis dumia, ir nepaleido pavy- 
mui nė šūvio. 

Sančą, vos atsipeikėjusį, jie užmetė ant asilo ir liepė skuosti pas- 
kui poną, bet jis nebenulaikė pavadžio, ir palšis patsai nurisnojo 
Rosinantui įpėdin, nes be jo negalėjo išbūti nė menkos valandėlės. 

Don Kichotas tuo tarpu nujojo geroką galą, paskui atsigręžė ir, 
pamatęs, kad Sančas seka įdurmu ir kad niekas jų nesiveja, ryžosi 
palaukti ginklanešio. 

Karingasis tuntas dar pastoviniavo iki vėlaus vakaro, o kad prie- 
šas nedrįso pasirodyti mūšio lauke, džiugūs ir linksmi grįžo sodžiun; 
ir jeigu būtų girdėję apie senovės graikų papročius, toje vietoje būtų 

sudėję trofėjų `. 

APIE DALYKUS, KURIE, PASAK BEN INHALIO, 
TAPS ZINOMI SKAITYTOJUI, 
JEIGU JISAI SKAITYS SU ATIDZIA 


Jeigu narsuolis bėga, vadinasi, jisai įminė priešo karinę gudrybę, 
o protingiems vyrams pridera tausoti save patogesnei progai. Šią tiesą 
savo pavyzdžiu patvirtino Don Kichotas: davęs valią sodiečiams iš- 
giežti apmaudą, o jų įtūžusiam tuntui — įkūnyti savo užmačias, jis 
nešė kudašių ir, negalvodamas nei apie Sančą, nei apie jam gresiantį 
pavojų, sustojo tik tada, kai pasijuto saugus. 

Sančas, kaip jau sakyta, sekė pavymui persisvėręs skersai asilo. 
Prisiginė savo poną jau atsikvošėjęs ir liūdnas, prikultas ir išvelė- 
tas nuvirto nuo palšio prie Rosinanto kojų. 

Don Kichotas nulipo apžiūrėti žaizdų, bet, pamatęs, kad jis svei- 
kas nuo kojų iki galvos, gana rūsčiai tarė: 

— Radote laiką, Sančai, bliauti kaip asilas! Kur tai girdėta: pa- 
karuoklio namuose kalbėti apie virvę? Bene žalgų sutartinė ne pats 
geriausias akompanimentas jūsų asiliškoms giesmėms? Dėkokite Die- 
vui, Sančai, kad jie pašventino jus tiktai pagaliu, o galėjo ir 
kardu padaryti signum crucis*. 

— Nebėr spėkų šnekėti, — atsakė Sančas,— man toks įspūdis, 
jog kalbu ne liežuviu, bet nugara. Sėskim į balnus ir jokim šalin, o 
bliauti asilo balsu kaip gyvas nebebliausiu, bet ir tylėt netylėsiu, kad 
klajojantys riteriai sprunka tylomis ir savo geruosius ginklanešius pa- 
lieka priešų malonei, o tie kulia juos it javus ant laito. 

— Ne bėga, bet traukiasi, — atitarė Don Kichotas.— Tau, San- 
čai, pravartu būtų žinoti, jog proiu neparemta narsybė vadinama 
neapdairumu, o neapdairaus kario žygdarbiai — greičiau laimės 
dalykas negu narsos vaisius. Taigi aš prisipažįstu, kad buvau priverstas 
trauktis, bet jokiu būdu nebėgau, ir šiuo atveju sekiau diduma nar- 
suolių, tausojusių save geresniems laikams, o tokių pavyzdžių knygose 
pilna, bet aš nepulsiu tau jų pasakoti, nes jie neduos tau naudos, o 
man nesuteiks malonumo. 

Tuo tarpu, Don Kichoto padedamas, Sančas užsiropštė ant palšio, 
Don Kichotas pats užsėdo ant Rosinanto, ir juodu lėtutėliai nujojo 
į tuopų miškelį, dūluojantį už ketvirčio mylios. 

Sančas kartkartėm skausmingai aičiojo ir gailiai vaitojo, o Don 
Kichoto paklaustas, kodėl esąs tokios sielvartingos nuotaikos, atsa- 
kė, kad jam pašėlusiai gelianti nugara nuo uodegikaulio iki spran- 
do — stačiai širdis pykstanti. 

— Nugarą tau šitaip skauda, be abejo, todėl, kad žalga, kuria 
gavai lupti, buvo ilga ir tiesi, — tarė Don Kichotas, — ir ji gerai pri- 
gulė prie visų tų nugaros vietų, kurias tau skauda, o jeigu ji būtų dar 
geriau prigulusi, kur kas labiau skaudėtų. 

— Kaip Dievą myliu! — sušuko Sančas.— Jūsų malonybė išblaš- 
kėt man visas abejones, ir dar taip gražiai viską išaiškinot. Velniai 
rautų, nejaugi čia tokia mįslė, kodėl man skauda nugarą, ir dar rei- 
kia aiškint, jog skauda visas tas vietas, kur kliudė pagalys? Jeigu man 
skaudėtų blauzdas, gal ir imčiau spėlioti, kodėl man jas skauda, bet 
jeigu man skauda sumuštas vietas, spėlioti nėra ko. 


——— 


* Kryžiaus ženklas (Iot.). 

Šventas žodis, viešpatie pone mano, dėl svetimos bėdos niekam 
galvos neskauda, ir man kasdien vis aiškiau daros, kad naudos iš 
jūsų malonybės — kaip iš ožio pieno: šiuokart palikot mane po paga- 
liais, o kitąkart — ir tokių kartų bus šimtai — vėl bus sūpavimasis 
apklote ir kitokios vaikiškos išdaigos, ir jeigu šiandie man nugara 
dryžiais nuėjo, ryt, ko gero, per pakaušį išeis man toji tarnystė. 

Jau verčiau aš — juk aš stuobrys netašytas, nieko dora iš manęs 
nėra ko laukti, — taigi sakau, jau verčiau aš grįžčiau namo pas savo 
pačią ir vaikučius, auginčiau juos ir maitinčiau, kuo Dievas duoda, 
užuot bastęsis kreivais keliais ir klystkeliais jums uodegon įsikibęs, 
per vargus tako nematydamas, valgęs nevalgęs, gėręs negėręs. 

O ką jau kalbėt apie miegą! Atsimatuokite septynias pėdas žemės, 
brolau ginklanešy, o jeigu pageidaujate, dar antra tiek pridėkite, čia 
jūs pats sau ponas, prašom nesivaržyti ir gultis kaip jums patinka... 
Kad jis sudegtų ir plėnimis pavirstų — tasai, kuriam pirmam dingte- 
lėjo klajojančią riteriją išgalvoti, ar bent jau tasai, kuris pirmas už 
ginklanešį pristojo prie šitokių avigalvių, kokiais tikriausiai buvo anų 
dienų klajojantys riteriai! 

Apie dabartinius nieko nesakau: jeigu jau jūsų malonybė esat 
iš jų, vadinas, man pridera gerbti juos ir godoti, nes ir protu, ir iš- 
kalba patį velnią į ragą suriestumėt. 

— "Tikrai laimėčiau lažybas, jei sukirsčiau, kad dabar, Sančai, 
kai niekas nebando jūsų užčiaupti, skaudėti jums nieko neskauda, — 
tarė Don Kichotas.— Kalbėkite, meldžiamasis, išdėkite, kas tik ant 
liežuvio pakliūva ir ant seilės užeina, — svarbu, kad jums nieko ne- 
skaudėtų, o aš jau kaip nors nukęsiu jūsų atžuūiybes. 

Jūs pageidaujat grįžti namo pas savo pačią ir vaikelius? Prašom, 
dėl Dievo meilės, aš jūsų nelaikau! Jūs turite mano pinigus: paskai- 
čiuokite, kiek laiko prabėgo nuo tos dienos, kai trečiąsyk išjojome 
žygin, ir sumeskite, kiek išeitų ir priklausytų jums per mėnesį, ir patys 
sau išmokėkite algą. 

— Kai tarnavau pas Tomę Karaską, tėvą to bakalauro Samsono 
Karasko, kurį jūsų malonybė gerai pažįstat,— tarė Sančas, — per 
mėnesį uždirbdavau du dukatus, neskaitant pavalgos. 

Kiek man imti iš jūsų malonybės — dievaž, nežinau, tik Žinau, 
jog tarnauti ginklanešiu klajojančiam riteriui nepalyginamai sun- 
kiau negu bernauti pas ūkininką: mat bernaudamas pas ūkininką, 
nors ir nusidirbi per dieną, ir prakaito daug išlieji, bet užtat vakare 
prisisrebi putros ir eini gulti į lovą, o kai pristojau prie jūsų malo- 

nybės, akyse lovos nesu matęs. Neskaitant tų kelių dienų, kurias pra- 
leidom dono Djego de Mirandos namuose, tų vaišių, kurias surengiau 
sau, iš dono Kamačo puodų prisigraibęs visokių menkniekių, ir to, 
kad valgiau, gėriau ir miegojau svečiuose pas Basiliją, visą kitą laiką 
po atviru dangumi ant grynos žemės grūmiausi su visokiausiais, kaip 
jūs sakot, gamtos gaivalais, maitinausi sūrio trupiniais ir duonos plu- 
telėmis ir gėriau upokšnių ir šaltinių vandenį, jeigu jų pasitaikydavo 
mums beklaidžiojant po tyrus. 

— Pripažįstu, Sančai, jūs sakote gryną teisybę, — atitarė Don 
Kichotas.— Kiek, jūsų manymu, turėčiau pridėti prie to, ką gaudavote 
pas Tomę Karaską? 

— Mano galva, — atsakė Sančas, — jeigu jūsų malonybė primestu- 
mėt po du realus mėnesiui, per daug nesiskųsčiau. Bet čia tiktai alga, 
o jūsų malonybė juk žadėjot ir davėt žodį man parūpinti salą, vadi- 
nasi, man priklauso dar po šešis realus, tad viso labo būtų trisdešimt. 

— Puiku, — tarė Don Kichotas, — išjojome mudu prieš dvidešimt 
penkias dienas, tai va, Sančai, turėdamas galvoje tą algą, kurią sau 
pasiskyrėte, malonėkite gauti bendrą sumą ir apskaičiuoti, kiek jums 
priklauso, ir, kaip jau sakiau, patys sau išmokėkite algą. 

— Čia tai bent! — sušuko Sančas.— Jūsų malonybė gerokai apsi- 
skaičiavot, nes atlyginimą už žadėtąją salą pridera skaičiuoti nuo 
tos dienos, kada jūsų malonybė ją man pažadėjot, ligi šios dienos 
imtinai. 

— Tai kiek gi laiko praėjo, Sančai, nuo tos dienos, kada ją pa- 
žadėjau? — paklausė Don Kichotas. 

— Jei neklystu, — atsakė Sančas,— mažų mažiausiai prieš dvi 
dešimtis metų su trupučiu. 

Don Kichotas suplojo delnu sau per kaktą, gardžiai nusijuokė ir 
tarė: 

— Betgi ir Sjera Morenoje, ir visuose mūsų žygiuose esu pralei- 
dęs daugių daugiausia du mėnesius, o tu, Sančai, tvirtini, kad tą 
salą žadėjau tau prieš dvidešimt metų! Tai va, ką tau pasakysiu: tu 
nori visus tuos pinigus, kuriuos įdaviau tau saugoti, įskaičiuoti į 
algą, — ką gi, jeigu taip labai jų gviešies, imkis juos ir naudoki į 
sveikatą, o aš verčiau liksiu plikas ir be skatiko kišenėje, bet užtat 
būsiu nusikratęs tokio netikusio ginklanešio. 

Bet sakyki man, klajojančių riterių ginklanešiams surašytų nuosta- 
tų laužytojau, kur tu esi matęs ar skaitęs, kad koks nors klajojančio 

riterio ginklanešys būtų derėjęsis su savo ponu ir kamantinėjęs: „Kiek 
man mokėsit algos už tarnybą?“ 

Pasinerki, pasinerki, plėšike, galvažudy, pabaisa, nes toksai ir 
esi, pasinerki, sakau, į riterių romanų mare magnum*, ir jeigu ap- 
tiksi bent vieną ginklanešį, kuris būtų pasakęs ar bent pagalvojės tai, 
ką dabar man sakei, galėsi išrėžti tuos žodžius man kaktoj ir, be 
to, dar įspriegti man keturis smagius sprigtus. 

Taigi suki savo palšį atgalios ir keliauki namo — su manimi toliau 
nė žingsnio nejosi. 

Tai šit kaip tu atsidėkoji man už duonos kąsnį! Tai šit ką aš ža- 
dėjau apipilti malonėmis! Tai šit koks tu, panašus veikiau į gyvulį 
nekaip į žmogų! Dabar, kai aš ketinau tave šitaip išaukštinti, kad visi, 
tavo Žmonos nepaisydami, vadintų tave jūsų šviesybe, tu mane pa- 
lieki? Dabar, kai buvau tvirtai ir ryžtingai nusistatęs įduoti tavo val- 
džion gražiausią pasaulio salą, tu sprunki? 

Žodžiu, kadaise pats ne kartą esi man sakęs: „Tos avižos ne dėl 
to asilo“. Ką gi, asilas buvai, asilas esi ir asilas būsi ligi paskutinio ato- 
dūsio ir, esu tuo įsitikinęs, išleisi jį anksčiau nei susiprasi ir susivoksi 
esąs galvijas. 

Don Kichotui jį koneveikiant' šitokiais žodžiais, Sančas žiūrėjo 
į poną akis išpūtęs ir pagaliau taip susigraudino, net ašaros ištryško, 
ir gailiu sielvartingu balsu tarė: 

— Viešpatie mano, prisipažįstu, man tiktai uodegos trūksta, kad 
būčiau visiškas asilas. Jeigu jūsų malonybė teiksitės man ją prika- 
binti, nėmaž neprieštarausiu, nes bus ji savo vietoje, ir kaip tikras 
asilas tarnausiu jūsų malonybei ligi paskutinės gyvenimo dienos. 
Atleiskit man, jūsų malonybe, ir pasigailėkit,— juk aš kaip mažas 
vaikas, ir menkai ką išmanau, ir šneku be perstojo, bet ne iš piktos 
valios, stačiai tokia mano silpnybė, o kas gailisi nusidėjęs, to nebau- 
džia Dievas. 

— Labai stebėčiausi, Sančai, jeigu nebūtum įterpęs kokios patar- 
liukės ar priežodėlio. Ką gi, jei gailiesi, aš tau atleidžiu, bet su są- 
lyga, jog ateity ne vien savo naudos žiūrėsi, o būsi tauresnės širdies 
ir, kupinas lūkesčių ir ryžto, lauksi mano pažadų išsipildymo,— tiesa, 
gal toji diena ateis ne taip greit, kaip tu nori, bet ateiti tikrai ateis. 

Sančas atsakė, jog pasistengsiąs, o jėgų pasisemsiąs iš savo silp- 
nybės. 


* Bekraštė jūra, vandenynas (lot.). 

Sulig tais žodžiais juodu įjojo giraitėn, ir Don Kichotas įsitaisė po 
guoba, o Sančas — po skirpstu,— mat, kaip žinom, tie medžiai, beje, 
kaip ir visi kiti, kojas turi, o rankų — ne. 

Sančas šiaip ne taip prastūmė naktį, nes, rasai iškritus, dar skau- 
džiau susopo sumuštas vietas. Don Kichotas kaip paprastai įsigodo- 
jo, bet galop ir vienam, ir kitam sulipo blakstienos, o išaušus juodu 
leidosi prie garsingojo Ebro krantų, ir ten jiems nutiko tai, kas iš- 
dėstyta tolesniame perskyrime. 


XXIX PERSKYRIMAS 


APIE GARSINGĄJĮ NUOTYKĮ 
UŽKERĖTAME LUOTE 


Palikę miškelį, po dviejų dienų Don Kichotas ir Sančas lygia 
ir tolygia žingine prijojo Ebro upę, ir jos vaizdas padarė Don Kicho- 
tui didelį įspūdį: jis grožėjosi ir žavėjosi mielomis jos pakrantėmis, 
vilnių vaiskumu, romiąja gausių ir spindulingų vandenų tėkme, ir 
šis džiugus reginys pažadino jo širdyje galybę meilės godų ir prisi- 
minimų. Ypač gyvai prisiminė jis tai, ką buvo matęs Montesino oloje, 
ir nors maestro Pedro beždžionė buvo jam sakiusi, jog dalis tų regėtų 
dalykų — netikra, o dalis — tiesa, vis dėlto jis buvo linkęs tikėti vei- 
kiau jų tikrumu, nieku gyvu nesutikdamas su Sanču, tvirtinančiu, 
kad visa tai išlaužta iš piršto. 

Šitaip bejojant, jiems krito akin nedidelis luotas be irklų ir ki- 
tokių padargų, pririštas prie pakrantės medžio. Don Kichotas apsi- 
žvalgė ir nepastebėjo nė gyvos dvasios, tuomet, ilgai nesvarstydamas, 
nulipo nuo Rosinanto ir paliepė Sančui taipgi nulipti nuo palšio ir 
gerai pririšti abu gyvulius prie pakrantės medžio — lyg tuopos, lyg 
gluosnio. 

Sančas pasiteiravo to netikėto nusėdimo ir tokio pat netikėto 
pririšimo priežasties. 

— Tau, Sančai, pravartu būtų Žinoti, jog štai šitas luotas aiškiai 
ir neabejotinai kviečia mane ir ragina lipti į jį ir plaukti pagalbon 
kokiam riteriui arba šiaip kokiam didžiūnui, didžio negando ir pa- 
vojaus ištiktam, nes taip paprastai esti riterių romanuose ir taip 
įprasta burtininkų, tuose romanuose veikiančių ir samprotaujan- 

čių: kai riterių kurį užklumpa nelaimė ir išvaduoti jį gali nebent ki- 
tas riteris, ir kai juos skiria du arba trys tūkstančiai mylių, o kar- 
tais ir daugiau, burtininkai sodina antrąjį riterį ant debesio arba atsiun- 
čia luotą ir — arba oru, arba jūra — akimoju perkelia ten, kur nori 
ir kur reikalinga jo pagalba. 

Taigi, Sančai, šis luotas tam tyčia man prisietas, ir tai aišku kaip 
dieną, ir kol dar neatėjo vakaras, pririški palšį ir Rosinantą — ir su 
Dievu; aš sėsiu luotan, jeigu netgi draustų man basieji broliai '!*. 

— Jei tokia byla,— atsiliepė Sančas,— ir jeigu jūsų malonybė 
baudžiatės kas žingsnis griebtis tokių, taip sakant, kvailysčių, man 
nieko kita nelieka, kaip tik nulenkti galvą ir nuolankiai daryti kas 
liepiama, nes, pasak tos patarlės: „Kas pono neklauso, valgo duoną 
sausą“. Šiaip ar taip, kad sąžinė būtų rami, noriu perspėti jūsų ma- 
lonybę, jog šis luotas, mano manymu, anaiptol ne iš tų užkerėtųjų, 
o vietinių Žvejų: juk šioje upėje Žvejojamos pačios gardžiausios 
silkutės. 

Šitaip kalbėjo Sančas ir podraug rišo gyvulius prie medžio, skaus- 
mo gildoma širdimi palikdamas juos burtininkų globai ir apginčiai. 

Don Kichotas patarė jam nesisieloti ir nemanyti, jog paliekąs juos 
be priežiūros, — tasai, kuris nukelsiąs juos pačius į astralines aukšty- 
bes, pasirūpinsiąs ir jų gyvuliais. 

— O kas tai per daiktas tos kastralinės? — paklausė Sančas.— 
Kaip gyvas tokio žodžio nesu girdėjęs. 

— Astralinės reiškia labai tolimos, — atsakė Don Kichotas,— ir 
nenuostabu, kad nesupranti šio žodžio: tau neprivalu mokėti lotyniš- 
kai, o betgi esama tokių, kurie dedasi išmaną šią kalbą, bet iš tikrųjų 
jokios nuovokos apie ją neturi. 

— Jau pririšau,— pareiškė Sančas.— O ką dabartės darysim? 

— Ką? — atsiliepė Don Kichotas.— Persižegnosime ir kelsime 
inkarą, kitaip sakant, sėsime į luotą ir nupjausime virvę, kuria jis 
prisietas. 

Sulig tais žodžiais įšoko luotan, Sančas — iš paskos, perpjovė 
virvagalį, ir luotas ėmė pamažu tolti nuo kranto; ir šit, paplaukęs vos 
dvi uolektis, Sančas sudrebėjo visu kūnu, nujausdamas neišvengiamą 
pražūtį, ir stačiai puolė į neviltį, kai išgirdo bliaunant asilą ir pama- 
tė, jog Rosinantas iš paskutiniųjų stengiasi nutraukti pavadį, ir tuomet 
pasakė savo ponui: 

— Asilas bliauna mūsų ilgėdamasis, o Rosinantas plėšiasi lais- 
vėn, idant galėtų šokti mums pavymui. Būkite ramūs, brangiausieji 

bičiuliai! Tegu tik paaiškėja, kokia beprotybė buvo jus palikti, ir 
atsigodę vėlei pas jus sugrįšime. 

Ir taip graudžiai pravirko, jog Don Kichotas įtūžo ir užsirūsti- 
nęs tarė: 

— Ko bijai, bailusis padare? Ko virkauji, skystablauzdi? Kas 
tave genasi, kas vejasi, naminės žiurkės širdie? Ko tau trūksta, tau, 
vargstančiam kaip pelė aruode? Gal basas karstaisi po Rifų kalny- 
nus'!?, o ne sėdi išsidrėbęs ant suoliuko nelyginant koks didysis ku- 
nigaikštis, liūliuojamas tykiųjų šios nuostabios upės vandenų, kurie 
ilgai netrukus išneš mus į atvirą jūrą? 

O, regis, mudu jau jūrų platybėse, mažų mažiausiai būsime nu- 
plaukę septynis, o gal net aštuonis šimtus mylių, — jei turėčiau astro- 
liabiją, išmatuočiau ašigalio platumą ir tiksliai pasakyčiau, kiek mylių 
jau nuplaukta. Beje, arba aš nieko nenutuokiu, arba mes perkir- 
tome, arba tuoj perkirsime pusiaują, lygiai ir vienodai nutolusį 
nuo abiejų ašigalių. 

— Sakykit, ar dar toli plaukti iki tos vietos, kur ašigaliais kerta 
per pusiaują? — sunerimo Sančas.— Man ir šiaip jau visą nuga- 
rą sopa. 

— Labai toli, — atsakė Don Kichotas.— Pasak Ptolemėjo, žy- 
miausio iš žymiausiųjų pasaulio kosmografų ir filosofų, mūsų plane- 
tos žemių ir vandenų paviršius lygus trims šimtams šešiasdešimt laip- 
snių, tad, pasiekę pusiaują, būsime nuplaukę lygiai pusę kelio. 

— Dievaži,— atsiliepė Sančas, — jūsų malonybė radot kuo tikė- 
ti: kažin kokiu kuosų grafu, kuriam, be kita ko, pilvą sopa, nes penė- 
tas žemėmis ir vandeniu. | 

Don Kichotas pasijuokė iš Sančo, savaip supratusio jo aiškini- 
mus apie kosmografą ir filosofą Ptolemėją ir planetos paviršiaus mata- 
vimą, ır tarė: 

— Žinoki, Sančai, ispanai ir visi tie, kurie Kadyje lipa į laivą ir 
plaukia Rytų Indijon'!“, šit iš ko sprendžia, jog minėtasis pusiaujas 
jau perkirstas: visiems vienu matu išdvesia utėlės, nors ir kiek jų bū- 
tų, tad paskui laive nė su žiburiu nerasi nė vienos. Taigi, Sančai, 
pasigrabinėki paslėpsnius: jeigu sumedžiosi kokį gyvį, nebeliks jokių 
abejonių, o jeigu nesumedžiosi,— vadinasi, pusiaujo dar neper- 
kirtome. 

— Nė už ką nepatikėsiu,— pareiškė Sančas.— Šiaip ar taip, pa- 
klausysiu jūsų malonybės, nors man pakaušis neneša, kam reikia ši- 
tokių medžioklių, jeigu savo akimis matau, jog nuplaukėm nuo krašto 

daugių daugiausia penkias uolektis, o pasroviui nuo tos vietos, kur 
pririšti mūsų gyvuliai, — gal dvi uolektis: aure Rosinantas ir pal- 
šis tebestovi ten pat, kur palikom, o ir iš akių metus, tiek man, tiek 
jums matyti, kad mes, šventas žodis, judam ir slenkam nelygu skruzdės. 

— Tu, Sančai, atliki tą bandymą, kaip sakiau, o kita kuo nesi- 
rūpinki, nes neišmanai nei apie dienovidinius, nei apie pusiaujus, nei 
apie lygiagretes, nei apie zodiakus, nei apie ekliptikas, nei apie aši- 
galius, nei apie saulėgrįžas, nei apie ženklus, nei apie pasaulio šalis, 
nei apie matus, nei apie dangaus ir žemės sferas. O šit jeigu išma- 
nytum visus tuos dalykus ar bent dalį jų, tuomet aiškiai suvoktum, 
kiek lygiagrečių mudu jau perkirtome, kiek Zodiako ženklų matėme, 
kiek žvaigždynų palikome užpakaly ir kiek dar paliksime. Ir dar sykį 
tau sakau: pasigraibyki ir pamedžioki — esu tikras, jog dabar esi 
švaresnis už lygaus ir baltutėlio popieriaus lakštą. 

Sančas ėmė grabinėtis ir galop, stropiai ir atsargiai apčiupinėjęs 
visą kairę šlaunį iki pakinklio, kilstelėjo galvą, pažvelgė į savo poną 
ir tarė: 

— Arba šilas bandymas niekam tikęs, arba mes dar labai toli nuo 
jūsų malonybės minėtos vietos. 

— Ką? — paklausė Don Kichotas.— Nejaugi nepagavai nė 
vienos? 

— Gaudysiu mat po vieną! — atšovė Sančas. 

Ir, kažką nukratęs nuo pirštų, nusiplovė ranką vandeny, o luo- 
tas tuo tarpu iš lėto sliuogė tėkmės viduriu, nešamas ne kokios mįslin- 
gos galios ar neregimo burtininko, o tiktai srovės, silpnos ir ramios 
tuo metų laiku. 

Staiga prieš akis jiems išdygo du dideli malūnai vidury upės, ir, 
vos tik juos išvydęs, Don Kichotas suriko Sančui: 

— Žiūrėki, bičiuli! Antai dunkso lyg miestas, lyg pilis, lyg tvir- 
tovė, kurioje tikriausiai kali koks nuveiktas riteris arba nuskausta 
karalienė, infantė ar princesė, — tai šit kieno gelbėti aš čionai pri- 
statytas! 

— Ką jūsų malonybė, pone, čia paistot, velniai rautų, apie mies- 
tus, tvirtoves ir pilis? — sušuko Sančas.— Argi nematot, jog tai pa- 
prasčiausi vandens malūnai, kur žmonės mala grūdus? 

— Nutilki, Sančai,— tarė Don Kichotas, — tau tik vaidenas ma- 
lūnai, bet tai ne malūnai. Bene tau nesakiau, jog burtai turi galią 
pakeisti ir iškreipti tikrąją kiekvieno daikto esmę? Aš nesakau, kad 
vienas daiktas iš pagrindų virsta kitu, — ne, jis tik kitoniškai atrodo 

mūsų vaizduotei, kaip tat atsitiko pakeitus išvaizdą Dulsinėjai, vie- 
ninteliam manųjų lūkesčių uždingsniui. 

Tuo tarpu, pakliuvęs į pačią sraunumą, luotas pradėjo plaukti 
nebe taip lėtai kaip anksčiau. 

Matydami upe atplaukiant luotą, srovės nešamą tiesiai į ratus, 
malūnininkai urmu išgriuvo ant užtvankos su ilgomis kartimis ran- 
kose stabdyti luoto, o kad veidai ir drabužiai buvo perdėm apdulkė- 
ję miltais, visi gana šiurpiai atrodė. Jie pratrūko garsiai rėkti: 

— Kur jus velnias neša? Ar gyvent nusibodo? Ko norit? Nusiskan- 
dint ar įkliūt į ratus, kad jums kaulus sumaltų? 

— Bene aš tau, Sančai, nesakiau, jog atkeliavome tokion vieton, 
kur man pridera parodyti, kaip toli siekia manosios rankos galia? — 
tarė Don Kichotas.— Žiūrėki, kiek piktadarių ir galvažudžių išpuo- 
lė manęs pasitikti, žiūrėki, kiek siaubūnų stoja man skersai kelio, 
žiūrėki, kiek šlykščių pabaisų mums vaiposi. Palaukit, aš jums pasi- 
vaipysiu, šunsnukiai! 

Ir, visu ūgiu atsistojęs luote, ėmė grasinti malūnininkams didžiu 
balsu šaukdamas: 

— Gauja piktavalių ir piktaširdžių nevidonų, paleiskite laisvėn 
ir duokite valią tajai būtybei, kurią kamuojate savo tvirtovėje ar ka- 
lėjime, nesvarbu, kokio ji luomo ir rango, kokios kilmės ir giminės! 
Aš — Don Kichotas Lamančietis, kitaip dar vadinamas Liūtų riteriu, 
ir man dangaus aukštybių skirta pergale apvainikuoti šį nuotykį! 

Tai taręs, išsitraukė kardą ir ėmė juo švaistytis malūnininkų pa- 
nosėje, o tie nors ir girdėjo tuos paistalus, bet, nieko nesuprasdami, 
stengėsi kartimis sulaikyti luotą, sūkuriuojančio vandens traukte 
traukiamą ant malūno rato. 

Sančas puolė ant kelių, karštai melsdamas Dievą apsaugoti nuo 
neišvengiamo pavojaus, ir Dievas išklausė jo maldą, pridėdamas buklu- 
mo ir apsukrumo malūnininkams, kurie įrėmė kartis į luotą ir galop 
jį sustabdė, bet luotas vis dėlto apsivožė, ir Don Kichotas sykiu su 
Sanču įvirto į vandenį; Don Kichotas turėjo tą pranašumą, jog nardė 
kaip gaigalas, bet vis dėlto dukart vos neatsidūrė dugne, sunkių šarvų 
gramzdinamas, ir jeigu malūnininkai nebūtų sušokę į vandenį ir 
neštinai jųdviejų išnešę, ir vienam, ir kitam toji vieta būtų tapusi Troja. 

Kai juodu atsidūrė krante, tiek prigėrę vandens, kad širdis būtų 
supykusi vien pagalvojus apie gėrimą, Sančas atsiklaupė, susinėrė 
rankas ir, nukreipęs akis į dangų, ilgai ir karštai meldė Dievą ap- 
saugoti nuo savojo pono beatodairiškų užmojų ir žygių. 

Tuo tarpu atėjo žvejai, kuriems priklausė luotas, beje, malūnų 
ratų į šipulius suaižytas, ir, matydami savo labą sunaikintą, šoko plėšti 
nuo Sančo drabužius, o iš Don Kichoto pareikalavo atlyginti nuosto- 
lius; pilnas nedrumsčiamos ramybės, lyg nieko nebūtų atsitikę, Don 
Kichotas pareiškė malūnininkams ir žvejams mielai sumokėsiąs už 
luotą, bet tik ta sąlyga, jeigu šie nedelsiant paleisią laisvėn Žmogų ar 
žmones, šioje pilyje kalinamus. 

— Apie kokius žmones ir kokias pilis čia paistai, besmegeni? — 
atšovė vienas malūnininkas.— Gal kartais baudies pagrobti tuos, 
kurie atvažiavo čionai grūdų susimalti? 

„Gana! — tarė sau Don Kichotas.— Prašymai, kad tie nevidonai 
geruoju padarytų labą darbą,— tai lyg tyruose šaukiančiojo balsas. 
Matyt, šiuo atveju bus susidūrę du didžios galios burtininkai, griauną 
vienas kito sumanymus: vienas atsiunčia man luotą, kitas išverčia 
mane į vandenį. Čia tik Dievas gali pagelbėti, nes visas šis pasau- 
lis — pinklių ir prieštaringiausių siekių raizginys. Aš niekuo nega- 
liu padėti“. 

Ir, atsigręžęs į malūnus, tarė pakeltu balsu: 

— Nors ir kas jūs būtute, bičiuliai, šiame kalėjime laikomi, 
atleiskite man: laimė nepalanki nei man, nei jums, aš nestengiu iš- 
traukti jūsų iš bėdos. Turbūt kitam riteriui skirtas ir liktas šis žygis. 

Šiuos žodžius pasakęs, susiderėjo su žvejais ir sumokėjo už luotą 
penkiasdešimt realų, kuriuos atkala širdimi atidavė Sančas tardamas: 

— Dar pora pasiirstymų — ir visus pinigus į vandenį būsim iš- 
metę. 

Žvejai ir malūnininkai stebėjosi stebėdami dvi neregėtas žmogys- 
tas, pažiūrėti nė iš tolo nepanašias į kitus žmones, ir niekaip nega- 
lėjo perprasti, ko gi reikalauja ir nori iš jų Don Kichotas; galop, ta- 
rę, jog abiem, matyt, galvoj kliuka, davė jiems ramybę ir išsivaikš- 
čiojo: malūnininkai — į malūnus, žvejai — į savo trobeles. 

Don Kichotas ir Sančas grįžo be žado prie savo bežadžių likimo 
draugų, ir šitaip pasibaigė nuotykis užkerėtame luote. 

XXX PERSKYRIMAS 


APIE TAI, 
KAS NUTIKO DON KICHOTUI SUSITIKUS 
SU GRAŽIĄJA MEDŽIOTOJA 


Didžiai nuliūdę ir prastai nusiteikę, grįžo juodu prie savo ke- 
turkojų draugų, ypačiai Sančas, kuriam širdis menkdavo kiekvieną- 
syk bežiūrint, kaip menksta šeimininko kapšas: jam būdavo toks įs- 
pūdis, jog, pinigus leisdamas, jis nuleidžia sau kraują. Galop, nė žo- 
džio netardami, juodu sėdo raiti ir atsisveikino su garsingosios upės 
krantais: Don Kichotas pasinėręs meilės godose, o Sančas — godose 
apie aukštą padėtį, kuri dabar atrodė jam dar labiau nepasiekiama 
nei kada nors, nes, kad ir būdamas menko protelio, puikiai suvokė, 
jog pono poelgiai, visi ar beveik visi, — nesusipratimas, ir tykojo 
progos, nesuvesdamas jokių sąskaitų ir net neatsisveikindamas su ponu, 
vieną gražią dieną nešti kailį namo; tačiau laimė lėmė jam kitokią da- 
lią — ne tą, kurios jis taip bijojo. 

Atsitiko taip, jog rytojaus dieną, sėdant saulei ir jiems kylant iš 
girios, Don Kichotas apmetė akimis priešais nusidriekusią žalią lan- 
ką ir kitame jos krašte pastebėjo būrį žmonių, o prijojęs arčiau, su- 
prato, kad ten vyksta sakalų medžioklė. Prijojęs dar arčiau, išvydo 
dailaus stoto damą, raitą ant baltutėlio žirgo, arba eidininko, sidabruo- 
tu balnu ir žaliais aptaisais. 

Dama taipgi buvo žaliu apdaru, tokiu puošniu ir elegantišku, 
jog pati atrodė įsikūnijusi elegancija. Ant kairės rankos jai tupėjo 
sakalas, ir iš to Don Kichotas suprato, kad tai, matyt, kokia prakil- 
ni dama, o visi kiti medžiotojai — josios palyda, taip ir buvo iš tik- 
rųjų; ir todėl jis tarė Sančui: 

— Nubėki, Sančai, vaikeli, ir pasakyki anai damai ant balto ei- 
dininko ir su sakalu rankoje, jog aš, Liūtų riteris, puolu ant kelių 
prieš josios didžią puikybę ir jog jeigu jos didybė teiksis man su- 
teikti tokią garbę, prijosiu pabučiuoti jai rankų ir visomis išgalėmis 
stengsiuos jai tąrnauti ir vykdyti josios pageidavimus. Ir žiūrėki, San- 
čai, nenusišnekėki ir kad man nekaišiotum savo priežodžių į pasiun- 
tinystės kalbą. 

— Radot kaišiotoją! — atsiliepė Sančas.— Kam jau kam, o man 
ne pirmiena traukti pasiuntinystėn pas va šitokias aukštas ir išla- 
kias damas. 

— Vienintelį kartą esu tave siuntęs pas savąją damą Dulsinėją,— 
paprieštaravo Don Kichotas, — o šiaip nepamenu, kad būtum pasiun- 
tiniu siunčiamas, bent jau man tarnaudamas. 

— Kas be ko, — atsiliepė Sančas, — bet, šiaip ar taip, geram ar- 
tojui ir blogas arklas gerai aria, o kur visko per kraštus, nemiršta 
nieks badu. Noriu pasakyt, jog manęs nereikia nei mokyti, nei pro- 
tinti, turiu galvą pakaušy ir apie viską šį bei tą nuraukiu. 

— Tikiu, Sančai,— tarė Don Kichotas, — na, sėkmės, ir tepadeda 
tau Dievas! 

Sančas paleido risčia savo rambųjį palšį ir, prijojęs prie gra- 
žiosios medžiotojos, nušoko žemėn, suklupo prieš ją ant kelių ir 
tarė: 

— Prakilnioji gražuole, aure anas riteris, vadinamas Liūtų rite- 
riu,— mano ponas, o aš jo ginklanešys, namuose šaukiamas Sanču 
Pansa. Taigi tasai Liūtų riteris, ne per seniausiai vadinęsis Liūdnojo 
Vaizdo riteriu, siunčia mane prašyti jūsų didybę, idant teiktutės ma- 
loningai leisti jam čionai prisistatyti, jums sutinkant, pritariant ir 
neprieštaraujant, ir išpildyti troškimą, o trokšta jisai, kaip sakosi ir 
kaip aš pats manau, ne ko kita, kaip tarnauti jūsų sakališkajai aukšty- 
bei ir puikybei, ir jeigu toksai leidimas bus duotas, jūsų šviesybė tik 
išlošit, o jis laikys tatai dideliausia malone ir palaima. 

— Iš tiesų, gerasai ginklanešy,— atsiliepė dama,— jūs atlikote 
savo pasiuntinystę nepamiršdamas nė vieno atributo, tokio pobūdžio 
pasiuntinystėse prideramo. Stokitės, nesgi nepritinka klūpoti ginkla- 
nešiui, tarnaujančiam tokiam didžiam riteriui kaip Liūdnojo Vaizdo 
riteris, apie kurio žygdarbius jau esame daug girdėję. Stokitės, mel- 
džiamasai, ir pasakykite savo ponui, kad jisai atvyko pačiu laiku ir 
kad aš ir mano vyras kunigaikštis kviečiame jį viešnagės vasaros 
rezidencijon. 

Sančas atsistojo, pakerėtas tiek gerosios damos grožio, tiek jos 
didžio mandagumo ir prielankumo, o ypačiai to, jog, pasirodo, ji 
jau girdėjusi apie Liūdnojo Vaizdo riterį; tiesa, Liūtų riteriu neva- 
dino ir tikriausiai todėl, kad jis ne per seniausiai prisiėmė šitą vardą. 
Kunigaikštienė (ligi šiol nepavyko atskleisti jos vardo) paklausė 
Sančą: 

— Sakykite man, mielasai ginklanešy, ar kartais ne apie jūsų 
poną išleista knyga, antrašte „Išmoningasis bajoras Don Kichotas 
Lamančietis“, taipgi ar ne jojo širdies dama — tokia Dulsinėja To- 
bosietė? 


Antra dalis 210 


— Pataikėt, ponia, — atsakė Sančas, — o tasai ginklanešys, vardu 
Sančas Pansa, kuris tenai minimas ar bent jau turėtų būt minimas, — 
tai aš, žinia, jeigu tik niekas nesukeitė manęs su kitu lopšyje, kitaip 
sakant, spaustuvėj. 

— Man labai džiugu,— tarė kunigaikštienė.— Jokite, mielasai 
Sančai Pansa, ir pasakykite savo ponui, kad jis — laukiamas svečias 
mano valdose ir kad niekas pasaulyje negalėtų suteikti man didesnio 
malonumo kaip jojo viešnagė. 

Tokį palankų atsaką gavęs, Sančas grįžo pas poną džiaugsmu ne- 
tverdamas, perdavė jam viską, ką prakilnioji dama buvo sakiusi, ir 
savo kaimiška šneka iškėlė į padanges jos neregėtą grožį, didžią iš- 
mintį ir mandagumą. 

Don Kichotas šauniai atsitiesė balne, tvirtai įsispyrė į balnakil- 
pes, pasitaisė antveidį, pentinais paragino Rosinantą ir išdidžiai nu- 
jojo pabučiuoti rankų kunigaikštienei, kuri, Don Kichotui bejojant, 
pasišaukė savo vyrą kunigaikštį ir papasakojo apie riterio pasiunti- 
nystę, o kadangi juodu buvo skaitę Don Kichoto istorijos pirmą 
dalį ir žinojo apie visas jo keistenybes, todėl be galo džiugiai jo laukė 
ir troško susipažinti, iš anksto sutarę tenkinti jo įgeidžius, sutikti su 
kiekvienu jo žodžiu, elgtis kaip su klajojančiu riteriu visą viešnagės 
laiką ir laikytis įprastų ceremonijų, aprašytų jų skaitytuose riterių 
romanuose, kuriuos abudu labai mėgo. 

Tuo tarpu prijojo Don Kichotas pakeltu antveidžiu, ir Sančas, ma- 
tydamas poną ketinant lipti iš balno, buvo beskubąs prilaikyti bal- 
nakilpės, bet, deja, lipdamas nuo palšio, viena koja užkliuvo už pas- 
pręstės ir taip įsipainiojo, kad pakibo žemyn galva ir krūtine ir 
veidu įsirėmė žemėn. 

Pratęs, kad, nusėdant nuo arklio, jam būtų prilaikoma balnakil- 
pė, Don Kichotas tikėjosi, jog Sančas jau suspėjo pribėgti, ir todėl 
staigiai pasviro į vieną pusę, 0 jam pasvirus, nuslydo balnas, matyt, 
silpnai priveržtas, ir raitelis drauge su balnu gėdingai plojosi žemėn, 
mintyse plūsdamas nelaimingąjį Sančą, vis dar neįstengiantį ištraukti 
kojos iš varžtų. 

Kunigaikštis paliepė savo medžiokliams padėti riteriui ir jo ginkla- 
nešiui, tie pakėlė gerokai susitrenkusį Don Kichotą, ir jis šlubčio- 
damas bandė atsiklaupti prieš didikus, bet kunigaikštis nieku gyvu 
nesutiko ir netgi pats paskubėjo nulipti nuo žirgo, žengė prie Don 
Kichoto ir, apkabindamas jį, tarė: 

— Man labai apmaudu, godingasai Liūdnojo Vaizdo riteri, jog 

pirmas žingsnis mano valdose jums pasirodė toks nesėkmingas. Beje, 
dar didesnių nemalonumų dažnai pasitaiko dėl ginklanešių aplaidu- 
mo. 

— Žingsnio, žengto pasitikti tokio garsingo didžiūno kaip jūs, 
nevalia vadinti nesėkmingu,— atsiliepė Don Kichotas.— Jeigu net bū- 
čiau nugarmėjęs į bedugnę prarają, mane išgelbėtų ir iškeltų aukšty- 
bėsna garbė jus matyti. Mano ginklanešys, tegu jį skradžiai, suge- 
ba leisti darban liežuvį ir taukšti niekus, tik jokiu būdu ne rankas, 
kai reikia pririšti ir priveržti balną, kad gerai laikytųsi. Tačiau nors 
ir kokia poza būčiau, kritęs ar stačias, pėsčias ar jotas, visada būsiu 
pasirengęs tarnauti jūsų šviesybei ir prakilniajai kunigaikštienei, tau- 
riai jūsų Žmonai, tikriausiajai grožio karalienei ir visuotinės ele- 
gancijos valdovei. 

— (Gana, godingasai Don Kichote Lamančieti! — tarė kunigaikš- 
tis.— Ten, kur viešpatauja šviesiausioji donja Dulsinėja Tobosietė, 
nepritinka liaupsinti kitos damos grožio. 

Tuo tarpu Sančas Pansa, jau ištrūkęs iš kilpos, atsidūrė netoliese 
ir, užbėgdamas ponui už akių, atsakė: 

— Niekas neužginčys, priešingai, veikiau patvirtins, kad manoji 
ponia Dulsinėja Tobosietė labai jau graži, betgi ugnis nekurstoma 
nesikūrena, o dar esu girdėjęs, jog mūsų vadinamoji gamta — tai 
lyg puodžius, iš molio puodus lipdantis, ir jeigu jis nulipdė vieną 
gražų puodą, vadinasi, gali nulipdyti ir du, ir tris, ir šimtą. O šitaip 
sakau todėl, kad prakilnioji kunigaikštienė, šventas žodis, nė per nago 
juodymą neatsilieka nuo mano ponios ir šeimininkės Dulsinėjos 
Tobosietės. 

Don Kichotas kreipėsi į kunigaikštienę ir tarė: 

— Patikėkite, jūsų didybe, nė vienas klajojantis riteris pasau- 
lyje nėra turėjęs tokio šnekaus ir sąmojingo ginklanešio kaip mana- 
sis, ir jisai tatai įrodys darbais ir žodžiais, jeigu tik jūsų aukštenybė 
pageidausite bent kelias dienas naudotis mano paslaugomis. 

Į tai kunigaikštienė atsakė: 

— Kad Sančas Gerasis mėgsta sąmojį, tatai man labai patinka, 
nes iš to aišku, jog jis nekvailas, — kaip jūsų malonybė, godingasai 
Don Kichote, patys puikiausiai žinote, nepaslankaus proto Žmonės 
nelinkę į juokus ir sąmojus, o jei gerasis Sančas sąmojingas ir mėgsta 
juokauti, pripažįstu, kad jis lankstaus proto. 

— Ir dar lankstesnio liežuvio, — pridūrė Don Kichotas. 

— Juo geriau, — tarė kunigaikštis, — nejudriu liežuviu vargu ar 

įmanoma pašmaikštauti, o kad veltui neaušintume burnos, malonė- 
kite, didis Liūdnojo Vaizdo riteri... 

— Jūsų aukštybei derėtų sakyti: Liūtų riteri, — įsiterpė Sančas, — 
mat vaizdas jau nebe toks liūdnas. 

— Taigi, godingasai Liūtų riteri,— toliau kalbėjo kunigaikštis, — 
malonėkite į mano pilį, ji čia pat, netoliese, ir ten būsite deramai pri- 
imtas, kaip to ir nusipelno jūsų prakilnybė ir kaip mudu su kuni- 
gaikštiene paprastai priimame kiekvieną svečiuosna atvykstantį klajo- 
jantį riterį. 

Tuo tarpu Sančas jau spėjo uždėti ir gerai priveržti pono balną, 
Don Kichotas sėdo ant Rosinanto, kunigaikštis — ant savo puikaus 
žirgo, kunigaikštienė atsidūrė vidury, ir visi pasuko pilies linkui. 

Kunigaikštienė paliepė Sančui joti greta, nes jai esą begaliniai 
smagu klausytis jo šmaikštavimų. 

Sančas ilgai nesiprašydino, įsiterpė į trijulę ir ketvirto pašne- 
kovo teisėmis įsikišo į pokalbį, didžiai pralinksmindamas kunigaikš- 
tienę ir kunigaikštį, kurie laikė didžia laime priimti savo pilyje 
tokį klajojantį riterį ir tokį klejojantį ginklanešį. 


XXXI PERSKYRIMAS 


KUR PASAKOJAMA 
APIE DAUGĮ DIDŽIŲ DALYKŲ 


Sančo džiūgavimui nebuvo ribų: jis tarėsi pelnęs kunigaikštienės 
malonę ir tikėjosi jos pilyje mėgautis tuo, kuo mėgavosi dono Djego 
dvare ir Basilijo namuose; gera duona jam niekad neįsipykdavo, 
ir kai tik pasitaikydavo proga pagyventi ištekliuje, beregint stver- 
davo ją už kuodo!!". 

Toliau istorijoje pasakojama, jog, jiems dar neprijojus vasaros 
rezidencijos, kitaip sakant, pilies, kunigaikštis nušuoliavo pirmas ir 
nurodė tarnams, kaip jiems pridera elgtis su Don Kichotu, ir kai Don 
Kichotas su kunigaikštiene prijojo pilies vartus, jų pasitikti tuoj išėjo 
lyg du liokajai, lyg du arklininkai vadinamaisiais rytmetiniais plo- 
nytėlio raudono atlaso drabužiais, ilgais, ligi pat kulnų, ir, nespėjus 
jam nė atsitokėti, paėmė jį ant rankų ir tarė: 

— Teikitės, jūsų didybe, padėti prakilniajai kunigaikštienei nu- 
sėsti nuo žirgo. 

Don Kichotas buvo bepadedąs, bet tuomet prasidėjo ilgos man- 
dagumo varžybos su kunigaikštiene, ir ji pagaliau paėmė viršų ir 
pareiškė norinti nulipti arba nusėsti nuo žirgo, tik kunigaikščio pade- 
dama, nes nesanti verta tokiam didžiam riteriui užkrauti tokio tuš- 
čio darbo. 

Galiausiai nusėsti padėjo jai kunigaikštis, o kai visi įėjo į erdvų 
vidinį kiemą, prie Don Kichoto pribėgo dvi žavios mergelės ir ap- 
siautė jam pečius puošnia tamsiai raudona mantija, ir tą pačią aki- 
mirką visose galerijose pasirodė tarnai ir tarnaitės ir garsiai užtraukė 
vienu balsu: 

— Sveikas atvykęs, klajojančios riterijos pažiba ir pasidi- 
džiavime! 

Ir visi ar beveik visi ėmė iš stiklinių buteliukų šlakstyti Don Ki- 
chotą, kunigaikštienę ir kunigaikštį kvapiaisiais vandenimis, didžiai 
nustebindami Don Kichotą. Ir tuomet jis pirmąsyk visiškai įsitikino 
ir patikėjo esąs ne tariamas, bet tikrų tikriausias klajojantis riteris, 
nes visi elgėsi su juo lygiai taip, kaip jo skaitytose knygose elgdavosi 
su tokiais štai riteriais praėjusiais amžiais. 

Palikęs palšį likimo malonei, Sančas prisiplakė prie kunigaikštienės 
ir šmurkštelėjo paskui ją į pilį, bet ten ėmė graužti sąžinė, kad pametė 
asilą, ir, prisiartinęs prie vienos garbios duenjos, taipgi išėjusios pasi- 
tikti kunigaikštienės, pakuždomis jai tarė: 

— Ponia Gonsales, ar kaip ten jūsų malonybė vadinama... 

— Aš esu donja Rodriges de Grichalba,— atsiliepė duenja.— 
Ko pageidaujate, meldžiamasis? 

Į tai Sančas jai atsakė: 

— Norėčiau, kad jūsų malonybė padarytumėt man tokią pas- 
laugą: nueikit už pilies vartų, o ten pamatysit mano palšą asilą; tai 
va, būkit maloni, jūsų malonybe, paliepkit nuvest jį arklidėn arba pati 
nuveskit: jisai, vargšelis, baugštokas ir nieku būdu vienas ilgai ne- 
ištvers. 

— Jeigu ir ponas toks pat nuovokus kaip tarnas, nė atsidžiaug- 
ti negalėsim! — tarė duenja.— Nešdinkis iš čia, meldžiamasis, kad 
tu prasmegtum drauge su tuo, kuris tave čionai atbogino; pats žiūrėki 
savo asilo, o mes, duenjos, tokiais dalykais nesirūpiname. 

— Kaip kažin ką, — atrėmė Sančas, — pats savo ausimis esu gir- 

dėjęs, kaip mano ponas, o tokioms istorijoms jam pramušta galva, 
pasakojo, kad, Lanselotui 


Iš Britanijos atvykus, 
Rūpinosi juo mergelės, 
Jojo ristunu — duenijos, 


na, o savojo asilo už jokius pinigus nemainyčiau į pono Lanseloto 
kuiną. 

— Klausyki, meldžiamasis, — pareiškė duenja, — jeigu esi kome- 
diantas, patausoki savo juokelius tiems, kuriems jie patinka ir kurie 
tau už juos sumokės, o iš manęs gumbą gausi. 

— Kas gumbais švaistosi, pats nemažai jų per savo amžių, ma- 
tyt, bus gavęs, — tarė Sančas, — o ilgą amžių nugyvenus, jų daugo- 
kai prisikaupia. 

— Ak tu, gyvate! — pykčiu plykstelėjusi, suriko duenja.— Sena 
aš ar jauna, Dievui atsakysiu, o ne tau, šunsnuki, susmirdęs prasčioke! 

Ji suriko taip garsiai, jog išgirdo kunigaikštienė ir atsigręžusi pa- 
matė, kad jai akys krauju pasruvusios iš įsiūčio, ir paklausė, kas 
atsitiko. 

— Tas ir atsitiko, jog štai šitas Žmogėnas prie manęs prikibo, — 
atsiliepė duenja,— ir ėmė primygtinai reikalauti, kad arklidėn nu- 
vesčiau jo asilą, kurį jis pametęs prie pilies vartų, tvirtindamas, kad 
šitaip jau esą buvę: kažin kokios mergelės, girdi, rūpinosi tokiu Lan- 
selotu, o duenjos — jo arkliu; ir svarbiausia, nei šiam, nei tam, jis 
išvadino mane sene. 

— Jeigu tatai būtų pasakyta man,— tarė kunigaikštienė, — aš 
palaikyčiau tai didžiausiu įžeidimu. 

Ir, kreipdamasi į Sančą, pridūrė: 

— Įsidėmėkite, mielasai Sančai, jog donja Rodriges dar labai 
jaunutė, o tokį kyką dėvi ne todėl, kad būtų garbingo amžiaus, bet 
orumo dėlei ir papročių laikydamasi. 

— Kad aš kiaurai žemes prasmegčiau, jei baudžiausi ją užgauti, — 
atsiliepė Sančas, — stačiai aš baisiai myliu savo asilą, ir man pasiro- 
dė, kad juo pasirūpint galėtų tiktai tokios gailios širdies moteriškė 
kaip ponia donja Rodriges. 

Visas tas kalbas girdėdamas, Don Kichotas tarė: 

— Sančai, bene čia pritinka šitokios šnekos? 

— Pone,— atsiliepė Sančas,— nors ir kur žmogus būtų, visur 
jis kalbės apie savo bėdas. Šičia aš prisiminiau savo palšelį ir šičia 

apie jį prašnekau, o jeigu arklidėje būčiau jį prisiminęs, ten apie jį 
ir būčiau kalbėjęs. 

Į tai kunigaikštis tarė: 

— Sančas labai blaiviai samprotauja, ir jam nėra ko prikišti. 
Palšelis gaus avižų, kiek tik jo širdis geidžia, tad Sančui nedera rū- 
pintis: jo numylėtiniu: bus skiriama ne mažiau dėmesio negu jam 
pačiam. 

Po šitų kalbų, pralinksminusių visus, išskyrus Don Kichotą, mer- 
gelės nulydėjo Don Kichotą laiptais į viršų ir įvedė į menę, nuka- 
binėtą prašmatniais auksu ataustais brokatais; šešios mergelės nu- 
vilko jam šarvus ir patarnavo kaip pažai, kunigaikštienės ir kuni- 
gaikščio pamokytos ir perspėtos, ką turinčios daryti ir kaip laikytis 
su Don Kichotu, kad jisai įsivaizduotų ir patikėtų, jog tikrai laiko- 
mas klajojančiu riteriu. 

Nušarvuotas Don Kichotas, sudžiūvęs, ištįsęs, aukštas, tokiais įkri- 
tusiais skruostais, kad, rodės, juodu iš vidaus bučiuoja vienas kitą, 
liko bestovįs vien aptemptomis pusilgėmis kelnėmis ir stirnenos lieme- 
ne, pažiūrėti toks juokingas, jog jeigu patarnaujančios mergelės 
nebūtų tramdžiusios juoką (o šiuo klausimu jos buvo itin griežtai 
savo ponų prigraudentos), tikrai būtų sprogusios juokais. 

Toliau mergelės paprašė jį nusirengti nuogai, nes norinčios per- 
vilkti marškinius, bet jis ryžtingai pasipriešino pareikšdamas, jog 
padorumas klajojantiems riteriams pritinkąs lygiai taip kaip ir narsybė. 

Šiaip ar taip, marškinius paprašė įduoti Sančui, o paskui, užsidaręs 
su juo kitame kambaryje, kur stovėjo ištaigiai paklota lova, nusiren- 
gė, persivilko švariais marškiniais, o kad jie buvo vieni du, kreipėsi 
į Sančą šitokiais žodžiais: 

— Sakyki man tu, naujai iškeptas komedininke ir apsigimęs 
mulki, kaip išdrįsai užgaulioti ir įžeidinėti tokią godingą ir gerbia- 
mą duenją? Radai laiką prisiminti savo palšį, lyg šios pilies šeimi- 
ninkai, taip gražiai mus priėmę, būtų galėję nepasirūpinti mūsų gyvu- 
liais! Dėl Dievo meilės, valdykis, Sančai, ir nerodyki savo nyčių, kad 
žmonės nepastebėtų, jog esi iš grubaus kaimiško pašukinio. 

Žinoki, nuodėmių maiše, jog ponai tuo labiau gerbiami ir godo- 
jami, kuo mandagesni ir padoresni jų tarnai, ir jog didžiūnai tuo ir 
pranoksta kitus žmones, kad jų tarnai tokie pat geri kaip ir jie 
patys. 

Vargas man su tavimi, nenaudėli, nejaugi tu nesupranti, jog vi- 

si, matydami tave esant netašytą prasčioką ir puskvaišį juokdarį, pa- 
laikys mane sukčium ir akių dūmėju? 

Ne, ne, bičiuli Sančai, saugokis tokių nemalonumų: kas be saiko 
pliauškia liežuviu ir juokelius laido, labai greit paslysta ir išvirsta pasi- 
gailėtinu juokdariu. Priturėki liežuvį, pasverki ir apgalvoki kiekvieną 
žodį, kol jis tau neišsprūdo iš lūpų, ir įsidėmėki, kad galop pakliu- 
vome į tokią vietą, kur su Dievo padėjimu ir mano narsingosios ran- 
kos galia trigubai ar net penkeriopai pagausinsime savo šlovę ir 
turtą. 

Sančas pasidievagojo tvirtai vykdysiąs pono valią ir verčiau už- 
sirišiąs burną ir nusikąsiąs liežuvį, negu pasakysiąs ne vietoj kokį 
neapgalvotą žodį, taigi ponas galįs nesirūpinti: jisai, Sančas, niekuo 
neišsiduosiąs, kas per vieni jie esą. 

Don Kichotas persirengė, prisijuosė kardą, apsisiautė pečius pur- 
purine skraiste, užsidėjo žalio aksomo šlikę, mergelių jam paduotą, 
ir, Šitaip išsipustęs, įžengė į didžiąją menę, kur jo laukė dviem eilė- 
mis išsirikiavusios mergelės, laikydamos indus rankoms plautis, ir 
visos šios apeigos buvo atliktos su gausybe tūpsnių ir ceremonijų. 

Paskui atėjo dvylika pažų su stalininku priešaky palydėti Don 
Kichoto valgomajin, kur jo laukią pilies valdovai. Apstoję iš abiejų 
pusių, pažai iškilmingai ir pagarbiai nuvedė jį kiton menėn, kur 
stovėjo ištaigus stalas, padengtas tiktai keturiems asmenims. 

Prie menės slenksčio Don Kichotą pasitiko kunigaikštienė ir ku- 
nigaikštis, o drauge su jais — orios išvaizdos dvasinio luomo pareigū- 
nas, vienas tų, kurie didžiūnų rūmuose būna dvasios vadovais; vienas 
tų, kurie, patys nebūdami gimę didžiūnais, nesugeba tikrų didžiū- 
nų išmokyti elgesio, prideramo jų rangui; vienas tų, kurie trokšta, kad 
didikų didybė būtų matuojama jų pačių dvasios menkyste; vienas tų, 
kurie, savo dvasios mokytiniams diegdami saikingumą, paverčia juos 
šykštuoliais, — toksai, matyt, buvo ir orios išvaizdos dvasininkas, sy- 
kiu su kunigaikštiene ir kunigaikščiu pasitikęs Don Kichotą prie 
slenksčio. . 

Jie pasikeitė tūkstančiais mandagių žodžių. paskui, apsupę Don 
Kichotą, nuėjo prie stalo. 

Kunigaikštis pasiūlė Don Kichotui sėstis garbingiausion vieton, 
šis bandė atsisakyti, bet kunigaikščio primygtinai prašomas, galų gale 
nusileido. Dvasininkas atsisėdo priešais Don Kichotą, o kunigaikštie- 
nė ir kunigaikštis — jam iš šalių. 

Apdujęs ir apkvaišęs žiūrėjo Sančas, su kokia pagarba didžiūnai 

jo poną prašo prie stalo, o kai pamatė, jog tiktai po ilgų ceremoni- 
jų ir maldavimų kunigaikščiui pavyko galop pasodinti Don Kichotą 
garbingiausion vieton, nesusitvardęs tarė: 

— Jūsų malonybėms leidžiant, papasakosiu, kas nutiko kartą 
mūsų sodžiuj, susiginčijus, kur kam pritinka sėstis. 

Sulig šiais žodžiais Don Kichotas krūptelėjo — matyt, persigan- 
do, kad Sančas ims ir leptelės kokią nesąmonę. 

Sančas pažvelgė į jį, viską suprato ir tarė: 

— Nebijokit, jūsų malonybe, nepadarysiu jums gėdos ir nepri- 
šnekėsiu, ko nereikia, — dar nepamiršau, kaip ponas man ką tik pa- 
tarėt kalbėti: daug ar mažai, gerai ar blogai. 

— Nepamenu, Sančai, kad būčiau tau ką nors pataręs, — atsi- 
liepė Don Kichotas, — kalbėk ką nori, tik trumpiau. 

— Tai va,— tarė Sančas, — istorija, kurią noriu jums papasako- 
ti, — šventa teisybė, ir mano ponas Don Kichotas, kuris štai čia sėdi, 
neleis man meluoti. 

— Dėl manęs, — atsiliepė Don Kichotas, — meluoki, Sančai, kiek 
tik nori, aš tau netrukdysiu, bet iš pradžių gerai apgalvoki, ką ke- 
tini sakyti. 

— Jau galvojau ir pergalvojau, devynis kartus atmatavau, o 
dešimtą pjaunu,— atsakė Sančas, — ir tuoj pamatysit, kad mano žo- 
džiai su darbais nesilenkia. 

— Būtų ne pro šalį, jeigu jūsų malonybės pragintumėte šitą pliuš- 
kį, o dievaižin ko pritaukš, — tarė Don Kichotas. 

— Prisiekiu kunigaikščio gyvastimi, — pareiškė kunigaikštienė, — 
Sančas nesitrauks nuo manęs nė per žingsnį. Man jis labai patinka, 
nes žinau, kad jis lankstaus proto. 

— Dieve duok jūsų ponybei su protu nugyventi amželį už tai, 
kad esat apie mane tokios geros nuomonės, kurios, mano galva, nesu 
vertas, — tarė Sančas.— O šit ką aš noriu papasakoti. 

Pasikvietė kartą vienas mūsų sodžiaus bajoras, o jis labai turtin- 
gas ir prakilnus, nes kilęs buvo iš Alamų de Medina del Kampo, o 
vedęs donją Mensiją de Kinjones, dukrą to paties Alonso de Maran- 
jono, šventojo Jokūbo ordino riterio, kuris nuskendo Eradūroje !!* ir 
kuris prieš keletą metų mūsų sodžiuje buvo sukėlęs baisius kivirčus, 
į kuriuos, kaip man žinoma, buvo įsivėlęs ir mano ponas Don Ki- 
chotas, ir tuomet dar buvo sužeistas Tomasiljas Pajodžarga, kalvio 
Balbastro sūnus... Argi ne tiesa, gerbiamasai mano šeimininke ir 


Antra dalis 218 


pone? Dėl Dievo, sakykit, kad tiesa, kitaip va šitie ponai pamanys, 
jog aš plepys ir melagis. 

— Kol kas esu linkęs laikyti jus veikiau plepiu nei melagiu, — 
įsiterpė dvasininkas, — beje, nežinau, ar truputį vėliau nepasikeis mano 
nuomonė. 

— Tu, Sančai, mini tiek vardų ir tiek aplinkybių, jog norom ne- 
norom esu priverstas pripažinti, kad sakai tiesą. Pasakoki toliau, tik 
glausčiau, nes šitaip nė dviejų dienų tau nepakaks. 

— Ne, glausčiau nereikia, nes man nesuteiks jokio malonumo, — 
tarė kunigaikštienė, — priešingai, tegu pasakoja savaip, nors ir visą 
savaitę, ir jeigu tikrai nebaigs per tą laiką, tai bus pačios gražiausios 
mano gyvenimo dienos. 

— Tai va, godingieji ponai, — toliau kalbėjo Sančas, — tasai ba- 
joras, o pažįstu jį kaip nuluptą, nes gyvena po nosim, visai netoli ma- 
nęs, taigi pasikvietė jis į svečius vieną ūkininką, neturtingą, bet dorą. 

— Greičiau, broleli, — pertraukė jį dvasininkas, — jeigu ir toliau 
šitaip važiuosite, nė kitame pasaulyje nebaigsite. 

— Jei Dievas duos, sustosiu pusiaukelėj, o gal ir anksčiau, — 
atsakė Sančas.— Tai va, ateina tasai ūkininkas į svečius pas ba- 
jorą, amžiną jam atilsį, — mat jisai jau miręs, o numirė, kaip gir- 
dėjau, nelygu šventasis, tiesa, pats aš nemačiau, tuomet javus kir- 
tau Temblekėj... 

— Būkite žmogus, sūnau, — vėl įsiterpė dvasininkas, — kuo sku- 
biau grįžkite iš Temblekės ir neikite į bajoro šermenis, o greičiau 
baikite savo pasakojimą, kitaip ir mus visus turėsite čia pašarvoti. 

— Taigi, sakau,— toliau kalbėjo Sančas,-- eina juodu sėstis prie 
stalo, kaip dabar juos matau... 

Didžiai patenkinti buvo kunigaikštienė ir kunigaikštis matydami, 
koks nepatenkintas gerasis dvasininkas Sančo apylankomis ir už- 
uolankomis, o Don Kichotas stačiai kunkuliuoja pykčiu ir apmaudu. 

— Tai va, — toliau kalbėjo Sančas,— eina juodu, kaip sakiau, 
sėstis prie stalo, ir čia ūkininkas kad užsispirs: girdi, tegu bajoras 
sėdasi į garbingiausią vietą, ir baigta, o bajoras irgi užsispiria, sodina 
ten ūkininką, nes jo namuose reikią daryti, kaip jis pageidaująs, bet 
ūkininkas dedasi mandagus ir gražiai išauklėtas ir nieku būdu nesu- 
tinka, ir tuomet bajoras įtūžęs griebia jam už pečių, jėga pasodina 
jį ir sako: „Sėskitės pagaliau, stuobry netašytas! Nors ir kur aš atsisės- 
čiau, mano vieta vis viena bus garbingesnė už tavo!“ 

Štai ir visa istorija, ir, man regis, čia ji visai vietoj. 

Don Kichoto skruostus išmušė raudonos dėmės, itin ryškios jo 
nugairintame veide. Šeimininkai tuo tarpu vos ne vos tramdė juoką, 
kad Don Kichotas, aišku, supratęs Sančo užuominą, nepratrūktų 
pykčiu. Ir, norėdama pakeisti kalbą ir sykiu sutrukdyti Sančui toliau 
paistyti nesąmones, kunigaikštienė paklausė Don Kichotą, kokių ži- 
nių gavęs iš savo damos Dulsinėjos ir kiek milžinų ir galvažudžių 
pastaruoju laiku nusiuntęs jai dovanų, nes tikriausiai nemaža jų bū- 
siąs nugalėjęs. 

Į tai Don Kichotas atsakė: 

— Valdove, mano negandų pradžia jums puikiai žinoma, bet jų 
pabaigos, atrodo, niekad nesulauksiu. Nugalėjau tiek milžinų, nusiun- 
čiau jai tiek piktadarių ir galvažudžių, bet kaipgi jie galėjo ją surasti, 
jeigu ji užkerėta ir paversta pačia šlykščiausia sodžiaus merga, ko- 
kią tik įmanu įsivaizduoti? 

— Nežinau,— įsiterpė Sančas, — mano akimis žiūrint, tai di- 
džiausia pasaulio gražuolė, o jau šankumu ir laigymu, tikras daiktas, 
nė lyno akrobatas josios nepralenktų. Šventas žodis, ponia kunigaikš- 
tiene, lygu katė atsispyrusi nuo žemės užšoka ant asilės. 

— Nejaugi matėte ją užkerėtą, Sančai? — paklausė kunigaikštis. 

— Kur nebūsiu matęs! — atsakė Sančas.— O kuris gi velnias, 
jei ne aš, pirmas pakliuvo ant tos burtų meškerės? Kas be ko, ji ly- 
giai taip užkerėta kaip... mudu su jumis! 

Girdėdamas kalbant apie milžinus, piktadarius ir burtus, dvasi- 
ninkas suprato, jog tai būsiąs tas pats Don Kichotas Lamančietis, 
kurio istoriją nuolat skaitinėjąs kunigaikštis, nors jisai, jo dvasios va- 
dovas, ir supeikęs jį ne kartą, atseit kvaila esą skaityti tokias kvai- 
lystes. Ir šit, galutinai įsitikinęs, kad jo spėjimai teisingi, didžiai 
susirūstinęs, kreipėsi į kunigaikštį: 

— Jūsų šviesybe, valdove, jums teks Viešpačiui atsakyti už tai, 
ką išdarinėja šitas žmogėnas! Mano supratimu, štai šitas Don Kicho- 
tas, Don Bukaprotis ar kuo jis ten vardu, ko gero, ne toks jau kvai- 
las, kaip jūsų šviesybei norėtųsi, o todėl nedera duoti dingsties jo 
kvailiojimui ir tuščioms kalboms. 

Ir, kreipdamasis į Don Kichotą, tarė: 

— Klausykite jūs, besmegeni, kas jums įkalė į galvą, kad esate 
klajojantis riteris ir kad nugalite milžinus ir imate nelaisvėn pikta- 
darius? Atsikvošėkite ir pasekite mano patarimu: grįžkite namo, au- 
ginkite vaikus, jeigu jų turite, rūpinkitės ūkiu ir liaukitės bastęsi po 
pasaulį, gaudę vėjus ir juokinę Žmones, pažįstamus ir nepažįstamus. 


Antra dalis 220 


Iš kurgi, po galais, jūs ištraukėte, jog būta pasaulyje ir dabar 
esama klajojančių riterių? Kurgi Ispanijoje laikosi milžinai, o La- 
mančoje — galvažudžiai, ir kurgi tos užkerėtosios Dulsinėjos ir visa 
ta pyniava nesąmonių, apie jus prirašytų? 

Don Kichotas su atidžia klausėsi šio godingojo vyro žodžių, o 
kai jis nutilo, užsirūstinusiu veidu ir degančiu žvilgsniu pašoko 
ant kojų ir, net neatsiprašęs kunigaikščių, prabilo... 

Bet jo atsakymas nusipelno atskiro perskyrimo. 


XXXII PERSKYRIMAS 


APIE TAI, KĄ 
DON KICHOTAS ATSAKĖ SAVO DERGĖJUI, 
TAIPGI APIE KITUS 
SVARBIUS IR SMAGIUS ĮVYKIUS 


Taigi Don Kichotas pašoko ant kojų drebėdamas visu kūnu it 
gyvsidabriu apduotas ir, dusdamas iš susijaudinimo, prabilo: 

— Vieta, kur esu, ir asmenys, prieš kuriuos stoviu, ir pagarba, 
kurią visados jaučiau ir jaučiu jūsų malonybės luomui, varžo pado- 
rumo varžtais ir tramdo mano teisėtą rūstybę; tad dėl to, ką jau mi- 
nėjau, taipgi žinodamas tai, kas žinoma visiems, o būtent, kad mokslo 
vyrai naudojasi tik tuo ginklu, kokiu naudojasi moterys, tai yra lie- 
žuviu, šiuo ginklu apsiginklavęs, kaip lygus su lygiu stosiu į kovą su 
jūsų malonybe, iš kurios, beje, ne storžieviško burnojimo, bet gerų 
patarimų tikėtis derėjo. 

Ganytojiški graudenimai, derūs ir geros valios skatinami, pritin- 
ka kitokiomis aplinkybėmis ir kitoniškai pateikiami, — šiaip ar taip, 
viešai mane graudendamas, ir dar šitaip rūsčiai, jūs peržengėte de- 
raus graudenimo ribas, nes tokius žodžius pareina tarti veikiau švel- 
niu nekaip rūsčiu tonu, ir negražu, pliekiant nuodėmes, jums nesupran- 
tamas, nei šiam, nei tam vadinti nusidėjėlį besmegeniu ir bukap- 
ročiu. 

Iš tiesų prašau jūsų malonybę atsakyti: kuo nusipelniau besme- 
genio vardą, jeigu manotės galįs pliekti mane ir smerkti, ir varyti 
namo rūpintis ūkio priežiūra, žmona ir vaikais, nors nežinote, ar turiu 
jų, ar ne? 

Nejaugi pakanka dvasios vadovo teisėmis įsiplakti į svetimus 
namus, nejaugi pakanka prasitrinti akis kokioje menkoje mokyklė- 
lėje, pažinti pasaulį ne toliau kaip per dvidešimt ar trisdešimt mylių 
nuo savo nosies, kad galėtute akiplėšiškai savo nuožiūra tvarkyti ri- 
terystės nuostatus ir farti savo žodį apie klajojančius riterius? 

Gal kartais, jūsų manymu, tai tuščias darbas ir laiko gaišinimas 
klajoti po pasaulį, šalinantis jo malonumų ir einant erškėčių nuklo- 
tais keliais, kuriais dorieji žengia nemirtingumo sostan? 

Jeigu mane pavadintų bukapročiu riteriai arba prakilnūs ir kilnia- 
dvasiai didžiūnai, palaikyčiau tai mirtinu įžeidimu, bet jeigu kvailiu 
apšaukia mane visokie plunksnagraužiai, niekados nei žengę, nei 
vaikščioję klajojančių riterių keliu, man tai nė motais. Aš esu ri- 
teris ir riteris mirsiu, jeigu tokia bus Aukščiausiojo valia. 

Vieni eina plačiais išpuikusios garbėtroškos laukais, kiti — nie- 
kingo ir vergiško meilikavimo keliu, treti — klastingos veidmainys- 
tės šunkeliais, kai kurie — tikrojo tikėjimo taku, o aš, savosios žvaigž- 
dės vedamas, einu ankštu klajojančios riterijos takeliu, josios labui 
paniekinęs šios žemės turtus, bet anaiptol ne garbę. 

Esu daugelkart užtaręs skriaudžiamuosius, atitaisęs netiesą, nu- 
baudęs akiplėšas, nugalėjęs milžinus ir išblaškęs siaubūnus. Aš — įsi- 
mylėjęs, bet tik todėl, jog tokia yra riterio priedermė, ir manoji meilė 
ne nuodėminga, o platoniška ir tyra. 

Mano siekimai visados nukreipti į gerą tikslą, o būtent: visiems 
daryti gera ir niekam nedaryti bloga. 

Dabar sakykite, jūsų didybės, šviesiausieji kunigaikšti ir kuni- 
gaikštiene, ar valia vadinti kvailiu tą, kuris taip galvoja, kuris taip 
elgiasi ir kuris taip kalba. 

— Dievaž, šauniai atkirsta! — sušuko Sančas.— Ir daugiau nesi- 
teisinkit, jūsų malonybe, mano pone ir šeimininke, nes daugiau vis 
tiek nieko geresnio nepasakysi, nesugalvosi ir neįkalsi į galvą. O antra 
vertus, jeigu šitas ponas tvirtina, kad nei kitados yra buvę, nei da- 
bartės yra klajojančių riterių, tai bene jis ką nors nuraukia apie 
tokius dalykus? 

— Beje, ar jūs, meldžiamasis, kartais nesate tasai Sančas Pansa, 
kuriam, kaip sakoma, jūsų ponas yra pažadėjęs salą? — paklausė 
dvasininkas. 

— Aš pats ir būsiu,— atsakė Sančas Pansa,— ir esu nusipel- 
nęs jos ne ką mažiau nei kuris kitas. Esu iš tų, apie kuriuos sako- 
ma: „Su geru sutapsi, geru ir pats patapsi“ ir dar: „Su kokiu drau- 

gausi, tokį vardą gausi“, arba: „Po geru medžiu ir paunksnė gera“. 
Šit pritapau prie gero pono, ir jau keli mėnesiai, kai drauge su juo 
klajoju po pasaulį ir, jei Dievas duos, netrukus patapsiu tokiu kaip 
jis, ir jam gera, ir man gera, ir imperijas ponas valdys, o man bus 
salų per akis. 

— Savaime suprantama, mielasai Sančai, — tuomet įsiterpė kuni- 
gaikštis, — štai aš ir noriu prakilniojo Don Kichoto vardu įduoti jūsų 
valdžion vieną atliekamą salą, pažiūrėti dar gana neblogą. 

— Ant kelių, Sančai! — įsakė Don Kichotas.— Ir bučiuoki kojas 
jo šviesybei už suteiktą malonę. 

Sančas taip ir padarė; tatai matydamas, dvasininkas nebetvėrė 
pykčiu ir, pasikėlęs nuo stalo, tarė: 

— Mano luomas įpareigoja pasakyti jums, jūsų šviesybe, kad jūs 
lygiai taip kraustotės iš proto kaip šiuodu nusidėjėliai. Kurgi jie ne- 
paikios, jeigu blaivaus proto žmonės laimina jų paikystes? Viešinki- 
te juos, jūsų šviesybe, o aš, kol juodu bus šičia, pabūsiu vienas ir 
nesistengsiu smerkti to, kas nepataisoma. 

Ir, nepridūręs nė žodžio ir nesuvalgęs daugiau nė kąsnio, išė- 
jo nepaisydamas kunigaikščio ir kunigaikštienės prašymų; beje, kuni- 
gaikštis nelabai ir spyrėsi, nes beprasmiškas dvasininko pyktis kėlė 
jam juoką. Galiausiai, išsijuokęs ligi soties, jis kreipėsi į Don Kichotą: 

— Jūsų malonybė, godingasai Liūtų riteri, davėte jam tokį pui- 
kų atkirtį, kad jūsų malonybei nebepriklauso kviesti jo dvikovon 
už tuos užgaulius žodžius, kurie tik atrodo užgaulūs, bet iš tiesų tokie 
nėra, nes jūsų malonybė geriau už mane žinote, jog dvasininkai, kaip 
ir moterys, nieko negali užgauti. 

— Jūsų teisybė,— atitarė Don Kichotas, — ir taip yra todėl, jog 
tasai, kurio neįmanu užgauti, ir pats užgauti negali. Moterys, vaikai 
ir dvasininkai skriaudžiami nesugeba apsiginti, tad ir negali laikyti 
savęs įžeistais, o jūsų Ššviesybė geriau už mane žinote, kuo skiriasi 
užgaulė nuo įžeidimo. 

Įžeidimas galimas tik iš tokio žmogaus, kuris sugeba įžeisti, įžei- 
džia ir toliau įžeidžiai laikosi, o užgaulė, priešingai, galima bet kokiu 
atveju, kada ji netgi neįžeidžia garbės. Štai jums pavyzdys: žmogus 
nerūpestingai eina gatve, ir staiga jį užpuola dešimt ginkluotų vyrų 
ir primuša vėzdais, jis išsitraukia špagą, idant atliktų savo prieder- 
mę, bet persvara priešo pusėje, ir jis priverstas atsisakyti savo keti- 
nimo, tai yra keršto. Taigi toks žmogus gali jaustis užgautas, bet anaip- 
tol ne įžeistas. 

Paaiškinsiu savo mintį kitu pavyzdžiu: eina žmogus, staiga iš pasa- 
lų prišoka kitas, smogia jam vėzdu ir, nieko nelaukdamas, pabėga, 
tasai puola vytis, bet neprisigena,— tai va, primuštasis bus užgau- 
tas, bet neįžeistas, nes įžeidėjui privalu ir toliau įžeidžiai laikytis. 

Jeigu užpuolikas, iš pasalų smogęs vėzdu, būtų išsitraukęs špagą 
ir stojęs akis akin prieš užpultąjį, pastarasis galėtų jaustis ir užgau- 
tas, ir podraug įžeistas: užgautas todėl, kad buvo klastingai užpul- 
tas, įžeistas todėl, kad užpuolikas ir toliau įžeidžiai laikėsi, nebėgo 
šalin, bet stovėjo vietoje. 

Taigi, remiantis prakeiktosios dvikovos taisyklėmis, aš galiu tartis 
užgautas, bet anaiptol ne įžeistas, nes nei vaikams, nei moterims 
nesuprantama, kas tai yra įžeidimas, vadinasi, jiems nėra ko bėgti 
arba stovėti vietoje, ir lygiai taip priklauso žiūrėti į dvasinio luomo 
žmones, nes nei pirmi, nei antri, nei treti neturi ginklų ir šarvų, — 
vadinasi, gintis jiems, savaime suprantama, pridera, bet nepridera pulti. 

Ką tik sakiau, kad galiu jaustis užgautas, bet dabar atsiimu savo 
žodžius, nes tasai, kurio neįmanu įžeisti, nieku būdu negali įžeisti kito 
žmogaus, ir todėl šio gerojo žmogaus žodžiai man negali atrodyti, o 
ir neatrodo užgaulūs. Man tik gaila, kad jisai ilgėliau nepabuvo su 
mumis, — būčiau jam įrodęs, kaip jis apsirinka manydamas ir tvirtin- 
damas, jog pasaulyje nėra buvę ir nėra dabar klajojančių riterių; 
ir jeigu tokias kalbas būtų girdėjęs Amadis arba jo palikuonių kuris, 
esu tikras, kad jo malonybei tatai nebūtų išėję į sveikatą. 

— Čia jau tikras daiktas, — pritarė Sančas, — būtų smogę kardu 
ir vienu matu perkirtę nuo viršaus lig apačios kaip kokį granatą ar 
pernokusį agurotį. Kas jau kas, o jie nemėgo tokių juokų! Galvą 
dedu, jei Rinaldas Montalbanietis būtų išgirdęs šito Žmogėno paista- 
lus, būtų taip žiebęs jam į dantis, jog tasai, šventas Žodis, bent jau 
trejiems metams būtų nutilęs. Būtų pabandęs su jais susiimti — kailio 
sveiko nebūtų išnešęs! 

Klausydamasi Sančo, kunigaikštienė mirė juokais, ir jai atrodė, 
kad jis dar didesnis paikius ir juokdarys negu jo šeimininkas, beje, 
ir dauguma kitų buvo tos nuomonės. 

Galop Don Kichotas nusiramino, pietūs pasibaigė, ir, stalą nukraus- 
čius, Įėjo keturios mergelės: pirma su sidabriniu dubeniu, antra su 
ąsočiu, taipgi sidabriniu, trečia per petį persimetusi du prašmatnius 
baltutėlaičius rankšluosčius, o ketvirta lig alkūnių paraitotomis ran- 
kovėmis laikė baltutėlėse rankose (jos, dievaž, buvo baltutėlės) ap- 
valų neapolietiško muilo gabalą. 

Pirmoji mergelė priėjusi grakščiai ir vikriai pakišo dubenį Don 
Kichotui pabarzdėn, o jisai, šios ceremonijos nustebintas, nepratarė 
nė žodžio manydamas, jog tai būsiąs koks vietos paprotys — vietoj 
rankų plautis barzdą, ir todėl ištempė kaklą kiek įmanydamas, iškart 
šliūkštelėjo vanduo iš ąsočio, ir mergaitė su muilu rankose įniko 
taip smagiai muilinti paklusniam riteriui ne tik barzdą, bet ir veidą, 
ir net akis, jog Don Kichotas visas apėjo kekulais sniego (tokio tat 
baltumo būta muilo putų!) ir norom nenorom stipriai užsimerkė. 

Kunigaikštis ir kunigaikštienė buvo niekuo dėti ir dabar sutrikę 
laukė, kuo baigsis tas neregėtas barzdatrinkis. 

Per plaštaką primuilinusi veidą, barzdaprausė apsimetė pritrūkusi 
vandens ir pasiuntė jo mergelę su ąsočiu, paprašiusi godingąjį Don 
Kichotą mažumėlę luktelėti. 

Pasakyta — padaryta, ir Don Kichotas liko besėdįs tokia keista 
ir juokinga išvaizda, kokią sunku ir įsivaizduoti. 

Visi susirinkusieji, o buvo jų daugoka, žiūrėjo išpūtę akis, o kad 
matė jį sėdint įmuilinta barzda, užsimerkusį ir per pusę uolek- 
ties ištempusį gana tamsų kaklą, buvo stačiai stebuklas ir santūrumo 
viršūnė, kad nė vienas nesuprunkštė. 

Pramaniūgės nedrįso akių pakelti į savo ponus, o jų širdyse rūsty- 
bė grūmėsi su juoku, ir jie nesižinojo ką daryti: nubausti mergeles 
už įžūlavimą ar atsidėkoti už suteiktą pramogą, nes reginys buvo 
nepakartojamas. 

Pagaliau mergelė su ąsočiu atnešė vandens, Don Kichoto barzda- 
trinkis pasibaigė, ir mergelė, rankšluosčiais nešina, be galo stropiai 
ir ramiai nušluostė ir nusausino jam veidą, ir tuomet visos keturios, 
tūuptelėjusios ir žemai nusilenkusios, jau buvo beeinančios durų link, 
bet kunigaikštis pasišaukė mergelę su dubeniu ir, kad Don Kichotas 
neperprastų, jog tai buvęs pokštas, tarė: 

— O dabar eikite čionai ir nuprauskite mane, tik žiūrėkite, kad 
jums nepritrūktų vandens. 

Bukli ir supratinga mergelė priėjo ir pakišo kunigaikščiui dube- 
nį lygiai taip, kaip buvo pakišusi Don Kichotui, kitos mikliai ir kruopš- 
čiai įmuilino ir nuprausė jam veidą, paskui sausai nušluostė ir tūp- 
telėjusios išėjo. 

Vėliau kunigaikštis prisipažino, jog buvo davęs sau žodį nubaus- 
ti jas už savivaliavimą, jeigu jos nenupraustų jo lygiai taip kaip Don 
Kichoto, bet jos išpirkusios kaltę, nuovokiai sutikdamos muilu nu- 
prausti ir kunigaikštį. 

Sančas įdėmiai stebėjo tas apiplovimo apeigas ir sau vienas 
kalbėjo: 

— Dievaž, būtų šaunu, jeigu šiame krašte būtų paprotys trinkti 
barzdas ne tik riteriams, bet ir jų ginklanešiams! Kaip Dievą myliu, 
man tai labai praverstų, ir būtų visai ne pro šalį, jeigu dar pasidar- 
buotų skustuvu. 

— Ką jūs ten bambate, Sančai? — paklausė kunigaikštienė. 

— Sakau, ponia,— atsiliepė jis, — esu girdėjęs, kad kitų didikų 
rūmuose po pietų paprastai priklauso plautis rankas, o ne barzdas 
trinktis. Vadinasi, kad tol mokomės, kol gyvi esame, beje, dar sako- 
ma: ilgiau gyvensi — daugiau vargo matysi, nors va šitaip apsi- 
prausti anoks čia vargas, greičiau malonumas. 

— Nesigraužkite, mielasai Sančai, — tarė kunigaikštienė, — aš pa- 
liepsiu savo mergelėms ne tiktai jus nuprausti, bet prireikus ir iš- 
skalbti. 

— Man gana būtų ir barzdą ištrinkti,— atsakė Sančas, — bent 
jau tuo tarpu, o paskum žiūrėsim, ką Dievas duos. 

— Stalininke, girdėjote, ko prašo gerasis Sančas? — tarė kuni- 
gaikštienė.— Žodis žodin išpildykite jo norą. 

Stalininkas pareiškė, jog pasirengęs visa kuo pasitarnauti ponui 
Sančui, ir nuėjo pietauti, vesdamasis ir jį drauge, o kunigaikštis su 
kunigaikštiene ir Don Kichotu liko besėdį prie stalo, šnekučiuodami 
apie daugybę įvairiausių dalykų, vienaip ar kitaip susijusių su karo 
menu ir klajojančia riterija. 

Pagyrusi šviesią Don Kichoto atmintį, kunigaikštienė paprašė jį 
apsakyti ir apibrėžti širdies damos Dulsinėjos Tobosietės grožį ir 
veido bruožus, — mat, jeigu jau visur trimituojama apie josios ža- 
vesį, reikią manyti, jog žavesnės būtybės tikrai nesą visame pasaulyje 
ir netgi visoje Lamančoje. 

Don Kichotas atsiduso, išklausęs kunigaikštienės prašymą, ir tarė: 

— Jei galėčiau išsiimti širdį ir padėti dubenin ant štai šito stalo 
po jūsų didybės akių, nevarginčiau veltui liežuvio, stengdamasis ap- 
sakyti tai, kas tik godomis godotina, nes tuomet jūsų šviesybei visu 
gražumu atsiskleistų josios atvaizdas, širdyje nešiojamas. Bet ne- 
jaugi man būtų įmanu apibrėžti ir apsakyti neprilygstamosios Dul- 
sinėjos grožybę taškas taškan, žodis žodin, jeigu su šiuo uždaviniu, 
pernelyg sunkiu mano jėgoms, galėtų susidoroti nebent Parasijo, 
Timanto ir Apeleso teptukai arba Lisipo kaltas''“ — perkelti ją dro- 

bėn, išpjauti iš medžio, nukalti iš marmuro arba nulieti iš vario, o 
išaukštinti jai prireiktų ciceroniškosios ir demosteniškosios iškalbos? 

— O kas tai per demosteniškoji iškalba, godingasai Don Kicho- 
te? — paklausė kunigaikštienė.— Tokio žodžio kaip gyva nesu gir- 
dėjusi. 

— Demosteniškoji iškalba, — tarė Don Kichotas, — tai Demosteno 
iškalba, kaip ciceroniškoji — Cicerono, o tuodu vyrai — tai žymiausi 
pasaulio oratoriai. 

— Tas tiesa, — pritarė kunigaikštis, — ir jūs, kunigaikštiene, klau- 
sinėdama tokių dalykų, pasirodėte besanti neišprususi. Šiaip ar taip, 
godingasai Don Kichote, mums būtų labai malonu, jeigu sutiktute 
nupiešti jos paveikslą, bent apmesti eskizą ar lengvą apybraižą, nes, 
esu tikras, jos bruožai išeis tokie ryškūs, jog pavydas pašoks net 
didžiausioms pasaulio gražuolėms. 

— Mielai apmesčiau,— atitarė Don Kichotas,— jeigu josios pa- 
veikslo nebūtų iš atminties išdildžiusi neganda, neseniai mane išti- 
kusi, o neganda toji tokia didi, kad man būtų lengviau apraudoti sa- 
vąją damą negu nupiešti. Pravartu būtų žinoti jums, jūsų didybės, 
jog prieš kiek laiko išvykau pabučiuoti jai rankų ir gauti palaimini- 
mo, sutikimo ir leidimo šiam trečiajam savo žygiui, bet ji pasirodė 
besanti kitokia, nei tikėjausi ją pamatyti: pasirodo, ją užkerėjo ir iš 
princesės pavertė sodžiaus merga, iš gražuolės — baidykle, iš an- 
gelo — velniu, iš gardžiakvapės — susmirdėle, iš gražiakalbės — stor- 
žieve, iš romios — strakale, iš šviesulio — tamsos gaivalu,— žodžiu, 
iš Dulsinėjos Tobosietės — Sajago prasčioke. 

— Dieve mano! — didžiu balsu sušuko tuomet kunigaikštis.— 
Kas toksai padarė tokią piktybę pasauliui? Kas atėmė iš žmonių tokį 
grožį, juos džiuginusį, tokį žavesį, juos maloninusį, tokį doringumą, 
juos puošusį? l 

— Kas? — atsiliepė Don Kichotas.— Kas gi kitas, jei ne klas- 
tingasis burtininkas, vienas iš daugybės mane persekiojančių pavy- 
duolių? Toji prakeikta padermė, atėjusi pasaulin temdyti ir niekais 
versti geradarių žygdarbių, kelti viešumon ir aukštinti piktadarių 
darbų! 

Burtininkai mane persekiojo, burtininkai mane persekioja, bur- 
tininkai mane persekios, kol pagaliau gilion užmiršties bedugnėn 
nutrenks ir mane, ir mano kilniuosius riterio žygius, ir dabar jie 
stengiasi sužeisti mane ir kliudyti skaudžiausion vieton, nes kla- 

jojančiam riteriui atimti jo damą — tai lyg atimti jam ir regėjimą, 
ir saulės šviesą, ir kūno peną. 

Daugelkart tai sakiau ir pasakysiu dar sykį: klajojantis riteris 
be damos — tai medis be lapų, tai rūmas be pamatų, tai šešėlis be 
kūno, kuris jį kloja. 

— Trūksta žodžių, — įsiterpė kunigaikštienė, — bet, šiaip ar taip, 
jei prisiminsime godingojo Don Kichoto istoriją, ne per seniausiai 
išėjusią iš spaudos ir susilaukusią visuotinio pritarimo, mano supra- 
timu, peršasi išvada, jog jūsų malonybė niekados nesate matę savosios 
damos Dulsinėjos ir jog tokios damos suvis nesą pasaulyje, jog tai 
pramanyta būtybė, jūsų malonybės vaizduotės padarinys ir vaisius, 
kuriam suteikėte visas dorybes ir tobulybes, kokias tik pageidavote. 

— Keliais žodžiais būtų sunku viską apsakyti, — atitarė Don Ki- 
chotas.— Tik vienam Dievui žinoma, esama pasaulyje Dulsinėjos ar 
ne, pramanyta ji ar ne,— tiriant šitokio pobūdžio klausimus, nede- 
ra per toli nueiti. Manoji dama — nei mano vaizduotės padarinys, 
nei vaisius, nors, mano akimis žiūrint, ji turi būti tokia, kokia pri- 
tinka būti damai, apdovanotai visomis tomis dorybėmis, kurios gali 
išgarsinti ją visuose pasaulio kraštuose, o būtent: ji — nepriekaiš- 
tingo grožio, ori, bet neišpuikusi, karštai mylinti, bet tyra, lipšni tiek, 
kiek leidžia mandagumas, mandagi tiek, kiek leidžia geras išauklė- 
jimas, ir pagaliau — aukštos kilmės, nes tauraus kraujo išugdytas 
ir išpuoselėtas grožis pasiekia tokią tobulybės viršūnę, kokia nepasie- 
kiama žemos kilmės gražuolėms. 

— Tas tiesa,— pritarė kunigaikštis, — bet leiskite man, godin- 
gasai Don Kichote, išsakyti mintį, įpirštą jūsų žygdarbių istorijos: 
tarkime, jog Dulsinėja tikrai yra ir gyvena Tobose arba kur nors 
kitur ir jog ji neregėto grožio, kokią jūsų malonybė mums ją pie- 
šiate, tačiau kilmingumu neprilygsta Orianų, Alastracharėjų, Mada- 
simų ir kitų to paties plauko damų, kurių knibždėte knibžda jūsų 
malonybei gerai žinomuose romanuose. 

— Į tai galiu pasakyti, — atsiliepė Don Kichotas,— jog apie Dul- 
sinėją spręstina iš josios darbų, jog dorybės taurina kraują ir jog di- 
desnės pagarbos nusipelno žemakilmis teisuolis nekaip prakilnus 
nusidėjėlis. Juo labiau kad Dulsinėja turi tokį herbą, kurio dėka gali 
tapti visavaldė valdovė: gražios ir doringos moters privalumai daro 
didžiausius stebuklus ir jei ne atvirai, tai bent jau slaptoje glūdėdami, 
žada didžiausią palaimą. 

— Matau, godingasai Don Kichote,— tarė kunigaikštienė, — jog 

kiekvienas jūsų žodis ilgai brandintas, jūs, kaip sakoma, vėjų plašta- 
komis negaudote, ir dabar aš tikiu ir priversiu tikėti visus namie- 
gus, prireikus net patį kunigaikštį, mano viešpatį, kad Tobose yra tokia 
Dulsinėja, kad ji sveika ir gyva, graži ir kilminga, ir kad nusipelno, 
idant toks riteris kaip godingasai Don Kichotas jai tarnautų, o didesnių 
pagyrimų nemoku ir nesugebu sugalvoti. 

Šiaip ar taip, viena abejonė neduoda man ramybės ir tarytum nu- 
teikia prieš Sančą Pansą. O neduoda man ramybės šit kas: minėtoje 
knygoje sakoma, jog, jūsų malonybės siųstas su laišku, Sančas Pansa 
užtikęs jūsų damą Dulsinėją, kviečius bevėtančią, ir ten dar pabrėžia- 
ma, kad kviečiai buvę iš prastųjų rūšies, ir tai man kelia abejonę 
josios kilmės aukštumu. 

Į tai Don Kichotas atsakė: 

— Valdove, teesie žinoma jūsų didybei, kad man visada ar be- 
veik visada nutinka dalykai, visiškai nepanašūs į tuos, kurie pap- 
rastai atsitinka kitiems klajojantiems riteriams, nors ir kas būtų juos 
nulėmęs: neįmenama lemties valia ar pavydaus burtininko klasta. 
Juk jau neginčijamai nustatyta, jog visi ar kone visi garsingieji kla- 
jojantys riteriai turėdavę kokią retą dovaną: vieni nebijodavę bur- 
tų, kitų kūnas būdavęs toks diržingas, kad jo neimdavęs plienas, kaip, 
tarkime, garsingojo Rolando, vieno iš Dvylikos Prancūzijos perų, — 
apie jį sklinda padavimas, jog vienintelė pažeidžiama jo kūno vieta 
buvusi kulnas, kurį reikėję persmeigti ne kokiu ginklu, bet storo smeig- 
tuko smaigaliu, tad kada Bernardas del Karpijas stojęs kovon su 
juo Ronsevalyje ir pamatęs, kad plienas jam nebaisus, suspaudęs 
jį glėbyje, pakėlęs nuo žemės ir pasmaugęs prisimindamas, kaip He- 
raklis kitados nužudęs Antėją, siaubų milžiną ir tariamą Žemės sūnų... 

Iš viso to, kas mano pasakyta, darau išvadą, kad gal ir aš turiu 
kokią panašią Dievo dovaną, tik, aišku, nesu nesužeidžiamas, nes jau 
daugelkart patirtis parodė mano kūną esant gležną ir neatsparų gin- 
klui, taipgi nesu įstangus atsispirti burtams, nes kartą jau buvau pa- 
sodintas narvan, kur jokia galia pasaulyje, išskyrus kerus, nebūtų 
pajėgi manęs uždaryti. 

Bet jeigu ir iš ten išsivadavau, turiu viltį, jog jokie kitokie burtai 
man nebaisūs, ir todėl, matydami, kad manęs nebeveikia jų piktos 
užmačios, burtininkai stengiasi išgiežti savo apmaudą ant tosios, kuri 
man visų brangiausia: jie baudžiasi atimti man gyvastį galuodami 
Dulsinėją, dėl kurios aš gyvenu, ir tai man duoda pagrindą manyti, 
jog, manajam ginklanešiui atvykus pas ją su pasiuntinyste, jie pavertė 

ją prasčioke ir pristatė prie paties juodžiausio darbo, tai yra kviečių 
vėtymo,— beje, kaip jau esu sakęs, tie kviečiai buvo anaiptol ne 
kviečiai, bet Rytų perlai... 

O kad įsitikintute, jog sakau tiesą, noriu papasakoti jūsų iškil- 
nybėms, kad ne per seniausiai buvau atsilankęs Tobose, bet nesuge- 
bėjau surasti Dulsinėjos rūmų, o rytojaus dieną ji apsireiškė manajam 
ginklanešiui Sančui savo tikruoju pavidalu, atseit pirmąja pasaulio 
gražuole, o man ji pasirodė kaip pasišlykštėtina, netašyta ir menkos 
nuovokos sodžiaus merga, nors iš tikrųjų jos protas šviečia didžiausia 
šios žemės išmintimi. O kad aš pats nesu užkerėtas ir, blaiviai pa- 
galvojus, negaliu būti užkerėtas, vadinasi, užkerėta, įžeista, permai- 
nyta, pakeista ir sudarkyta ji, Dulsinėja, ir, man keršydami, priešai 
išgiežė pyktį ant josios, — šit kodėl nerasiu paguodos, kol nepama- 
tysiu josios pirmykščiu pavidalu. 

Visa tai sakau dėl to, kad niekas neimtų į galvą Sančo tvirtinimo, 
jog Dulsinėja tariamai vėčiusi ir sijojusi kviečius: juk jeigu ji pasi- 
rodė man pakeista, nenuostabu, kad pakeista pasirodė ir jam. 

Dulsinėja — aukštos ir taurios kilmės dama, ir jai nulemta nė 
kiek ne menkesnė dalia nei gausybei senų ir labai garbingų Toboso 
bajorų giminių. Esu tikras, jog neprilygstamajai Dulsinėjai teks at- 
likti didį vaidmenį: ji įamžins to miesto šlovę ir garsą, kaip Elena 
išgarsino Troją, o Kava — Ispaniją, tik Dulsinėja, žinoma, bus labiau 
šlovinama ir aukštinama. 

Antra vertus, norėčiau pridurti jūsų prakilnybėms, jog Sančas 
Pansa — pats smagiausias iš visų ginklanešių, kada nors klajojantiems 
riteriams tarnavusių; jo paikumas kartais esti labai sąmojingas, ir ne 
taip jau nemalonu paspėlioti, ar jis išties paikas, ar tik rodo sąmojį; kai 
jis leidžiasi gudrauti, gali palaikyti jį šelmiu, o kai daro žioplystes, 
pagalvoji, kad jis mulkis, ir tiek. Jis viskuo abejoja ir viskuo tiki. 
Kartais manai, jog jis kvailas per visą pilvą, bet staiga taip protingai 
ką nors pasako, kad negali juo atsistebėti. 

Žodžiu, nemainyčiau jo į jokį kitą ginklanešį, nors man dar siū- 
lytų ir visą miestą, ir vis dėlto abejoju, ar dera siųsti jį valdyti tos 
salos, kurią jūsų didybė malonėjote jam padovanoti, nors, mano 
akimis žiūrint, valdymui jis turi tam tikrų sugebėjimų, — mažumą 
pamiklinęs smegenis, jis tvarkytų savo valdinius ne ką prasčiau nei 
karalius mokesčius... 

Juo labiau kad iš patyrimo žinome, jog valdyti nereikia nei di- 
delio proto, nei didelio išprusimo, — tik apsižvalgykite, aplink šimtai 


Antra dalis 230 


tokių, kurie raštą vos ne vos kerta, o prileiskite juos prie valdžios — 
stačiai ereliai! Svarbu, kad jie būtų gerų ketinimų ir sąžiningai eitų 
savo pareigas, o patarėjų ir mokytojų jiems niekada nepritrūks: juk 
mokslo neragavę bajorai, valdžią rankose turintys, svarsto ir spren- 
džia bylas teismuose tik tarėjų padedami. 

Aš, savo ruožtu, Sančui patarčiau su kyšiais neprasidėti, bet savo 
naudos žiūrėti, ir dar juodai dienai lykiju vieną kitą dalykėlį, kurį pri- 
reikus išklosiu Sančo gerui ir jo valdomos salos labui. 

Šitaip kunigaikščiui, kunigaikštienei ir Don Kichotui bešneku- 
čiuojant, rūmuose staiga pasigirdo ūžmas ir balsų šurmulys, ir me- 
nėn netikėtai įlėkė mirštamai persigandęs Sančas su pašluoste vietoj 
servetėlės pakaklėj, o įdurmu — ištisas tuntas šeimynykščių ar, tiesą 
pasakius, virėjų parankinių ir kitokių pastumdėlių, be kita ko, vienas 
jų nešė geldą su vandeniu, kuriame, sprendžiant iš spalvos ir drumstu- 
mo, ką tik mazgota indai. 

Geldžius gulte gulė Sančui ant kulnų ir iš paskutiniųjų kišo 
savo ryką jam pasmakrėn, o kitas šelmis taikėsi ištrinkti jam barzdą. 

— Kas čia dedasi, meldžiamieji? — paklausė kunigaikštienė.— 
Kas čia dedasi? Ko jūs norite iš šito gerojo žmogaus? Ką, bene pa- 
miršote, kad jam skirta valdyti salą? 

Į tai šelmis barzdatrinkys atsakė: 

— Šitas ponas nesiduoda barzdą trenkamas, o juk toks mūsų pa- 
protys, — ir jo ponas, ir jo šviesybė kunigaikštis ką tik prausėsi. 

— Mielai duočiaus, — įtūžęs atsakė Sančas, — tik pageidaučiau, 
kad rankšluosčiai būtų švaresni, vanduo tyresnis ir rankos ne to- 
kios purvinos: juk ne kažin kiek skiriuos nuo savo pono, kad jį praustų 
dausų vandenais, o mane — šitomis velnio paplavomis. 

Įvairių kraštų ir valdovų rūmų papročiai tik tuomet geri, kai nesti 
nemalonūs, tačiau praustis, kaip šičia įprasta, baisiau nei plaktis at- 
gailaujant už nuodėmes. 

Mano barzda švarutėlė, ir man visiškai nereikia šitokių šlaksty- 
mų, o kas išdrįs paliesti bent plauką ant mano galvos, atsiprašau — 
barzdaplaukį, tam, švelniai tariant, taip tėkšiu snukin, jog smegenys 
ištikš, nes visos šitos cerimonės ir muilinimai — tai veikiau pasityčio- 
jimas iš svečių negu svetingumas. 

Matydama Sančą siuntant ir girdėdama plyšojant, kunigaikštie- 
nė leipo juokais, tačiau Don Kichotui nelabai patiko, kad jo ginkla- 
nešys apmazgytas sučiurusia marška ir kad iš jo tyčiojasi visa virtu- 

vės šutvė, ir todėl žemai nusilenkė kunigaikščiui ir kunigaikštienei, 
lyg žodžio prašydamas, ir tvirtu balsu pareiškė niekdariams: 

— Ei jūs, garbieji ponai! Duokite ramybę šitam vyriškiui ir ke- 
liaukite, iš kur atėję arba kur tik pageidaujate. Mano ginklanešys ne 
ką nešvaresnis už bet kurį kitą žmogų, o šita gelda — jam netinka- 
mas ir nepatogus indas. Pasekite mano patarimu ir duokite jam ra- 
mybę,— nei jis, nei aš nemėgstame tokių pokštų. 

Sančas nusigriebė pono žodžių ir pratęsė jo mintį: 

— Šitaip tyčiotis galima tik iš kokio užaušėlio. Ne aš būsiu, jeigu 
tatai pakęsiu! Neškit čionai šukas arba ką nors panašaus ir nubru- 
kit man barzdą, o jei aptiksit ką įžeidaus valyvumui, kopėčiomis ją 
nurantykit. 

Tuomet, vis dar netverdama juokais, kunigaikštienė tarė: 

— Sančo Pansos tiesa, ir visados bus jo tiesa, nors ir ką jisai sa- 
kytų. Jis švarus ir, kaip sakosi, prausimo nereikalingas, o kad mūsų 
paprotys jam netinka — tesižino. Na, o jūs, švardariai, pasielgėte 
per daug neapdairiai ir neapgalvotai, jei nesakysime, kad akiplėšiškai, 
tokiam asmeniui, ir dar su tokia barzda, vietoj gryno aukso dubenų 
ir ąsočių, vietoj švelnutėlių vokiškų rankšluosčių siūlydami skobtines 
geldas ir niekočias, taipgi virtuvines pašluostes. 

Žodžiu, esate nedori ir netikę žmogėnai, ir tokie niekšai, jog net- 
gi nesugebate užgniaužti neapykantos klajojančių riterių ginkla- 
nešiams. 

Ne tik pasileidę švardariai, bet ir stalininkas, su jais atėjęs, pa- 
manė, kad kunigaikštienė nejuokauja, tad nurišo maršką Sančui nuo 
krūtinės, sutrikę ir gangreit susigėdę paliko jį menėje ir išėjo. Maty- 
damas, jog šis grėsmingas, jo akimis žiūrint, pavojus praslinko pro šalį, 
Sančas suklupo prie kunigaikštienės kojų ir tarė: 

— Kuo didesni ponai — tuo didesnės malonės, o jūsų malonybė 
man tokią malonę suteikti malonėjote, jcgei atsidėkoti už ją įma- 
nytau nebent įšventinimo į klajojančius riterius geidaudamas, idant 
galėtau ištikimai tarnauti tokiai aukštai damai ligi paskutiniojo ato- 
dvėsčio. Laukininkas aš, vardu Sančas Pansa, pačią turiu ir vaikų, 
o tarnauju ginklanešiu, ir jeigu vienas kuris iš mano įvardytų dalykų 
galėtų praversti jūsų didybei, prašom tik įsakyti — ir aš jūsų pony- 
bės paslaugoms. 

— Iškart matyti, Sančai, jog mandagumo mokėtės pačios manda- 
gybės mokykloje,— atsiliepė kunigaikštienė, — atseit iškart matyti, 
jog lavindamas atidavė jums širdį godingasai Don Kichotas, o juk 

jisai — mandagumo viršūnė ir ceremonijų, arba, kaip jūs sakote, ceri- 
monių, pavyzdys. Šlovė tokiam ponui ir tokiam tarnui, nes vienas — 
klajojančios riterijos kelrodė žvaigždė, o kitas — ginklanešių išti- 
kimybės gairė. Stokitės, mielasai Sančai, aš atsidėkosiu jums už manda- 
gumą: paprašysiu kunigaikštį, savo viešpatį, idant kaip galima grei- 
čiau malonėtų įduoti jums rankosna pažadėtąją salą. 

Čia pokalbis pasibaigė, ir Don Kichotas nuėjo pokaičio, o kuni- 
gaikštienė paprašė Sančą, aišku, jeigu miegas jam nemerkiąs akių, 
itin vėsioje menėje praleisti popietę drauge su ja ir josios mer- 
gelėmis. 

Sančas atsakė, kad nors po teisybei vasaros popietėmis papras- 
tai nusnūstąs penketą valandėlių, atsidėkodamas už gerą širdį, dė- 
siąs visas pastangas tądien nė valandžiukės nenumigti ir klusniai 
tenkinti josios norus, ir sulig tais žodžiais išėjo. 

Kunigaikštis dar sykį paliepė tarnams elgtis su Don Kichotu 
kaip su klajojančiu riteriu ir nė per nago juodymą nenukrypti nuo 
taisyklių, kurių, kaip rašoma knygose, senovėje laikytasi viešinant 
klajojančius riterius. 


XXXIII PERSKYRIMAS 


APIE MALONŲ PAŠNEKESĮ, 
KUNIGAIKŠTIENĖS IR JOSIOS MERGELIŲ 
TURĖTĄ SU SANČU PANSA, 
PERSKAITYTINĄ IR ĮSIMINTINĄ 


Taigi, toliau sakoma mūsų istorijoje, tądien Sančas negulė po- 
kaičio ir, žodį tesėdamas, papietavęs atėjo pas kunigaikštienę, o 
kunigaikštienė, kuriai patiko klausytis jo kalbų, pasisodino jį šalimais 
ant žemos kėdutės, nors Sančas, būdamas tikrai gražių manierų, nieku 
būdu nenorėjo sėstis, tačiau kunigaikštienė pareiškė, kad jam pridera 
sėdėti kaip salos valdovui, o kalbėti kaip ginklanešiui ir kad šie abu 
titulai suteikią jam teisę į paties Sido Ruiso Dijaso Nukariautojo 
krėslą'!*. 

Sančas patraukė pečiais, paklausė ir atsisėdo, o visos kunigaikš- 
tienės rūmų mergelės ir duenjos apstojo jį iš visų pusių ir su bega- 
line atidžia, žadą užkandusios, sužiuro jam į lūpas, bet pirmoji prabilo 
kunigaikštienė ir šitaip tarė: 


233 XXXIII perskyrimas 


— Dabar mes vieni, niekas mūsų negirdi, ir aš norėčiau, idant 
ponas valdytojas man išsklaidytų tam tikras abejones, kilusias beskai- 
tant pasaulin išėjusią didžiojo Don Kichoto istoriją. Šit viena tų 
abejonių: kadangi gerasis Sančas niekados nėra matęs Dulsinėjos, 
atsiprašau — godingosios Dulsinėjos Tobosietės, nei įteikęs jai godin- 
gojo Don Kichoto laiško, likusio Sjera Morenoje drauge su užrašų kny- 
gute, kaipgi jisai išdrįso patsai sukurti atsakymą ir prasimanyti, jog 
užtikęs ją, kviečius bevėtančią, nors visa tai netiesa ir melagystė ir 
žemina neprilygstamosios Dulsinėjos gerą vardą, taipgi nesiderina su 
gerųjų ginklanešių orumu ir ištikimybės priederme? 

Nė žodžio neatsakydamas į visus tuos priekaištus, Sančas pasikėlė 
nuo kėdutės, susimetė į tris linkas, prisidėjo pirštą prie lūpų ir tylu- 
tėliai apėjo menę, žvilgčiodamas už užuolaidų, o paskum vėl atsisėdo 
ir tarė: 

— Štai dabar, valdove mana, įsitikinęs, jog niekas, be šičia esan- 
čiųjų, slapčiomis mūsų nesiklauso, galiu nesibaimindamas ir nekrūp- 
čiodamas atsakyti į tai, ko buvau ir būsiu klausiamas... Pirmiausia 
šit ką pasakysiu: mano akimis žiūrint, manajam ponui Don Kichotui 
visai galva sumišusi, nors kartais jam pasitaiko kalbėti su tokiu išma- 
nymu ir laukais neišeiti, jog, mano, taipgi visų, jo klausančiųjų, sup- 
ratimu, nė pats šėtonas nesugebėtų protingiau pašnekėti. Bet, šiaip 
ar taip, jei kalbėsim šventą teisybę, ranką prie širdies pridėję, esu 
visiškai tikras, kad jam trūksta vieno šulo... 

O turėdamas tatai galvoj, dabar surezgu nei penkis, nei dešimt 
ir ramia sąžine įkalu savo ponui smegeninėn — kaip ir aną pasaką 
apie Dulsinėjos atrašą į jo laišką arba tai, kas buvo prieš savaitę ir 
užtat knygon nepakliuvo: kam kitam, jeigu ne man toptelėjo įtikinti 
poną, jog manoji ponia donja Dulsinėja esanti užkerėta, o juk tai jo- 
kia teisybė, grynų gryniausias muilo burbulas. 

Kunigaikštienė paprašė papasakoti apie tą užkerėjimą arba išmo- 
nę, ir Sančas papasakojo viską, kaip buvo, didžiai pralinksminda- 
mas klausytojas, ir kunigaikštienė, toliau pratęsdama kalbą, tarė: 

— Išklausiau aš gerojo Sančo pasakojimą, ir širdin man smilkte- 
lėjo dar viena abejonė, o ausin tarytum kažin kas šnibžda: „Jeigu Don 
Kichotas kuoktelėjęs, pakvaišęs ir išprotėjęs, o jo ginklanešys San- 
čas Pansa tatai žino ir vis dėlto jam tarnauja, visur jį lydi ir šventai 
tiki tuščiais jo pažadais, vadinasi, be jokios abejonės, jis dar didesnis 
pakvaišėlis ir paikšas nei jo šeimininkas. O jeigu tokia byla, gal būsi 


Antra dalis 234 


apsirikusi, šviesioji kunigaikštienė, patikėdama Sančui Pansai valdyti 
salą: kaipgi jisai sugebės valdyti kitus, jei savo proto valdyti neįmano?“ 

— Dėl Dievo, ponia, — atsiliepė Sančas, — ši jūsų abejonė radosi 
ne be pamato, tik pasakykit savo balsui, kad jis skambėtų garsiau, 
nors, beje, kaip jis sau nori: kas jau kas, o aš tikrai žinau, kad jo 
tiesa, — mat, jei turėčiau proto, seniai būčiau sprukęs nuo savo po- 
no, bet toksai mano likimas ir tokia mano liūdna dalia. Ką beveiksi, 
norom nenorom sekioju jam iš paskos, ir baigta: juk mudu iš to paties 
bažnytkaimio, aš gyvenau iš jo kišenės, myliu jį, o jis man atsiūė- 
koja, padovanojo savo asiliukus, ir svarbiausia — esu jam atsidavęs, 
ir tik giltinė mudu galės išskirti. 

Ir jeigu jūsų aukštenybė nesiteiksite padovanoti man žadėtosios 
salos, — vadinasi, Viešpats sukūrė mane tokį nedalingą, o gal mano 
sielos išganymui tai išeis į naudą; mat, nors aš ir menkos nuovo- 
kos, bet suprantu, ką sako štai šita patarlė: „Bėda, kai skruzdei spar- 
nai išdygsta“!!?, ir visai galimas daiktas, jog rojun pateks veikiau 
Sančas ginklanešys nekaip Sančas salavaldys... Juk ne veltui sakoma, 
jog gaus badauti, kas panoro svetur ponauti, be to, nakčia visos katės 
pilkos, ir vargas tam žmogui, katras popiet dar be pusryčių vaikščio- 
ja, ir nėra tokio pilvo, kuris būtų per sprindį- už kitą didesnis, ir pri- 
kimšti jį gali, kaip sakoma, kuo tik nori: nori — šiaudais, nori — 
šienu, o padangių paukštelius pats Dievas peni ir maitina, ir keturios 
uolektys Kuenkos milo labiau šildo nei keturios uolektys Segovijos 
milelio, o kai grabas į užpakalį stuksi, giltinė nežiūri, ar prasčiokas, 
ar kunigaikštis, ir popiežiui po žeme niekas neduoda daugiau vietos 
negu zakristijonui, nors anas ir koks aukštas: mat, duobėn kišami, visi 
mes susiriečiam ir susitraukiam ar, tiesą pasakius, norom nenorom 
gaunam susiriesti ir susitraukti, — ir labos nakties!.. 

Taigi dar sykį sakau: jeigu jūsų prakilnybė negeidausit duoti 
man tos salos ta dingstimi, kad aš esąs kvailas, tai aš nė nesiguosiu 
ir parodysiu, jog turiu lašelį proto. Be to, esu girdėjęs, jog iš tų pačių 
šventi, bet ne iš kitų ir prakeikti, ir jog ne viskas auksas, kas auksu 
žiba, ir jog artojas Vamba nuo jaučių, žagrės ir jungo žengė tiesiai 
Ispanijos sostan'“, o Rodrigas nuo brokatų, pramogų ir išteklių — 
gilion duobėn, kur jį užgraužusios gyvatės, jei tik nemeluoja senovės 
romansai. 

— Meluoja? — sušuko tuomet duenja donja Rodriges, stovinti 
tarp klausytojų.— Šit viename romanse sakoma, jog karalių Rodri- 
gą gyvą gyvutėlį įstūmę duobėn, knibždančion rupūžių, gyvačių ir 

driežų, o po dviejų dienų iš duobės pasigirdęs duslus ir sielvartingas 
karaliaus balsas: 


Graužia man, ak, graužia, graužia 
tai, kuo nusidėjau baisiai,— 


o jeigu taip buvo, jei karalius tikrai užgraužia šlykštūs ropliai, šitas 
ponas gerai daro, kad nori būti verčiau artoju nekaip karalium. 

Kunigaikštienę prajuokino naivūs duenjos samprotavimai, o San- 
čo postringavimai ir patarlės dar labiau sužavėjo, ir ji tarė: 

— Gerasis Sančas, be abejo, žino, kad jeigu -bajoras ką nors 
pažada, savo Žodį stengiasi ištesėti net ir gyvasties kaina. Kunigaikš- 
tis, mano vyras ir viešpats, šiaip ar taip, riteris, nors ir ne iš klajojan- 
čiųjų, ir todėl tesės savo žodį — padovanos jums žadėtąją salą, ne- 
paisydamas viso pasaulio klastų ir pavydo. 

Tad nepulkite dvasia, Sančai: vieną gražią dieną įžengsite 
savosios salos ir valstybės sostan, paimsite valdžią į savo rankas ir 
turėsite dangų, ne gyvenimą. Tik uždedu jums vieną priedermę: 
žinokite saiką savo vasalus valdydamas, nes turėkite galvoje, kad 
visi jie — taurūs ir aukštos kilmės žmonės. 

— Nėr ko man dėti kokių priedermių, kad sąžiningai valdy- 
čiau, — atsiliepė Sančas,— patsai esu gailios širdies ir vargšus už- 
jaučiu, o kas galvą turi, tam nepavogsi kepurės, ir, kaip Dievą my- 
liu, nesileisiu už nosies vedžiojamas. Ne pirštu žindytas esu, manęs 
į maišą neįkiši, dar skiriu spirą nuo pipiro, ir niekas man dūmų ne- 
pūs į akis, nes pats išmanau, katra koja raištu. Sakau visa tai todėl, 
kad geram žmogui širdį įmanyčiau atiduoti, o blogo nė per slenkstį 
neįsileisčiau. 

Ir, regis man, valdžią paėmus, tik pradžia darbą gaišina, o pra- 
bėgs viena kita savaitėlė — sušilsiu padus ir taip dantis praėsiu, jog 
valdžią perprasiu geriau negu orę, nors ir gimęs, ir augęs prie 
arklo. 

— Jūsų tiesa, Sančai,— pritarė kunigaikštienė, — mokslinčium 
niekas negimsta, ir vyskupai iš tų pačių žmonių, ne iš akmenų. 

Bet grįžkime prie to, apie ką neseniai kalbėjome, tai yra prie 
prakilniosios Dulsinėjos užkerėjimo: man atrodo tikra ir neabejoti- 
na, jog toji Sančo užmačia pasišaipyti iš savo pono ir įteigti jam, 
kad ūkininkaitė esanti Dulsinėja, o jeigu ponas josios neatpažįstąs, 
vadinasi, ji esanti užkerėta,— stačiai vieno kurio godingąjį Don 
Kichotą persekiojančių burtininkų gudrybė, nes iš patikimų šaltinių 

man tikrai ir gerai žinoma, jog sodietė, vienu šuoliu užtūpusi ant 
asilės, buvo ir tebėra Dulsinėja Tobosietė ir jog, tardamasis apgau- 
nąs kitą, gerasis Sančas patsai apsigavo, ir tuo nevalia abejoti, kaip 
nevalia abejoti visa kuo, ko mums nelikta matyti. 

Ir garbiajam Sančui Pansai pravartu būtų žinoti, kad šičia mes 
turime savų burtininkų, kurie mums labai palankūs ir nuoširdžiai 
ir atvirai, be jokių gudravimų ir apylankų praneša, kas dedasi pa- 
saulyje. Ir patikėkite manimi, Sančai, ana šoklioji prasčiokė buvo 
ir tebėra Dulsinėja Tobosietė, ir užkerėta ji ne ką daugiau nei mudu 
su jumis, o vieną gražią dieną apsireikš tikruoju savo pavidalu, ir 
tuomet Sančas susipras klydęs. 

— Visai galimas daiktas, — tarė Sančas Pansa,— ir dabar jau 
net esu linkęs tikėti tuo, ką ponas pasakojo apie Montesino olą: esą 
matęs tenai savo damą Dulsinėją Tobosietę tais pačiais drabužiais 
ir pašvitais, kokiais aš sakiausi matęs, kai man toptelėjo galvon ją 
užkerėti, — toptelėti toptelėjo, bet išėjo, ko gero, priešingai, taip, 
kaip jūsų malonybė sakėt, nes mano menkas protelis vargu ar ga- 
lėtų ir įmanytų akimoju sugalvoti šitokią gudrią apgaulę, be to, regis 
man, ponas ne toks jau paikas, kad, mano skystų ir tuščių šnekų pri- 
siklausęs, įtikėtų nebūtais dalykais. 

Šiaip ar taip, ponia, nenorėčiau, kad jūsų nuoširdybė laikytumėt 
mane piktavaliu: juk tokiam stuobriui netašytam kaip aš neprivalu 
kiaurai matyti nelabųjų burtininkų kėslų ir klastų. Visa tai prasi- 
maniau, kad ponas Don Kichotas man galvos neištrinktų, ir nė 
neketinau užgauti jo orumo, o jeigu išėjo priešingai, tai danguje yra 
Dievas, kuris skaito mūsų mintis. 

— Tas tiesa,— pritarė kunigaikštienė.— O dabar sakyki man, 
Sančai, ką tu ten šnekėjai apie Montesino olą? Man smalsu būtų 
išgirsti. 

Tuomet Sančas Pansa iš pašaknių papasakojo anksčiau aprašytąjį 
nuotykį. 

Išklausiusi jį, kunigaikštienė tarė: 

— Iš to nutikimo galima padaryti šit kokią išvadą: jeigu didysis 
Don Kichotas sakosi ten matęs tą pačią ūkininkaitę, kurią Sančas 
matė prie Toboso, be abejo, tai ir bus Dulsinėja, — vadinasi, čia veikia 
labai apsukrūs ir nepaprastai smailūs burtininkai. 

— O ką aš sakau? — atsiliepė Sančas Pansa.— Jeigu manoji 
ponia Dulsinėja Tobosietė užkerėta, juo blogiau jai, o aš neketinu 
prasidėti su savo pono nedraugais: ko gero, jų devynios galybės, ir 

visi kaip vienas nelabi. Tiesą pasakius, mačiau aš ūkininkaitę, ir pa- 
laikiau ją ūkininkaite, ir manau, kad ji tikrai ūkininkaitė, o jeigu 
tai buvo Dulsinėja, aš čia niekuo dėtas, ir nėr ko priekabių ieškoti, 
ir baigtas kriukis, kitaip, dievaž, supyksiu. 

Išties, kur tai matyta, kad man kas bėgiotų iš paskos ir vis į kul- 
nis čiuptų, girdi, ir šis, ir tas, Sančas pasakęs tą ir tą, Sančas padaręs 
tą ir tą, Sančas nuėjęs, Sančas parėjęs, lyg Sančas būtų dievaižin kas, 
o ne tasai Sančas Pansa, visam pasauliui pažįstamas iš knygų, kaip man 
sakė Samsonas Karaskas, o Salamankoj jis bakalaurų bakalauriau- 
sias, o tokie paprastai nemeluoja, nebent jei liežuvio galą panyžta 
ar bėda prispiria. 

Taigi, tegu visi atstoja nuo mano galvos, o kad turiu gerą vardą — 
beje, girdėjau poną sakant, kad geras vardas už auksą brangesnis, — 
tai duokit man į rankas tą valdžią, pamatysit, kokių stebuklų prida- 
rysiu, nes šiaip sakysi ar taip, o geras ginklanešys visad gerai valdys. 

— Visa tai, ką čia dabar pasakėte, gerasai Sančai,— Katono 
išmintis ar bent jau pamokymai, priskirtini pačiam Mikaeliui Veri- 
nui, florentibus occidit annis'?'.— tarė kunigaikštienė.— Apskritai, 
jo žodžiais tariant, galima pasakyti, jog prastu apsiaustu dažniausiai 
dangstosi geras gėrovas. 

— Šventas žodis, ponia, — tarė Sančas, — kaip gyvas nesu gėręs iš 
pasileidimo, — ištroškęs, kas be ko, esu gėręs, nes šventeiva niekada 
nebuvau. Geriu, kada noriu ir kada nenoriu, geriu vaišinamas, kad ne- 
pasirodyčiau pamaiva ar stuobrys netašytas. Juk akmens širdį reikia 
turėti, kad neatgertum, kai bičiulis tavo sveikaton išlenkia taurelę! 

Šiaip sakysi ar taip, o saiką žinau, juo labiau kad klajojančių ri- 
terių ginklanešiai paprastai sriaubia vandenį, nes amžinai klajoja po 
miškus, girias ir pievas, kalnus ir uolynus, o tokiose vietose ir mir- 
damas vyno negautum nė lašo. 

— Ir aštaip manau,— tarė kunigaikštienė.— Na, o dabar, Sančai, 
eikite pailsėti, paskum plačiau pakalbėsime ir parikiuosime, kad 
jums būtų kuo greičiau, kaip sakėte, į rankas duota toji valdžia. 

Sančas vėl išbučiavo rankas kunigaikštienei ir paprašė ypatin- 
gos malonės — pasirūpinti palšeliu, kuris jam esąs brangesnis už 
akį kaktoj. 

— Kokiu palšeliu? — paklausė kunigaikštienė. 

— Mano asilu, — atsakė Sančas.— Kad nereiktų šitaip jo vadinti, 
paprastai šaukiu jį palšeliu. Vos atsidūręs šioj pily, prašiau štai šitą 
ponią duenją juo pasirūpinti, bet ji taip uždūko, lyg būčiau ją sene 

ar kaliause išvadinęs, nors duenjoms labiau pritinka ir pridera gy- 
vulius liuobti nekaip menėse puikuotis. Dieve mano, kaip nemėgo 
tų damų vienas bajoras mūsų bažnytkaimy! 

— Matyt, koks chamas, — įsiterpė duenja donja Rodriges.— Jei 
būtų jis bajoras buvęs, ir dar gerai išauklėtas, ant rankų jas būtų 
nešiojęs. 

— (Gana jau, gana,— tarė kunigaikštienė, — liaukitės, nutilkite, 
donja Rodriges, o jūs, pone Pansa, nusiraminkite, aš pati apsiimu 
globoti palšelį: jeigu Sančui jis toks brangus, saugosiu jį kaip akies 
vyzdį. 

— Verčiau pasaugokit jį arklidėj, — atsakė Sančas, — o jūsų di- 
dybės akių vyzdžio nei aš, nei mano asilas neatstotų, ir todėl sutik- 
čiau mieliau peilį pašonėn gauti nei akį jums išlupti, palšeliui pra- 
puolus. Tiesa, mano ponas sako, jog, mandagumą reiškiant, geriau 
krauti pertektinai nei nepritektinai, bet, kalbai išėjus apie jų asilybes, 
pridera žinoti saiką ir laikytis vidurio. 

— Veskitės jį, Sančai, prie valdžios, — tarė kunigaikštienė, — 
ten galėsite lepinti kiek tinkamas ir nėt nuo darbo atleisti. 

— Manot, ponia kunigaikštiene, jūsų malonybė baisų stebuklą 
pasakėt? — atitarė Sančas.— Aš pats esu ne vieną asilą matęs prie 
valdžios, o kad vesiuos savąjį, tai jau nieko nenustebinsiu. 

Sančo žodžiai vėl prajuokino ir smagiai nuteikė kunigaikštienę, 
ir, pasiūliusi jam pailsėti, ji nuėjo kunigaikščiui papasakoti viso pa- 
šnekesio, ir juodu sukalbėjo ir sutarė iškirsti Don Kichotui pokštą, 
linksmą ir atitinkantį riterių romanų dvasią, ir iškrėtė, beje, ne vie- 
ną, bet daugybę pokštų, šmaikščių ir sąmojingų, ir tai puikiausi 
nuotykiai, kokių tik esama šioje didžioje istorijoje. 

KUR PASAKOJAMA, 

KAIP SUGALVOTA ATKERĖTI 
NEPRILYGSTAMĄJĄ  DULSINĖJĄ  TOBOSIETĘ, 
O TAI VIENAS GARSINGIAUSIŲ 
ŠIOS KNYGOS NUOTYKIŲ 


Didžiai mėgavosi kunigaikštis ir kunigaikštienė, šnekučiuodami 
su Don Kichotu ir Sanču Pansa; ir, galutinai nusistatę iškrėsti jiems 

vieną kitą pokštą, atliepiantį ir primenantį tikrą nuotykį, o idant 
tasai nuotykis išeitų išties atsakantis, juodu sutarė nusigriebti Don 
Kichoto pasakojimo apie Montesino olą. Beje, kunigaikštienę la- 
biausiai žavėjo Sančo paikumas, kuris nužengė taip toli, kad vargše- 
lis galop priėinė už gryną pinigą, jog Dulsinėja Tobosietė esanti 
užkerėta, nors pats atliko burtininko vaidmenį ir pats surezgė tą 
klastą... 

Ir štai, savaitei praslinkus po Don Kichoto atvykimo pilin, ku- 
nigaikštis ir kunigaikštienė pamokė tarnus, ką jiems reikėsią daryti, 
ir pasikvietė jį skalikų medžioklėn, kurioje dalyvavo tiek varovų 
ir medžioklių, kiek jų gali suburti nebent vainikuotasis valdovas. 

Don Kichotui buvo pasiūlyta medžioklės drabužis, taipgi Sančui — 
žalias, plonytės gelumbės, bet Don Kichotas drabužio atsisakė pa- 
reikšdamas, jog ilgai netrukus turėsiąs grįžti prie rūstaus Žygeivio 
gyvenimo ir negalįs vežiotis mantos ir visokių rykų. 

Sančas, priešingai, pasiėmė drabužį, ketindamas parduoti jį pirmai 
progai pasitaikius. 

Taigi sutartąją dieną Don Kichotas apsišarvavo, Sančas persiren- 
gė ir, raitas ant palšio, su kuriuo nepanoro skirtis, nors jam buvo 
siulomas žirgas, prisidėjo prie varovų tunto. 

Kunigaikštienė pasirodė prašmatniai išsipusčiusi, ir Don Kicho- 
tas, riteriško mandagumo ir paslaugumo pavyzdys, nepaisydamas 
kunigaikščio prieštaravimų. palaikė jos eidininką už brizgilo. Galop 
jie prijojo mišką tarp dviejų aukštutėlių kalnų, ir, kai buvo paskirsty- 
tos visos landos, pasalos ir stovynės, o žmonės išsivaikščiojo į savo 
vietas, prasidėjo medžioklė, ir kilo baisus triukšmas, klykavimas ir 
aliojimas, ir, šunims skalijant ir ragams skardenant, medžiotojai ne- 
girdėjo vienas kito. 

Kunigaikštienė nulipo nuo žirgo ir su skudria smeigena rankose 
atsistojo ten, kur paprastai, kaip ji žinojo, bėgdavo šernai. 

Nusėdo taipgi kunigaikštis ir Don Kichotas, ir abu atsistojo jai 
iš šalių. Sančas pasirinko sau vietą užpakaly, tačiau nuo asilo nenu- 
lipo, nes bijojo palikti vieną, kad jam kas bloga nenutiktų... 

Ir vos tik kunigaikštienė, kunigaikštis ir Don Kichotas nulipo 
žemėn ir drauge su būriu tarnų išsirikiavo, staiga, visas apsiputojęs, 
grieždamas dantimis ir iltimis, atlėkė skalikų gujamas ir varovų ge- 
namas milžiniškas šernas. Jį pamatęs, Don Kichotas užsidengė sky- 
du, išsitraukė kardą ir žengė jo pasitikti, kunigaikštis su smeigena 


Antra dalis 240) 


rankoje — iš paskos, o kunigaikštienė, jei kunigaikštis laiku nebūtu 
jos sustabdęs, tikrai būtų juos abu pralenkusi. 

Tik Sančas, baisingąjį žvėrį išvydęs, pametė palšelį likimo malo- 
nei, leidosi į kojas ir puolė ropštis į aukštą ąžuolą, bet jam nepasi- 
sekė: įsirangęs iki vidurio, stvėrėsi už šakos ir jau karsis viršūnėn, 
bet čia nusigręžė laimė ir atskubėjo pikta dalia, nes šaka triokštelėjo, 
jis nulėkė žemyn, bet krisdamas užkliuvo už stagaro ir pakibo tarp 
dangaus ir žemės. 

Atsidūręs tokioje padėtyje ir pajutęs drykstant žaliąjį drabužį, 
ir taręs sau, jog plėšrūnas tikriausiai jį nutversiąs, jeigu pasuksiąs 
ton pusėn, Sančas pratrūko taip garsiai rėkti ir taip beviltiškai šauk- 
tis pagalbos, jog visi tie, kurie girdėjo jį, bet nematė, buvo įsitikinę. 

Galop iltingasai šernas susmuko, daugybės smeigenų petvertas, 
ir Don Kichotas, iš riksmų pažinęs Sančą, atsigręžė ton pusėn ir 
pamatė, jog Sančas kadaruoja aukštyn kojomis pakibęs ant šakos, o 
šalimais stovi palšelis, nepalikęs bėdoje šeimininko... Ir čia Sidas Ha- 
madas priduria, kad jam retai pasitaikę matyti Sančą Pansą be pal- 
šelio, o palšelį be Sančo, — tokia didi buvusi jųdviejų draugystė ir 
ištikimybė. 

Don Kichotas priėjo ir nukabino Sančą nuo šakos, o kai tik šis 
pasijuto laisvas ir bestovįs ant Žemės, tuoj sužiuro į sudriskusį me- 
džioklinį drabužį, ir jam sugėlė širdį pagalvojus, jog toksai apdaras 
vertas viso palikimo. 

Tuo metu galingąjį šerną tarnai užvertė ant mulo, uždangstė roz- 
marinų ir mirtų šakomis ir kaip pergalės trofėjų nugabeno lauky- 
mėn prie didelių žygio palapinių, kur jau stovėjo stalai, nukrauti 
tokiomis gausiomis ir prašmatniomis vaišėmis, kad vien iš jų galėjai 
spręsti apie šeimininkų didybę ir dosnumą. 

Rodydamas kunigaikštienei driskalais išėjusį drabužį, Sančas 
tarė: 

— Jeigu būtume medžioję zuikius arba paukštelius, dievaž, mano 
drabužėlis nebūtų va šitaip atrodęs. Nesuprantu, koks malonumas 
tykoti žvėries, kuris, tik iltimi užkabinęs, gali jus iš šio pasaulio iš- 
varyti. Menu, viename senoviniame romanse yra tokie žodžiai: 

Lai tave lokiai sudrasko 
kaip garsingąjį Favilą. 


— Tai buvo gotų karalius, — įsiterpė Don Kichotas, — medžioklė- 
je jį sudraskė lokys. 


241 XXXIV perskyrimas 


— Tai ir turėjau galvoj  — tarė Sančas.— man nepatinka, kad 
didikai ir karaliai lenda pavojun, vaikydamiesi tuščių malonumų, — 
mat koks čia malonumas nudaigoti niekuo dėtą žvėrelį! 

— Ne, Sančai, jūs labai apsirinkate, — paprieštaravo kunigaikš- 
tis, — nėra tinkamesnio ir būtinesnio užsiėmimo karaliams ir didžiū- 
nams kaip skalikų medžioklė. 

Medžioklė — tai karo pirmavaizdis: čia esama savitų karinių 
gudrybių, klastų ir pasalų, idant, gyvybe nerizikuodamas, galėtu- 
mei nugalėti priešą; čia kenčiame žiaudrų šaltį ir tvaikų karštį; nie- 
kiname dykystę ir miegą, grūdiname kūną ir mikliname sąnarius, kad 
būtų dar lankstesni,— žodžiu, šis užsiėmimas niekam nekenkia, o 
malonumą teikia daug kam, ir svarbiausia, jog skalikų medžioklė 
prieinama ne visiems, ir tuo ji skiriasi nuo kitų medžioklės rūšių kaip 
ir sakalų medžioklė, kuri taipgi pritinka tiktai karaliams ir didikams. 

Taigi, Sančai, apsvarstykite, o kai paimsite valdžią, traukite 
medžioklėn, ir tuomet įsitikinsite, kad tai kirtis su paplėšais. 

— Na jau ne! — atrėmė Sančas.— Kas valdžią turi, tas namų 
žiūri. Gražu būtų: prašytojai nuo kojų nusimuša, pas jį bevaikščioda- 
mi, o jisai sau po miškus duodasi, pramogauja! Taigi šitaip visą jo 
valstybę kipšai nujos! 

Kaip kažin ką, pone, medžioklė ir visokios pramogos labiau pri- 
tinka dykaduoniams nei valdytojams. O aš, kad nuobodis nepjautų, 
ketinu per didžiąsias šventes lošti kortomis, sekmadieniais ir per 
atlaidus — ritinį mušti, na o visos tos medžioklės ir bedžioklės man 
nei galvon, nei uodegon. 

— Dieve duok, Sančai, iš jūsų burnos į Dievo ausį, betgi Žodžiai 
su darbais ne visados sueina. 

— Šiaip sakysit ar taip, — atrėmė Sančas,— o gera audėja ir 
tvoroje išaudžia, ir sekas dirbti ne tam, kas anksti keliasi, o kam 
Dievas padeda, ir ne pilvas kojoms tarnauja, o kojos pilvui. Tai va, 
jeigu Dievas padės ir aš dorai savo darbą dirbsiu, bus iš manęs val- 
dovas, kad žiūrėsit — neatsigėrėsit. Norit tikėkit, norit netikėkit, bet 
į burną piršto man nedėktt. 

— Kad kiaurai žemes prasmegtum, velnio pamazga! — sušuko 
Don Kichotas.— Kada gi tu, Sančai, pradėsi pagaliau šnekėti be 
savo patarlių ir priežodžių, sklandžiai ir nuosekliai, kaip nekart tave 
mokiau? Nekreipkite dėmesio į šitą mulkį, jūsų didybės, tik kraują 
jums sugadins savo patarlėmis, o turi prisirinkęs jų ne dešimtį ir 
šimtą, bet dešimtis tūkstančių, ir beria jas, ištaikęs ir progą, ir laiką, 

Dieve duok jam sveikatos, ir jam, ir man, kad tik turėčiau jėgų jo 
klausytis. 

— Sančo Pansos patarlių atsarga kur kas didesnė nei Graikijos 
Komandoro'?*,— tarė kunigaikštienė, — ir jos turi vieną privalumą, 
kuriuo kone prilygsta Komandoro patarlėms, o būtent pasižymi 
glaustumu. Man, pavyzdžiui, Sančo patarlės labiau patinka, nors 
Komandoro patarlės skoningiau parinktos ir geriau pritaikytos kiek- 
vienam atvejui. 

Taip turiningai šnekučiuodami apie tas ir kitas įdomybes, jie 
išėjo iš palapinės apžiūrėti miške įrengtų pasalų ir užuolandų, ir 
bevaikščiojant nepastebimai praslinko diena ir atsėlino naktis, ne to- 
kia aiški ir rami, kokios paprastai esti tuo metų laiku, tai yra vasar- 
vidžiu, tačiau švelni prietema buvo labai pravarti kunigaikščio ir 
kunigaikštienės sumanymui. 

Ir šit, sutemoms tirštėjant, bet dar ne visai sutemus, staiga miškas 
tarytum užsiliepsnojo iš visų keturių šalių, ir tuoj pat šen bei ten, vie- 
nur bei kitur suskardėjo devynios galybės ragų ir kitokių karo muzikos 
instrumentų, lyg per mišką būtų žygiavę nesuskaitomi raitijos pulkai. 

Ugnys ir karo muzikos griausmas apžilpino akis ir užtrenkė au- 
sis ne tik medžiotojams, bet ir visiems miške esantiems. 

Paskui nuaidėjo pratisas alailala, šauksmas, įprastas mūšin puo- 
lantiems maurams, suūkė ragai ir trimitai, sutraiėjo būgnai, sutu- 
tavo rageliai, visi beveik vienu rnetu, taip tęsiamai ir kurtinamai, jog 
tiktai bejausmis žmogus būtų galėjęs nieko nepajusti, pasigirdus ne- 
darniam tiekos instrumentų gaudesiui. 

Kunigaikštis apdujo, kunigaikštienė nustėro, Don Kichotas apstul- 
bo, Sančas Pansa pašiurpo,— žodžiu, sąmokslininkai, ir tie persi- 
gando, nors jiems buvo viskas žinoma. 

Iš baimės visi žado neteko, ir tuomet priešais išdygo velniu per- 
sirengęs žygūnas: dūmė jis ne trimitą, bet neregėto didumo ragą, 
dusliai ir baisingai gaudžiantį. 

— Ei mielasai pasiuntiny! — sušuko jam kunigaikštis. — Kas tok- 
sai esi, kur keliauji ir kas per kariauna tarytum žygiuoja per mišką? 

Į tai pasiuntinys atsakė kraupiu ir griausmingu balsu: 

— Esu velnias ir ieškau Don Kichoto Lamančiečio. Kariauna, 
traukianti per mišką, — tai šeši tuntai burtininkų, triumfo vežimu ga- 
benantys neprilygstamąją Dulsinėją Tobosietę. Ji važiuoja čionai 
užkerėta, o drauge su ja — šaunusis prancūzas Montesinas, žadąs 
paaiškinti Don Kichotui, kaip pridera atkerėti tąją damą. 

— Jei būtumei velnias, kaip sakaisi ir kaip galima spręsti iš tavo 
pavidalo, jau seniai būtumei turėjęs numanyti, jog tavo ieškomasis 
riteris Don Kichotas Lamančietis stovi štai čia, tau po akių. 

— Vardan Dievo ir sielos išganymo, aš jo nepastebėjau, — atsi- 
liepė velnias, — mano galva iškvaršinta tiekos rūpesčių, jog netgi 
pamiršau tai, kas svarbiausia: ko čionai būsiu atvykęs. 

— Tas kipšas, matyt, doras žmogus ir geras krikščionis, jei drįs- 
ta minėti Dievo vardą ir sielos išganymą,— prabilo Sančas. — Dabar- 
tės matau, kad ir pragare veikiausiai esama dorų žmonių. 

Tuomet, nenusėsdamas nuo žirgo, velnias pasigręžė į Don Kicho- 
tą ir tarė: 

— Pas tave, Liūtų riteri (kad pakliūtumei jiems į nagus!), siun- 
čia mane nedalingasai, bet drąsingasai riteris Montesinas ir liepia 
tau persakyti, idant lauktumbei jojo toje pačioje vietoje, kur tave 
užtiksiu, nes vežasi vadinamąją Dulsinėją Tobosietę ir nori tau pa- 
aiškinti, kaip pridera jąją atkerėti. 

O kad nebeturiu ko tau besakyti, man nėra ko daugiau čia be- 
būti. Tad velniai su tavimi, lygiai tokie kaip aš, o gerieji angelai — 
su štai šitais ponais. 

Tatai pasakęs, uždūmė baisingajį ragą, pasuko žirgą ir, atsako 
nelaukdamas, dingo. 

Visus vėlei pagavo nuostaba, ypačiai Sančą ir Don Kichotą: 
Sančą todėl, kad, nesiskaitydami su tiesa, visi vienu balsu tvirtina 
Dulsinėją esant užkerėtą, o Don Kichotą — kad jis pats nebuvo 
visiškai tikras, ar tiesa visa tai, kas nutiko jam Montesino oloje. 

Jam dar tebeklaidžiojant mintyse, kunigaikštis paklausė: 

— Ar jūsų malonybė, godingasai Don Kichote, ketinate laukti? 

— O kaipgi! — atsakė Don Kichotas.— Laukčiau šičia tvirtas 
ir neįbauginamas, jeigu netgi visas pragaras prieš mane pakiitų. 

— Na, o jeigu aš turėčiau dar sykį pasimatyti su štai šitokiu 
velniu ir išgirsti tokį ragą kaip anas, — tarė Sančas, — laukčiau jo 
verčiau kur nors Flandrijoje, tik ne šičia. 

Tuo tarpu visiškai sutemo naktis, ir miške sumirgėjo begalė ug- 
nelių, panašiai kaip danguje mirguliuoja lakieji žemės garai, kurie 
mūsų vaizduotėje virsta žvaigždžių lietumi. 

Drauge pasigirdo šiurpulingas džeržgimas, lyg būtų girgždėję 
jaučių traukiamo vežimo tekiniai: sakoma, tokio grasaus ir šaižaus 
gergždimo pasibaidę bėga net vilkai ir meškos, jei atsitinka jiems 
netoliese pasitaikyti. 

Prie šios perkūnijos prisidėjo dar viena, nepalyginamai kraupes- 
nė, tad atrodė, jog visuose keturiuose miško kraštuose vyksta ket- 
verios grumtynės arba kautynės, nes čia grėsmingai ir baugiai dun- 
dėjo pabūklai, ten ištisai drioksėjo muškietų papliūpos, šalia pat 
skardėjo karių riksmai, tolumoje be perstojo griaudėjo maurų 
alailala. 

Žodžiu, kornetai, ragai, rageliai, klarnetai, trimitai, būgnai, pa- 
būklų ir arkebuzų šūviai ir, svarbiausia, baisingas vežimų čirpimas 
liejosi išvien į tokį nedarnų ir nuogandų gausmą, jog Don Kichotui 
teko sukaupti visą drąsą, kad nesutriktų, bet Sančo širdis neišlaikė, 
jis virto be nuovokos tiesiai į kunigaikštienės sijonus, o ji pasiguldė 
vargšelį skreitan ir liepė kaip galima greičiau šliūkštelėti vandens 
jam veidan. 

Taip ir buvo padaryta, ir Sančas atsipeikėjo kaip tik tuo metu, 
kai atgirgždėjo vienas vežimas. 

Traukė jį keturi rambūs jaučiai, visi juodomis gūniomis apdeng- 
ti; kiekvienam prie rago liepsnojo priraišiotas dideliausias vaškinis 
deglas. Vežime, ant aukštos pasostės, sėdėjo orus senis žemiau juos- 
mens nudrikusia barzda, už patį sniegą baltesne; vilkėjo jis duksliu 
juodo pašukinio apsiaustu; vežimas buvo ryškiai apšviestas, todėl 
galėjai viską įžiūrėti ir aiškiai pamatyti. 

Vadelėjo du pasišlykštėtini velniai to paties pašukinio apdaru 
ir tokiais šlykščiais snukiais, jog Sančas, tik metęs į juos žvilgsnį, 
tuoj užsimerkė nebenorėdamas dar kartą jų pamatyti. 

Kai tik vežimas atidardėjo prie medžiotojų, orusis senis pasikėlė 
nuo savo aukštos pasostės ir, visu ūgiu atsitiesęs, prabilo griausmin- 
gu balsu: 

— Aš — išminčius Lirgandėjas! 

Ir nuvažiavo toliau, netaręs daugiau nė žodžio. 

Iš paskos atbildėjo lygiai toks kitas vežimas su seniu ant pasostės, 
ir senis, ženklu įsakęs sustoti, ne ką iškilmingiau pasigarsino: 

— Aš — išminčius Alkifas, didis Urgandos Nepermanomosios 
bičiulis! 

Ir nuvažiavo toliau. 

Paskum lygiai taip atgriaudėjo trečias vežimas, tačiau ant pasos- 
tės sėdėjo nebe senis, o kresnas žaliūkas piktadario snukiu; priva- 
žiavęs jis atsistojo kaip ir anuodu ir dar duslesniu ir grasesniu bal- 
su tarė: 

— Aš — burtininkas Arkalajus, mirtinas Galijos Amadžio ir visos 
jo giminės priešas! 

Ir nuvažiavo toliau. 

Pariedėję truputį į šalį, visi trys vežimai sustojo, įgrisus teki- 
nių džeržgimas liovėsi, miške įsitvyrojo tyla, ir tuomet pasigirdo mu- 
zikos garsai, tokie švelnūs ir dermingi, jog Sančas nusidžiaugė pa- 
laikęs tai geru ženklu ir todėl kreipėsi į kunigaikštienę, nuo kurios 
visą tą laiką nesitraukė nė žingsnio, štai tokiais žodžiais: 

— Ponia, ten, kur griežia muzika, nieko bloga negali atsitikti. 

— Juo labiau ten, kur tviska ugnys ir šviesu, — pridūrė kuni- 
gaikštienė. 

Į tai Sančas atsakė: 

— Ugnys tvyksčioja šaudant, o šviesu būna nuo laužų, kaip 
dabartės kad liepsnojančių aplink, ir juose galima iškepti, bet mu- 
zika skamba tik šventėse ir linksmybėse. 

— Dar nežinia, — įsiterpė Don Kichotas, išgirdęs jųdviejų po- 
kalbį. 

Ir pasakė tiesą, kaip tat paaiškės kitame perskyrime. 


XXXV PERSKYRIMAS 


KUR TOLIAU PASAKOJAMA APIE 

ŽINIĄ, DON KICHOTUI DUOTĄ, KAIP ATKERĖTI 

DULSINĖJĄ, TAIPGI APIE KITUS NUOSTABIUS 
ĮVYKIUS 


Ir tuomet visi pamatė, jog, tai maloniai muzikai griežiant, ar- 
tinasi vadinamasis triumfo vežimas, traukiamas šešių raudų mulų, 
baltomis gūniomis apdengtų, o ant kiekvieno mulo sėdi raitomis 
atgailautojas baltu apdaru ir su dideliausiu liepsnojančiu vaškiniu 
deglu rankoje. 

Buvo šitas vežimas du, o gal netgi tris kartus didesnis už anuos, 
ir pačiame vežime, taipgi pakraščiais, stovėjo dar dvylika atgailau- 
tojų sniego baltumo apdarais, su liepsnojančiais deglais rankose (re- 
ginys pažiūrėti nuostabus ir podraug šiurpulingas), o aukštame 
soste sėdėjo nimfa, apsigaubusi gausybe sidabruoto audinio skrais- 

čių, nužertų auksiniais žibuliais, tad rūbas jos atrodė ne tiek ištai- 
gus, kiek įspūdingas. 

Veidą ji dangstėsi plonyčio ir perregimo šilko šydu, ir pro jo 
klostes buvo matyti be galo žavūs mergelės bruožai, o ryškiai švie- 
čiant daugybei deglų, galėjai spręsti apie josios grožį ir amžių, nesie- 
kiantį dvidešimties metų ir vos prašokantį septyniolika. Šalia sėdėjo 
žmogysta juodu šydu ir ilgu, ligi pat kulkštymų apdaru. 

Vežimas sustojo tiesiai prieš kunigaikštį, kunigaikštienę ir Don 
Kichotą, ir tą pačią akimirką nutilo lumzdeliai, o netrukus nuščiuvo 
arfos ir liutnios, tame vežime skambėjusios. 

Žmogysta atsistojo, plačiai atlapojo ilgąjį apdarą, nusitraukė 
nuo veido šydą, ir visi aiškiai pamatė, jog tai pati Mirtis, tokia kau- 
lėta ir šlykšti, kad Don Kichotui pasidarė nesmagu, Sančui baisu, o 
kunigaikštis ir kunigaikštienė pasijuto kaip nesavi. 

Pasikėlusi ir atsitiesusi visu ūgiu, ta gyvoji Mirtis dar mieguistu 
balsu ir truputį sustingusiu liežuviu prabilo šitaip: 


Merlenas aš, kaip skelbia padavimai, 
Šėtono tikras vaikas (melas šitas 
Prigijo tarp žmonių per amžių amžius), 
Karalius magų, Zaratustros mokslo 
Žinovas ir vienvaldis šeimininkas, 
Nuožmiausias priešas šimtmečių ir amžių, 
Iš paskutinio bandančių nuslėpti 
Žygius ir darbus riterių narsiųjų, 
Kuriuos gerbiau ir gerbti nenustosiu. 


Ir nors dažniausiai burtininkai, magai, 
Žyniai, raganiai esti būdo kieto, 
Iš prigimties ir žiaurus, ir atšiaurus, 
Esu širdies minkštos ir gailestingos, 
Žmonėms daryti gera vien įgudęs. 


Giliausių Dito'““ požemių tarmsybėn, 
Kur mano siela stengėsi nubrėžti 
Ilgai brandintus rašmenis ir rombus, 
Atskriejo balsas liūdnas, sielvartingas 
Gražuolės Dulsinėjos Tobosietės. 

Patyriau negandą jos: užkerėta 
Ji esanti ir iš kilmingos damos 
Pavirtus prasčioke. Susigraudinęs 
Aš sielą savo uždariau į ertmę 
Štai šio pavidalo šiurpaus, kaulėto, 
Šėtoniškojo savo mokslo knygų 
Šimtus ir tūkstančius išvartęs, vaistą 
Radau galų gale labai pritiklų 
Nuo didžio negando, nuo skausmo didžio. 


O tu, didybe ir šlove šarvuotų 
Šarvais plieniniais, deimantais sagstytais, 
O žvaigžde, šviesa, švytury galiūnų, 
Paniekusių ir tingiąją dykystę, 

Ir saldų miegą pataluos pūkiniuos, 
Panūdusių nepaisyti pavojų, 
Ir ginklo imtis kruvino, svoringo. 


Žinoki, karžygy, lig šiol dar niekad 
Kaip dera nepagirtas, Don Kichote, 
Versme drąsos ir išminties gyvoji, 
Ispanų saule, pažiba Lamančos: 

Idant atgautų išvaizdą pirmykštę 
Gražioji Dulsinėja Tobosietė, 
Ginklanešiui tavajam Sančui Pansai 
Tris tūkstančius tris šimtus kirčių dera 
Įkirsti sau į užpakalį platų, 

Atstačius nuogą saulėn, taip valingai, 
Kad maustų, degtų, tvokstų ir peršėtų. 
Sprendimui šiam pritart visi sutiko, 
Kas kaltas dėl nelaimės Dulsinėjos. 
Toks mano žodis, ponai prakilnieji! 


— To dar betrūko! — sušuko tuomet Sančas.— Apie tris tūks- 
tančius kirčių nė kalbos negali būti: man trys kirčiai — tai lyg trys 
peilio dūriai. Eik po velnių su savo vaistu nuo atkerėjimo! Nesu- 
prantu, ką bendra turi mano užpakalis su visais tais burtais! Dievaž, 
jei ponas Merlenas nesugalvojo, kaip galima kitaip atkerėti prakil- 
niąją Dulsinėją Tobosietę, tegul jinai ir graban įgriūva užkerėta! 

— O šit nutversiu aš jus, susmirdęs done nevidone,— prabilo 
Don Kichotas, — pririšiu prie medžio kaip motinos pagimdytą ir įkir- 
siu ne tris tūkstančius tris šimtus, bet šešis tukstančius šešis šimtus 
kirčių, ir dar tokia smagia ranka, jog galėsite tampytis nors tris tūks- 
tančius tris šimtus kartų — nė vienas neatšoks. Ir nepriešgyniau- 
kite, nes taip duosiu, kad paskutinį kvapą išleisite. 

Tatai girdėdamas, Merlenas tarė: 

— Nevalia taip daryti, gerasis Sančas turi pats savo valia ir nie- 
kieno neverčiamas pasturgalį prikišti, ir tik tada, kai pageidaus, 
nes laikas nenustatytas; be kita ko, jis gaus tik dalį pylos, jeigu su- 
tiks, kad kitą dalį įkrėstų svetima ranka, nors ir ganėtinai sunki. 

— Nei svetima, nei sava, nei sunki, nei apsunkusi, — atrėžė San- 
čas, — jokia ranka neturi teisės manęs paliesti. Bau aš būsiu pagim- 
dęs tą ponią Dulsinėją Tohosietę, kad mano užpakalis turėtų atsakyt 
už jos nuodėmingas akis? Štai mano ponas su ja tikrai vieno kūno, nes 
kas žingsnis ją vadina savo gyvastimi, širdim, parama ir paspirtim, 
o todėl jam priklauso ir pridera plaktis josios labui ir nertis iš kailio, 
kad tik ji nusikratytų kerų. O kam gi man plaktis? Abernuncio*. 

Vos tik Sančas spėjo ištarti paskutinius žodžius, šalia Merleno dva- 
sios sėdinti sidabruotoji nimfa pašoko ir, pakėlusi lengvutį šydą, 
atidengė tokio gražumo veidą, jog visi aiktelėjo, ir, su vyrišku sta- 
čiokiškumu kreipdamasi tiesiai į Sančą Pansą, tarė ne per švelniau- 
siu balsu: 

— O nusiklejojęs ginklanešy, avino galva, širdžių košele, medžio 
pjūkle, dygulį tau į kepenis! Jeigu tau būtų liepta, išdarga tu ir ne- 
vidone, šokti nuo aukšto bokšto, jeigu tave prašyta, šėtone, sušveisti 
dešimtį rupūžių, dvi dešimtis driežų ir tris dešimtis gyvačių, jeigu 
tave įkalbinėta kreivu ir aštriu kardu žvėriškai nudaigoti pačią ir 
vaikus, tavo maivymasis ir išsisukinėjimas nieko nestebintų. 

Tačiau kratytis trijų tūkstančių trijų šimtų kirčių, kai tuo tarpu 
kiekvienas padauža našlaičių prieglaudoj kas mėnesį gauna ne ma- 
žiau, — štai kas stebina, stulbina ir šiurpina visus gailios širdies žmo- 
nes, girdinčius šiuos žodžius, ir pašiurpins visus tuos, kurie ilgai- 
niui tatai sužinos. 

Spoksok, šlykštus neraliuotas galvijau, spoksok, sakoma tau, išver- 
tęs baltąsias kaip išgąsdintas apuokas man į akis, panašias į žėrin- 
čias žvaigždes, ir pamatysi, kaip iš jų viena po kitos tvinsta ir srūva 


* Taisykl. abrenuntio — atsižadu; čia: jokiu būdu (lot.). 

ašaros, vagodamos, grauždamos ir niokodamos žaviąsias manųjų veidų 
lygumas. 

Pasigailėki, niekše, pabaisa, stačių velnių priputęs, pasigailėki 
mano žydinčios jaunystės, nes man dar tik... antra dešimtis, viso labo 
devyniolika, nė dvidešimties nėra, o aš jau vystu ir džiūvu po šiuo 
prasčiokės luobu! Ir jeigu dabar neatrodau prasčiokė, už tai turiu 
dėkoti čia esančiam ponui Merlenui, padariusiam man ypatingą ir 
išimtinę malonę, idant tave sugraudintų manoji grožybė, nes siel- 
vartingosios gražuolės ašaros uolas paverčia medvilne, o tigrus — 
avinėliais. 

Plieki, plieki sau per mėsas, stuobry netašytas, pribakinki savo 
sutingusį šaunumą, kurį rodai vien rydamas ir apsirydamas, ir grą- 
žinki man kūno švelnumą, būdo romumą ir veidų skaistybę. 

Ir jeigu mano labui negeidauji atlyžti ir ateiti į protą, padaryki 
tai bent jau dėl nelaimingo riterio, stovinčio šalia tavęs, padaryki 
dėl savo pono, kuris štai dvasią gaudo: ji strygso jo gerklėj per de- 
šimtį pirštų nuo lūpų ir laukia tavo atsakymo — arba rūstaus, arba 
palankaus, pasirengusi atitinkamai arba išlėkti iš burnos, arba su- 
grįžti vidun. 

Tatai girdėdamas, Don Kichotas pasičiupinėjo kaklą ir, pasigrę- 
žęs į kunigaikštį, tarė: 

— Dievaži, pone, Dulsinėja sako tiesą: dvasia tikrai strygso man 
gerklėj nelyginant arbaleto kaištis. 

— O ką jūs į tai pasakysite, Sančai? — paklausė kunigaikštienė. 

— Pasakysiu, ponia, tai, ką jau sakiau, — atsiliepė Sančas: — dėl 
kirčių — abernuncio. 

— Abrenuntio reikia sakyti, Sančai,— pataisė kunigaikštis, — 
tu blogai tari. 

— Atstokit nuo manęs, jūsų didybe, — atrėmė Sančas, — dabartės 
man nė motais visos šitos gudrybės, nukandau aš kokią raidę ar pri- 
dėjau, — iš galvos man neina, kad turėsiu arba pats plaktis, arba 
leistis plakamas, todėl nei už žodžius, nei už darbus neatsakau. 

Tik štai norėčiau paklaust savo poniškąją ponią Dulsinėją To- 
bosietę, kurgi jinai išmoko šitaip prašyti: reikalauja, kad sau kailį 
nuleisčiau, o vadina mane avino galva, galvijų neraliuotu ir taip deda 
į šuns dienas, jog velnią, ir tą iš kantrybės išvarytų. 

Ką, gal aš kartais iš akmens nutašytas, o gal man labai rūpi, už- 
kerėta ji ar ne? Kita, širdį palenkti norėdama, būtų prikrovusi man 
pintinę skalbinių, marškinių, nosinyčių, kurpaičių, nors man jų ir 

nereikia, o ji velnius krauna, — matyt, pamiršo, kaip pas mus sako- 
ma: apkrauk asilą auksu — jis tau viesulu užlėks į kalną, o liežuvio 
sauso niekas neklauso, o nekrutėsi — neturėsi, nors ir Dievą pra- 
šinėsi, ir geriau vieną žvirblį rankoje laikyti negu dešimt ant stogo 
matyti. 

O dar ponas, užuot paplaukiui paglostęs ir liežuvį paploninęs, kad 
būčiau kaip vaškas ar šilta vilna, grasinasi mane nutversiąs, nuogą pli- 
ką pririšiąs prie medžio ir įkrėsiąs man dvigubą porciją. 

O juk visiems šitiems bėdiniems ponams derėtų užsirašyti ant 
kaktos, kad pylos jie siūlo ne šiaip kokiam ginklanešiui, bet valdžios 
žmogui, kuris, kaip sakoma, ne iš kelmo spirtas. Na jau ne, kad jie 
surūgtų, tegu pirmiausia išmoksta prašyti, tegu išmoksta maldauti, te- 
gu išmoksta mandagumo, nes ne kas ryts labs ryts, o ir žmogus juk 
ne kasdien ta koja iš lovos lipa. 

Dabartės aš stačiai nebežinau kur dėtis iš sielvarto, kad mano 
žaliasis drabužis sudrisko, o jie lenda man į akis ir prašo, jog savo 
noru kailį sau iškarščiau, lyg man pasturgalis karščiu degtų. 

— Tiesą pasakius, mielasai Sančai,— tarė kunigaikštis, — jeigu 
ir toliau ožį varinėsite, matysite valdžią kaip savo ausį. Gražu būtų, 
jei savo saliečiams valdyti nusiųsčiau tokį akmenširdį, kurio nejau- 
dina nei sielvartingųjų mergelių ašaros, nei nuovokių, valdingų ir 
senų burtininkų ir išminčių maldavimai! Žodžiu, Sančai, arba pats 
save nuplakate, arba leidžiatės nuplakamas, arba negaunate valdžios. 

— Pone,— tarė Sančas, — ar negalėčiau porą dienų pagalvoti, 
ką geriau daryti? 

— Jokiu būdu,— atsiliepė Merlenas.— Šią bylą reikia išspręsti 
čia pat ir nedelsiant: arba Dulsinėja grįžta Montesino olon ir vėl 
įgauna prasčiokės pavidalą, arba štai tokia, kokią dabar matote, ke- 
liauja į Eliziejaus laukus ir laukia, kol įkrėsite sau reikiamą skaičių 
kirčių. 

— Na, gerasis Sančai,— tarė kunigaikštienė, — būkite geras ir 
atsimokėkite geru už duoną kasdieninę, kurios jums duoda jūsų 
ponas Don Kichotas, o juk visi mes turime jam tarnauti ir patai- 
kauti atsidėkodami už gerą būdą ir taurius riterio žygius. Leiskitės 
periamas, vaikeli, nes, kaip jūs puikiai žinote, su baime menka laimė, 
o be drąsos — liksi ir be duonos. 

Užuot atsakęs į šiuos protingus žodžius, Sančas pradėjo su Mer- 
lenu kvailas kalbas ir paklausė: 

— Paaiškinkit man tokį dalyką, jūsų malonybe pone Merlenai: 

atjojo čionai žygūnu pasidengęs velnias ir pono Montesino vardu 
paprašė mano šeimininką šičia palūkėti, — esą patsai Montesinas atei- 
siąs ir pamokysiąs, kaip atkerėti mano ponią donją Dulsinėją Tobo- 
sietę, bet ligi šiolei to Montesino nei matėm, nei regėjom. 

Į tai Merlenas atsakė: 

— "Tas velnias, mielasai Sančai, — neišmanėlis ir baisus niekšas: 
aš pats nusiunčiau jį pas jūsų poną, tik ne Montesino, o savo vardu, 
nes Montesinas tūno savo oloje laukdamas arba, teisingiau pasa- 
kius, nesulaukdamas, kada bus atkerėtas; taigi, kaip sakoma, miela 
žuvis — gilu bristi. Jeigu jisai jums kaltas arba jei turite į jį kokį 
reikalą, beregint jums pristatysiu ir atsiųsiu, kur tik pageidausite. 

O dabar greičiau sutikite pertis, ir patikėkite, tai išeis į sveikatą 
ir sielai, ir kūnui: sielai — todėl, kad būsite padaręs gerą darbą, o kū- 
nui — todėl, kad, kiek man žinoma, esate pilnakraujis ir jums būtų 
ne pro šalį truputį kraujo nuleisti. 

— Labai jau daug tų gydytojų priviso pasanlyje: burtininkai, ir 
tie gydyt ėmėsi, — tarė Sančas.— Ką gi, jei visi šitaip mane įkalbi- 
nėja, nors man tai ir ne prie širdies, tiek jau to, sutinku įkrėsti sau 
tris tūkstančius tris šimtus kirčių, tik su ta sąlyga, jog plaksiuos kada 
ir kiek tinkamas ir jog niekas man nenurodinės nei dienos, nei laiko, 
o aš stengsiuos kaip galima greičiau atsiskaityti, kad visi galėtų mė- 
gautis mano ponios donjos Dulsinėjos Tobosietės grožiu ir žavesiu, 
nes ji, atrodo, dailumo tikrai daili, visai ne tokia, kokia ją laikiau. 

Ir dar viena sąlyga: man neprivalu plaktis iki kraujo, ir jeigu 
kai kuriais kirčiais tik muses nusibaidysiu, vis tiek jie turės man būti 
įskaityti. 

Taipgi, jei kartais apsiskaičiuočiau, tegu ponas Merlenas — o 
nuo jo akies niekas nepasislėps — patikslina ir duoda man žinią, kiek 
kirčių trūksta arba kiek per daug. 

— Per daug niekad nebus, — pareiškė Merlenas, — kai tik įkirsite 
sau reikiamą skaičių, ponia Dulsinėja pasijus beregint atkerėta ir, 
dėkingumo vedama, ateis atsidėkoti gerajam Sančui ir netgi atsily- 
ginti už gerą darbą. Taigi dėl atliekamų ir trūkstamų kirčių jums 
nėra ko rūpintis, o ir Dievas neleis nė per plauką jūsų nuskriausti. 

— Ką gi, tuomet laimink, Dieve! — tarė Sančas.— Nusilenkiu 
savo piktai daliai, kitaip sakant, prisiimu atgailą sukalbėtomis sąly- 
gomis. 

Vos ištarus Sančui paskutinius žodžius, vėl sulumzdžiavo lumz- 

deliai, vėl sudrioksėjo arkebuzų papliūpos, Don Kichotas puolė Sančui 
ant kaklo ir apibėrė bučiniais jam kaktą ir žandus. 

Kunigaikštienė, kunigaikštis ir visi aplink suskato didžiai džiū- 
gauti, ir vežimas trūktelėjo iš vietos, o žavioji Dulsinėja nuvažiuo- 
dama palenkė galvą kunigaikščiui ir kunigaikštienei ir žemai pri- 
tūpė atsisveikindama su Sanču Pansa. 

Tuo tarpu dangun vis greičiau kopė aušra, linksma ir šypsu- 
linga; laukų gėlės stiebėsi ir kėlė aukštyn galvelės, o krištoliniai upe- 
lių vandenys, čiurlendami per baltus ir pilkus akmenėlius, skubinosi 
nešti duoklę jųjų laukiančioms upėms. Džiugi žemė, giedras dangus, 
vaiskus oras, skaisti šviesa — viskas ir drauge, ir skyrium pranaša- 
vo, jog diena, sekanti aušros pėdomis, būsianti aiški ir graži. 

Patenkinti medžiokle, taipgi sąmojingai ir sėkmingai pasiektu tiks- 
lu, kunigaikštis ir kunigaikštienė grįžo pilin ketindami iškrėsti kokį 
naują pokštą, o šitaip pramogauti jiems buvo didžiausias malonumas. 


1 


XXXVI PERSKYRIMAS 


KUR PASAKOJAMA APIE NEPAPRASTĄ 
IR NEĮSIVAIZDUOJAMĄ DUENJOS LIUŪDESIJOS, 
ARBA GRAFIENĖS TRIPALANOS, NUOTYKĮ, 
TAIPGI PRIDEDAMAS LAIŠKAS, SANČO PANSOS 
RAŠYTAS ŽMONAI TERESAI PANSAI 


Kunigaikštis turėjo ūkvaizdį, didelį juokdarį ir pramaniūgą: ne 
kas kitas, kaip jis suvaidino Merleną, vadovavo visam nuotykio 
pastatymui, sudėjo eiles ir pamokė vieną pažą atlikti Dulsinėjos vaid- 
menį. Ilgai netrukus, savo ponų padedamas, jisai prasimanė dar 
vieną nuotykį, tokį nepaprastą ir išmoningą, kokį tik įmanu įsivaiz- 
duoti. 

Rytojaus dieną kunigaikštienė paklausė Sančą, ar jisai jau pradė- 
jẹs prisiimtą atgailą Dulsinėjos atkerėjimo labui. 

Sančas atsakė, kad jau pradėjęs ir kad nakčia jau įkirtęs sau pen- 
kis kirčius. 

Kunigaikštienė pasidomėjo, kuo jisai plakęsis. Sančas atsakė, 
jog delnu. 

— Tai veikiau plekšenimasis negu plakimasis, — tarė kunigaikštie- 

nė.— Esu tikra, jog išminčiui Merlenui nepatiks toksai glostyma- 
sis. Ne jau, gerasis Sančai, jums būtų pravartu nusipinti dygliuotą ar 
bent mazguotą bizūną, kad iškart būtų justi, nes, kaip sakoma, už 
vieną kailį dirbtą dešimtį duoda nedirbtų, o tokios prakilnios damos, 
kokia yra Dulsinėja, taip pigiai ir tokia menka kaina laisvės neišpirksi. 
Ir, be to, Sančai, įsidėkite galvon, kad geri darbai, daromi drungna 
širdimi ir atbulais nagais, neužskaitomi ir jokios vertės neturi. 

Į tai Sančas atsakė: 

— O jūs, jūsų ponybe, duokit man gerą bizūną arba virvagalį, ir 
aš imsiu pertis, tik, aišku, ne per skaudžiai, nes jūsų malonybei pra- 
vartu būtų žinoti, kad nors ir esu prasčiokas, mano kūnas veikiau su 
vata lygintinas nekaip su ašuote, o ir nepritinka luošinti savęs kito 
labui. 

— Padėk, Dieve,— tarė kunigaikštienė, — rytoj parinksiu jums 
šmaikštį pagal jūsų skonį, kad prie jūsų švelnutėlio kūno prigultų 
kaip tikras brolis. 

Paskui Sančas tarė: 

— Žinot, jūsų aukštybe, mieliausioji mano ponia, aš parašiau 
laiškelį pačiai Teresai Pansai ir nusakiau viską, kas man nutiko nuo 
tos dienos, kai mudu išsiskyrėm. Turiu jį štai čia, antyje, tik antrašo 
trūksta. Norėčiau, kad jūsų samprotybė jį perskaitytute, nes, regis 
man, surašytas jis valdiškai, atseit kaip valdžios žmogui pridera 
rašyti. 

— O kas jį sudėjo? — paklausė kunigaikštienė. 

— Kas gi kitas, jei ne aš, nuodėmingasai, — atsakė Sančas. 

— Ir pats surašėte? — paklausė kunigaikštienė. 

— Kur jau man! — atsakė Sančas.— Juk nei skaityt, nei rašyt 
nemoku, tik parašą suraitau. 

— Ką gi, pažiūrėsime,— tarė kunigaikštienė, — esu tikra, jog 
parodėte jame visą išmintį ir protą. 

Sančas išsitraukė iš užančio neužantspauduotą laišką, ir kuni- 
gaikštienė, paėmusi jį, perskaitė šit ką: 


SANČO PANSOS LAIŠKAS PAČIAI TERESAI PANSAI 
„Gražiai įkirto man kailin, bet laikiausi gražiai, riteriškai: turiu 


valdžioj gražią saliukę, nors už tai gražių kirčių atsiimsiu. Dabartės 
tau, miela Teresa, sunku ką nors suprasti, vėliau viską paaiškinsiu. 

Žinok, Teresa, esu tvirtai nusistatęs, jog tau priklauso važinėti 
karieta, kitoniškai nepritinka, nes vaikščioti tau ar ratais važinėti — 
tai lygu ropinėti keturpėsčia. Esi valdžios vyro pati, žiūrėk, neduok 
dingsties sau kaulus narstyti. 

Siunčiu tau žalią medžioklės drabužį, ponios kunigaikštienės man 
dovanotą: pažiūrėk, gal išeis kiklikas ir sijonukas mūsų dukrelei. 

Girdėjau šičia tokias kalbas, jog mano ponas Don Kichotas — 
beprotis su galva ir sąmojingas pakvaišėlis, o aš jam labai tinkąs 
į porą. 

Buvom Montesino oloj, ir išminčius Merlenas rinkosi rinkosi ir 
pasirinko mane, kad atkerėčiau Dulsinėją Tobosietę, tą pačią, kurią 
Tobose visi šaukia Aldonsa Lorenso. Man reikia įkirsti sau tris 
tūkstančius tris šimtus kirčių, o penkis atskaityti, ir ji bus tokia pat 
užkerėta kaip mudu su tavimi. Niekam apie tai nepasakok, nes pra- 
dėsi košę nešioti — tuojau liežuviais apleis. 

Po kelių dienų iškeliausiu saliukės valdyti, ir dabartės stačiai ran- 
kos dyga pinigo pasiplėšti, — girdėjau, visi, tik valdžią gavę, į pini- 
gus mušasi. Apsižvalgysiu tenai ir nurašysiu tau laišką, atvažiuoti 
tau ar ne. 

Palšelis sveikas gyvas, tau labas dienas duoda, ir aš nepaliksiu 
jo už jokius pinigus, nors mane ir turkų sultonu paskirtų. 

Mano ponia kunigaikštienė rankas tau bučiuoja tūkstantį kartų, 
o tu pabučiuok jai du tūkstančius, nes, kaip sako mano ponas, viso- 
kiausių mandagybių nėr ko šykštėti — pati pigiausia prekė, už dyka 
atsieina. 

O Dievas pašykštėjo man duoti dar vieną lagaminėlį su šimteliu 
eskudų kaip praeitą kartą, bet tu, miela Teresa, per daug nesigraužk 
— nedvės pelė ant aruodo, valdžia — tai lygu karvė melžiama. Tik 
man ramybės neduoda viena mintis: sako, kas valdžios paragauja, jos 
netekęs nagus nusigraužia, o jeigu šitaip atsitiks, nepigiai man atsieis 
toji valdžia, nors apskritai luošiai ir berankiai tiek prisiduoneliauja, 
jog Dievui skųstis negali. Tai va, vadinasi, kad vienaip.ar antraip į 
pinigus įsimuši ir gyvensi laiminga. Tepadeda tau Dievas kaip įma- 
nydamas, o mane tesaugo, kad turėtum kuo remtis. Rašyta šioje pi- 
lyje vienas tūkstantis šeši šimtai keturioliktųjų metų liepos mėnesio 
dvidešimtą dieną. 


Tavo ir valdžios vyras 
Sančas Pansa“ 


255 XXXVI perskyrimas 


Perskaičiusi laišką, kunigaikštienė tarė: 

— Jūs, gerasai valdžios vyre, dusyk mažumą pertempėte stygą: 
pirmiausia, sakote ir aiškinate, kad valdžia jums malonėta mainais 
į kirčius, kuriuos malonėsite gauti, nors pats puikiausiai žinote ir ne- 
galite to ginčyti, jog tada, kai kunigaikštis mano vyras pažadėjo jums 
salą, nė kalbos nebuvo apie kokius nors kirčius; antra vertus, jūs čia 
pasirodote baisiai gobšas, bet, kaip sakoma, kas plačiai rėžia, tam 
siaurai tetenka, nes kiauro maišo nepripilsi, o kai gobšas prie valdžios 
atsisėda, teisingumui vietos nebelieka. 

— Visai ką kita turėjau galvoj, ponia,— atsakė Sančas, — bet 
jeigu jūsų malonybei atrodo, jog laiškas surašytas ne taip, kaip reikia, 
tuoj sudraskom jį ir surašom kitą, tik gali išeiti dar prastesnis, jei kliau- 
siuos vien savo nuovoka. | 

— Ne, ne,— tarė kunigaikštienė, — laiškas geras, aš jį parodysiu 
kunigaikščiui. 

Po to jie nuėjo į sodą, kur tądien buvo patiekti pietūs. Ku- 
nigaikštienė parodė Sančo laišką kunigaikščiui, kurį jis nepaprastai 
smagiai nuteikė. 

Po pietų, nukrausčius stalą, kunigaikštis ir kunigaikštienė gerą 
valandėlę mėgavosi mielu maloniu pokalbiu su Sanču, bet staiga gai- 
liai suvaitojo fleita, dusliai ir nedarniai sudundėjo būgnas. 

Visus regimai sukrėtė ši nesuprantama karinga ir gūdi muzika, 
ypačiai Don Kichotą, kuris nestygo vietoje iš susijaudinimo. Apie San- 
čą nėra ko nė kalbėti: baimė nuginė jį įprastan prieglobstin, kitaip 
sakant, prie kunigaikštienės sijonų, nes muzikos garsai tikrai ir negin- 
čijamai buvo be galo guduūs ir ilgesingi. 

Šitaip nejaukiai visiems besėdint, ūmai sode pasirodė dvi žmo- 
gystės gedulo drabužiais, tokiais ilgais ir nutįsusiais, kad skvernai 
vilkosi žeme. Jiedvi mušė didelius būgnus, taipgi trauktus juodu au- 
diniu. Šalimais ėjo fleitininkas, lygiai toks juodas ir šiurpus. 

Jiems įpėdžiui sekė stotingas milžinas, veikiau apsisiautęs negu 
vilkintis juodutėliu abitu, taipgi velkinas begaliniai nutįsusia uodega. 
Skersai krūtinės juosėjo plačia, taipgi juoda perpete, prie kurios pa- 
rištas kabaliavo dideliausias kreivas kardas juodais aptaisais ir juoda 
makštimi. 

Veidą jam dengė perregimas juodas šydas, pro kurį buvo matyti 
ilgėliausia sniego baltumo barzda. Žingsniavo jis pagal būgnų taktą, 
labai oriai ir didingai. Žodžiu, jo milžiniškas ūgis, siūbuojanti eigas- 

tis, juodi drabužiai ir juoda palyda būrų galėjusi priblokšti ir pri- 
bloškė visus, jo nepažįstančius. 

Taigi, kaip jau minėta, lėtai ir iškilmingai priėjęs, jis atsiklaupė 
prieš kunigaikštį, drauge su visais atsistojusį, jam artinantis. Tačiau 
kunigaikštis griežtai atsisakė kalbėti, kol jis nepasikelsiąs. 

Pabaisa paklausė ir atsistojęs nusidengė nuo veido šydą, ir pa- 
šiurpino visus neregėto baisingumo barzda, tokia ilga, tokia žila ir 
tokia vešlia, kokios dar neregėta pasaulyje, paskui iš plačios ir neap- 
glėbiamos krūtinės išsiveržė ir suskambo žemas ir gaudus balsas, ir, 
įsmeigęs akis į kunigaikštį, barzdyla tarė: 

— Šviesiausiasai ir galingiausiasai valdove! Esu Tripalanas Žila- 
barzdis, o tarnauju grafienei Tripalanai, kitaip dar vadinamai duenja 
Liūdesija, kurios siųstas atvykau pas jūsų didybę su tokiu prašymu: 
ar jūsų iškilnybė nesiteiktų josios priimti ir išklausyti, nes ji geidaujanti 
apsakyti jums savo nedalią, tokią negirdėtą ir šiurpulingą, kokią tik 
pati nedalingiausia vaizduotė šioje žemėje galėtų įsivaizduoti? 

Ir pirmiausia ji geidaujanti sužinoti, ar jūsų pilyje svečiuojąsis 
narsingasai ir nenugalimasai riteris Don Kichotas Lamančietis, nes 
jo ieškodama pėsčia ir vienu vėju soti atkeliavusi jūsų valstybėn iš 
pačios Kandajos karalystės '**, o tokį žygį galima ir privalu laikyti 
stebuklu arba burtais. Ji laukia prie šiosios tvirtovės, o gal vasaros 
rūmų vartų, ir, tik jums maloniai leidus, sakosi įžengsianti į vidų. 

Tiek man priklauso pasakyti. 

Tuomet jis atsikrenkštė, abiem rankomis susiglostė barzdą ir be 
galo oriai ėmė laukti atsako, o kunigaikštis atsakė jam šitaip: 

— Jau senokai, ištikimasai Tripalanai Žilabarzdi, pasiekė mus 
žinia, kokia neganda ištiko šviesiausiąją grafienę Tripalaną, kuriai 
burtininkai primetė duenjos Liūdesijos vardą. Todėl, ištikimybės 
stebukle, prašykite ją vidun ir sakykite, jog svečiuojas šičia narsin- 
gasai riteris Don Kichotas Lamančietis, kurio taurumas leidžia jai 
tikėtis visokeriopos paramos ir pagalbos. 

Taipgi pasakykite mano vardu, kad jeigu ji reikalinga mano užta- 
rimo, ilgai jo nereikės laukti, nes, būdamas riteris, laikau savo prie- 
derme daryti tai, kas riteriui priklauso ir pridera, o būtent: užtarti vi- 
sas moteris, ypačiai našlaujančias duenjas, skriaudžiamas ir liūdin- 
čias, o tokia, matyt, būsianti ir josios šviesybė. 

Tatai girdėdamas, Tripalanas priklaupė ant vieno kelio, paskui, 
davęs ženklą fleitininkui ir būgnininkams, griežiant tai pačiai muzi- 


257 XXXVI perskyrimas 


kai, ta pačia eigastimi, kokia įžengė sodan, išėjo vėlei stebindamas 
visus savo išvaizda ir augumu. 

Ir kunigaikštis, kreipdamasis į Don Kichotą, tarė: 

— Taigi, garsingasai riteri, klastybių ir nemokšiškumo tamsa 
negali apniaukti ir užstoti šaunumo ir taurumo šviesos. Tatai sakau 
todėl, kad jūsų kilnybė dar nė savaitės neviešite mano pilyje, o iš toliau- 
sių žemių ir svečių šalių jau skubinasi pas jus žmonės — ir ne karie- 
tomis, ir ne kupranugariais, bet pėsčiomis ir pasmogusia širdimi, sku- 
binasi paniekintieji ir nuskriaustieji tikėdami, jog galingoji jūsų ranka 
palengvins jų vargus ir sielvartus, nes jūsų didžiųjų žygių garsas le- 
kia ir skrieja per visus mums žinomus pasaulio kraštus. 

— Labai norėčiau, šviesusis kunigaikšti, — tarė Don Kichotas, — 
kad šičia būtų dabar tasai palaimintasis dvasiškasis tėvas, visai nese- 
niai prie stalo taip nepalankiai ir tulžingai atsiliepęs apie klajojančius 
riterius, idant savo akimis įsitikintų, kokie reikalingi pasauliui minėtie- 
ji riteriai. 

Bent jau aiškiai pamatytų, jog be saiko pažemintieji ir galutinai 
vilties netekusieji lemtingiausiais gyvenimo atvejais, didžių negandų iš- 
tikti, pagalbos kreipiasi anaiptol ne į teismus, ne į sodžiaus zakristi- 
jonus, ne į bajorą, niekad kojos nekeliantį už savo dvaro ribų, ne į tin- 
gius karaliaus dvariškius, kurie mėgsta medžioti paskalas, o paskui 
jas skleisti ir platinti, tik jokiu būdu ne imtis darbų ir žygių, idant jie 
eitų iš lūpų į lūpas ir iš knygų į knygas. 

Padėti bėdoje, paremti varguose, globoti mergelių, guosti naš- 
lių geriau už klajojančius riterius niekas nesugeba, ir todėl aš nie- 
kados nenustosiu dėkoti Viešpačiui už tai, kad esu riteris, o visus var- 
gus ir nepriteklius, kurie gali pasitaikyti šiame garbingame kelyje, 
laikysiu didžiausia palaima. 

Tegul ateina toji duenja ir tegu prašo, ko tik širdis geidžia: mano 
narsingosios rankos galia ir nepalaužiama amžinai gyvos dvasios 
tvirtybė laiduoja jai išvadavimą nuo visų negandų. 

XXXVII PERSKYRIMAS 


KUR TOLIAU PASAKOJAMA 
APIE GARSINGĄJĮ DUENJOS LIŪDESIJOS 
NUOTYKĮ 


Be galo džiūgavo kunigaikštis ir kunigaikštienė matydami, kad 
jų išmonę Don Kichotas priima už gryną pinigą, bet tuomet įsikišo 
Sančas ir tarė: 

— Kad tik toji ponia duenja nepradėtų kaišioti pagalių į man 
žadėtosios valdžios ratus: mat esu girdėjęs iš vieno tolediškio vaisti- 
ninko, — o žmogus jis buvo prie liežuvio, — jog ten, kur įsisuka duen- 
jos, nieko gero nelauk. Dieve brangus, kaip nepakentė jų tasai vais- 
tininkas! 

Iš to darau išvadą, kad jeigu jau visos duenjos — atgrasios ir 
abuojos, nors ir kokio luomo ar padėties jos būtų, tai kokia gi turėtų 
būti toji, kuri skendi liūdesyje, nagi toji grafienė lyg trim palom, lyg 
trim uodegom,— mat mūsų sodžiuj palas uodegom vadina. 

— Patylėki, mielasai bičiuli Sančai, — tarė Don Kichotas, — jeigu 
jau ši ponia duenja atvyko manęs ieškoti iš tolių toliausių, vadinasi, 
ji ne iš tų, apie kurias kalbėjo tavo vaistininkas, juo labiau kad jinai — 
grafienė, ir duenjomis grafienės būna tik prie karalienių ir impera- 
torienių, o savo namuose jos — prakilnių prakilniausios damos ir pa- 
čios naudojasi kitų duenjų paslaugomis. 

Tuomet įsiterpė donja Rodriges, čia pat buvusi ir viską girdėjusi. 

— Mano ponios kunigaikštienės dvare esama tokių duenjų,— tarė 
j1, — kurtos, laimingai susiklosčius aplinkybėms, irgi būtų galėjusios 
išeiti į grafienes, betgi žmogus šaudo — Dievas kulkas gaudo. Šiaip 
ar taip, niekam neleisiu blogai kalbėti apie duenjas, ypačiai apie senas 
panas, — nors ir nesu iš tokių, bet aiškiai suvokiu ir matau, kuo duen- 
ja mergelė praneša duenją našlę, o kas bandys mus, duenjas, liežuviu 
plakti, tegu pasisaugo, kad jam kas to liežuvio neprikirptų. 

— Šiaip sakysi ar taip,— atrėmė Sančas, — o duenjoms reikėtų 
kai ką pakirpti, kaip sakė mano bičiulis barzdaskutys, bet jau verčiau 
tos košės nevirti, nes patsai gali į ją įbristi. 

` — Ginklanešiai nuo amžių pikčiausi mūsų nedraugai,— tarė don- 
ja Rodriges,— ir gula, ir kelia prieškambariuose, kiekvieną mūsų 
žingsnį seka ir ramybę mums duoda tik poteriaudami, o šiaip visą 
laiką liežuvauja, kaulelius mūsų narsto ir purvais mus drabsto. 

Tepasikaria tie stuobriai netašyti, o mes, duenjos, tyčia gyven- 
sime sau kaip ponios, ir dar kunigaikščių rūmuose, nors, tiesa, ten ir 
badą maišome, ir gležną savo kūną — beje, ne visų būna toks jau 
gležnas, — dangstomės juodomis skraistėmis, panašiai kaip per atlai- 
dus dangstomos kilimais ir klostomos mėšlo krūvos, procesijai einant 
gatvėmis. ` 

Dievaži, jeigu tik man kas leistų ir pasitaikytų tinkama proga, 
ne tik čia esantiems, bet ir visam pasauliui įrodyčiau, jog nėra tokių 
dorybių, kokių neturėtų duenja. 

— Aš manau, kad geroji mano duenja donja Rodriges sako tiesą, 
šventą tiesą, — tarė kunigaikštienė, — bet dabar ne laikas ginti nei 
save, nei kitas duenjas ir ginčyti to nedorėlio vaistininko nuomonę, 
taip giliai įsišaknijusią tauriojo Sančo Pansos širdyje. 

Į tai Sančas atsakė: 

— Dabartės, kai man galva svaigsta nuo valdžios, iš jos išgaravo 
visi ginklanešių rūpesčiai, o į duenjas nė skersa akimi nenoriu žiūrėti. 

Duenjų lygio pokalbis tikriausiai dar būtų užsitęsęs, bet tuo metu 
vėl sužviegė fleita ir sudundėjo būgnai skelbdami ateinant duenją 
Liūdesiją. 

Kunigaikštienė paklausė kunigaikštį, ar nederėtų eiti jos pasitik- 
ti, — šiaip ar taip, ji esanti grafienė ir kilminga dama. 

— Jeigu ji grafienė, — tarė Sančas, užbėgdamas kunigaikščiui už 
akių, — esu tos nuomonės, kad jūsų didybėms pritiktų eiti jos pasi- 
tikti, bet kadangi ji taipgi duenja, man regis, neverta nė krustelėti 


Iš vietos. 
— Kas tave prašo kištis, Sančai? — paklausė Don Kichotas. 


— Kas, pone? — atsiliepė Sančas.— Aš pats kišuos, nes turiu 
teisę kištis kaip ginklanešys, mokęsis mandagumo taisyklių jūsų malo- 
nybės mokykloje, o juk jūs — mandagiausias ir gražiausiai išauk- 
lėtas riteris, kokį tik įmanu įsivaizduoti mandagumo viršūnėje, ir, 
be to, jūsų malonybė pats esate sakęs, jog, reiškiant mandagumą, 
geriau krauti pertektinai nei nepritektinai, ir amen poteriams: pro- 
tingas Žmogus ir iš vieno žodžio viską supranta... 

— Sančas sako tiesą, — pritarė kunigaikštis, — pirmiausia pažiūrė- 
sime, kaip toji grafienė atrodo, o paskui nuspręsime, kaip pritinka 
ją pagerbti. 

Tuo metu lygiai taip kaip ir pirmą sykį įžygiavo būgnininkai 
ir fleitininkas. | 

Ir čia autorius užbaigia šį trumpą perskyrimą ir pradeda kitą, 
toliau pasakodamas tą patį nuotykį, o šioje istorijoje jis labiausiai 
vertas dėmesio. 

XXXVIII PERSKYRIMAS 


KUR PASAKOJAMA, 
KĄ PAPASAKOJO DUENJA LIŪDESIJA 
APIE SAVĄJĄ NEDALIĄ 


Paskui nykiuosius muzikantus sodan ėjo dviem eilėmis išsiri- 
kiavusių dvylika duenjų, visos duksliais abitais, pažiūrėti iš plono mi- 
lelio, ir baltutėlio perkelio skraistėmis, tokiomis ilgomis, jog buvo 
matyti tiktai abito kraštas. 

Joms įkandin ėjo grafienė Tripalana, remdamasi į savo ištiki- 
mojo Tripalano ranką; vilkėjo ji juoda suknia tokios rinktinės šiauš- 
tos flanelės, kad, suraičius gaurelių kurį, didumu jis prilygtų geram 
martiškiam žirniui'?“. 

Tris josios šleifo palas, arba uodegas (galima vadinti ir vie- 
naip, ir kitaip), nešė taipgi juodai apsirengę trys pažai: trys šleifo 
galai, skleisdamiesi trimis smailiais kampais, sudarė dailią geometrinę 
figūrą, ir todėl, tik pamačius šią trišaką uodegą, kiekvienam buvo 
aišku, kodėl grafienė vardu Tripalana, kitaip sakant, Trijų Palų 
grafienė... 

Ir ben Inhalis tvirtina, jog taip iš tiesų ir buvę, jog tikrasis jos 
vardas — grafienė Vilkinija, nes josios grafystėje būta labai daug 
vilkų, o jeigu ten būtų laikęsi ne vilkai, bet lapės, būtų ji vadinama 
grafiene Lapėnija,— mat tame krašte senjorų buvę įprasta darytis 
vardus nuo to dalyko arba dalykų, kurių jų valdose itin gausu, ta- 
čiau mūsų grafienė geidusi pabrėžti savojo šleifo nepaprastumą ir 
todėl vietoj Vilkinijos vardo pasirinkusi Tripalanos. 

Ir pati grafienė, ir dvylika duenjų ėjo iškilmingais žingsniais, visos 
užsidengusios veidus juodais šydais, tik ne perregimais kaip Tripalanas, 
bet tokiais tankiais, kad kiaurai juos nieko negalėjai įžiūrėti. 

Kai tik sodan suėjo visas duenjų tuntas, kunigaikštis, kunigaikštie- 
nė ir Don Kichotas atsistojo, ir jų pavyzdžiu pasekė visi, stebin- 
tys šitą lėtąją eiseną. 

Galop dvylika duenjų sustojo ir prasiskyrė, ir tuo taku, atsivėrusiu 
tarp dviejų eilių, žengė Liūdesija, vis dar remdamasi į Tripalano 
ranką. Tatai matydami, kunigaikštis, kunigaikštienė ir Don Kichotas 
taipgi nužengė kokia dvylika žingsnių jos pasitikti. 

Grafienė atsiklaupė ant žemės ir prabilo ne tiek laibu ir švelniu, 
kiek žemu ir kimiu balsu: 

— Teikitės, jūsų didybės, laikytis paprasčiau su savo nuolankiu 
tarnu, atsiprašau, tarnaite, nes, šiaip ar taip, skęstu liūdesy, ir nesuge- 
bėsiu atsakyti tuo pačiu: mat nebūta ir neregėta bėda išmušė man 
protą iš galvos ir dievaižin kur nutrenkė, tikriausiai labai jau toli, 
nes kuo stropiau jo ieškau, tuo mažiau turiu vilčių jį surasti. 

— Neprotingu mes palaikytume tą, garbioji grafiene,— atitarė 
kunigaikštis, — kuris iš pirmo žvilgsnio neįžiūrėtų jūsų dorybių, o 
jos, be jokios abejonės, nusipelno mandagumo viršūnės ir gražiausiai 
išpuoselėtų ceremonijų didybės. 

Ir, pasiūlęs jai ranką, pasodino krėslan šalia kunigaikštienės, o 
kunigaikštienė taipgi pasitiko ją kuo prielankiausiai. 

Don Kichotas tylėjo, o Sančas stačiai alpte alpo — taip geidė pa- 
matyti pačios Tripalanos ar bent vienos iš skaitlingų duenjų veidą, 
bet tatai būtų buvę įmanoma, jeigu jos savo valia ir noru būtų pras- 
kleidusios šydus. 

Visi nuščiuvo ir nutilo laukdami, kas pirmas nutrauks tylą, o nu- 
traukė ją donja Liūdesija štai tokiais žodžiais: 

— Esu įsitikinusi, galingiausiasai valdove, gražiausioji valdove 
ir jūs visi, išmintingiausieji ponai, kad jūsų prakilniosios širdys at- 
jaus mano negandžiausią negandą tiek atlaidžiai, tiek tauriai ir gai- 
liai, nes manoji neganda tokia, jog sugebėtų paveikti pačią kiečiausią 
širdį — sugraudinti josios marmurą, suminkštinti josios deimantą ir 
atleisti josios plieną. Bet anksčiau. nei manieji žodžiai pasieks jūsų 
klausą (būtų per grubu sakyti ausis), norėčiau sužinoti, ar jūsų 
būrelyje, tarpe ir draugėje nėra nesutepčiausiojo riterio Don Kichoto 
Lamančiausiojo ir jojo Pansos Ginklanešiausiojo. 

— Pansa šičia, taipgi Donas Kichočiausias,— nespėjus kitiems 
įsiterpti, atsiliepė Sančas, — tad jūs, liūdesingiausioji ir duenjausioji, 
galite kloti, kas tiktai šaus į galviausiąją jūsų galvą, — visi visiausieji 
mes pasirengę ir pasinešę būti jūsų nuolankiais tarniausiais. 

Tuomet atsistojo Don Kichotas ir, kreipdamasis į liūdesingąją 
duenją, tarė: 

— Jeigu jūsų negandos, dama sopulingoji, dar teikia bent vilties 
prošvaistę, jogei kokio klajojančio riterio jėga ir narsybė gali jums 
padėti, aš pasirengęs visas savo jėgas, tegu menkas ir silpnas, atiduoti 
jūsų labui. 

Aš — Don Kichotas Lamančietis, o manasis pašaukimas — 
ginti visus; apginties reikalingus, tad jums, ponia, nėra reikalo lenkti 
savęsp manąją širdį ir kalbėti apylankomis — tiesiai ir šviesiai dėsty- 

kite savo bėdas, ir tie, kurie su atidžia jūsų klausosi, sugebės jums pa- 
dėti ar bent užjausti nelaimėje. 

Sulig tais žodžiais duenja Liūdesija buvo bepuolanti prie Don 
Kichoto kojų, galop vis dėlto pripuolė ir, visomis išgalėmis stengdamasi 
jas apkabinti, tarė: 

— Puolu jums į kojas, o nenugalimasai klajojantis riteri, nes 
josios — klajojančios riterijos pamatas ir tvirtybė! Aš trokštu išbu- 
čiuoti tąsias kojas, nes nuo jų priklauso ir pareina manoji nelaimė 
ir laimė, o narsingasai klajūne, tikrais ir nepramanytais žygdarbiais 
užtemdęs ir pranokęs legendinius Amadžių, Esplandianų ir Beljanių 
žygdarbius! 

Paskui, Don Kichotą palikusi, ji kreipėsi į Sančą Pansą ir, jam 
už rankų griebusi, tarė: 

— O tu, ištikimiausiasai visų ginklanešių, kada nors tarnavu- 
sių klajojantiems riteriams praeities ir dabarties amžiais, ginklanešy, 
kurio dorybės savo dydžiu prašoka Tripalano, šičia esančio manojo 
palydovo, barzdą! Teisėtai gali didžiuotis tuo, jog tarnauji didžiajam 
Don Kichotui, nes drauge tarnauji visai plejadai riterių, kada nors val- 
džiusių ginklą! Maldauju tave vardan tavojo begalinio atsidavimo: 
būki man geruoju užtarytoju ir prašyki savąjį poną paimti savo glo- 
bon štai šią nužeminčiausiąją ir nedalingiausiąją grafienę. 

Į tai Sančas atsakė: 

— Man nei šilta, nei šalta, ponia, kad mano dorybės savo dydžiu 
ir apimlumu prilygsta jūsiškio ginklanešio barzdai. Svarbu, kad ma- 
noji vėlė, amžinybėn keliaudama, būtų su barzda ir ūsais, o šios 
žemės barzdos ir ūsai man kuo mažiausiai ar net suvis nerūpi. Bet 
aš ir neklebinamas ir neglabojamas paprašysiu savo poną (o jis, 
kiek žinau, labai myli mane, ir ypačiai dabartės, kada esu jam labai 
reikalingas vienam dalykui), kad paglobotų ir paremtų jūsų malonybę 
visomis išgalėmis. Klokit savo bėdas, jūsų malonybe, dėstykit viską 
iš eilės ir nieko neimkit į galvą, — sulygsim vienaip ar kitaip. 

Kunigaikštis ir kunigaikštienė, kuriems visas šis nuotykis buvo 
ne paslaptis, leipo juokais mintyse žavėdamiesi grafienės Tripalanos 
nuovoka ir vaidyba, o šioji tuo tarpu atsisėdo į krėslą ir šitaip pra- 
dėjo savo pasakojimą: 

— Garsingoje Kandajos karalystėje, nusidriekusioje tarp didžio- 
sios Trapobanos ir Pietų jūros už dviejų mylių nuo Komorino rago, 
viešpatavo šviesiausioji karalienė donja Maincina, našlė karaliaus 

Salynajo, savojo vyro ir valdovo, su kuriuo sugyveno ir sulaukė duk- 
ters Metonimijos, princesės ir sosto įpėdinės, o šiąją princesę Metoni- 
miją išauginau ir išugdžiau aš savo priežiūroje ir globoje, nes buvau 
seniausia ir prakilniausia josios motinos duenja. 

Diena vijo dieną, mėnuo — mėnesį, ir atsitiko taip, jog mažajai 
Metonimijai suėjo keturiolika, ir buvo ji tokio neregėto grožio, ko- 
kiu gamta apdovanoja tik tobulybės viršūnėn įkopusi. 

Tik nepamanykite, kad protu ji liko vaikas! Anaiptol, buvo ji 
tiek protinga, kiek graži, o grožiu buvo pirmoji pasaulio gražuolė, 
buvo ir tebėra, jei tik pavydžioji lemtis ir beširdės Parkos neperkirpo 
jai gyvasties siūlo, bet to negali būti: Dievas neleistų, kad žemėje 
įvyktų tokia piktadarystė ir kad gražiausia pasauly vynuogių kekė 
būtų nuplėšta neprisirpusi. 

Josios grožis, kurio nesugeba deramai išliaupsinti mano nepaslan- 
kus liežuvis, pavergė devynias galybes valdovų, tiek tenykščių, tiek 
svetimšalių, ir tarp jų išdrįso savo godas nukreipti į nenusakomo 
jos grožio dausas vienas bajoras, paprastas sostinės jaunikaitis, kliau- 
damasis savo jaunatve ir šaunumu, visokeriopais gebėjimais ir ta- 
lentais, proto guvumu ir šmaikštumu... Mat pravartu jums būtų žinoti, 
jūsų didybės, jeigu dar nepasibodėjote mano pasakojimu, kad gitara 
jo rankose kalbėjo žmogaus balsu, be to, jisai posmavo eiles, šoko 
kaip niekas kitas ir mokėjo ręsti narvelius paukšteliams, tad, vargo 
spiriamas, būtų gebėjęs vien tais narveliais duonos kąsnį pelny- 
tis, — žodžiu, visų šitų gebėjimų ir dorybių būtų ganėję kalnui nu- 
versti, o ne tik švelniai mergelei suvilioti. 

Tačiau visas jo švankumas ir išvaizdumas, visi gebėjimai ir ta- 
lentai būtų nieko ar beveik nieko negelbėję šturmuojant manosios 
auklėtinės tvirtovę, jeigu tasai niekšas ir piktadarys nebūtų sugal- 
vojęs pirmiausia palenkti manęs pačios. 

Tasai nevidonas ir bjaurus pašlemėkas nusistatė pirmiausia palaužti 
man širdį ir pelnyti mano palankumą, idant aš, netikęs komendan- 
tas, įduočiau jam saugomos tvirtovės raktus. 

Trumpai drūtai, įtaikavimais apsuko man galvą ir pavergė širdį 
visokiausiais niekučiais ir blizguciais. Tačiau galutinai pasidaviau 
ir sudėjau ginklus tą vakarą, kai, rymodama prie lango, žvelgiančio 
siauron gatvelėn, išgirdau jį dainuojant, o dainavo jis, kiek prisimenu, 
štai Šitą dainelę: 

Atšiauri saldžioji meile, 
širdį sužeidei man skaudžiai, 

ir dabar jai lemta graudžiai 
skųstis nebyliai ir gailiai. 


Toji dainelė man pasirodė tikras perlas, o balsas jo — saldus 
it medus, ir tik vėliau, kai susiprotėjau, kokion bedugnėn pastūmėjo 
mane šitos ir kitos panašios eilės, padariau išvadą, jog poetus privalu 
tremti iš gerų ir teisingai tvarkomų valstybių, kaip patarė Platonas, 
bent jau goslumo dainius, nes jų posmai nieko bendra neturi su 
eilėmis apie Mantujos markizą, žavinčiomis ir ligi ašarų graudi- 
nančiomis vaikus ir moteris, — ne, jie rašo taip, kad eilės varsto širdį 
nelyginant švelnučiai dygliai ir kerta tiesiai jon it žaibas, jog nenu- 
kenčia drabužis. 

Ir dar jis dainavo šit ką: 


Ak mirtie, ateiki tyliai, 
žingsniais sėlink pasaliausiais,— 
saldžiai mirdamas, nejausiu, 
kad gyvenimą aš myliu. 


Ir dar dainavo jis kupletus ir posmus, kurie keri dainuojami ir 
kvapą gniaužia skaitomi. 

O kas būna tada, kai poetai teikiasi imtis tokių eilių, kurios Kan- 
dajoje tuomet buvo itin paplitusios ir vadinosi segidilijomis? Širdis 
netelpa krūtinėje, kojos pačios savaime nešioja kūną, ima netvardomas 
juokas, sukyla visi jausmai. 

Todėl ir sakau jums, jūsų prakilnybės, jog štai tokius poetus priva- 
lu ir teisėta tremti Pipirų žemėn. Beje, kalti ne tiek jie, kiek tie lengva- 
tikiai, kurie juos liaupsina, ir tos kvaišos, kurios jais tiki, ir jeigu aš 
būčiau buvusi tokia doringa duenja, kokia būti man derėjo, manęs 
nebūtų sujaudinę tie naktovidžio koncertai, ir būčiau suabejojusi, ar 
labai jau nuoširdūs tokie posakiai, kaip antai: gyvenu mirties glėbyje, 
liepsnoju leduos, šalčiu drebu ugnyje, viliuos nusivylęs, bėgu vietoj 
palikdamas, ir kiti to paties raugo paistalai, kurių knibždėte knibžda 
jų rašliavoje. 

Bene tie eiliakaliai mylimosioms nesiūlo Arabijos fenikso, Ariad- 
nės vainiko, Febo žirgų, Pietų perlų, Tibaro aukso ir Pankajos bal- 
zamo'““? Čia jie duoda visišką valią plunksnai, nes jiems bepigu žadėti 
tai, ko jie nei ketina, nei gali duoti. 

Bet kurgi aš nuklydau? Ak varge, vargeli mano! Kaip kvaila ir 
neprotinga skaičiuoti svetimas ydas, kai tuo tarpu nespėju apsakyti 

savųjų! Ak, darsyk nedalingoji, vargas tau, vargas! Ne eilės pražudė 
mane, bet lengvatikystė; ne muzika atėmė man valią, bet lengvabūdiš- 
kumas! 

Mano didis neprityrimas ir menkas apdairumas atvėrė kelią ir 
pašalino kliūtis donui Tirlirijui — tuo vardu buvo minėtasis bajo- 
raitis. Ir šitaip, man tarpininkaujant, ne kartą ir ne du jis lankėsi 
pas Metonimiją, ne jojo, bet mano suvedžiotą, ir lankėsi kaip teisėtas 
vyras pas žmoną. Žinia, prisipažįstu nusidėjusi, bet vis dėlto aš ne- 
kalta, nes nieku gyvu nebūčiau sutikusi, kad kas nors, išskyrus tikrą 
vyrą, būtų prisilietęs bent josios kurpaitės galelio. Ne, ne, jokiu 
būdu! Nors ir kokio reikalo imčiausi, svarbiausia man — santuoka. 

Bet čia ir buvo didžiausia bėda, nes juodu buvo skirtingos padė- 
ties: donas Tirlirijas — paprastas bajoras, o princesė Metonimija, 
kaip jau sakyta, — sosto įpėdinė. 

Kurį laiką šis vylius gobstėsi nuo svetimų akių ir dangstėsi mano 
budrumo skraiste, bet vėliau man pasidarė aišku, jog ilgainiui jis 
neišvengiamai išeis viešumon, nes Metonimijos pilvukas nežinia kodėl 
nesiliovė pūstis, ir, baisėdamiesi to pūtimosi, susirinkome visi trys 
pasitarti ir sušnekėjome, jog anksčiau, nei šis apmaudus nesusiprati- 
mas iškilsiąs paviršiun, donas Tirlirijas vikaro akivaizdoje paprašysiąs 
rankos Metonimiją, pateikdamas josios laišką, beje, mano pačios 
padiktuotą, kuriame princesė duodanti žodį būti jo žmona, ir tokį 
tvirtą, kad nė Samsono jėga nebūtų įstengusi jo sulaužyti. 

Buvo imtasi tam tikrų žygių, vikaras pamatė laišką, išklausė 
princesės išpažinties, ji išpažino nuodėmę, ir tuomet jis paliepė jai 
prisiglausti vieno labai doro sostinės algvasilo namuose... 

Tuomet įsiterpė Sančas: 

— Vadinasi, ir Kandajoje esama algvasilų, poetų ir segidilijų? 
Kaip kažin ką, šiame pasaulyje viskas vienodai surikiuota. Bet jūsų 
malonybė, ponia Tripalana, pasiskubinkit: jau vėlus metas, o man 
pasiutiškai norisi sužinoti, kaip pasibaigė visa šita ilga istorija. 

— Gerai, gerai, — atsakė grafienė. 

XXXIX PERSKYRIMAS 


KUR TRIPALANA TOLIAU PASAKOJA 
SAVO STULBINANČIĄ IR ĮSIMINTINĄ 
ISTORIJĄ 


Kiekvienas Sančo žodis kunigaikštienę žavėte žavėjo, o Don Kicho- 
tą veste vedė iš kantrybės, ir kai tik Don Kichotas nutildė savo ginkla- 
nešį, duenja Liūdesija prabilo iš naujo: 

— Galop, ilgai kamantinėjęs princesę ir įsitikinęs, kad ji gieda 
savo giesmę ir nė neketina nei atsižadėti, nei pakeisti savo žodžio, 
vikaras patenkino dono Tirlirijo ieškinį ir atidavė jam Metonimiją 
į žmonas, o karalienė donja Maincina, tatai patyrusi, šitaip tulžim 
apsiliejo, kad po trijų dienų mes ją palaidojome. 

— Ko gero, pasimirė,— įsiterpė Sančas. 

— Savaime suprantama, — atsakė Tripalanas.— Kandajoje gyvų 
niekas nelaidoja, tik mirusius. 

— Būta atvejų, gerbiamasai, kad žmogus nualpsta, o jį ima ir 
pakasa mirusiu palaikę, — atsiliepė Sančas, — ir, regis man, karalie- 
nei Maincinai derėjo veikiau nualpti nekaip pasimirti: mat, kolei 
žmogus gyvas esi, dar gali daug ką pataisyti, o ir princesė ne tokią jau 
baisią kvailystę iškrėtė, kad dėl to reikėtų šitaip galuotis. 

Jeigu toji pana būtų ištekėjusi už pažo ar šiaip už kokio šeimy- 
nykščio, o, kaip girdėjau, tokių dalykų dažnokai pasitaiko, — tai 
jau būtų neatitaisoma bėda, bet ištekėti už bajoro, tokio tauraus ir tokio 
nuovokaus, kokis čia buvo nupieštas, — šventas žodis, jeigu tatai ir 
paikystė, bet ne tokia jau didelė, kaip atrodo, — antai mano ponas, 
kuris štai čia sėdi ir neleis man meluoti, visados man sako, jog lygiai 
kaip mokslo vyrai išeina į vyskupus, taip riteriai — o kiekvienam 
bajorui vieni niekai tapti riteriu,— ir ypač klajojantys, gali išeiti į 
karalius ir imperatorius. 

— Tavo tiesa, Sančai,— pritarė Don Kichotas, — jeigu klajojan- 
čiam riteriui bent kiek šypsosi laimė, jam yra visos galimybės tapti 
pasaulio viešpačiu. Bet pasakokite toliau, godingoji Liūdesija: man 
dingojas, jog šioji istorija, tokia saldi ligi šiolei, turi karčią pabaigą. 

— Ir dar kokią karčią! — atsiliepė grafienė.— Tokią karčią, 
jog, palyginti su ja, pipirai pasirodys mums saldūs, o sugedę vai- 
siai — tikri skanėsiai. 

Taigi karalienė pasimirė, o anaiptol ne nualpo, ir mes ją palai- 

dojome, bet vos tik užbėrėme akis jai žeme ir pasakėme paskutinį 
sudiev, staiga (quis talia fando temperet a lacrymis?'“) ant kara- 
lienės kapo išdygo mediniu žirgu raitas milžinas Smardonas, Mainci- 
nos tikras brolis, baisus smurtininkas ir, be kita ko, burtininkas... 


Ir šit, keršydamas už seseries mirtį, bausdamas doną Tirliriją 
už įžūlumą ir gieždamas pyktį ant Metonimijos už palaidumą, jis 
griebėsi burtų ir užkerėjo visus ten pat, prie kapo: princesę pavertė 
varine beždžione, doną Tirliriją — baisingu nežinomo metalo kro- 
kodilu, o tarp jųdviejų pastatė taipgi metalinį stulpą ir siriškais raš- 
menimis išvedžiojo jame užrašą, kūris; išverstas į kandajų kalbą, 
paskui — į ispanų, skamba šitaip: 

„Šiuodu atžūlūs įsimylėjėliai tolei neatgaus pirmykščio pavidalo, 
pakol su manimi riesusigrums dvikautėje narsingasai Lamančietis, 
nes tiktai jo didžiai narsybei lemtis skyrė šį neregėtą nuotykį“. 

Paskui išsitraukė iš makšties dideliausią plačiaašmenį kreivą kardą, 
nutvėrė mane už plaukų ir užsimojo — jau pjaus man gerklę, jau 
kirs galvą nuo pečių. 

Aš persigandau; liežuvis prilipo prie gomurio, skaudu pasidarė 
be saiko, bet, šiaip ar taip, sukaupiau paskutines jėgas ir gailingu vir- 
pančiu balsu pripasakojau jam tokių ir tokių dalykų, kad galop jis 
atidėjo savo žiaurųjį nuosprendį. 

Trumpai drūtai, jisai paliepė sušaukti visas rūmų duenjas — 
tas, kurias dabar matote šičia,— juodžiausiomis spalvomis nupiešė 
mūsų kaltę, išpliekė duenjų būdą, jųjų bjaurias ydas ir dar bjaures- 
nes užmačias, suvertė visoms manąją kaltę ir pareiškė, jog neketinąs 
pasmerkti mūsų myriopi — uždėsiąs kitokią, lėtai vykdomą bausmę, 
idant merdėtumėme gėdingai ir nepaliaujamai. 

Ir sulig tais žodžiais, tą pačią valandėlę ir akimirką, visos mes 
pajutome, kaip plečiasi veido poros ir kaip žandus tarytum bado 
adatos. Griebėmės už veidų ir užčiupome tai, ką tuojau pamatysite... 

Liūdesija ir kitos duenjos beregint pakėlė nuo veidų šydus, ir 
pasirodė, kad visos jos apžėlusios barzdomis — šviesiomis, juodomis, 
žilomis, širmomis, — ir šitoks vaizdas nustebino kunigaikštį ir kuni- 
gaikštienę, pribloškė Don Kichotą ir Sančą ir sukrėtė visus kitus. O 
Tripalana pasakojo toliau: 

— Šitaip nubaudė mus tasai niekšas ir pašlemėkas Smardonas: 
šiurkščiais šeriais padengė gležnus ir švelnius mūsų skruostus. O. 
kad būtų pasigailėjęs mūsų Dievas ir milžinas verčiau būtų savo dide- 

liausiu kardu galvas mums nukapojęs, užuot veidų skaistį užtemdęs 
štai šitais gaurais, dabar skruostus aptraukusiais!.. 

Mat gerai pasvarsčius (ak, kaip norėčiau, kad sulig šiais žodžiais 
akys mano virstų versmėmis, tačiau nuo amžinų minčių apie mūsų 
sausos it stagarai, ir todėl man teks apsieiti be ašarų), taigi sakau: 
kurgi dėtis barzdotai duenjai? Kuris tėvas ir kuri motina ją užjaus? 
Kas gi ateis jai pagalbon? Juk netgi tada, kai duenjos oda glotni ir 
veidai sudarkyti tepalais ir skaistalais, netgi tada retas ją įsižiūri, o ką 
jau kalbėti, kada jos žandai — nelyginant miškas? 

O draugės mano duenjos! Nelemtą valandą atėjome mes į pasau- 
lį, ir negeru laiku pradėjo mus tėvai! 

Ir sulig šiais žodžiais ji tarytum nualpo. 


XL PERSKYRIMAS 


APIE DALYKUS, 
SUSIJUSIUS IR ŠĮ TĄ BENDRA TURINČIUS 
SU ŠIUO NUOTYKIU 
IR SU ŠIA ĮSIMINTINA ISTORIJA 


Štai šitokių istorijų kaip šioji mėgėjai turi nuoširdžiai ir tyrai 
dėkoti Sidui Hamadui, pirmajam josios autoriui, kuris, kruopščiai 
ją gvildendamas, išdėstė ir ryškiai nušvietė kiekvieną smulkmenėlę, 
nelenkdamas nė menkiausio mažmožio. Jisai rikiuoja mintis, atsklei- 
džia godas, atsako į užuominas, išblaško abejones, atremia numano- 
mus prieštaravimus, — žodžiu, įspėja mažiausius pačios smalsiausios 
prigimties užgaidus. 

O pašauktasai autoriau'! O palaimingasai Don Kichote'! O gar- 
singoji Dulsinėja! O šmaikščialiežuvi Sančai Pansa! Visi drauge ir 
kiekvienas skyrium gyvuokite amžių amžius — gyvųjų malonumui 
ir visuotinei pramogai! 

Toliau istorijoje sakoma, jog, tik išvydęs nualpusią Liūdesiją, San- 
čas sušukęs: 

— Prisiekiu doro žmogaus garbe ir visų amžinatilsį Pansų amžiną- 
ja palaima, kaip gyvas nesu girdėjęs nei regėjęs, o ir ponas nėra pa- 
sakojęs tokio nuotykio, be to, nė galvon nebūtų atėję šitokie da- 
lykai! 


269 XL perskyrimas 


Nenoriu dabartės keiktis, bet pasakysiu tik tiek: velniai tave rau- 
tų, burtininke tu šioks ir toks ir milžine Smardonai! Nejaugi nesuge- 
bėjai sugalvoti kitoniškos bausmės štai šioms nusidėjėlėms, užuot jas 
barzdomis apleidęs? Ką, bene geriau nebūtų buvę ir labiau joms ne- 
būtų pritikę, jeigu, užuot žandus joms apželdinęs, būtum viršunosę 
nugnybęs, ir tegu sau sniaukroja į sveikatą? Kertu lažybų, kad jos 
neturi nė kuo apsimokėti barzdaskučiui. 

— Tas tiesa, pone, — atsiliepė viena iš dvylikos duenjų,— mes 
neturime kuo atsiteisti už skutimą, todėl kai kurios mūsų gelbstisi 
taupumo sumetimais va šitaip: imame lipnų trauką arba šiaip kokią 
įsakuotą skiautę, prispaudžiame prie veido, o paskui ūmai atplėšiame, 
ir skruostai pasidaro švarūs ir glotnūs it akmeninės piestos dugnas. 
Tiesa, Kandajoje esama tokių moterų, kurios vaikščioja po namus, 
trauko gyvplaukius, pešioja antakius, taiso visokiausius tepalus da- 
moms, tačiau „mes, mūsų ponios duenjos, niekados į jas nesikrei- 
piame: jos mums ne giminės ir ne seserys, nei tikros, nei suvestinės, — 
jos stačiai sąvadautojos, ir jeigu garbusis Don Kichotas mums nepa- 
gelbės, taip ir nueisime į kapus barzdotos. 

— Greičiau pats sau nusirausiu barzdą maurų krašte'“*, negu 
leisiu jums vaikščioti barzdotoms,— atsiliepė Don Kichotas. 

Sulig tais žodžiais Tripalana atsipeikėjo ir tarė: 

— Begulint be nuovokos, narsingasai riteri, mano klausą pasiekė 
jūsų pažado atbalsis, ir tatai padėjo man atsigauti ir grąžino sąmonę. 
Taigi iš naujo meldžiu jus, šviesiausiasai klajojantis riteri ir nesutram- 
domasai viešpatie: lai tampa kūnu jūsų maloningasai žodis. 

— Ilgai laukti nereikės,— atsakė Don Kichotas,— tik paliep- 
kite man, ponia, kas priklauso daryti, o narsingoji mano širdis visados 
pasirengusi jums tarnauti. 

— Visa bėda,— tarė Liūdesija,— jog sausumos keliu nuo čia 
ligi Kandajos karalystės bus penki tūkstančiai mylių, gal viena kita 
mylia daugiau ar mažiau, bet jeigu skrisite oru ir tiesiai, susidarys viso 
labo trys tūkstančiai du šimtai dvidešimt septynios. 

Be to, jums būtų pravartu žinoti dar tokį dalyką: Smardonas pa- 
sakė, kad jeigu laimė man pasuksianti riterį išvaduotoją, jisai, Smar- 
donas, nusiųsiąs anam atsakantį ristūną ir be jokios kliaudos, kokių 
turį nuomojamieji mulai, nes būsiąs tai tas pats medinis arklys, kuriuo 
narsingasai Pjeras pasigrobė žaviąją Magaloną, o valdomas tasai 
arklys kakton įspręstu kaiščiu, atstojančiu žąslus, ir skrieja jis oru 
taip spėriai, lyg velnių būtų jojamas. 

Tą arklį, pasak senovės padavimo, sumeistravęs išminčius Mer- 
lenas ir vėliau paskolinęs savo bičiuliui Pjerui, ir šis atlikęs juo tolimą 
kelionę, pagrobęs, kaip jau sakiau, žaviąją Magaloną, pasodinęs ją 
ant sturplio ir nulėkęs oru, o visi tie, kurie Žiopsoję į juos nuo žemės, 
apkvaišę iš nuostabos. Tačiau Merlenas skolindavęs arklį tik savo 
numylėtiniams arba tiems, kurie brangiau mokėdavę, nors apskritai 
mums nežinoma, ar po didžiojo Pjero buvo kas juo jodinėjęs. 

Smardonas burtais jį nujojo, ir dabar laiko sau ir lekioja skersai 
išilgai po visus pasaulio kraštus: šiandien jis čia, rytoj Prancūzijoje, 
poryt Potosyje!““. Svarbiausia, jog tasai arklys nei ėda, nei miega, 
nei pasagų neprašo ir be sparnų skrieja oru taip lygiai, kad raitelis 
gali turėti rankoje sklidiną taurę ir nenulieti nė lašo, — tokia vienoda 
ir tolygi to arklio eigastis. Šit kodėl žavioji Magalona su tokiu pasi- 
mėgimu juo keliavo. 

Į tai Sančas tarė: 

— Jeigu jau išėjo kalba apie vienodą ir tolygią eigastį, tai mano 
palšelis nors oru ir neskraido, tačiau žeme su bet kokiu eidininku 
galėtų bėgti lenkčių. 

Visi susijuokė, ir Liūdesija kalbėjo toliau: 

— Taigi šitas arklys (jeigu tik Smardonas panorės, kad pasibaigtų 
mūsų negandos) atsidurs šičia nė pirmajai sutemų valandai neįpu- 
sėjus, nes Smardonas mane perspėjo, jog nedelsiant ir kuo skubiau- 
siai atsiųsiąs man arklį: tai ir būsiąs ženklas, kad aš pagaliau susiradusi 
ieškomą riterį. 

— O kiek žmonių išsitenka ant to arklio? — paklausė Sančas. 

Liudesija atsakė: 

— Du: vienas balne, antras ant sturplio, ir paprastai būna tai 
riteris ir ginklanešys, aišku, jeigu nepasitaiko kokios pagrobtos mer- 
gelės. 

— Įdomu, ponia Liūdesija, kuo vardu tasai arklys, — tarė Sančas. 

— Ne tuo, kokiu buvo Belerofonto žirgas, vadinamas Pegasu, — 
atsakė Liūdesija,— nei tuo, kokiu buvo Aleksandro Didžiojo žirgas, 
vadinamas Bucefalu, nei tuo, kokiu buvo Pašėlusio Rolando žirgas, 
šaukiamas Brijadoru, nei juo labiau Bajardu kaip Rinaldo Montal- 
baniečio žirgas, nei Frontinu kaip Rudžero žirgas, nei Bootu ar 
Peritoju, kaip, regis, vadinosi Saulės žirgai'““, ir ne Orelija, kaip va- 
dinosi žirgas, kuriuo nelaimingasis Rodrigas, paskutinysis gotų kara- 
lius, jojo mūšin, kur neteko gyvasties ir karalystės. 

— Kertu lažybų,— tarė Sančas, — kad jeigu tasai arklys nebuvo 

pavadintas nė vienu tų garsingų vardų, kuriais buvo šaukiami tokie 
šaunūs žirgai, tai jau tikriausiai nesivadina manojo pono žirgo var- 
du — Rosinantu, savo taiklumu lenkiančiu visus šičia paminėtus. 

— Be abejo,— atsakė barzdotoji grafienė,— vardas parinktas 
jam labai nuovokiai: vadinasi jis Medkaiščiu Eikliuoju, o iš to kiekvie- 
nam aišku, jog pagamintas jis iš medžio, turi kaištį kaktoje ir garsėja 
eiklumu, taigi vardu jis galėtų drąsiai varžytis su garsinguoju Ro- 
sinantu. 

— Vardas lyg ir neblogas, — tarė Sančas.— Na, o kuo jis val- 
domas? Turi kokį pamautą ar brizgilą? 

— Juk sakiau, kad valdomas kaiščiu,— tarė Tripalana.— Raite- 
lis kreipia kaištį čia į vieną, čia į kitą pusę ir lekia kur tinkamas — 
tai padebesiais, tai pažeme, kone liesdamas kojomis žemę, tai pačiu 
viduriu, o to vidurio ir pridera žiūrėti ir laikytis visais atvejais, kai 
elgiamasi su protu. 

— Norėčiau pamatyti tą arklį, — tarė Sančas, — o kad sėsčiau 
ant jo, ar balnan, ar ant sturplio, — tai lygu prašyti, kad mėnulį nukel- 
čiau nuo dangaus. Ant savojo palšelio, ir tai laikausi tik vargais ne- 
galais, nors mano balnas už šilką švelnesnis, o jūs norėtumėt, kad 
nusėdėčiau ant medinio sturplio, nepasikišęs po apačia nei mituko, 
nei priegalviuko. 

Po perkūnais, nė nemanau kratytis ant to medgalio, kad kam nors 
barzda nukristų: tegu kiekvienas grandosi kaip jam patinka, o aš nė 
neketinu leistis su šeimininku tokion tolimon kelionėn, juo labiau 
kad mano pagalbos reikia ne tiek toms barzdoms skusti, kiek Dulsinė- 
jai atkerėti. 

— Ir dar kaip reikia, meldžiamasis, — atsiliepė Tripalana,— man 
regis, be jūsų pagalbos mes tikrai neapsieisi me. 

— Dieve gink! — sušuko Sančas.— Kas ginklanešiui rūpi pono 
nuotykiai? Paskui visą šlovę sau pasiima, o ginklanešiui vieni vargai 
lieka. 

Išgrauš! Jei bent istorijų autoriai rašytų: „Toksai ir toksai ri- 
teris pergalingai baigė tokį ir tokį nuotykį, o padėjo jam ginklane- 
šys tokis ir tokis, ir jeigu ne tasai ginklanešys — nieko jam nebūtų 
išėję“. Betgi jie rašo trumpai drūtai: „Donas Paralipomenonas, Trijų 
Žvaigždžių riteris, susidūręs su šešiais siaubūnais, pergalingai užbaigė 
nuotykį“, o apie ginklanešį, visąlaik buvusį drauge su šeimininku, — 
nė žodelio, lyg nė pasauly jo nebūtų buvę! 

Tai va, ponai, kartoju: tegu mano ponas joja sau vienas, laimin- 

gos kelionės, o aš liksiu šičia, ponios kunigaikštienės draugėje, ir, 
galimas daiktas, jam parvykus, ponios Dulsinėjos byla bus gerokai 
pasistūmėjusi į priekį, nes ketinu laisvu ir atspėjamu laiku įkirsti 
sau tiek rykščių, kad gyvos vietos nebeliktų. 

— Šiaip ar taip, gerasai Sančai, prireikus jums teks lydėti savo 
poną, visi dori Žmonės jus to prašys,— tarė kunigaikštienė, — juk 
būtų stačiai nepadoru, jeigu dėl jūsų tuščios baimės štai šitų damų 
veidai ir toliau būtų apžėlę. 

— Gink Dieve, sakau dar sykį! — sušuko Sančas.— Jeigu reikėtų 
aukotis dėl jaunučių vienuoliukių arba prieglaudos našlaičių, žmogus 
dar galėtumei kęsti vargus ir nepriteklius, bet galuotis dėl to, kad 
nusišertų barzdos duenjoms? Pašvilpkit! Tegul aliai viena vaikš- 
čioja barzdotos — nuo vyriausios lig jauniausios, nuo didžiausios 
pamaivos iki paskutinės pakraipos. 

— Nemėgstate jūs duenjų, mielasai Sančai, — tarė kunigaikštie- 
nė, — nė per pėdą neatsiliekate nuo savojo tolediškio vaistininko. Bet 
dievaž, blogai darote, nes ir mano namuose esama pavyzdingų duen- 
jų: Štai kad ir donja Rodriges — vien į ją pasižiūrėjus, aišku, jog 
sakau tiesą. 

— Grynų gryniausią, jūsų šviesybe, — įsiterpė donja Rodriges, — 
o Dievas kiaurai viską mato ir žino, ir kokios mes, duenjos, būtume, 
geros ar blogos, barzdotos ar bebarzdės, motinos pagimdė mus lygiai 
kaip ir kitas moteris, ir jeigu Dievas paleido mus pasaulin, vadinasi, 
numatė mums tikslą, ir aš pasikliauju jo gailestingumu, o ne kieno 
nors barzda. 

— (Gana, ponia Rodriges, — tarė Don Kichotas, — tikiuosi, ponia 
Tripalana ir jūs visos, josios palydos duenjos, dangus palankia akimi 
pažvelgs į jūsų sielvartą ir Sančas darys visa tai, ką įsakysiu. Tegu 
tik greičiau pasirodo Medkaištis, ir aš beregint susigrumsiu su Smar- 
donu: esu tikras, jog nė vienas skustuvas šitaip spėriai nenurėš jūsų 
malonybėms barzdų, kaip manasis kalavijas nurėš galvą Smardonui 
nuo pečių, — Dievas pakenčia piktadarius, bet ir jam pristinga kan- 
trybės. 

— Ak! — sušuko tuomet Liūdesija.— Tegu visos padangių žvaigž- 
dės maloningai pažvelgia į jūsų didybę, narsingasai riteri, ir tegu 
linki jums visokeriopos sėkmės ir įkvepia narsybės, idant būtute 
skydas ir apgintis visai pažemintajai ir prispaustai duenjų giminei, 
vaistininkų šmeižiamai, ginklanešių dergiamai ir pažų apgauliojamai, 

ir teprasmenga į pragaro dugną toji nenaudėlė, kuri žydinčioje jau- 
nystėje, užuot ėjusi į vienuolyną, tampa duenja! 

Vargas mums, duenjoms! Jeigu netgi pagal tėvo liniją būtumėme 
kilusios iš paties Trojos Hektoro, mūsų ponios vis tiek nenustotų į 
mus kreiptis „jūs“ nelyginant į kambarines. lyg tardamosi esančios 
karalienės. 

O milžine Smardonai! Nors tu ir burtininkas, bet vis dėlto tvirtai 
laikaisi savo žodžio, tad siųski čionai neprilygstamąjį Medkaištį, idant 
galop pasibaigtų mūsų neganda, nes jeigu užeis karščiai, o mes vis 
dar būsime barzdotos,— tuomet vargas mums, nedalingosioms! 

Tripalana pasakė šiuos žodžius su tokiu įsijautimu, jog visiems 
akys padrėko, o Sančui net ašarą išspaudė, ir jis nusistatė širdy lydėti 
poną nors į pasaulio kraštą, jeigu tik tatai padėsią pašalinti gaurus nuo 
tauriųjų veidų. 


XLI PERSKYRIMAS 


APIE TAI, 
KAIP PASIRODĖ MEDKAIŠTIS 
IR KAIP PASIBAIGĖ ŠIS UŽSITESĘS 
NUOTYKIS 


Tuo tarpu nusileido naktis, ir sykiu atėjo sutartoji valanda, kada 
priderėjo pasirodyti garsingajam žirgui Medkaiščiui, kurio vėlavi- 
mas jau ėmė kelti nerimą Don Kichotui — jam dingojosi, kad jeigu 
Smardonas delsia siųsti arklį, vadinasi, arba šis nuotykis esąs skirtas 
kitam riteriui, arba patsai Smardonas nesiryžtąs stoti prieš jį dvi- 
kautėn. 

Tačiau kaip tik tuo metu sodan netikėtai įžengė keturi žaliomis 
gebenėmis apsidarę laukiniai, nešini ant pečių dideliu mediniu ark- 
liu. Pastatė jį ant žemės, ir vienas laukinis tarė: 

— Ant šito padaro lai sėda riteris toksai, kuris drąsos turės 
užtektinai. 

— Aš tai nesėsiu,— tarė Sančas, — nei drąsos turiu, nei rite- 
ris esu. 

O laukinis kalbėjo toliau: 

*— O jei ginklanešį tas riteris turės, lai įsitaiso jis ant sturplio, 


Antra dalis 274 


ir lai kliaujasi abu Smardonu drąsinguoju, nes joks kitas kalavijas, 
išskyrus smardoniškąjį, nei jokia kita klasta jiems nebaisu; jiems rei- 
kės tik pasukioti štai šitą kaištį, kaklan įspręstą, ir žirgas oru nuneš 
juodu tenai, kur jųjų laukia Smardonas, o kad nesvaigtų galva nuo 
aukščio ir padangių, jiems reikės užsirišti akis ir nusirišti tada, kai 
žirgas sužvengs,— tatai bus ženklas, jog kelionė pasibaigė. 

Sulig šiais žodžiais laukiniai paliko Medkaištį ir iškilniai nužings- 
niavo ten, iš kur atėję. 

Tik išvydusi žirgą, Liūdesija kone ašarodama kreipėsi į Don 
Kichotą: 

— Narsingasai riteri, Smardonas tesėjo žodį: žirgas jau čia, o 
barzdos mums nenustoja želti, ir kiekviena mūsų kiekvienu barzda- 
plaukiu tave meldžia apkirpti mus ir apskusti, ir to dėlei tau priklauso 
sėsti raitam drauge su ginklanešiu ir laimingai pradėti savo nepapras- 
tąją kelionę. 

— Taip ir padarysiu, garbioji grafiene Tripalana, su mielu noru 
ir su didžiausiu malonumu, o kad ilgiau negaiščiau, netgi neimsiu 
priegalvėlio pasėstui ir nesisegsiu pentinų,— šitaip karštai trokštu 
pamatyti jus, ponia, ir visas duenjas glotniais ir plynais veidais. 

— O aš to nedarysiu, — tarė Sančas, — nieku būdu, nei norom, 
nei nenorom, ir jeigu tų barzdų neįmanu skusti, kol neužsėsiu arkliui 
ant sturplio, tai tegu ponas pasiieško kito ginklanešio sau į palydovus, 
o ponios duenjos susigalvoja kaip nors kitaip nusigludinti veidus, — 
aš ne koks raganius, kad mėgaudamasis skrajočiau padebesiais. Ir ką 
pasakys manieji saliečiai, sužinoję, kad jų valdovas — vėjo pane- 
šamas? 

Ir, be to, šit ką pasakysiu: iš čia ligi Kandajos trys tūkstančiai 
mylių su kaupu, ir jeigu arklys nusivarys arba milžinas užsirauks, 
šešeri meteliai prabėgs, kol parsikasim atgal, o tada jau valdžią gau- 
siu nebe saloj, o pasuolėj. 

Juk ne veltui sakoma: kas pirmesnis — tas geresnis, kas pas- 
Kui — tas kaip šuo, arba dar: dovanai reik greito arklio, ir teatlei- 
džia man šitų ponių barzdos, nes bepigu šventajam Petrui Romoj, — 
atseit man ir šičia neblogai: gyvenu kaip Dievo ausy, o ir namų šei- 
mininkas didžią malonę žada, prie valdžios nori pasodint. 

Į tai kunigaikštis atsakė: 

— Mielasai Sančai, jums žadėtoji sala niekur nepabėgs ir nenu- 
plauks, ji taip giliai suleidusi šaknis, kad jos siekia žemės gelmes, ir 
net įsiręžęs nei išrausi ją, nei iš vietos išjudinsi. 

Be to, ne blogiau už mane žinote, jog niekas dykai nedalija gerų 
vietų, už jas reikia vienaip ar kitaip atsiteisti, o aš pageidauju, kad 
mainais į valdžią keliautumėte su savo ponu Don Kichotu ir laimin- 
gai užbaigtumėte ir apvainikuotumėte šitą nepamirštamą nuotykį. 

Nesvarbu, ar grįšite raitas ant Medkaiščio taip greitai, kaip žada 
jo eiklumas, ar, nepalankioms aplinkybėms susiklosčius, parsigausite 
pėsčias ir parsirasite kiūtindamas nuo vienos smuklės iki kitos, nuo 
vienos užeigos iki kitos, — žodžiu, nors ir kada parvyktumėte, sala 
bus kur buvusi, jūsų saliečiai nekantriai lauks kaip laukę, kada pa- 
galiau imsite juos valdyti, aš taipgi savo žodžio nekeisiu, ir jūs, garbusai 
Sančai, niekuo neabejokite, priešingai, įžeisite mano geriausius jaus- 
mus, kuriuos jums puoselėju. 

— Amen poteriams, pone! — pareiškė Sančas.— Aš — vargšas 
ginklanešys, ir šitokios mandagybės ne prie mano nosies. Tegu 
sėdasi mano ponas, paskum užriškit man akis, pasimelskit už mane 
Dievui ir sakykit: kai mes skriesim tose aukštybėse, ar galėsiu prašyti 
Viešpaties užtarimo ir šauktis angelų pagalbos? 

Į tai Tripalana jam atsakė: 

— Sančai, jūs galite drąsiai prašyti užtarimo ir Dievą, ir ką tik 
panorėsite: mat Smardonas, kad ir burtininkas, bet krikščionis ir 
burtų imasi su didžia nuovoka ir atidžia, stengdamasis neužsitraukti 
niekieno rūstybės. 

— Ką gi, tuomet tepadeda man Dievas ir Gaetos švenčiausioji 
Trejybė, — tarė Sančas. 

— Nuoano nepamirštamo nuotykio susidūrus su milo veltuvais, — 
tarė Don Kichotas, — dar niekad nesu matęs Sančo tokio persigan- 
dusio kaip dabar, ir jeigu būčiau lygiai toks prietaringas kaip kiti, 
jo baugštumas gal būtų kiek suvirpinęs mano ryžtą... Eikite čionai, 
Sančai, garbiesiems ponams leidžiant, norėčiau šnektelėti su jumis 
prie keturių akių. 

Ir, pasivedėjęs Sančą po medžiais, nutvėrė jam už abiejų rankų 
ir tarė: 

— Matai, Sančai, kokia tolima kelionė mudviejų laukia, ir tik 
vienas Dievas žino, kada mudu pargrįšime ir ar ištaikysime patogią 
progą ir atspėjamo laiko, šit kodėl norėčiau, kad nueitumei į savo kam- 
barį lyg pasiimti ko nors kelionėn ir akimoju įkirstumei sau bent 
penkis šimtus kirčių iš tų trijų tūkstančių trijų šimtų, tau priklausomų, 
ir jau šis tas būtų padaryta, nes, kaip žinai, kas gerai pradėjo, tas 
pusę darbo atliko. 

— Dievaž, jūsų malonybei, matyt, visai galva nuseko! — sušuko 
Sančas.— Kurgi čia dabar neprisiminsi patarlės: „Man jau pilvas 
lipa ant nosies, o tau mano skaistybės prireikė“! Aš turėsiu ant grynos 
lentos sėdėti, o jūsų malonybė reikalaujat, kad užpakalį sau nu- 
siengčiau? 

Kaip kažin ką, jūsų malonybe, proto neturit nė lašo. Keliaukim 
geriau tų duenjų skusti, o šit vėliau, kai pargrįšim, duodu jums gin- 
klanešio garbės žodį, taip mikliai atliksiu savo priedermę, kad jūsų 
malonybė džiaugsitės, ir baigtas kriukis. 

Į tai Don Kichotas atsakė: 

— Ką gi, gerasai Sančai, paguodei mane savo žodžiu, ir tikiu, 
kad jo laikysies, nes, šiaip sakysi ar taip, o žmogus tu tiesus, nors ir 
minkštos galvos. 

— Jau geriau būti minkštos galvos nei tokiam kietagalviui kaip 
jūsų malonybė,— atitarė Sančas.— Beje, šioks aš ar toks, bet savo 
žodį tesėsiu. 

Ir juodu pasuko prie Medkaiščio, ir, sėsdamasis raitas, Don Ki- 
chotas tarė: 

— Užsiriškite akis, Sančai, ir lipkite čionai: juk tasai, kuris kvie- 
čiasi mudu į tokį tolimą kraštą, neims mūsų apgaudinėti, nes ne to- 
kia jau didelė garbė apgaudinėti tuos, kas tavimi tiki, ir jeigu netgi 
atsitiktų priešingai, nei aš galvoju, jokia klasta negalės užtemdyti tos 
šlovės, kurios mudu nusipelnome ryždamiesi šitokiam žygdarbiui. 

— Keliaujam, pone, — tarė Sančas, — man širdis kraujais plūsta, 
bežiūrint į šitų ponių barzdas ir ašaras, ir aš nė kąsnio negalėsiu 
nuryti, kol nepamatysiu, kad jų veidai lygiai tokie glotnūs, kokie buvo. 
Lipkite, jūsų malonybe, ir akis riškitės pirmas, nes aš sėdėsiu ant 
sturplio, vadinasi, aišku, jog tam priklauso lipti pirmam, kas bal- 
ne joja. 

— "Tavo tiesa, — sutiko Don Kichotas. 

Ir, išsiėmęs iš kišenės nosinę, paprašė Liūdesiją kaip galima geriau 
užrišti jam akis, o kai ji užrišo, jisai staiga nusitraukė raištį ir tarė: 

— Jei neklystu, Vergilijus yra rašęs apie Trojos Paladiumą, to- 
kį medinį arklį, kurį graikai paaukoję deivei Paladei, o jo pilve 
buvę pilna ginkluotų karių, vėliau iš pamatų sugriovusių Troją, tad 
būtų ne pro šalį pirmiausia pažiūrėti, ko esama Medkaiščio vidu- 
riuose. 

— Neverta,— tarė Liūdesija,— aš pasitikiu Smardonu ir žinau, 
kad jis nei klastūnas, nei išdavikas. Lipkite, jūsų malonybe godin- 

gasai Don Kichote, ir nieko nesibaiminkite,— galvą dedu, kad jums 
nieko bloga neatsitiks. 

Don Kichotas tarė sau, jog, rūpindamasis savo saugumu, gali pa- 
kenkti apie jo narsą susidariusiai nuomonei, todėl be žodžių atsisėdo 
ant Medkaiščio ir išmėgino kaištį, kuris, pasirodo, lengvai sukiojosi; 
o kad balnakilpių nebuvo, kojos kabaliavo ore, ir jisai priminė fla- 
mandų kilime pieštą arba austą figūrą, vaizduojančią romėnų triumfą. 

Sančas užsirangė ant arklio nenorom ir iš lėto, paskui kaip ga- 
lėdamas geriau įsitaisė ant sturplio, pajuto, kad šis anaiptol ne 
minkštas, bet, priešingai, ganėtinai kietas, ir paklausė kunigaikštį, 
ar negalėtų gauti kokio dembliuko ar priegalvėlio — nors iš ponios 
kunigaikštienės poilsio kambario ar bent nuo kurio tarno lovos, nes, 
girdi, to arklio sturplys primenąs veikiau marmurą negu medį. 

Į tai Tripalana atsakė, jog Medkaištis nepakenčiąs jokių gūnių 
ir jokių gražmenų ant nugaros, — geriausia jam būsią atsisėsti mote- 
riškai, tuomet nebūsią taip kieta. 

Sančas taip ir padarė ir, su visais atsisveikinęs, leido užrišti sau 
akis, bet tuojau pat atsirišo ir, graudžiu žvilgsniu apmetęs visus, 
sode esančius, su ašaromis akyse paprašė nepalikti jo vieno šią sunkią 
valandą ir sukalbėti už jį po keletą „Tėve mūsų“ ir „Sveika, Ma- 
rija“, idant ir jiems tokią sunkią valandą Dievas atsiųstų žmogų, 
už juos pasimelsiantį. 

Į tai Don Kichotas tarė: 

— Bene tave karti kas veda, niekše, ar jau galus graibstai, kad 
meldi žmones tokių dalykų? Argi tu, baily ir nevidone, nesėdi toje 
pačioje vietoje, kur sėdėjo žavioji Magalona, jei tikėsime metraš- 
čiais, iš ten nužengusi ne į kapus, o stačiai Prancūzijos sostan'?!. 
Nejaugi aš, jojantis greta tavęs, negaliu gretinti savęs su narsinguoju 
Pjeru, kurio vietą dabar užimu? Užsiriški akis, užsiriški, bailus padare, 
ir neišsiduoki, kad bijai, — bent jau man girdint. 

— (Gerai, riškit, — tarė Sančas.— Nenorit, kad Dievui melsčiausi, 
nenorit, kad kiti už mane melstųsi, tai ko gi stebėtis, jog bijau, kad 
mus gali užpulti visas pulkas velnių ir nusitempti į Peralvilją'**? 

Juodu užsirišo akis, ir Don Kichotas, įsitikinęs, jog viskas kaip 
pridera, nusitvėrė kaiščio, ir vos tik jo prisilietė pirštais, duenjos ir 
visi, kas tenai buvo, pratrūko: 

— "Tesaugo tave Dievas, narsingasai riteri! 

— Su Dievu, neįbauginamas ginklanešy! 

— Štai jau pakilote oran ir dabar lekiate greičiau už strėlę! 

— Štai jau visi tie, kurie žiūri į jus iš apačios, stebisi neatsis- 
tebėdam!i!.. g 

— Sėdėk tiesiai, drąsingasai Sančai, nesiūbuok! Ziūrėk, nenukrisk, 
o tau bus blogiau, jei nukrisi, nei tam pramuštgalviui jaunikaičiui, 
kuris susimanė pasivažinėti savo tėvo Saulės vežimu '**! 

Girdėdamas tuos šūkavimus, Sančas prisiglaudė prie pono, apglė- 
bė jį rankomis ir paklausė: 

— Pone, kaip čia gali būti? Jie sako, kad mes jau pačiose aukš- 
tybėse, o mes girdim jų balsus, ir dar taip aiškiai, jog atrodo, kad 
jie šneka čia pat, šalia mūsų? 

— Nekreipki dėmesio, Sančai: visi šitie dalykai ir skrydžiai to- 
kie svetimi kasdienybei, jog netgi per tūkstanų mylių gali matyti 
ir girdėti ką tinkamas. Ir negulki taip ant manęs, o nuversi. Tikrai 
nesuprantu, ko tu nerimsti ir baiminiesi,— galiu prisiekti, kad nieka- 
dos gyvenime man nėra tekę joti tokios lengvos bėgsenos arkliu: 
atrodo, lyg nebūtume judėję iš vietos. Ginki šalin baimę, bičiuli, 
viskas einasi kaip reikiant, ir mums pučia palankus vėjas. 

— Tas tiesa, — pritarė Sančas, — iš šito šono man duoda toks stip- 
rus vėjas, lyg tai ne vėjas dumtų, bet tūkstančiai dumplių. 

Taip ir buvo, nes vėją kėlė keletas didelių dumplių. Kunigaikštis 
ir kunigaikštienė buvo taip gerai apgalvoję nuotykį su ūkvaizdžiu 
ir taip tobulai priderinę menkiausią smulkmeną, kad viskas atrodytų 
kaip tikrovėje. 

Pajutęs vėją, Don Kichotas tarė: 

— Nė kiek neabejoju, Sančai, kad jau būsime pasiekę antrąja 
oro sritį '**, kur susidaro kruša ir sniegas. Perkūnai, žaibai ir amalai 
susidaro trečiojoje srityje, ir jeigu mes ir toliau taip greitai kilsime, 
netrukus atsidursime ugnies srityje, tik štai nežinau, kurion pusėn 
sukti kaištį, kad nenulėktume ten, kur galima sudegti. 

Kaip tik tuo metu į veidus jiems tvokstelėjo karštis — tai tarnai 
padegė užvyniotus ant nendrių stiebų gniužulus pakulų, o pakulos, 
kaip žinoma, lengvai užsiplieskia ir užgęsta. 

Pajutęs kaitrą, Sančas tarė: 

— Nudėkit mane, jei nebūsim pakliuvę ugnies ruožan arba kur 
nors šalimais, — man jau pusė barzdos nusvilo, todėl, pone, aš noriu 
atsirišti akis ir pasižiūrėti, kurgi mes atsidūrėm. 

— Nevalia, Sančai,— atsakė Don Kichotas,— prisiminki, kas iš 
tikrųjų nutiko licenciatui Toralbai'“?, kurį velniai, užsodinę raitą 
ant lazdos, užrištomis akimis per dvylika valandų nulakino .oru į 

Romą ir nuleido Tor di Nonoje (taip vadinasi viena šio miesto gat- 
vė), ir ten jis pamatė garsųjį kunigaikščio Burbono sutriuškinimą 
ir šturmą, taipgi jo Žuvimą, o kitą rytą vėl atsidūrė Madride ir pa- 
pasakojo viską, ką buvo matęs; be kita ko, pasisakė, jog, skrendant 
oru, velnias liepęs atsimerkti, o kai atsimerkęs, jam pasirodę, jog 
skrendąs taip arti mėnulio, kad galįs nutverti jį ranka, bet žemėn 
pažvelgti nesiryžęs — bijojęs, jog apsvaigsianti galva. 

Taigi, Sančai, mums nevalia atsirišti akių: tasai, kuris mus ap- 
siėmė globoti, už mus ir atsakys, ir gal dabar mudu sklendžiame ir 
kylame į padanges, kad paskui galėtume smigti stačiai Kandajos ka- 
ralystėn, panašiai kaip sakalas arba peslys, pakilęs į aukštrybes, sminga 
puldamas garnį, ir nors mums atrodo, jog iš sodo išskridome daugių 
daugiausia prieš pusvalandį, patikėki, būsime sukorę gana gerą ke- 
lio galą. 

— Tokių dalykų mano galva nesuima,— atsiliepė Sančas, — tik 
viena man aišku: jeigu tai damai, kuo ji ten vardu — lyg Makalainė, 
lyg Magalona,— labai patiko sėdėti ant šito sturplio, matyt, ne toks 
jau gležnas buvo jos strėngalis. ° 

Kunigaikštis, kunigaikštienė, taipgi visi kiti, sode esantys, žodis žo- 
din girdėjo visą abiejų narsuolių pašnekesį ir stačiai juokais netvėrė; 
paskui, norėdami užbaigti tą nepaprastą ir gražiai suvaidintą nuotykį, 
paliepė prikišti prie Medkaiščio uodegos degančias pakulas, o kad 
arklys buvo kimštinai prikimštas petardų, tą pačią akimirką siaubin- 
gai drioksėdamas išlėkė į orą, ir Don Kichotas su Sanču Pansa apsvi- 
lę žlegtelėjo ant žemės. 

Tuo metu iš sodo jau buvo pradingęs visas barzdotasis duenjų 
tuntas sykiu su Tripalana, o visi kiti tvirsojo žemėje tarytum nualpę. 

Don Kichotas ir Sančas, gerokai prisitrenkę, atsistojo ant kojų, 
apsižvalgė ir nustėro: priešais buvo tas pats sodas, iš kur jie iškeliavo, 
o žemėje tysojo pasliki žmonės; ir dar labiau juodu nustebo, kai 
viename sodo krašte pamatė įsmeigtą ilgą ietį, o prie jos dviem žalio 
šilko virvelėmis parištą baltą ir lygų pergamento lakštą, kuriame 
didelėmis auksinėmis raidėmis buvo parašyta šit kas: 


„Pašauktasai riteris Don Kichotas Lamančietis atliko ir užbaigė 
nuotykį, grumdamasis už grafienę Tripalaną, kitaip dar vadinamą du- 
enja Liūdesija, ir josios draugiją, jau vien tuo, jog šitajam nuotykiui 
ryžosi. 

Smardonas nebereiškia daugiau jokių pretenzijų nei reikalavimų; 

duenjų žandai nuo šiolei glotnūs ir plyni, o karališkoji pora — donas 
Tirlirijas ir Metonimija — atgavo pirmykšų pavidalą. 

Ir kai ateis į pabaigą ginklanešiškoji savipyla, baltoji balandėlė 
pasijus laisva nuo dvisiųjų vanagų, nūnai ją galabijančių, ir atsidurs 
savo mylimojo burkuolio glėbyje, nes šitaip parikiavo išminčius Mer- 
lenas, visų burtininkų arkiburtininkas“. 


Perskaitęs raštuotąjį pergamentą, Don Kichotas kuo aiškiausiai 
suprato, jog ten kalbama apie Dulsinėjos atkerėjimą, ir, karštai padė- 
kojęs Apvaizdai, padėjusiai be didelio pavojaus gyvasčiai atlikti tokį 
ženklų žygdarbį — sugrąžinti buvusį veidų glotnumą godingosioms 
duenjoms, beje, dingusioms be pėdsako, žengė prie kunigaikščio 
ir kunigaikštienės, dar neatsipeikėjusių, papurtė kunigaikštį ir tarė: 

— Na, drąsiau, drąsiau, drąsingasai valdove, nieko baisaus ne- 
atsitiko! Nuotykis pasibaigė sėkmingai, kaip tat byloja užrašas, įrėžtas 
memorialinėje kolonoje. 

Kunigaikštis pamažu atsipeikėjo, lyg busdamas iš slogaus miego, 
kunigaikštienė ir visi kiti, gulintys išdriki sode, pasekė jo pavyzdžiu, 
šitaip tikroviškai dėdamiesi išsigandę ir nustėrę, kad beveik galėjai 
pagalvoti, jog visa tai nutiko iš tiesų, o ne tam tyčia suvaidinta juoko 
dėlei. 

Kunigaikštis prisimerkęs perskaitė užrašą, o paskum išskėstomis 
rankomis žengė apkabinti Don Kichoto ir pareiškė, jog tokio didžio 
riterio kaip jis neregėta nuo pat pasaulio pradžios. 

Tuo tarpu Sančas vis žvalgėsi Liūdesijos — norėjo pažiūrėti, kaip 
ji atrodo be barzdos ir ar josios veido grožis atliepia dailų stotą, ta- 
čiau jam buvo pasakyta, jog kai tik Medkaištis užsidegęs nukrito že- 
mėn, visas duenjų tuntas su Tripalana priešaky pradingęs ir buvusios 
jos glotniai nuskustos, be menkiausios padaigėlės veide. 

Kunigaikštienė pasidomėjo, kaip Sančui sekėsi toje ilgoje ke- 
lionėje. 

Į tai Sančas atsakė: 

— Kai aš, ponia, pajutau, kad skrendame, pasak mano pono, per 
ugnies ruožą, panorau trupučiuką atitraukti raištį nuo akių, paprašiau 
poną leidimo atsirišti akis, bet jis nesutiko. O mane amžinai kirbina 
smalsumo kirminas, ir trūks plyš noriu viską žinoti, ypač jei kas drau- 
džiama ir užginama; todėl slapčia, nepastebimai kilstelėjau viršunosėj 
skepetaitę, kuria buvo užrištos akys, ir pro plyšelį pažvelgiau apa- 
čion, ir pasirodė man, kad žemė ne ką didesnė už garstyčių grūdelį, 

o žmonės vaikščioja vos vos didesni už riešutą, — vadinas, skridom 
jau ganėtinai aukštai. 

Į tai kunigaikštienė tarė: 

— Mielasai Sančai, jūs tik pagalvokite, ką šnekate: vadinasi, 
jūs matėte ne žemę, bet žmones, kurie ja vaikščioja, — mat, jeigu žemė 
jums atrodė didumo sulig garstyčių grūdeliu, o žmogus — kaip riešu- 
tas, savaime aišku, vienas žmogus turėjo užstoti visą žemę. 

— Jūsų tiesa,— tarė Sančas, — bet aš žvilgtelėjau iš šono ir pa- 
mačiau ją visą visutėlaitę. 

— Klausykite, Sančai, — pareiškė kunigaikštienė, — iš šono ne- 
įmanoma pamatyti viso daikto, nors ir kaip į jį žiūrėtumei. 

— Didelio čia daikto, kaip žiūrėsi, — atrėmė Sančas.— Šit ką 
norėčiau jums pasakyti: jūsų viršenybei būtų ne pro šalį sumesti, kad 
skridom burtų dėka, vadinas, burtų dėka galėjau pamatyti visą žemę 
ir visus Žmones, nors ir iš kokio šono žiūrėčiau. 

Ir jeigu jūsų malonybė manim netikit, juo labiau nepatikėsit nė 
kuo kitu, o būtent: užsismaukiau raištį ant kaktos ir matau — dangus 
čia pat, panosėje, per pusantro sprindžio, o didumo, ponia šviesiau- 
sioji, kaip kažin ką, neapglėbsi. Ir pasitaikė mums kaip tyčia skristi 
pro septynias ožkytes'“", o juk aš, mažas būdamas, sodžiuj ožkas 
ganiau, ir kai tik jas pamačiau, kaip Dievą myliu, taip užsimaniau tru- 
pučiuką su jomis pasiausti, kad, rodės, jei nepasiausiu,— sprogsiu 
iš apmaudo. 

Tai va, ką daryt? Nė žodžio niekam nesakęs, juo labiau ponui, 
gražiai ir tylutėliai nusliuogiau nuo Medkaiščio ir kone gerą valandą 
siaučiau su ožkytėmis, o tos ožkytės — stačiai kaip uogelės, sapne 
nesusapnuosi, ir visą tą laiką Medkaištis iš vietos nekrustelėjo, stovėjo 
kaip įbestas. 

— O ką gi darė godingasai Don Kichotas, kol gerasis Sančas 
siautė su ožkomis? — paklausė kunigaikštis. 

Į tai Don Kichotas atsakė: 

— Visi tie dalykai ir reiškiniai prasilenkia su įprastais gamtos 
dėsniais, todėl nėra ko stebėtis Sančo pasakojimu. Apie save galiu 
pasakyti nebent tiek, jog nebuvau nei užsismaukęs, nei nusismaukęs 
raiščio, nemačiau nei dangaus, nei žemės, nei jūrų, nei smėlynų. Tiesa, 
jaučiau, kada skrendame oro sritimi ir kada artinamės prie ugnies 
srities, bet nemanau, kad būtume kilę dar aukščiau, nes ugnies sri- 
tis driekiasi tarp mėnulio dangaus ir paskutiniojo oro ruožo, vadi- 
nasi, neapdegę nebūtume galėję pasiekti tos dangaus sferos, kur, 

pasak Sančo, ganosi septynios ožkytės, o kad mes neapsvilę, tai 
Sančas arba prasimano, arba sapnuoja. 

— Nei prasimanau, nei sapnuoju, — atrėmė Sančas, — o jei neti- 
kit, paklauskit, kaip atrodo tos ožkos, ir pamatysit, tiesą jums sa- 
kau ar ne. 

— Na, tai kaipgi jos atrodo, Sančai? — paklausė kunigaikštienė. 

— Ogi dvi žalios, dvi rausvos, dvi melsvos ir viena kerša,— 
atsakė Sančas. 

— Matyt, tai bus kokia negirdėta ožkų veislė, — tarė kunigaikš- 
tis,— bent jau mūsų žemiškojoje srityje tokių spalvų, tai yra tokio 
plauko ožkų nepasitaiko. 

— Savaime suprantama,— atsiliepė Sančas, — kitaip nė būti ne- 
gali: juk dangiškosios ožkos turi skirtis nuo žemiškųjų. 

— Sakykite man, Sančai,— paklausė kunigaikštis, — ar tarp ši- 
tų ožkyčių kartais nepastebėjote ožio, kuriam būtų dygę ragai? 

— Ne, pone,— atsakė Sančas, — bet esu girdėjęs, kad geriau už- 
siauginti ragus negu laukti, kol kas nors tau juos prisegs, ir dar 
šakotus. 

Daugiau klausimų apie kelionę nebuvo, nes šeimininkams pasidarė 
aišku, jog Sančas sugeba, kojos nekeldamas iš sodo, skrajoti padebe- 
siais ir pasakoti, kas ten dedasi. 

Žodžiu, šitaip , pasibaigė nuotykis su donja Liūdesija, iš kurio 
kunigaikštis ir kunigaikštienė gardžiai prisijuokė tada ir juokėsi 
visą gyvenimą, o Sančas sėmėsi minčių kalboms ir būtų sėmęsis amžių 
amžius, jeigu šitiek būtų gyvenęs. 

O Don Kichotas priėjo prie Sančo ir tarė jam į ausį: 

— Sančai, jeigu norite, kad žmonės tikėtų jumis, kai pasakojate, 
ką matęs danguje, norėčiau, kad ir jūs tikėtumėte manimi, kai pasa- 
koju, ką matęs Montesino oloje. Tiek ir norėjau jums pasakyti. 

XLII PERSKYRIMAS 


APIE TAI, 

KĄ PATARĖ DON KICHOTAS SANČUI PANSAI, 
PRIEŠ JAM VYKSTANT SALOS VALDYTI, 
TAIPGI APIE KITUS 
LABAI REIKŠMINGUS DALYKUS 


Patenkinti, jog šitaip laimingai ir gražiai pasibaigė nuotykis su 
Liūdesija, ir matydami, kad jų pokštai imami už gryną pinigą, ku- 
nigaikštis ir kunigaikštienė ryžosi pokštauti ir toliau; todėl savo 
tarnams ir vasalams kunigaikštis nurodė ir parikiavo, kaip jiems 
pridera elgtis su Sanču, kai šis pradėsiąs valdyti žadėtąją salą, o kitą 
dieną po Medkaiščio skrydžio pasiūlė Sančui tinkamai prisirengti ir 
pasiruošti prie valdžios vairo sėsti, nes saliečiai laukią jo kaip peslys 
lietaus. 

Sančas žemai jam nusilenkė ir tarė: 

— Tą dieną, kai nužengiau nuo dangaus ir kai iš aukštybių ap- 
žvelgiau žemę ir pamačiau ją tokią mažytę, didis mano noras sėsti 
prie valdžios vairo truputį nuslūgo, nes kas gi čia didinga — val- 
dyti garstyčių grūdelį ir kas gi čia per galybė ir viešpatystė — turėti 
savo valdžioje saujelę žmonių sulig riešutu augumo, juo labiau kad, 
kaip man pasirodė, žemėje nieko daugiau ir nėra? Šit jeigu jūsų 
šviesybė teiktumėtės man padovanoti lopinėlį dangaus bent pus- 
mylio didumo, priimčiau jį kur kas mieliau negu didžiausią pasau- 
lio salą. 

— Klausykite, mielasai Sančai, — atsiliepė kunigaikštis, — aš nie- 
kam negaliu padovanoti lopinėlio dangaus, kad ir nago didumo, nes 
ši malonė ir dosnybė priklauso vienam Dievui. Aš dovanoju jums 
tai, ką galiu: rinktinę salą, apvalią ir dailią, nepaprastai derlin- 
gą ir gausią visokiausio labo, ir jeigu sugebėsite suktis, šitiek žemiš- 
kųjų gėrybių turėdamas, galėsite pelnytis ir dangiškųjų. 

— Tiek to, — atsakė Sančas, — pravers ir sala, aš jau stengsiuos 
taip ją valdyti, kad mano siela nueitų stačiai į dangų, nors ir kaip 
kaišiotų pagalius visokiausi šunsnukiai. Ir ne iš godumo į devynias 
gembes puolu ir mušuos į didelius ponus, — stačiai noriu perma- 
nyti valdžios skonį. 

— Jei permanysite, Sančai, liežuvį praryti galėsite, — tarė kuni- 
gaikštis, — mat pasaulyje nėra nieko saldesnio, kaip valdyti ir mė- 

gautis valdinių klusnumu. Esu tikras, jog jūsų ponas, kada nors tapęs 
imperatorium (o jo reikalai taip gerai klostosi, kad jis neabejotinai 
įžengs į sostą), niekam neleis paveržti karūnos ir širdies gilumoje amži- 
nai graušis ir apmaudaus, jog taip vėlai apsivainikavo. 

— Pone, man regis, valdyti visada malonu, nors ir avių bandą 
valdytum, — tarė Sančas. 

— Mudviejų skoniai, Sančai, sutinka, — tarė kunigaikštis, — jūs 
viską išmanote, ir tikiuosi, jog valdysite lygiai taip protingai, kaip 
ir šnekate. Štai ir viskas, tik nepamirškite, kad vėlių vėliausia rytoj 
turėsite keliauti salon paimti valdžios, o šįvakar gausite naujoms 
pareigoms pritinkamą drabužį ir visa kita, kas reikalinga kelionei. 

— Renkite mane kaip norite, — atsiliepė Sančas, — o aš bet kokiu 
drabužiu būsiu Sančas Pansa. 

— Jūsų tiesa,— sutiko kunigaikštis, — bet, šiaip ar taip, drabu- 
žis turi atitikti luomą ir rangą, nes teisininkui nedera rengtis kariš- 
kai, o kariui — kaip dvasininkui. Jūs, Sančai, vyksite persirengęs 
pusiau mokslo vyru, pusiau karvedžiu, nes saloje, kurią jums dova- 
noju, pravartus tiek mokslas, tiek karo menas, o karo menas tiek 
pat, kiek mokslas. 

— Mokslo aš ne per daugiausia ragavęs,— tarė Sančas, — abė- 
cėlės, ir tos nekertu. Beje, norint gerai valdyti, gana mokėti kryželį 
padėti vietoj parašo, o ginklą gavęs, su Dievo padėjimu iš nagų jo 
nepaleisiu, kol išvirsiu. 

— Būkite tokių aukštų polėkių, Sančai, ir niekada nesuklysite,— 
patarė kunigaikštis. 

Tuo tarpu įėjo Don Kichotas ir, sužinojęs, apie ką šnekama ir 
kad Sančas turėsiąs skubinai sėsti prie valdžios, paėmė jį už paran- 
kės ir, kunigaikščiui neprieštaraujant, nusivedė į savo kambarį pa- 
mokyti, kaip pridera eiti naujas pareigas. 

Kai tik juodu atsidūrė kambaryje, Don Kichotas užrakino duris, 
kone prievarta pasisodino Sančą šalia savęs ir prabilo įtaigiu balsu: 

— Kuo nuolankiausiai dėkoju Dievui, bičiuli Sančai, jog anks- 
čiau ir pirmiau, nei laimė nusišypsojo man, tau kliuvo ir tavajai 
daliai teko tokia sėkmė. Aš, dėjęs viltis į gerąjį likimą, jog kada nors 
deramai atsiteisiu tau už dorą tarnybą, tik tik pradedu kopti aukštyn, 
o tavo lūkesčiai jau išsipildė lenkdami laiką ir kblaivaus proto dėsnius. 

Vieni neša kyšius, lenda į akis, brūžuoja slenksčius, keliasi su 
gaidžiais, klebina, kaulija ir nepasiekia tikslo, o kitas ateina ir ne- 
žinia kaip ir kodėl iškart gauna ir tarnybą, ir vietą, kurios daugelis 

geidė. Ir čia labai tinka ir dera priežodis, jog nieko nelaimėsi, jei 
laimės neturėsi. 

Mano galva, tu — stačiai kelmas, ir tiek, nei kėleisi su saule, nei 
naktų nemiegojai, nei iš kailio nėreisi, bet apdvelkė tave klajojan- 
čios riterijos dvasia, ir še tau — kaip niekur nieko gauni į rankas salą. 

Visa tai sakau tau, Sančai, kad gautos malonės nelaikytumei sa- 
vo nuopelnu, bet dėkotumei Dievui, kuris pamažu viską kreipia į 
gera, o paskum dėkotumei klajojančių riterių ordinui, pilnam nepri- 
lygstamos didybės. 

Taigi stenkis visa širdimi įtikėti tuo, ką tau sakiau, o dabar, vai- 
keli, atidžiai pasiklausyki savojo Katono, geidžiančio duoti tau pa- 
tarimų ir būti tavo kelrode žvaigžde ir gaire, kuri nurodytų tau ke- 
lią ir nuvestų į saugų uostą iš šiosios audringos jūros, kurion rengiesi 
išplaukti, nes aukšti postai ir rangai — tai ne kas kita, kaip bedug- 
nis sumaišties vandenynas. 

Pirmiausia, vaikeli, tau pridera bijoti Dievo, nes dievobaimin- 
gumas — didi išmintis, o būdamas išmintingas, išvengsi klaidų. 

Antra, tau pridera nukreipti žvilgsnį į save patį ir stengtis save 
patį pažinti, o tai viena sunkiausių pažinimo rūšių, kokių tik esama. 
Pažinęs save, nustosi pūstis kaip varlė, panūdusi prilygti jaučiui, 
o jeigu nenustosi, tai lyg tas povas, kuris suskleidžia puikią uodegą, 
pamatęs savo bjaurias kojas, turėsi nejučia suskleisti savo neprotin- 
gos puikybės uodegą, prisiminęs, jog kadaise savo sodžiuje ganei 
kiaules. 

— Tas tiesa, — atsiliepė Sančas, — bet tuomet buvau mažas, o 
paaugęs ganiau nebe kiaules, bet žąsis. Bet, regis man, čia ne tokia 
jau didelė bėda: juk ne visi valdovai esti karališkojo kraujo. 

— Tas tiesa,— sutiko Don Kichotas, — ir kaip tik todėl aukštas 
pareigas einantiems žemakilmiams privalomas švelnumas ir atlai- 
dumas, kurie drauge su nuovokiu protu apsaugo nuo piktų šmeižtų, o 
kitaip jokie titulai nuo jų neišgelbės. 

Didžiuokis, Sančai, savo žema kilme ir nerausdamas visada prisi- 
pažinki, jog esi iš ūkininkų, nes jeigu pats to nesigėdysi, niekam į 
galvą neateis prikišti tau šitos gėdos, ir apskritai būki verčiau nusiže- 
minusiu teisuoliu nei išpuikusiu nusidėjėliu. 

Nesuskaitoma daugybė žmonių, iš apačių išėjusių, yra pasiekę 
aukščiausių rangų ir įžengę į popiežiaus arba imperatoriaus sostą, 
ir šiai tiesai patvirtinti galėčiau pateikti tau šitiek pavyzdžių iš seno- 
vės ir šių dienų, jog tau pabostų klausyti. 

Įsidėmėki, Sančai: jei pasirinksi dorybės kelią ir stengsies daryti 
labus darbus, tau nereikės pavydėti kunigaikščiams ir valdovams 
jų darbų, nes kraujas — paveldimas, o dorybės gyte įgyjamos, ir jos 
pačios savaime turi tokią vertę, kokios neturi kraujas. 

O kad šitaip yra, tad jeigu kartais giminaičių kuriam atsitiks ap- 
lankyti tave saloje, neginki jo šalin ir-neskriauski, bet, priešingai, 
svetingai priimki jį, pavaišinki ir pamaloninki, ir šitaip įtiksi Dievui, 
nes jis nemėgsta, kai menkinami jo padarai, ir sykiu būsi atlikęs prie- 
dermę, dorai prigimčiai privalomą. 

Jei atsiveši žmoną (nes pareigūnams, ilgesniam laikui paskirtiems 
eiti tarnybą toli nuo namų, nedera gyventi be antrosios pusės), la- 
vinki ją, prusinki ir gludinki jos netašytą prigimtį, nes tai, ką paprastai 
įgyja nuovokus valdžios vyras, paprastai pražudo ir iššvaisto jo ne- 
tašyta ir kvaila žmona. 

Ir jeigu kartais neteksi žmonos (o tai dažnai atsitinka) ir pagal 
savo padėtį geresnę porą pasirinksi, žiūrėki, kad tavo naujoji žmona 
nebūtų lyg ta meškerė ir neimtų sakyti: „Kibkit, žuvelės, didelės ir 
mažos“, nesgi iš tiesų tau sakau, jog už visus kyšius, teisėjo žmonos 
paimtus, Paskutiniojo teismo dieną atsakys josios vyras ir po mirties 
ketveriopai apmokės neteisėtų pajamų sąskaitas, kurių nepaisė gy- 
vas būdamas. 

Niekados nesivadovauki savivalės įstatymu: šis įstatymas labai 
paplitęs tarp neišmanėlių, kurie gudruoliais dedasi. 

Tegu vargšo ašaros sukelia tau didesnę užuojautą negu turtuolio 
skundai, bet tegu nenukenčia teisingumas nei vienu, nei kitu atveju. 

Visokeriopai stenkis atskleisti tiesą, nors ir ką žadėtų ir dova- 
notų tau turtuolis, nors ir kaip dejuotų ir guostųsi vargšas. 

Tais atvejais, kada įmanu ir privalu būti nešališkam, nebauski 
nusikaltėlio visu įstatymo griežtumu, nes rūstaus teisėjo vardas ne 
ką geresnis nei gailestingo teisėjo vardas. 

Jeigu kartais nusvirs į vieną pusę tavojo teisingumo svarstyklių 
lėkštė, tegu nusveria ją ne dovanos, bet gailestingumas. 

Jeigu teks kada nors nagrinėti kokio nedraugo bylą, ginki nuo 
savęs mintį apie tau padarytąją nuoskaudą ir žiūrėki tik, kieno tiesa. 

Spręsdamas ginčus, nesivadovauki simpatijomis, nes pridarysi klai- 
dų, kurių dažniausiai neįmanu atitaisyti, o jeigu įmanu — tatai gali 
pakenkti tavo geram vardui ir netgi ištekliui. 

Jei gražuolė ateis pas tave ieškoti teisybės, nematyki jos ašarų 
ir negirdėki jos aimanų — šaltakraujiškai įsigilinki į josios prašymo 

esmę, kitaip tavo protą nustelbs josios raudos, o dorybę — josios 
atodūsiai. 

Jei bausi ką nors veiksmu, nebauski jo ir žodžiu, nes nelaiminga- 
jam bus gana ir kūno bausmės, ir nebūtina dar aitrinti jam širdies 
rūsčiais priekaištais. 

Į kaltinamąjį, atiduotą tavo teismui, žiūrėki kaip į užuojautos 
vertą žmogų, mūsų sugadintos prigimties silpnybių vergą, ir stenkis, 
priešingai šaliai nepakenkdamas, būti jam maloningas ir gailus, nes 
nors visos Dievo dovanotos savybės vienodai brangios, mūsų akimis 
žiūrint, gailestingumas spindi skaisčiau ir aiškiau už teisingumą. 

Jeigu tu, Sančai, laikysies šitų pamokymų ir taisyklių, gyvuosi 
ilgus metus, šlovė tavoji neblės per amžius, būsi atlygintas su kaupu 
ir mėgausies neapsakoma palaima. . 

Apvesdinsi savo vaikus savo nuožiūra, ir vaikai, ir vaikaičiai 
bus tituluoti. Gyvensi ramiai, visų Žmonių godojamas, o paskui, ro- 
mioje ir žiloje senatvėje, skirtą valandą ateis tavęs mirtis, ir akis 
tau užspaus gležnos ir švelnios proanūkių rankos. 

Visi šie pamokymai turi praversti tavo sielos grožiui. O dabar 
paklausyki pamokymų, praversiančių kūno grožiui. 

APIE TAI, 
KĄ TOLIAU DON KICHOTAS PATARĖ 
SANCUI PANSAI 


Kas nebūtų palaikęs Don Kichoto didžiai protingu ir pačių ge- 
riausių ketinimų žmogumi, pasiklausęs jo minėtųjų samprotavimų? 
Tačiau, kaip jau ne kartą sakyta, sekant šią mūsų garsingąją istoriją, 
tik prašnekęs apie riterių ordiną, jis išeidavo iš krašto, o šiaip protau- 
davo blaiviai ir nuovokiai, tad jo darbai kas žingsnis prasilenkdavo 
su žodžiais, o žodžiai su darbais; bet, toliau mokydamas Sančą elgesio 
taisyklių, jis parodė nepaprastą sąmojį ir tiek savo išmintimi, tiek 
beprotybe pasiekė viršūnę. 

Sančas klausėsi be galo atidžiai ir dėjosi galvon pono patarimus: 
stengėsi gerai juos įsiminti, idant jo valdžia išnešiotų sveiką vaisių. 

Tuo tarpu Don Kichotas kalbėjo toliau: 

— Jei nori žinoti, Sančai, kaip pridera žiūrėti namų ir savęs 
paties, pirmiausia patariu rūpintis švara, karpytis nagus ir nieku būdu 
jų neauginti, kaip tai daro kai kurie nemokšos, manantys, jog ilgi 
nagai puošią rankas, nors tuo tarpu, nekarpant tų nešvarių ataugų, 
jie primena veikiau plėšraus maitvanagio nagus, o tai tikra kiaulystė 
ir nevalyvumas. 

Nevaikščioki, Sančai, atsisagstęs ir apsileidęs: netvarkingas dra- 
bužis rodo žmogų esant apkiautusį, aišku, jeigu tai ne tyčinis netvar- 
kingumas ir aplaidumas, kaip, pavyzdžiui, tuo buvo įtariamas Ju- 
lijus Cezaris. 

Kaip galima tiksliau susižinoki, ko verta tavo užimama vieta, 
ir jeigu tavo padėtis įpareigoja šeimynykščius vilkėti livrėjomis, pasi- 
rūpinki, kad jos. būtų ne tiek prašmatnios ir ištaigios, kiek padorios 
ir patvarios, ir išdalyki jas po lygiai tarnams ir pavargėliams, kitaip 
sakant, užuot aprengęs šešis liokajus, verčiau aprenki tris ir dar tris 
pavargėlius, ir šitaip turėsi tarnų ir žemėje, ir danguje: toksai naujas 
livrėjų paskirstymo būdas nesuvokiamas pasipūtėlia ms. 

Nevalgyki nei česnakų, nei svogūnų, idant jų tvaikas neišduotų, 
kad esi iš prasčiokų. 

Vaikščioki iš lėto, kalbėki įtaigiai, tik ne taip pabrėžtinai, kad 
atrodytų, jog pats savęs klausaisi, nes bet koks maivymasis — blogybė. 

Per pietus valgyki nedaug, o per vakarienę — dar mažiau, nes 
mūsų skrandis — viso kūno sveikatos kalvė. 

Gerki saikingai turėdamas galvoje, jog padauginti linkęs žmo- 
gus nesaugo paslapčių ir nesilaiko žodžio. 

Ir žiūrėki, Sančai, kad nerytumei stačiais kąsniais nei eruktuo- 
tumei po kieno akių. 

— Nesuprantu, ką reiškia eruktuoti,— tarė Sančas. 

Ir Don Kichotas paaiškino: 

— Eruktuoti, Sančai, reiškia raugėti, ir tai vienas dargiausių 
ispaniškų žodžių, nors ir labai išraiškingas; todėl jautresnės klausos 
žmonės griebėsi lotynų kalbos ir, užuot sakę raugėti, sako eruktuoti, 
o vietoj žodžio raugėjimas — eruktacija. Nieko baisaus, kad šiuo 
tarpu ne visi dar supranta naujadarus, ilgainiui tie žodžiai prigis ir 
bus lengvai suprantami: štai šitaip ir turtinama kalba, pavaldi varto- 
jimui ir platiesiems visuomenės sluoksniams. 

— Kaip kažin ką, pone,— tarė Sančas, — iš visų jūsų pamokymų 
ir patarimų pasistengsiu ypač gerai įsiminti štai šitą apie raugėjimą, 
nes man dažnai pasitaiko nusiraugėti. 

— Eruktuoti, Sančai, reikia sakyti, o ne raugėti,— pataisė Don 
Kichotas. 

— Nuo šiolei sakysiu eruktuoti,— tarė Sančas, — tikrai nepa- 
miršiu. 

— Taipgi, Sančai, liaukis amžinai kaišiojęs į savo kalbą galy- 
bes patarlių: mat nors patarlės — glausti pamokymai, bet dažniau- 
siai tu šitaip jas pritempi, kad jos skamba veikiau kaip kvailystės negu 
pamokymai. 

— Čia tik vienas Dievas galėtų padėti, — atsakė Sančas, — nes 
mano galvoj patarlių daugiau negu knygose, ir kai tik išsižioju, visos 
jau stovi ant liežuvio, grumdosi ir taikosi nusprūsti viena greičiau už 
kitą, bet nuslysta pirmos pasitaikiusios, nors jos nei į tvorą, nei į 
mietą. Ką gi, dabartės žiūrėsiu, kad neištrūktų nė viena, kuri netinka 
mano orumui ir padėčiai, nes kur pilnas aruodas, ten pilnas ir puo- 
das, o kas ėda, tam ne bėda, ir kiekvieno rankos į save traukia, o 
kad proto turėsi — vargo neregėsi. 

— Va šitaip, Sančai! — sušuko Don Kichotas.— Nerki, pinki, 
regzki patarles, niekas tau nelaiko liežuvio užrišęs! Vienas — apie 
ratus, kitas — apie batus! Aš tau sakau, kad nekaišiotumei patar- 
lių, o tu akimoju visą kalną jų privertei, nors tinka jos čia kaip šuniui 
penkta koja. Klausyki, Sančai, aš ne prieš patarles, jeigu jas vietoj 
vartoji, bet kai krauni jas kaip pakliūva, kalba išeina pakrika ir 
prasčiokiška. 

Kai sėdi balne, neatsiverski ant užpakalinės gugos, neištempki 
ir neatkiški kojų, plačiai neišsižerki, bet, priešingai, stipriai priglauski 
kojas prie arklio šonų, ir nekriošėki sukumpęs, lyg jodamas savo 
palšiu, nes iš to, kaip žmogus sėdi balne, galima spręsti, ar jis prakil- 
nus raitininkas, ar paprastas arklininkas. 

Miegoki su saiku: kas nesikelia su saule, negali pasidžiaugti die- 
na; ir įsidėmėki, Sančai, jog stropumas — sėkmės tėvas, o tingystė, 
jo priešė, niekad neleidžia pasiekti tikslo, gerų ketinimų užsibrėžto. 

O štai šį paskutinį patarimą, nors jisai ir nieko bendra neturi 
su kūno grožiu, noriu, kad gerai įsidėtumei į galvą, nes jis pravers 
tau ne ką mažiau negu visi kiti: taigi niekada neginčyki kokios nors 
giminės kilmingumo, šiaip ar taip, nelyginki vienos giminės su kita, 
nes lyginant viena būtinai turės pranokti kitą, ir tasai, kurį tu paže- 
minsi, ims tavęs neapkęsti, o tasai, kurį išaukštinsi, niekuo tau ne- 
atsidėkos. 

Vilkėti tau priklauso ilgomis aptemptomis kelnėmis, ilgu durtiniu 

ir dar ilgesniu apsiaustu, o apie pūstas pusilges kelnes net negalvo- 
ki — jos netinka nei bajorams, nei riteriams, nei juo labiau val- 
džios vyrams. 

Šiuo tarpu tiek ir norėjau tau patarti, Sančai; vėliau, progai pasi- 
taikius, vėl tave pamokysiu, o tu stenkis nepalikti manęs nežinioje. 

— Pone,— atsiliepė Sančas, — aš puikiai suprantu, kad jūsų ma- 
lonybė moko mane gerų, šventų ir pravarčių dalykų, bet argi galė- 
siu jais pasinaudoti, jeigu visus aliai vieną pamiršiu? 

Tiesa, gerai įsikaliau makaulėn, kad nevalia auginti nagų ir 
kad. gavęs progą, antrąsyk vesčiau, bet visų tų painių, kebelių ir 
įmantrybių neįsiminiau, ir minėsiu aš juos kaip pernykščius debe- 
sis, o todėl būtų ne pro šalį surašyti juos visus į popierių, kad turė- 
čiau prie rankos, — tiesa, nei skaityti, nei rašyti nemoku, bet įduosiu 
jį savo nuodėmklausiui, kad prireikus jisai kaltų juos man į galvą 
ir kartotų. 

— Ak, varge tu mano! — sušuko Don Kichotas.— Kaip negerai, 
kai valdžios vyras nemoka nei skaityti, nei rašyti! Tau, Sančai, pra- 
vartu būtų žinoti, kad jeigu žmogus — arba beraštis, arba kairys, 
vadinasi, viena iš dviejų: arba jis iš labai prastos ir vargingos šeimos, 
arba toks pasileidęs ir netikęs, jog neima į galvą nei gerų pavyzdžių. 
nei gerų pamokymų. Tai didžiausias tavo trūkumas, ir aš norėčiau. 
kad bent jau išmoktumei pasirašyti. 

— Parašą aš galiu padėti. — atsiliepė Sančas.— Kai mūsų bažnyt- 
kaimy seniūnavau, išmokau vedžioti raides, kokiomis ženklinami 
maišai, ir žmonės man sakydavo, kad išeinanti mano pavardė. Be 
kita ko, visad galiu apsimesti, jog man sutraukė dešinę ranką, ir 
paliepti kam nors pasirašyti vietoj manęs: šiame pasaulyje tik nuo mir- 
ties nepabėgsi, o šiaip išeitį visad rasi. 

O kad turėsiu ten ir valią, ir galią, darysiu kas tik šauna į galvą; 
juk ne veltui sakoma: kieno tėtis teisėjas, tas į teismą kaip vėjas... 
O aš būsiu ne koks toks teisėjas, bet salavaldys: tik pabandyk ant 
apivarų minti — pamatysi, kad aš ne iš kelmo spirtas. Aš nesileisiu, 
kad mane purvais drabstytų ar pirštais badytų: eini kailio lupti, žiū- 
rėk, kad pats be kailio negrįžtum, o ką Dievas myli, tas ir po puodu 
pasivožęs nepasislėps, ir, be to, turčius niekus paisto — visi jo protą 
garbsto, o kai paimsiu valdžią į rankas, būsiu ne tik turtingas, bet 
ir dosnus, ir tuomet niekas mano trūkumų nepastebės. Nebūk per 
saldus — visi laižys, be pinigų liksi — niekam nepatiksi, kaip saky- 
davo močiutė, o kieno kišenė ilgesnė, to ir teisybė didesnė. 

— Kad tu prasmegtumei, Sančai! — suriko tuomet Don Kicho- 
tas.— Tegu tave šešiasdešimt tūkstančių velnių nujoja sykiu su visomis 
tavo patarlėmis! Kiaurą valandą jas beri, rodos, kraują man sunki 
lašas po lašo. Gali neabejoti, jog vieną gražią dieną kartuvėse kybosi 
per tas patarles. Tokios kančios neištvers tavo vasalai: sumaištaus 
ir nuvers tave. Sakyki, nemokša, iš kur tu jas semi? Ir kaip sugebi 
vietoj įterpti, avigalvi? Mane devyni prakaitai išmuša, kol prisimenu 
bent vieną ir tinkamai pavartoju. 

— Dėl Dievo, pone ir šeimininke, jūsų malonybė pykstat dėl 
menko nieko,— atsakė Sančas.— Kurių velnių jums pavydėti, kad 
naudojuos savo turtu? Juk tiek ir turiu to turto ir gero — tik patarlės, 
ir baigta. Štai dabartės tupi ant liežuvio iškart ketvertas, ir taip jos 
čia pritinka kaip kumštis prie akies, stačiai lyg tam tyčia sugalvo- 
tos, bet nesakysiu, nes kas tylėti moka, tą visi Sanču vadina'“ 

— Tu — Sančas, tik ne tas,— tarė Don Kichotas, — tu ne tylėti 
moki, bet, priešingai, liežuviu malti be perstojo. Šiaip ar taip, norė- 
čiau sužinoti, kokios patarlės atėjo tau į galvą, ir dar labai pritinka- 
mos, nes aš veltui suku sau galvą, o ji nebloga, ir nieko doro negaliu 
prisiminti. 

— Kas gali būti geriau už štai šitas patarles, — tarė Sančas: — 
„Nekišk pirštų tarp proto dantų, o liksi be nagų“, arba štai šita: 
„Jei tau parodo duris ir sako: prie mano pačios nelįsk, prikąsk lie- 
žuvį ir žiūrėk. kur durys“, arba dar: „„Delnu kūjo neatmuši“,— na, 
argi jos čia nepritinka? 

Niekad neprasidėk su valdžia ar šiaip kokia vyresnybe, nes paskui 
kauksi, lyg pirštus įkišęs tarp proto dantų, — beje, protas čia niekuo 
dėtas, svarbu, kad būtų krūminiai. O kad ir kokį žodį valdžia tartų, 
prikąsk liežuvį, lyg tau būtų parodę duris ir pasakę: „Prie mano pa- 
čios nelįsk“. O dėl kūjo ir delno — čia ir aklam viskas aišku. 

Tai va, kokia byla, o kas mato krislą kito akyje, tam būtų pravartu 
rąstą savo akyje pastebėti, kad paskui niekas apie jį nesakytų: 
„Juokiasi puodas, kad katilas juodas“, be to, jūsų malonybė pats 
puikiai Žinot, jog savo namuose kvailys daugiau išmano negu protin- 
gas svetimuose. 

— Na jau ne, Sančai,— atitarė Don Kichotas, — kvailys nei sa- 
vuose, nei svetimuose namuose nieko neišmano, nes nieko protinga 
nepastatysi vietoj pamatų kvailumą dėdamas. Ir gana apie tai, Sančai: 
jei blogai valdysi, būsi pats kaltas, o man bus gėda. Beje, guodžiu 
save mintimi, kad padariau visa, kas priklauso — kaip galėda- 

mas nuoširdžiau ir protingiau tave pamokiau,— ir šitaip atlikau savo 
priedermę ir tesėjau duotą Žodį. 

Tepadeda tau Dievas, Sančai, ir teturi tave savo valdžioje, tau 
valdžią paėmus, o man tenuramina sąžinę, nes man baisiai neramu, 
kad vieną gražią dieną keturiais vėjais išeisi sykiu su visa savo sa- 
la, o betgi dar galėčiau užbėgti nelaimei už akių atskleisdamas ku- 
nigaikščiui, kas toksai esi — patarlių ir šunybių maišas, nors pažiū- 
rėti atrodai vyras iš stuomens ir liemens. 

— Pone,— atsiliepė Sančas,— jeigu jūsų malonybė manot, kad 
aš netinku prie valdžios, tai aš čia pat jos atsisakau, nes pati mažiausia 
mano sielos dalelytė sulig nago juodymu didumo man brangesnė už 
visą kūną, todėl būsiu aš verčiau Sančas, ir tiek, ir, vien sausa duona 
ir svogūnais misdamas, tauruosiu ne ką prasčiau nei salavaldys su 
savo kurapkomis ir gaidžiais, juk, kai miegam, visi mes lygūs — ir 
valdovai, ir valdiniai, ir turčiai, ir beturčiai. Ir jeigu jūsų malonybė 
pasuksit galvą, prisiminsit, kad jūs pats mane pastūmėjot prie tos 
valdžios, o aš išmanau apie salas ir valdžias kaip kiaulė apie debesį, 
ir jeigu jūs manot, jog per tą valdžią velniai mane nujos, tai aš ver- 
čiau eisiu rojun kaip paprastas Sančas negu pragaran kaip sa- 
lavaldys. 

— Dievaži, Sančai,— tarė Don Kichotas, — mano galva, jau vien 
paskutiniais savo žodžiais nusipelnei valdyti tūkstantį salų. Turi gerą 
širdį, o jos neatstos jokie mokslai. Kliaukis Dievu ir stenkis laikytis 
savo nusistatymo — atseit turėki tvirtai ir ryžtingai užsibrėžęs tikslą 
visame kame žūtbūtinai laimėti, o Apvaizda visados remia gerus 
ketinimus. 

O dabar eikime pietų, — man regis, šeimininkai jau laukia mūsų. 


XLIV PERSKYRIMAS 


APIE TAI, 

KAIP SANČAS PANSA PAĖMĖ VALDŽIĄ Į SAVO 

RANKAS, IR APIE NEĮPRASTĄ DON KICHOTO 
NUOTYKĮ PILYJE 


Kaip teko girdėti, iš šios istorijos originalo matyti, jog vertėjas 
šį perskyrimą išvertęs kitaip, negu jį parašęs Sidas Hamadas, o 

Sidas Hamadas jame guodžiąsis, kad jis, mauras, be reikalo ėmęsis 
tokio sauso ir nedėkingo dalyko kaip Don Kichoto istorija: mat esąs 
priverstas tolydžio kalbėti tiktai apie Don Kichotą ir Sančą ir nesi- 
ryžtąs nukrypti į šalį ir įterpti šiaip kokių epizodų, kur kas rimtesnių 
ir įdomesnių... Ir dar mauras skundžiąsis, jog nuolat sekti, kad min- 
tis, ranka ir plunksna tolydžio būtų nukreipti į vieną vienintelį dalyką, 
ir kalbėti kelių veikėjų lūpomis — nepakeliamas triūsas, kurio vaisiai 
neteikią autoriui jokio pasitenkinimo, ir jog pirmoje dalyje, gelbėda- 
masis nuo šito nepatogumo, jis griebęsis gudrybės — įpynęs keletą 
novelių, kaip antai: novelę apie neapdairų smalsuolį ir novelę apie 
belaisvį kapitoną, kurios esančios tarytum skyrium nuo istorijos, kai 
tuo tarpu kitos novelės — tai stačiai įvykiai, nutikę pačiam Don Kicho- 
tui ir to dėlei būtinai aprašytini. 

Taipgi mauras sakąs, kad, jo manymu, diduma skaitytojų, su ati- 
džia sekančių Don Kichoto žygdarbius, neskirsią reikiamo dėmesio 
novelėms ir perskleisią jas paskubomis, net apmaudžiai, nepastebėda- 
mi, kaip skoningai ir išmaniai jos parašytos, ir tie jų privalumai at- 
siskleisią visu ryškumu, kai jos būsiančios išleistos skyrium, niekuo 
nesusijusios su Don Kichoto beprotystėmis ir lėkštais Sančo pais- 
talais. 

Šit kodėl autorius nusprendęs į antrą dalį dėti nebe noveles, tiek at- 
skiras, tiek prisietines, o tik vieną kitą epizodą, jo supratimu, išei- 
nantį iš pačios įvykių eigos, ir netgi tuos laikąs reikalinga išdėstyti 
glaustai, keliais žodžiais. 

Ir todėl, įsiterpdamas į ankštus pasakojimo rėmus ir vien tik 
jais apsiribodamas, nors jam būtų pakakę sumanumo, talento ir su- 
gebėjimų visai visatai aprašyti, jis meldžiąs nepaniekti jo triūso ir 
gyrių jam giedoti ne už tai, ką rašąs, bet už tai, jog daug ko nepano- 
ręs aprašyti... 

Toliau autorius vėl grįžta prie savo istorijos ir pasakoja, jog tą 
pačią dieną, kai mokė Sančą, po pietų Don Kichotas surašė popie- 
riuje visus tuos patarimus, idant vėliau kas nors perskaitytų juos 
Sančui. 

Tačiau vos tik spėjo įduoti popierių Sančui, šis tuoj jį prarado, 
ir jis pakliuvo į rankas kunigaikščiui, kuris perskaitė jį kunigaikštie- 
nei, ir juodu abu darsyk nusistebėjo Don Kichoto beprotyste ir 
išmoningumu. Paskum, neketindami atsižadėti savo pokštų, tą patį 
vakarą išsiuntė Sančą, gausaus būrio lydimą, į vieną bažnytkaimį, 
turėjusį atstoti salą. 

Atsitiko taip, jog lydėjo Sančą paskirties vieton kunigaikščio ūk- 
vaizdis, labai sąmojingas pramaniūgas (beje, be sąmojo pokštų nepra- 
simanysi), tas pats, kuris, kaip minėta, žaviai suvaidino grafienę 
Tripalaną, tad, būdamas tokių gebėjimų, be to, šeimininkų pamo- 
kytas, kaip dera laikytis su Sanču, ir dabar kuo gražiausiai atliko 
savo uždavinį. 

Taigi atsitiko taip, jog, metęs žvilgsnį į ūkvaizdį, Sančas iškart 
pastebėjo, kad iš veido jis labai panašus į grafienę Tripalaną, ir, 
kreipdamasis į savo poną, tarė: 

— Pone, kad aš nugarmėčiau stačias ir tiesmukas į pragarą, jei- 
gu jūsų malonybė nepripažinsite, jog štai šitas kunigaikščio ūkvaiz- 
dis — kaip iš akies plėšta Liūdesija! 

Don Kichotas atidžiai pasižiūrėjo į ūkvaizdį ir tarė: 

— Tau nėra ko garmėti į pragarą, Sančai, nei stačiam, nei 
tiesmukam (nors man šis tavo posakis nelabai aiškus): iš veido ūk- 
vaizdis tikrai panašus į Liūdesiją, betgi tai dar nereiškia, kad ūk- 
vaizdis yra Liūdesija, nes, jeigu taip būtų, susidurtume su didžiu 
prieštaravimu, o dabar ne laikas aiškintis tokius klausimus, kurie 
mus paklaidintų painiausiame labirinte. Patikėki, bičiuli, mums pri- 
dera karšta malda kreiptis į mūsų Viešpatį Dievą, idant gelbėtų mus 
nuo nelabųjų raganių ir nelabųjų burtininkų. 

— Aš nejuokauju, pone,— tarė Sančas, — ką tik girdėjau jį kal- 
bant, ir man pasirodė, kad girdžiu Tripalanos balsą. Tiek to, daugiau 
apie tai neužsiminsiu, bet, šiaip ar taip, nenuleisiu nuo jo akies, gal 
pastebėsiu dar ką nors, kad pasitvirtintų arba, priešingai, išsisklaidytų 
mano įtarimai. 

— Taip ir daryki, Sančai,— tarė Don Kichotas, — ir duoki man 
žinią, jeigu šiuo klausimu ką nors išsiaiškinsi, taipgi nepamirški man 
pranešti, kaip tau sekasi valdyti. 

Pagaliau Sančas išvyko, gausios svitos lydimas; vilkėjo jis dra- 
bužiu, kokiu dėvi aukšti teisingumo pareigūnai, duksliu lamstuoto 
rusvo drapo apsiaustu ir su to paties audinio šlike ant galvos, jojo 
raitas ant mulo, o iš paskos risnojo palšis, kunigaikščio nurodymu 
padabintas naujintelaičiais šilkiniais aptaisalais, asilams pritin- 
kamais. 

Sančas tolydžio gręžiojosi pažvelgti į asilą, šitaip didžiai džiaugda- 
masis jo draugija, kad nieku būdu nebūtų keitęsis vietomis net su 
Vokietijos imperatorium. 

Atsisveikindamas su kunigaikštiene ir kunigaikščiu, išbučiavo 

jiems rankas, paskum paprašė savo poną palaiminimo, ir šis palaimino 
jį ašarų sklidinomis akimis, o Sančas priėmė palaiminimą ir kad kiek 
būtų jau prabliuvęs. 

Išlydėki Sančą, mielasai skaitytojau, ir palinkėki jam laimin- 
gos kelionės, — dar sočiai prisijuoksi sužinojęs, kaip jis eina naujas 
pareigas, o dabar sužinoki, kas nutiko tąnakt jo šeimininkui, ir jeigu 
neprapliupsi kvatoti, tai bent išsišiepsi kaip beždžionė, nes Don Ki- 
choto nuotykius dera pagerbti arba nustebimu, arba juoku. 

Taigi istorijoje toliau sakoma, kad vos tik Sančui išvykus, Don 
Kichotas pasijuto vienišas, ir jeigu tatai būtų nuo jo vieno parėję, 
būtų beregint atšaukęs Sančo paskyrimą ir atėmęs jam valdžią. 

Kunigaikštienė pastebėjo jį liūdint ir paklausė, ko sielvartaująs: 
jeigu pasigedęs Sančo, tai pilyje esą ganėtinai ginklanešių, pažų, du- 
enjų ir mergelių, pasirengusių patenkinti kiekvieną jo norą. 

— Jūsų tiesa, ponia, — atsakė Don Kichotas, — aš pasigendu San- 
čo, bet tatai ne pati didžioji manojo liūdesio priežastis, o iš gausy- 
bės jūsų šviesybės siūlomų man malonių pasirenku ir priimu tik jūsų 
gerą valią, o dėl visa kita meldžiu jūsų šviesybės sutikimo ir leidimo 
naudotis savo kambaryje savo paties paslaugomis. 

— Tikrai, garbusai Don Kichote, nedera šitaip daryti, — tarė 
kunigaikštienė, — jums patarnauti priskirsiu savo keturias mergeles, 
aliai vieną žavias it gėlelės. 

— Deja.— atsakė Don Kichotas,— man jos bus ne gėlelės. bet 
dygliai, varstyte varstantys širdį. Nei jos, nei kas kitas neįžengs mano 
kambarin. 

Jeigu jūsų didybė geidaujate ir toliau maloningai dalyti man savo 
malones, kurių nesu nusipelnęs, leiskite man pačiam savimi rūpin- 
tis ir pačiam save aptarnauti už uždarų durų, leiskite man siena 
atitverti manuosius troškimus nuo manosios skaistybės, — negeidau- 
čiau dėl jūsų aukštybės geros širdies nusižengti šiam įpročiui. Žodžiu, 
veikiau eisiu gulti apsirengęs, nei leisiuos kieno nurengiamas. 

— Gerai jau, gerai, garbusai Don Kichote! — tarė kunigaikštie- 
nė.— Prisiekiu jums, aš parikiuosiu, kad ne tik mergelė — jokia musė 
neįsismelktų į jūsų kambarį. Aš nesu taip išauklėta, kad leisčiau sau 
užgauti garbiojo Don Kichoto padorumą, nes, kiek suprantu, tarp 
nesuskaitomų jūsų dorybių pirmenybės palmę laiko skaistybė. 

Nusirenkite ir apsirenkite, jūsų malonybe, pats vienas savo iš- 
manymu, kaip ir kada pageidaujate, — niekas jums netrukdys, o savo 

kambaryje rasite visus rykus, kurių prireikia tam, kas miega užsi- 
rakinęs duris ir negeidauja jų varstyti net gamtinių reikalų spiriamas. 

Ilgiausių amžių didžiajai Dulsinėjai Tobosietei, ir tegu josios 
vardas skamba po visus pasaulio kraštus, nes ji pelnė tokio narsingo 
ir doringo riterio meilę, ir tegu maloningoji Apvaizda įkvepia ryžtą 
mūsų salavaldžiui Sančui Pansai kaip galima greičiau užbaigti 
plakimąsi, idant pasaulis vėlei galėtų gėrėtis tos didžios damos grožybe. 

Į tai Don Kichotas tarė: 

— Iš jūsų aukštenybės kalbų aišku, kas jąsias sako, nes nuo 
lemtos damos liežuvio nelemtas žodis nusprūsti negali, ir jūsų didy- 
bės pagiriamasis žodis Dulsinėjai suteiks daugiau laimės ir garbės 
nekaip visi pagyrimai, kokiais tik gali ją apipilti patys iškalbingiausi 
pasaulio gražbyliai. 

— Puiku, garbusai Don Kichote, — tarė kunigaikštienė, — o dabar 
metas vakarieniauti, — kunigaikštis, ko gero, jau laukia mūsų. Eikime 
vakarienės, jūsų malonybe, idant galėtute anksčiau atsigulti: vaka- 
rykštė jūsų kelionė Kandajon ne taip jau trumpai truko ir tikriausiai 
jus truputį nuvargino. 

— Nejaučiu jokio nuovargio, ponia,— atsakė Don Kichotas.— 
Drįstu patikinti jūsų šviesybę, jog niekad gyvenime nesu jojęs tokiu 
romiu ir tokios lengvos eigasties keturkoju kaip Medkaištis ir ne- 
suprantu, kas paskatino Smardoną atsikratyti tokio eiklaus ir tauraus 
ristuno ir nei šiam, nei tam jį sudeginti. 

— Reikia manyti, — tarė kunigaikštienė, — jog, atgailodamas už 
blogybę, padarytą Tripalanai, josios palydai ir visiems kitiems, taipgi 
už piktadarystes, kurių tikriausiai bus pridaręs kaip raganius ir bur- 
tininkas, Smardonas pasiryžo sunaikinti visus savo amato padar- 
gus ir pirmiausia, kaip pagrindinį padargą, sudegino Medkaištį, 
kuris nešiojo jį po visus pasaulio kraštus neduodamas nė valandė- 
lės atokvėpio, ir dabar Medkaiščio pelenai ir trofėjumi tapęs Smardo- 
no raštas per amžių amžius liudys didžiojo Don Kichoto Lamančiečio 
narsybę. 

Don Kichotas dar sykį padėkojo kunigaikštienei, paskui pavaka- 
rieniavo ir pats vienas nuėjo į savo kambarį, atsisakęs bet kieno 
paslaugų, — šitaip jį gąsdino mintis, jog, atitinkamai aplinkybėms 
susiklosčius, būsiąs paskatintas arba priverstas sulaužyti skaistybės 
įžadą, duotą savajai damai Dulsinėjai, nes iš galvos jam niekad nėjo 
doringasis Amadis, klajojančių riterių pažiba ir pasididžiavimas. 

Jis užsisklendė duris ir, dviem vaško žvakėms degant, nusirengė, 

bet, nusiaunant kurpes (o neganda, nepelnytai ištikusi tokį didį 
vyrą!), ištrūko ne atodūsis ir ne koks kitas garsas, galintis sukelti 
abejonę jo gražiu išauklėjimu, ir ne saga, — trūko kojinė ir virto 
sakytumei lango grotelėmis, netikėtai pasileidus dviem dešimtims 
akių. 

Neapsakomai susisielojo dėl to mūsų gerasis bajoras: mielai būtų 
davęs ištisą unciją sidabro už žalio šilko siūlgalį... Sakau: žalio šilko, 
nes jo kojinių būta žalių. 

Šioje vietoje ben Inhalis sušunka ir rašo šitaip: 

„O skurde, skurde! Nesuprantu, kas paskatino didįjį kordobiečių 
poetą'““ apie tave pasakyti: 


Dievo malone, vertint nustota. 


Kad ir mauras, bet esu nemažai bendravęs su krikščionimis ir 
puikiai žinau, jog šventumas neįmanomas be gailestingumo, nusiže- 
minimo, tikėjimo, nuolankumo ir neturto, tačiau, šiaip ar taip, 
drįstu teigti, kad žmogus, neturtą laikąs laime, ko gero, daug kuo 
panašus į Dievą, jeigu jis, savaime suprantama, ne iš tų vargdienių, 
apie kuriuos vienas didžiausių šventųjų yra pasakęs: „Ir kurie užsiėmę 
pasaulio reikalais — kaip neužsiėmę“!*?, ir tatai bus vadinamieji 
turintys vargdienio dvasią. 

Betgi tu, kitoksai neturte (kurį dabar turiu galvoje), kodėl tu 
savo aukomis pasirenki tik bajorus ir kilminguosius, bet ne kitus 
mirtinguosius? Kodėl verti juos lopyti kurpes traukais ir vilkėti dra- 
bužiu su skirtingomis sagomis: viena šilkine, kita ašutine, trečia stik- 
line? Kodėl jų klostytinės apykaklės dažniausiai būna tik išlygin- 
tos, bet nekrakmolytos?“ (Iš to galima spręsti, koks senas yra pap- 
rotys krakmolyti ir gofruoti apykakles.) 

Ir ben Inhalis sako toliau: 

„Gaila to bajoro, kuris namie badmiriauja, o gatvėje didžiu ne- 
šasi ir veidmainiškai krapštuku dantis rakinėja, nors nieko tokio 
nevalgė, kad reikėtų juos raktis! Gaila man to, kartoju, kurio garbė 
kaista iš gėdos ir kuriam atrodo, jog žmonės per mylią pastebi, kad jo 
kurpės sulopytos, skrybėlė įžiurusi nuo prakaito, apsiaustas apspu- 
ręs, o pilvas tuščias!“ 

Tokios mintys vėl apniko Don Kichotą, akims pasileidus, bet 
jis nusiramino pamatęs, kad Sančas paliko jam kelionines kurpes, — 
rytoj jomis apsiausiąs. 

Galop jis atsigulė susisielojęs ir susirūpinęs, kad nebėra Sančo 

ir kad tokia nepataisoma bėda ištiko jo kojines, kurias būtų mielai 
pats susiadęs net ir kitos spalvos šilku, nors tatai jau viena paskuti- 
nių skurdo pakopų, kurios prisirita nusigyvenęs bajoras. 

Don Kichotas užpūtė žvakes, bet buvo tvanku, ir neėmė miegas. 
Jis atsikėlė iš lovos ir pravėrė grotuotą langą į žavų sodą, bet vos 
tik pravėrė, jam pasivaideno ir pasigirdo sode žmonių žingsniai ir 
balsai. Jis įtempė klausą; apačioje balsai suskambo garsiau, ir jis 
nugirdo štai tokius žodžius: 

— Neprašyki manęs dainuoti, Emerensija. Juk žinai, nuo tos 
valandėlės, kai šis keliauninkas įžengė į pilį ir jį išvydo manosios 
akys, aš nebegaliu dainuoti, tik verkiu be perstojo. Be to, manoji 
ponia miega veikiau budriai negu kietai, o aš už jokius pasaulio turtus 
nesutikčiau, kad ji šičia mudvi užkluptų. Ir nors ji netgi miegotų kaip 
miegojusi ir nepasibustų, vis viena man būtų bergždžia dainuoti, jei 
miegos kaip miegojęs ir nepasibus mano dainos paklausyti tasai šių 
dienų Enėjas'““, atkeliavęs mūsų kraštan iš manęs pasityčioti. 

— Nebijoki, mieloji Altisidora, — atsakė jai kita, — kunigaikštienė 
ir visi kiti pilyje, be abejo, miega, tik nemiega tavosios širdies valdo- 
vas ir tavosios meilės prižadintojas: ką tik man pasigirdo, jog virste- 
lėjo grotuotas jo kambario langas, — vadinasi, jis, savaime aišku, 
nemiega. Dainuoki, sopulingoji mano, tyliu ir lipšniu balsu antrindama 
sau arfa, ir jeigu kunigaikštienė mus išgirs, pasiteisinsime, jog kam- 
baryje tvanku. 

— Ne to aš baiminuos, Emerensija,— atitarė Altisidora,— aš 
nenorėčiau, kad daina išduotų mano širdies klyksmą ir kad žmonės, 
nepatyrę nenugalimos meilės galios, palaikytų mane užgaidžia ir 
lengvapėde panele. Et, kas bus, tas: verčiau tekaista veidai iš gėdos, 
nei širdį spaudžia skausmas. 

Ir sulig tais žodžiais švelniai suskambo arfa. 

Tatai išgirdus, Don Kichotui apmirė širdis, nes tą pačią aki- 
mirką atmintyje atgijo devynios galybės panašių nuotykių, langai, 
užtraukti grotomis, sodai, muzika, meilės žodžiai ir leipuliai — žo- 
džiu, visa tai, ko buvo pilna riterių romanuose, kuriuos beskaitant 
jam ausys lėpo. 

Ir jis tuoj susigalvojo, kad viena kuri kunigaikštienės rūmų mergelė 
būsianti jį įsimylėjusi ir kad tik mergiškas drovumas neleidžiąs jai 
išpažinti savo jausmų. 

Pabūgęs, kad ji galinti pavergti jo širdį, jis nusistatė tvirtai lai- 
kytis ir, visa siela ir visomis mintimis atsidavęs savosios damos Dulsi- 

nėjos Tobosietės globai, ryžosi paklausyti dainos, o idant jos suprastų 
jį esant prie lango, tyčiomis nusičiaudėjo didžiai pralinksmindamas 
mergeles, nes joms tik to ir reikėjo, kad Don Kichotas jas girdėtų. 

Taigi, perbraukusi pirštais per arfą ir suderinusi stygas, Altisi- 
dora uždainavo štai šitą romansą: 


Tu, kuris lepiajam guoly 
ant olandiškų paklodžių 
saldžiai miegi kiaurą naktį 
nuo saulėlydžio lig ryto; 


Riteri, visų narsiausias 
gimusių Lamančos žemėj, 
už arabų auksą gryną 
prakilnesnis ir brangesnis; 


Išklausyk liūdnos mergelės, 
išlakios, bet nedalingos, 
nes akių tavųjų saulės 
liepsną uždegė širdy jos. 


Ieškai nuotykių pasauly, 
o kitiems neši nelaimes; 
skaudžiai sužeidi, bet vaisto 
gydyti žaizdoms neduodi. 


Pasakyk, narsingas vyre,— 
Dieve, duoki tau sveikatos, — 
Libijoj esi gal gimęs 
ar viršukalnėse Chakos''!? 

Gal tave gyvatės žindė? 
Auklėjo tave gal girios 
neįžengiamos ir gūdžios, 
gal baisingieji uolynai? 


Gali drąsiai Dulsinėja, 
stuomeninga, liemeninga, 
girtis, mūdrauti sutramdžius 
tigrą plėšrų šį ir nuožmų. 

Ir už tai jos vardą garsins 
Charama ir Enaresas, 
Mansanaresas ir Tachas, 
Arlansa ir Pisuerga'““. 


Kad galėčiau susikeisti 
vietomis su ja, sijoną 
dar pridėčiau ryškiai margą 
su auksiniais apvadėliais. 


Ak, priimk į savo guolį, 
bent šalia prisėsti leiski: 
galvą tau švelniai krapštysiu, 
utinėsiu ir glindžiausiu! 


Bet tokios didžios malonės 
neverta esu, bedalė; 
leiski kojas bent patrinti,— 
man tai bus didžiausia laimė! 


Kiek naktinių kepuraičių, 
kiek šlepečių sidabrinių, 
kelnių atlaso tau duočiau 
ir grynos drobės apsiaustų! 


Perlais aš tave užpilčiau, 
riešuto didumo perlais, 
retenybėm pavadintais,— 
mat lygių nėra jiems žemėj! 


Nežiurėk į mano gaisrą 
nuo Tarpėjos aukšto skardžio!““, 
rustybe ugnies nepūski, 
didis Neronai Lamančos! 


Vaikas aš, skaisti mergelė, 
keturiolika suėjo 
prieš tris mėnesius, prisiekiu, 
Dievas lai mane išgano! 

Nei šluba aš, nei kuprota, 
rankos sveikos dar ir smagios, 
o plaukai — lelijų pėdas, 
velkasi žeme nudrykę. 


Nors burna — kaip paukščio snapas, 
nosis priplota truputį, 
bet užtai dantų topazai 
grožį dangišką man teikia. 


Balsas, kaip girdi tikriausiai, 
medui saldumu prilygsta, 
stoto aš ne per aukščiausia, 
be trupučio vidutinio. 


Šias ir daug kitų grožybių 
savo strėlėmis laimėjai !““; 
Altisidora vardu aš, 


štai šitos pilies mergelė. 


Šiais žodžiais pasibaigė meilės sužeistosios Altisidoros dainavi- 
mas, o josios geidžiamajam Don Kichotui prasidėjo sunkios valan- 
dos, ir jis, giliai atsidusęs, tarė sau: 

„Nejaugi aš esu toks nedalingas klajojantis riteris, jog, vos mane 
išvydusi, nė viena mergelė negali manęs neįsimylėti? Nejaugi tokia 
liūdna dalia skirta neprilygstamajai Dulsinėjai Tobosietei, kad jai 
nebus lemta ramiai džiaugtis mano nepalyginamąja ištikimybe? Ko 
gi norite iš jos, karalienės? Ko persekiojate ją, imperatorienės? 
Ko neduodate jai ramybės, mergelės, penkiolikos nesukakusios? 

Atstokite, atstokite nuo jos, nuo tos vargšelės, tegu ji džiūgau- 
ja, mėgaujasi ir didžiuojasi ta laime, kuria apdovanojo ią Amūras, 
atiduodamas jai mano širdį ir jos valiai palikdamas mano sielą. 

Klausykite, tuntai mane įsimylėjusių mergelių: vienai tik Dulsi- 
nėjai aš — minkštas molis ir vaškas, o visoms kitoms — titnagas; 
jai aš — medus, o jums — alavijas; man tik viena Dulsinėja žaviau- 
sia, protingiausia, doringiausia, šmaikščiausia ir prakilniausia, o visos 
kitos — bjaurios, kvailos, pasileidusios ir žemos kilmės. Ir gamta 
man davė gyvastį, idant priklausyčiau jai vienai ir jokiai kitai. 

Tegu rauda arba dainuoja Altisidora, tegu sielojasi toji dama, 

dėl kurios buvau prikultas užkerėtojo mauro pilyje,— nors pasau- 
lis apsiverstų, o aš turiu priklausyti Dulsinėjai tyras, doras ir skais- 
tus, nors visa žemės burtų galybė stengtųsi mane sugundyti“. 

Ir tuomet jis užtrenkė langą ir, susirūpinęs ir nusiminęs, lyg kokios 
baisingos negandos tektas, atsigulė į lovą, ir mes šiuo tarpu tenai 
jį ir paliksime, nes mūsų šaukiasi didysis Sančas Pansa, užsimojęs 
garsingai paimti valdžią į savo rankas. 


XLV PERSKYRIMAS 


APIE TAI, 
"KAIP DIDYSIS SANČAS PANSA PAĖMĖ SAVO 
ŽINION SALĄ IR KAIP PRADĖJO JĄ VALDYTI 


O tu, amžinasai antipodų svety, pasaulio žibury, padangių akie, 
saldusai ąsočių sukiotojau'““, vienur vadinamas Timbrijum, kitur — 
Febu, čia — šaulys, ten — gydytojas, poezijos tėve, muzikos išradė- 
jau, tu, amžinai patekantis ir, priešingai nei mums atrodo, nieka- 
dos nenusileidžiantis šviesuly! Tavęsp kreipiuosi, saule, padedanti 
žmogui pratęsti giminę! Tavęsp kreipiuosi, apšvieski ir praskaidrin- 
ki mano tamsų protą, idant sugebėčiau nuosekliai sekti didžiojo 
Sančo Pansos valdymo istoriją, nes be tavęs jaučiuos silpnas, bejėgis 
ir sutrikęs. 

Taigi Sančas su visa palyda atvyko į bažnytkaimį, turintį kokia 
tūkstantį gyventojų, vieną turtingiausių kunigaikščio valdų. Jam buvo 
pranešta, jog sala vadinasi Dykanija: gal dėl to, kad miestelis vadi- 
nąsis Dykana, o gal dėl to, kad valdžią Sančas gavęs už dyka. 

Kai tik Sančas su palyda prijojo miesto mūrus, pro vartus jo 
pasitikti išėjo vietos valdžia. 

Sugaudė varpai, ir žmonės, visi kaip vienas išsipylę į gatves, džiū- 
gaudami labai iškilmingai nulydėjo Sančą katedron, kur jis išklausė 
padėkos mišių, o paskui įvyko juokingos miesto raktų įteikimo ce- 
remonijos, ir jis buvo paskelbtas Dykanijos salos valdovu iki gyvos 
galvos. 

Naujojo valdytojo drabužiai, barzda, storumas ir žemas ūgis 
stebino ne tik tuos, kurie nesigaudė, kas dedasi, bet ir tuos, kuriems 
viskas buvo žinoma, o tokių būta nemaža. 

Galop tiesiai iš katedros Sančas buvo nuvestas į teismo rūmus, 
pasodintas į krėslą, ir tuomet kunigaikščio ūkvaizdis jam tarė: 

— Šioje saloje, viešpatie, nuo seno gyvuoja toksai paprotys: 
kiekvienam, kas ima savo valdžion šią garsingąją salą, privalu atsakyti 
į tam tikrus klausimus, kartais gana painius ir keblius, o žmonės su- 
sidaro nuomonę ir sprendžia apie savo naujojo valdovo nuovoką ir 
arba džiaugiasi jo paskyrimu, arba, priešingai, sielojasi. 

Ūkvaizdžiui šitaip kalbant, Sančas stebeilijo į gausybę didelių rai- 
džių, išvedžiotų sienoje priešais krėslą, o kad nemokėjo skaityti, 
paklausė, kas toje sienoje pripaišyta. 

Jam atsakyta: 

— Viešpatie, ten užrašyta ir nurodyta diena, kada jūsų šviesybė 
paėmėte savo valdžion šią salą, o visas užrašas skamba šitaip: „Šian- 
dien, tokių ir tokių metų tokio ir tokio mėnesio tokią ir tokią dieną, 
šią salą paėmė savo valdžion jo šviesybė donas Sančas Pansa, kuriam 
linkime ją valdyti ilgiausius metus“. 

— O kas toksai būsiąs donas Sančas Pansa? — paklausė Sančas. 

— Kas kitas, jei ne jūsų šviesybė, — atsakė ūkvaizdis.— Į mūsų 
salą neatvyko joks kitas Pansa, tik tas, kuris sėdi štai šitame krėsle. 

— Tai va, įsidėk į galvą, brolau, — tarė Sančas, — nei aš do- 
nas, nei mano giminėj kada nors būta donų: aš — Sančas Pansa, ir 
tiek, ir mano tėvas buvo Sančas, ir senelis — Sančas, ir visi buvo 
Pansos, ir jokių donų nei donienių nepripažino. Be to, man regis, šioje 
saloje tų donų daugiau negu akmenų. 

Tiek to, Dievui ir šiaip viskas aišku, ir jeigu man pasiseks bent 
keletą dienų išsilaikyt valdžioje, visus tuos donus išveisiu: manding 
čia jų šitiek priviso, kad įsipyko visiems labiau nei uodai. 

O dabartės klauski, pone ūkvaizdi, ko tik nori, aš pasistengsiu 
atsakyti kaip išmanau, ir tegu žmonės sielojas arba nesisieloja: jiems 
žinot. 

Tuo metu teismo salėn įėjo du vyriškiai: vienas laukininko dra- 
bužiu, kitas — siuvėjo ir su žirklėmis rankoje. 

— Viešpatie, — prabilo siuvėjas, — mudu su šiuo laukininku no- 
rime kreiptis į jūsų malonybę šit kokiu klausimu: ateina vakar štai 
šitas žmogelis mano dirbtuvėn (atleiskit, ponai. iš profesijos esu siu- 
vėjas, ir, ačiū Dievui, ne bet koks), kiša man į rankas atraižą ge- 
lumbės ir klausia: „Pone, ar išeis man šlikė iš šitos atraižos?“ 

Sumetu iš akies ir sakau, kad išeis. Tada jis manding pagalvo- 
jo, ir pagalvojo ne šiaip sau, jog aš tikriausiai noriu nugvelbti ge- 

lumbės,— arba sprendė pagal save, arba tokį jau blogą vardą turi 
siuvėjai, — ir sako man, kad pažiūrėčiau, ar išeisiančios dvi šlikės. 
Sumojau, ką jis turi galvoj, ir sakau, kad išeis. Tuomet jis persiėmė 
savo pirmykšte ir man užgaulia mintimi ir pridėjo dar vieną šlikę, 
ir dar vieną, o aš jam vis sakau: išeis, išeis, ir šitaip pagaliau sulygo- 
me dėl penkių. 

Ir šit šiandie ateina jis tų šlikių, aš atiduodu, o jis atsisako mo- 
kėti už pasiuvimą ir netgi reikalauja, kad arba apmokėčiau, arba 
grąžinčiau gelumbę. 

— Taip ir buvo, brolau? — paklausė Sančas. 

— Taip, pone,— patvirtino laukininkas, — bet paliepkit, jūsų ma- 
lonybe, parodyti jums tas šlikes, kurias jisai man pasiuvo. 

— Su mielu noru,— atsakė siuvėjas. 

Ir tuojau pat ištraukė ranką iš po apsiausto, parodė visas penkias 
šlikes, užmautas ant kiekvieno piršto, ir tarė: 

— Štai čia visos penkios šlikės, kurias užsisakė šitas žmogus, 
o daugiau — kaip Dievą myliu, mano sąžinė švari, — man neliko 
nė sklypelio gelumbės, ir jeigu netikit, tegu cechų seniūnai patikrina 
mano darbą. 

Visus susirinkusius prajuokino šlikių gausybė ir bylos neįpras- 
tumas. 

Sančas truputį pagalvojo ir tarė: 

— Man regis, nėra ko ilgai nagrinėti šios bylos, ir nuspręsim, 
kaip liepia sveikas protas. Tai šit kokia bus mano ištarmė: siuvėjui 
nebus atlyginta už darbą, laukininkui — už medžiagą, o šlikės ati- 
teks kaliniams, ir baigtas kriukis. 

Jei ištarmė dėl piemens kapšo, apie kurią bus kalbama vėliau, 
nustebino susirinkusius, tai šioji visus prajuokino, bet, šiaip ar taip, 
įsakymas buvo įvykdytas žodis žodin. Tuomet prieš teismą stojo 
du seniai; vienas ramstėsi stora nendrine lazda, o kitas, atėjęs be 
lazdos, tarė: 

— Pone, prieš kiek laiko štai šitam žmogui aš paskolinau dešimt 
aukso eskudų — iš geros širdies patenkinau jo prašymą, bet perspė- 
jau, kad tuojau pat sugrąžintų, kai tik pareikalausiu. Laikas bėgo, aš 
skolos neprašiau: nenorėjau, kad įklimptų į dar didesnį vargą, nei 
buvo skolindamasis; bet paskui matau, jog jis nė nežada atiduoti 
skolos, priminiau kartą kitą, o jis ne tik negrąžina man pinigų, bet dar 
ginasi, sako, kad tų dešimties eskudų nesiskolinęs, o jeigu ir skoli- 
nęsis, jau kadai juos grąžinęs. 

Pinigus paskolinau jam be liudytojų, ir niekas nematė, kad jisai 
būtų juos grąžinęs, nes niekas ir negalėjo to matyti. Todėl prašy- 
čiau jūsų malonybę prisaikdinti tą žmogų, ir jeigu jis prisieks, jog 
pinigus man grąžino, čia pat, Dievui matant, dovanosiu jam tą skolą. 

— O ką tu pasakysi į tai, seni su lazda? — paklausė Sančas. 

Į tai senis atsakė: 

— Prisipažįstu, pone, skolinausi iš jo tuos pinigus, — prašom 
palenkti žemiau savo lazdą, jūsų malonybe'**: jeigu jis kliaujasi mano 
priesaika, galiu prisiekti, kad tikrai ir neginčijamai grąžinau jam 
skolą eskudas į eskudą. 

Sančas Pansa palenkė savo lazdą, senis su lazda paprašė kitą 
senį palaikyti jo lazdą, kol jisai prisieksiąs, lyg ji būtų jam trukdžiusi, 
o paskui uždėjo ranką ant teisėjo lazdos kryžiaus ir pareiškė, kad tikrai 
skolinęsis reikalaujamus dešimt eskudų, bet atidavęs juos iš rankų į 
rankas, o ieškovas per užmaršumą kartais vis jų reikalaująs. 

Tatai matydamas, didysis salavaldys paklausė skolintoją, ką jis 
galįs atsakyti į priešingos šalies pareiškimą, ir šis atsakė, jog skoli- 
ninkas, be abejo, sakąs teisybę, nes laikąs jį doru žmogum ir geru krikš- 
čioniu, ir jog tikriausiai būsiąs pamiršęs, kada ir kaip skola buvusi 
grąžinta ir jog daugiau jos nebereikalausiąs. 

Skolininkas atsiėmė savo lazdą ir, žemai nusilenkęs, žengė iš 
teismo salės. 

Matydamas, jog skolininkas kaip niekur nieko išeina, o ieškovas 
nuolankiai į jį žiūri, Sančas nuleido galvą ant krūtinės, dešinės 
smilių įrėmė sau į viršunosę, susimąstė, bet veikiai kilstelėjo galvą 
ir liepė pašaukti senį su lazda, dar nespėjusį išeiti iš salės. 

Senį parvedus, Sančas pažvelgė į jį ir tarė: 

— Duokš savo lazdą, gerasis žmogau, man jos reikia. 

— Mielai, — atsakė senis, — prašom, pone. 

Ir atidavė. 

Sančas paėmė lazdą, padavė kitam seniui ir tarė: 

— Eiki su Dievu, skola tau atlyginta. 

— Man, pone? — paklausė senis. — Bene šita lazda verta dešim- 
ties aukso eskudų? 

— Verta, — atsakė salavaldys,— o jeigu neverta, vadinasi, už 
mane kvailesnio žmogaus nerasi pasaulyje. Dabartės pamatysit, ar 
išneštų mano galva karalystę valdyti, ar neišneštų. 

Ir liepė čia pat, visiems matant, perlaužti ir suaižyti lazdą. 

Pasakyta — padaryta: viduje aptikta dešimt aukso eskudų. 

Visi apstulbo ir pripažino Sančą naujuoju Saliamonu. 

Imta klausinėti, kaip jis susivokęs, jog tie dešimt eskudų paslėpta 
lazdoje, ir Sančas atsakė: matydamas, kad, prireikus prisiekti, senis 
paprašęs ieškovą palaikyti savo lazdą, kol prisieksiąs, o prisiekęs, jog 
tikrai ir neabejotinai grąžinęs skolą, vėl atsiėmęs lazdą, jis, Sančas, 
susivokęs, kad reikalaujami pinigai esą paslėpti lazdoje... 

Iš to reikią padaryti išvadą, jog valdovams, nors ir kokie jie būtų 
skystapročiai, veikiausiai ne kas kitas, kaip Dievas padedąs spręsti 
bylas, be kita ko, jis, Sančas, apie tokią pat bylą girdėjęs iš sodžiaus 
klebono, o atmintį turįs neblogą, ir jeigu nediltų iš galvos kaip tik tai, 
ko dažnokai nestengiąs prisiminti, visoje saloje neatsirastų nė vieno 
tokio, kuris galėtų atmintimi su juo lygintis. 

Galop abu seniai — vienas sugėdintas, kitas atlygintas — išėjo 
pro duris, salėje esantys nenustojo stebėtis, o tasai, kuriam buvo 
skirta užrašinėti visus Sančo žodžius, darbus ir poelgius, niekaip ne- 
galėjo apsispręsti, kuo pripažinti ir laikyti Sančą: mulkiu ar išmin- 
čium. 

Tai bylai pasibaigus, teismo salėn įsiveržė moteriškė, tvirtai nu- 
tvėrusi už rankos vyrą, iš drabužių sprendžiant, turtingą ūkininką, 
gyvulių augintoją; ji plyšojo visa gerkle: 

— Teisybės, viešpatie, teisybės! Jei nerasiu jos žemėje, danguje 
ieškosiu! Viešpatie mieliausiasis, štai šitas šunsnukis užpuolė mane 
vidury plyno lauko ir išniurkė mano kūną lyg kokį nešvarų skudurą. 
Ak, varge, vargeli mano! Išplėšė man tai, ką sergėjau dvidešimt 
trejus metus, gyniau nuo maurų ir krikščionių, saviškių ir atklydėlių, 
ir visad buvau tvirta kaip ąžuolas, sveika sveikutėlė kaip salamandra 
ugnyje, kaip sijonas, užkliuvęs už krūmo, o štai užgriūva mane 
šitas žaliūkas ir išgniaužo grynai grynomis rankomis. 

— Dar pažiūrėsim, ar tokios jau grynos šito paukščio rankos, — 
tarė Sančas. 

Ir, kreipdamasis į vyriškį, paklausė, ką šis galįs atsakyti ir pareikšti 
į moters nusiskundimą. 

Didžiai sutrikęs, vyriškis atsakė: 

— Ponai, aš vargšas ūkininkas, kiaules auginu. Šįryt pardaviau 
kelis, atsiprašant, paršus jūsų mieste, o pelniau ne kažin ką: kiek gavau, 
beveik tiek ir suplojau mokesčiams ir kyšiams. Taigi važiuoju namo 
ir susitinku šitą patogią moterikę, o velnias, kuris amžinai kiša koją 
ir viską sujaukia, patvarkė taip, kad mudu paišdykavom. Susimoku, 
aš, kiek priklauso, o jai, matot, negana, stveria mane už rankos 

ir nepaleidžia, kol čionai atvelka. Sako, kad aš ją išgėdinęs, bet pri- 
siekiu jums ir darsyk galiu prisiekti, jog meluoja. Štai jums visa tei- 
sybė, nė kruopelės nenuslėpiau. 

Tuomet Sančas paklausė, ar jis turįs su savimi sidabrinių pinigų. 

Ukininkas atsakė, jog turįs užanty kapšelį, o jame — gal dvide- 
šimtį dukatų. 

Sančas įsakė jam išsitraukti kapšelį ir tokį, koks yra, atiduoti 
ieškovei. 

Visas drebėdamas, ūkininkas taip ir padarė. 

Moteriškė griebė kapšelį, apgniaužė abiem rankomis ir, tūpčio- 
dama, lankstydamasi ir prašydama Dievą sveikatos ir ilgiausių metų 
valdovui, kuris šitaip rūpinasi skriaudžiamomis mergelėmis ir vargšė- 
mis našlaitėmis, spruko iš teismo salės, beje, pirmiausia pasižiūrėjusi, 
ar pinigai kapšelyje sidabriniai. 

Vos tik ji išėjo, Sančas kreipėsi į ūkininką (tam ašaros tryško 
iš akių, o mintys ir širdis veržte veržėsi paskui kapšelį) ir tarė: 

— (Gerasis žmogau, pasivyki tą moteriškę, geruoju ar bloguoju 
atsiimki kapšelį ir atsiveski ją čionai. 

Ūkininkas ilgai nesiprašydino ir nelaukė, viesulu išlėkė pro duris 
ir nudūmė kur lieptas. 

Visi susirinkusieji susidomėję laukė, kuo pasibaigs byla, ir šit 
neilgai trukus sugrįžo vyriškis ir moteris, susikibę ir nutvėrę vienas 
kitą stipriau nei pirmąjį kartą: sijonai buvo užsivertę, ir ji laikė pris- 
paudusi kapšelį prie pilvo, o vyriškis bergždžiai stengėsi jį atim- 
ti — taip gynėsi moteriškė, klykdama nesavu balsu: 

— Kur Dievo ir žmonių teisybė! Pažiūrėkit, jūsų malonybe, nei 
gėdos, nei sąžinės neturi tas nevidonas: vidury miesto, vidury gatvės 
susigalvojo atimti kapšelį, kurį jūsų malonybė liepėt man atiduoti. 

— Ar atėmė? — paklausė salavaldys. 

— Išgrauš! — atrėmė moteriškė.— Greičiau man gyvastį atimtų 
nei kapšelį! Kas aš jums — mažas vaikas? Kad bent tikras vyras būtų 
užpuolęs, o čia susna nugeibęs! Nei replėmis, nei žnyplėmis man jo 
neišplėšit, nei kaltais, nei kūjais neišdaušit, nei liūto nagais neištrauksit 
iš rankų: greičiau širdį galėtumėt man išrauti! 

— Jos tiesa, — tarė vyriškis. — Nebeturiu tiek spėkų ir pasiduodu: 
kaip kažin ką, aš per silpnas atsiimti kapšelį. Tegu nešasi. 

Tuomet Sančas tarė moteriškei: 

— Nagi duokš kapšelį, doroji ir narsingoji dama. 

Ji tuoj atkišo kapšelį salavaldžiui, o šis grąžino jį vyriškiui ir tarė 
anaiptol neišgėdintajai begėdei: 

— Tai va, uogele, jei, gindama savo kūną, būtum parodžiusi 
bent pusę tos-tvirtybės ir drąsos, su kuria gynei kapšelį, tai nė patsai 
Heraklis, prievartos griebęsis, nebūtų įstengęs tavęs išprievartauti. 
Eik su Dievu, ne, geriau te velniai tave nujoja, ir kad tavo kvapo ne- 
būtų nei saloje, nei per šešetą mylių aplink, o paliepsiu įkirsti tau 
du šimtus rykščių. Na, nešdinkis, sukčiuviene, besarmate ir apgavike! 

Moteriškė persigando ir išspūdino panarinusi galvą ir nusiminusi, 
o salavaldys tarė ūkininkui: 

— Eiki namo su Dievo padėjimu, gerasis žmogau, ir kiečiau lai- 
kyk pinigus, bet žiūrėk man: jei nenori jų prarasti, su moterimis geriau 
neprasidėk! 

Žmogelis padėkojo vos išlemendamas žodžius ir išėjo, o susirin- 
kusieji vėl nusistebėjo naujojo valdovo ištarme ir sprendimu. 

Visa tai surašė metraštininkas ir tuoj rašinį nusiuntė kunigaikš- 
čiui, labai nekantriai jo laukiančiam. 

Bet šičia mes laikinai atsisveikinsime su Sanču ir skubiai grįšime 
pas jo šeimininką, Altisidoros dainavimo suaistrintą. 


XLVI PERSKYRIMAS 


APIE BAISINGĄJĄ ŽVANGUČIŲ 
IR KAČIŲ ERZELYNĘ, NUTRAUKUSIĄ DON 
KICHOTO MEILĖS KALBAS SU ĮSIMYLĖJUSIĄJA 
ALTISIDORA 


Mes laikinai atsisveikinome su didžiuoju Don Kichotu tuo metu, 
kai jis godojo, apniktas minčių, įsimylėjusios mergelės Altisidoros 
dainavimo sužadintų. Šių minčių speičiamas, jis ir atsigulė lovon, 
ir jos tarytum blusos nedavė jam sudėti bluosto nei pailsėti, o dar 
graužė mintys apie kojines ir pasileidusias akis, bet laikas — eiklus 
raitelis, ir nėra tokių kliūčių, kurių jis neįveiktų, tad, gindamas va- 
landas, labai spėriai pasiekė rytmetį. 

Tatai išvydęs, Don Kichotas pašoko iš minkštų patalų, beregint 
apsivilko savo stirnenos liemene ir apsiavė kelioninėmis kurpėmis, 
idant nuslėptų kojines ištikusią negandą. 

Apsisiautė jis savo purpurine mantija, ant galvos užsidėjo žalio 
aksomo šlikę su sidabriniais apsiuvais, per krūtinę persijuosė per- 
petę ir prisikabino savo gerąjį šveitrų kardą, pasiėmė ilgą rožančių, 
kurį visur su savimi vežiojosi, ir iškilnia ir didinga eigastimi nu- 
žingsniavo svetainėn, kur, jau deramai apsirengę, tarytum laukė jo 
kunigaikštis ir kunigaikštienė. 

Galerijoje, kuria jis turėjo eiti, tam tyčia jo tykojo Altisidora su 
bičiule, ir, vos išvydusi Don Kichotą, Altisidora apsimetė alpstanti, 
o bičiulė nutvėrė ją glėbin ir šoko vikriai laisvinti jai korsažo. 

Don Kichotas tatai pastebėjo ir priėjęs tarė: 

— Aš žinau, ko mergelės šitaip alpsta. 

— O aš nežinau,— atsiliepė bičiulė.— Altisidora — geriausios 
sveikatos visoje pilyje, ir visą tą laiką, kai ją pažįstu, nesu girdėjusi, 
kad ji būtų suvaitojusi ar kuo nusiskundusi. Kad jie sudegtų, tie visi 
klajojantys riteriai, kiek tik jų esama pasaulyje, jei visi jie tokios 
nejautrios širdies! 

Eikite savo keliu, jūsų malonybe pone Don Kichote: vargšelė ne- 
atsipeikės, kol jūs šičia stovite. 

Į tai Don Kichotas atsakė: 

— Būkite maloni, ponia, paliepkite šįvakar atnešti mano kambarin 
liutnią: aš pasistengsiu kaip įmanydamas paguosti šią sielvartingąją 
mergelę, nes geriausias vaistas nuo meilės, kai tik ji įsiplieskia šir- 
dyje,— nusivylimas. 

Ir sulig tais žodžiais skubinai nuėjo šalin, kad niekas jo nepas- 
tebėtų. 

Vos tik jis dingo iš akių, Altisidora atsipeikėjo ir tarė bičiulei: 

— Reikia būtinai nunešti jam liutnią: tikriausiai Don Kichotas 
nori mums padainuoti, o jeigu jis pats ir skambins — bus gražu pa- 
klausyti. 

Jos tuoj nuskubėjo pas kunigaikštienę ir papasakojo, kas atsitiko 
ir kad Don Kichotas paprašęs liutnios, ir kunigaikštienė, be galo 
nudžiugusi, susitarė su kunigaikščiu ir mergelėmis iškrėsti jam pokštą, 
veikiau smagų negu piktą, ir visi, iš anksto mėgaudamiesi malo- 
numu, ėmė laukti vakaro, o jis atėjo taip pat greitai, kaip greitai 
atėjo toji diena, kurią jų šviesybės praleido nuotaikingai šnekučiuo- 
dami su Don Kichotu. 

Tą pačią dieną kunigaikštienė tikrai ir neabejojamai nusiuntė 
savo pažą (tą, kuris sode vaidino užkerėtąją Dulsinėją) pas Teresą 
Pansą, įdavusi josios vyro laišką ir ryšulį drabužių, kurį šis paliko 

pačiai, taipgi paliepė kuo smulkiausiai papasakoti sugrįžus, kas jam 
nutikę kelionėje. 

Taip atėjo vienuolikta valanda vakaro, ir Don Kichotas savo 
kambary rado gitarą. Suderino stygas, atidarė grotomis užtrauktą 
langą ir išgirdo sode kažką vaikščiojant, tuomet subrunzgino stygas, 
darsyk suderino kaip galima geriau, atsikrenkštė, nusispjovė ir pri- 
kimusiu, bet gana melodingu balsu uždainavo romansą, kurį pats tą 
dieną buvo sudėjęs: 


Meilės galios širdį kaitrią 
kartais išmuša iš graižtų, 
įnagiu sau pasigavę 
aplaidumą ir dykystę. 


Siuvinėjimas, siuvimas, 
darbas, moteries dorybė, — 
tikras priešnuodis nuo meilės, 
šito pragaištingo nuodo. 


Padorioms, rimtoms mergelėms, 
šeimą trokštančioms sukurti, 
lobų kraitį, didį gyrių 
geras elgesys atstoja. 


Lygiai sostinės plevėsos, 
lygiai riteriai klajūnai 
šmaikštuoles leist laikui renkas, 
mergeles doras — į žmonas. 


Meilė kartais suliepsnoja, 
apsistojus kur nakvynei, 
bet išblėsta lyg nebuvus, 
kai išvykt ateina laikas. 


Meilė, gimusi netyčia, 
čia karšta, čia išvadėjus, 
širdyje, kur vėjai vaikos, 
ženklo jokio nepalieka. 


311 XLVI perskyrimas 


Ant senų paveikslų dažas 
naujas niekad neprilimpa: 
kur grožybė viešpatauja, 
kitas grožis nepritampa. 


Dulsinėja Tobosietė 
drobėje širdies manosios 
taip spalvingai nutapyta, 
kad jos niekas neišdildys. 


Meilės lobis — pastovumas, 
Kupidonas jį brangina, 
o mainais į jį palaimą 
mylinčioms širdims suteikia. 


Kai tik Don Kichotas, kurio klausėsi kunigaikštienė, kunigaikštis, 
Altisidora ir kone visi pilies žmonės, priėjo tą vietą, staiga iš galerijos, 
stačiai virš Don Kichoto lango esančios, nukaro virvė su šimtine pa- 
rištų Žvangučių, o paskui kažin kas išvertė dideliausią maišą kačių, 
taipgi su parištais prie uodegų žvangučiais, tik mažesniais. 

Toks baisus kilo žvangučių skambėjimas ir kačių miaukimas, jog 
kunigaikštis ir kunigaikštienė, to pokšto pramanvtojai. ir tie krūpte- 
lėjo, o Don Kichotas persigandęs stačiai žado neteko. 

Ir dar kaip tyčia taip atsitiko, jog kelios katės įsprūdo pro gro- 
tuotą langą Don Kichoto kambarin ir puolė blaškytis iš vieno kampo 
į; kitą, tad atrodė, kad daužosi ištisas tuntas velnių. Katės išvartė 
žvakes, degusias kambary, ir liuoksėjo ieškodamos, pro kur pasprukti. 
Tuo tarpu virvė, nukabinėta didesniais žvangučiais, tolydžio kresčiojo. 
Diduma pilies žmonių nesuvokė, kas ten dedasi, ir žiūrėjo nustebę ir 
apduję. 

Don Kichotas pašoko ant kojų, išsitraukė kardą, iškišo pro lango 
grotas ir, švaistydamasis juo, pratrūko didžiu balsu šaukti: 

— Šalin, klastingieji burtininkai, šalin, raganių paderme! Aš — 
Don Kichotas Lamančietis, ir nors ir kokių užmačių turėtute, per 
silpni esate mane įveikti! 

Paskui su kardu rankoje puolė kates, liuoksinčias po kambarį, 
ir ėmė įnirtingai jas kapoti. Katės siūbtelėjo prie lango ir pro grotas 
išgarmėjo sodan, bet vienas katinas, Don Kichoto įgintas į kertę, 

šoko jam į akis, suleido nagus ir dantis į nosį, ir Don Kichotas su- 
kliko nesavu balsu. 

Išgirdę riksmą ir sumetę, kas būtų galėję atsitikti, kunigaikštis 
ir kunigaikštienė nuskubėjo nelaimės vieton, visrakčiu atrakino 
duris ir pamatė vargšą riterį visomis išgalėmis plėšiant katiną nuo 
veido. 

Subėgo žmonės su deglais ir išvydo nelygią kovą. Kunigaikštis 
šoko jųdviejų skirti, bet Don Kichotas suriko: 

— Nelieskite jo! Aš pats noriu susigrumti vyras prieš vyrą su 
šituo demonu, šituo raganium, šituo burtininku! Aš jam parodysiu, 
kas toksai yra Don Kichotas Lamančietis! 

Tačiau katinas nepaisė tų grūmojimų, miaukė ir laikėsi įsikibęs 
nagais; galop kunigaikštis atplėšė jį ir išmetė pro langą. 

Visas veidas Don Kichotui buvo subraižytas, o ir nosiai kliuvo, 
tačiau mūsų riteris vis dėlto netvėrė apmaudu, kad jam neleista už- 
baigti įnirtingų grumtynių su tuo galvažudžiu burtininku. 

Tarnai atnešė Aparisijo aliejaus'““, ir pati Altisidora baltutė- 
laitėmis rankomis aptvėrė visas žaizdas, o tverdama tyliai sukuždėjo: 

— Visos šitos bėdos, akmenširdi riteri,— tai bausmė už atšiau- 
rumą ir užsispyrimą! Dieve duok, kad Sančas, tavo ginklanešys, pa- 
mirštų plaktis, idant niekados nenusikratytų kerų tavo mylimoji 
Dulsinėja, o tau netektų mėgautis josios meile ir gulėti su ja jungtuvių 
guolyje — bent jau tol, kol esu gyva aš, tave dievinančioji. 

Nė žodžio neatsakė į tai Don Kichotas, tik giliai atsidūsėjo ir 
netrukus išsitiesė lovoje, iš pradžių padėkojęs kunigaikščiui ir kuni- 
gaikštienei už paslaugą, ir ne todėl, kad būtų išsigandęs to tunto žvan- 
gančių, katėmis pasivertusių burtininkų, o kad jų šviesybės, gerų 
ketinimų vedami, atskubėję jo gelbėti. 

Kunigaikštis ir kunigaikštienė palinkėjo jam labos nakties ir 
išėjo krimsdamiesi, jog šitaip nevykusiai pasibaigė jų pokštas: jie 
nė nesitikėjo, kad šis nuotykis tiek sveikatos ir nervų kainuos Don 
Kichotui, kuriam išties jis brangiai atsiėjo, nes penkias dienas ne- 
leido pasikelti iš lovos ir nosies iškišti pro duris, o per tą laiką jam nu- 
tiko kitas nuotykis, dar smagesnis už aną, bet Don Kichoto metrašti- 
ninkas nenusiteikęs dabar jo pasakoti — jis skuba pas Sančą Pansą, 
labai stropiai ir labai žaismingai tvarkantį valdymo reikalus. 

XLVII PERSKYRIMAS 


KUR TOLIAU PASAKOJAMA, 
KAIP SANČAS PANSA TVARKOSI PRIE VALDŽIOS 


Istorijoje sakoma, jog iš teismo salės Sančas Pansa buvo palydėtas 
į prašmatnius rūmus, kur didelėje menėje jau laukė karališkai nu- 
krautas ištaigus stalas; ir vos tik Sančas įėjo menėn, sulumzdžiavo 
lumzdeliai, ir jo pasitikti žengė keturi liokajai su vandeniu rankoms 
plautis, ir Sančas labai oriai atliko šią apeigą. 

Muzika nuščiuvo, Sančas atsisėdo galustalėje, nes daugiau krėslų 
nebuvo, taipgi stalas buvo padengtas tik vienam asmeniui. 

Šalimais atsistojo žmogėnas su banginio ūso lazdele rankoje, — 
kaip vėliau paaiškėjo, rūmų gydytojas. 

Nuo stalo nuklota baltutėlė prabangi marška, kuria buvo uždengti 
vaisiai ir gausybė visokiausių valgių. 

Dar vienas nepažįstamasis, pažiūrėti dvasinio luomo žmogus, 
palaimino patiekalus, ir liokajus parišo Sančui pakaklėje mezginiuotą 
servetėlę. 

Kitas liokajus, einantis stalininko pareigas, padėjo jam vaisių 
patiekalą, tačiau vos Sančas spėjo nuryti kąsnelį, patiekalą palietė 
banginio ūso lazdelė, ir jis buvo skubinai nuimtas nuo stalo; tuomet 
stalininkas padavė Sančui kitą patiekalą. 

Sančas buvo jau beragaująs, bet anksčiau, nei spėjo jo pasisiekti 
ir paskanauti, jį taipgi palietė lazdelė, o liokajus nusinešė lygiai taip 
spėriai kaip ir vaisių patiekalą. 

Tatai matydamas, Sančas nustėro ir, apžvelgęs visus, paklausė, 
ką tai galėtų reikšti: ar norima pavaišinti jį pietumis, ar parodyti rankų 
miklumą. 

Į tai lazdelininkas atsakė: 

— Šviesusis valdove, taip įprasta ir pribūta pietauti visose sa- 
lose, kur esama valdovų. Aš, pone, — gydytojas, salos iždo apmo- 
kamas ir priskiriamas prie salavaldžių, ir rūpinuosi jų sveikata stro- 
piau nei savąja, stebiu juos dieną naktį, tiriu organizmą, idant ga- 
lėčiau veiksmingiau gydyti ligos atveju. 

O svarbiausioji mano priedermė — asistuoti per pietus ir vaka- 
rienę, leisti valgyti tai, kas man atrodo tinkama, ir drausti tai, kas, 
mano supratimu, nesveika ir kenksminga skrandžiui, o todėl aš įsa- 
kiau nunešti nuo stalo vaisių patiekalą, nes vaisiuose labai daug 

vandens, taipgi kitą patiekalą, nes jisai esąs per aštrus ir sutaisytas 
su daugybe prieskonių, žadinančių troškulį, ir tasai, kas daug geria. 
naikina ir sekina savy pradinės drėgmės atsargas, palaikančias mūsų 
gyvastį. 

— Vadinasi, štai šitos keptos kurapkos, pažiūrėti baisiai gardžios, 
man negali pakenkti. 

Į tai gydytojas atsakė: 

— Kol aš gyvas, ponas salavaldys niekados jų nevalgys. 

— O kodėl gi? — paklausė Sančas. 

Gydytojas atsakė: 

— Todėl, kad mūsų mokytojas Hipokratas, medicinos švyturys ir 
kelrodė žvaigždė, viename savo aforizmų sako: omnis saturatio mala, 
perdicis autem pessima““*, atseit: apsiryti apskritai kenksminga, o 
apsiryti kurapkomis — juo labiau. 

— Jeigu tokia byla, — tarė Sančas, — išrinkit man, pone gydyto- 
jau, iš visų valgių, išdėliotų šičia ant stalo, patį sveikiausią ir mažiau- 
siai kenksmingą, nebadykit jo lazdele ir leiskit man ramiai pavalgyti, 
nes, prisiekiu salavaldžio gyvastimi, Dieve duok man ilgiau ja mė- 
gautis, aš mirštu badu, ir nors ir ką jūs sakytumėt, pone daktare, no- 
rit to ar nenorit, bet, drausdamas man valgyti, jūs greičiau atimsit man 
gyvastį. negu apsaugosit. 

— Jūsų malonybė sakote teisybę, šviesusis valdove, — tarė gy- 
dytojas.— todėl, mano manymu, jums nevalia valgyti štai šito triu- 
šienos ragu, nes tai sunkiai virškinamas maistas. Va šitos veršienos, jei- 
gu ji būtų ne kepta ir be padažo, dar galėtute paragauti, bet tokios, 
kokia ji dabar, — jokiu būdu. 

Ir Sančas tarė: 

— O štai ten, tolėliau, garuoja didelis dubuo, — man regis, tai 
šiupinys, O šiupinys verdamas iš įvairiausių dalykų, ir tarp jų, ko 
gera, aptiksiu sau ką nors gardaus ir sveiko. 

— Absit!/* — sušuko gydytojas.— Ginkite šalin tokią pavojingą 
mintį: nėra pasaulyje valgio, kenksmingesnio už šiupinį! Tegu sprog- 
sta šiupinį kanauninkai, mokymo įstaigų rektoriai ir sodiečiai ves- 
tuvėse, bet jam ne vieta ant valdovo stalo, kur viskas turi būti tobula 
ir skoninga. 

Mat visur, visada ir visų labiau vertinami paprasti vaistai negu 
sudėtiniai: taisant paprastus vaistus. neįmanu apsirikti, o tai- 


* Šalin (lot.). 

sant sudėtinius — įmanu, nes vieni niekai apsiskaičiuoti nustatant 
sudėtinių dalių santykį. 

Žodžiu, jei šviesusis valdovas geidžia išsaugoti ir sustiprinti svei- 
katą, aš patarčiau suvalgyti šimtą vaflių ir keletą plonyčių grieži- 
nėlių svarainio, — tai sustiprina skrandį ir lengvina virškinimą. 

Tatai girdėdamas, Sančas atsivertė krėsle, įsprendė žvilgsnį į 
gydytoją ir griežtai paklausė, kuo esąs vardu ir kur ėjęs mokslus. 

Į tai gydytojas atsakė: 

— Aš, šviesusis valdove, — daktaras Pedras Pakenčemas de Gutas, 
kilęs esu iš Tirteafueros!““, miestelio, kuris po dešinei nuo kelio iš 
Karakuelio į Almodovarą del Kampą, o daktaro laipsnį gavau Osu- 
nos universitete. 

Tuomet Sančas, užsiplieskęs pykčiu, suriko: 

— Tai va, pone daktare Pedrai Nepakenčiamas Degute, kilęs iš 
Tirtėlių ir Gvėrų, po dešinei nuo kelio iš Karakuelio į Almodovarą 
del Kampą, ir baigęs Osunos universitetą, nešdinkitės iš čia, nes, 
kaip mane gyvą matot, aš nutversiu vėzdą ir, pradėdamas jumis, iš- 
ginsiu iš salos visus gydytojus, kiek tik šičia jų esama, ar bent jau tuos, 
kurie man pasirodys nemokšos, o protingus, nuovokius ir sumanius 
saugosiu kaip akį kaktoj ir gerbsiu kaip šventuosius. 

Kartoju: nešdinkitės iš čia, Pedrai Nepakenčiamasai, o griebsiu 
štai šitą krėslą, kuriame sėdžiu, ir suskaldysiu į jūsų galvą, ir tada 
paduokit mane į teismą: būsiu išteisintas, nes pasakysiu. jog Dievui 
pasitarnavau nudėdamas netikusį gydytoją, valstybės budelį. 

O dabartės duokit man valgyti arba atimkit valdžią, nes tarnyba, 
iš kurios negali prasimaitinti žmogus, joje sėdintis, nė kiaušinio lukš- 
to neverta. 

Matydamas salavaldį šitaip siuntant, daktaras persigando ir sutir- 
tėjo nuo kojų iki galvos, bet tuo metu gatvėje suskardeno pašto rage- 
lis, ir stalininkas, žvilgtelėjęs pro langą, priėjo prie Sančo ir tarė: 

— Jo šviesybės kunigaikščio žygūnas, ir, matyt, su svarbiu laišku. 

Įėjo žygūnas, suplukęs ir sunerimęs, išsitraukė iš užančio laišką 
ir įteikė salavaldžiui į rankas, Sančas, savo ruožtu, padavė jį kuni- 
gaikščio ūkvaizdžiui ir liepė paskaityti adresą, o adresas buvo toks: 
„Donui Sančui Pansai, Dykanijos salavaldžiui, asmeniškai arba jo 
sekretoriui“. 

Tatai girdėdamas, Sančas paklausė: 

— Kas mano sekretorius? 

Ir vienas esančiųjų atsiliepė: 

— Aš, pone, nes moku skaityti ir rašyti ir, be to, esu baskas'““. 

— Pridurta iš esmės, — tarė Sančas.— Vadinas, galėtumėt būti 
paties imperatoriaus sekretorium. Atplėškit laišką ir pažiūrėkit, kas 
ten rašoma. 

Naujai iškeptas sekretorius taip ir padarė: perskaitė laišką ir pa- 
reiškė, jog liudytojai nepageidautini. 

Sančas įsakė atituštinti menę, paprašęs pasilikti tik kunigaikščio 
ūkvaizdį ir stalininką; visi kiti, taipgi daktaras, išėjo. Ir tuomet sek- 
retorius perskaitė laišką, o jis skelbė šit ką: 


„Mane pasiekė žinia, garbusai done Sančai Pansa, jog mano ir 
jūsų priešai baudžiasi vieną kurią naktį įnirtingai pulti salą, kurią 
būtent — nežinau, todėl jums pridera budėti ir būdrauti, idant jie 
neužkluptų iš netyčių. Taipgi gavau žinių iš patikimų žvalgų, jog jūsų 
miestan įsismelkė keturi persirengę piktadariai, susimokę gyvastį 
jums atimti: jie bijo jūsų išminties. Būkite atsargus, liepkite tikrinti 
kiekvieną jūsų lankytoją ir nevalgykite nieko, kuo būsite vaišina- 
mas. Jeigu jums grės pavojus, aš pasistengsiu ateiti pagalbon, o jūs 
kliaukitės savo nuovoka. Rašyta mūsų pilyje, rugpjūčio mėnesio šešio- 
liktąją dieną, ketvirtą valandą ryto. 

Jūsų bičiulis kunigaikštis“ 

Laiškas pritrenkė Sančą, visus kitus, atrodo, taipgi pribloškė, 
ir, kreipdamasis į ūkvaizdį, Sančas tarė: 

— Pirmučiausia mums pridera, ir nedelsiant, įkišti belangėn 
daktarą Degutą, nes jeigu kas ir baudžiasi mane nužudyti, tai tik jis, 
ir dar tokia lėta ir žiauria mirtimi, kitaip sakant, baudžiasi numarinti 
mane badu. 

— Šiaip ar taip, — prabilo stalininkas, — man regis, jūsų malony- 
bei nedera liesti tų valgių, kurie stovi ant stalo: juos gamino vienuo- 
lės, nes juk ne veltui sakoma, jog Dievas glėbyje — velnias širdyje. 

— Sutinku, — tarė Sančas, — bet, šiaip ar taip, duokit man bent 
kriaukšlę duonos ir ketvertą svarų vynuogių, jos tikrai nebus užnuo- 
dytos, o nevalgęs, dievaž, nebeištveriu. Juo labiau kad mums pridera 
būti pasirengusiems būsimoms grumtynėms, vadinasi, reikia pasistip- 
rinti: juk nevalgęs tvirtas nebūsi, o kuo žmogus sotesnis — tuo tvir- 
tesnis. 

Jūs, sekretoriau, atrašykit jo šviesybei kunigaikščiui ir praneškit, 
jog visa, ką jisai įsako, bus įvykdyta žodis žodin lygiai taip, kaip jisai 
įsako. Taipgi parašykit josios šviesybei kunigaikštienei, kad bučiuoju 

jai rankas ir prašau nepamiršti per pasiuntinį nusiųsti mano pačiai Te- 
resai Pansai laišką ir ryšulį: ji padarysianti man didelę paslaugą, o jau 
aš pasistengsiąs atsidėkoti jai kaip įmanydamas. O kad mano ponas 
Don Kichotas nepagalvotų, jog aš nedėkingas žmogus, galit įterpti, 
kad ir jam bučiuoju rankas. O jūs pats, būdamas geras sekretorius 
ir geras baskas, pridėkit nuo savęs, ką norit ir ką laikysit reikalinga. 

Na, o dabartės tegu nukrausto stalą ir atneša man ko nors už- 
krimsti, ir tegu tik pabando pulti mane ir mano salą visokie žvalgai, 
galvažudžiai ir burtininkai, — visus juos sumalsiu į miltus! 

Tuo metu įėjo liokajus ir tarė: 

— Čia atėjo vienas prašytojas, ūkininkas, ir nori pasikalbėti 
su jūsų prakilnybe, jo žodžiais tariant, vienu itin svarbiu klausimu. 

— Keisti žmonės tie prašytojai, ir gana! — sušuko Sančas.— 
Nejaugi jie tokie kvaili ir nesugaudo, jog va šitokiu metu vaikščioti 
su prašymais — nei šis, nei tas? Gal kartais jiems atrodo, kad mes, 
valdytojai ir teisėjai, — ne gyvi žmonės ir kad mums nereikia ilsėtis 
tiek laiko, kiek priklauso, gal kartais jiems atrodo, kad mes akme- 
niniai? Kaip Dievas mato, jeigu ilgiau išsilaikysiu valdžioje (0 tuo 
jau pradedu abejoti), sąžinė negrauš manęs, jei suimsiu į nagą ne 
vieną tokį prašytoją. 

O dabartės įleiskit čionai tą žmogelį, tik iš pradžių pažiūrėkit, 
ar tai ne koks žvalgas ar galvažudys. 

— Ne, pone,— atsiliepė liokajus.— man regis, jo galva kaip puo- 
dynė, o apskritai jis geras vyras, nors prie žaizdos dėk. 

— Nėr ko baimintis, — įsiterpė ūkvaizdis, — juk mes su jumis. 

— Dabartės, kai čia nebėra to daktaro Deguto,— tarė Sančas, — 
ar negalėčiau, stalininke, užkirsti ko nors sotesnio ir maistingesnio, 
kad ir kriaukšlio duonos su svogūnais? 

— Per vakarienę galėsite atsigriebti už pietus, ir su kaupu, — 
tarė stalininkas, — tad jūsų prakilnybei nebus ko skųstis ir priekaiš- 
tauti. : 

— Duok Dieve,— atsiliepė Sančas. 

Tuo metu įėjo ūkininkas, pažiūrėti geras vyras: per tūkstantį 
mylių buvo matyti, jog tai geros širdies ir gerų ketinimų žmogus. 
Pirmiausia jis pasiteiravo: 

— Kuris čia bus ponas salavaldys? 

— O kuris gi čia galėtų būti, jei ne tas, kuris sėdi krėsle? — 
atsakė sekretorius. 

— Puolu jums į kojas, — tarė ūkininkas. 

Ir, suklupęs ant kelių, paprašė leidimo pabučiuoti ranką. 

Sančas rankos nedavė bučiuoti, paliepė atsistoti ir pasakyti, ko 
pageidaująs. 

Ūkininkas taip ir padarė, o paskum tarė: 

— Aš, pone, ūkininkas, o gyvenu Migeltūros bažnytkaimy, už dvie- 
jų mylių nuo Siudad Realio. 

— Dar vienas tirtėlius: — sušuko Sančas.— Kalbėk, brolau, aš tik 
norėjau pasakyti, jog Migeltūrą puikiai pažįstu: ji ne per toliausia nuo 
mano sodžiaus. 

— Šit kokios bėdos, pone,— toliau kalbėjo ūkininkas.— Per 
Dievo gailestingumą esu vedęs su šventosios Romos Katalikų Baž- 
nyčios sutikimu ir pritarimu. Turiu du sūnus studentus: jaunėlis eina 
į bakalaurus, vyresnėlis — į licenciatus. Esu našlys, nes pati pasi- 
mirė, ar, tiesą pasakius, numarino ją netikęs gydytojas: prirašė jai 
nėščiai vidurių paleidžiamųjų; jei būtų buvusi tokia Dievo valia, ir 
ji būtų laimingai pagimdžiusi, ir dar sūnų, būčiau leidęs jį į daktarus, 
kad paskiau nepavydėtų broliams — bakalaurui ir licenciatui. 

— Vadinasi, — tarė Sančas, — jeigu tavo pati nebūtų pasimirusi, 
kitaip sakant, jeigu jos nebūtų numarinęs gydytojas, dabartės nebū- 
tum našlys. 

— Nieku būdu, pone.— atsakė ūkininkas. 

— Še tau! — sušuko Sančas.— Varyk toliau, brolau: dabartės 
jau metas atsigulti pokaičio, o ne reikalus svarstyti. 

— Tai va, sakau, — toliau kalbėjo ūkininkas, — sūnus, kuris mo- 
kosi bakalauru, įsimylėjo vieną mūsų sodžiaus mergelę, vardu Klara 
Perlitika, lobingo ūkininko Andreso Perlitiko dukrą, ir toji pavardė — 
visai ne pavardė, paveldima iš kartos į kartą, bet pravardė, nes visa 
jų giminė — apsigimę paralitikai, o kad nebūtų taip užgaulu, žmonės 
praminė juos Perlitikais... 

Beje, tiesą pasakius, mergelė — tikras Rytų perlas, o pasižiūrėk į 
ją iš dešinės — stačiai laukų gėlelė, nors iš kairės ji ne tokia išvaizdi: 
akies nėra, išvarvėjo, kai raupais sirgo. Ir nors veidas jos perdėm rau- 
puotas, giliomis duobėmis išėjęs, bet dūsautojai tvirtina, jog tai ne 
duobės, o kapai, ir kiekviename jų — įsimylėjėlio siela. 

Ir tokia ji valyva, jog nosytė, kaip sakoma, dangun riečiasi, kad 
smakro nesuteptų ir nuo burnos pabėgtų, ir vis dėlto gražumo ji 
nežemiško, nes burna didelė didelė, ypač kai išsižioja, ir jeigu jai 
netrūktų dešimties ar dvylikos priekinių ir krūminių dantų, gražu- 
mu galėtų kaip niekur nieko nurungti visas pasaulio didžiaburnes. 

Apie lūpas ir kalbėti nėra ko: jos tokios plonytės ir liaunos, kad 
jeigu būtų įprasta vynioti lūpas kaip siūlus, galėtum visą kamuolį 
suvynioti; beje, ir spalva jos stačiai stebuklas, ne tokios kaip visų žmo- 
nių, — mirga marga melsvom, žaliom ir violetinėm dėmėm. 


Dovanokit, pone salavaldy, kad šitaip smulkmeniškai piešiu tos 
mergelės grožybę: anksčiau arba vėliau ji bus mano marti, o aš ją 
myliu ir laikau gana nebjauria. 

— Piešk kaip tik nori,— atsiliepė Sančas, — aš ir pats nepėsčias 
paišyti, ir jei dabartės būčiau papietavęs, tavo piešiniai man eitų ge- 
riausiu desertu. 

— Bus ir deserto, ir dar kokio gardaus,— atsakė ūkininkas, — 
lykinu pabaigai, akims atsišviesti... Tai va, pone, jeigu dar įmany- 
čiau nupiešti jums josios stotą ir liemenį, stebėtumėtės neatsistebėtu- 
mėt, bet tai neįmanu: mat ji kuprota, į tris linkas sulinkusi, smakrą 
keliais laiko parėmusi, bet, šiaip ar taip, kiekvienam aišku kaip 
dieną, kad jeigu atsitiestų, galva lubas pasiektų. Ir seniai būtų ranką 
atidavusi mano sūneliu: bakalaurui, tik, deja, sutraukta jos ranka, 
neatsilenkia, bet užtat nagus turi ilgėliausius ir rievėtus, o tokiais na- 
gais būna tik geraširdžiai ir gražiai sudėti žmonės. 

— Gerai jau, gerai, — tarė Sančas, — tik įsidėmėk, brolau, kad 
nupiešei ją nuo kojų iki galvos. Ko dar tau reikia? Drožki stačiai 
be jokių apylankų, užuolankų, miglotų užuominų ir pagražų. 

— Prašyčiau jūsų malonybę, pone, šit kokios malonės, — atsakė 
ūkininkas, — parašykit sūnaus būsimam uošviui palankų laišką ir pap- 
rašykit, kad dėl Dievo meilės neprieštarautų šitoms vedyboms, nes 
ir Fortūnos, ir gamtos mes apdovanoti vienodai: mat, tiesą pasakius, 
pone salavaldy, sūnus velnio apsėstas, nebūna tokios dienos, kad 
piktosios dvasios nekamuotų jo po tris ar keturis kartus, o sykį jis 
įvirto į ugnį, ir nuo to laiko veidas jo rūkšlotas it pergamentas, akys 
mažumytį ašaroja ir traiškanoja, bet būdo jis — angelas, ir jeigu 
netvatytų ir nekultų savęs kumščiais, būtų stačiai šventasis. 

— Gal dar ko nori, gerasis žmogau?..— paklausė Sančas. 

— Norėčiau, tik bijau sakyti,— atsiliepė ūkininkas, — bet tiek 
to, kas bus, tas, išklosiu viską, kad ant širdies negulėtų. Tai va, pone, 
norėčiau paprašyti jūsų malonybę savo sūnui bakalaurui trijų šimtų, 
o gal geriau šešių šimtų dukatų kraičio, atseit pirmai pradžiai, kad 
ant kojų atsistotų: juk jaunavedžiams smagiau gyventi skyrium, nuo 
uošvių užgaidų nepriklausyti. 


Antra dalis 320 


— Pagalvok, gal dar ko norėtum,— tarė Sančas, — nesivaržyk 
ir nesigėdyk, drožk į akis. 

— Ne, daugiau tikrai nieko nenoriu,— atsakė ūkininkas. 

Ir vos tik jis ištarė šiuos Žodžius, salavaldys pašoko ant kojų, 
griebė krėslą, kuriame sėdėjo, ir kad suriks: 

— Ak tu, šioks ir toks, stuobry netašytas, galvijau neraliuotas, 
stačioke! Nešdinkis man iš akių, kad nė kvapo nebeliktų, o štai šituo 
krėslu suskaldysiu ir suknežinsiu tau makaulę! Ak šunsnuki, nevi- 
done, velnio piešėjau, radai laiką kaulyti šešių šimtų dukatų! Iš kur 
aš juos ištrauksiu, dergšte? Ir kodėl aš turėčiau tau juos duoti, net 
jeigu nežinočiau kur dėti pinigus, sukčiau besmegeni? Ir kas man 
rūpi Migeltūra ir visa Perlitikų giminė? 

Nešdinkis, sakau tau, nes, prisiekiu jo šviesybės kunigaikščio galva, 
pamatysi, kad žodžiais veltui nesišvaistau! Nepanašu, kad būtum 
iš Migeltūros, greičiau iš pragaro atsiuntė tave, perėjūne, velniai 
manęs gundyti. Pats pagalvok, nenauda: dar tik pusantros paros, kai 
aš valdžioj, o tu norėtum, kad jau turėčiau šešis šimtus dukatų? 

Stalininkas ženklais liepė ūkininkui išeiti, ir šis, nosį nunėręs ir 
lyg bijodamas, kad salavaldys neišlietų ant jo savo pykčio, išspu- 
dino: šelmis gražiai atliko savo vaidmenį. 

Bet palikime įpykusį Sančą, palinkėkime, kad jo saloje vėl stotų 
taika ir ramybė, ir grįžkime pas Don Kichotą, kurį palikome aptvertu 
veidu ir besigydantį kačių žaizdas, rietėjusias ištisą savaitę, o per tą 
savaitę jam nutiko vienas dalykas, kurį Sidas Hamadas žada papa- 
sakoti išsamiai ir teisingai, kaip paprastai pasakoja visus šios istorijos 
įvykius, net ir pačius menkiausius. 

APIE TAI, 
KAS NUTIKO DON KICHOTUI 
IR KUNIGAIKŠTIENĖS DUENJAI DONJAI 
RODRIGES, TAIPGI APIE KITUS ĮVYKIUS, 
VERTUS APRAŠYMO IR AMŽINO ATMINIMO 


Liūdnas ir nusiminęs stūmė dienas sunkiai sužeistas Don Kichotas 
aptvertu veidu, paženklintu ne Dievo rankos, bet katino nagų, — 

žodžiu, ištiktas negandos, kurių netrūksta klajojantiems riteriams. 
Šešias dienas nesirodė jis žmonėse, ir štai vieną naktį, kai būdravo 
akių nesudėdamas ir mąstė apie savo nelaimes ir Altisidoros prieka- 
rumą, jam pasigirdo, jog kažin kas rakina kambario duris, ir tuoj pasi- 
dingojo, kad tai kokia įsimylėjusi mergelė ateina kėsintis į jo skaisty- 
bę ir gundyti, idant jisai galiausiai sulaužytų ištikimybę savajai damai 
Dulsinėjai Tobosietei. 

— Ne! — patikėjęs savo išmone, pareiškė jis, ir taip garsiai, 
kad svetima klausa galėjo pagauti jo balsą. — Dar negimė pasaulyje 
tokia gražuolė, kad dėl josios nustočiau dievinti tąją, kurios paveikslas 
įsirėžė ir įsispaudė mano širdies gilumoje ir slapčiausiose sielos ker- 
telėse, nors būtumei tu, manoji valdove, paversta arba svogūnais per- 
smirdusia laukininke, arba auksingojo Tacho nimfa, aukso ir šilko 
gijų audimus beaudžiančia,.— nors ir kur laikytų tave nelaisvėje Mer- 
lenas ar Montesinas, visur priklausysi man, o aš visur priklausiau ir 
priklausysiu tau. 

Sulig paskutiniais žodžiais virstelėjo durys. 

Don Kichotas atsistojo stačias lovoje, nuo galvos iki kojų įsisiautęs 
į geltono atlaso apklotą, su dvirage kepuraite ant pakaušio, aptver- 
tais žandais ir ūsais (žandais — nes buvo subraižytas, ūsais — kad 
nenulinktų ir nenusvirtų),— ir šiuo apdaru panėšėjo į patį šiurpiausią 
vaiduoklį, kokį tik įmanu įsivaizduoti. 

Jis įbedė žvilgsnį į duris, bet vietoj sopulingosios ir galutinai 
meilės palaužtosios Altisidoros, kaip tikėjosi, pamatė įeinant godin- 
gąją duenją iškalbingai baltu kraštuotu apsiautalu, tokiu ilgutėliu, jog 
dengė ir supo ją nuo kojų iki galvos. 

Kairėje rankoje ji laikė pusiau nudegusią žvakę, o dešinės delnu 
dangstėsi nuo šviesos akis už dideliausių akinių stiklų. Sėlino ji iš lėto 
ir ėjo tylutėliais žingsniais. 

Don Kichotas pažvelgė į ją iš savo aukštybių ir, įžiūrėjęs jos dra- 
bužį ir savaip supratęs jos tylėjimą, tarė sau, jog veikiausiai kokia 
ragana arba žiniuonė būsianti atėjusi šitokiu apdaru ką nors pikta 
jam padaryti, ir įniko skubiai Žegnotis. 

Tuo tarpu šmėkla sėlino artyn, o priėjusi vidurį kambario, kilste- 
lėjo akis ir pamatė Don Kichotą skubiai žegnojantis, ir jeigu Don 
Kichotas persigando tos žmogystos, ji apmirė iš baimės, jį išvy- 
dusi: kai tik pamatė jį tokį išstypusį ir pergeltusį, įsisupusį į apklotą 
ir tvarsčių subjaurotą, suriko nesavu balsu: 

— Vajėzau'! Kas čia dabar? 

Iš siaubo jai žvakė iškrito iš rankos, o pasijutusi tamsoje, ji puolė 
atgal į duris, bet, baimės perimta, susipainiojo sijonuose ir plojosi 
ant grindų. 

Ir tuomet Don Kichotas baugiai prabilo: 

— Meldžiu tave, vaiduokli, ar kas tu toks būsi, pasakyki man, 
kas esi, ir sakyki, ko nori iš manęs. Jeigu tu — dvasia be vietos, pri- 
sipažinki, ir aš visomis išgalėmis tau padėsiu, nes esu krikščionis ka- 
talikas ir linkęs visiems daryti gera: kaip tik dėl to aš įsišventinau į 
klajojančių riterių ordiną, o jo tikslas — daryti gera — nelenkia nė 
dvasių, skaistykloje kenčiančių. 

Išgirdusi tokius maldavimus, priblokštoji duenja suprato, jog Don 
Kichotas persigandęs ne ką mažiau negu ji, ir atsiliepė skausmingu 
tyliu balsu: 

— Garbusai Don Kichote (jeigu tik jūsų malonybė esate Don 
Kichotas), aš nei vaiduoklis, nei regėjimas, nei skaistyklos vėlė, kaip 
jūsų malonybė, matyt, pamanėte, aš — donja Rodriges, jos šviesy- 
bės kunigaikštienės artimiausioji duenja, ir atėjau pas jūsų malonybę 
tokiu svarbiu reikalu, kokiu tik jūsų malonybė galite man padėti. 

— Sakykite, ponia donja Rodriges,— tarė Don Kichotas,— gal 
jūsų malonybė atėjote čionai sąvadauti? Tokiu atveju jūsų malonybei 
derėtų žinoti, kad išeisite nieko nepešusi, nes mano skydas — nepri- 
lygstamas manosios damos Dulsinėjos Tobosietės grožis. Žodžiu, po- 
nia donja Rodriges, jeigu jūsų malonybė nekalbėsite ir net neužsimin- 
site apie jokius širdies reikalus, galite užsidegti žvakę ir prieiti ar- 
čiau, ir mudu pasišnekėsime, apie ką tik norite ir pageidaujate, tik, 
aišku, kaip sakiau, — jokio gundymo ir maivymosi! 

— Kad aš imčiau kištis į kieno širdies reikalus, pone mano? — 
atrėmė duenja.— Prastai mane pažįstate, jūsų malonybe. Aš ne to- 
kio garbingo amžiaus, kad prasidėčiau su tokiomis paikystėmis: dė- 
kui Dievui, dar nė neketinu su šiuo pasauliu atsisveikinti, visi dan- 
tys — ir priekiniai, ir krūminiai, — sveiki sveikutėliai, išskyrus vieną 
kitą, kuriuos persišaldžiau ir turėjau išrauti, o šičia, Aragono žemėje, 
persišaldyti vieni juokai. Palaukite, jūsų malonybe, tuoj užsidegsiu 
žvakę ir akimoju papasakosiu visus savo rūpesčius, — kas jau kas, o jūs 
kaip niekas kitas sugebėsite padėti man jų nusikratyti. 

Ir, nelaukdama atsako, išėjo iš kambario, o Don Kichotas, nusi- 
raminęs ir susimąstęs, liko josios laukti. Tačiau jį tuojau apniko 
tūkstančiai abejonių dėl to naujojo nuotykio, ir net pati mintis — 

statyti pavojun ištikimybę, kurią jis prisiekė savajai damai, — pasirodė 
jam smerktina, ir jis ėmė svarstyti šitaip: 

„O jeigu velnias, pilnas išmonių ir gudrybių, neįstengęs manęs 
suvilioti imperatorienėmis, karalienėmis, kunigaikštienėmis, markizė- 
mis ir grafienėmis, dabar sugalvojo sugundyti mane pakišdamas du- 
enją? Esu ne kartą girdėjęs, ir iš protingų Žmonių, jog ten, kur nieko 
negali gražuolė, velnias įperša kaliausę. O jeigu vienuma, tyla ir 
palanki proga prižadins mano susnūdusius geismus, ir į gyvenimo 
pabaigą paslysiu toje vietoje, kur ligi šiolei nė karto nebuvau su- 
klupęs? Tokiomis aplinkybėmis geriau trauktis, negu laukti mūšio. 

Ne, matyt, man protas pasimaišė, jeigu galvon lenda tokios kvai- 
los mintys: juk tokia sudžiūvusi ir akiniuota duenja baltu apsiautalu 
negalėtų pažadinti ir sukelti goslumo net didžiausiam pasaulio ištvir- 
kėliui. Beje, ar esama pasaulyje gundančių duenjų? Ar esama apskri- 
tai tokių duenjų, kurios nebūtų įkyrios, raukšlėtos ir pamaivos? 
Tad šalin, duenjų paderme, jokio džiaugsmo žmonėms neteikianti! 

O, kaip protingai padarė toji dama, kuri, kaip sakoma, savo po- 
ilsio kambario kampe turėjusi dvi nulipdytas akiniuotas duenjas su 
rankdarbiais, ir šios statulos teikusios kambariui lygiai tiek iškilnumo 
kaip ir tikros duenjos!“ 

Taip taręs, Don Kichotas šoko iš lovos užsklęsti durų ir nejsi- 
leisti ponios Rodriges, bet kaip tik tuo metu, kai pripuolė prie durų, 
ponia Rodriges jau ėjo į vidų, nešina baltojo vaško žvake, ir, iš arti 
pamačiusi Don Kichotą, įsisupusį apklotan, aptvertu veidu, lyg su 
kepuraite, lyg su šlike ant galvos, vėl persigando, pasitraukė porą 
žingsnių atatupsta ir paklausė: 

— Ar man nėra ko baimintis, garbusai riteri? Mat, regis man, 
jūsų malonybei nelabai padoru buvo keltis iš lovos. 

— Kaip tik to ir aš norėčiau jus paklausti, ponia, — tarė Don 
Kichotas.— Tai va, aš ir klausiu: ar man nėra ko baimintis užpuo- 
limo ir išžaginimo? 

— Kas ko turėtų baimintis, garbusai riteri? — atsiliepė duenja. 

— Baimintis reikėtų jūsų, ir ne kam kitam kaip man,— atsakė 
Don Kichotas, — nes aš ne marmurinis, o jūs ne varinė, ir dabar ne 
dešimta ryto, o pats vidurnaktis, ir netgi manding dar vėliau, ir, be 
to, mudu esame nuošalesnėje ir atkampesnėje vietoje negu toji ola, 
kur klastingasai ir įžūlusai Enėjas paėmė žaviąją ir gailestingąją Di- 
donę. Beje, duokite man savo ranką, ponia, — mudviem nebus ko bai- 

mintis, nes pati geriausia apsauga — tai mano santūrumas ir kuk- 
lumas, lygiai kaip jūsų garbingas našlės apsiautalas. 

Sulig šiais žodžiais jis pabučiavo sau dešinę ranką'ř', o paskui 
paėmė ranką donjai Rodriges, padavusiai ją su tokiomis pat ceremoni- 
jomis. 

Šioje vietoje Sidas Hamadas nukrypsta į šalį ir prisiekia Maho- 
metu, jog mielai būtų atidavęs geriausią iš dviejų apsiaustų, kad tik 
būtų galėjęs pamatyti, kaip toji porelė. susikibusi ir laikydamasi už 
rankų, einanti nuo durų prie lovos. 

Galop Don Kichotas atsigulė į lovą, o donja Rodriges — vis dar 
su žvake rankoje ir akiniais ant nosies — atsisėdo krėslan atstu 
nuo lovos. 

Don Kichotas susirietė į kamuolį, užsiklojo ligi pat smakro, kad 
būtų matyti tik veidas, o kai abu patogiai įsitaisė ir nusiramino, 
pirmas nutraukė tvlą Don Kichotas ir tarė: 

— Dabar jūsų malonybė, garbioji donja Rodriges, galite atleisti 
liežuvį, atverti sopulingąją sielą ir išlieti skaudamą širdį: aš klausysiu 
jūsų tyromis mintimis ir stengsiuos pagelbėti gerais darbais. 

— Aš taip ir maniau,— atsiliepė duenja,— žvelgdama į jūsų 
malonybės taurią ir dailią išvaizdą. tik tokio krikščioniško atsako ir 
tikėjausi sulaukti. 

Tai šit kokia manoji byla, garbusai Don Kichote. Nors sėdžiu 
aš prieš jūsų malonybę štai šitame krėsle ir esu Aragono karalystėje, 
o vilkiu visų niekinamos ir žeminamos duenjos apdaru, bet esu kilu- 
si iš Ovjedo Asturijos'??, iš tokios šeimos, kuri kraujo ryšiais susijusi 
su prakilniausiomis tos provincijos giminėmis, tačiau mano pikta dalia 
ir nežinia kaip nei kodėl netikėtai nuskurdusių tėvų nerūpestingumas 
nubloškė mane sostinėn, Madridan, ir ten tėvai dėl visa ko, idant 
neištiktų manęs dar didesnės negandos, atidavė mane siuvėja į vienos 
prakilnios damos namus... 

O jūsų malonybei derėtų žinoti, jog siuvinėjimu ir nėrinių mez- 
gimu ligi šiolei nė viena moteris dar nesugebėjo manęs prilygti. 

Taigi tėvai surado man tarnybą ir pargrįžo gimtinėn, o po ke- 
lerių metų nukeliavo į amžinybę ir dabar tikriausiai džiaugiasi dan- 
gaus palaima, nes abudu buvo geri krikščionys katalikai. 

Likau našlaitė ir šiaip ne taip maniausi iš menkutės algos ir šy- 
kščių malonių, turtinguose namuose paprastai numetamų tarnaitėms, 
ir tuo metu, nors nedaviau jokios dingsties, įsimylėjo mane liokajus, 

vyras išvaizdus, barzdotas, jau pagyvenęs, o koks prakilnus — stačiai 
karalius; mat buvo iš kalniečių "**. 

Nors ir kaip slėpėme savo jausmus, vis dėlto mano ponia galiau- 
siai viską sužinojo ir, kad nekiltų nereikalingų kalbų ir apkalbų, su- 
vesdino mudu, kaip liepia mūsų šventoji motina Romos Katalikų Baž- 
nyčia, 0 iš šitos santuokos gimė mums dukrelė, ir per ją aš netekau 
to lašelio laimės, kurią tariausi turinti, ir ne todėl, kad būčiau mirusi 
begimdydama,— ne, pagimdžiau gražiai ir laiku, stačiai nuo išgąsčio 
pasimirė vyras, ir jei dabar man nebūtų skubu, kuo smulkiausiai viską 
papasakočiau, ir jūsų malonybė atsistebėti negalėtumėte. 

Ir ji graudžiai pravirko ir tarė: 

— Atleiskite man, jūsų malonybe garbusai Don Kichote, kad 
nepajėgiu tvardytis: kiekvienąsyk, kai prisimenu savo vargšą velionį, 
akys man pritvinksta ašarų. 

Dievulėliau tu mano, kaip oriai jis vežiodavo mano ponią, pasi- 
sodinęs ją užpakaly savęs ant sturplio mului, tvirtam ir juodutėliui 
it anglis!.. Mat tuomet nebuvo karietų nei palankinų, kokių, kaip 
girdėjau, dabar esama, — damos jodinėdavo raitos ant mulų: prieša- 
ky liokajus, užpakaly jo — ponia. Ne, būtinai turiu jums viską pa- 
pasakoti, idant įsitikintumėte, koks mandagus ir stropus buvo mano 
gerasis vyras. 

Kartą Madride, jam sukant gana siauron šv. Jokūbo gatvėn, prie- 
šais pasitaikė joti sostinės alkaldui su dviem algvasilais priešaky, o 
kai tik gerasis mano vyras jį pamatė, iškart apsuko mulą. pasinešęs 
lydėti alkaldą. 

Ponia, sėdinti ant sturplio, sušnypštė jam: „Ką darai, nenaudėli? 
Argi nežinai, kad man reikia kiton pusėn?“ 

Alkaldas mandagiai įtempė pavadį ir tarė: „Jokite savo keliu, 
meldžiamasis, nes palydėti garbiąją donją Kasildą (tuo vardu buvo 
mano ponia) derėtų man“. 

Tačiau mano vyras, nusivožęs kepurę, spyrėsi lydėti alkaldą. 

Tatai matydama, mano ponia įtūžo ir, apmaudo pagauta, išsitraukė 
iš dėklo storą smeigtuką, galima sakyti, stačiai tikrą ylą ir taip bedė 
mano vyrui pašonėn, kad jisai suriko nesavu balsu, susirietė ir drauge 
su ponia virto žemėn. 

Jos pakelti prišoko du liokajai, taipgi alkaldas ir algvasilai. 


Suurduliavo visi: Gvadalacharos vartai — Žinia, ne patys vartai, 
bet žioplių minia, kuri ten grūdosi. 

Mano ponia parėjo pėsčia, o mano vyras nuskubėjo pas barzdas- 
kutį, šaukdamas, kad jam kiaurai pervėrę vidurius. 

Garsas apie mano amžinatilsį vyro mandagumą taip greitai apskrie- 
jo miestą, jog netrukus gatvėse paskui jį ėmė bėgioti berniūkščiai, 
ir dėl to, taipgi todėl, kad buvo jis truputį žemažiūris, mano ponia 
kunigaikštienė jį atleido, ir aš nėmaž neabejoju, jog pasimirė jis iš 
sielvarto. 

Likau našlė, be globos ir išteklių, su dukrele ant rankų, o duk- 
relės grožis vis skleidėsi ir kilo lyg ta jūros puta. 

Galop, kadangi garsėjau kaip puiki siuvėja ir mezginių nėrėja, 
mano ponia kunigaikštienė, neseniai ištekėjusi už jo šviesybės kuni- 
gaikščio, panoro vežtis mane Aragono karalystėn, taipgi mano dukrelę, 
ir štai čia, laikui bėgant, dukrelė paaugo ir tokia gražuolė pasidarė, 
kad gražesnės pasauly nerasi. 

Gieda ji kaip vieversėlis, laigo it ožkytė, šoka taip, kad tik ki- 
birkštys žyra, skaito ir rašo kaip mokyklos mokytojas, o skaičiuoja lyg 
pirklys. i 

O kaip ji žiūri švaros, nėra ko nė sakyti: tekantis vanduo, ir tas 
nebus švaresnis. Ir dabar jai, jeigu neklystu, šešiolika metų, penki 
mėnesiai ir trys dienos,— na, gal viena diena daugiau ar mažiau. 

Žodžiu tariant, mano mergaitę įsimylėjo turtingo ūkininko sūnus, 
gyvenantis ne per toliausia, viename iš scdžių, priklausančių jo švie- 
sybei kunigaikščiui. Nežinau, kaip viskas prasidėjo, tačiau, šiaip ar 
taip, juodu suėjo į krūvą, jis pažadėjo vesti mano dukrelę ir apgavo, 
nes dabar nė neketina tesėti duoto žodžio. 

Jo šviesybė kunigaikštis viską žino, nes aš ne kartą ir ne du jam 
skundžiausi ir prašiau paliepti tam ūkininkaičiui vesti mano dukrelę, 
bet visi mano žodžiai atsimuša kaip žirniai į sieną, kunigaikštis nė 
ausų.nelezgina: mat to suvedžictojo tėvas labai turtingas, skolina jam 
pinigų, padeda tvarkyti kai kuriuos nešvarius darbelius, ir todėl kuni- 
gaikštis nieku būdu nenori su juo pyktis nei santykių gadinti. 

Tad, mieliausiasai pone, norėčiau, kad jūsų malonybė apsiimtute 
atitaisyti šią skriaudą — arba žodžiu, arba ginklu, nes, kaip visi šne- 
ka, jūsų malonybė atėjote į šį pasaulį skriaudų gaišinti, netiesos atitai- 
syti ir nelaimingųjų užtarti. 

Ir turėkite galvoje, jūsų malonybe, jog mano dukrelė ir našlai- 
tėlė, ir Žavi, ir Jaunutė, ir pilna visokiausių dorybių, kurias ką tik 
jums minėjau, — kaip Dievą myliu, sąžinė neleis man meluoti: nė viena 
mergelių, mano poniai kunigaikštienei tarnaujančių, nė pado jos ne- 

kainuoja, netgi toji, kuri vardu Altisidora, o ji, nors ir laikoma visų 
švankiausia ir smagiausia, mano dukrelei ir vandens atnešti negali... 

Jūsų malonybei būtų pravartu žinoti, jog ne viskas auksas, kas 
auksu žiba: mat toji Altisidora ne tiek to grožio turi, kiek nosį riečia, 
ir kuklumo nėmaž ne kukli, o veikiau įžūli, ir, be to, ji nelabai svei- 
ka -— jai taip bjauriai dvokia iš burnos, jog arti stovėti neįmanoma, 
nors ir jos šviesybė kunigaikštienė, mano ponia... Bet geriau patylėsiu, 
nes, kaip sakoma, ir sienos ausis turi. 

— O kas yra jos šviesybei poniai kunigaikštienei, pasakykite dėl 
Dievo meilės, ponia donja Rodriges? — paklausė Don Kichotas. 

— Jeigu jau šitaip primygtinai klausiate,— atsiliepė duerja,— 
negaliu neatsakyti jums rankos prie širdies nepridėjusi. Juk jūsų ma- 
lonybė, garbusai Don Kichote, pastebėjote, kokia žavi jos šviesybė 
ponia kunigaikštienė: veido oda panaši į šveitrius nuskudrintus ašme- 
nis, skruostai — pienas ir kraujas, akys it dangaus šviesuliai, o eina 
ji taip lengvai ir šmaikščiai, rodos, kojomis žemės nesiekia, ir galė- 
tumei pamanyti, kad ji stačiai trykšta sveikata. 

Tai va, jūsų malonybei derėtų žinoti, jog už visa tai ji turėtų 
dėkoti pirmiausia Dievui, o paskiau abiejose kojose įtaisytoms fontane- 
lėms, pro kurias išteka blogi syvai, nes jų, pasak gydytojų, pritvinkęs 
ponios kunigaikštienės kūnas. 

—- Mergele Švenčiausioji! — sušuko Don Kichotas.— Nejaugi 
jos šviesybei poniai kunigaikštienei įtaisyti tokie latakėliai? Nebūčiau 
patikėjęs nė broliais pranciškonais, bet jeigu tatai sakote jūs, ponia 
Rodriges, vadinasi, taip ir bus. Beje, šitokiais latakėliais, ir dar to- 
kioje vietoje įtaisytais, turėtų tekėti ne blogi syvai, bet skysta ambra. 
Tiesą pasakius, tik nuo šiolei pradėsiu tikėti, jog fontaneles įsitaisyti 
labai pravartu sveikatai. 

Vos tik Don Kichotas pasakė šiuos žodžius, staiga atsilapojo 
durys, donja Rodriges krūptelėjusi paleido žvakę iš rankos, ir kam- 
baryje pasidarė taip tamsu, jog, kaip sakoma, nors pirštu durk akin. 

Vargšė duenja tuoj pajuto, kaip kažin kieno stiprios rankos grie- 
bia jai už gerklės, net žado pritrūksta, o kitas žmogus, žodžio ne- 
tardamas, mikliai užverčia sijonus ir kažin kokiu daiktu, greičiausiai 
šlepete, įninka šitaip pliekti, kad gailu žiūrėti. Gaila jos buvo ir Don 
Kichotui, bet jis nė nekrustelėjo iš lovos: mat nesuprato, kas tai ga- 
lėtų būti, ir tyliai, ramiai gulėjo patale bijodamas pats gauti į kailį. 

Ir būgštavo jis ne veltui, nes, išpėrę duenją, kuri nedrįso nė aik- 
telėti, bežadžiai budeliai prišoko prie Don Kichoto, nuplėšė nuo jo 

apklotą ir paklodę ir įniko taip skaudžiai ir taip stropiai jį Žžnaibyti, 
kad jis gavo paleisti darban kumščius, ir visa tai vyko visiškoje tyloje. 

Grumtynės tęsėsi kone pusvalandį. 

Paskum šmėklos dingo; donja Rodriges pasitaisė sijonus ir, ap- 
raudodama savo negandą, išėjo pro duris, Don Kichotui netarusi nė 
žodžio, o Don Kichotas, nukankintas ir sužnaibytas, sutrikęs ir susi- 
mąstęs, liko vienas, ir mes laikinai su juo atsisveikinsime, nors ir kaip 
jis trokšta sužinoti, kas buvo tasai nuožmusis burtininkas, šitaip jį 
nugalavęs. Bet visa tai paaiškės vėliau, o dabar mūsų šaukiasi Sančas 
Pansa, ir nuosekli šios istorijos eiga reikalauja jam atsiliepti. 


XLIX PERSKYRIMAS 


APIE TAI, | 
KAS NUTIKO SANČUI PANSAI, BEŽVALGANT 
SALĄ 


Mes palikome didįjį salavaldį tą pačią akimirką, kai jisai tūžo ir 
liejo apmaudą ant ūkininko, piešėjo ir šelmio, kuris, pamokytas ūk- 
vaizdžio, savo ruožtu kunigaikščio pamokyto, šaipėsi iš Sančo, bet 
Sančas, nors ir nekokio proto, netašytas ir storas, nesileido per nosį 
braukomas ir, kai tik pasibaigė slaptas kunigaikščio laiško aptarimas 
ir daktaras Pedras Pakenčemas grįžo menėn, visiems pareiškė: 

— Dabartės tikrai perpratau, jog teisėjus ir valdytojus, matyt, 
reikia lieti iš vario, kad jų neišvestų iš kantrybės įkyrūs prašytojai: 
išvien ir visąlaik jie reikalauja, kad klausytum ir nagrinėtum jų bylas, 
jie tik savęs žiūri ir nieko neima į galvą, o jeigu vargšas teisėjas jų 
neklauso ir bylų nenagrinėja, arba neišgalėdamas, arba netinkamu 
laiku jų priimti nesutikdamas, jie tuoj įninka jį plūsti ir dergti, jo kau- 
lus išnarsto ir gimines iš kapų prikelia. 

Kvailas prašytojau, skystaprotis prašytojau, neskubėk, palauk 
deramos progos ir laiko, o tada jau dėstyk savo bylą! Ir nelįsk į 
akis, kai žmonės valgo arba miega, nes teisėjai irgi Žmonės ir turi 
tenkinti kūno poreikius, savo kūnui duoklę atiduodami, — žinia, tik 
ne aš, nes aš netenkinu savo kūno poreikių: klausau pono daktaro Ped- 
ro Nepakenčiamo Deguto, štai čia esančio, kuris marina mane badu 
ir tikina, jog mirtis — tai gyvenimas; Dieve duok jam tokį gyvenimą — 

ir jam, ir visai jo padermei, atseit netikusiems gydytojams, nes gerieji 
nusipelno laurų ir palmių. 

Visi, Sančą Pansą pažinojusieji, stebėjosi girdėdami jį šitaip 
gražbylingai kalbant ir, nesuvokdami, iš kur jis viso to išmoko, sprendė, 
jog aukšti postai ir titulai arba buklina, arba bukina žmogaus protą. 

Galop daktaras Pedras Pakenčemas de Gutas, kitaip sakant, Nepa- 
kenčiamas Degutas, pažadėjo — nors ir pažeisdamas visas Hipok- 
rato taisykles — leisti salavaldžiui pavakarieniauti. 

Salavaldys nusiramino ir su didžia nekantra ėmė laukti vakaro 
ir vakarienės meto, ir nors jam buvo toks įspūdis, jog laikas sustojo 
ir nejuda iš vietos, vis dėlto išsiilgtoji valanda atėjo, ir vakarienei jis 
gavo troškintos jautienos su svogūnais ir nebe pirmos jaunystės veršio 
kanopų. 

Sančas užgulė tuos valgius gardžiuodamasis jais kur kas labiau, nei 
būtų gardžiavęsis Milano tetervinais, Romos fazanais, Sorento ver- 
šiena, Morono putpelėmis arba Lavacho žąsiena, ir vakarieniauda- 
mas kreipėsi į daktarą tokiais žodžiais: 

— Klausykit, pone daktare, ateityje prašom manęs nevaišinti 
rinktiniais patiekalais ir visokiais skanskoniais, kad skrandžio sau 
negadinčiau: jis pratęs prie ožkienos, jautienos, kiaulienos, veršienos, 
prie ropių ir svogūnų, ir jeigu kimši į jį visokius poniškus valgymus, 
kai kurių jis nenorės priimti, o nuo kai kurių stačiai pykins. 

Tegu stalininkas verčiau atneša šiupinio, ir kuo daugiau bus ten 
visko prišiupinta, tuo gardžiau jis kvepės, todėl tegu stalininkas pri- 
krauna ir primaišo puodan ko nori, kad tik būtų valgoma, ir aš kada 
nors jam atsidėkosiu ir atsilyginsiu. 

O šaipytis iš savęs niekam neleisiu, kitaip nieko doro neišeis. Gy- 
venkim ir valgykim gražiai ir sutartinai, nes saulė juk šviečia visiems. 

Aš taip valdysiu šią salą, kad visi mokesčius mokėtų ir niekam 
kyšių imti nemagėtų, ir jūs man šiukštu juokų nekrėsit ir savo prie- 
dermių žiūrėsit, nes — užsirašykit sau ant kaktos — kiekvienam duo- 
siu pipirų, o prireikus ir parodysiu, iš kur kojos dygsta. 

— Savaime suprantama, pone salavaldy,— atsiliepė stalininkas, — 
jūsų malonybė sakote gryną tiesą, ir aš visų šios salos saliečių vardu 
duodu jums žodį, jog mes tarnausime jūsų malonybei kaip galima 
stropiau, nuoširdžiau ir sąžiningiau, nes švelnus valdymas, jūsų 
malonybės prisiimtas iš pirmų žingsnių, neduoda mums pagrindo 
ne tik veiksmu, bet ir mintimis kenkti jūsų malonybei. 

— Aš manau,— atsakė Sančas, — kvaili būtumėt, jei imtumėt ką 

nors prieš mane daryti arba kėslauti. Taigi kartoju: nepamirškit de- 
ramai maitinti manęs ir manojo palšio, nes tatai visų svarbiausias 
ir opiausias dalykas, o deramu laiku eisime apžvalgyti salos: aš noriu 
apvalyti ją nuo visokiausių atmatų — valkatų, dykaduonių ir palai- 
dūnų, nes jums, bičiuliai, būtų pravartu žinoti, jog dykūnai ir tin- 
giniai valstybėje — tai lyg tranai avily, suryjantys visą bičių darbi- 
ninkių sukrautą medų. 

Aš esu pasiryžęs globoti laukininkus, sergėti bajorų išimtines 
teises, duoti deramą atpildą doriems žmonėms, o svarbiausia — 
puoselėti tikėjimą ir godonę dvasininkams. Kaip jūs į tai žiūrit, bi- 
čiuliai? Protingai šneku ar pilstau iš tuščio į kiaurą? 

— Jūsų malonybė, pone salavaldy, šitaip šnekate, kad aš stačiai 
stebiuosi, — atsiliepė kunigaikščio ūkvaizdis,— toks beraštis kaip jūsų 
malonybė, nes, kiek žinau, rašto jūs nesimokėte, o dėsiote tokias 
protingas ir pamokomas mintis,— nei tie, kurie jus čionai siuntė, 
nei mes visi iš jūsų nesitikėjome tokio išmanymo. Kas mielą dieną — 
vis naujiena: pradedama juokais, baigiama rimtai, o kas kitą norėjo 
apjuokti, pats liko apjuoktas. 

Atėjo vakaras, ir, garbiajam daktarui Pakenčemui leidus, sala- 
valdys pavakarieniavo. 

Paskum buvo susirengta žvalgybon; drauge su salavaldžiu išėjo 
ūkvaizdis, sekretorius, stalininkas, metraštininkas, turėjęs uždavinį 
įamžinti visus Sančo darbus ir veikalus, taipgi ištisas tuntas teisin- 
gumo tarnų ir raštininkų. 

Vidury būrio žygiavo Sančas su valdžios lazda rankoje — toks 
orus, jog miela malonu buvo žiūrėti. Ir štai, praėjus kelias gatves, 
pasigirdo kardų žvangėjimas. Visi puolė ton pusėn ir užklupo viso labo 
du vyrus, kurie nuožmiai grūmėsi, bet, išvydę teisingumo atstovus, 
liovėsi, ir vienas jų sušuko: 

— Dėl Dievo ir karaliaus! Kas dedasi jūsų mieste: žmogų užpuola 
vidury gatvės ir plėšia, visiems matant! 

— Nusiraminkite, dorasis žmogau, — tarė Sančas, — ir papasako- 
kite man, ko judu susiginčijote. Aš — salavaldys. 

Tuomet prabilo antrasis dvikovininkas: 

— (Garbusis salavaldy, aš papasakosiu jums viską kaip galima 
glausčiau. Žinokite, jūsų malonybe, jog lošimo namuose, štai ten, 
priešais, šis ponas ką tik išlošė daugiau nei tūkstantį realų, ir dar die- 
vaižin kaip. Aš jį stebėjau ir laikiau jo pusę daugeliu abejotinų atvejų, 
netgi nusižengdamas sąžinei. Jisai susišlavė laimikį, ir aš tikėjausi 

gauti dovio vieną kitą eskudą, kaip įprasta ir daroma atsilyginant 
tokiems svarbiems žmonėms kaip aš, stebintiems nepastovią lošimo 
laimę, idant neatsiskleistų suktybės ir nekiltų kivirčai, bet jisai susižėrė 
pinigus kapšan ir išėjo. 

Aš perširdau, pasivijau jį ir mandagiai ir maloniai paprašiau bent 
jau aštuonių realų, o juk jisai žino, kad esu doras žmogus, tarnybos 
neturiu ir nesuvedu galo su galu, nes tėvai nieko manęs neišmokė ir 
nieko nepaliko, bet šis niekšas, kuris apiplėštų patį Kaką ir apsuktų 
patį Andradilją'**, nesutiko duoti man daugiau kaip keturis realus. 
Tik pagalvokite, garbusis salavaldy, ar turi jis bent kiek gėdos ir sąži- 
nės! Garbės žodis, jeigu jūsų malonybė nebūtute čia mudviejų užėjęs, 
iš gerklės būčiau išplėšęs jam laimikį ir parodęs sukčiauti! 

— O ką jūs į tai pasakytute? — paklausė Sančas kito. 

Tasai atsakė, kad priešininko tiesa ir kad jis tikrai nesutikęs duoti 
daugiau kaip keturis realus, nes jau nebe pirmą kartą duodąs; ir pridū- 
rė, jog dovio tykojantiems žmonėms pritinką būti mandagiems ir 
linksma išraiška imti tai, kas duodama, o ne derėtis su laimingais 
lošėjais, juo labiau kad jie tikrai nežiną, ar tie lošėjai sukčiai nei kaip 
jie išlošę — sąžiningai ar sukčiaudami; o tai, kad jis, lošėjas, nesutikęs 
duoti pinigų kaulytojui, ir esąs puikiausias įrodymas, jog jisai — 
doras žmogus ir jokiu būdu ne sukčius, kaip anas tvirtinąs, nes sukčiai 
visados moką duoklę štai tokiems stebėtojams, perprantantiems jų 
suktybes. 

— Tai tiesa, — pritarė ūkvaizdis.— Jūsų malonybe pone salaval- 
dy, prašom nurodyti, ką daryti su šiais žmonėmis. 

— O šit ką reikia daryti, — atsakė Sančas.— Jūs, lošėjau, nesvar- 
bu, kaip tuos pinigus išlošęs — dorai ar nedorai, ar nei šiaip, nei taip, — 
tuoj duokite šimtą realų šitam užpuolikui, o dar trisdešimt realų pa- 
aukokite neturtingiems kaliniams. 

O jūs, kuris neišmanote tarnybos vargų ir nesuvedate galo su 
galu, o tik varnas gaudote, tuoj pasiimkite tuos šimtą realų ir ne 
vėliau kaip rytoj dinkite iš salos, ir kad dešimt metų niekas čia jūsų 
nematytų, o jeigu nusižengsite mano valiai, tai iškeliausite tremtin 
į kitą pasaulį, nes aš pats jus pakarsiu arba įsakysiu budeliui mane 
pavaduoti. 

Ir kad nė vienas nedrįstų man atsikalbinėti, nes turiu smagią 
ranką! 

Vienas pakratė kapšą, kitas pasiėmė pinigus; tas atsisveikino 
su sala, anas nuėjo namo, o salavaldys tarė: 


Antra dalis 332 


— Ar būsiu, ar žūsiu, o tuos lošimo namus uždarysiu: man dingo- 
jas, kad jie daug žalos padaro. 

— Bent jau štai šitų jūsų malonybei nepavyks uždaryti, — atsi- 
liepė vienas raštininkas, — juos laiko vienas didelis ponas, o jis, be 
kita ko, pralošia per metus nepalyginamai daugiau, nei gauna pelno 
iš tų namų. Kitoms, menkesnėms lindynėms jūsų malonybė galėsite 
parodyti savo galią: jos ir padaro daugiausia žalos, ir jose knibždėte 
knibžda visokiausių sukčių. Na, o tuose namuose, kuriuos laiko kil- 
mingi bajorai ir dideli ponai, nė garsiausi sukčiai nedrįsta rodyti 
pirštų miklumo. 

O jeigu jau ydingas polinkis į lošimą pastaruoju metu taip plačiai 
paplito, verčiau tegu žmonės lošia didikų namuose negu pas ama- 
tininkus, nes ten įvilioja sukčiai kokį vargetą vidury nakties ir 
apiplėšia iki siūlo galo. 

— Apie tai, raštininke,— tarė Sančas, — galima kalbėti be ga- 
lo, be krašto, aš ir pats tatai žinau. 

Tuo tarpu priėjo policininkas, tempdamas už rankos kažin kokį 
žaliūką, ir tarė: 

— Pone salavaldy, štai šitas jaunikaitis ėjo priešais gatve, bet, 
pamatęs teisingumo tarnus, staigiai apsisuko ir pasipustė padus, o 
šitaip daro tik nusikaltėliai. Aš šokau vytis, ir jeigu jis nebūtų suklu- 
pęs ir pargriuvęs, nieku būdu nebūčiau jo prisiginęs. 

— Ko bėgai, vaikine? — paklausė Sančas. 

Į tai jaunikaitis atsakė: 

— Pone, teisingumo tarnai paprastai ilgai klausinėja, o aš nebu- 
vau nusiteikęs kalbėti. 

— Kokiu amatu vertiesi? 

— Aš audėjas. 

— Ir ką gi audi? 

— Ietims antgalius, jūsų malonybei leidus. 

— Mėgsti sąmojį? Gerus dantis turi, ką? Šaunu! Na, o kurgi tu 
dabartės ėjai? 

— Prasivėdinti, pone. 

— O kurgi galima prasivėdinti šioj saloj? 

— Ten, kur vėjas pučia. 

— Puiku! Kam jau kam, o tau žodžio pirkti nereikia. Turi galvą, 
vyreli, bet dabartės tarki sau, kad vėjas — tai aš ir kad pučiu tau 
stačiai į nugarą ir varau kalėjiman. Ei, griebkit jį ir veskit kalėji- 
man! Tegu šiąnakt pamiega užuovėjoje. 

— Dievaž, jūsų malonybe,— atrėmė jaunikaitis,— jūs greičiau 
galit padaryti mane karalium, nei priversit miegoti kalėjime. 

— O kodėl gi aš nepriversiu tavęs miegot kalėjime? — atsakė 
Sančas.— Gal per menką valdžią turiu, kad negaliu tavęs suimti ir 
paleisti, kada noriu? 

— Nors ir kokią valdžią turėtumėt,— atkirto jaunikaitis— ir 
vis dėlto jūsų malonybė nepriversit manęs miegoti kalėjime. 

— Kaipgi nepriversiu! — suriko Sančas.— Tuoj veskit jį kalėji- 
man, ir tenai jis susivoks klydęs, o jei kalėjimo viršininkas naudos 
sumetimais užsimanys jam nuolaidžiauti ir leis bent žingsnį žengti 
iš kalėjimo, užsimokės baudos du tūkstančius dukatų. 

— Juokaujat, pone, — atsakė jaunikaitis. — Dar toks negimė, kuris 
priverstų mane miegoti kalėjime. 

— Sakyk, velnie! — suriko Sančas.— Gal tave angelas sargas iš 
ten ištrauks ir numuš tau pančius, kuriais paliepsiu tave apkalti? 

— Tai va, pone salavaldy,— kuo ramiausiai atsakė jaunikaitis, — 
pakalbėkim rimtai ir iš esmės. Tarkim, kad jūsų malonybė paliep- 
sit nuvesti mane kalėjiman, ten apkals mane pančiais ir grandinė- 
mis ir įkiš belangėn, o kad išvengtų griežtos bausmės, viršininkas 
žodis žodin įvykdys jūsų įsakymą ir manęs neišleis. Šiaip ar taip, jeigu 
aš nenorėsiu miegoti ir kiaurą naktį nesudėsiu bluosto, bene jūsų 
malonybė turėsit tokią valdžią, kad galėtumėt priversti mane mie- 
goti, jei aš nenoriu? 

— Žinoma, ne,— įsiterpė sekretorius.— Vaikinas gudriai iš- 
sisuko. 

— Vadinas, — tarė Sančas, — tu nemiegotum tik todėl, kad tau 
stačiai nesinorėtų miego, o prieš mano valią tu neketini eiti? 

— Ne, pone,— atsakė jaunikaitis, — nė mintyse to neturėjau. 

— Ką gi, tuomet keliauki su Dievu, — tarė Sančas, — eik gulti 
namo, ir Dieve duok tau saldžių sapnų, o aš nesu nusiteikęs palik- 
ti tave be miego, bet patariu tau ateity nejuokauti su teisingumo at- 
stovais, o užeisi tokį, kad tau visi juokai išlįs pro pakaušį. 

Jaunikaitis dingo iš akių, o salavaldys nužygiavo toliau su savo 
būriu žvalgyti salos, ir neilgai trukus pasirodė du policininkai, vedini 
vyriškiu, ir tarė: 

— Garbusis salavaldy, štai šitas tik iš pažiūros atrodo vyras, 
o po teisybei tai moteris, persirengusi vyru, ir gana nebjauri. 

Jie prikišo suimtajam prie veido du ar tris žibintus ir šviesoje 
pamatė, jog tai mergina, pažiūrėti kokių šešiolikos metų ar truputį 

vyresnė aukso ir žalių šilkų gijų tinkleliu suveržtais plaukais, skaisti 
it Rytų perlas. 

Nužiūrėjo ją nuo galvos iki kulnų ir pastebėjo, kad ji raudonomis 
šilkinėmis kojinėmis, parištomis baltos taftos keliaraiščiais perlų ir 
aukso spurgais, mūvi pūstomis pusilgėmis žalio, aukso gijomis ataus- 
to brokato kelnėmis, vilki to paties audinio švarkeliu, arba striuke, 
po ja turi pasivilkusi plonytėlės, auksu siuvinėtos drobelės lieme- 
nę, o avi baltomis vyriškomis kurpėmis. 

Nebuvo prisijuosusi špagos, bet užtat turėjo prabangų durklą, 
o visi pirštai buvo apmaustyti daugybe puikių žiedų. 

Žodžiu, mergina visiems patiko, bet niekas jos nepažino; vieti- 
niai žmonės pareiškė, jog nė nenumano, kas ji tokia esanti, o labiau- 
siai stebėjosi tie, kuriems buvo įsakyta mulkinti Sančą, nes šis įvy- 
kis ir susitikimas nebuvo iš anksto numatyti, todėl jie sutrikę laukė, 
kuo viskas baigsis. 

Sančas apdujo išvydęs tokią gražuolę ir paklausė, kas ji tokia, 
kur einanti ir kas paskatinęs ją persirengti tokiu apdaru. 

Nudūrusi akis į žemę, susigėdusi mergina droviai atsakė: 

— Pone, aš negaliu, tiekai žmonių girdint, kalbėti apie tai, ką 
man pridera laikyti paslaptyje. Tik noriu, kad jūs žinotute, jog esu 
ne vagilė ir ne piktadarė, bet nedalinga mergelė, pavydo pastūmėta 
nusižengti padorumui, kurio reikalauja geras vardas. 

Tatai girdėdamas, ūkvaizdis tarė Sančui: 

— (Garbusis salavaldy, paliepkite žmonėms pasitraukti į šalį, 
idant ponia galėtų nesivaržydama kalbėti ką tinkama. 

Salavaldys taip ir padarė; visi pasitraukė, liko tik ūkvaizdis, sta- 
lininkas ir sekretorius. 

Matydama, jog liudytojų nebėra, mergelė pareiškė: 

— Ponai, aš — Pedro Pereso Masorkos duktė, to paties čionykščio 
vilnų mokesčių rinkėjo, kuris dažnai lankosi mano tėvo namuose. 

— Čia jau nei šis, nei tas, ponia, — tarė ūkvaizdis, — aš puikiai 
pažįstu Pedrą Peresą, bet jis neturi vaikų, nei sūnų, nei dukterų, 
ir, be to, jūs sakote, jog tai jūsų tėvas, ir tuoj priduriate, kad jis daž- 
nai lankosi jūsų tėvo namuose. 

— Ir man tatai užkliuvo, — tarė Sančas. 

— Ponai, aš tokia susijaudinusi, jog nė pati nesižinau, ką šneku, — 
prisipažino mergelė.— Tiesą pasakius, aš — Djego de la Ljanos 
duktė, o jį jūsų malonybės tikriausiai pažįstate. 

— Čia jau šis tas, — tarė ūkvaizdis.— Aš pažįstu Djegą de la 

Ljaną, o tai prakilnus ir turtingas bajoras, turi sūnų ir dukterį, bet, 
jo Žmonai mirus, niekas šiame mieste negalėtų pasakyti, jog būtų 
matęs jo dukterį: jis laiko ją po raktu ir netgi saulei neleidžia žvilgtelė- 
ti jai į veidą, bet, šiaip ar taip. sklinda gandai, kad ji esanti neregėto 
grožio. 

— Tas tiesa, — sutiko mergelė, — o toji duktė — tai aš. Jūs, po- 
nai, dabar mane matėte ir galėjote įsitikinti, ar gandai apie mano 
grožį teisingi, ar ne. 

Ir sulig tais žodžiais graudžiai pravirko. 

Tatai matydamas, sekretorius prisikišo prie stalininko ausies ir 
tylutėliai sukuždėjo: 

— Vargšei mergelei, be jokios abejonės, bus nutikę kas nors 
labai rimta, jeigu ji, tokių prakilnių tėvų duktė, šitokiu metu ir 
šitaip apsirengusi klaidžioja gatvėmis. 

— Be abejo, — pritarė stalininkas, — juo labiau kad ašaros pa- 
tvirtina jūsų spėjimą. 

Sančas griebėsi visos savo iškalbos, kad tik ją nuramintų, ir 
paprašė drąsiai pasipasakoti, kas jai nutikę, — jie pasistengsią imtis 
visų priemonių ir visomis išgalėmis jai padėsią. 

— Tai va, ponai, kokia mano byla, — prašneko vėl mergelė.— 
Tėvas laikė mane po raktu ištisus dešimt metų, ir lygiai tiek laiko 
praslinko, kai mano mama ilsisi po žeme. Mišių, ir tų klausau na- 
mie, prašmatniai įrengtoje koplyčioje, tad visą tą laiką matydavau 
dieną tik saulę danguje, o naktį — mėnulį ir žvaigždes; net nenuma- 
niau, kaip atrodo gatvės, aikštės, bažnyčios, o iš vyrų esu kalbėjusi 
tik su tėvu, broliu ir mokesčių rinkėju Pedru Peresu, kuris dažnai 
lankosi mūsų namuose, todėl man ir dingtelėjo mintis apsiskelbti jo 
dukra, kad nereiktų atskleisti jums, kas yra tikrasis mano tėvas. 

Tas tūnojimas tarp keturių sienų, amžinas draudimas išeiti iš 
namų, netgi bažnyčion, jau daugel mėnesių varo mane į neviltį. Man 
taip norisi pamatyti pasaulį, bent gimtąjį miestą, ir šis noras, regis, 
nėmaž neprieštarauja padorumui, kurio privalu laikytis prakilnioms 
mergelėms. 

Kai nugirsdavau, jog mieste rengiamos bulių kovos ir miklumo 
rungtynės arba vaidinama kokia komedija, apiberdavau klausimais 
brolį, vieneriais metais jaunesnį už mane, kamantinėdavau, kas tai 
per daiktas, ir klausinėdavau apie daugelį kitokių dalykų, niekados 
man neregėtų. Jisai stengdavosi paaiškinti kaip įmanydamas, bet jo 
pasakojimai dar labiau kurstydavo norą visa tai pamatyti savo akimis. 

Tačiau mano nuopuolio istorija pernelyg užsitęsia, — taigi, trum- 
pai tariant, priprašiau ir išmeldžiau brolį... Ak, verčiau niekados 
nebūčiau jo prašiusi ir meldusi! 

Ir vėl ji apsipylė ašaromis. 

Tuomet ūkvaizdis tarė: 

— Kalbėkite toliau, jūsų malonybe, ir papasakokite pagaliau, 
kas gi jums nutiko: visi mes nustebinti jūsų žodžių ir ašarų. 

— Nedaug ką turėsiu pasakyti, bet daug ašarų dar teks pralieti, — 
atitarė mergelė, — nes nieko kita ir negali duoti nedori norai. 

Giliai širdin įsmego stalininkui mergelės grožis, ir darsyk norė- 
damas į ją pasižiūrėti, prikišo žibintą jai prie veido, ir pasirodė jam, 
jog ne ašaros byra jai iš akių, bet vaiskūs perlai arba lankų rasa, ir 
jog nebūtų per drąsu palyginti josios ašaras su Rytų perlais, ir todėl 
jis geiste geidė, kad mergelės grūžtis nebūtų tokia baisi, kaip tat 
bylojo josios rauda ir atodūusiai. 

Tuo tarpu, netverdamas apmaudu, kad mergelė šitaip tęsia savo 
pasakojimą, salavaldys paprašė kaip galima greičiau atskleisti savo 
paslaptį ir jų nebekamuoti: girdi, jau esą vėlu, o jie tik tik pradėję 
žvalgyti miestą. 

Tuomet ji kūkčiodama ir gaikčiodama prabilo vėl: 

— Didžiausia mano bėda ir nelaimė, kad įprašiau brolį leisti 
man persirengti vyrišku drabužiu ir duoti man savo apdarą, o nak- 
čia, kai tėvas įmigs, aprodyti man miestą. 

Ir taip prikvaršinau jį savo maldavimais, jog jisai pagaliau sutiko, 
aš apsirengiau štai šitais drabužiais, jis apsivilko mano suknia, beje, 
labai jam pritikusia, nes broliui dar neželia barzda ir iš pažiūros jis 
atrodo lyg žavi mergelė, ir šit šiąnakt, daugmaž prieš valandą, mudu 
išėjome iš namų ir, jaunatviško lengvabūdiškumo vedami, apibėgo- 
me visą miestą, o kai jau buvome begrįžtą namo, pastebėjome priešais 
ištisą pulką Žmonių, ir brolis man pasakė: 

„Sesut, ko gero, tatai nakties sargyba: pasipustyki padus, leiskis 
į kojas ir dumki man įkandin, kad niekas mūsų nepažintų, o kitaip 
mudviem bus riesta“. 

Sulig tais žodžiais jis apsisuko ir davė į padus, tarytum sparnus 
įgavęs. Aš nubėgau vos keletą žingsnių ir parvirtau iš baimės, tuomet 
priėjo teisingumo tarnas ir atvedė mane pas jūsų malonybes, ir štai 
stoviu prieš jus, degdama iš gėdos: tiek žmonių žiūri į mane ir tik- 
riausiai galvoja, kad aš nenauda ir vėjavaikė. 

— Tai jums, ponia, jokių kitų bėdų nenutiko? — tarė Sančas.— 
Juk jūs iš pradžių pasakėte, jog pabėgot iš namų, pavydo vedama? 

— Nieko man daugiau nenutiko, ir iš namų išbėgau ne pavydo 
vedama, o stačiai norėdama pamatyti pasaulį, nors, tiesą pasakius, 
norėjau pasižvalgyti tik po mūsų miesto gatves. 

Galutinai pasitvirtino mergelės žodžiai, kai policininkai atvedė 
josios brolį, kurį vienas jų prisivijo bebėgantį nuo sesers. 

Jis vilkėjo tik prašmatniu sijonu ir žydro damasto mantilija gryno 
aukso apvadais, o galvos dangalą atstojo jo paties plaukai, tokie švie- 
sūs ir purūs, jog panėšėjo veikiau į smulkius aukso vyturus. 

Salavaldys, ūkvaizdis ir stalininkas pasivedėjo jį į šalį, kad ne- 
girdėtų mergelė, ir paklausė, kodėl jis šitaip apsirengęs, ir jis, gė- 
dydamasis ir varžydamasis ne ką mažiau nei sesuo, papasakojo tą 
patį. ką ir ji pasakojo, ir tai didžiai nudžiugino įsimylėjusį stalininką. 
Tačiau salavaldys tarė: 

— Savaime aišku, ponai, čia vaikų darbas, ir tiek; tokią paiką 
išdaigą buvo galima papasakoti ir trumpiau, be šitiekos žodžių, ašarų 
ir dūsavimų. Reikėjo tik pasakyti: „Mes, tokie ir tokie, išėjom iš tėvų 
namų pasivaikščioti, o pastūmėjo tam žingsniui vien smalsumas, jo- 
kio kito tikslo mes neturėjom'',— ir visa byla. nebuvo ko verkšlenti 
ir šniurkšėti, pilstyti iš tuščio į kiaurą. 

— Tas tiesa, — sutiko mergelė, — bet jūsų malonybėms derėtu 
žinoti, jog aš baisiai jaudinausi ir nejučia viršijau saiką. 

— Tiek to, dievai nematę to saiko, — atsakė Sančas.— Mes tuoj 
nulydėsim jūsų malonybes namo, — gal tėvas dar nebus jūsų pasige- 
dęs. Tik ateity šiukštu nebukit tokie mažvaikiai ir taip labai nesiverž- 
kit pamatyti pasaulio, nes dora mergelė sėdi prie ratelio, o moteris 
kaip ir vištelė: daug bėginės — ir išklys iš kelio, — ir jeigu moteris 
nori žmonių pasižiūrėti, vadinas, jai norisi ir pačiai pasirodyti. Ir amen 
poteriams. 

Jaunikaitis padėkojo salavaldžiui už malonų pasiūlymą juos par- 
lydėti, ir visi pasuko link namų, buvusių ne per toliausia. 

Kai tik jie atsidūrė vietoje, jaunikaitis metė langan akmenuką, 
tuojau pat nulipo apačion tarnaitė, laukianti jųdviejų pasirodant, 
atidarė duris, ir sesuo su broliu įėjo į vidų, o gatvėje likusieji ne- 
nustojo stebėtis jų žavesiu ir grožiu, taipgi noru pamatyti pasau- 
li — kad ir nakčia, kad ir neperžengiant miestelio ribų; beje, leng- 
viausia jiems buvo pateisinti visa tai neklaužadų jaunyste. 

Stalininko širdy atsivėrė žaizda, ir jis paketino rytoj pat eiti pas 

mergelės tėvą ir prašyti dukters rankos: mat buvo tikras, kad jam, 
kunigaikščio tarnui, nebūsią atsakyta. Sančui, ir tam dingtelėjo mintis 
ir sumanymas suvesdinti jaunikaitį su savo dukra Sančiuke, ir, su- 
metęs, jog salavaldžio dukters nė vienas jaunikis neatsisakysiąs, nu- 
sistatė deramu laiku įgyvendinti šį užmojį. 

Šitaip pasibaigė tąnakt salos žvalgyba, o po dviejų dienų — ir 
Sančo viešpatystė, o drauge sugriuvo ir išgaravo visi jo planai, kaip 
tatai paaiškės vėliau. 


L PERSKYRIMAS 


KURIAME IŠKELIAMA AIKŠTĖN, 


KAS BUVĘ TIE BURTININKAI IR BUDELIAI, 
IŠPĖRĘ DUENJĄ IR SUŽNAIBĘ IR SUBRAIŽĘ DON 
KICHOTĄ, TAIPGI PASAKOJAMA, KAS NUTIKO 

KUNIGAIKŠTIENĖS PAŽUI, PRISTAČIUSIAM 

LAIŠKĄ TERESAI PANSAI, SANČO PANSOS 


PAČIAI 


Sidas Hamadas, šios tikros ir nepramanytos istorijos menkiausių 
smulkmenų stropusis tyrėjas, sako, jog duenja, mieganti viename 
kambaryje su donja Rodriges, nugirdo, kaip ši, eidama pas Don Kicho- 
tą, ištykino iš miegamojo, o kadangi buvo kaip aliai viena duenja lin- 
kusi viską sužinoti, nusiklausyti ir iššniukštinėti, taip tylutėliai nusekė 
įpėdin, kad geroji Rodriges jos nepastebėjo, ir kai tik nužiūrėjo ją 
įsmunkant į Don Kichoto kambarį, akimoju nulėkė su karštu pas 
kunigaikštienę, idant nenusižengtų duenjų papročiui paliežuvauti, 
ir apskelbė, jog donja Rodriges esanti Don Kichoto miegamajame. 

Kunigaikštienė tuoj davė žinią kunigaikščiui ir paprašė leisti 
jai drauge su Altisidora pažiūrėti, ko duenjai reikia iš Don Kichoto. 

Kunigaikštis leido, ir abi moterys atsargiai ir tyliai prisėlino 
pirštų galiukais prie Don Kichoto miegamojo ir sustojo taip arti 
durų, jog žodis žodin girdėjo visą pokalbį, o kai kunigaikštienė išgirdo, 
kad duenja atskleidė josios Aranchueso'“? fontar4 paslaptį, nebe- 
ištvėrė nei ji pati, nei Altisidora, ir, degdamos apmaudu ir geisdamos 
keršto, abidvi įsiveržė į miegamąjį, sužnaibė Don Kichotą ir pridyžė 
duenją, kaip jau buvo nupasakota, — mat visa, kas tiesiogiai įžeidžia 

moterų grožį ir užgauna jų savimeilę, be galo greit pažadina joms 
pyktį ir sukursto keršto geismą. 

Kunigaikštienė papasakojo kunigaikščiui, kas nutiko, ir didžiai 
jį pralinksmino, o pasinešusi ir toliau krėsti pokštus Don Kichotui 
ir smagiai leisti laiką, nusiuntė pažą, vaidinusį Dulsinėją ir reika- 
lavusį jį atkerėti (o Sančas Pansa, užsivertęs valdžios reikalais, jau 
buvo spėjęs tatai pamiršti), pas Sančo žmoną Teresą Pansą, įdavusi 
vyro ir savo laiškus, taipgi pridėjusi dovanų ilgą brangių koralų 
vėrinį. 

Toliau istorijoje sakoma, jog pažas, labai prantus, sumanus ir 
paslaugus savo ponams, mielai išvyko į Sančo bažnytkaimį; prie pat 
bažnytkaimio jis pamatė virtinę moterų, prie upelio žlugtą žlungan- 
čių, ir paklausė, kur gyvenanti moteris, vardu Teresa Pansa, pati 
tokio Sančo Pansos, tarnaujančio ginklanešiu riteriui, vadinančiam 
save Don Kichotu Lamančiečiu. 

Sulig šiuo klausimu pašoko mergiūkštė, skalbianti sykiu su mote- 
rimis, ir tarė: 

— Teresa Pansa — mano mama, jūsų minimas Sančas — mano 
tėtis, o jūsų minimas riteris — mūsų ponas. 

— Tuomet, mergele, — tarė pažas, — veski mane pas savo mamą: 
aš jai atvežiau minėtojo tavo tėčio laišką ir dovaną. 

— Su mielu noru, ponaiti, — pareiškė mergaitė, iš pažiūros daug- 
maž keturiolikos metų. 

Ji paliko žlugtą draugei ir, nei apsiavusi, nei susišukavusi, basa 
ir sutaršytais plaukais prišoko prie pažo ir tarė: 

— Jokit tiesiai, jūsų malonybe, mūsų troba galinė, mama dabar- 
tės namie, vietos neranda iš sielvarto, kad jau daugel dienų negauna 
žinių 1š tėčio. 

— Užtat aš atvežiau tokių gerų žinių, jog tavo mama turės Dievui 
dėkoti, — atsakė pažas. 

Straksėdama ir drakaliuodama mergaitė nuliuoksėjo į namus ir 
dar nuo slenksčio sušuko: 

— Mamyt, eikš, eikš čionai! Toksai ponas joja pas mus ir veža 
nuo tėčio laiškų ir šiaip visokiausių daiktų. 

Į šauksmą išpuolė jos motina Teresa Pansa pilku sijonu ir su 
pakulų kuodeliu rankoje. Sijonas buvo trumputis ir atrodė tam ty- 
čia taip patrumpintas, kad vos dengtų gėdą; taipgi ji vilkėjo tos pačios 
spalvos kikliku ir marškiniais plačia iškirpte. Tikriausiai buvo 

persiritusi į penktą dešimtį, bet atrodė jaunesnė, dar palyginti tvirta, 
stotinga, sveika ir įrudusi moteriškė. 

Pamačiusi dukterį ir raitą pažą, paklausė: 

— Kas yra, dukrel? Kas tasai ponas? 

— Jūsų nuolankus tarnas, garbioji donja Teresa Pansa,— at- 
sakė pažas. 

Ir, patvirtindamas savo žodžius, akimoju nušoko nuo arklio, labai 
nužemintai atsiklaupė prieš ponią Teresą ir pridūrė: 

— "Teikitės leisti išbučiuoti jums rankas, garbioji donja Teresa, 
kaip teisėtai ir vienatinei žmonai garbiojo dono Sančo Pansos, tikrojo 
Dykanijos salavaldžio. 

— Ak ponuli, liaukitės, atstokit! — atšovė Teresa.— Juk aš jums 
ne rūmų dama, aš — vargšė laukininkė, žemdirbio duktė, klajojančio 
riterio ginklanešio, o ne kokio ten salavaldžio pati. 

— Jūsų malonybė — godingiausioji visų godingiausiojo salaval- 
džio žmona, — paprieštaravo pažas, — o kad patikėtute mano žodžiais, 
šit jums, jūsų malonybe, laiškas ir dovana. 

Ir tuoj išsitraukė iš kišenės koralų vėrinį su auksinėmis sąsagomis, 
užnėrė jai ant kaklo ir tarė: 

— Štai šitas laiškas — garbiojo salavaldžio, o kitą sykiu su ko- 
ralais siunčia jūsų malonybei josios šviesybė kunigaikštienė. 

Teresa apkvaišo, duktė — ne ką mažiau; galop mergaitė paklausė: 

— Kad aš nusprogčiau, jei čia nebus prikišęs nagų mūsų ponas 
šeimininkas Don Kichotas: tikriausiai bus padovanojęs tėčiui kokią 
valdą arba grafystę, kaip nesyk žadėjo. 

— Jūsų tiesa, — pritarė pažas, — atsidėkojant garbiajam Don Ki- 
chotui garbusis Sančas dabar paskirtas Dykanijos salavaldžiu, kaip 
tatai paaiškės iš laiško. 

— Perskaitykit jį, jūsų malonybe, pone mielas, — paprašė Tere- 
sa, — verpti turiu nagus, o rašto nekertu. 

— O aš juo labiau, — pridūrė Sančiukė.— Luktelkit, tuoj pašauk- 
siu ką nors, kad perskaitytų: gal patį kleboną, o gal bakalaurą Sam- 
soną Karaską,— jie mielai ateis, juk norės sužinoti, kaip sekasi 
tėčiui. 

— Nereikia nieko šaukti, — pareiškė pažas, — verpti aš nemoku, 
bet užtat moku skaityti ir perskaitysiu jums laišką. 

Ir perskaitė galas nuo galo, bet kadangi mums jis žinomas, čia 
jo nedėsime. Paskui išsitraukė kunigaikštienės laišką, kuris skam- 
bėjo šitaip: 

„Mieloji Teresa! Tamstos vyro Sančo gera širdis ir šviesus pro- 
tas paskatino ir pastūmėjo mane prašyti savo vyrą kunigaikštį duoti 
jo valdžion vieną iš gausybės savųjų salų. Turiu žinių, kad jis tvar- 
kosi ten kaip erelis, o tuo ir aš, ir jo šviesybė kunigaikštis labai džiau- 
giamės, ir aš karštai dėkoju Dievui, kad neapsirikau pasirinkdama 
jį tokion vieton, nes tamstai, garbioji Teresa, derėtų žinoti, jog gerų 
valdytojų retai pasitaiko pasaulyje, o Sančas taip gerai valdo, kad 
Dieve duok man pačiai būti tokiai gerai. 

Siunčiu tamstai, širdele, koralų vėrinį auksinėmis sąsagomis. 
Mielai būčiau tamstai padovanojusi Rytų perlus, bet dovanotam ark- 
liui į dantis nežiūri. Praeis kiek laiko, mudvi artimiau susipažinsime 
ir susidraugausime, bet Apvaizdos keliai nežinomi. 

Labų dienų tamstos dukrai Sančiukei, ir pasakykite jai, tegu būna 
susirengusi: vieną gražią dieną suvesdinsiu ją su kokiu aukštu po- 
nu. 

Girdėjau, jūsų krašte gausu stambiųjų gilių; atsiųski tamsta man 
kokias dvi dešimtis, man bus jos itin brangios, nes surinktos tamstos 
rankomis. 

Ir parašvki man ilgą laišką, duoki žinią, kaip laikaisi, kaip sveika- 
ta, o jeigu ko nors reikia, tik pasakyki žodį, ir tasai Žodis taps kūnu. 
Ir tesaugo tamstą Dievas. 

Rašyta mano pilyje. 

Tamstą mylinti kunigaikštienė“ 

— Še tau! — sušuko Teresa, išklausiusi laišką. — Kokia gerutė, 
paprasta ir kukli ponia! Tokią ponią nors prie žaizdos dėk, čia tau 
ne mūsų bažnytkaimio bajorienės, kurios manosi, kad jeigu jos bajo- 
rienės, tai jų nė pirštu nepaliesk, ir kai bažnyčion eina, jau taip skiau- 
terę kelia — už karalienes aukščiau nosį neša, į laukininkę pažiū- 
rėti joms sarmata — mat karūna nukris; o čia matot, kokia gera 
ponia, kad ir kunigaikštienė, vadina mane širdele, kalba su manim 
kaip lygi su lygia, — Dieve duok jai susilyginti su pačia aukščiausia 
Lamančos varpine. 

O dėl gilių, ponuli, nusiųsiu josios šviesybei porą gorčių, ir pa- 
čių didžiausių, kad visi žiūrėtų ir galvas kraipytų. 

O dabartės, Sančiuke, pamylėk ponaitį, pažiūrėk arklį, atnešk 
kiaušinukų iš kluono, papjaustyk lašinukų — pavaišinsim kaip kara- 
lių, juk to nusipelnė: ir gerų žinių atvežė, ir pats pažiūrėti geras 
žmogus atrodo, o aš tuo tarpu subėgiosiu pas kaimynes, linksmo- 

mis žiniomis drauge pasidžiaugsiu, sulakstysiu pas kunigą kleboną 
ir meistrą Nikolą, mūsų barzdaskutį, — juk jie visados buvo geriausi 
tavo tėvo bičiuliai. | 

— Viską padarysiu, mama,— atsiliepė Sančiukė,— tik žiūrėk, 
pusę to vėrinio man atiduosi, nes manding ponia kunigaikštienė ne 
tokia kvėša, kad visą vėrinį tau vienai siųstų. 

— Visą tau jį atiduosiu, dukrel,— atsakė Teresa,— tik leisk 
man jį panešiot ant kaklo dieną kitą, — man širdis stačiai netelpa krū- 
tinėj, kai į jį pasižiūriu. 

— Ir suvis apsals, kai pamatysit, kokį ryšulį atvežiau štai šita- 
me kelionmaišyje,— tarė pažas,— čia plonytėlės gelumbės drabu- 
žis, kurį salavaldys tik kartą, medžioklėn jodamas, buvo apsivilkęs, 
o šit dabar siunčia panelei Sančiukei. 

— Dieve duok jam laikyti tūkstantį metų! — sušuko Sančiukė.— 
O ir tam, kas jį atvežė, linkiu tiek pat nugyventi, o jei panorės, tai 
ne vieną, bet visus du tūkstančius. 

Su vėriniu ant kaklo ir laiškais rankoje Teresa išpuolė iš trobos 
ir nuskuodė pirštais barškindama į laiškus, lyg tai būtų būgnas bu- 
vęs, ir kaip tyčia pasitaikė jai klebonas ir Samsonas Karaskas, ir ji 
leidosi šokti ir tarškėti: 

— Dievaž, kunige klebone, ir į mūsų langą saulutė įspindo, ir 
mes dabartėlės prie valdžios! Jei netikit, atveskit čionai bajorienę, 
kad ir iš pačių pasipūčiausių, — kaipmat jai nosį nušnypšiu! 

— Kas nutiko, Teresa Pansa? Kokius niekus čia paistai ir kokius 
popierius nešioji? 

— Čia jums ne niekai, o nešuosi kunigaikštienių ir salavaldžių 
laiškus, ir ant kaklo man gryniausių koralų vėrinys: šit „,sveikamari- 
jos“, „Tėve mūsų“ —- kaltinio aukso, o aš pati — salavaldė. 

— Dievaižin, ką čia šneki, Teresa, mes nieko nesuprantam. 

— Šekit ir patys žiūrėkit, — tarė Teresa. 

Ir padavė jiems laiškus. 

Klebonas perskaitė juos Samsonui Karaskui, ir abu susižvalgė 
nustebę. 

Tuomet bakalauras paklausė, kas pristatęs tuos laiškus. 

Teresa pasiūlė užeiti į namus ir pasižiūrėti į pasiuntinį: girdi, 
jaunikaitis stačiai auksas sidabras, o jo atvežtoji dovana ir už auksą 
sunkesnė. 

Klebonas nukabino jai nuo kaklo vėrinį, apžiūrėjo iš visų pusių, 

įsitikino, jog tikrai grynų gryniausių koralų, ir, dar labiau nuste- 
bęs, tarė: 

— Prisiekiu savo sutana, nebežinau, ką sakyti nei ką manyti 
apie tuos laiškus ir dovanas: žiūriu, čiupinėju — gryniausi koralai, o 
čia dar skaitau, jog kažin kokia kunigaikštienė prašo atsiųsti jai dvi 
dešimtis gilių. 

— Suprask, kad gudrus! — įsiterpė Karaskas.— Ką gi, eikime 
pasižiūrėti to pasiuntinio, galgi jis padės mums išnarplioti tą pai- 
niavą. | 

Pasakyta — padaryta, ir Teresa parsivedė juodu namo. 

Jiems atėjus, pažas sijojo avižas savo arkliui, o Sančiukė pjaustė 
lašinius — pakepsianti kiaušinienės ir pavaišinsianti svečią, savo 
išvaizda ir apdaru padariusį gerą įspūdį klebonui ir barzdaskučiui. 

Jie mandagiai pasisveikino, jis taipgi, ir Samsonas pasiteiravo, 
kas nauja girdėti apie Don Kichotą ir Sančą Pansą: mat perskaitę 
ir Sančo, ir jos šviesybės kunigaikštienės laiškus, bet nieko nesuvaiką 
ir negalį suprasti, kokią ten valdžią įgavęs Sančas, juo labiau saloje, 
nes visos ar beveik visos Viduržemio jūros salos priklausančios jo 
didenybei. 

Į tai pažas jiems atsakė: 

— Kad garbusis Sančas Pansa turi valdžią — tuo nėra ko nė 
abejoti, o ką jis valdo — salą ar ką kita, — tai man kuo mažiausiai 
rūpi; svarbu, kad jo žinioje tūkstantinis miestas. O dėl gilių pasaky- 
siu nebent, jog jos šviesybė kunigaikštienė tokia paprasta ir nepasi- 
pūtusi, kad jai vieni niekai paprašyti laukininkę gilių, — kartą ji 
netgi nusiuntusi žmogų į gretimą sodžių pasiskolinti šukų... Mat jūsų 
malonybėms būtų pravartu žinoti, kad Aragono damos, nors ir pačios 
prakilniausios, ne tokios išdidusios ir putlios kaip kastilės ir su žmo- 
nėmis laikosi daug paprasčiau. 

Šitaip iiems bešnekučiuojant, vidun įbėgo Sančiukė su pilna sterble 
kiaušinių ir paklausė pažą: 

— Sakykit, pone, gal dabartės, kai tėtis valdžion išsimušė, jis 
ir aptemptomis kelnėmis kartais mūvi? 

— Nepastebėjau,— atsakė pažas, — bet tikriausiai mūvi. 

— Dievulėliau! — sušuko Sančiukė.— Kaip norėčiau pamatyt tėtį 
tikromis ginklanešių kelnėmis! Turbūt nepatikėsit: nuo pat mažumės 
svajojau pamatyt tėtį aptemptomis kelnėmis! 

— Pagyvensit — pamatysit, jūsų malonybe,— atsakė pažas.— 

Dievaži, reikalai krypsta į tą pusę, kad jeigu tavo tėtis dar porą mė- 
nesių išsilaikys valdžioje, vaikščios ne kitaip kaip su gobtuvu. 

Ir klebonas, ir bakalauras negalėjo nepastebėti, jog pažas šaiposi, 
bet su jo pašaipiu tonu niekaip nesiderino gryni koralai ir Sančo 
atsiųstas medžioklės drabužis, kurio Teresa nedovanojo jiems neparo- 
džiusi; Sančiukės svajonė sukėlė jiems juoką, o dar labiau — Teresos 
kalbos, kai kreipėsi tokiu prašymu: 

— Kunige klebone, būkit geras, susižinokit, gal kas važiuoja į 
Madridą ar Toledą, nupirktų man apvalų pūstinį sijoną, tik jau, aiš- 
ku, patį geriausią ir madingiausią. O kaipgi, juk man priklauso vi- 
somis išgalėmis sergėti savo vyro salavaldžio gerą vardą. O supyksiu 
kurią dieną, pati ton sostinėn nusitrenksiu ir dar karietą įsitaisysiu, 
kaip ponioms ir pritinka. Kai turi vyrą salavaldį, nori — pirkis ka- 
rietą ir važinėk į sveikatą! 

— Aišku, mama! — pritarė Sančiukė.— Dieve duok tau ją nusi- 
pirkt kaip galima greičiau, ir tuomet tegu šneka apie mane žmonės, 
matydami, kaip dardu sykiu su jos aukštybe mama: „Žiū, kad ji nu- 
sprogtų, susmirdusi skretena, sėdi išsidrėbusi karietoj nelygu po- 
piežė!“ Ir tegu sau mina purvyną, o aš sėdėsiu kojas susikėlusi ir ka- 
rieta važinėsiu. Ir tegu kiaurai žemes prasmenga visi piktliežuviai 
ir šnibždeikos, kiek tik jų esama pasauly: savo turėsi — kaip norėsi, 
o kiti tegu skursta ir akį džiūsta. Teisybę sakau, mama, ką? 

— Jau kad teisybė, tai teisybė, dukrel! — atsakė Teresa.— Visą 
tą laimę ir šį tą geresnio jau seniai mano gerasis Sančas išprana- 
šavo. Minėsi mano žodį, dukrel, aš dar grafienė būsiu, — mat, kam 
Dievas duoda, tam ir dribtelėja. Kaip ne kartą esu girdėjusi iš ta- 
vo gerojo tėvo, o juk jį gali pavadinti ir patarlių tėvu, dovanai reik 
greito arklio: kai tau duoda valdžią — stverk ir nežiūrėk, duoda tau 
grafystę — čiupk ir laikyk, o kai sako: „Še“ ir atkiša kokį gerą 
daiktą — brauk į kišenę. O jei nenori — kirmyk sau sveika ir neat- 
siliepk, kai laimė ir sėkmė beldžias į tavo duris. 

— O kas man darbo, ką pliaukš žmonės, kai važinėsiu išsipus- 
čiusi ir nosį užrietusi? — įterpė Sančiukė.— Duokit šuniui kelnėm 
apsimaut, ir jis su šunim nenorės draugaut. 

Tatai girdėdamas, klebonas tarė: 

— Stačiai galva neneša, bet, matyt, Pansų giminėje visi gimsta 
su maišu patarlių: nepažįstu nė vieno, kuris nebūtų bėręs patarlių 
kiekvienu atveju ir kiekviena proga. 

— Tas tiesa,— pritarė pažas.— Ponas salavaldys Sančas kas 

žingsnis jas žarsto, ir nors dažniausiai jos visai netinka, šiaip ar taip, 
teikia malonumą, o jų šviesybės kunigaikštienė ir kunigaikštis labai 
jas mėgsta. 

— Vadinasi, pone, — įsiterpė bakalauras, — jūsų malonybė tebe- 
tvirtinate, jog Sančas išties turi valdžią ir jog yra pasauly tokia 
kunigaikštienė, kuri siunčia dovanas jo pačiai ir rašo laiškus?.. Mat, 
nors mes ir tas dovanas čiupinėjome, ir tuos laiškus skaitėme, vis dėlto 
negalime patikėti ir manome, jog tai viena mūsų žemiečio Don 
Kichoto išmonių, o jis, kur buvęs nebuvęs, įžiūri burtus. Tai va, 
tiesą pasakius, man norėtųsi palytėti ir pačiupinėti jūsų malonybę, 
kad įsitikinčiau, jog jūs ne koks pamėklinis pasiuntinys, bet gyvas 
žmogus, iš mėsos ir kaulų sudėtas. 

— Ponai,— atsiliepė pažas, — apie visa tai galiu pasakyti nebent 
tiek: aš esu tikras pasiuntinys, garbusis Sančas Pansa išties turi val- 
džią, o mano ponai kunigaikštis ir kunigaikštienė gali duoti ir davė 
jam tą valdžią, ir, kaip girdėjau, minėtasis Sančas Pansa tvarkosi 
kuo gražiausiai. Ar čia esama kokių burtų, ar ne,— patys spręskite, 
jūsų malonybės, aš nieko daugiau negaliu pasakyti, prisiekiu tėvų 
gyvybe, o jie dar tebėra gyvi, ir aš myliu juos ir gerbiu. 

— Gali būti, — atsiliepė bakalauras, — bet dubitat Augustinus"““. 

— Kas nori, tegu sau abejoja, — atsakė pažas,— visa tai, ką 
čia dabar sakiau, — grynų gryniausia tiesa, o tiesa visados išplaukia 
paviršiun kaip aliejus vandenyje, ir apskritai operibus credite, et non 
verbis. Tegu vienas judviejų važiuoja sykiu su manimi, ir akimis pa- 
matys tai, kuo netiki ausimis. 

— Jau verčiau aš keliausiu, — įsikišo Sančiukė.— Vežkitės mane, 
pone jūsų malonybe, pasisodinęs ant arklio sturplio: taip noriu pasi- 
matyt su tėčiu! 

— Salavaldžių dukroms nepritinka vienoms klaidžioti keliais, — 
pareiškė pažas, — jas turi lydėti gausybė tarnų, karietų ir palan- 
kinų. 

— Dievaž, man vis viena, kaip keliausiu: ar raita ant asilės, ar 
važiuota karieta, — atšovė Sančiukė.— Aš ne iš lepiųjų! 

— Patylėk, dukrel,— tarė Teresa,— pati neišmanai, ką šneki, 
o ponas sako tiesą; kiti laikai — kiti vaikai: kai tavo tėvas buvo 
Sančas, ir tu buvai Sanča, o kai tėvas salavaldys, ir tu panelė. Juk 
gerai pasakiau, ar ne? 

— Ponia Teresa šneka geriau, nei galvoja, — tarė pažas.— Duo- 


kite man pavalgyti ir išleiskite kelionėn, o noriu grįžti namo su saule. 

Į tai klebonas tarė: 

— Meldžiu jūsų malonybę nustumti alkį prie mano kukiaus stalo, 
nes ponia Teresa turi daugiau gerų norų negu išteklių tokiam godin- 
gam svečiui pavaišinti. 

Pažas iš pradžių atsisakė, paskui sutiko taręs sau, jog šitaip būsią 
geriau, ir klebonas parsivedė jį namo, džiaugdamasis dingstimi kuo 
smulkiausiai išklausinėti pasiuntinį apie Don Kichotą ir jo žygdarbius. 

Bakalauras pasisiūlė Teresai atrašyti laiškus, bet ji nepanoro, kad 
jis kištųsi į jos reikalus, — mat žinojo jį esant pašaipūną, ir nunešė 
bandelę ir du kiaušinius vienam raštingam mišių tarnui, jisai ir pa- 
rašė du laiškus: vieną — vyrui, kitą — kunigaikštienei, ir abu tie 
laiškai, dvelkiantys Teresos sveiku protu, nė kiek ne prastesni už visus 


e so) ye 


tuos, kurie įdėti į šią didžią istoriją, kaip tuo vėliau įsitikinsime. 


LI PERSKYRIMAS 


APIE TOLESNĮ SANČO PANSOS VALDYMĄ, 
TAIPGI APIE KITUS TIKRAI 
SMAGIUS ĮVYKIUS 


Išaušo nauja diena, nustumdama praeitin naktį, kurią Sančas 
žvalgė savo valdas, stalininkas būdravo gododamas apie persirengu- 
sios mergelės žavesį ir grožį, o ūkvaizdis ligi pat ryto rašė laišką 
savo ponams dėstydamas, ką Sančas Pansa daręs ir kalbėjęs, nes 
salavaldžio darbai ir žodžiai stebino jį tiek savo išmintimi, tiek kvai- 
lumu, neatsiejamais vienas nuo kito. 

Pagaliau garbusis salavaldys teikėsi atsikelti, ir, daktaro Pedro 
Pakenčemo nurodymu, pusryčių jam buvo patiekta šlakelis uogie- 
nės ir keli gurkšniai šalto vandens — vaišės, kurias Sančas būtų 
mielai išmainęs į kriaukšlę duonos ir vynuogių kekę; tačiau, matyda- 
mas, jog čia jo norų niekas nežiūri, skaudama širdimi ir urzgian- 
čiu pilvu susitaikė su likimu ir prisivertė patikėti Pedru Pakenčemu, 
tvirtinančiu, kad saikingas ir lengvas valgis pagyvinąs protą ir todėl 
esąs labai pravartus Žmonėms, stovintiems prie valdžios vairo ir už- 
imantiems aukštus postus, kurie reikalaują ne tiek fizinių jėgų, kiek 
dvasinių. 

Šie klaidūs išvedžiojimai negelbėjo Sančo nuo alkio, ir dar to- 

kio, jog širdies gilumoj jis keikė ir savo valdžią, ir netgi tą, kuris ją 
padovanojo; išlaižęs uogienę ir nenumarinęs alkio, jis vėlei ėmėsi teisė- 
jo pareigų, ir tądien pirmas pasirodė toksai atvykėlis, kuris, stebint 
ūkvaizdžiui ir kitiems dvariškiams, pateikė tokią bylą ir šit ką pa- 
reiškė: 

— Pone, per vieno dvaro žemes teka vandeninga upė (prašau 
jūsų malonybę klausyti su atidžia, nes byla labai svarbi ir gana keb- 
li). Tai va, per upę eina tiltas, ir viename gale stovi kartuvės ir lyg 
teismo rūmai, kur paprastai posėdžiauja keturi teisėjai, ir bylas jie 
nagrinėja remdamiesi upės, tilto ir viso dvaro savininko išleistu įsta- 
tymu, o tasai įstatymas skelbia: 

„Kiekvienam, šiuo tiltu einančiam per upę, privalu iš pradžių 
prisiekti, jog sakysiąs teisybę, kur ir ko einąs, ir tuos, kurie sako 
tiesą, pridera paleisti, o tuos, kurie meluoja,— čia pat pakarti be 
jokio pasigailėjimo“. 

Įsigaliojus šiam įstatymui ir griežtoms jo sąlygoms, tiltu perėjo 
daugybė žmonių: kai tik teisėjai įsitikindavo, jog praeivis sako tiesą, 
leisdavo jam keliauti toliau. 

Atsitiko taip, jog vienas žmogus saikdinamas prisiekė ir pareiškė, 
kad atėjęs ne ko kito, kaip tik mirti tose kartuvėse. 

Teisėjai apsvarstė šią priesaiką ir tarė: jeigu leisime šitam žmo- 
gui keliauti toliau, vadinasi, jis bus sulaužęs priesaiką, ir pagal įsta- 
tymą jam pridera mirti, o kaipgi jį pakarsime, jeigu jis dievažijosi atė- 
jęs mirti kartuvėse, vadinasi, prisiekė teisingai, ir todėl, remiantis tuo 
pačiu įstatymu, jį pridera paleisti. E 

Ir štai klausiu jūsų malonybę, garbusis salavaldy, ką daryti tei- 
sėjams su tuo žmogum, nes ligi šiolei jie dvejoja ir nesižino, kokį 
sprendimą skelbti? Išgirdę apie taurų ir skvarbų jūsų malonybės 
protą, jie atsiuntė mane pas jus, idant jų vardu paprašyčiau jūsų 
malonybę pasakyti savo nuomonę šiuo painiu ir miglotu klausimu. 

Į tai Sančas atsakė: 

— Garbės žodis, ponai teisėjai geriau būtų jūsų čionai nesiun- 
tę, nes mano protas veikiau bukas negu skvarbus, bet, šiaip ar taip, 
dar sykį išdėstykit man tą bylą, kad pagaučiau esmę: jei Dievas duos, 
gal ir neprašausiu pro šikšnelę. 

Prašytojas papasakojo viską nuo pradžios, ir tuomet Sančas tarė: 

— Manding šitą bylą aš išspręsčiau vienu gaisu, o būtent: tasai 
žmogus prisiekia, jog atėjęs mirti kartuvėse, ir jeigu jisai bus pakar- 
tas, vadinas, sakėsi teisybę, ir, remiantis įstatymu, jį pridera paleisti 

į kitą krantą, o jeigu nebus pakartas, vadinas, sumelavo ir, tuo 
pačiu įstatymu remiantis, turi būti pakartas. 

— Taip ir yra, kaip sako garbusis salavaldys, — tarė pasiuntinys, — 
nėra ko daugiau norėti ir abejoti, nes aiškiau suprasti ir permanyti 
visos bylos stačiai neįmanoma. 

— Tai va, klausykit, — pareiškė Sančas, — tą žmogaus pusę, kuri 
sakė tiesą, pridera paleisti, o tą, katra sumelavo,— pakarti, ir šitaip 
raidė raidėn bus įvykdytos ėjimo tiltu sąlygos. 

— Betgi, garbusis salavaldy, tuomet reikės perpjauti tą žmogų 
į dvi dalis: teisingąją ir melagingąją,— tarė pasiuntinys, — o jeigu 
perpjausime, jis neišvengiamai numirs, ir tuomet nebus įvykdyta 
nė viena įstatymo sąlyga, tuo tarpu įstatymas reikalauja nuosekliai 
jo laikytis. 

— Klausykit, meldžiamasis,— tarė Sančas, — gal aš ir paskuti- 
nis mulkis, bet, mano galva, tasai jūsų praeivis turi tokią pat teisę 
mirti kaip gyventi ir pereiti tiltą: mat, jeigu tiesa gelbsti jį nuo mir- 
ties, tai melas pasmerkia myriopi, o jeigu tokia byla, perduokit mano 
nuomonę ponams, jus atsiuntusiems pas mane: kadangi jie turi lygiai 
tokį pat pagrindą tiek nuteisti jį, tiek išteisinti, tegu verčiau pralei- 
džia, nes geras darbas visados nusipelno didesnio pagyrimo nekaip 
blogas, ir jeigu mokėčiau rašyti, nė nesvarstydamas pasirašyčiau tokį 
sprendimą. 

Ir visa tai, ką čia sakiau, ne pats sugalvojau, — stačiai prisiminiau 
vieną iš daugybės pamokymų, kuriuos davė paskutiniąją naktį prieš 
išvykstant į salą mano ponas Don Kichotas, o jis man pasakė: iš- 
kilus abejonei, teisėjui pridera atsiklausti sąžinės ir nusilenkti gailes- 
tingumui,— ir štai, garbė Dievui, prisiminiau tą pamokymą, o jis 
čia į pat kirtį. 

— Tikrai, — pritarė ūkvaizdis,— mano supratimu, nė patsai Li- 
kurgas, leidęs įstatymus lakedemoniečiams, nebūtų paskelbęs išmin- 
tingesnio sprendimo negu didysis Sančas Pansa. Tuo ir baigsime 
mūsų rytinį posėdį, ir aš parikiuosiu, kad garbiajam salavaldžiui pie- 
tų būtų patiekta to, ko jis pageidauja. 

— Nieko daugiau man nereikia, nuo širdies pasakysiu, — tarė 
Sančas.— Tik duokit man pavalgyti, o paskum tegu pilasi kaip iš 
maišo visokios painios ir keblios bylos, — kaipmat jas išnarpliosiu. 

Ūkvaizdis tesėjo žodį: sąžinė neleido marinti badu tokio nuovokaus 
salavaldžio, juo labiau kad naktį kunigaikščio nurodymu turėjo 

iškrėsti Sančui paskutinį pokštą ir šitaip padaryti galą jo valdymui. 

Atsitiko taip, jog kai Sančas papietavo, nusižengdamas visoms 
daktaro Nepakenčiamo Deguto taisyklėms ir pamokymams, nukraus- 
tant stalą, atvyko žygūnas su Don Kichoto laišku salavaldžiui. 

Sančas įsakė sekretoriui pirma pačiam perskaityti laišką, o jeigu 
nebūsią jokių paslapčių, — pagarsinti. 

Sekretorius taip ir padarė ir, perbėgęs jį akimis, tarė: 

— Galima skaityti balsiai, nes visa, ką garbusis Don Kichotas 
rašo jūsų malonybei, būtų pravartu atspausti ir išrašyti aukso raidė- 
mis, o rašo jis šit ką: 


DON KICHOTO LAMANČIEČIO LAIŠKAS SANČUI PANSAI, 
DYKANIJOS SALAVALDŽIUI 


„Aš tikėjausi išgirsti apie tavo nesigaudymą ir riktus, bičiuli 
Sančai, bet išgirdau apie tavo išmintį ir sąmojį, ir už tai karštai padė- 
kojau Viešpačiui Dievui, vargšą prikeliančiam iš dulkių, o kvailį 
paverčiančiam išminčium. 

Aš gaunu žinių, jog valdai, kaip žmogui pritinka, bet, žmogumi 
budamas, savo nuolankumu primeni bežadį padarą, o tau, Sančai, 
būtų pravartu įsidėmėti, kad dažniausiai pridera ir netgi privalu 
valdžios tvirtybės dėlei nusižeminimą širdyje užgniaužti, nes asmeniui, 
aukštas pareigas einančiam, priklauso savo orumą saugoti, kaip to 
rangas reikalauja, ir žemakilmiui įgimtų polinkių kratytis. Vilkėki 
padoriu drabužiu, nes ir mietas, dailiai aptaisytas, atrodo nebe mie- 
tas. Nesiūlau tau apsikarstyti blizgučiais nei dabintis, nei, teisėju esant, 
kario apdaru vilkėti, — priešingai, tau pridera rengtis pagal savo 
rangą, atseit valyvai ir tvarkingai. 

Kad įsigytum valdinių palankumą, tau, be kita ko, nedera pamirš- 
ti dviejų dalykų: pirmiausia, būki visiems malonus, kaip jau esu kartą 
sakęs, ir, antra, rūpinkis, kad visados būtų gausu maisto, nes varg- 
šams niekas taip nepaėda širdies kaip badas ir nepritekliai. 

Neleiski per daug potvarkių, o jeigu vis dėlto leisi, žiūrėki, kad būtų 
geri ir, svarbiausia, kad būtų gerbiami ir vykdomi, nes jeigu potvarkių 
nepaisoma, tai jų lyg ir nėra; maža to, tokia padėtis perša mintį, jog 
valdžiai pakako proto ir galios juos išleisti, bet pristigo valios pri- 
versti jų laikytis, o įstatymas, keliantis baimę, bet nevykdomas, panašus 
į stuobrį, varlių karalių'“': iš pradžių jis įgąsdino jas, bet ilgainiui 
jos paniekė jį ir net sutūpė ant viršaus. 

Būki dorybių tėvas ir ydų patėvis. 

Nebūki nei amžinai griežtas, nei amžinai švelnus, — pasirinki 
vidurį tarp šitų kraštutinumų, nes aukso vidurys — išminties viršūnė. 

Lankykis kalėjimuose, skerdyklose, turgavietėse, nes valdžios pa- 
sirodymas tokiose vietose — labai svarbus dalykas: paguosi kalinius, 
puoselėjančius viltį kaip galima greičiau užbaigti savo vargus, įbau- 
ginsi mėsininkus, kurie, tau regint, bijos apsverti pirkėjus, įvarysi 
baimę prekininkėms, taipgi linkusioms į tą pačią nuodėmę. 

Jei kartais būtum gobšuolis, moterius arba rajūnas (nors, beje, 
tuo netikiu), stenkis neišsiduoti, nes jeigu valdiniai ir artimiausi žmo- 
nės patirs apie tavo ypatingą polinkį, nukreips visą ugnį į šią silpnybę 
ir galop nuvers tave pražūties bedugnėn. 

Apsvarstyki ir persvarstyki, apgalvoki ir pergalvoki visus tuos 
pamokymus ir patarimus, kuriuos daviau surašytus prieš tau išvyks- 
tant užimti savo posto, ir jeigu jais seksi, pamatysi, kaip didžiai jie 
tau pravers įveikiant kliūtis ir sunkumus, kas žingsnis iškylančius 
valdžios vyrams. 

Rašyki kunigaikščiui ir kunigaikštienei, reikški dėkingumą, nes 
nedėkingumas — puikybės vaisius ir viena didžiųjų nuodėmių, kokių 
tik esama pasaulyje, o žmogus, dėkingas savo geradariams, teikia viltį, 
jog būsiąs taipgi dėkingas Dievui, tiek gero jam padariusiam ir 
darančiam. 

Jos šviesybė kunigaikštienė pasiuntė žmogų su tavo drabužiu ir 
savo dovana pas tavo žmoną Teresą Pansą; tikimės veikiai sulauksią 
atsakymo. 

Aš nesveikavau kiek laiko po tam tikro susidūrimo su katėmis, 
per kurį netikėtai nukentėjo mano nosis, bet tai menkniekis, nes 
jeigu vieni burtininkai stengiasi man pakenkti, kiti už mane užsistoja. 

Duoki man žinią, ar prie tavęs priskirtasis ūkvaizdis turėjo ką nors 
bendra su Tripalana, kaip tu įtarei, ir apskritai, jei kas nors tau nu- 
tiks, iškart man praneški, nes gyvename ne per toliausia vienas nuo 
kito, juo labiau kad neilgai trukus ketinu atsisveikinti su tuščiu gy- 
venimo būdu, nesgi ne tam esu gimęs. 


Man atsitiko vienas dalykas, kuris, kaip nujaučiu, gali užtraukti 
jų šviesybių nemalonę, ir nors man labai nesmagu, tačiau jaučiuosi 
kuo smagiausiai, nes, šiaip ar taip, man pridera skaitytis ne tiek su 
jų nuotaikomis, kiek su tiesiogine savo priederme, kaip skelbia gerai 
žinomas posakis: amicus Plato, sed magis amica veritas'““. Rašau 

tau lotyniškai tikėdamasis, jog, būdamas valdžioje, spėjai išmokti 
šią kalbą. 

Sudiev, ir tepadeda tau Viešpats visame kame, idant niekam ne- 
keltumei gailesčio. 


Tavo bičiulis 
Don Kichotas Lamančietis“ 


Su atidžia išklausė Sančas laišką, kurį visi susirinkusieji išgyrė 
ir pavadino labai protingu, paskum Sančas pasikėlė nuo stalo ir, 
pasišaukęs sekretorių, užsisklendė su juo savo kambaryje, idant, ilgai 
neatidėliodamas, tuoj duotų atsaką savo ponui Don Kichotui. 

Ir sekretoriui paliepė žodis žodin surašyti visa tai, ką jis, Sančas, 
sakysiąs, o šis taip ir padarė. 

Ir laiškas buvo šit kokio turinio: 


SANČO PANSOS LAIŠKAS DON KICHOTUI LAMANČIEČIUI 


„Esu šitaip užsivertęs darbais, jog nebeturiu laiko nė galvos 
pasikrapštyti, nė nagų apsikarpyti, o todėl jie man ataugo tokie 
ilgi, kad neduok Dieve. Tatai jums sakau, pone mieliausiasis, kad 
jūsų malonybė per daug nesirūpintumėt, jog lig šiol neduodu žinios, 
kaip man sekasi valdyti salą, kur badmiriauju labiau nei tada, kai 
mudu su jumis klajojom po girias ir tyrus. 

Šiomis dienomis jo šviesybė kunigaikštis man parašė ir perspė- 
jo, kad salon įsismelkę kažin kokie žvalgai ir kėsinąsi mane nudėti, 
bet lig šiol man pavyko susekti tik vieną, tokį daktarą, kuriam čia 
mokama alga, idant visus salavaldžius vieną po kito marintų; vardu 
tas daktaras — Pedras Nepakenčiamas Degutas, ir, kaip jūsų malony- 
bė matot, vien jau vardas ką sako, todėl norom nenorom žmogus bi- 
jaisi, kad tavęs nenudaigotų. 

Tasai daktaras patsai sako, jog ligų jis negydo, o tik stengiasi už- 
bėgti joms už akių, todėl pripažįsta tik vieną vaistą: dietą ir dar sykį 
dietą, ir liepia jos laikytis, kolei žmogus sudžiūva it šiekštas,— lyg 
išsekimas nebūtų pražūtingiau už karštinę! 

Trumpai drūtai, jis marina mane badu, ir aš dvesiu iš apmaudo, 
nes tikėjausi, valdžioj atsidūręs, šveisti karštymą, gerti gaivą ir le- 
pintis pūkų pataluose ant olandiškos drobelės paklodžių, o atsidū- 
riau — ir pasninkauju lyg atsiskyrėlis,ir dabartės sakau sau: kad jau 

ne savo valia įkliuvau į tokį gyvenimą, griebs mane velniai vieną 
gražią dieną! 

Lig šiol nei mokesčių nebuvo, nei kyšių nekliuvo, ir man galva 
neneša, ką tai galėtų reikšti, nes čia esu girdėjęs, kad paprastai, naują 
valdžią paskyrus, vietos žmonės suneša jai krūvą pinigų — lyg sko- 
lon, lyg dovanai, — dar salon jai neatvykus, ir kad tokio papročio 
laikomasi visur, ne tik šičia. 

Šiąnakt, apeidamas salą, susidūriau su gražute mergele, vyriškai 
persirengusia, ir josios broliu moterišku apdaru; mergiotę įsimylėjo 
mano stalininkas ir, kaip man sakėsi, mintyse pasiskyrė sau į žmonas, 
o aš nusižiūrėjau tą vyruką sau į žentus. Šiandie mudu abu nueisim 
aptarti tų reikalų su jų tėvu, tokiu Djegu de la Ljana: jisai bajoras 
ir gryno kraujo krikščionis, tokio gryno, kad grynesnio nė su žiburiu 
nerastum. 

Apvaikščiojau turgavietes, kaip jūsų malonybė patarėt, ir vakar 
užklupau prekininkę, prekiaujančią tarytum šiųmetiniais riešutais, — 
bet, kai patikrinau, pasirodė, jog saikan šiųmetinių riešutų ji pri- 
maišo senų, tuščių ir supuvusių. Įsakiau atiduoti juos prieglaudos 
vaikams — tegu išsirankioja gerus, o prekininkei uždraudžiau dvi 
savaites vaikščioti turgavietėn. Žmonės sako, kad gerai padariau. 

Žinokit, jūsų malonybe, prekininkės šičia turi labai blogą vardą, 
nes visos jos begėdės, beširdės ir akiplėšos, ir aš taip manau: kitur 
esu jų prisižiūrėjęs. 

Labai džiaugiuosi, kad jos šviesybė ponia kunigaikštienė nurašė 
laišką mano pačiai Teresai Pansai ir nusiuntė dovaną, kaip jūsų 
malonybė sakot, ir aš, savo ruožtu, pasistengsiu jai atsidėkoti, progai 
pasitaikius; išbučiuokit jai rankas nuo manęs ir pasakykit, jog sko- 
lingas neliksiu,— pati netruks įsitikinti. 


Nenorėčiau, kad jūsų malonybė rietumėtės su kunigaikščiu ir 
kunigaikštiene, nes jeigu jūsų malonybė su jais susipyksit, Žinia, ir 
man atsirūgs, ir bus negražu, jei, mokydamas mane dėkingumo, jūsų 
malonybė pasirodysit toks nedėkingas tiems žmonėms, kurie tokiomis 
malonėmis mudu apipylė ir taip svetingai viešino savo pilyje. 

Apie tas kates nieko nesupratau, bet, man regis, tai bus viena 
tų šunybių, kurias jums paprastai krečia pikti burtininkai; išsiaiš- 
kinsim, kai susitiksim. 

Mielai nusiųsčiau jūsų malonybei kokią dovanėlę, tik nežinau 
ką, — gal, sakau, vieną kitą klizmą, nes šičia, saloje, meistrai labai 

dailiai pritaiso vamzdelius prie pūslių, bet tiek to, jei dar pasilaikysiu 
valdžioj, rasiu ką atsiųst: šiaip ar taip, turiu valią ant savo spalių. 

Jei kartais mano pati Teresa Pansa atrašytų laišką, užmokėkit, 
jūsų malonybe, už pristatymą '"*: pasiutiškai norisi sužinoti, kas gera 
namuose, kaip pati ir vaikai. 

O šiuo tarpu tesaugo Dievas jūsų malonybę nuo klastingųjų bur- 
tininkų ir tepadeda man ramiai ir gražiai pasitraukti iš valdžios, nors 
tuo abejoju: regis man, teks šitoj saloj padėti šaukštą — šitaip rū- 
pinasi mano sveikata daktaras Pedras Degutas. 


Jūsų malonybės tarnas 
Sančas Pansa, salavaldys“ 


Sekretorius užantspaudavo laišką ir tuojau išsiuntė žygūną at- 
gal, o Sančo mulkintojai susirinkę aptarė, kaip būtų galima jį 
nustumti nuo valdžios. 

O Sančas visą tą popietę ruošė naujus potvarkius, idant įsivy- 
rautų tvarka tame krašte, kurį jis laikė sala, kaip antai: visoje vals- 
tybėje uždraudė smulkmenomis perpardavinėti maisto produktus ir 
leido iš visur įvežti vyną, tačiau ta sąlyga, jeigu būsianti nurodyta 
gamybos vieta, o kaina nustatyta pagal tikrąją jo vertę, kokybę ir 
rūšį, ir vyno pirkliai, kurie išdrįsią miešti vynus vandeniu arba 
klastoti pavadinimus, būsią baudžiami mirtimi. 

Jis sumažino visų rūšių apavo kainas, ypačiai kurpių, kainavu- 
sių, jo išmanymu, beprotiškai brangiai. 

Nustatė tvirtas algas tarnams, kurie, naudos vaikydamiesi, neži- 
nojo saiko. 

Numatė griežtų griežčiausias bausmes tiems, kurie arba dieną, 
arba naktį susimano dainuoti nešvankias ir nepadorias daineles. 

Uždraudė akliesiems giedoti giesmes apie stebuklus, jeigu jose nesą 
neginčijamų įrodymų, jog tų stebuklų tikrai būta, — mat buvo jsi- 
tikinęs, jog diduma stebuklų, aklųjų garsinamų,— tariami ir tik pa- 
kertą tikėjimą tikraisiais. 

Sugalvojo ir įsteigė naują pareigybę — algvasilo neturtėlių reika- 
lams, idant tasai ne persekiotų juos, bet tikrintų, ar jie išties netur- 
tingi, nes dažniausiai pasitaiką ir taip, kad tariamu luošumu dangstąsi 
vagys graibščiomis rankomis, o netikromis žaizdomis gailestį žadiną 
sveikutėliai girtuokliai. 

Žodžiu, jis paskelbė tiek gerų dalykų, kad ir po šiai dienai jie 
tebeturi galią tame krašte ir vadinami „Didžiojo valdžios vyro Sančo 
Pansos nuostatais“. 


LII PERSKYRIMAS 


KUR PASAKOJAMAS ANTROSIOS DUENJOS 
LIŪDESIJOS, ARBA DUENJOS SOPULINIJOS, 
KITAIP SAKANT,— DONJOS RODRIGES 
NUOTYKIS 


Sidas Hamadas pasakoja, jog, užsigydęs įbrėžimus, Don Kichotas 
taręs sau, kad jo gyvenimas pilyje nesiderinąs su riterystės nuosta- 
tais, ir todėl pasiryžęs atsiprašyti kunigaikščio ir kunigaikštienės ir 
keliauti Saragoson, kame neilgai trukus turėjusios vykti didelės iš- 
kilmės, o tose iškilmėse jis tikėjęsis laimėti šarvus, paprastai tose iš- 
kilmėse nugalėtojui dovanojamus. 

Ir šit vieną dieną, kai, sėdėdamas su jų šviesybėmis prie stalo, 
jis jau ketino pagarsinti savo norą ir atsiprašyti, netikėtai atsidarė 
didžiosios menės durys, ir vidun įžengė dvi Žmogystos. kaip vėliau 
paaiškėjo, moterys, nuo galvos ligi kulnų apsidariusios gedulo drabu- 
žiais, ir viena jų, priėjusi prie Don Kichoto, puolė jam į kojas, griuvo 
kiek ilga ant aslos ir, įsikniaubusi jam į kurpes, įniko taip liūdnai, 
taip gailiai ir sielvartingai rypuoti, jog sukėlė sąmyšį visiems, kas matė 
ją ir girdėjo. 

Ir nors kunigaikščiui ir kunigaikštienei dingtelėjo, kad tai tarnai 
būsią sugalvoję iškirsti kokią išdaigą Don Kichotui, vis dėlto, maty- 
dami, kaip nuoširdžiai dūsauja, vaitoja ir rauda moteriškė, jie nustebo 
ir sutriko, bet tuomet Don Kichotas, užuojautos perimtas, pakėlė ją 
nuo žemės ir paprašė atsidengti ir atskleisti šydą nuo ašaroto veido. 

Moteriškė paklausė, ir tuomet visi išvydo tai, ką mažiausiai ti- 
kėjosi pamatyti: pasirodo, šydu dangstėsi donja Rodriges, kunigaikš- 
tienės duenja, o antroji moteriškė gedulo drabužiu buvo jos duktė, 
turtingojo ūkininko sūnaus suvedžiota. 

Visi, ją pažinojusieji, nustebo, o labiausiai — kunigaikštis ir ku- 
nigaikštienė: mat, nors ir laikė ją nesusitupėjusia ir Žiopliuke, vis 

dėlto nieku būdu nesitikėjo, kad ji būtų sugebėjusi ryžtis tokioms 
beprotystėms. 

Galop, kreipdamasi į savo ponus, donja Rodriges tarė: 

— Jūsų šviesybės, teikitės leisti man pasikalbėti su šiuo riteriu, 
nes kitaip man bus neįmanu išbristi iš bėdos, kurion mane įstūmė 
vieno nedoro prasčioko užmačios. 

Kunigaikštis pareiškė leidžiąs: tegu donja Rodriges kalbanti su 
Don Kichotu kiek tik jos širdis geidžianti. 

Tuomet, nukreipdama akis ir kalbą į Don Kichotą, ji tarė: 

— Prieš kelias dienas, narsingasai riteri, pasakojau jūsų malo- 
nybei, kaip vylingai ir niekšiškai pasielgė su mano mieląja ir myli- 
mąja dukrele vienas nedoras ūkininkas, — štai ji, nedalingoji, stovi 
prieš jus,— ir jūs pažadėjote man ją apginti ir šiąją netiesą atitai- 
syti, bet dabar girdžiu, jog ketinate išvykti iš mūsų pilies ir ieškoti 
sėkmingų nuotykių, kurių Dieve duok jums surasti. 

Ir štai geidaučiau aš, idant, prieš leisdamasis tolimosna kelionės- 
na, jūsų malonybė iškviestute dvikautėn tąjį nežabotąjį prasčioką 
ir priverstute vesti mano dukrą, nes anksčiau ir pirmiau, nei ją su- 
vedžiojo, jisai davė jai žodį būti josios vyru, o kliautis jo šviesybės 
kunigaikščio teisingumu — tai nelygu laukti, kol obuoliai nuo alks- 
nių ims kristi, o kodėl šitaip yra — jūsų malonybei slapčia jau esu 
apsakiusi. 

Tad Dieve duok jums sveikatos, o mūsų neapleiski nelaimėje. 

Į šiuos žodžius Don Kichotas atsakė labai oriai ir iškilmingai: 

— Geroji duenja, teikitės sutramdyti ašaras arba, teisingiau 
pasakius, nusišluostyti jąsias ir liautis veltui dūsavus, nes aš apsi- 
imu padėti jūsų dukrai, kuriai, beje, būtų pravarčiau buvę šitaip 
lengvai netikėti įsimylėjėlių pažadais,— jie paprastai labai greiti 
žadėti, bet be galo lėti tesėti. 

Taigi, jo šviesybei kunigaikščiui leidus, aš tuojau vykstu ieškoti 
to nedoro jaunikaičio, surasiu jį, iškviesiu dvikautėn ir nukausiu, jeigu 
tik jisai atsisakys duotojo žodžio, nes mano pagrindinė priedermė ir 
pašaukimas — būti atlaidžiam nuolankiesiems ir bausti išpuikėlius, 
kitaip sakant, užsistoti už vargdienius ir triuškinti kietaširdžius. 

— Jūsų malonybei nėra ko vargti ir ieškoti to prasčioko, kuriuo 
skundžiasi ši geroji duenja,— atsiliepė kunigaikštis, — taipgi nėra ko 
prašyti manęs leidimo dvikautėn jį iššaukti: aš laikau, kad jūsų ma- 
lonybė jau iškvietėte jį, ir apsiimu perduoti jam jūsų iškvietimą, 
priversti jį priimti ir atvykti mano pilin atsakyti už savo veiksmus, 

ir čia parinksiu jums abiem patogią vietą ir pasirūpinsiu, idant visų 
sąlygų, kurių tokiais atvejais įprasta ir privalu laikytis, būtų laiko- 
masi, taipgi pasilieku sau teisę kiekvienam judviejų būti teisėju, 
nes šią teisę priklauso pasilikti sau visiems valdovams, savo valdose 
duodantiems vietą dvikautėms. 

— Jeigu jūsų didybė duodate man tokį pažadą,— atsakė Don 
Kichotas, — jums leidžiant, šiuo kartu aš atsižadu tų privalumų, ku- 
riuos man suteikia bajorystė, nusileidžiu ir nusižeminu iki žemakilmio 
skriaudėjo ir, duodamas jam galimybę kautis su savimi, drauge kaip 
ir tampu jam lygus. Taigi, nors šičia jo ir nėra, šaukiu jį dvikautėn 
ir kaltinu nedorai pasielgus ir suvedžiojus šią vargšę, kuri anksčiau 
buvo mergelė, bet dabar dėl jojo kaltės tokia nebėra, ir todėl jam 
priklauso arba tesėti duotą Žodį ir tapti josios teisėtu vyru, arba 
žūti nuo keršytojo rankos. 

Ir, nutraukęs nuo rankos pirštinę, sviedė vidurin menės, o ku- 
nigaikštis pakėlė ją ir pareiškė, jog, kaip jau buvo sakęs, vasalo var- 
du priimąs iškvietimą, jog dvikautė įvyksianti po savaitės, vietą jai 
skiriąs šios pilies aikštėje, o ginklai būsią tokie, kokiais paprastai esti 
ginkluoti riteriai, kaip antai: ietis, skydas, grandijos ir visa kita, be 
to, ginkluotė būsianti teisėjų peržiūrėta ir patikrinta, idant nepasitai- 
kytų jokios apgaulės, vylių ar burtų... 

— Tačiau pirmiausia reikėtų, kad ši garbingoji duenja ir ši gar- 
bę praradusi mergelė įgaliotų garbųjį Don Kichotą ginti jųdviejų 
teises, kitaip nieko doro iš to neišeis ir toji dvikautė nieko gero neduos. 

— Aš įgalioju,— tarė duenja. 

— Ir aš, — nežinodama kur dėtis, pridūrė duktė, visa apsiverkusi 
ir susigėdusi. 

Taigi kunigaikštis sugalvojo, ką dera daryti šiuo atveju, ir ėmėsi 
reikiamų priemonių, o gedulu vilkinčioms moterims išėjus, kunigaikš- 
tienė įsakė elgtis su jomis ne kaip su šeimynykštėmis, bet kaip su kil- 
mingomis damomis, iš svetur atklydusiomis į pilį ieškoti apginties ir 
teisybės. 

Ir todėl jos apgyvendinta atskirame kambaryje ir aptarnauta kaip 
kokios viešnios, ir tai gerokai nustebino kitas tarnaites, nenuvokian- 
čias, kuo pasibaigs donjos Rodriges ir jos nuslydusios dukters paikystė 
ir įžūlumas. 

Ir taip jau atsitiko, jog tuo metu kaip tyčia, idant neišblėstų links- 
ma nuotaika ir graži pabaiga apvainikuotų pietus, menėn netikėtai 
įžengė pažas, gabenęs laiškus ir dovanas Teresai Pansai, salavaldžio 

Sančo Pansos žmonai, ir tuo didžiai nusidžiaugė kunigaikštis ir ku- 
nigaikštienė, kuriems buvo smalsu sužinoti, kaip jam pasisekė kelionė, 
ir, jiems pasiteiravus, pažas atsakė, jog keliais žodžiais, o juo labiau 
tiekai žmonių girdint, negalėsiąs to apsakyti, ir paprašė atidėti pasa- 
kojimą vėlesniam laikui, kada jų šviesybės būsią patys vieni, o šiuo 
tarpu siūląs pramogos dėlei pasiskaityti laiškus. 

Ir, išsitraukęs du laiškus, įteikė juos kunigaikštienei. Ant vieno bu- 
vo toks antrašas: „Laiškas jos šviesybei poniai kunigaikštienei — 
nežinau, kuo vardu“, o ant kito: „Mano vyrui Sančui Pansai, Dyka- 
nijos salavaldžiui, Dieve duok jam mane pergyventi“. 

Kunigaikštienė, kaip sakoma, marškiniuose netilpo — taip jai 
magėjo perskaityti laišką, o atplėšusi jį ir perbėgusi akimis, tarė sau, 
kad galima perskaityti balsiai, kad girdėtų kunigaikštis ir visi susirin- 
kusieji, ir todėl perskaitė šit ką: 


TERESOS PANSOS LAIŠKAS KUNIGAIKŠTIENEI 


„Labai jau nudžiugino mane, mieloji ponia, jūsų didybės laiškas, 
nes, dievaž, baisiausiai jo laukiau. 

Koralų vėrinys labai gražus, bet ir vyro medžioklinis drabužis ne 
ką prastesnis. 

Kad jūsų aukštenybė paskyrėt mano sutuoktinį Sančą salavaldžiu, 
tai visas mūsų bažnytkaimis džiaugiasi ta žinia, nors kai kas tuo neti- 
ki, ypačiai kunigas klebonas, barzdaskutys meistras Nikolas ir baka- 
lauras Samsonas Karaskas, na, bet man tai nė motais: svarbu, kad taip 
yra iš tikro, o šiaip tegu sau šneka visi kaip nori. Beje, jeigu kalbėsim 
nuo širdies, negavusi koralų ir drabužio, ir aš pati nebūčiau patikėju- 
si, nes mūsų bažnytkaimy visi laiko mano vyrą be vieno šulo, o kad lig 
šiol jisai yra turėjęs savo valioj nebent ožkų bandą, tai niekam galva 
neneša, ar gebėtų kam kitam savo valią parodyti. Dieve jam padėk sa- 
vo vaikelių labui darbuotis! 

Aš, mieliausioji ponia, esu nusistačiusi, jūsų malonybei leidžiant, 
pasiduoti sostinėn laimės paragauti — sočiai prisivažinėti karieta, kad 
pavyduoliams — o jų turiu devynias galybes — akys išvirstų. Todėl 
meldžiu jūsų šviesybę: pasakykit mano vyrui, kad pinigėlių man at- 
siųstų ir kad per daug nešykštėtų, o sostinėj pinigai kaip su kojom 
eina: duonos kepalėlis — realas, svaras mėsos — trisdešimt marave- 
džių, — stačiai Iš proto žmonės kraustosi, ir gana. 

O jeigu jis nenori, kad važiuočiau, lai atrašo kaip galima greičiau, 
nes man jau uodega dilga lėkti sostinėn; draugės ir kaimynės man sako, 
kad jeigu mudvi su dukrele išsipusčiusios ir išsidabinusios pasirody- 
sim sostinėj, tai jau veikiau aš išgarsinsiu vyrą nekaip jis mane: mat 
juk daugelis suskas klausinėti: „Kas tos ponios, kurios važiuoja ka- 
rieta?“ O mano liokajus atsakinės: „Sančo Pansos, Dykanijos sala- 
valdžio, pati ir dukra“. Ir šitaip išgarsės Sančas, o man bus garbė, 
ir niekam nei dėkui, nei išgrauš. 

Jau kad gaila, tai gaila, jog šiemet pas mus neužderėjo gilės; šiaip 
ar taip, siunčiu jūsų aukštybei saikelį: pati savo rankomis surinkau 
miške aliai vieną, tik, deja, didesnių nepasitaikė, o norėjau, kad visos 
būtų didumo sulig stručio kiaušiniu. 

Nepamirškit, jūsų iškilnybe, man atrašyti, o aš pasistengsiu duoti 
atsaką, aprašysiu, kaip laikausi, kas nauja girdėti mūsų bažnytkaimy, 
o šiuo tarpu meldžiu Viešpatį, kad saugotų jūsų didybę ir manęs 
nepamirštų. 

Mano dukrelė Sanča ir sūnelis bučiuoja rankas jūsų malonybei. 


Jūsų tarnaitė Teresa Pansa, 
kuri labiau norėtų pasimatyti su jūsų malonybe nekaip jums rašyti“. 


Su didžiu pasimėgimu išklausė visi Teresos Pansos laišką, ypa- 
čiai jų šviesybės, ir kunigaikštienė atsiklausė Don Kichoto nuomo- 
nės, ar būtų padoru atplėšti Sančui adresuotą laišką, kurį spėjanti 
būsiant be galo įdomų. 

Don Kichotas atsakė, jog visų malonumo dėlei pats atplėšiąs laišką; 
taip jis ir padarė ir perskaitė šit ką: 


TERESOS PANSOS LAIŠKAS VYRUI SANČUI PANSAI 


„Tavo laišką, Sančai, širduk mano, gavau ir sakau tau ir prisie- 
kiu kaip krikščionė katalikė, jog kone išprotėjau iš džiaugsmo. Kaip 
kažin ką, pupuliuk, vos išgirdau, kad esi salavaldys, pagalvojau: va 
tuoj krisiu negyva iš laimės, o juk tu pats žinai, kaip sakoma: ne- 
tikėtas džiaugsmas, kaip ir didelė širdgėla, gali žmogų kapuosna nu- 
varyti. Tavo dukrelė Sančiukė nė pati nepajuto, kaip apsišlapino iš 
tos laimės. 

Drabužis, tavo atsiųstas, gulėjo man prieš akis, karoliai, ponios 
kunigaikštienės atsiųsti, kabojo man ant kaklo, rankose laikiau laiš- 
kus, čia pat stovėjo žygūnas, o man vis dingojos ir vaidenos, jog tai 
sapne matau viską ir čiupinėju, ir gana. Kurgi ne: juk kam būtų 
dingtelėję į galvą, kad ožkaganys vieną gražią dieną ims valdyti 
salas? 

Pameni, meiluti, ką sakydavo mano mama: „Ilgai gyvensi — daug 
pamatysi“? Mat ir aš tikiuos daug ką pamatyti, jei ilgiau pagyvensiu, 
o aš nenusiraminsiu, kol pamatysiu tave mokesčių atpirkėju arba 
nuomotoju, o kai turėsi tokią vietą, nors ir gali velniais išeiti, jei 
suktybes darysi, bet, šiaip ar taip, ir sėdėsi ant pinigų, ir gulėsi. 

Jos šviesybė ponia kunigaikštienė tau perduos, kad man baisiai 
norisi nulėkti sostinėn. Pagalvok ir atrašyk, kaip tu manai, o aš 
jau pasistengsiu tave išgarsinti karieta važinėdama. 

Klebonas, barzdaskutys, bakalauras ir net zakristijonas niekaip 
negali patikėti, kad tu — salavaldys, ir sako, jog tai pamėnai arba 
burtai, kaip ir visa tai, kas nutinka tavo ponui Don Kichotui, o 
Samsonas sako, kad tave susirasiąs ir išmušiąs tau iš galvos tą sala- 
valdystę, o Don Kichotui iš makaulės išdulkinsiąs visas paikystes. Aš 
tik juokiuos sau viena ir žvilgčioju į savo vėrinį, ir svarstau, kokį 
rūbelį sukirpsiu mūsų dukrytei iš tavo drabužio. 

Nusiunčiau jos šviesybei poniai kunigaikštienei truputį gilių, — 
kaip norėčiau, kad jos būtų gryno aukso! O tu man atsiųsk keletą per- 
lų vėrinių, jeigu tik toj tavo saloj jie nešiojami. 

Mūsų bažnytkaimy naujienos tokios: Berueka išleido dukterį už 
tokio vargano dailininko, atsibasčiusio čionai teplioti kas papuola. 
Savivaldybė užsakė jam nuteplioti jo didenybės herbą viršum savo 
būstinės vartų; jis užsiprašė dviejų dukatų, gavo rankpinigių, savai- 
tėlę pasikrapštė, bet nieko dora nenupaišė: man, sako, šitiek kripių 
kripelių nupiešti neina. Sugrąžino pinigus, o vesti vedė kaip dide- 
lis — girdi, turįs aukso nagus; tiesa, paskum metė teptuką ir pasiėmė 
kastuvą, o dabar eina dirbti į laukus kaip ponas, ir gana. 

Pedro de Lobo sūnus išsiskuto tonzūrą ir jau gavo visus šventi- 
mus — ruošiasi į kunigus. Mingilja, Mingo Silvato anūkė, sužinojo 
ir padavė jį teisman,— girdi, pažadėjęs ją vesti. Pikti liežuviai netgi 
pliauškia, kad jinai jau vaikelio laukianti, bet jis dievagojasi, jog 
esąs niekuo dėtas. 

Šiemet neužderėjo alyvuogės, o ir acto visam bažnytkaimy nė 
lašo nebėr. | 

Pro mus pražygiavo kareivių kuopa ir tris mergas išsivedė. Ne- 
sakysiu, kas jos tokios: gal dar pargrįš ir kuo gražiausiai ištekės, kad 
ir be vainikėlio. 

Sančiukė neria mezginius, kasdien uždirba po aštuonis marave- 
džius grynais, o pinigus deda taupyklėn — kraičiui taupo, betgi dabar 
jai nėr ko triūsti, juk ji — salavaldžio dukra, ir tu jai duosi dalią. 
kad juos kur griausmas visus tuos gėdos stulpus! 

Laukiu atsako į šitą laišką ir tavo žodžio — važiuoti man sostinėn 
ar ne. 

O šiuo tarpu Dieve duok tau mane pergyventi ar geriau jau 
mudviem drauge numirti, nes nenorėčiau tavęs vieno palikti šiame 
pasaulyje. 

Tavo pati Teresa Pansa“ 


Laiškai sukėlė susižavėjimą, juoką, pagarbą ir nuostabą, o ga- 
liausiai atvyko dar žygūnas su Sančo laišku Don Kichotui, ir šitas 
laiškas taipgi buvo garsiai perskaitytas, bet, jį išklausę, visi suabe- 
jojo, ar salavaldys iš tikro toks paikas, kokiu laikomas. 

Kunigaikštienė nusivedė pažą į savo kambarį susižinoti, kas jam 
nutikę Sančo bažnytkaimyje, ir šis, nepraleisdamas nė menkiausio 
mažmožio, papasakojo, viską iš pačių panagių. Atidavė kunigaikš- 
tienei giles ir sūrį, taipgi Teresos siųstą, labai gardų, josios žodžiais 
tariant, gardesnį net už Trončono sūrius. 

Kunigaikštienė su mielu noru paėmė sūrį, ir čia mes ją ir palik- 
sime ir papasakosime, kaip nustojo valdžios didysis Sančas Pansa, 
visų salavaldžių pažiba ir pasididžiavimas. 


LIII PERSKYRIMAS 


APIE TAI, 
KAIP PRAGAIŠTINGAI NUSTOJO IR NETEKO 
VALDŽIOS SANČAS PANSA 


Kas mano, jog šiame gyvenime visa kas išlaiko tą patį būvį, tas 
didžiai klysta; priešingai, atrodo, jog viskas sukasi, kitaip sakant, eina 
ratu: pavasarį seka vasara, vasarą — ruduo, rudenį — Žiema, žie- 

mą — pavasaris, ir šitaip eina laikas, sukasi ir sukasi nelyginant ra- 
tas. Tik žmogaus gyvenimas viesulais skuba prie pabaigos, tikėda- 
masis atgimti tik kitame gyvenime, nepripažįstančiame jokių ribų nei 
varžtų. 

Taip sako Sidas Hamadas, mahometonų filosofas, ir tai savai- 
me suprantama, nes daugelis žmonių, ne tikėjimo, bet prigimties 
apšviestų, patys supranta, koks skubotas ir nepastovus žemiškasis 
gyvenimas ir koks begalinis mūsų laukiamasis amžinas gyvenimas; 
beje, šiuo atveju mūsų autorius turi galvoje tą skubotumą, su kokiu 
pasibaigė, žlugo, išsisklaidė ir išnyko kaip šešėlis ar dūmas Sančo 
valdžia... 

„„Sekmąją valdymo naktį minėtasai Sančas gulėjo lovoje, persi- 
sotinęs ne duona ir vynu, bet bylų nagrinėjimu ir sprendimų skel- 
bimu, nuostatų sudarymu ir potvarkių leidimu, ir miegas, slopinda- 
mas ir grumdamas alkį, jau buvo bemerkiąs jam akis, tačiau netikė- 
tai šitaip trenksmingai sugaudė varpai ir suskardėjo riksmai, kad 
galėjai pagalvoti, jog visa sala garma kiaurai žemes. 

Sančas atsisėdo lovoje ir sukluso stengdamasis įminti, kas būtų 
galėjęs sukelti tokį baisų triukšmą, tačiau ne tik nesuvokė, bet, prie- 
šingai, dar labiau sutriko, įsibaimino ir persigando, kai balsų ūžmą 
ir varpų gausmą nustelbė trimitų skardenimas ir būgnų dundėjimas. 
Jis pašoko ant kojų, įsispyrė į šlepetes (mat miegamajame asla buvo 
drėgna) ir, nespėjęs apsisiausti chalatu ar šiaip kokiu panašiu dra- 
bužiu, priėjo prie durų ir pamatė, kad koridorium atbėga daugiau 
nei dvidešimt vyrų su liepsnojančiais deglais ir nuogais kardais ran- 
kose, šaukdami iš visos gerklės: 

— Prie ginklų, prie ginklų, garbusai salavaldy! Prie ginklų, ne- 
suskaitoma gausybė priešų įsibrovė salon! Jeigu tik jūsų didis suma- 
numas ir narsybė mūsų neišgelbės, mes žuvę! 

Šitaip rėkaudami, nertėdami ir siaubdami jie pribėgo prie San- 
čo Pansos, apdujusio ir apkvaišusio nuo viso to, ką jis matė ir gir- 
dėjo, ir, jiems pribėgus, vienas sušuko: 

— Ginkluokitės, jūsų prakilnybe, jei nenorite žūti patsai ir pra- 
žudyti visos mūsų salos! 

— O ko gi man ginkluotis, jei nieko neišmanau nei apie ginklus, 
nei apie gynybą? — atsakė Sančas.— Visa tai geriausia būtų patikėti 
mano ponui Don Kichotui: jis vienu matu sutvarkytų visus tuos rei- 
kalus ir atremtų antpuolį, o aš, paprastas nusidėjėlis, nė velnio nenu- 
tuokiu šitoj maišalienėj. 

— Ak garbusai salavaldy! — tarė kitas. — Kas per abejingumas! 
Ginkluokitės, jūsų malonybe, štai atnešėme jums ginklus ir šarvus, 
eikite aikštėn ir būkite mūsų vadu ir karvedžiu, nes jums, mūsų salos 
valdovui, šios pareigos teisėtai priklauso. 

— (Gerai jau, gerai, apginkluokit mane,— sutiko Sančas. 

Ir tuoj pat jie atnešė du didelius skydus, tam tyčia parūpintus, 
ir, neleisdami apsirengti, užmovė vienmarškiniam Sančui vieną ant 
krūtinės, kitą — ant nugaros, rankas ištraukė pro išpjautas angas, 
paskui skydus tvirtai suveržė virvėmis, tad jisai pasijuto lyg įmūry- 
tas sienon, lyg apkaltas lentomis ir, negalėdamas nei kojų sulenkti 
per kelius, nei žingsnio žengti, stovėjo tiesus, it mietą prarijęs. Sau- 
jon jam įspraudė ietį, ir jis pasirėmė ja, kad išsilaikytų stačias. 

Šitaip jį apšarvavę, pareikalavo, kad žygiuotų priešaky ir, įkvėp- 
damas drąsą, vestų juos pirmyn, o jeigu jisai sutiksiąs būti jų kel- 
rode žvaigžde, švyturiu ir žiburiu, viskas pasibaigsią kuo sėkmin- 
giausiai. 

— Kaipgi aš, nelaimingasis, eisiu, — atsiliepė Sančas, — jei nega- 
liu nė girnelių krustelėti — taip surėmė mane štai šitos lentos, kad 
stačiai prikepė prie odos? Dabar galit nebent paimti mane ant rankų 
ir skersą arba stačią pastatyti prie kokių vartų, kad ginčiau juos arba 
ietimi, arba savo kūnu. 

— Eikite, garbusai salavaldy,— tarė vienas iš būrio,— ne tiek 
lentos, kiek baimė jus varžo. Susitvardykite ir pasiskubinkite, o bus 
per vėlu: priešų vis gausėja, riksmai skardi vis garsiau, grėsmė 
didėja. 

Šitaip įkalbinėjamas ir akstinamas, vargšas salavaldys pabandė 
krustelėti iš vietos ir taip duobėsi žemėn — iš akių kibirkštys tik 
pasipylė. 

Jis liko begulįs it vėžlys, įspraustas ir suremtas tarp šarvų, arba 
it kumpis, suslėgtas tarp dviejų geldų, arba it luotas, nosimi įsirė- 
žęs į smėlį. 

Tuo tarpu, matydami jį šitaip betysant, išdaigininkai nepajuto nė 
menkiausios užuojautos, netgi priešingai — užgesino deglus ir prat- 
rūko dar garsiau rėkauti, dar karščiau šaukti prie ginklų ir, šokinėdami 
per vargšą Sančą, įniko taip įnirtingai kapoti kardais jo skydus, kad 
jeigu nelaimingasis salavaldys nebūtų parietęs kojų ir įsigūžęs į savo 
kiautą, jam būtų buvę striuka; įgludęs ton ankštybėn, Sančas plaukė 
prakaitu ir visa širdimi meldė Viešpatį gelbėti nuo tos negandos. 

Vieni kliuvo už jo, kiti virto ant viršaus, o kažin kas net užsilipo 

ir lyg nuo sargybos bokšto ėmė vadovauti karo veiksmams ir visa 
gerkle šūkauti: 

— Mūsiškiai, čionai! Priešas labiausiai spaudžia mus iš šitos 
pusės!.. Ginkite šią spragą! Uždarykite vartus! Užverskite laiptus!.. 
Neškite čionai katilus, pilkite dervą ir sakus į verdantį aliejų!.. Už- 
tverkite gatves čiužiniais!.. 

Žodžiu, jis nuosekliai vardijo visus karo rykus, padargus ir pa- 
būklus, naudojamus ginant apsiaustą miestą. 

Tuo tarpu Sančas, prikultas ir išvelėtas, klausėsi, kentė visa 
tai ir sau vienas kalbėjo: „Ak, Dieve duok, kad greičiau netekčiau 
aš tos salos, o aš pats arba žūčiau, arba išsigelbėčiau nuo tos baisios 
aplaidžios!“ 

Viešpats išklausė jo maldą, ir netikėtai suskardėjo riksmai: 

— Pergalė, pergalė! Priešas nugalėtas! Ei garbusai salavaldy, kel- 
kitės, jūsų malonybe, skubėkite džiaugtis pergale ir dalyti grobį, jūsų 
narsingosios ir nenugalimos rankos dėka atimtą iš priešo! 

— Pakelkit mane, — gailiu balsu paprašė pagailos vertas Sančas. 

Pakeltas nuo žemės ir pastatytas ant kojų, jis tarė: 

— Spjaukit man į barzdą, jeigu tikrai nugalėjau priešą. Nenoriu 
dalyti jokio grobio, tik prašau ir meldžiu: jei čia yra bent vienas 
draugas, duokit man klukšnį vyno, o gerklė perdžiūvo, ir nušluostykit 
mane, o prakaitas Žžliaugte žliaugia. 

Vyrai nušluostė jam prakaitą, atnešė vyno, atrišo skydus. Sančas 
atsisėdo lovon ir, įveiktas baimės, sukrėtimo ir nuovargio, nualpo. 

Išdaigininkams net širdį suspaudė, kad tokią beširdišką išdaigą 
jie iškrėtė Sančui, bet kai tik jis atsigaivelėjo, jiems beregint atlėgo 
širdis. 

Sančas paklausė, kuris dabar metas. Jam buvo atsakyta, kad jau 
švinta. 

Nieko daugiau neklausinėdamas ir žodžio netardamas, Sančas 
ėmė rengtis kapų tyloje; o visi žiūrėjo į jį ir niekaip negalėjo suvokti, 
kodėl jis šitaip paskubomis rengiasi. 

Pagaliau jis apsirengė ir lėtutėliai, nes buvo suniurkytas ir ne- 
valiojo eiti greitėliau, nukėblino arklidėn, o visi kiti nusekė įdurmu, ir, 
ten atsidūręs, apsikabino palšį, švelniai pakštelėjo jam į kaktą ir 
ašarų pritvinkusiomis akimis tarė: 

— Klausyk, mielasis bendre ir bičiuli, visų mano vargų ir ne- 
priteklių drauge! Tada, kai mudu gyvenom vienu du ir kai turėjau 
vienintelį rūpestį — sutaisyti tau balną ar apynasrį ir pašerti tave 

avižėlėmis, laimingai plaukė mano valandos, dienos ir metai, bet 
kai tik palikau tave ir pasikėliau į savimeilės ir puikybės aukšty- 
bes, širdį man apniko tūkstančiai vargų, tūkstančiai kančių ir keturi 
tūkstančiai nerimasčių. 

Šitaip kalbėdamas, jis balnojo asilą, o visi stovėjo aplink netarda- 
mi nė žodžio. 

Pasibalnojęs palšį, vargais negalais užsiropštė ant viršaus ir, kreip- 
damasis į ūkvaizdį, sekretorių, stalininką, daktarą Pedrą Paken- 
čemą ir daugelį kitų, ten esančių, prabilo šitokiais žodžiais ir tarė: 

— Duokit kelią, garbieji ponai, ir leiskit man susigrąžinti buvu- 
siąją laisvę! Leiskit man grįžti į ankstesnį gyvenimą, idant prisikelčiau 
iš esamos nebūties. Aš nesu gimęs valdyti nei ginti salų ir miestų 
nuo priešų antžygių. 

Kur kas geriau išmanau arti ir kasti žemę, genėti ir sodinti vy- 
nuogienojus nekaip leisti įstatymus, ginti provincijas ir karalystes. 

Gera Romoje šventajam Petrui, — atseit kiekvienam pridera dirbti 
tą darbą, kuriam jisai gimęs. 

Labiau pritinka man laikyti rankoje pjautuvą nekaip salavaldžio 
lazdą; geriau man lig soties prisišveisti šiupinio nekaip priklausyti 
nuo badu mane .marinančio akiplėšos gydytojo šykštumo; ir man 
daug maloniau vasarą tysoti ąžuolo paunksnėje, o žiemą siaustis il- 
gavilnių avių kailiniais ir mėgautis laisve nekaip, valdžios jungo sle- 
giamam, miegoti ant olandiškos drobelės paklodžių ir vilkėti sa- 
balenomis. 

Likit su Dievu, jūsų malonybės, ir pasakykit jo šviesybei ponui 
kunigaikščiui, jog nuogas gimiau, nuogas ir gyvenu, nei ką pešu, nei 
ką prarandu,— atseit tuščiomis kišenėmis paėmiau valdžią, tuščio- 
mis kišenėmis ir atiduodu, priešingai nei paprastai atiduoda kiti sa- 
lavaldžiai. 

O dabartės prasiskirkit ir praleiskit mane: aš joju gydytis šutek- 
liais, nes, regis, visi šonai man sumaigyti,— šitiek priešų kariau- 
nos šiąnakt per mane pražygiavo. 

— To nebus, garbusai salavaldy,— atsiliepė daktaras Pakenče- 
mas, — aš duosiu jūsų malonybei gėrimo nuo sumušimų ir sutren- 
kimų, ir jūs beregint atgausite pirmykštę sveikatą ir tvirtybę, o dėl 
valgymo — prižadu jūsų malonybei pasitaisyti ir leisiu jums sočiai 
prisikirsti ko tik širdis geidžia. 

— Per vėlu,— atrėmė Sančas.— Veikiau pasiversiu turku, nei 
atsisakysiu kelionės. Kas per daug, tai še lauk. Kaip Dievą myliu, 

aš nei čia valdžios nenoriu, nei kur kitur, nors man ją ir piršte pirš- 
tumėt, — greičiau dangun be sparnų nuskriesiu, nekaip sutiksiu ją 
priimti. 

Aš — Pansų giminės, o visi Pansos buvo kietakakčiai, ir jeigu 
mūsiškių kuris pasako kartą „liekas“, nors būtų pora, savo žodžio 
neatsiima, tvirtina: liekas, ir gana, nors visi sprogtų iš apmaudo. 

Tegu štai čia, arklidėje, lieka tie patys skruzdžių sparneliai!“ 
iškėlę mane padangėn, kad sulestų mane čiurliai ir kiti paukščiai, — 
verčiau nusileiskim žemėn ir vaikščiokim kaip ir pritinka — kojo- 
mis; tiesa, mes neavėsim dailiai raštuotais tymo bateliais, bet grubių 
naginių virveliniais padais mums niekados nepristigs. Tarp dviejų tre- 
čias nebe svečias, o tie patys batai ne kiekvienai kojai pritinka. Taigi 
duokit man kelią, o jau vėlus metas. 

Į tai ūkvaizdis tarė: 

— (Garbusai salavaldy, mes su mielu noru išleistumėme jūsų ma- 
lonybę, nors ir kaip skaudu būtų jūsų netekti, nes jūsų išmintis ir 
krikščioniški darbai mums didžiai brangintini, tačiau, kaip Žinoma, 
kiekvienam salavaldžiui, prieš išvykstant iš jo valdyto krašto, prik- 
lauso duoti ataskaitą. Tad atsiskaitykite, jūsų malonybe, už tas dešimt 
savo valdymo dienų ir keliaukite su Dievo padėjimu. 

— Iš manęs niekas negali reikalauti ataskaitos, negavęs jo švie- 
sybės pono kunigaikščio įgaliojimų, — atsakė Sančas.— Dabartės kaip 
tik pas jį ir keliauju, ir atsiskaitysiu jam taškas į tašką. Juo labiau 
iškeliauju nuogas plikas, o tai geriausias įrodymas, jog valdžiau aš 
kaip angelas. 

— Dievaži, didysis Sančas sako tiesą, — tarė daktaras Paken- 
čemas,— mano galva, jį derėtų paleisti, o ir kunigaikštis be galo 
apsidžiaugs jį pamatęs. 

Visi sutiko su jo žodžiais ir leido Sančui keliauti, siūlydamiesi 
jį palydėti ir parūpinti visa ko, kas reikalinga jo paties reikmėms ir 
kelionės patogumui. 

Sančas atsakė, jog geidaująs nebent avižų palšiui, o sau — pusės 
sūrio ir puskepalio duonos, nes kelias netolimas, ir todėl gausesnių 
ir geresnių atsargų nereikią. 

Visi jį išglėbesčiavo, jis taipgi atsiglėbesčiavo su visais ašaroda- 
mas ir išjojo, o jie dar ilgai stebėjosi tiek jo samprotavimais, tiek 
tvirtu ir protingu apsisprendimu. 


Antra dalis 366 


LIV PERSKYRIMAS 


KUR KALBAMA APIE DALYKUS, 
SUSIJUSIUS SU ŠIA, 
BET NE KURIA KITA ISTORIJA 


Kunigaikštis ir kunigaikštienė nutarė paspartinti dvikovą, ku- 
rion Don Kichotas buvo iškvietęs vieną jų vasalą dėl anksčiau minė- 
tos priežasties, o kadangi tasai jaunuolis buvo pabėgęs į Flandriją 
bijodamas donją Rodriges gauti per uošvę, jų šviesybės įsakė jį 
pavaduoti vienam savo liokajui gaskonui, vardu Tosilas, prieš tai 
gerai pamokę, ką jam priderėsią daryti. 

Po dviejų dienų kunigaikštis pareiškė Don Kichotui, jog prieši- 
ninkas atvyksiąs po keturių dienų, pasirodysiąs dvikovos vietoje 
apsišarvavęs ir apsiginklavęs, kaip ir pritinką riteriui, ir viešai pas- 
kelbsiąs, kad mergelė akysna leidžianti miglą ar netgi dūmus, tvir- 
tindama, jog jisai žadėjęs ją vesti. 

Don Kichotas didžiai apsidžiaugė tokiomis naujienomis, davė 
sau žodį kovos lauke parodyti narsumo stebuklus ir tarė sau, jog pati 
laimė bus pakišusi jam tokią puikią progą įrodyti jų šviesybėms, kaip 
toli siekia jo drąsingosios rankos galia. Ir šitaip, džiūgaudamas 
ir nerimasčiaudamas, laukė jis, kol praslinks tos keturios dienos, 
kurios nekantraujant pasirodė jam ilgesnės už keturis šimtus šimt- 
mečių. 

Tegu bėga sau tos dienos, kaip bėga visa kita, o mes pasekime 
Sančą, raitą ant palšelio, ir lengva, ir sunkia širdimi risnojantį pas 
savo poną, kurio draugija viliojo jį kur kas labiau nei visų pasaulio 
salų valdymas. 

Atsitiko taip, jog, nukeliavęs ne per toliausia nuo savo valdyto- 
sios salos (beje, jis nesusiprato išsiaiškinti, ką būtent valdė: salą, 
miestą, miestelį ar bažnytkaimį), staiga išvydo priešais keliu ateinant 
šešis maldininkus su lazdomis, šešis tų svetimšalių, kurie giesmė- 
mis manosi duonos kąsnį; susigretinę su juo, jie išsirikiavo vorele ir, 
pakėlę balsą, visi drauge užgiedojo savo kalba kažin ką, bet Sančas 
suprato tik vieną vienintelį žodį išmalda, aiškiai jų tariamą, ir iš to 
susivokė, kad giedodami jie prašo išmaldos; o kadangi Sančas, pasak 
Sido Hamado, be kita ko, buvo gailios širdies, iš maišelio ištraukė 
visas atsargas — pusę sūrio ir puskepalį duonos ir atidavė jiems, 
ženklais aiškindamas, jog daugiau nieko neturįs. 

Jie kuo mieliausiai paėmė išmaldą ir tarė: 

— Gelte, gelte*! 

— Nesuprantu, ko manęs prašot, gerieji žmonės, — atsiliepė 
Sančas. 

Tuomet vienas jų išsitraukė iš užančio kapšą ir parodė Sančui, 
ir iš to šis suprato, kad jie prašo pinigų, ir, nykštį prisikišęs prie 
gerklės ir visus kitus pirštus išskėtęs, parodė, jog neturi nė skatiko, 
paskui suragino palšį ir nujojo toliau. 

Jam risnojant pro šalį, vienas maldininkų, be galo įdėmiai į jį 
stebeilijęs, staiga puolė priekin, apglėbė jį per juosmenį ir gryniausia 
ispanų kalba garsiai suriko: 

— Dievulėli, ką gi aš matau? Jaugi laikau glėbyje savo mieliausią 
bičiulį, savo gerąjį kaimyną Sančą Pansą? Be abejo, čia jis,— juk 
aš nei sapnuoju, nei esu girtas! 

Sančas nustebo vardu vadinamas ir kažin kokio valkatos svetim- 
šalio glėbesčiuojamas, ir nors ir kaip atidžiai į jį Žiūrėjo, nė žodžio 
netardamas, niekaip negalėjo jo pažinti. 

Matydamas jį tokį sutrikusį, maldininkas sušuko: 

— Ką? Jaugi įmanoma, kad tu, broleli Sančai Pansa, nepažįsti 
savo kaimyno mauro Rikotės, bažnytkaimio krautuvininko? 

Tuomet Sančas dar įdėmiau į jį pažvelgė, pabandė prisiminti, 
pagaliau atpažino ir, nenulipdamas nuo asilo, apkabino per pečius ir 
tarė: 

— Kuris velnias įmanytų pažinti tave, Rikote, kai vaikščioji 
išsipustęs kaip kaliausė? Sakyk, kas tave pavertė vokiečiu ir kaip tu 
išdrįsai grįžti Ispanijon'?'? Juk jeigu tave sučiups ir pažins, tau neišeis 
į sveikatą! 

— Jei manęs neišduosi, Sančai, esu tikras, jog va šitaip apsida- 
riusio niekas manęs nepažins, — atsakė maldininkas.— Paėjėkim to- 
lėliau nuo kelio į aną tuopynėlį, — mano keliabendriai ten ketina 
užkąsti ir atsipūsti, o ir tu sykiu pavalgysi su jais: tai ramūs žmonės. 
Tuo tarpu aš tau papasakosiu, kas man nutiko, kai, paskelbus jo 
didenybės įsaką, gavau iškeliauti iš mūsų bažnytkaimio: ko gero, esi 
girdėjęs, koks grėsmingas buvo tasai įsakas mano nelaimingiems 
tautiečiams. 

Sančas sutiko, Rikotė persitarė su kitais maldininkais, ir visi 
patraukė į tuopynėlį, dunksantį atstu nuo vieškelio. 


* Taisykl. geld— pinigai (vok.). 

Ten svetimšaliai pasidėjo lazdas, nusivilko lyg apsiaustus, lyg 
pelerinas ir liko įprastais drabužiais; buvo tai jauni ir labai šaunūs 
vyrai, išskyrus Rikotę, jau įtrenkusį į metus. Visi turėjo kelionmai- 
šius, ir visų kelionmaišiai atrodė kimštinai prikimšti — prikimšti dau- 
giausia aštrių valgymų, per dvi mylias sukeliančių troškulį. 

Maldininkai sukrito ant žemės ir tiesiai žolėje, atstojančioje 
staltiesę, išdėstė duoną, druską, peilius, riešutus, sūrio gabalus, nu- 
gremžtus kumpio kaulus — graužti ten jau nebebuvo ko, bet čiulpti 
jų niekas nedraudė. Pastatė dar tokį juodą valgymą, lyg vadinamą 
kavjaliu'“Ž, sutaisomą iš žuvų kiaušelių ir tokį sūrų, jog valgant jį 
privalu užgerti vynu. Netrūko čia ir vynuogių, nors ir džiovintų, be 
jokių prieskonių, bet vis tiek gardžių ir masinančių. 

Tačiau gražiausios šio vaišių lauko puošmenos buvo šeši vyn- 
maišiai, kuriuos kiekvienas išsitraukė iš savo kelionmaišio; net gera- 
sis Rikotė, iš morisko pavirtęs vokiečiu, arba germanu, ir tas išsitrau- 
kė savąjį, talpumu galintį drąsiai varžytis su kitais penkiais. 

Valgė jie su didžiausiu pasiskonėjimu, neskubėdami ir gardžiuoda- 
miesi kiekvienu kąsneliu: kiekvieno valgymo pasismeigdavo peilio ga- 
liuku po krislelį, paskui visi aliai vienas ūmai iškeldavo aukštyn 
ir rankas, ir vynmaišius ir pildavosi į gurklį tiesiai iš gurklių, įsmeigę 
akis į dangų, tarytum taikydamiesi į ką. Ir šitaip jie ilgai lingavo galvo- 
mis iš pasigardžiavimo, kol vynmaišiai liko tušti tuštutėliai, 0 jų 
pilvai — pilnutėliai. 

Sančas žiūrėjo į visa tai ir nėmaž nesigraužė"“*; priešingai, sek- 
damas gerai jam žinomu priežodžiu: „Gyvensi Romoj — būk kaip 
beždžionė“, paprašė Rikotę vynmaišio ir kaip visi su ne ką mažesniu 
pasimėgimu nusitaikė į dangų. 

Keturiskart kilo aukštyn vynmaišiai, bet penktojo karto nebuvo, 
nes visi jie liko švariai išsunkti ir sausutėliai nelyginant ašuotės, o 
todėl nuslūgo ir lig tol viešpatavusi linksmybė. 

Kartkartėm maldininkų kuris spūsteldavo Sančui dešinę ir tar- 
davo: 

— Ispanas ir fokietis — apu keras traukas! 

Ir Sančas atsakydavo: 

— Keras traukas, tiefaš! 

Ir kvatodavo gerą valandą, nėmaž neprisimindamas, kas jam nuti- 
ko salą valdant, nes tuo metu ir protarpiu, kai žmogus valgo ir geria, 
rūpesčiai nebeturi galios. 

Pagaliau, vynui išsibaigus, atėjo metas migti, ir visi užknarkė 
ant tų pačių stalų ir staltiesių. 

Nesumigo tik Sančas ir Rikotė, nes abu daugiau valgė ir mažiau 
gėrė. 

Rikotė pasivadino Sančą į šalį, ir, palikę maldininkus saldaus 
miego nelaisvėje, juodu susėdo buko paunksnėje, ir Rikotė, nė karto 
nesigriebdamas mauriškų žodžių, grynų gryniausia ispanų kalba papa- 
sakojo šit ką: 

— Gerai prisimeni, kaimyne ir bičiuli mano Sančai Pansa, kiek 
baimės ir siaubo įvarė visiems mano tautiečiams tasai įsakas, kurį 
jo didenybė paliepė prieš mus išleisti ir pagarsinti, bent jau mane jis 
taip įgąsdino, jog, nė karaliaus skirtam laikui išvykti iš Ispanijos nepra- 
ėjus, jau dingojos man, kad ir aš, ir mano vaikai nubausti ta žiau- 
riąja bausme. 

Tariau sau, ir, mano supratimu, labai protingai (kaip tartų kiek- 
vienas žmogus, kuris suvokia, jog, tam tikram laikui prabėgus, bus 
išgintas iš savo namų, ir todėl ima ieškotis naujo būsto, kur galėtų 
persikraustyti), taigi, sakau, tariau sau, jog reikia man vienam, be 
šeimos, iškeliauti iš bažnytkaimio ir pasirinkti vietą, kur galėčiau gra- 
žiai, o ne skubomis kaip kiti, pergabenti saviškius, nes puikiai mačiau, 
kaip matė ir visi mūsų seniai, kad karaliaus įsakas — ne tuščias gra- 
sinimas, kaip tvirtino kurie ne kurie, bet tikras įstatymas, įsigaliosiąs 
skirtu laiku. 

Ir aš negalėjau netikėti tuo įsaku, nes žinojau, kokius pragaištin- 
gus ir beprotiškus kėslus rezga mūsiškiai, tokius vylingus, jog, mano 
galva, pati Dievo Apvaizda įkvėpė jo didenybę įgyvendinti savo didį 
sumanymą,— žinia, ne visi mes buvom įsivėlę į tą sąmokslą, buvo 
tarp mūsų ir tikrų, karštų krikščionių, bet tokių buvo ne per daugiau- 
sia, ir jie negalėjo priešintis nekrikštams,— šiaip ar taip, nesaugu 
antyje gyvatę šildyti, kitaip sakant, savo namuose priešų turėti. 

Trumpai drūtai, mes nusipelnėm tremties, ir nors kai kam ši bau- 
smė atrodė lengva ir švelni, mums ji buvo tokia siaubinga, jog siau- 
bingesnę sunku ir įsivaizduoti. 

Visur, kur tik nubloškia mus likimas, mes verkiame Ispanijos, 
nes čia mes gimę, čia mūsų gimtinė, ir niekur nerandame tokio prie- 
globsčio, kokio mes, nedalios ištikti, sau linkėtume, bet ypačiai 
skriaudžiami ir engiami esame Berberijoje ir kituose Afrikos kraš- 
tuose, kaip tik ten, kur tikėjomės priebėgos, svetingumo ir vaišin- 
gumo. 

Tik praradę laimę, ėmėme ją branginti, ir todėl beveik visiems 
mums taip norisi grįžti Ispanijon, jog diduma mūsų, mokančių ispa- 
niškai kaip aš,— o tokių daug, — grįžta atgal palikę likimo malonei 
žmonas ir vaikus: šitaip mes mylim Ispaniją. Ir tik dabar savo kailiu 
patyriau, kad ne veltui sakoma: „Savo namų ir dūmai saldūs“. 

Taigi, kaip sakiau, iškeliavau iš mūsų bažnytkaimio, nukakau 
Prancūzijon, ir nors tenai svetingai buvom priimti, panorau aš pasi- 
žvalgyti ir po kitus kraštus. 

Apsilankiau Italijoj, paskum atsidūriau Vokietijoj, ir ten pasirodė 
man laisviausia, nes tenykščiai žmonės per daug nesismulkina, kiek- 
vienas gyvena kaip nori, ir beveik visoje šalyje nevaržoma sąžinės 
laisvė. 

Išsinuomojau trobą viename bažnytkaimyje netoli Augsburgo, pas- 
kum pritapau prie štai šitų maldininkų, kasmet pulkais plaukiančių 
Ispanijon lankyti šventųjų vietų, nes Ispanija jiems — tai antroji 
Amerika, užtikrinto pasipelnymo ir gerų pajamų šaltinis. 

Paprastai jie išvaikščioja skersai išilgai visą kraštą, ir nėra tokio 
sodžiaus, iš kurio jie būtų išėję, kaip sakoma, it musę kandę ir įsidėję 
kišenėn mažiau kaip vieną realą skambiaisiais, tad į kelionės pabai- 
gą susidaro mažų mažiausiai šimtą eskudų grygais, kuriuos paskum 
išmaino į auksą, o auksą įtaiso į tuščiavidurius kuikius arba įsiuva po 
apsiaustų lopais, arba griebiasi kokių kitų gudrybių ir, nepaisydami 
pasienio užkardų ir muitinių, kuriose keliauninkai kratomi, išsineša 
jį savo kraštuosna. 

Tai va, Sančai, ir aš ketinu dabar pasiimti savo lobį, kurį kadaise 
pakasiau, o kad pakasiau 1j toli už sodžiaus, man negresia joks pa- 
vojus, paskum iš Valensijos nurašysių laišką dukrai ir žmonai, o gal 
ir pats nuvažiuosiu jų pasiimti (kiek žinau, dabar jos Alžyre) ir 
pasistengsiu kaip nors pergabenti jas į kokį Prancūzijos uostą, iš 
ten — Vokietijon, o tada jau atsiduosim Apvaizdos malonei... Šiaip 
ar taip, Sančai, juk mano dukra Rikota ir žmona Fransiska Riko- 
ta — krikščionės katalikės, o aš nors ir ne katalikas, bet esu linkęs 
veikiau į krikščionybę nei į maurų tikėjimą ir amžinai meldžiu Dievą, 
kad akis man atvertų ir proto įdėtų — pamokytų, kaip pridera jam 
tarnauti. Tik štai vis stebiuos ir niekaip negaliu suprasti, kodėl žmona 
ir dukra pasidavė Berberijon, o ne Prancūzijon, kur būtų gyvenusios 
sau kaip krikščionės. 

Į tai Sančas atsakė: 

— Klausyk, Rikote: juk ne savo valia jos ten nukako, nusivežė 

jas tavo laigonas Chuanas Tjopjejas, o jis — mauras su galva, reikia 
manyti, šiltą vietelę surado. Ir dar noriu tau pasakyti: regis man, be 
reikalo tu ieškosi savojo lobio, nes, kaip girdėjau, muitininkai iškratė 
tavo laigoną ir žmoną ir atėmė daug perlų ir auksinų. 

— Gali būti, — atsiliepė Rikotė,— bet aš, Sančai, esu. tikras, kad 
mano padėlio jie nebus pasiėmę: mat dėl viso pikto nepasakiau jiems, 
kur jisai pakastas. Ir štai, jeigu tu, Sančai, sutiktum mane palydėti ir 
padėtum iškasti jį ir paslėpti, duočiau tau du šimtus eskudų, o jie labai 
tau praverstų, nes, kiek žinau, daug visokių neužkištų skylių turi. 

— Mielai tau padėčiau,— atsakė Sančas, — bet aš nesu pasinešęs 
į pinigus, kitaip nebūčiau šįryt paleidęs iš rankų vienos tarnybos, o ją 
turėdamas — ir trobą aukso sienomis būčiau susirentęs, ir po pus- 
mečio iš sidabro dubenų valgęs. Be kita ko, padėti jo didenybės prie- 
šams — mano galva, išdavystė, ir todėl ne tik už tuos du šimtus eskudų, 
kuriuos man ką tik pažadėjai, bet jeigu net keturis šimtus skambiai- 
siais man čia pažertum, vis viena neičiau su tavimi. 

— O kokią tarnybą tu metei, Sančai? — paklausė Rikotė. 

— Salavaldžio,— atsakė Sančas,— ir dar tokioj saloj, kokios, 
dievaž, nė su žiburiu nerastum. 

— O kurgi toji sala? — paklausė Rikotė. 

— Kur? — atsiliepė Sančas. — Per dvi mylias nuo šičia, ir vadi- 
nasi ji Dykanijos sala. 

— Gėdykis, Sančai, — tarė Rikotė,.— juk salos būna jūroj. o sau- 
sumoj jokių salų nėra. 

— Kaip nėra? — atrėmė Sančas.— Sakau tau, bičiuli Rikote, 
kad šįryt iš ten išjojau, o dar vakar valdžiau ją kaip norėjau — 
lyg šaulys lanką, bet vis dėlto mečiau, nes salavaldžio tarnyba man 
pasirodė pernelyg pavojinga. 

— O ką tu pelnei bevaldydamas? — paklausė Rikotė. 

— Pelniau aš tiek, — atsakė Sančas, — jog perpratau, kad tinku 
valdyti nebent kaimenę ir kad už turtus, kuriuos susikrauni beval- 
dydamas, gauni mokėti poilsiu ir miegu, ir ne tik miegu, bet ir pil- 
vu, nes salavaldžiai menkai tevalgo, ypačiai jei turi gydytojus, serg- 
stinčius jų sveikatą. 

— Nesuprantu tavęs, Sančai, — tarė Rikotė,— bet, man regis, tu 
paistai niekus. Kas gi galėtų duoti tau valdyti salas? Bene pasauly 
maža žmonių, labiau nei tu pritinkamų saloms valdyti? Liaukis, 
Sančai, atsipeikėk! Verčiau, sakau tau, pagalvok, ar nenorėtum eiti 
su manim ir padėti lobį atkasti. o juk tai išties tikras lobis: tiek gero 

turiu ten paslėpęs ir, kartoju, duočiau tau tiek, kad gyventum kaip 
ponas. 

— Jau sakiau tau, Rikote, kad nenoriu, — atrėmė Sančas.— Dar 
padėkok, kad tavęs neišduosiu, o dabar — laimingos kelionės, keliauk 
sveikas, aš irgi keliausiu sau, nes gerai Žinau, jog ir teisus turtas 
dažnai pražūva, o per neteisų ir žmogus bėdon pakliūva. 

— Daryk, kaip sau žinai, Sančai,— tarė Rikotė.— Šit ką tu man 
pasakyk: ar buvai namie tuo metu, kai kraustėsi mano žmona, dukra 
ir laigonas? 

— Buvau, kas be ko,— atsiliepė Sančas, — ir pasakysiu tau, jog 
visas sodžius subėgo pasmaksoti į tavo dukrą — tokia ji išvaizdi, 
ir visi kalbėjo, kad gražesnės mergelės pasauly nerastum. O ji ver- 
kė, glėbesčiavosi su draugėmis, pažįstamomis ir visais, kas ėjo su 
ja atsisveikinti, ir prašė visus pasimelsti už ją Dievui ir Motinai Šven- 
čiausiajai, ir taip gailiai ji atrodė, jog netgi man ašaros ištryško, o juk 
aš ne toks jau greitas verkti. 

Ir daugis mielai būtų ją paslėpę arba pagrobę pakeliui, kaip 
kažin ką, tik bijojo nusižengti karaliaus įsakui. Ypačiai karščiavosi 
donas Pedras Gregorijas,— tu jį pažįsti: jaunas dvarininkaitis, tur- 
tingas įpėdinis, — kaip girdėjau, labai jau buvo įsimylėjęs tavo dukrą, 
o vėliau, kai ji išvažiavo, jis nė karto nebepasirodė mūsų bažnytkaimy, 
ir visi mes taip manom, kad bus nusekęs įkandin, pasišovęs ją pagrobti, 
bet lig šiol nieko negirdėti. 

— Man jau seniai buvo toks įspūdis, jog tasai bajoraitis ratą 
suka apie mano dukrą, — tarė Rikotė, — bet šitaip tvirtai tikėjau savo 
Rikotos dorybe, kad galvon neėmiau jo meilinimosi: juk tu, Sančai, 
tikriausiai esi girdėjęs, jog mūsų merginos niekad ar beveik niekad 
nesusisieja meilės ryšiais su gryno kraujo krikščionimis, o dukra, mano 
supratimu, rūpinasi labiau tikėjimu negu meile, ir to turtingo įpėdinio 
merginimosi amžindie nepaisys. 

— Duok Dieve,— atsiliepė Sančas, — kitaip jiems abiem tai ne- 
išeitų į sveikatą. Na, o dabartės, bičiuli Rikote, atsisveikinsiu su ta- 
vimi, nes dar šįvakar norėčiau nukakti pas savo poną Don Kichotą. 

— Keliauk su Dievo padėjimu, mielasai Sančai, o mano keliabend- 
riai irgi jau rąžosi, ir mums taipgi metas kilti. 

Juodu apsikabino, Sančas užsiropštė ant savo palšio, Rikotė 
pasirėmė savo kuikiu, ir jie išsiskyrė. 

APIE TAI, 
KAS NUTIKO SANČUI KELIONĖJE, 
TAIPGI APIE KITUS NEPAPRASTAI [ĮDOMIUS 
DALYKUS 


Sugaišęs su Rikote, Sančas nespėjo tą pačią dieną nusigauti 
iki kunigaikščio pilies: per pusmylį nuo jos užklupo jį tamsi ir rūš- 
kana naktis, o kad buvo vasara, jis ne per daugiausia nusiminė 
ir, sugalvojęs palaukti ryto, pasuko iš kelio. 

Bet taip jau lėmė jam piktoji ir nedalingoji laimė, jog, beieško- 
damas vietos, kur galėtų patogiau apsistoti, sykiu su palšiu nu- 
garmėjo į juodai juodą ir gilią prarają, žiojinčią tarp kažin kokių 
senovinių griuvėsių, ir begarmėdamas suskato visa širdimi melstis 
Dievui — mat tarė sau, kad lekiąs dabar į pačias pragaro gelmes. 
Tačiau atsitiko kitaip, nes, kritęs mažų mažiausiai trejetą sieksnių, 
palšis kojomis įsirėmė į dugną, o Sančas pasijuto besėdįs raitas, nei 
susižalojęs, nei netgi susitrenkęs. 
jo, ar nebūsiąs kartais susižeidęs ar bent nusibrozdinęs, o kai įsitikino, 
jog sveikas, gyvas ir drūtas, dar ilgai ilgai dėkojo Viešpačiui Dievui 
už suteiktą malonę. nes iš pradžių juk buvo tikras. kad ištikšiąs kaip 
blynas. 

Paskum apčiupinėjo prarajos sienas — galgi galėsiąs pats vienas 
ir niekieno nepadedamas išsigauti viršun; tačiau sienos pasirodė ply- 
nutėlės, be menkiausio išsikišimo, ir tai Sančą didžiai nuliūdino, o 
dar labiau jisai susisielojo, kai išgirdo palšį tyliai ir gailiai stenant, 
ir guodėsi tas ne šiaip sau, ne iš blogos valios, o todėl, kad išties 
jautėsi ne per geriausiai. 

— Ak! — sušuko tuomet Sančas Pansa.— Kiek netikėtų dalykų 
kas Žingsnis nutinka šiame nelaimingame pasaulyje gyvenantiems! 
Kas būtų pagalvojęs, jog žmogus, tik vakar sėdėjęs salavaldžio soste 
ir šokdinęs savo tarnus ir vasalus, šiandie pasijus palaidotas prara- 
joj, ir nebus kas jam padeda, nei tarnas, nei vasalas neatskubės į pa- 
galbą! 

Matyt, mirsim šičia mudu abu su asilu iš bado, o gal mirsim ir 
anksčiau: jis — nuo sutrenkimo ir žaizdų, aš — iš sielvarto. Ne, ko 
gero, neturėsiu tokios laimės kaip mano ponas Don Kichotas Laman- 

čietis: to paties užkerėtojo Montesino oloje, kurion nusileido ir nu- 
žengė, jis buvo priimtas svetingiau nei savo namuose, — juk tenai jo 
beveik laukė padengtas stalas ir paklota lova! 

Ten jis regėjo žavius ir malonius vaizdus, o aš manding čia re- 
gėsiu rupūžes ir gyvates. Koks aš nelaimingas! Šit kur nutrenkė mane 
paikos mano išmonės ir kvailystės! 

Iš čia — jei Dievas lems taip, kad žmonės mane aptiktų! — ištrauks 
tik mano kaulus, plikus, baltus, nugremžtus, drauge su mano palšelio 
kaulais, ir iš jų galbūt nuspręs, kas mes tokie, — bent jau nuspręs 
tie, kurie žino, jog Sančas Pansa niekados nesiskirdavo su asilu, o 
asilas — su Sanču Pansa. | 

Kartoju: kokie mudu nelaimingi! Matyt, tokia jau mudviejų pikta 
dalia, kad mirsim ne gimtinėj, tarp saviškių, — juk jeigu ten mudu 
ištiktų nepataisoma bėda, vis dėlto atsirastų žmonių, kurie mus už- 
jaustų ir paskutiniąją valandą akis mums užspaustų! 

Ak bičiuli mano ir bendre! Kaip prastai atsilyginau tau už at- 
sidavusią tarnystę! Dovanok man ir melsk likimą kaip įmanydamas, 
kad išvaduotų mus abu iš tos baisios nelaimės, kurion mudu įkliu- 
vom, ir aš tau pažadu už tai apvainikuoti galvą laurais, kad būtum 
it laurais vainikuotas poetas, ir kasdien duoti dvigubą dovį avižų. 

Šitaip sielvartavo Sančas Pansa, o asilas klausėsi nė žodžio ne- 
tardamas — tokioj keblioj ir sunkioj padėty jautėsi atsidūręs. 

Taip praslinko naktis, gailiai bėdojant ir graudžiai aimanuojant, 
ir pagaliau atėjo diena, o išaušus ir prašvitus, Sančas pamatė, jog iš- 
sigauti iš to šulinio niekieno nepadedamam neįmanu, ir vėl pratrūko 
aimanuoti ir šaukti tikėdamasis, kad kas nors jį išgirs, bet jo balsas 
buvo tyruose šaukiančiojo, nes visoje apylinkėje nebuvo nė gyvos 
dvasios, ir tuomet Sančas galutinai prarado viltį išsigelbėti. 

Palšis gulėjo užvertęs kanopas, ir Sančas Pansa vargais nega- 
lais padėjo jam atsistoti, nes asilas vos ne vos laikėsi ant kojų; paskui 
iš doklo, patyrusio tą pačią dalią ir atsidūrusio prarajos dugne, 
Sančas išsitraukė duonos kampą ir davė asilui, o šis dovio neatsisakė, 
ir Sančas tarė jam, lyg šis būtų galėjęs jį suprasti: 

— Duonelės turėsi — bėdos neregėsi. 

Tuo metu vienoje pusėje jis pastebėjo angą, kurion, susilenkęs 
ir susigūžęs, būtų galėjęs įlįsti Žmogus. 

Sančas Pansa puolė jon, įsirangė susikūprinęs ir pamatė, jog ji 
gana erdvi ir kuo toliau, tuo eina platyn, o įžiūrėjo ją, kai saulė, įs- 
pindusi tarytum pro stogą, nušvietė viską iš vidaus. 

Taipgi pamatė, jog toliau anga darosi dar platesnė ir erdvesnė ir 
veda į kitą didelę olą; tatai matydamas, grįžo atgal prie asilo ir įniko 
akmeniu gremžti angą, o neilgai trukus taip praplatino, kad galėio 
lengvai įsivesti asilą; Sančas taip ir padarė: paėmė palšį už apynasrio 
ir nupėdino tuo urvu, tikėdamasis tolėliau rasti kitą angą į orą. Ėjo 
jis čia patamsiu, čia apšviestu tarpu, bet nė akimirkos nepaliko jo 
baimė. 

„Padėk man, Visagali! — kalbėjo jis sau vienas.— Man tai bai- 
si nelaimė, o mano ponui Don Kichotui, ko gero, būtų didžiausia 
laimė patirti tokį nuotykį. Šiuos požemius ir urvus jis tikriausiai 
palaikytų Galjanos rūmais ir žydinčiais sodais'“* ir tikėtųsi iš šitų 
tamsių landynių išeisiąs į kokią gėlėtą lanką, o aš, bedalis, nenuo- 
voka ir silpnadvasis, kas žingsnis laukiu, kad po kojomis man ūmai 
atsivers kita praraja, dar gilesnė nei šioji, ir mane praris. Viena 
bėda — ne bėda“. 

Šitaip besvarstydamas ir begalvodamas, Sančas nuėjo, kaip jam 
pasirodė, gerą pusmylį ir pagaliau išvydo silpną šviesą, tarytum 
spingsinčią iš lauko ir bylojančią, jog kelias, Sančo manymu, vedąs 
į kitą pasaulį, iš tikrųjų baigiasi atvira anga. 

Čia Sidas Hamadas ben Inhalis jį palieka ir vėlei grįžta prie Don 
Kichoto, o Don Kichotas tuo metu, džiugus ir laimingas, laukė dvi- 
kautės su donjos Rodriges dukters suvedžiotoju, niekšingai nuplėšusiu 
mergelei garbę. pasiryžęs atitaisyti netiesą ir pelnytai atlyginti už 
nuoskaudą. 

Taip jau atsitiko, jog vieną rytą, išjojęs iš pilies pasimankštinti 
ir pasimiklinti prieš būsimą susirėmimą, Don Kichotas pavarė Ro- 
sinantą šuoliais ar veikiau smagia risčia, ir Rosinantas atsidūrė taip 
arti kažin kokio urvo, kad: jeigu Don Kichotas nebūtų stipriai įtem- 
pęs pavadžio, būtų neišvengiamai į jį nugarmėjęs. 

Šiaip ar taip, jis sustabdė Rosinantą ir nenugarmėjo, o prijojęs 
truputėlį arčiau ir nuo balno sužiuręs į tą pragarmę, išgirdo iš ten 
sklindant riksmus, tuomet įdėmiai įsiklausė ir galop aiškiai pagavo, 
jog iš apačios kažin kas šaukia šit ką: 

— Ei jūs, viršuj! Nejaugi neatsiras nė vieno krikščionio, kuris 
mane išgirstų, arba kokio maloningo riterio, kuris pasigailėtų gyvo 
palaidoto nusidėjėlio, nelaimingo besalio salavaldžio? 

Don Kichotui pasidingojo, kad jis girdi Sančo Pansos balsą, tad 
didžiai nustebo ir apstulbo ir, kiek įmanydamas pakėlęs balsą. pa- 
klausė: 

— Kas ten, apačioje? Kas ten vaitoja? 

— Kas kitas čia gali būti ir kas kitas čia dar gali vaitoti, jei 
ne bėdos tektasai Sančas Pansa, buvusysis garsingojo Don Kichoto 
Lamančiečio ginklanešys, už savo nuodėmes nelabojo likimo nutrenk- 
tas valdyti Dykanijos salos! 

Tatai girdėdamas, Don Kichotas dar labiau apstulbo ir stačiai 
nustėro: jam pasivaideno, jog Sančas Pansa būsiąs miręs ir jog čia 
kenčianti jo vėlė; šitokios minties vedamas, jis tarė: 

— Meldžiu tave, kaip gali melsti tiktai krikščionis katalikas: 
pasakyki, kas esi, ir jeigu tu — dvasia be vietos, pasakyki, ką galėčiau 
tau padaryti, nes, nors mano pašaukimas — užiarti ir globoti šios 
žemės vargdienius, mielai suteiksiu paramą ir pagalbą kitan pasaulin 
nukilusiems bedaliams, nesugebantiems savo išgalėmis išsigelbėti iš 
bėdos. 

— Iš kalbų pažįstu savąjį poną Don Kichotą Lamančietį,— 
atsiliepė balsas,— o ir balsas, be abejonės, jo malonybės. 

— Taip, aš esu Don Kichotas, — atsakė Don Kichotas, — ir mano 
pašaukimas — gelbėti iš bėdos ir globoti tiek gyvuosius, tiek miru- 
sius, ir todėl sakyki, kas esi tu, šitaip mane apstulbinęs, nes jeigu 
tu — manasis ginklanešys Sančas Pansa ir esi miręs... ir jei tavęs 
velniai nenujojo, ir jei per begalinį Dievo gailestingumą esi skais- 
tykloje, šventoji mūsų motina Romos Katalikų Bažnyčia pakanka- 
mai galinga, idant išvaduotų tave nuo kančių, kurias dabar kenti, o 
ir aš, savo ruožtu, visomis išgalėmis stengsiuosi tau padėti ir esu pasi- 
rengęs tam tikslui paaukoti visą savo turtą. Taigi pasisakyki, kas toksai 
esi ir kuo tu vardu. 


— Šventas žodis, — pasigirdo atsakas, — prisiekiu galva to, kurį 
jūsų malonybė, pone Don Kichote Lamančieti, teiksitės vardu pava- 
dinti, jog esu jūsų ginklanešys Sančas Pansa ir kaip gyvas niekados 
nesu miręs, — tik štai man teko palikti valdžią dėl tam tikrų priežas- 
čių ir aplinkybių, kurioms apsakyti reikėtų daugiau laiko, o šiąnakt 
įvirtau šiton pragarmėn sykiu su savo palšeliu,— jis čia, su manimi, 
ir tikrai neleis man meluoti. 

Ir tuo metu kaip tyčia, lyg supratęs, ką šneka Sančas. asilas 
subliovė, ir dar taip skardžiai, jog visa ola sugaudė. 

— Puikus liudytojas! — sušuko Don Kichotas.— Pažįstu tą blio- 
vimą, lyg tai būtų mano tikras sūnus. o ir tavo balsą girdžiu, mielasai 
Sančai. Palūkėki, tuoj nujosiu į kunigaikščio pilį, ji čia netoliese, 

ir atsivesiu žmonių, o jie tave ištrauks iš tos pragarmės, kur, matyt. 
už savo nuodėmes būsi pakliuvęs. 

— Jokit, jūsų malonybe, — atsakė Sančas, — ir, dėl Dievo meilės, 
grįžkit kaip galima greičiau, nes jau nebesitveriu šičia, gyvas palai- 
dotas, ir mirštu iš baimės. 

Don Kichotas jį paliko ir, parjojęs pilin, papasakojo jų šviesy- 
bėms, kas nutiko Sančui Pansai, ir gerokai juos nustebino; jie be- 
regint sumetė, jog Sančas bus įvirtęs vienon tų angų į požeminį kelią, 
dar neatmenamais laikais ten iškastą, bet niekaip negalėjo suprasti, ko- 
dėl jisai, Žinios jiems nedavęs, metė valdžią ir leidosi atgalios. 

Šiaip ar taip, buvo griebtasi, kaip sakoma, lynų ir virvių, ir ištisas 
pulkas vyrų vargais negalais išvilko ir palšį, ir Sančą Pansą iš tam- 
sybių į saulės šviesą. 

Vienas studentas pasižiūrėjo į Sančą ir tarė: 

— Štai šitaip derėtų nušalinti nuo valdžios visus netikusius 
valdytojus — lygiai taip kaip šitą nuodėmių maišą, išlendantį iš 
bedugnės pragarmės: jis peralkęs, perblyškęs ir, man regis, be skatiko 
kišenėje. 

Išgirdo tatai Sančas ir tarė: 

— Prieš savaitę, o gal prieš dešimt dienų, pone dergike, paėmiau 
savo valdžion man dovanotąją salą ir per tą laiką duonos, ir tos nebu- 
vau sočiai privalgęs. Bet užtat nedavė ramybės gydytojai, o nedraugai 
visus šonkaulius man perskaičiavo. Nei kyšių gavau, nei mokesčius 
rinkau, o jeigu taip, vadinas, mano galva, ne tokių palydų nusipelniau; 
bet, kaip sakoma, žmogus šaudo — Dievas kulkas gaudo, Dievas ge- 
riau žino, kas kam tinka, o kam nepritinka, nes koks oras, toks 
noras, ir nespjauk į vandenį, kad nereiktų atsigerti, o belaukiant 
laimės neregėtos, užklumpa bėdos netikėtos. Ir gana apie tai: Dievas 
žino, ką turiu galvoj, ir amen poteriams, todėl verčiau patylėsiu, 
nors galėčiau dar šį tą pasakyti. 

— Nepyk, Sančai, ir nesigraužk: žmonių klausysi, šviesios dienos 
nematysi. Svarbu, kad sąžinė būtų rami, o žmonės lai šneka kaip 
nori, nes nei vėjų su sietu nepagausi, nei šmeižikams liežuvio neužriši. 
Jei valdžios vyras palieka tarnybą turtingas, visi jį apvagina, o jei 
palieka skurdžius, išvadina vėpla ir pusgalviu. 

— Kaip kažin ką, — tarė Sančas, — šįsyk tikrai niekas manęs ne- 
apvagins, o veikiau išvadins paskutiniu mulkiu. 

Lydimi berniūkščių ir šiaip visokių žmonių, šitaip jie prijojo pilį, 
o ten jau laukė jų galerijoje kunigaikštis ir kunigaikštienė, tačiau, prieš 

eidamas pas kunigaikštį, Sančas pats nuvedė palšį arklidėn, nes, 
pasak jo, palšelis užeigoj nakvojęs ir prastai išmiegojęs, ir tik paskum 
užlipo galerijon pas kunigaikštį ir kunigaikštienę ir, atsiklaupęs prieš 
juos, tarė: 

— Aš, jūsų šviesybės, ne kokių nuopelnų turėdamas, o grynai 
jūsų didybių valios klausydamas, nuvykau valdyti jūsiškės Dykanijos 
salos, plikas jon nukakau, plikas ją palikau, nei ką prakišau, nei ką 
pešiau. Gerai valdžiau ar blogai — parodys liudytojai, ką širdy jie 
turės, tą jums ir išdės. 

Nagrinėjau bylas, skelbiau sprendimus ir amžinai badu gaišau, 
nes to norėjo daktaras Pedras Nepakenčiamas Degutas, salinis ir val- 
džiai skirtinis. 

Naktį mus užpuolė priešas, baisingai mus prirėmė, bet galų gale 
saliečiai išsikovojo laisvę ir laimėjo pergalę narsingosios mano rankos 
dėka, — Dieve duok jiems tiek sveikatos, kiek jų žodžiuose esama 
tiesos. 

Trumpai drūtai, per tą laiką savo kailiu patyriau, kokia sunki 
toji našta ir priedermė, valdžios vyrui užkraunama, ir priėjau išvadą, 
jog mano kupra jų neišneš: ne mano pečiams tokia nešmenė, ne mano 
nosiai tokia vieta. 

Ir šit, nelaukdamas, kol manimi bus nusikratyta, ryžausi pats 
valdžios nusikratyti, o todėl vakar rytą palikau salą tokią, kokią ra- 
dau,— su tomis pačiomis gatvėmis, tais pačiais namais ir stogais, 
kokie buvo, kai salon įjojau. 

Pinigų nesiskolinau, pelno nesivaikiau, ir nors ketinau išleisti 
vieną kitą pravartų įstatymą, nė vieno neišleidau: vis viena niekas 
jų nesilaikys, tad leisk neleidęs — tas pats galas. 

Palikau salą, kaip jau sakiau, be jokios palydos, vien tik palše- 
liu jotas; įvirtau pragarmėn, bandžiau iš ten gautis ir pagaliau šįryt, 
saulei patekėjus, pamačiau angą į atvirą lauką, tik ne per patogiausią, 
tad jeigu Apvaizda nebūtų savo nežinomais keliais man siuntusi 
manojo pono Don Kichoto, būčiau tenai lindėjęs ligi Paskutiniojo 
teismo dienos. 

Tai va, jūsų šviesybės kunigaikšti ir kunigaikštienė, klūpo prieš 
jus salavaldys jūsų Sančas Pansa, per tas dešimtį dienų, kurias 
prie valdžios vairo praleido, pelnęs tik tiek, jog puikiai perprato, kad 
kiaušinio lukšto neverta valdžia, nors ir ką valdytumei — salą ar 
visą pasaulį. 

Taigi, proto įgavęs, bučiuoju kojas jūsų malonybėms ir kaip tie 

vaikai, kurie žaisdami sako: „Tu — strykt, o aš ten — liuokt“, strykt 
iš savo salavaldžio vietos ir vėl grįžtu tarnauti pas savo poną Don 
Kichotą, nes, šiaip ar taip, pas jį nors ir baimės prisiragauju, bet 
užtat duonos privalgau ligi soties, o man kad tik pilvas būtų prikimš- 
tas, nesvarbu ko — morkų ar kurapkų. 

Šiais žodžiais užbaigė savo ilgą prakalbą Sančas, o Don Kichotas 
vis gąsčiojo, kad tik jis nepripliaukštų krūvos nesąmonių, ir kai iš- 
girdo, jog šis jau baigia, tiek mažai niekų pripaistęs, mintyse padėkojo 
Dievui; tuo tarpu kunigaikštis apkabino Sančą ir pasakė, jog jis 
labai gailestaująs, kad Sančas taip trumpai salą valdęs, bet pasistengsiąs 
savo žemėse surasti jam kokią kitą tarnybą, kur kas lengvesnę ir 
pelningesnę. 

Kunigaikštienė irgi apkabino Sančą, paliepė jį pavalgydinti, nes 
pažiūrėti jis atrodąs ne visai sveikas ir suvis nusibaigęs. 


LVI PERSKYRIMAS 


APIE NEGIRDĖTĄ IR NEREGĖTĄ DVIKOVĄ, 
KURION STOJO DON KICHOTAS, 

GINDAMAS DUENJOS DONJOS RODRIGES 

DUKTERS GARBĘ, IR LIOKAJUS TOSILAS 


Jų šviesybės nė kiek nesikrimto, kad iškrėtė pokštą Sančui Pan- 
sai, duodami jam valdžią, netgi priešingai — nemažai prisijuokė dar 
tą pačią dieną, kai atvažiavęs ūkvaizdis iš pagrindų nupasakojo be- 
veik žodis žodin ir darbas darban, ką tomis dienomis kalbėjęs ir 
daręs Sančas, o pabaigai vaizdingai nupiešė salos užpuolimą, Sančo 
išgąstį ir išvykimą. 

Paskum, kaip pasakoja istorija, atėjo skirtoji dvikovos diena, 
ir kunigaikštis, keliskart pamokęs savo liokajų Tosilą, kaip jam pri- 
dera elgtis, kad įveiktų Don Kichotą, nei nukaudamas jį, nei sužeisda- 
mas, paliepė numauti nuo iečių geležinius antgalius, o Don Kicho- 
tui paaiškino, jog, šventai laikydamasis krikščionių tikėjimo, negalįs 
pritarti tokioms grumtynėms, kuriose žmonių gyvybei grūmotų toks 
baisus pavojus ir grėsmė, nes ir šiaip jau jis darąs didelę paslaugą 
leisdamas kautis savo žemėse, — juk šitaip nusižengiąs Šventosios 
Bažnyčios susirinkimo įsakui““", draudžiančiam tokias dvikautes,— 

ir todėl jokiu būdu nesutiksiąs, kad šis susirėmimas, ir taip nuož- 
mus, taptų dar žiauresnis. 

Don Kichotas pareiškė, kad jo šviesybė turįs valią surengti šią 
dvikovą savo nuožiūra, — jisai priimąs bet kokias sąlygas. 

Pagaliau atėjo baisingoji diena; kunigaikščio nurodymu, aikštėje 
priešais pilį buvo suremta didelė pakyla dvikovos teisėjams, taipgi 
abiem ieškovėms, motinai ir dukteriai, o iš visų apylinkės sodžių 
ir bažnytkaimių suplūdo begalė žmonių pažiopsoti į nepaprastas 
grumtynes, tame krašte nei ankstesniais, nei dabartiniais laikais ne- 
girdėtas ir neregėtas. 


Pirmas kovos lauke ir arenoje pasirodė ceremonimeistras, apėjo 
ir apžiūrėjo visą lauką, patikrino, ar nebūsią kokio vyliaus, kokio 
nepastebimo kliuvinio, kurį užkliudęs dvikautininkas galėtų suklupti 
ir parvirsti. 

Paskum pasirodė ir savo vietose susėdo abi duenjos, šydais 
užsidangsčiusios veidus ir krūtinės, ir ne juokais susijaudino išvy- 
dusios aikštėn įjojant Don Kichotą. 

Neilgai trukus, trimitams skardenant, lauko pakrašty radosi di- 
dingasai liokajus Tosilas nuleistu antveidžiu, nuo kojų iki galvos 
apkaustytas tvirtais ir žėrinčiais šarvais, raitas ant galingo žirgo, ku- 
riam bėgant dundėjo žemė; tasai žirgas, stambus obuolmušys vešliai 
apžėlusiomis kojomis, matyt, buvo fryzų veislės. 

Narsingasai karys buvo kunigaikščio, savo pono, gerai pamoky- 
tas, kaip pridera elgtis su narsinguoju Don Kichotu Lamančiečiu, 
ir prigrasytas nieku būdu jo nenukauti, netgi priešingai — stengtis 
žūtbūtinai išvengti pirmojo susidūrimo, nes jam gresiąs mirtinas 
pavojus, jeigu neišsilenksiąs, kai juodu šuoliais sujosią vyras prieš vyrą. 

Tosilas apjojo areną ir, prisiartinęs prie pakylos, kurioje sėdėjo 
abi duenjos, įsistebeilijo akis susmeigęs į tą, kuri geidė jo sau į 
vyrus. 

Greta Tosilo stovintis ceremonimeistras pašaukė Don Kichotą, 
jau įjojusį arenon, ir kreipėsi į duenjas klausdamas, ar jos sutin- 
kančios, kad Don Kichotas Lamančietis imtųsi ginti jųjų teisių. 

Jodvi atsakė, jog sutinkančios ir jog visa kam, ką jisai šiuo at- 
veju padarysiąs, pritarsiančios tvirtai, neginčijamai ir neatšaukiamai. 

Tuo tarpu kunigaikštis ir kunigaikštienė taipgi susėdo galerijoje, 
žvelgiančioje į areną, iš visų pusių apsiaustą begalės žmonių, trokš- 
tančių pažiūrėti lig šiol nematytų nuožmių grumtynių. 

Pagal dvikovos sąlygas, Don Kichotui nugalėjus, jo priešininkas 
turėjo vesti donjos Rodriges dukterį, o pralaimėjus atsakovas galėjo 
atsisakyti duotojo žodžio ir jaustis laisvas nuo bet kokių įparei- 
gojimų. 

Ceremonimeistras padalijo tarp dvikautininkų saulę'® ir kiek- 
vienam nurodė jo vietą. 

Sudundėjo būgnai, oras prisipildė trimitų skardenimo, sudrebėjo 
žemė po žirgų kanopomis, visiems žiūrovams apmirė širdys: vieniems 
iš baimės, kitiems iš smalsumo, kokia būsianti atomazga — laimin- 
ga ar, priešingai, nelaiminga. 

Tuo tarpu Don Kichotas visa širdimi paprašė paramos Viešpatį 
Dievą ir savąją damą Dulsinėją Tobosietę ir dabar tik laukė sutarto 
ženklo, kad galėtų pulti į kovą... 

Mūsų liokajui visai kas kita buvo galvoje, ir tuoj pasakysiu, apie 
ką jis galvojo. 

Atrodo, kai pirmąsyk jis žvilgtelėjo į savo priešę, ji pasirodė 
jam žaviausia ir dailiausia visų moterų, kada nors matytų gyvenime, 
o aklasai vaikelis, paprastai mūsų vadinamas Amūru, nedovanojo 
nepasinaudojęs proga nugalėti liokajiškąją širdį ir įrašyti ją savo 
trofėjų sąrašan, todėl, nepastebimai prisėlinęs, suvarė sieksninę strė- 
lẹ nelaimingajam liokajui į kairį šoną ir kiaurai pervėrė širdį; ir 
šitaip pasielgti jis galėjo kaip niekur nieko, nes Amūras nematomas, 
vaikščioja kur tinkamas ir niekam neduoda savo darbų ataskaitos. 

Taigi, davus ženklą pradėti grumtynes, mūsų liokajus vis dar 
stovėjo lyg užkerėtas, gododamas apie jau pavergusios jį damos ža- 
vesį, ir todėl neišgirdo trimito garso, tuo tarpu Don Kichotas, prie- 
šingai, vos jį išgirdęs, puolė į grumtynes ir leidosi priešan, kiek tik 
Rosinanto kojos nešė, ir tuomet, matydamas jį puolant mūšin, gerasai 
jo ginklanešys Sančas Pansa suriko: 

— Dieve tau padėk, klajojančių riterių pažiba ir pasididžiavime! 
Dieve duok tau laimėti pergalę, nes tiesa tavo pusėje! 

Nors ir matydamas tiesiai į jį lekiant Don Kichotą, Tosilas nė 
žingsnio nepasitraukė iš savo vietos ir tik didžiu balsu pašaukė ce- 
remonimeistrą, o kai šis priėjo pasiklausti, kas atsitiko, tarė jam: 

— Pone, argi ši dvikova surengta ne tam, kad aš vesčiau štai 
šitą mergelę? 

— Ne kam kitam, — atsakė ceremonimeistras. 

— Tuomet, — pareiškė liokajus,— ko gero, mane užgrauš są- 
žinė, nes didžiai ją apsunkinsiu, jei laiku nenutrauksiu grumtynių. 

Trumpai drūtai, prisipažįstu nugalėtas ir sutinku tuojau pat vesti štai 
šitą mergelę. 

Tosilo žodžiai nustebino ceremonimeistrą, o kadangi jis buvo 
vienas tų, kurie suprato, kas čia darosi, dabar nė nežinojo, ką at- 
sakyti. 

Matydamas, kad priešininkas jo nepuola, Don Kichotas pusiau- 
kelėje sustabdė įsibėgėjus; Rosinantą. 

Kunigaikštis niekaip negalėjo suvokti, kodėl neprasideda grumty- 
nės, o iš ceremonimeistro lūpų išgirdęs, ką pareiškė Tosilas, nepapras- 
tai apstulbo ir pasipiktino. 

Tuo tarpu Tosilas prijojo prie pakylos ir, kreipdamasis į donją 
Rodriges, garsiai suriko: j 

— Ponia, aš noriu vesti jūsų dukterį ir neketinu ieškiniais nei susi- 
rėmimais siekti to, ką galiu gauti taikiai ir nerizikuodamas gyvybe! 

Tatai girdėdamas, narsingasai Don Kichotas tarė: 

— Jeigu jau šitaip, vadinasi, esu laisvas ir nevaržomas jokių 
priedermių. Tegu juodu sau vedasi ir gyvena laimingi, nes ką Vieš- 
pats Dievas duoda, tą šventasai Petras laimina. 

Kunigaikštis nusileido nuo galerijos aikštėn ir, prisiartinęs prie 
Tosilo, tarė: 

— Ar iš tiesų, riteri, jūs prisipažįstate nugalėtas ir, sąžinės prie- 
kaištų bijodamas, ketinate vesti štai šitą mergelę? 

— Taip, pone.— atsakė Tosilas. 

— Ir gerai daro, — įsiterpė tuo metu Sančas Pansa,— ir žabalai 
vištai kartais grūdas papuola. 

Maudamasis nuo galvos šalmą, Tosilas suskato šauktis pagalbos, 
nes, šitaip ilgai betūnant tokiame ankštame būste, jam trūkstą oro. 

Šalmas tuojau pat numauta, ir visi savo akimis aiškiai ir negin- 
čijamai pamatė liokajaus veidą. 

Tatai regėdamos, donja Rodriges ir josios duktė sukliko nesavu 
balsu: 

— Apgavystė! Apgavystė! Vietoj tikrojo jaunikio mums pakišo 
Tosilą, jo šviesybės pono kunigaikščio liokajų! Meldžiame Dievą ir 
karalių apginti nuo tokios suktybės ar, tiesą pasakius, niekšybės! 

— Nesielvartaukite, ponios, — tarė Don Kichotas, — čia nėra jo- 
kios suktybės nei niekšybės, o jei kas nors bloga atsitiko, kaltinkite 
ne kunigaikštį, bet piktuosius burtininkus, mane persekiojančius: 
pavydėdami man šlovės, kurią pelnyčiau laimėdamas šią pergalę, 
jie pasistengė, kad jūsų jaunikis iš veido taptų panašus į žmogų, jūsų 

vadinamą kunigaikščio liokajum. Paklausykite mano žodžio ir, ne- 
paisydamos mano nedraugų vylių, tekėkite už jo, nes tai, be jokios 
abejonės, tasai pats, kurio trokštate sau per vyrą. 

Tatai girdėdamas, kunigaikštis pajuto, kad visas apmaudas tuoj iš- 
silies skambiu juoku, ir tarė: 

— Ponui Don Kichotui nutinka tokie nepaprasti dalykai, jog esu 
linkęs patikėti, kad štai šitas mano liokajus — anaiptol ne mano 
liokajus. Bet griebkimės šit kokios gudrybės ir klastos: jums leidus, 
atidėkime vestuves dviem savaitėms, o šį jaunikaitį, keliantį mums 
įtarimą, palaikykime po raktu, ir gal per tą laiką jisai atgaus savo 
pirmykštę išvaizdą, nes burtininkų pagieža Don Kichotui vargu ar 
ilgai tvers, juo labiau kad ne kažin ką jie laimi iš visų tų akidūmių 
ir permainymų. 

— Ak pone! — sušuko Sančas.— Šitų piktadarių taip jau įprasta 
ir pribūta sukeisti visa, kas turi ką bendra su mano ponu. Vieną rite- 
rį, ne per seniausiai jo nugalėtą, vardu Veidrodžių riterį, jie pa- 
vertė bakalauru Samsonu Karasku, mūsų kaimynu ir geru bičiu- 
liu, o manąją ponią Dulsinėją Tobosietę — netašyta laukininke,— 
šit kodėl man dingojas, jog šitam liokajui lemta ir gyventi, ir mirti 
liokajumi. 

Į tai Rodriges duktė tarė: 

— Nors ir kas būtų tasai, kuris prašo mano rankos, šiaip saky- 
sit ar taip, o aš esu jam dėkinga: jau verčiau būti teisėta liokajaus 
žmona negu suvedžiota ir pamesta bajoro meiluže, juo labiau kad ir 
suvedžiojo mane anaiptol ne bajoras. 

Žodžiu tariant, visi tie postringavimai ir dalykai baigėsi tuo, jog 
Tosilą buvo nutarta palaikyti belangėje, iki baigsis jo pasikeitimo 
laikas. 

Don Kichotas buvo sutartinai paskelbtas nugalėtoju, nors diduma 
žiūrovų nuliūdo ir susikrimto, kad ilgai lauktoje dvikovoje prieši- 
ninkai nesukapojo vienas kito į gabaliukus, — šitaip nuliūsta val- 
kai, kuomet, ieškovui atleidus arba teismui patenkinus malonės pra- 
šymą, ant ešafoto nepasirodo nuteistasis pakarti. 

Žmonės išsiskirstė, kunigaikštis ir Don Kichotas pasuko atgal I 
pilį, Tosilas atsidūrė po raktu, o donja Rodriges su dukra didžiai 
apsidžiaugė, jog, šiaip ar taip, byla baigsis vedybomis, juo labiau kad 
ir Tosilas nieko kita netroško. 

LVII PERSKYRIMAS 


KURIAME PASAKOJAMA, 
KAIP DON KICHOTAS ATSISVEIKINO SU 
KUNIGAIKŠČIU, TAIPGI KAS NUTIKO JAM 
IR ŠAUNIAJAI NUTRŪKTGALVEI ALTISIDORAI, 
KUNIGAIKŠTIENĖS KAMBARINEI 


Don Kichotas jau ėmė bodėtis tuo tuščiu gyvenimu pilyje: jam 
atrodė baisi nuodėmė šitaip lengvinėti ir dykauti per dienas, atsidėti 
vien tik pramogoms ir vaišėms, jam kaip klajojančiam riteriui šei- 
mininkų ištisai rengiamoms, ir jis tarė sau, jog Dievas jį rūsčiai nu- 
bausiąs už tą lengvinėjimą ir dykavimą, ir todėl vieną gražią dieną 
atsiprašė jų šviesybių ir pareiškė norįs iškeliauti. 

Jų šviesybės neprieštaravo, nors dėjosi didžiai susisieloję. 

Kunigaikštienė atidavė Sančui Pansai žmonos laiškus, ir šis, lais- 
tydamas juos ašaromis, sau vienas tarė: 

„Kas būtų galėjęs pagalvoti, jog toms didžioms viltims, kurios 
pabudo mano pačios širdy, kai tik ji gavo žinią apie mano valdžią, 
šiandie bus lemta išblėsti, nes aš vėlei grįžtu prie savojo pono Don 
Kichoto Lamančiečio pragaištingųjų nuotykių? Šiaip sakysi ar taip, 
o man vis dėlto smagu, kad manoji Teresa neapsikiaulino ir atsiuntė 
kunigaikštienei gilių — mat, jeigu nebūtų atsiuntusi, o dar aš būčiau 
grįžęs nei šioks, nei toks, negražiai būtų išėję. 

Be to, mano sąžinė rami, nes kyšiu tos dovanos tikrai nepava- 
dinsi: kai ji siuntė giles, jau buvau prie valdžios, ir čia nieko bloga, 
jei žmogus už gerą darbą atsidėkoja kuo nors, kad ir mažmožiu. 

Žodžiu sakant, plikas paėmiau valdžią, plikas atidaviau, ir da- 
bartės galiu prisipažinti ramia sąžine, o rami sąžinė — tai ne menkas 
niekis: plikas gimiau, plikas ir likau, nei ką pešiau, nei ką prakišau“. 

Šitaip samprotavo Sančas išvykimo dieną, o Don Kichotas, jau 
iš vakaro atsisveikinęs su kunigaikščiu ir kunigaikštienė, ryto metą 
pasirodė pilies kieme šarvuotas nuo kojų iki galvos. 

Visi pilies gyventojai žiopsojo į jį nuo galerijos; jų šviesybės, ir 
tie išėjo pasižiūrėti. 

Prisirišęs doklus, lagaminą ir pavalgą, Sančas sėdėjo ant savojo 
palšio be galo patenkintas, nes kunigaikščio ūkvaizdis, tasai pats, kuris 
vaidino Tripalaną, Don Kichotui nematant. įdavė jam kelionei du 
šimtus aukso eskudų. 

Ir šit, kaip jau sakyta, visiems žiūrint į Don Kichotą, iš būrio 
kunigaikštienės duenjų ir mergelių pasigirdo šauniosios nutrūktgalvės 
Altisidoros balsas ir josios graudinga giesmė: 


Riteri bjaurus, klausyki: 
netampyk piktai pavadžio, 
snukio nedraskyk žaboklėm 
savo arkliui nirtulingam! 


Bėgi, klasčiau nedėkingas, 
ne nuo pasalios gyvatės, — 
bėgi nuo švelnios avytės, 
ją sena avim palaikęs. 


Nuskriaudei, žvėrie, mergelę 
tokio grožio, jog nematė 
kalnuose tokios Diana, 

Venera miškų tankynėj. 


Bėgly Enėjau, atšiaurus Virenai'“', 
prasmeki skradžiai, dinki pas Barabą! 


Tu. naguosna pasigrobęs, 
grobį niekšiškai vežiesi, 
širdį nuolankios mergelės, 
meilės pančiais surakintos! 


Tris kykus vežies pagrobęs 
ir keliaraiščius rainuosius, 
nuo glotnių nurišęs kojų, 
lygu marmuras baltųjų, 


Ir atodūsių galybę, — 
jie supleškintų, pavirtę 
ugnimi, galybę T'rojų, 
jei tiek Trojų būtų žemėj. 


Bėgly Enėjau, atšiaurus Virenai, 
prasmeki skradžiai, dinki pas Barabą! 

Lai ginklanešys tavasis 
Sančas buna kietaširdis, 
kad nuo burtų Dulsinėja 
niekad neišsivaduotų. 


Lai už nuodėmes tavąsias 
kenčia ji per amžių amžius: 
juk nekaltas šiam pasauly 
už kaltuosius atsiteisia. 


Kad, ieškodamas sau laimės, 
tu nelaimę susirastum, 
kad pavirstų malonumai 
tau sapnais, o meilė — vėjais! 


Bėgly Enėjau, atšiaurus Virenai, 
prasmeki skradžiai, dinki pas Barabą! 


Buki sukčium pagarsėjęs 
nuo Valensijos lig Siljos, 
nuo Granados iki Lochos'““, 
nuo pat Anglijos lig Temzės. 


Jeigu sėsi lošti „akį“, 
„šimtą“, „kvailį“ ar „karalių“, 
į rankas lai nepatenka 
tau nei koziriai, nei tūzai. 


Jei kada nagus karpysies, 
kraują butinai paleiski, 
jei dantis bandysi traukti, 
lai nulužta visos šaknys. 


Bėgly Enėjau, atšiaurus Virenai, 
prasmeki skradžiai, dinki pas Barabą! 


Sielvartingajai Altisidorai šitaip rypaujant, Don Kichotas žiūrėjo 
į ją netardamas nė žodžio, paskum atsigręžė į Sančą ir tarė: 
— Meldžiu tave, mielasai Sančai, tavo amžinatilsį protėvių var- 

du: pasakyki man tiesą. Sakyki, gal kartais pasigrobei tuos tris kykus 
ir keliaraiščius, kuriuos mini šioji įsimylėjusioji mergelė? 

Į tai Sančas atsakė: 

— Tuos tris kykus išties pasiėmiau, bet keliaraiščių akyse nesu 
matęs. 

Kunigaikštienė negalėjo atsistebėti Altisidoros įžūlumu, nors, 
beje, ir laikė ją akiplėša, nutrūktgalve ir pramaniūge, bet nesitikėjo, 
kad ji galėtų išdrįsti šitaip įžūlauti, ir kunigaikštienės nuostaba buvo 
juo didesnė, jog Altisidora netgi nesiteikė jai pranešti, kad keti- 
nanti iškrėsti šitokį pokštą. 

Nenorėdamas praleisti progos pasišaipyti iš Don Kichoto, ku- 
nigaikštis tarė: 

— Man regis, garbusai riteri, jūs negražiai pasielgėte: naudoda- 
masis viešnage, taip svetingai šioje pilyje jums suteikta, išdrįsote 
iš mano kambarinės pagrobti net tris kykus, o gal taipgi ir kelia- 
raiščius, — tatai liudija jus turint nedorų polinkių ir nesiderina 
su geru vardu, kurį esate pelnęs. 

Grąžinkite mergelei keliaraiščius, kitaip iškviesiu jus į žūtbūtines 
grumtynes nepaisydamas, jog piktieji burtininkai gali man pakeisti 
arba sudarkyti veido bruožus, kaip tat padarė mano liokajui Tosilui, 
stojusiam prieš jus į mūšį. 

— Ne Dieve duok, kad aš kelčiau kalaviją prieš jūsų šviesybę, 
šitiek malonių man suteikusį, — atsiliepė Don Kichotas. — Kykus su- 
grąžinsiu, jei Sančas prisipažįsta juos paėmęs, tačiau apie kelia- 
raiščius nė kalbos negali būti, nes nei aš, nei Sančas jų nepasisavino- 
me, ir jeigu jūsų mergelė malonėtų panaršyti po savo padėlius, tikrai 
juos atrastų. 

Aš, garbusai kunigaikšti, niekad nesu į svetimą turtą kėsinęsis ir, 
jei tokia bus Dievo valia, gyvas to nedarysiu. 

Šioji mergelė sakosi ir pati prisipažįsta esanti įsimylėjusi, bet aš 
čia niekuo dėtas, o ir kaltinti jos neketinu, tad man nėra ko prašyti 
atleidimo nei josios, nei jūsų šviesybės, tik meldžiu jus būti apie 
mane geresnės nuomonės ir leisti vėlei man keliauti toliau. 

— Laimingos kelionės, garbusai Don Kichote,— įsiterpė kuni- 
gaikštienė,— ir Dieve duok, kad visados girdėtume vien tik geras 
naujienas apie jūsų žygdarbius. Keliaukite su Dievo padėjimu, nes 
kuo ilgiau šičia užtrunkate, tuo karščiau liepsnoja širdys mergelėms, 
į jus bežiūrint, o savąją kambarinę aš taip nubausiu, kad nuo šiolei 
nei žvilgsniu, nei žodžiais nedrįstų padorumui nusižengti. 

— Ak narsingasai Don Kichote, išklausyki dar bent vieną žode- 
Iį: — sušuko tuomet Altisidora.— Dovanoki man, kad apkaltinau tave 
pavogus mano keliaraiščius: kaip Dievą myliu, štai turiu juos pasi- 
rišusi, — apsišoviau, ir gana, kaip tasai, kuris ant arklio jojo — arklio 
ieškojo, žmonių klausinėjo, o ką sakė — negirdėjo. 

— Argi aš nesakiau? — įsikišo Sančas.— To dar betrūko, kad 
vogtus daiktus imčiau slėpti! Jei būčiau norėjęs, tiek ir tiek būčiau 
prisiglemžęs, — juk prie valdžios sėdėdamas laisvas rankas turėjau. 

Don Kichotas galantiškai nusilenkė kunigaikščiui ir kunigaikštie- 
nei, taipgi visiems susirinkusiems, apgręžė Rosinantą ir, lydimas 
palšiu joto Sančo, išjojo pro pilies vartus ir pasuko tiesiai į Saragosą. 

KUR PASAKOJAMA, 
KAIP NETIKĖTAI ŠITIEK NUOTYKIŲ PASIPYLĖ 
ANT DON KICHOTO, 
KAD JIS NETURĖJO LAIKO NĖ ATSIPŪSTI 


Vos tik atsidūręs plyname lauke, laisvas ir nevaržomas Altisi- 
doros meilinimosi, Don Kichotas pasijuto kaip žuvis vandenyje. pasi- 
juto vėl pilnas dvasinių spėkų naujiems žygiams riterystės keliuose 
ir, kreipdamasis į Sančą, tarė: 

— Laisvė, Sančai,— tai viena brangiausių dovanų, Viešpaties tei- 
kiamų žmogui; jos neprilygsta jokie turtai: nei žemės gelmėse glū- 
dintys, nei jūros dugne slypintys. Dėl laisvės, kaip ir dėl garbės, galima 
ir privalu rizikuoti gyvybe, ir, priešingai, nelaisvė — tai pati didžiausia 
nelaimė, kokia tik gali ištikti žmogų. 

Sakau tatai, Sančai, šit kodėl: tu matei, kaip svetingai ir ištai- 
giai buvome viešinami toje pilyje, kurią ką tik palikome, tačiau, ne- 
paisant prašmatnių vaišių ir gaivinamųjų gėrimų, man atrodė, jog 
badu kamuojuos, nes, prie stalo sėdėdamas, nesijaučiau toks laisvas, 
koks būčiau buvęs, jei visa tai būtų man priklausę, — mat svečio 
priedermės, dėkingumas už gaunamas geradarystes ir malones yra 
nelyginant pančiai, varžantys dvasios laisvę. Laimingas tasai, kam 
Dievas duoda duonos kąsnį, už kurį dėkoti jam pridera vien tik Vieš- 
pačiui Dievui! 

— Šiaip ar taip, — atsiliepė Sančas, — nors ir ką jūsų malonybė 
sakytumėt, būtų negražu neatsidėkoti už tą kapšelį su dviem šimtais 
aukso eskudų, kurį man padovanojo kunigaikščio ūkvaizdis: dėl visa 
ko laikau jį prie širdies prisidėjęs lyg kokį raminamąjį trauką, — 
juk maža kas gali nutikti, ne kas dieną pasitaiko tokios pilys, kur 
būsim vaišinami, atsitinka pakliūti užeigon, kame ir pagaliais esi 
pavaišinamas. 

Šitaip ir panašiai šnekučiuodami, nujojo klajojantis riteris ir 
klejojantis ginklanešys gerą mylią ir staiga pamatė žalioje vejoje 
ant patiestų apsiaustų užkandžiaujant dvylika kaimiškai vilkinčių vy- 
riškių. Šalimais kūpsojo baltomis marškomis uždangstyti daiktai, su- 
dėlioti ir sustatyti atstu vienas nuo kito. 

Don Kichotas prijojo prie užkandžiaujančiųjų ir, pirmiausia man- 
dagiai pasisveikinęs, pasiteiravo, kas tomis marškomis uždangstyta. 

Vienas tų vyriškių jam atsakė: 

— Pone, po tomis marškomis laikom lipdytines ir drožtines šven- 
tųjų statulas, kuriomis norim papuošti sodžiaus bažnyčią. Uždangs- 
tėm jas marškomis, kad nenubluktų, o nešam ant pečių, kad nesu- 
lūžtų. 

— Būkite tokie geri, parodykite jas man, — tarė Don Kichotas, — 
turbūt labai jau dailios tos statulos, jei šitaip atsargiai jas nešate. 

— Ir dar kokios! — atsiliepė kitas sodietis.— O ir kainuoja, tiesą 
pasakius, nepigiai: kiekviena jų atsiėjo mums mažų mažiausiai pus- 
šimtį dukatų. Luktelkit, jūsų malonybe. savo akimis tuoj pamaty- 
sit, jog tai šventa teisybė. 

Ir, nebaigęs valgyti, atsistojo, priėjo prie pirmosios statulos ir 
nutraukė maršką: buvo tai šventasis Jurgis, toks, koks paprastai vaiz- 
duojamas,— raitas, rūstaus veido, įsmeigęs ietį į nasrus slibinui, 
susirangiusiam po jo kojomis. Buvo numanu, jog meistras, jį išdro- 
žęs, kaip žmonių sakoma, turėjo auksinius nagus. 

Statulą išvydęs, Don Kichotas tarė: 

— Šisai riteris buvo vienas šauniausių visoje dangaus raitijoje. 
Vadinos šventuoju Jurgiu ir, be kita ko, buvo mergelių globėjas. O 
dabar parodykite kitą. 

Sodietis atidengė kitą statulą: buvo tai raitas šventasis Martynas, 
pavargėliui atiduodantis pusę savojo apsiausto; ir Don Kichotas, vos 
tik jį išvydęs, tarė: 

— Šisai riteris buvo taipgi vienas krikščionių karžygių ir, man 
regis, garsėjo ne tik narsa, bet ir dosnumu, kaip pats matai, Sančai: 

pusę apsiausto atpjovęs, atiduoda ją vargšui. Tikriausiai buvo žiema, 
kitaip būtų atidavęs visą apsiaustą — tokios gailios širdies jisai buvo. 

— Vargu bau,— atsiliepė Sančas— Reikia :manyti, jis laikėsi 
tos patarlės, kuri sako: „Duoti duok, bet pirma pagalvok“. 

Dan Kichotas susijuokė ir paprašė nutraukti dar vieną maršką, 
© po ja buvo Ispanijos globėjas: :raitas, kruvinu kalaviju, jis kovė ir 
trypė maurus; ir Don Kichotas, išvydęs jį, tarė: 

— K tiesų šisai riteris priklauso Kristaus kariaunai, o vardu jis — 
šventasai Jokūbas Mauražudys. Tai vienas .narsingiausių šventųjų 
riterių, kada nors gyvenusių pasaulyje, o nūnai esančių dausose. 

Nutraukus dar vieną maršką, atsiskleidė apaštalo Pauliaus kriti- 
mas nuo arklio, nupieštas taip detaliai, kaip paprastai piešiamas jo 
atsivertimas. Vaizdelis buvo lyg plėšte išplėštas iš gyvenimo: atrodė, 
jog Kristus klausinėja, o Paulius jam atsakinėja. 

— Kitados,— tarė Don Kichotas, — tatai buvo nuožmiausias mū- 
sų Viešpaties Dievo Bažnyčios priešas, o paskiau tapo karščiausiu 
josios gynėju, kokių ji neturės per amžių amžius. Tatai klajojantis 
riteris, Žygiuos praleidęs gyvenimą, ir šventasis, po mirties įžengęs 
į amžino atilsio karalystę, tatai nenuilstamas Viešpaties vynuogyno 
darbininkas, Žmonių švietėjas, kurio mokykla buvo dangus, o moky- 
tojas ir auklėtojas — patsai Jėzus Kristus. 

Daugiau statulų nebuvo, todėl Don Kichotas paprašė jas uždengti 
iš naujo ir kreipėsi į nešėjus šiais žodžiais: 

— Laikau geru ženklu, broliai, jog man pasisekė išvysti tai, ką iš- 
vydau, nes šie šventieji ir riteriai tarnavo tuo, kuo tarnauju ir aš, tai 
yra ginklu, tik skirtumas tas, kad Viešpačiui jie buvo šventieji ir 
siekė dangiškųjų tikslų, o aš, nusidėjėlis, siekiu žemiškųjų tikslų. Jie 
užkariavo dangų savo rankų galia, nes dangaus karalystė jėga puo- 
lama'“?, o aš ligi šiolei vis dar nežinau, ką stengiuos užkariauti užsi- 
kraudamas vargus ir kančias, — beje, jeigu Dulsinėja Tobosietė išsi- 
vaduos nuo savo vargų ir kančių, pagerės manasis likimas, praskaidrės 
manasis protas, ir galbūt aš žengsiu nauju keliu, teisingesniu nei tas, 
kuriuo ligi šiolei ėjau. 

— Iš jūsų burnos į Dievo ausį, — įsiterpė Sančas. 

Sodiečiai nusistebėjo tiek Don Kichoto išvaizda, tiek kalbomis — 
mat nesuprato nė pusės to, ką jis norėjo pasakyti. Pavalgę jie užsi- 
vertė ant pečių statulas, atsisveikino su Don Kichotu ir nužygia- 
vo toliau. 

Lyg pirmąsyk matydamas savo poną, Sančas iš naujo nusistebė- 

jo jo išmanymu: jo galva, nebuvo pasaulyje tokių padavimų ir įvykių, 
kurių Don Kichotas mebūtų iš panagių žinojęs ir atmintyje laikęs; 
ir tarė jam šit ką:. 

— Pasakysiu jums, ponuli, ranką prie širdies pridėjęs: jeigu tatai, 
kas šiandie mudviem nutiko, galima pavadimti nuotykiu, tai gražesnio 
ir malonesnio nebus mums nutikę per visas klajones, — šįsyk apsiėjome 
be pylos ir be nuogąsčio, nereikėjo nei griebtis kalavijo, nei Žemės 
plūkti savo kūnais, nei badmririauti. Garbė Dievui, kad leido man 
savo akimis pamatyti šitokį nuotykį! 

— Teisybę sakai, Sančai,— tarė Dow Kichotas, — tik įsidėki gal- 
von, jog diena dienai nelygu, o laimė me visada šypso. Tai, ką žmonės 
paprastai vadina gerais arba blogais ženklais ir kas neturi rimto pa- 
grindo, išprususiam žmogui pridera laikyti ir vadinti palankiomis ap- 
linkybėmis. 

Atsikelia rytą vienas tų tamsuolių, prietarais tikinčių. išeina iš 
namų, susitinka palaimintojo Pranciškaus ordino vienuolį ir, tarytum 
kokį grifą''“ pamatęs, apsisuka ir neria atgal į namus. 

Tokiam Mendosai''! iškrinta iš rankų druskinė, ir užkrinta jam 
širdin liūdesys, tarytum gamta privalėtų štai šitokiais menkais ženklais 
pranašauti būsimas negandas. 

Išprusęs krikščionis neims tokiais menkniekiais burti, kas Dievo 
jam lemta. 

Atplaukia Scipionas Afrikon, suklumpa šokdamas į krantą ir par- 
virsta, ir kariai palaiko tatai negeru ženklu, bet jis apkabina žemę 
rankomis ir sušunka: ,Nepabėgsi nuo manęs, Afrika, nes tvirtai laikau 
tave apglėbęs!“ 

Taigi, Sančai. susitikimas su tomis statulomis buvo man pats 
džiugiausias įvykis. 

— Tr aš taip manau,— atsiliepė Sančas, — tik štai norėčiau pa- 
klausti jūsų malonybę, kodėl, puldami priešą, ispanai visados šaukiasi 
šventojo Jokūbo Mauražudžio va šitokiais žodžiais: „Šventasis Jo- 
kūbai, uždaryk Ispaniją!''““ Bene Ispanija būtų atidaryta, kad ją 
reikėtų uždaryti? Kas čia galėtų būti? 

— Koks tu paikas, Sančai! — atsakė Don Kichotas.— Įsidėmėki, 
jog tą didį raudonojo kryžiaus riterį Viešpats paskyrė Ispanijos glo- 
bėju ir užtarėju, ypačiai ispanams stojus į nuožmias grumtynes su 
maurais; šit kodėl, kiekvieną sykį, puldami priešą, ispanai jo šaukiasi 
ir prašo paspirties, ir daugelis patys jį yra matę mūšiuose, matė, 
kaip jis grūmė, trempė, triuškino ir žudė ištisus agarenų pulkus!'“. 

Savo žodžius patvirtinti galėčiau galybe pavyzdžių. paimtų iš tikrų 
ir nepramanytų Ispanijos metraščių. 

Paskum, keisdamas kalbą, Sančas tarė savo ponui: 

— Negaliu atsistebėti, pone, tos Altisidoros, kunigaikštienės mer- 
gelės, įžūlumu. Turbūt atsakančiai sužeidė ir peršovė ją tasai vadi- 
namasis Amūras, — kiek girdėjau, tasai vaikiukas pusaklis, bet nors 
akys jo ir traiškanotos ar, tiesą pasakius, suvis neveizdžios, vis dėlto 
jeigu jis nusitaiko į širdelę, kad ir mažiuliukę, kliudo ją kaip niekur 
nieko ir kiaurai perveria savo strėle. 

Taipgi esu girdėjęs, kad jo meilės strėlės atšimpa ir atbunka at- 
sikirsdamos į mergelių kuklumą ir gėdingumą, bet, kliudydamos tą 
Altisidorą, man regis, jos veikiau pasidarė skudresnės, nei atšipo. 

— "Turėki galvoj, Sančai, — tarė Don Kichotas, — meilė su niekuo 
nesiskaito, nežiūri saiko nei proto balso ir elgiasi lygiai kaip mirtis: 
drąsiai žengia tiek į prašmatnias karalių menes, tiek į varganas pie- 
menų lūšnas, o kai galutinai užkariauja širdį, pirmiausia išvėja iš jos 
ir baimę, ir gėdą; šit kodėl, gėdą praradusi, Altisidora atskleidė man 
savo jausmus, kurie pažadino man veikiau sumaištį negu užuojautą. 

— Koks baisingas žiaurumas! — sušuko Sančas.— Koks negirdė- 
tas nedėkingumas! Kad man va šitaip, nuo vieno vienintelio jos lipš- 
naus žodelio būčiau jai pasidavęs ir nusilenkęs. Velniai parautų! Na 
ir akmens širdis, vario krūtinė, sukalkėjus: siela! 

Šiaip sakysi ar taip, o man galvoj netelpa, kuo gi jūsų malonybė pa- 
kerėjot tą mergelę, kad ji pasidavė jums ir nusilenkė. Gal šaunumu, 
gal švankumu, gal žavesiu, gal veido grožiu, kuo nors vienu ar viskuo 
drauge, kad ji staiga ėmė ir įsimylėjo jūsų malonybę? 

Tiesą pasakius, ne kartą esu žiūrinėjęs jūsų malonybę nuo kulnų 
ligi pat plaukų pašaknių, bet kiekvienąsyk įžiūrėdavau daugiau to, 
kas gali sukelti veikiau baimę nei meilę, o juk, be kita ko, esu girdė- 
JęS, jog įsimylima pirmiausia ir svarbiausia dėl grožio, todėl niekaip 
nesuprantu, dėl ko vargšelė įsimylėjo jūsų malonybę, nes gražumo 
esat visiškai negražus. 

— Įsidėmėki, Sančai,— atsakė Don Kichotas,— esama dviejų 
grožio atmainų: sielos ir kūno. Sielos grožis reiškiasi ir garsinasi 
blaiviu protu, dora, gražiu elgesiu, taurumu ir geru išauklėjimu, ir 
visas šias dorybes gali turėti ir puoselėti taipgi negražus žmogus, ir 
jeigu dėmesys kreipiamas į šitą, bet ne į kūno grožį, kaip tik tada 
paprastai gimsta aistringa ir karšta meilė. 

Aš pats, Sančai, puikiai žinau, kad nesu gražuolis, bet taipgi išma- 


393 LVIII perskyrimas 


nau, jog nesu baidyklė, o gerą žmogų galima karštai įsimylėti, jeigu 
tik jis ne pabaisa ir apdovanotas mano minėtomis dvasios savybėmis. 

Šitaip šnekučiuodami ir samprotaudami, juodu išsuko iš kelio ir 
įjojo į girią, ir staiga, visiškai netikėtai Don Kichotas pasijuto įkliu- 
vęs į žalio šilko tinklus, ištemptus tarp medžių, ir, nesuvokdamas, kas 
tai galėtų būti, tarė Sančui: 

— Man atrodo, Sančai, jog, patekęs į šiuos tinklus, patiriu vieną 
neįprasčiausių nuotykių, kokį tik įmanoma įsivaizduoti. Tegu mane 
skradžiai, jei mano persekiotojai burtininkai nesugalvojo paspęsti 
man spąstų ir užkirsti kelio keršydami už rūstų elgesį su Altisidora. 
Tačiau aš pareiškiu jiems, kad jeigu šie tinklai būtų nunerti ne iš 
žalių gijų, bet iš kiečiausių deimantų, ir jeigu jie būtų stipresni už 
tinklą, kuriuo pavydusis kalvių dievas apraizgė Venerą ir Marsą!'“, 
vis viena sudraskyčiau juos taip lengvai, lyg būtų jie nuausti iš jūros 
dumblių arba medvilnės pluošto. 

Ir jau buvo bežengiąs priekin ir bedraskąs tinklus, bet tuo metu 
netikėtai iš medžių tankmės pasirodė dvi be galo gražios piemenai- 
tės ar bent jau piemenaitėmis persirengusios mergelės, nes vilkėjo 
prabangaus brokato palaidiniais ir sijonais, nors, beje, sijonai buvo 
prašmatnios, aukso gijomis ataustos taftos. 

Palaidi, ant pečių nudrikę jų plaukai savo šviesumu galėjo drąsiai 
varžytis su pačios saulės spinduliais; kiekviena jų buvo pasidabinusi 
galvą žaliųjų laurų ir raudonųjų burnočių vainikais. Iš pažiūros 
jodvi atrodė ne jaunesnės kaip penkiolikos ir ne vyresnės kaip 
aštuoniolikos metų. 

Jas išvydęs, Sančas nustebo, Don Kichotas apstulbo, netgi saulė, 
ir toji stabtelėjo į jas pasižiūrėti, — ir visi keturi akimirką apmirė 
žado netekę. 

Pagaliau pirmoji prabilo viena piemenaitė ir kreipėsi į Don Ki- 
chotą tokiais žodžiais: 

— Sustokite, garbusis riteri, nedraskykite tinklų, — mes ištempė- 
me juos ne pikta jums linkėdamos, bet pramogos dėlei, o kadangi nu- 
manau, jog paklausite, kokia tai pramoga ir kas tokios mes esame, 
pasistengsiu jums papasakoti viską keliais žodžiais. 

Viename bažnytkaimyje, už dviejų mylių nuo šičia, gyvena daug 
kilmingų žmonių, bajorų ir turtuolių, ir šit mes su gausybe draugų 
ir giminių susitarėme šioje vietoje maloniai praleisti laiką sykiu su 
žmonomis, sūnumis. dukromis, kaimynais, bičiuliais ir saviškiais, ir 
čia, viename gražiausių kampelių visoje apylinkėje, įkurti naująją 

piemenėlių Arkadiją, todėl mergelės persirengė piemenaitėmis, O 
jaunikaičiai — piemenėliais. Mes išmokome atmintinai dvi ekloges: 
vieną — garsingojo poeto Garsilaso, antrą — neprilygstamojo Ka- 
moenso, jo gimtąja portugalų kalba, bet dar nespėjome jų suvai- 
dinti. 

Mat tik vakar čionai atvažiavome. 

Čia, prie vandeningo upokšnio, drėkinančio apylinkės lankas, me- 
džių paunksnėje, pasistatėme keletą palapinių, kokias žygyje statosi 
kariai, o vakare tarp medžių ištempėme štai šiuos tinklus paikiems 
paukšteliams gaudyti: pabaidyti jie skrenda stačiai į tinklus ir įkliūva. 

„Jeigu jūs, pone, pageidaujate pas mus pasisvečiuoti, priimsime 
jus vaišingai ir džiugiai, nes šičia dabar nebėra vietos nei nuoboduliui, 
nei liūdesiui. 

Čia ji nutilo ir nepridūrė daugiau nė žodžio. Tuomet Don Kichotas 
atsakė jai šitaip: 

— Iš tiesų, žavių žaviausioji panele, nė patsai Anteonas''? taip 
nenustebo ir nenustėro netikėtai išvydęs vandenuos siaučiančią Dia- 
ną, kaip apstulbau aš jūsų grožybę paregėjęs. Pritariu jūsų sumany- 
tajai pramogai ir dėkoju už kvietimą, ir jei galiu kuo nors pasitar- 
nauti, tik įsakykite — ir aš jūsų paslaugoms, nes tokia būtent mano 
priedermė ir toksai pašaukimas — reikšti savo dėkingumą ir daryti 
gera visiems Žmonėms, o ypačiai prakilniųjų luomui, kuriam jūsų 
malonybės priklausote. Ir jeigu šie tinklai, tokį nedidelį plotą užiman- 
tys, dengtų visą žemės paviršių, aš pasistengčiau atrasti naujų pasau- 
lių, idant galėčiau keliauti jų nesutraukydamas. 

O kad nemanytute, jog aš perdedu, žinokite: su jumis kalba ne 
kas kitas, kaip Don Kichotas Lamančietis, jei tik šis vardas jums ką 


nors sako. 
— Ak širdele'! — sušuko tuomet antroji piemenaitė.— Kokia lai- 


mė mudviem nusišypsojo! Ar žinai, kas tasai ponas, priešais mus sto- 
vintis? Tai va, žinoki, jog tai narsuolių narsingiausiasis, įsimylėjė- 
lių aistringiausiasis, mandagiųjų mandagiausiasis. jei tik nemeluoja 
ir nemulkina mūsų išleistoji jojo žygdarbių istorija, kurią ne per 
seniausiai skaičiau. Kertu lažybų, kad jojo palydovas — tas pats 
Sančas Pansa, jo ginklanešys, nepranokstamas savo pokštais ir sąmo- 
jais. 

— Tai tiesa,— pritarė Sančas, — aš esu tasai pats sąmojingas 
pokštininkas ir ginklanešys, kaip jūsų malonybė sakot, o šitas po- 
nas — mano šeimininkas, tasai pats Don Kichotas, knygoje minimas 
ir kalbamas. 

— Ak bičiulė! — sušuko pirmoji mergelė.— Maldaukime poną 
pabūti su mumis, — mūsų tėvams ir broliams bus be galo džiugu su 
juo susipažimti. Be to, tą patį ir aš esu girdėjusi apie jo narsą ir dory- 
bes, o svarbiausia, kaip sakoma, jis toks pastovus ir ištikimas įsimylė- 
įėlis, kokių dar nėra buvę pasaulyje, ir dama jo — tokia Dulsinėja 
Tobosietė, visoje Ispanijoje pripažinta pirmoji gražuolė. 

— Ir pelnytai būtų pripažinta,— tarė Don Kichotas, — jeigu tuo 
neverstų suabejoti jūsų neprilygstamas grožis. Betgi nesistenkite, pa- 
nelės, manęs sulaikyti, nes niekur neleidžia man ilsėtis šventosios 
priedermės, kurias vykdyti esu pašauktas. 

Tuo metu priėjo prie jų vienos piemenaitės brolis, taipgi pieme- 
naičiu persirengęs, lygiai tokiais pat ištaigiais ir prabangiais drabu- 
žiais kaip abidvi mergelės. 

Paaiškino jam mergelės, jog esąs su jomis narsingasai Don Kichotas 
Lamančietis, o su juo ginklanešys Sančas, — ir vienas, ir kitas jau ge- 
rai pažįstamas iš skaitytosios knygos. 

Išvaizdusis piemenaitis pasiūlė Don Kichotui savo paslaugas ir 
pakvietė jį palapinėsna; Don Kichotui nieko kita nebeliko, kaip nusi- 
leisti. 

Tuo metu prasidėjo medžioklė, ir tinklai prisipildė visokiausių 
paukštelių: tinklų spalvos apgauti, jie skrido tiesiai į pinkles, nuo 
kurių gelbėjosi. 

Susirinko ten daugiau nei trisdešimt žmonių, vyrų ir moterų, 
prašmatniai persirengusių piemenaičiais ir piemenaitėmis, ir akimo- 
ju visi sužinojo, kad abu svečiai — Don Kichotas ir jo ginklanešys, 
ir tuo didžiai apsidžiaugė, nes pažinojo juos iš skaitytosios istorijos. 

Visa draugija pasuko prie palapinių, kur jau buvo padengti sta- 
lai, lūžtantys nuo gausių, švariai patiektų vaišių; Don Kichotui teko 
garbingiausioji vieta. Visi stebėjo jį ir stebėjosi į jį žiūrėdami. 

Galop, stalus nudengus, Don Kichotas pakėlė balsą ir iškilmin- 
gai prabilo: 

— Nors kai kas tvirtina, jog didžiausioji žmonių nuodėmė esanti 
puikybė, tačiau aš manau, kad tai — nedėkingumas, nes laikausi pla- 
čiausiai paplitusios nuomonės, jog pragaras pilnas nedėkingųjų. 

Šios nuodėmės aš stengiausi kaip įmanydamas vengti, kai tik su- 
augau į protą, ir jei negaliu už gerą darbą atsiteisti tuo pačiu, bent 
jau geidžiu atsiteisti geradariui, o kai to, mano galva, nepakanka, vi- 
siems pasakoju apie man suteiktąją paslaugą, nes jei žmogus visiems 
pasakoja ir skelbia apie gerus darbus, jam padarytus, vadinasi, ir jis 

neliktų skolingas, jei tik sugebėtų atsiteisti už gautąją malonę, o juk, 
kaip žinoma, malones gaunantieji pagal savo padėtį dažniausiai esti 
menkesni už teikiančiuosius. Ir todėl Viešpats Dievas visų didžiausias, 
nes teikia visiems malonių, o Dievo malonių niekados neprilygsta be 
galo tolimos joms žmonių malonės, bet šią mūsų malonių menkybę 
ir mūsų galimybių ribotumą tam tikra dalimi papildo dėkingumas. 

Taigi, būdamas dėkingas už šičia man suteiktąsias malones ir 
nestengdamas atsiteisti tuo pačiu, esu priverstas skaitytis su savo ri- 
botomis galimybėmis ir pasiūlyti tik tai, kas atitinka mano spėkas ir 
pridera mano luomui, o būtent: aš pasižadu, jog, atsistojęs vidury 
Saragosos vieškelio, dvi dienas pagret tvirtinsiu, kad štai čia esančios 
damos, piemenaitėmis persirengusios,— gražiausios ir lipšniausios 
pasaulio mergelės, žinia, išskyrus neprilygstamąją Dulsinėją Tobo- 
sietę, vienintelę mano godų valdovę, ir teneįsižeidžia dė! to mano 
klausytojos ir klausytojai. 

Tatai girdėdamas, Sančas, be galo atidžiai klausęsis savo pono, 
pakėlė balsą ir sušuko: 

— Argi rasis dabartės pasaulyje toksai žmogus, kuris išdrįs sa- 
kyti ir tvirtinti, jog Mano ponas — pamišėlis? Kaip jūs manot, jūsų 
„malonybės ponai piemenys, argi bent vienas kaimo klebonas, nors ir 
koks protingas ir išprusęs jis būtų, sugebėtų išdrožti tokį pamokslą, 
kokį pasakė mano ponas? Argi bent vienas klajojantis riteris, nors ir 
labiausiai narsybe pagarsėjęs, sugebėtų pasiūlyti tai, ką dabartės pasiū- 
lė mano ponas? 

Tuomet Don Kichotas atsigręžė į Sančą ir rūsčiu liepsnojančiu 
veidu sušuko: 

— Argi rasis dabar, o Sančai, visoje žemėje toksai žmogus, ku- 
ris imtų ginčyti, jog tu ne paskutinis kvailys, ir dar įdarytas šuny- 
bėmis ir vyliais? Kas tave prašo kištis į mano reikalus ir svarstyti, 
ar aš viso proto, ar kvanktelėjęs? 

Užsičiaupki ir nedrįski man priešgyniauti, o verčiau eik balnoti 
Rosinanto, jeigu jis nubalnotas! Mudu tuojau vykstame vykdyti duo- 
tojo žodžio, o kad mano tiesa, jau dabar gali laikyti, jog bus nugalėti 
visi tie, kurie nenorės su manimi sutikti. 

Ir su didžiu įtūžiu ir neslepiamu apmaudu pasikėlė nuo stalo, o 
visi ten esantieji apstulbę nebežinojo, ką galvoti ir kuo jį laikyti: pa- 
mišėliu ar sveiko proto žmogum. 

Žodžiu, nors ir kaip jie stengėsi jį atkalbėti nuo to žygio, nors ir 
kaip tvirtino, jog įgimtas jam dėkingumas esąs visiems gerai žino- 

mas ir jog nereikią naujų jo narsybės įrodymų, nes gana ir tų, kurie 
minimi jo žygdarbių istorijoje, vis dėlto Don Kichotas buvo nepalen- 
kiamas: atsisėdo ant Rosinanto, pasimovė skydą, apgniaužė ietį ir 
išjojo į vidurį vieškelio, netoli žalios lankos einančio. 

Įdurmu nurisnojo Sančas, raitas ant palšelio, o iš paskos urmu 
patraukė piemenaičiai su piemenaitėmis, trokšdami pasižiūrėti, kuo 
baigsis tasai įspūdingas ir dar negirdėtas sumanymas. 

Taigi, kaip jau sakėme, išjojęs į vidurį vieškelio, Don Kichotas 
sudrebino orą tokiais žodžiais: 

— O jūs, keliauninkai ir pakeleiviai, riteriai ir ginklanešiai, pės- 
tieji ir raitieji, visi, kas traukiate šiuo keliu arba trauksite artimiausias 
dvi dienas, žinokite, jog aš, Don Kichotas Lamančietis, klajojantis ri- 
teris, apsistojau šičia, idant visi pripažintų, kad, neimant skaičiun 
manosios širdies valdovės Dulsinėjos Tobosietės, niekas pasaulyje nei 
grožiu, nei lipšnumu nepranoksta nimfų, šitų giraičių ir lankų gy- 
ventojų. Todėl tegu greičiau pasirodo tasai, kas laikosi priešingos nuo- 
monės, — aš jo laukiu šičia! 

Dusyk pakartojo jis tuos žodžius, ir abu sykius neatsiliepė nė vie- 
nas nuotykių ieškotojas, tačiau likimas, visa ką jam kreipęs į gera, 
lėmė taip, jog neilgai trukus kelyje pasirodė daugybė raitelių: dauge- 
lis jų rankose laikė ietis, ir visi jie jojo susigrūdę, dideliu būriu, ir 
lėkė umaru. 

Vos tik juos išvydę, visi, kurie buvo su Don Kičhotu, beregint 
pasuko atgal ir pasitraukė gana atstu nuo kelio: mat suprato, kad 
jeigu imsią laukti, ko gero, neišvengsią bėdos. Vienas tik Don Kichotas 
narsybės sklidina širdimi liko bestovįs, o Sančas pasislėpė už Rosinanto 
sturplio. 

Ietininkų joja priartėjo, ir vienas jų, šuoliuojąs priešaky, visa 
gerkle suriko Don Kichotui: 

— Traukis iš kelio, velnie, o buliai tave sutryps! 

— Eik jau, šunsnuki! — atsiliepė Don Kichotas.— Man nebaisūs 
jokie buliai, netgi narčiausi iš tų, kurie ganosi Charamos pakran- 
tėse!'". Pripažinkite, galvažudžiai, visi kaip vienas, jog dabar sakiau 
gryną teisybę, priešingai — šaukiu jus į kovą! 

Varovas nespėjo atsakvti, o Don Kichotas nebūtų spėjęs pasi- 
traukti, jei netgi būtų norėjęs, nes banda laukinių bulių, drauge su 
prijaukintais ir romiais gausybės varovų ir šiaip Žmonių genamų į 
vieną bažnytkaimį, kur rytojaus dieną turėjo vykti bulių kovos, — 

toji banda užlėkė ant Don Kichoto ir Sančo, Rosinanto ir palšio, 
parbloškė juos visus žemėn ir nutrenkė į pašalį. 

Sančas buvo gerokai aplamndytas, Don Kichotas sukrėstas, palšis 
sumindytas, o ir Rosinantui kliuvo kaip reikiant, bet galop visi pa- 
šoko ant kojų, o Don Kichotas, klupdamas ir tolydžio griuvinėdamas, 
puolė bėgti paskui kaimenę, visa gerkle šaukdamas: 

— Sustokite, palaukite, galvažudžių gauja! Juk jūsų laukia vienui 
vienas riteris, o jis ne to būdo ir ne tos galvosenos, kad, kaip sakoma, 
bėgančiam priešui siūlytų sidabro tiltą! 

Tačiau tie šūksniai nesustabdė skubriųjų bėglių, kurie jo grasinimų 
paisė kaip pernykščio lietaus. 

Galop sustojo ne jie, bet Don Kichotas, visai nusivaręs nuo ko- 
jų, Ir, negavęs atsikeršyti, tik dar labiau įtūžęs, atsisėdo pakelėje 
palaukti Sančo, Rosinanto ir palšio. 

Kai jų sulaukė, šeimininkas ir tarnas vėl sėdo raiti ir, nebe- 
grįžę atsisveiktinti su menamąja, arba dirbtine, Arkadija, nujojo to- 
liau, veikiau gėdos nei džiaugsmo pilni. 


LIX PERSKYRIMAS 


KUR PASAKOJAMA APIE VIENĄ 
NUOTYKIU LAIKYTINĄ ĮVYKĮ, 
NUTIKUSĮ DON KICHOTUI 


Nei dulkių, nei nuovargio — bulių nepagarbaus elgesio padari- 
nių — nebeliko, kai tik Don Kichotas ir Sančas atsidūrė prie vaiskaus 
ir tyro upokšnio, čiurlenančio ūksmingoje giraitėje, kur ir apsistojo 
abu bėdos tektieji, iš pradžių numovę apynasrį palšiui ir išžaboję Ro- 
sinantą. 

Sančas kibo į savo podėlį, kitaip sakant, doklą, ir išsitraukė tai, 
kuo, jo žodžiais tariant, galima badus nuvyti. Paskum jisai išsiska- 
lavo burną, Don Kichotas nusiprausė veidą, ir, šitaip atsigaivinę, 
juodu atgavo gerokai išsekusias jėgas. 

Tačiau Don Kichotas vis dar buvo toks susikrimtęs, kad jam kąs- 
nis nelindo į burną, o Sančas nedrįso prisiliesti prie valgių iš manda- 
gumo ir laukė, kada pradės ponas, bet, matydamas, jog šis nugrimzdęs 
į savo mintis ir nė negalvoja apie pilvą, tarė sau, kad jo pilvas ilgiau 

laukti negali, ir, paniekęs visas gero elgesio taisykles, įniko stačiais 
kąsniais gurkti duoną ir sūrį. 

— Valgyki, Sančai, bičiuli,— tarė Don Kichotas, — stiprinkis, 
nes tau gyvybė brangesnė nei man, o aš verčiau mirsiu, savo minčių 
slegiamas ir negandų gniuždomas. Aš, Sančai, nuo pat gimtos dienos 
ne tiek gyvenu, kiek merdėju, o tu ne tiek gyveni, kiek valgai, o ir 
merdėdamas valgyti nenustosi. 

Ir idant įsitikintumei, jog sakau tiesą, pažiūrėki, koksai esu 
įamžintas knygose: garsingas žygiais, lipšnus elgesiu, gerbiamas val- 
dovų, dievinamas mergelių. Ir šit galų gale, kai tikėjausi palmių, 
laurų ir vainikų, kurių nusipelniau ir užsitarnavau narsingais žygdar- 
biais, šįryt mane sutrypia, sumindžioja ir suspardo pasišlykštėtini 
ir nevalyvi gyvuliai. 

Nuo šių minčių man šimpa dantys, kliba garankštys, svyra ran- 
kos ir visiškai nesinori valgyti, — žodžiu, net geidžiu mirti badu, ki- 
taip sakant, mirti baisingiausia mirtimi. 

— Vadinas, — tarė Sančas, nenustodamas skubomis kramtyti, — 
jūsų malonybei netinka toji patarlė, kuri sako: „Su prikimštu pilvu 
ir mirti nebaisu“. Bent jau aš neketinu žudytis, — verčiau elgsiuos 
kaip tas batsiuvys, kuris dantimis tempia odą, kol ji prieina lig rei- 
kiamos vietos. Taip ir aš: valgysiu lig soties ir tempsiu dienas. kolei 
jos prieis pabaigą, paties Dievo nustatytą. | 

Ir Žžinokit, pone, jog nėr didesnės beprotystės kaip stumti save 
tyčiomis į neviltį, kaip tai darot jūsų malonybė; paklausykit manęs: 
pavalgykit, o paskum griūkit numigti štai ant šito žalių Žžolynėlių 
čiužinio, — pamatysit, kai pasibusit, daug geriau jausitės. 

Don Kichotas taip ir padarė taręs sau, kad Sančo kalbos nėmaž 
nekvailos, o veikiau net protingos, ir kreipėsi į Sančą tokiais žodžiais: 

— O Sančai, jeigu tu sutiktumei mano labui padaryti tai, ko 
dabar tavęs paprašysiu, tikrai geriau pasijausčiau, o ir liūdesys nebe 
taip kamuotų. Tai va, kol, tavo patarimu sekdamas, aš miegosiu, pa- 
ėjėki truputį į šalį, apsinuoginki kūną ir Rosinanto pavadžiu įkirski 
sau kokius tris ar keturis šimtus sykių sąskaiton anų trijų su viršum 
tūkstančių kirčių, kuriuos pasižadėjai sau įpliekti, idant atkerėtumei 
Dulsinėją: tu manai, man neskaudu, kad toji vargšė dama tebėra už- 
kerėta per tavo aplaidumą ir nerūpestingumą? 

— Čia ilga kalba, — atrėmė Sančas. — Verčiau tuo tarpu pamie- 
gokim abu, o paskum žiūrėsim, ką Dievas duos. Žinokit, jūsų malo- 
nybe, menki juokai imti ir nei šiam, nei tam plaktis, ypač jei plaki 

anaiptol neįmitusį ir išsekus; kūną. Tegu manoji ponia Dulsinėja 
pakantrauja, vieną gražią dieną staiga pripulsiu ir iščaižysiu save kaip 
reikiant: juk kolei nepasimirei, vis dar esi gyvas, atseit aš tebesu gy- 
vas, taigi ir neatsižadu tesėti duoto žodžio. 

Don Kichotas jam padėkojo ir šiek tiek užvalgė, o Sančas prisi- 
valgė kiek telpa, paskum abudu sumigo, dviem neišskiriamiems drau- 
gams ir keliabendriams — Rosinantui ir palšiui — davę laisvę ir va- 
lią ganytis vešlioje žolėje, kurios toje lankoje buvo sodriai priaugę. 

Pasibudo juodu gana vėlai, vėl sėdo raiti ir nujojo toliau skubė- 
dami nusigauti užeigon, dūluojančion daugmaž už vienos mylios. Sa- 
kau: užeigon, nes taip pavadino ją Don Kichotas, nusižengdamas 
savo įpročiui visas užeigas vadinti pilimis. 

Taigi prijojo užeigą ir paklausė šeimininką, ar galėsią apsistoti 
nakvynei. 

Jiems buvo atsakyta, kad galėsią ir kad turėsią tokių ištaigų ir 
vaišių, kokių nė Saragosoj nerasią. 

Juodu nusėdo, ir Sančas, gavęs iš šeimininko raktą, pasidėjo sa- 
vo atsargas į podėlį. 

Paskum nuvedė asilą ir arklį arklidėn, įkrėtė pašaro ir, visa šir- 
dimi dėkodamas Dievui, jog Don Kichotas nepalaikė užeigos pilimi, 
nuėjo pas poną tolesnių nurodymų, nes ponas tuo metu sėdėjo pavar- 
tėje ant akmeninio suolo. 

Atėjo vakarienės metas, ir juodu pasuko į vidų. 

Sančas paklausė šeimininką, ką šis galėtų pasiūlyti jiems vaka- 
rienei. Į tai šeimininkas atsakė šitaip: ko tik jie pageidausią. ko 
prašysią, to ir gausią, nes užeigoj esą pritiekta visko — ir dangaus 
paukštelių, ir paukštienos, ir jūrų žuvies. 

— Tiek daug mums nereikia, — atrėmė Sančas, — mudviem ganės 
ir dviejų keptų viščiukų, nes mano ponas ne kažin kokios sveikatos 
ir nedaug tevalgo, o ir aš ne kiaurapilvis. 

Šeimininkas atsakė, jog viščiukų neturįs — visus vanagai sudraskę. 

— Ką gi, pone šeimininke, — tarė Sančas, — tuomet paliepkit iš- 
kepti vištytę, tiktai kur jaunesnę. 

— Vištytę? Dievulėli tu mano! — sušuko šeimininkas.— Kaip 
kažin ką, vakar nusiunčiau miestan parduoti daugiau kaip pusšimtį 
vištų! Prašykit, jūsų malonybe, ko tik norit, tiktai ne vištų. 

— Tuomet tikriausiai turėsit veršienos ar bent jau ožkienos, — 
tarė Sančas. 

— Šiuo metu nebėr nei veršienos, nei ožkienos, — atsakė šeimi- 
ninkas, — viskas išsibaigė, bet užtat kitą savaitę turėsim per akis. 

— Va, dailiausia! — sušuko Sančas. — Beje, kertu lažybų, kad jei 
viso to neturit, tai jau kiaušinių ir lašinių tikrai netrūksta. 

— Dievaži, mielas svečias nieko nesusigaudo,— atsakė šeimi- 
ninkas.— Jeigu jums pasakiau, kad neturiu nei vištų, nei viščiukų, 
tai iš kurgi paimsiu jums kiaušinių? Jei norit, reikalaukit kokių kito- 
kių skanskonių ir gardumynų, tik jau paukščio pieno neprašykit. 

— Liaukitės, velniai parautų! — sušuko Sančas. — Sakykit paga- 
liau, ko turit, pone šeimininke, ir baikime tas kalbas. 

Į tai šeimininkas atsakė: 

— Nuoširdžiai ir atvirai šnekant, turiu porą karvės nagų, veikiau 
panašių į veršio kojas, arba, kitaip sakant, porą veršio kojų, veikiau 
panašių į karvės nagas; jos jau išvirtos su žirniais, svogūnais ir 
lašiniais ir atrodo taip, lyg šaukte šauktų: ,„Valgykit mus! Valgykit!“ 

— Duokit jas man,— pareiškė Sančas, — ir tegu niekas nekiša 
prie jų nagų; užmokėsiu daugiau už bet kurį kitą, nes nieko gardes- 
nio ir nenorėčiau valgyti, ir man nė motais, ar tai nagos, ar kojos. 

— Niekas ir nekiš prie jų nagų,— atsakė šeimininkas, — kiti 
mano svečiai — visi kaip vienas kilmingi žmonės, vežasi su savimi 
ir virėjus, ir ūkvaizdžius, ir atsargas. 

— Ko jau ko, o mano pono kilmingumu niekas nepranoks, — tarė 
Sančas, — tik pašaukimas draudžia jam vežiotis podėlius ir vyno rū- 
sius; paprastai mudu apsistojam kur nors vidury pievos ir prisi- 
šveičiam lig soties gilių arba sedulų. 

Šitaip šnekučiavo Sančas ir užeigos šeimininkas, tačiau Sančas 
nepanoro kalbėti toliau, kai šeimininkas paklausė, koksai jo pono 
pašaukimas ir užsiėmimas. 

Taigi, atėjus vakarienės metui, Don Kichotas pasuko į savo kam- 
barį, šeimininkas atnešė kalbamą valgį ir tam tyčia atsisėdo prie stalo 
ketindamas drauge pavakarieniauti. 

Ir kaip tik tuo metu iš gretimo kambario, atskirto plonyte per- 
tvara, Don Kichoto klausą pasiekė tokie žodžiai: 

— Būkite malonus, garbusis done Cheronimai, kol mums atneš 
vakarienę, paskaitykime dar vieną Don Kichoto Lamančiečio antros 
dalies perskyrimą. 

Vos išgirdęs savo vardą, Don Kichotas beregint pašoko ant kojų, 
įdėmiai įsiklausė, kas ten apie jį kalbama, ir išgirdo minėtojo dono 
Cheronimo atsaką: | 

— Kuriems galams mums, garbusis done Chuanai, skaityti tokias 
nesąmones? Bene rasis toksai žmogus, kuris, perskaitęs Don Kichoto 
Lamančiečio istorijos pirmą dalį, dar norėtų skaityti antrą? 

— Šiaip ar taip, — atsiliepė donas Chuanas, — būtų ne pro šalį 
perskaityti, nes nėra tokios prastos knygos, kurioje nepasitaikytų 
ko nors gera. Tik štai man labiausiai nepatinka, jog Don Kichotas 
antroje dalyje jau nebemyli Dulsinėjos Tobosietės'''. 

Tatai išgirdęs, Don Kichotas pakėlė balsą ir, perimtas rūsčio ir 
apmaudo, sušuko: 

— Kiekvienam, kas tvirtins, jog Don Kichotas Lamančietis pa- 
miršo arba gali pamiršti Dulsinėją Tobosietę, aš įrodysiu vyras prieš 
vyrą, ginklu prieš tokį pat ginklą, kaip didžiai jis klysta, nes neprilygs- 
tamosios Dulsinėjos Tobosietės negalima pamiršti, kaip negali Don 
Kichotas pamiršti savo damos: jo šūkis — atsidavimas, 0 jo pašau- 
kimas — reikšti savo atsidavimą kuo lipšniausiai ir savęs neprie- 
vartaujant. 

— Kas čia mums atsiliepia? — paklausta iš gretimo kambario. 

— Kas gi kitas, jei ne patsai Don Kichotas Lamančietis! — atrė- 
mė Sančas.— Ir jisai sugebės jums įrodyti, jog kiekvienas jo žodis — 
gryna tiesa, ir dabar, ir visados, nes geras artojas ir žąsinu paaria. 

Vos tik Sančas ištarė šiuos žodžius, durys atsidarė, ir vidun įžen- 
gė du vyrai, iš pažiūros — bajorai, ir vienas jų, apkabinęs Don Ki- 
chotą, tarė: 

— Jūsų išvaizda patvirtina jus esant tuo vardu, lygiai kaip jūsų 
vardas atitinka jūsų išvaizdą. Jūs, pone, be abejo, esate tikrasis 
Don Kichotas Lamančietis, klajojančios riterijos švyturys ir kelrodė 
žvaigždė, nors ir kaip prieštarautų ir priešgyniautų tasai, kuris bau- 
dėsi pasisavinti jūsų vardą ir nuvainikuoti jūsų žygdarbius, kaip tatai 
padarė štai šitos knygos autorius. 

Jis paėmė knygą iš bičiulio rankų, padavė ją Don Kichotui, šis, 
žodžio netardamas, įniko ją sklaidyti, o ilgai netrukus grąžino ir tarė: 

— Nedaug spėjau peržiūrėti, bet jau aptikau tris dalykus, pri- 
kištinus autoriui. Pirmiausia, užkliuvo kai kurie pratarmės posakiai ''*: 
antra, knyga parašyta Aragono tarme, praleidžiant kai kurias saki- 
nio dalis; trečia — ir čia autorius ypač aiškiai rodo savo nemokšišku- 
mą,— jis apsirinka ir klysta vienu itin svarbiu klausimu: mano ginkla- 
nešio Sančo Pansos žmoną vadina Marija Gutjeres, nors tikrasis 
jos vardas — Teresa Pansa''“, o kas klysta tokiu svarbiu klausimu, 
reikia manyti, klysta ir visais kitais. 

Į tai Sančas tarė: 

— Čia tai bent metraštininkas! Iš karto matyti, kaip puikiai 
išmano mūsų reikalus, jei mano pačią Teresą Pansą vadina Marija 
Gutjeres! Dar sykį paimkit į rankas tą knygą, pone, ir pažiūrėkit, gal 
kartais ir mano vardą bus supainiojęs, aišku, jei nebus pamiršęs ma- 
nęs paminėti. 

— Sprendžiant iš tamstos žodžių, bičiulį, — tarė donas Cheroni- 
mas, — tikriausiai būsi Sančas Pansa, garbiojo Don Kichoto gin- 
klanešys. 

— Taip, — atsakė Sančas, — ir tuo didžiuojuos. 

— Dievaži,— tarė bajoras, — naujasis autorius piešia tave anaip- 
tol ne tokį mielą, koks mums atrodai; vaizduoja tamstą rajūną, žioplą 
ir toli gražu ne sąmojingą, žodžiu, visiškai ne tokį, koks esi aprašytas 
savo šeimininko istorijos pirmoje dalyje. 

— Atleisk jam, Viešpatie, — tarė Sančas.— Verčiau jis būtų davęs 
man ramybę ir manęs nė neprisiminęs: kas gelta serga, tam visi geltoni, 
o nuogas balos nebijo. l 

Abu bajorai pasikvietė Don Kichotą į savo kambarį vakarienės: 
mat gerai žiną, jog šioje užeigoje nesą valgių, pritinkamų tokio luo- 
mo žmogui kaip jisai. 

Don Kichotas, mandagus kaip paprastai, nesisvetino ir pavaka- 
rieniavo drauge su bajorais. 

Šitaip visiškon savo žinion ir valion gavęs puodą, Sančas atsisėdo 
galustalėje, o prie jo prisigretino užeigos šeimininkas, ne ką mažes- 
nis už Sančą nagų ir kojų mėgėjas. 

Bevakarieniaujant donas Chuanas paklausė Don Kichotą, kas 
nauja girdėti apie jojo damą Dulsinėją Tobosietę: gal ištekėjusi, gal 
jau vaikučių susilaukusi, gal tik pastojusi, o jei išlikusi skaisti, tai gal, 
saugodama dorą ir kuklumą, vis dar menanti garbiojo Don Kichoto 
meilės godas. 

Į tai Don Kichotas atsakė: 

— Dulsinėja tebėra skaisti, o mano godos — kaip niekad aistrin- 
gos, mudviejų santykiai — kaip paprastai santūrūs, o josios žave- 
sys paverstas pasibjaurėtinos laukininkės negrožybe. 

Ir jisai kuo smulkiausiai nupasakojo, kaip buvusi apkerėta jo 
dama Dulsinėja, ir tai, kas jam nutikę Montesino oloje, taipgi ir 
tatai, ką įsakęs jam išminčius Merlenas, kad Dulsinėja išsivaduotų 
nuo kerų, kitaip sakant, kiek kirčių turįs sau įsikirsti Sančas. 

Didžiai mėgavosi abu riteriai klausydamiesi Don Kichoto pasako- 

jimo apie jo nepaprastus nuotykius ir stebėjosi neatsistebėdami tiek 
jo paistalais, tiek dailia pasakojimo maniera. Čia jis atrodydavo blai- 
vaus proto, čia staiga išeidavo iš krašto, ir jie niekaip negalėjo nu- 
spręsti, prie kokių žmonių jis priskirtinas: protingų ar pamišėlių. 

Sančas pavakarieniavo ir, palikęs užeigos šeimininką girtą kaip 
pėdą, užsuko į gretimą kambarį, o ten įėjęs tarė: 

— Tegu mane skradžiai, ponai, o su jūsų malonybių turimos 
knygos autorium mudu kiaulių neganėm: jei nori, tegu vadina mane 
kamšliu, kaip jūsų malonybės sakot, bet jau girtuokliu — nieku 
gyvu. 

— O kaipgi, vadina ir girtuokliu, — atsiliepė donas Cheronimas, — 
tik dabar nebepamenu, kokiais žodžiais, bet, šiaip ar taip, negražiai 
apie tamstą šneka, ir, be kita ko, šneka netiesą, kiek galiu spręsti iš 
gerojo Sančo veido, kurį matau priešais. 

— Patikėkit, jūsų malonybės,— tarė Sančas, — ir Sančas, ir Don 
Kichotas šioje knygoje, matyt, visiškai ne tokie, kokius nupiešė mus 
savo sudėtoje knygoje Sidas Hamadas ben Inhalis ir kokie esame 
iš tikrųjų: mano ponas — narsus, išmintingas ir įsimylėjęs, 0 aš — 
nuoširdus ir sąmojingas, bet anaiptol ne koks besotis ir girtuoklis. 

— Tikiu tamsta,— tarė donas Chuanas,— ir jeigu tatai būtų 
įmanoma, rašyti apie didįjį Don Kichotą reikėtų uždrausti visiems, 
išskyrus pirmąjį 10 biografą Sidą Hamadą, lygiai kaip Aleksandras 
Makedonietis uždraudė save piešti visiems, išskyrus Apelesą. 

— Tepiešia mane kas nori, — tarė Don Kichotas, — tik į mano 
šlovę tenesigviešia, nes kai tave kas žingsnis purvais drabsto, norom 
nenorom pritrūksi kantrybės. 

— Nėra tokio įžeidimo, už kurį garbusis Don Kichotas nesugebėtų 
atsikeršyti, — tarė donas Chuanas, — aišku, jeigu neatremtų jo savo 
kantrybės skydu, mano supratimu, ganėtinai tvirtu ir dideliu. 

Širaip ir panašiai šnekučiuojant, prabėgo didžioji dalis nakties, 
ir nors ir kaip stengėsi donas Chuanas, kad Don Kichotas dar 
sykį pasiskaitytų knygą ir pasamprotautų tuo klausimu, visos jo pa- 
stangos nuėjo perniek: Don Kichotas pareiškė, jog knygą jisai kaip 
ir skaitęs ir laikąs ją kvaila galas nuo galo ir jog nepageidaująs, kad 
autorius, sužinojęs, jog jisai, Don Kichotas, ją sklaidęs, apsidžiaugtų 
tardamas sau, kad jisai ją skaitęs; o juk nuo blevyzgų ir šlykštybių 
reikią kreipti šalin mintis, juo labiau — akis. 

Bajorai pasidomėjo, kur šiuo metu jis keliaująs. 

Don Kichotas atsakė, jog vykstąs Saragoson — ketinąs dalyvauti 
turnyre, tame mieste kasmet rengiamame. 

Donas Chuanas pasakė, jog toje naujoje knygoje pasakojama, 
kad Don Kichotas, atseit apsišaukėlis, jo vardu prisidengęs, dalyva- 
vęs tokiame turnyre, kur riteriai varžęsi stengdamiesi ietimis pamauti 
kaip galima daugiau žiedų, o turnyras buvęs toks skurdus išmonių, 
toks menkas ir toks pertekęs kvailysčių, be to, ir riterių susirinkę ne 
kažin kiek ir ne kažin kokio garso. 

— Kaip tik todėl iš tolo aplenksiu Saragosą, — pareiškė Don 
Kichotas, — ir šitaip iškelsiu viešumon to naujai iškepto metrašti- 
ninko melagystę, ir tuomet visi įsitikins, jog anas, jo aprašytasis Don 
Kichotas — ne aš? 

— Ir gerai padarysite,— tarė donas Cheronimas,— juo labiau 
kad bus dar vienas turnyras Barselonoje, ir ten garbusis Don Kichotas 
galės įrodyti savo narsybę. 

— Taip ir padarysiu, — pareiškė Don Kichotas, — o dabar atsipra- 
šysiu jūsų malonybių, nes man jau metas gulti. Ir dar paprašysiu 
jūsų malonybes įtraukti ir įrašyti mane savo ištikimiausiųjų bičiulių 
ir tarnų sąrašan. 

— Ir mane,— įsiterpė Sančas, — gal ir aš kam nors praversiu. 

Sulig tais žodžiais jie atsisveikino: Don Kichotas ir Sančas nuėjo 
į savo kambarį, o donas Chuanas ir donas Cheronimas, vienudu 
likę, dar ilgai negalėjo atsistebėti tuo išminties ir beprotybės krati- 
niu ir jau nė kiek neabejojo, kad buvo susitikę tikruosius Don Kichotą 
ir Sančą, o ne aragoniečio autoriaus aprašytuosius. 

Rytą pasibudęs, Don Kichotas pabeldė į gretimo kambario sieną 
ir šitaip atsisveikino su bajorais, pas kuriuos vakare svečiavosi. 

Sančas dosnia ranka atsiskaitė su užeigos šeimininku ir patarė 
jam mažiau garbstyti savo išteklius ar bent jau daugiau jų turėti. 


LX PERSKYRIMAS 


APIE TAI, 
KAS NUTIKO DON KICHOTUI BARSELONON 
BEKELIAUJANT 


Rytas pasitaikė vėsokas, o diena nežadėjo būti bent kiek šiltes- 
nė tuo ankstyvu metu, kai Don Kichotas išjojo iš užeigos, pirmiausia 

pasiteiravęs, kuris kelias einąs tiesiai Barselonon, lenkdamas Sanar- 
gosą,— šitaip jam magėjo apskelbti melagiu tą naujai iškeptą met- 
raštininką, kuris, pasak žmonių, jį apšmeižęs. 

Taip jau nutiko, jog ištisą savaitę jam nenutiko nieko tokio, 
ką būtų vertėję aprašyti, bet, savaitei prabėgus, naktis užklupo jį 
atstu nuo vieškelio, tankiame ąžuolyne,— beje, šįsyk, nusižengda- 
mas savo įprastam tikslumui, Sidas Hamadas nenurodo, kokie ąžuo- 
lai ten augę: paprasti ar kamštiniai. 

Ponas ir tarnas nusėdo ir įsitaisė medžių paunksnėje, ir: San- 
čas, tądien spėjęs sočiai prisišveisti, iškart krito į miegą, tačiau Don 
Kichotas, kuriam miegus vaikė veikiau godos nei alkis, negalėjo sudėti 
bluosto ir mintimis klajojo po tūkstančius įvairiausių vietų. 

Čia jis tarėsi atsidūręs Montesino oloje, čia vaidenos jam, kad 
ūkininkaite paverstoji Dulsinėja stryktelėja ir užšoka ant asilės, čia 
vėlei sakytum girdėjo išminčių Merleną dėstant Dulsinėjos atkerėji- 
mo sąlygas ir priemones. 

Jį varė neviltin ginklanešio Sančo aplaidumas ir kietaširdišku- 
mas, nes šis, jo apskaičiavimu, buvo įkirtęs sau viso labo penkis 
kirčius, tai yra menką ir niekingą dalį, palyginti su ta begale dar 
trūkstamų kirčių. Ir ši mintis sukėlė Don Kichotui tokią širdgėlą 
ir rūstybę, kad jisai tarė sau vienas: 

„Jei Aleksandras Didysis perkirto Gordijaus mazgą tardamas: 
„Juk vis viena, ar perkirsi, ar atriši“, ir vis dėlto tapo visos Azijos 
neaprėžtas valdovas, vadinasi, būtų ne ką blogesnė išeitis, jei, va- 
duodamas nuo burtų Dulsinėją, imčiau ir savo ranka nuplakčiau San- 
čą, nepaisydamas, nori jis to ar nenori. Jei vienintelė atkerėjimo są- 
lyga — trys tūkstančiai su viršum kirčių, kuriuos turi gauti Sančas, 
tai bene man svarbu, kas juos įkrės: jisai pats ar kas nors kitas? Svar- 
bu, kad Sančas juos gautų, o kaip visa tai įvyks — man kuo ma- 
žiausiai rūpi!“ 

Šių minčių akstinamas, jis žengė prie Sančo, pasiėmęs į rankas 
Rosinanto pavadį ir taip jį susukęs, kad būtų patogu plakti, ir jau 
buvo beatsegąs jam petnešas, tiesą pasakius, vieną vienintelę, laikan- 
čią pūstas kelnes, bet vos tik prisilietė, Sančas kaipmat kniostelėjo 
iš miegų ir paklausė: 

— Kas čia dabar? Kas mane grabinėja ir kelnes taikos numauti? 

— Aš,— atsiliepė Don Kichotas, — aš atėjau atitaisyti tavo rik- 
tų ir palengvinti savo kančių. Atėjau nuplakti tavęs, Sančai, ir padėti 
tau bent iš dalies atlikti prisiimtą priedermę. Dulsinėja žūsta, tu niekuo 

mesirūpini, aš mirštu iš meilės; tai va, maukis kelnes savo noru, nes 
aš noriu šioje gūdžioje vietoje įkirsti tau mažų mažiausiai du tūkstan- 
čius kirčių. 

— Na jau ne,— atrėmė Sančas, — liaukitės, jūsų malonybe, o ki- 
taip, kaip Dievą myliu, jums atsirūgs. Kirčius, kuriuos prisiėmiau 
ant savo galvos, reikia įkirsti laisva valia, o ne prievarta, bet dabar- 
tės man nėmaž nesinori plaktis. Jau gana ir to, jūsų malonybe, jog 
daviau jums žodį išsiperti ir išsivanoti sau kailį, kai užeis noras, ir 
amen poteriams. 

— Nevalia kliautis tavo taurumu, Sančai, — pareiškė Don Kicho- 
tas, — nes širdis tava sudiržusi, o kūnas, nors ir prasčiokas esi, 
išgležęs. 

Ir todėl kibo ir bandė numauti jam kelnes. 

Tatai matydamas, Sančas pašoko ant kojų, puolė savo poną, grobė 
jį glėbin ir, pakišęs koją, parmetė aukštielninką ant žemės, paskum 
dešinės keliu primygo krūtinę ir taip sugniaužė rankas, jog Don Ki- 
chotas nebegalėjo nei pasiversti, nei atsikvėpti. 

Don Kichotas sušuko: 

— Ką, išdavike? Tu maištauji prieš savo poną ir Dievo duotąjį 
senjorą? Tu drįsti stoti prieš tą, kuris tave maitina? 

— Aš nei verčiu nuo sosto, nei sostan sodinu karalių '“",— 
atsakė Sančas, — aš tiktai gelbsčiu save, nes esu patsai sau ponas. 
Pažadėkit, jūsų malonybe, kad būsit ramus ir atstosit nuo manęs su 
savo kirčiais, tuomet aš jus paleisiu ir atlaisvinsiu, o jeigu ne,—- 

Žūsi šičia, išdavike, 
Donjos Sančos prieše senas!*!, 

Don Kichotas prižadėjo ir prisiekė Sančui neliesti nė drabužio 
siūlelio — atseit galėsiąs laisva valia ir savo noru plaktis kada tin- 
kamas. 

Sančas atsistojo ir paėjėjo gana atstu nuo tos vietos, bet tuo metu, 
kai jau buvo beprisiglaudžiąs po kitu medžiu, pajuto, lyg kas būtų 
užgavęs jam galvą, kilstelėjo rankas ir užčiuopė dvi žmogaus kojas, 
apautas kurpėmis ir aptemptas kojinėmis. 

Sančas krūptelėjo iš baimės ir metėsi prie kito medžio, bet ir 
tenai tas pat nutiko. Jisai suriko šaukdamasis pagalbon Don Kichotą. 

Don Kichotas priėjo ir paklausė, kas jam nutikę ir ko jis per- 
sigandęs, ir Sančas atsakė, jog visi medžiai esą nukabinėti žmonių 
kojomis. 

Don Kichotas apgrabinėjo medžius ir, tuoj susivokęs, kas čia ga- 
lėtų būti, tarė Sančui: 

— "Tau nėra ko bijoti, nes visos šitos kojos, kurias čia čiupinėji 
jų nematydamas, be abejo, kokių nors piktadarių ir plėšikų, ant 
šių medžių pakartų: teisingumo tarnai, juos nutvėrę, vienu žygiu 
iškarsto juos po dvidešimt, po trisdešimt vyrų. Iš to sprendžiu, jog 
esame ne per toliausia nuo Barselonos'““. 

Ir tikrai Don Kichoto žodžiai netrukus pasitvirtino. 

Praaušus juodu pakėlė akis ir pamatė medžiuose kekėmis kaba- 
liuojant plėšikų lavonus. 

Tuo tarpu visai išaušo, ir jeigu iš pradžių juos pašiurpino lavo- 
nai, tai dabar juodu ne ką mažiau persigando išvydę daugiau nei ke- 
turiasdešimt gyvų plėšikų, kurie apsupo juos vienu matu ir katalo- 
nų kalba įsakė stovėti ir nejudėti iš vietos, kol ateisiąs jų vadas. 

Don Kichotas buvo pėsčias, jo žirgas išžabotas, ietis — atremta 
į medį, — žodžiu, gintis jisai negalėjo ir todėl tarė sau būsiant pro- 
tingiausia sudėti rankas, nulenkti galvą ir patausoti jėgas geres- 
niems laikams ir palankesnėms aplinkybėms. 

Plėšikai šoko prie palšio, iščiupinėjo jį nuo kojų ligi galvos 
ir kuo švariausiai iškraustė doklą ir lagaminėlį. Laimė, kad Sančas 
buvo įsivyniojęs juoston visus pinigus — ir kunigaikščio dovanotuo- 
sius, ir iš namų pasiimtuosius, tačiau tie mieli žmonės būtų jį visą 
išmankę žiūrėdami, ar kartais neturi ko paslėpęs po oda, jei kaip tik 
tuo metu nebūtų pasirodęs patsai vadeiva, pažiūrėti kokių trisdešimt 
ketverių metų žaliūkas, augumo aukštesnis nei vidutinio, plačių 
pečių, rūstaus veido ir tamsaus gymio. Jojo jis tvirtu Žirgu, vilkėjo 
grandijiniais marškiniais, prie vieno ir prie kito šono turėjo prisi- 
juosęs po du pistoletus, tame krašte vadinamus titnaginiais. 

Pamatęs, kad jo ginklanešiai (šitaip vadinami to amato žmonės) 
baudžiasi apiplėšti Sančą Pansą, paliepė duoti jam ramybę, ir jie 
tuoj paklausė, — taip nepakliuvo jiems į nagus juosta su pinigais. 

Vadeiva nustebo matydamas medin atremtą ietį, žemėje gulintį 
skydą ir šarvais šarvuotą Don Kichotą, mąstantį tokia gūdžia ir 
liūdna veido išraiška, lyg jisai būtų buvęs patsai liūdesys. 

Prijojęs artyn, vadeiva tarė: 

— Neliūdėkite, gerasis žmogau, ne nuožmiajam Oziriui“? pa- 
tekote į rankas, bet Rokei Ginartui, o jis veikiau gailios nei kietos 
širdies vyras. 

— Aš liūdžiu ne todėl, jog patekau tavo valion, o narsingasai 
Roke, kurio šlovė nepripažįsta ribų, aprėžiančių šį pasaulį, — at- 
siliepė Don Kichotas, — man liūdna, kad buvau toks neatsargus ir 
leidausi tavo karių užklumpamas ne žirge, nors pagal klajojančių 
riterių ordino nuostatus, kurių man privalu laikytis, man priklau- 
so nuolatos budėti, valanda valandon eiti savęs paties sargybą. Nes 
tau, o didis Roke, pridera žinoti, kad jeigu būčiau buvęs užpultas 
žirge, ginkluotas ietimi ir skydu, tavo kariams būtų buvę ne taip jau 
lengva mane įveikti, nes aš — Don Kichotas Lamančietis, savo žygdar- 
biais pelnęs šlovę visuose pasaulio kraštuose. 

Tuomet Rokė Ginartas susivokė, jog Don Kichotas kalba, vedamas 
veikiau beprotybės negu drąsos, ir nors ne kartą buvo girdėjęs 
minint jo vardą, jo žygdarbiais niekada netikėjo ir kratėsi minties, 
kad tokia kvailybė galėtų užvaldyti žmogaus protą, ir dabar nepap- 
rastai apsidžiaugė šiuo susitikimu, nes gavo progą iš arti pažinti tai, 
apie ką tik iš nuogirdų buvo patyręs, ir kreipėsi į Don Kichotą to- 
kiais žodžiais: 

— Narsingasai riteri, prašau negrūdoti ir pikta nelaikyti savosios 
dalios: gali būti, jogei, kreivu keliu nuėjęs, šiuose likimo vingiuose 
vėlei atrasite tiesų, nes Apvaizdos keliai nepaprasti, niekados nere- 
gėti ir Žmonėms nežinomi — sukniubusius ji ant kojų pastato, o pa- 
vargėlius turtais apipila. 

Don Kichotas jau buvo jam bedėkojąs, bet užpakaly pasigirdo 
dundesys, lyg visas pulkas arklių būtų šuoliavęs, nors iš tikrųjų dūmė 
vienui vienas žirgas, kuriuo pasiutiškai lėkė jaunikaitis, pažiūrėti ko- 
kių dvidešimties metų, žalio šilko durtiniu auksiniais apvadais, pūsto- 
mis pusilgėmis kelnėmis ir trumpu duksliu apsiautalu, plunksnomis 
apkaišyta valoniška skrybėle, įvaškuotais siauraauliais batais, auksuo- 
tais pentinais, taipgi auksuotu durklu ir kardu, su nedidele muškieta 
rankoje ir dviem pistoletais prie šalies. 

Rokė atsigręžė, triukšmą išgirdęs, ir pamatė tą dailųjį raitelį, 
o raitelis, artyn prijojęs, tarė: 

— Ne tiek pagalbos, kiek užuojautos ieškodama, atskubėjau pas 
tave, narsingasai Roke, bėdos prispirta, o kad bergždžiai nesuktumei 
sau galvos, nes matau, jog manęs nepažinai, pasisakysiu, kas esanti: 
aš — Klaudija Cheronima, o mano tėvas — Simonas Fortė, tavo 
didžiausias draugas ir kruvinas priešas to paties Klaukelio Toreljo, 
kuris ir tau atsieina priešas, nes priklauso priešiškam tau būriui. 

Tasai Toreljas, kaip Žinai, turi sūnų, vardu donas Visentė Torel- 
jas, — bent jau prieš dvi valandas tuo vardu jis buvo. 

Idant trumpiau išdėstyčiau tau savo nelaimę, keliais žodžiais 
apsakysiu, kokią negandą užtraukė man tas jaunikaitis. Jis mane 
pamatė, prisipažino mylįs, aš patikėjau jo kalbomis, pamilau jį slap- 
čia nuo tėvo: mat nėra pasaulyje tokios moters, nors ir kokia kukli 
ir santuri ji būtų, kuri nerastų ganėtinai atspėjamo laiko savo neža- 
botiems geismams įgyvendinti ir patenkinti. Trumpai drūtai, jis pa- 
sižadėjo mane vesti, aš prisšekiau būti jo žmona, bet toliau žodžių mu- 
du, deja, nenuėjome. 

Ir šit vakar aš sužinojau, kad, pamiršęs savąją priedermę man, 
jisai vedąs kitą ir kad šįryt būsiančios jųdviejų jungtuvės; išgirdus 
šią naujieną, kraujas man mušė į galvą, ir, apmaudui pašokus, trūko 
kantrybė, o kadangi tėvo nebuvo namie, apsitaisiau štai šiuo apdaru, 
paleidau žirgą kiek tik įkerta, prisivijau doną Visentę už kokios my- 
Hos nuo šičia ir, bergždžiai nesiguosdama ir neklausydama jo pasi- 
teisinimų, šoviau iš muškietos, paskui ir iš šitų dviejų pistoletų ir, 
suvariusi į jį, man regis, mažų mažiausiai dvi kulkas, atvėriau ke- 
lią savo šlovei, idant susigrąžinčiau ją, jojo krauju nuplautą. 

Ten ir palikau jį, apsuptą tarnų, kurie nei drįso, nei sugebėjo 
apginti savo poną. Paskui muskubėjau pas tave, kad padėtumei man 
nusigauti Prancūzijon — ten turiu giminių, kur galėčiau prisiglausti, 
tr, be to, meldžiu tave pagloboti mano tėvą, kad gausinga dono Vi- 
sentės giminė nedrįstų žiauriai jam atkeršyti. 

Nustebantas žaviosios Klaudijos narsumo, stotingumo, prašmatnaus 
apdaro, tarpgi paties nutikimo, Rokė tarė: 

—- Klausyki, ponia: pirmiausia reikia pažiūrėti, ar tavo priešas 
tikrai nebegyvas, o paskum jau spręsime, ką tau pridera daryti. 

Dėmesingai klausęsis Klaudijos pasakojimo ir Rokės Ginarto 
atsako, Don Kichotas tarė: 

— Lat niekas neeikvoja jėgų šiai damai ginti, — aš pats tuo pa- 
sirūpinsiu. Duokite man žirgą ir ginklus ir laukite manęs šičia: aš 
susirasiu tą riterį ir gyvą arba mirusį priversiu tesėti žodį, šiai gra- 
žuolei duotąjį. 

— Lai miekas tuo neabejoja, — įsiterpė Sančas, — mano pono 
lengva ranka: ką superša, tie ir susituokia; šit prieš keletą dienų ap- 
vesdino kitą tokį mitruolį, kuris taipgi nenorėjo tesėti mergelei duo- 
tojo žodžio, ir jeigu nebūtų pasimaišę burtininkai, persekiojantys 

mano poną, ir tikrąjį to jaunikaičio veidą nebūtų pakeitę liokajaus 
veidu, toji mergelė dabartės jau būtų jaunamartė. 

Rokei labiau rūpėjo gražiosios Klaudijos nutikimas nei pono ir 
tarno šnekos, todėl jisai jų nė nesiklausė; paliepęs savo ginklanešiams 
sugrąžinti Sančui viską, ką jie buvo nutraukę nuo palšio, ir grįžti ten, 
kur paskutinįsyk nakvojo, drauge su Klaudija nuskubėjo ieškoti lyg 
sužeistojo, lyg nukautojo dono Visentės. 

Juodu prijojo tą vietą, kur Klaudija buvo jį susitikusi, tačiau rado 
tik neseniai pralieto kraujo pėdsakus; įdėmiai apsižvalgę į šalis ir 
pastebėję kalvon jojant keletą raitelių, tarė sau (ir nesuklydo), jog tai 
dono Visentės tarnai gabeną savo poną, gal mirusį, gal dar gyvą, ma- 
tyt, ketindami arba išgydyti, arba palaidoti. Juodu suragino Žirgus, 
o kadangi tarnai jojo iš lėto, gan veikiai juos prisivijo. 

Gulėdamas ant tarnų rankų, silpnu, gęstančiu balsu donas Visen- 
tė meldė juos leisti jam numirti vietoje, nes, sopulių varstomas, nebe- 
pajėgiąs keliauti toliau. 

Nušokę nuo žirgų, Klaudija ir Rokė priėjo artyn; tarnai perst- 
gando išvydę Rokę, o Klaudija, regėdama doną Visentę, sutriko. 
Graudžiu ir podraug rūsčiu veidu ji palinko prie jo ir, paėmusi jam 
už rankų, tarė: | 

— Jei būtumei anksčiau ranką man atidavęs, kaip mudviejų buvo 
sulygta, niekados nebūtumei atsidūręs šitokioj padėty. 

Sužeistasis bajoras pramerkė jau veik susivėrusias akis T, pažmęs 
Klaudiją, tarė: 

— Puikiai žinau, žavioji ir apviltoji dama, jog me kas kitas, o 
tu nužudei mane, nors šios bausmės negalėjau nusipelnyti nei užsitaT- 
nauti savo ketinimais ir juo labiau darbais, nes nei įžeidžiau tave kuo 
nors, nei norėjau įžeisti. 

— Vadinasi, tai netiesa, kad šįryt turėjai susituokti su Leonora, 
turtuolio Balvastro dukra? — paklausė Klaudija. 

— Aišku, kad ne,— atsakė donas Visentė.— Tokia jau, matyt, 
mano pikta dalia, jog tavo klausą pasiekė toji netikra Žimia ir tu, 
pavydu užsidegusi, gyvastį man atėmei, nors, beje, atiduodamas gy- 
vastį į tavo rankas ir tavo glėbyje atsisveikindamas su šiuo pasauliu, 
jaučiuosi laimės neaplenktas. O kad tuo patikėtumei, paspauski man 
ranką ir, jei nori, būki mano žmona, nes kitaip nebegaliu išpirkti 
skriaudos, tariamai tau padarytos. 

Klaudija suspaudė jam ranką, ir taip suspaudė jai širdį, kad ji 

sukniubo be nuovokos ant kruvinos dono Visentės krūtinės, o donas 
Visentė užkando žadą. 

Rokė stovėjo sutrikęs, nebežinodamas ką daryti. 

Tarnai nubėgo vandens ir atnešę apšlakstė veidus donui Visentei 
ir Klaudijai. 

Klaudija atsipeikėjo, bet donas Visentė nebeatgavo žado, nes 
gyvybė jau buvo užgesusi. 

Suvokusi, jog mielasis vyras jau nebegyvas, Klaudija pratrūko 
aimanuoti, sukrėtė dangų rypavimais, ėmė rautis plaukus nuo galvos, 
nagais draskytis veidą, ir buvo ji pilna tokio sielvarto ir skausmo, 
kokio negalėtų patirti nė viena sopulių varstoma širdis pasaulyje. 

— O žiaurioji ir neprotingoji moterie! — rypavo Klaudija.— 
Kaip lengvapėdiškai tu ryžaisi atlikti savo nelemtąją užmačią! O 
pasiutusi pavydo galia, į kokią baisingą pragaištį varai tuos, kurie 
įsileido tave savojon širdin! O vyre mano, tu buvai mano turtas, 
bet prakeiktas likimas paguldė tave ne jungtuvių guolin, bet mirties 
patalan! 

Taip ilgai ir gailiai rypavo Klaudija, jog ašaros ištryško net 
pačiam Rokei, jokiomis aplinkybėmis nepratusiam jų lieti. 

Verkė tarnai, tolydžio alpėjo Klaudija, ir visa apylinkė tarytum 
pavirto ašarų pakalne ir grūžties buveine. 

Galop Rokė Ginartas paliepė dono Visentės tarnams nugabenti 
kūną velionio tėvo bažnytkaimin, esančian ne per toliausia, ir ten 
palaidoti. 

Klaudija pareiškė Rokei norinti stoti į vienuolyną, kur josios 
teta esanti viršininkė, ir ten užbaigti savo dienas, tobulesniam ir ne- 
mirtingam sužieduotiniui atsidavusi. 

Rokė pritarė josios tauriam ketinimui, pasisiūlė ją palydėti ligi 
ten, kur ji pageidausianti, ir prižadėjo ginti josios tėvą nuo dono Vi- 
sentės giminių, taipgi nuo visų, jeigu tik kas bandysiąs jį skriausti. 

Klaudija griežtai atsisakė lydima ir, kuo gražiausiais žodžiais 
padėkojusi Rokei už pasiūlytąsias paslaugas, verkdama su juo atsi- 
sveikino. 

Dono Visentės tarnai nusinešė savo pono kūną, o Rokė grįžo 
pas saviškius. 

Šitaip pasibaigė Klaudijos Cheronimos meilė. Bet ko gi čia stebė- 
tis, jei šios graudžiosios istorijos kanvą ataudė rūsti ir nepalenkiama 
pavydo ranka? 

Rokė Ginartas susitiko savo ginklanešius sutartoje vietoje, o 

drauge su jais ir Don Kichotą: raitas ant Rosinanto, jis sakė pamokslą 
tikindamas juos mesti amatą, tokį pražūtingą tiek sielai, tiek kūnui, 
tačiau diduma jų buvo gaskonai, šiurkštūs ir pasileidę Žmonės, todėl 
Don Kichoto pamokslavimų neėmė į galvą. 

Atjojęs Rokė pasiteiravo, ar grąžinti ir atiduoti Sančui visi turtai 
ir lobiai, kuriuos jo, Rokės, vyrai nukraustę nuo palšio. 

Sančas atsakė, jog viskas grąžinta, — pasigendąs nebent trijų ske- 
petaičių, tokių brangių, kad mainais į jas esą galima gauti tris 
miestus. 

— Ką čia šneki, vyre? — atsiliepė vienas iš būrio.— Štai tos ske- 
petaitės, ir vertos jos daugių daugiausia trijų realų. 

— Tas tiesa, — įsiterpė Don Kichotas, — bet mano ginklanešys la- 
bai jas brangina atsižvelgdamas į asmenį, kuris man jas padovanojo. 

Rokė Ginartas paliepė nedelsiant atiduoti Sančui skepetaites, o 
paskum, išrikiavęs savo vyrus į vieną eilę, įsakė jiems sukrauti krū- 
von drabužius, brangenybes ir pinigus — viską, ką buvo prisigrobę: 
po paskutiniųjų dalybų; greitai įkainojęs ir pinigais apskaičiavęs tai, 
ko nebuvo įmanu padalyti, jis išskirstė grobį visam būriui taip teisin- 
gai ir tiksliai, jog nė per nago juodymą nenukrypo nuo distribucinės 
teisės ir nė menkiausiu nieku jai nenusižengė. 

Tatai atlikęs, kai visi jautėsi patenkinti, atpelnyti ir atlyginti, 
Rokė tarė Don Kichotui: 

— Jei nesilaikysi tokio tikslumo, su jais nesugyvensi. 

Į tai Sančas tarė: 

— Kaip matau, teisingumas — toks geras daiktas, jog net ir vagims 
pridera su juo skaitytis. 

Vienas ginklanešys tatai išgirdo ir užsimojo Sančui smogti arke- 
buzos buože, kuria, be jokios abejonės, būtų suknežinęs jam galvą, 
jei Rokė Ginartas riksmu nebūtų jo sudraudęs. 

Sančas pastėro ir davė sau žodį neprasižioti, kol būsiąs tų žmo- 
nių draugėje. 

Tuo metu atskubėjo lyg vienas, lyg keli ginklanešiai, paprastai 
statomi sargybon pakelėse keliauninkams stebėti ir vadeivoms praneši- 
nėti, kas ten dedasi, ir vienas jų tarė: 

— Pone, Barselonos vieškeliu artinasi daugybė žmonių. 

Rokė paklausė: 

— O tu įžiūrėjai, kas jie tokie: ar iš tų, kurie mūsų ieško, ar iš 
tų, kurių mes ieškom? 

— Iš tų, kurių ieškome mes, — atsakė ginklanešys. 

— Tad žygiuokit visi, — įsakė Rokė,— ir tuojau pat atveskite 
juos čionai, tik šiukštu neleiskit nė vienam pasprukti. 

Plėšikai išskubėjo, o Don Kichotas, Sančas ir Rokė, vieni likę, 
ėmė laukt, ką jie atsives, ir Rokė tuo metu kreipėsi į Don Kichotą 
tokiais žodžiais: 

— Nepaprastas turbūt ponui Don Kichotui pasirodė mūsų gyve- 
nimas, nepaprasti ir pavojingi — visi mūsų nuotykiai ir žygiai, ir aš 
tuo nėmaž nesistebiu, nes ir pats puikiai suprantu, jog nėra audringes- 
nio ir nerimastingesnio gyvenimo už muūusiškį. Mane nejučiom pastu- 
mėjo į jį keršto geismas, o tasai geismas turi tokią galią, kad paprastai 
sudrumsčia ir pačias romiausias širdis. 

iš prigimties esu gailestingas ir geros valios žmogus, bet, kaip 
jau sakiau, geismas atsikeršyti už vieną man padarytąją skriaudą 
nuslopino visus mano geruosius polinkius, ir todėl, nepaisydamas ir 
neklausydamas proto balso, aš tvirtai laikausi pasirinktojo kelio. 
O kadangi aplinkui verpetų verpetai'““, taipgi nuodėmių nuodėmės, 
tai mano kerštų grandinė taip susipynė, jog dabar keršiju ne tik už 
savąsias, bet ir už svetimas nuodėmes. Šiaip ar taip, dedu viltis į 
Dievo gailestingumą ir tikiuosi ištrūkti iš savo paklydimų labirinto 
ir pasiekti išganymo uostą 

Stebėdamasis klausėsi Don Kichotas blaivių ir protingų Rokės 
kalbų — mat anksčiau buvo įsitikinęs, jog tarp tų, kurie verčiasi 
vogimu, galvažudystėmis ir plėšikavimu, neįmanu rasti sveikos galvo- 
senos Žmogaus, ir galop šitaip tarė vadeivai: 

— Garbusis Roke, jei ligonis suvokia, kokia liga serga, ir ne- 
sikrato gydytojo prirašytųjų vaistų, vadinasi, jisai jau sveiksta. Jūsų 
malonybė sergate, suvokiate savo negalią, ir Apvaizda, arba, teisin- 
giau sakant, Viešpats Dievas, geriausias mūsų gydytojas, skiria jums 
vaistus, kurie padės įveikti ligą, — vaistus, padedančius po truputį, 
bet anaiptol ne staiga ir ne stebuklingai, juo labiau kad blaivaus proto 
nusidėjėliams pasitaisyti daug lengviau negu nesupratingiesiems. O 
kadangi jūsų malonybė savo kalbomis pasirodėte toks išmintingas, 
jums pridera tik tvirtai laikytis ir tikėtis jūsų apsunkintos sąžinės 
palengvinimo. 

Ir jeigu jūsų malonybė geidaujate klystkeliais neklaidžiodami 
kaip galima greičiau pasiekti išganymo kelią, dėkitės prie manęs: 
aš išmokysiu jus būti klajojančiu riteriu, o klajojančiam riteriui 
tenka tiek vargų ir nepriteklių, jog jie atstoja bet kokią atgailą ir kaip 
niekur nieko pelno rojų. 

Rokė nusijuokė iš Don Kichoto patarimo ir, pakeitęs pokalbį, pa- 
pasakojo tragišką Klaudijos Cheronimos istoriją, didžiai sugraudinu- 
sią Sančą, kuriam padarė nepaprastą įspūdį mergelės grožis, šau- 
numas ir ryžtas. 

Tuo tarpu grįžo grobio iškeliavę ginklanešiai, varini dviem rai- 
teliais, dviem pėsčiais maldininkais, karieta su damomis, lydima šešių 
tarnų, pėsčių ir raitų, ir dviem mulų varovais, raitelių pasisamdytais 
kelionei. 

Ginklanešiai apsupo juos iš visų pusių, ir dabar tiek nugalė- 
tieji, tiek nugalėtojai laukė tylėdami, kada prabils didysis Rokė 
Ginartas, ir jis paklausė raitelius, kas tokie esą, kur keliaują ir kiek 
pinigų turį. 

Vienas jųjų atsakė šitaip: 

— Pone, mudu esame ispanų pėstijos kapitonai, mūsų kuopos 
apsistojusios Neapolyje, o mes jojame Barselonon, ten turime sėsti 
į galeras, kurioms įsakyta plaukti Sicilijon. Pinigų per abu sukrapšty- 
tume gal du, gal tris šimtus eskudų, ir todėl jaučiamės turtingi ir 
patenkinti likimu, nes kariai paprastai kenčia tokį skurdą, jog apie 
didesnius turtus nė svajoti negali. 

Rokė paklausė to paties ir abu maldininkus, ir tie atsakė, jog 
ketiną plaukti Romon ir jog abu turį daugių daugiausia šešiasdešimt 
realų. 

Paskum Rokė pasiteiravo, kas važiuojąs karieta, kur keliaująs 
ir kiek pinigų vežąsis. Į tai vienas raitų tarnų atsakė: 

— Karieta važiuoja mano ponia donja Gijomara de Kinjones, 
Neapolio aukščiausiojo teismo pirmininko žmona. o su ja — maža 
dukrytė, kambarinė ir duenja. Lydi jas šeši tarnai, o pinigų jos turi 
šešis šimtus eskudų. 

— Vadinasi, — tarė Rokė Ginartas,— mes jau turime devynis 
šimtus eskudų ir šešiasdešimt realų, o mano vyrų — apie šešiasdešimt. 
Paskaičiuokime, po kiek atiteks kiekvienam, nes iš manęs prastas 
skaičiuotojas. 

Tatai girdėdami, plėšikai vienu balsu suriko: 

— Ilgiausių metų Rokei Ginartui, ir tesprogsta pykčiu galvažu- 
džiai'*?, geidžiantys jam pražūties! 

Kapitonai beregint sugižo, teismo pirmininko žmona nuliūdo, o 
ir maldininkai nė kiek nenudžiugo supratę, jog būsiąs atimtas 
jųjų labas. 

Rokė valandėlę neleido jiems atsikvošėti, bet paskum, nenorėda- 

mas jų ilgiau kamuoti,— o jų veidai sakyte sakė, kad jie kamuo- 
jasi, — atsigręžė į kapitonus ir tarė: 

— Garbieji kapitonai, būkite malonūs ir paskolinkite man šešias- 
dešimt eskudų, o garbiosios pirmininko žmonos paprašysiu aštuonias- 
dešimt, idant mano vyrams būtų atlyginta, nes, kaip žinote, kunigas 
už dyką mišių nelaiko, paskum galėsite ramiai ir netrukdomai ke- 
liauti toliau: aš duosiu apsaugos raštą, kad nieko bloga jums 
nedarytų nė vienas mano būrių, išsisklaidžiusių po šį kraštą, nes aš 
nesu linkęs skriausti karių, taipgi damų, ir juo labiau — kilmingų. 

Kapitonai ilgai ir nuoširdžiai dėkojo Rokei už tai, kad šis taip 
maloniai ir tauriai dovanoja jiems jų pačių pinigus. 

Garbioji donja Gijomara de Kinjones buvo bešokanti iš karie- 
tos išbučiuoti didžiajam Rokei rankų ir kojų, bet jis nieku būdu 
nesutiko, netgi priešingai: pats paprašė atleisti už skriaudą. kurią pa- 
daręs, verčiamas savo nelemto amato. 

Garbioji donja Gijomara įsakė vienam tarnų tuojau pat atskai- 
čiuoti jai priklausomą dalį — aštuoniasdešimt eskudų, o kapitonai 
jau buvo atidavę šešiasdešimt. 

Maldininkai buvo beatsisveikiną su savo skurdžiais skatikais, bet 
Rokė paprašė juos nusiraminti ir, kreipdamasis į saviškius, tarė: 

— Iš šitų pinigų kiekvienas gaus po du eskudus, ir dar atliks 
dvidešimt: dešimt atiduosime maldininkams, o kitus dešimt — šaunia- 
jam šio riterio ginklanešiui. idant blogu žodžiu neminėtų šiandie- 
nos nuotykio. 

Įsakęs paduoti jam rašymo reikmenis, kuriuos visados vežioda- 
vosi su savimi, Rokė parašė apsaugos raštą, kad kitų jo būrių vadai 
neliestų keliauninkų, paskum, atsisveikinęs su belaisviais, leido jiems 
keliauti toliau, o jie negalėjo atsistebėti jo taurumu, šaunia išvaizda 
ir keistu poelgiu, tardami, kad jis panašus veikiau į Aleksandrą Didįjį 
negu į garsųjį plėšiką. 

Vienas ginklanešių tarė savąja mišria gaskonų ir katalonų tarme: 

— Mūsų vadui labiau pritiktų būti vienuoliu nekaip plėšiku. Jei 
ir toliau jisai norės rodyti gerą širdį, tegul švaisto veikiau savo, bet 
ne mūsų labą. 

Nelaimingasis ištarė tuos žodžius ne taip tyliai, kad jų nenugirs- 
tų Rokė,— šis išsitraukė kardą ir, beveik perpus perkirtęs jam gal- 
vą, tarė: 

— Šit kaip aš baudžiu akiplėšas, liežuvio nevaldančius! 

Visi nustėro, ir niekas nedrįso pasakyti nė žodžio: tokioj draus- 
mėj laikė juos vadas. 

Rokė paėjėjo į šalį ir parašė laišką vienam savo bičiuliui barselo- 
niečiui — davė žinią, kad viešįs pas jį garsingasai Don Kichotas 
Lamančietis, tas pats klajojantis riteris, apie kurį tiek daug kalbama, 
ir pridūrė, jog tai pats šauniausias ir protingiausias žmogus, kokių 
tik esama pasaulyje, ir jog po keturių dienų, tai yra per šventąjį 
Joną Krikštytoją, pats pristatysiąs jį Barselonos krantinėn šarvais šar- 
vuotą, raitą ant Rosinanto, o sykiu su juo — jojo ginklanešį Sančą 
Pansą, raitą ant asilo, ir paprašė perspėti savo draugus Njarus, kad 
jų laukianti pramoga; toliau Rokė prisipažino, jog nenorįs suteikti 
malonumo savo priešams Kaldeljams, bet tai, deja, esą neįmanoma, 
nes niekas negalįs likti abejingas Don Kichoto beprotystei ir išmin- 
čiai, taipgi jo ginklanešio Sančo Pansos sąmojui. 

Rokė įdavė šį laišką vienam ginklanešių, ir šis, nusimetęs plė- 
šiko drapanas ir persirengęs laukininku, nusigavo Barselonon ir įteikė 
laišką tam, kam jis buvo siunčiamas. 

APIE TAI, 

KAS NUTIKO DON KICHOTUI [JOJANT Į 
BARSELONA, TAIPGI APIE KITUS DALYKUS, 
NORS PAŽIŪRĖTI IR NELABAI RIMTUS, 
BET NEGINČIJAMAI TIKROVIŠKUS 


Tris dienas ir tris naktis viešėjo Don Kichotas pas Rokę, bet jeigu 
būtų viešėjęs net tris šimtus metų, jam nebūtų pabodę nei stebėti 
plėšikų gyvenimo, nei juo stebėtis. Keldavo iš miego jie vienur, pus- 
ryčiaudavo kitur, tai nežinia ko bėgdavo, tai nežinia ko laukdavo. 
Miegodavo stačiomis, tolydžio nubusdami ir be paliovos klajodami 
iš vienos vietos į kitą. Amžinai siuntinėdavo žvalgus, klausydavo 
slapukų pranešimų, dumdavo arkebuzų dagčius, kad ginkdie ne- 
užgestų,— beje, arkebuzų turėjo ne per daugiausia, nes visi buvo 
apsiginklavę titnaginiais pistoletais. 

Rokė nakvodavo skyrium nuo saviškių, užsislėpęs taip, kad niekas 
negalėtų jo aptikti, nes nuolatiniai Barselonos vicekaraliaus įsakai, 

vis brangiau įkainojantys jo gyvybę, nedavė jam ramybės ir atilsio: 
jis niekuo nesikliovė, amžinai bijojo, kad patys plėšikai jo nenudobtų 
arba neatiduotų į teisingumo rankas: išties apgailėtinas ir varganas 
gyvenimas. 

Galop seniai užžėlusiais keliais, slaptais takais ir šunkeliais Rokė. 
Don Kichotas, Sančas sykiu su šešiais ginklanešiais atsigavo Barse- 
lonon. Krantinėje atsidūrė nakčia prieš pat šventą Joną, ir ten, iš- 
glėbesčiavęs pirma Don Kichotą, paskum Sančą ir įteikęs jam žadė- 
tuosius dešimt eskudų, Rokė atsisveikino, bet prieš tai vieni kitiems 
prikalbėjo begales malonių žodžių ir mandagybių. 

Rokė dingo, o Don Kichotas, nuo žirgo nenusėsdamas, liko be- 
laukiąs aušros, ir šit ilgai netrukus Ryto languos pasirodė skaistūs 
Auroros veidai, džiugindami žolynus ir gėles, bet anaiptol ne žmonių 
klausą; beje, klausą tuoj nudžiugino Ilumzdelių ir būgnų garsai, 
varpelių žvangėjimas ir, ko gero, šauklių riksmai: „Traukitės! Trau- 
kitės! Iš kelio! Iš kelio!“, sparčiai artėjantys nuo miesto pusės. 

Aušra veikiai užleido vietą saulei, ir jos veidas, ne ką didesnis 
už apskritą skydą, ėmė pamažėle kilti viršum horizonto. 

Don Kichotas ir Sančas apsižvalgė ir pirmąsyk gyvenime išvydo 
jūrą. Ji pasirodė jiems bekraštė, nepalyginamai platesnė už Ruideros 
ežerus, regėtus Lamančoje. 

Išvydo jie galeras prieplaukoje: tentai buvo nuleisti. ir vėjas 
plaikstė begales vėliavų ir vėliavėlių, plazdančių ir plevenančių kone 
pačiu vandens paviršiumi; galerose skardeno ragai, trimitai ir lumz- 
deliai, ir tiek čia pat, tiek tolumoj aidėte aidėjo tai švelnūs, tai ka- 
ringi jų garsai. Bet štai sujudo galeros, vagodamos tykius vandenis, 
ir prasidėjo tarytum jūrų mūšis, 0 tuo pačiu metu krante nesuskaitoma 
gausybė prašmatniai apsitaisiusių raitelių, puikiais žirgais atjojusių 
iš miesto, taipgi stojo į panašias grumtynes. 

Galerų kariai atidengė ugnį, kuriai atsakė papliūpos nuo miesto 
sienų ir iš tvirtovės: šiurpulingu griausmu drebino orą sunkioji arti- 
lerija, jai antrino galerų pabūklai. 

Spinduliuojanti jūra, džiūgaujanti žemė, vaiski padangė, retkar- 
čiais temdoma pabūklų dūmų,— visa tai žadino ir kėlė netramdomą 
linksmybę, šuorais užplūstančią širdis. 

Sančui protas nenešė, kaip gali turėti šitiek kojų tie vandenį rai- 
žantys padarai. 

Tuo tarpu džiugiai klykaudami ir karingai rykaudami prašmat- 
nieji raiteliai atlėkė šuoliais ton vieton, kur stovėjo nustėręs ir ap- 

dujęs Don Kichotas, ir vienas jų, tasai, kuriam rašė laišką Rokė, krei- 
pėsi į Don Kichotą ir visa gerkle suriko: 

— Sveikas atvykęs į mūsų miestą, klajojančios riterijos veidrodi, 
švytury, žibury, gaire ir kelrode žvaigžde, nes šių palyginimų, dievaži, 
esi nusipelnęs! Sveikas atvykęs, narsingasai Don Kichote Laman- 
čieti, ne tariamasis, ne menamasis, ne pramanytasis, kurį parodė 
naujai išgalvotoji melaginga istorija, bet tasai tikrasis, teisėtasis ir 
abejonių nekeliantysis, metraštininkų metraštininko Sido Hamado 
ben Inhalio aprašytasis! 

Don Kichotas neatsakė nė žodžio, o ir patys raiteliai nelaukė 
atsako, tik šuoliavo ratu ir mūdravo drauge su kitais, ir Don Kichotas, 
matydamas aplink tokias žirgų lenktynes, kreipėsi į Sančą ir tarė: 

— Šitie riteriai tikriausiai bus mudu pažinę. Kertu lažybų, kad 
jie bus skaitę ne tiktai tikrąją mudviejų istoriją, bet ir tą, kurią nese- 
niai išleido aragonietis. 

Raitelis, ką tik kreipęsis į Don Kichotą, vėl prijojo artyn ir tarė: 

— Garbusai Don Kichote! Dėkitės prie mūsų, jūsų malonybe: 
visi mes — nuolankūs jūsų tarnai ir ištikimi Rokės Ginarto draugai. 

Į tai Don Kichotas jam atsakė: 

— Jei mandagūs poelgiai siejasi vieni su kitais giminystės ryšiais, 
tai jūsų elgsena, garbusai riteri, — didžiojo Rokės mandagaus poelgio 
duktė ar bent jau artima giminaitė. Veskitės mane kur tik pageidau- 
site, nes mano valia — tai jūsų valia, 0 ypačiai tuo atveju, kai galiu 
jums kuo nors pasitarnauti. 

Bajoras atsakė ne ką prastesniais žodžiais, ir, apsupę Don Ki- 
chotą iš visų pusių, grojant lumzdeliams ir dundant būgnams, raite- 
liai nulydėjo jį miestan; jiems įjojant į miestą, sugundyti nelabojo, 
visų nelabų darbų įkvėpėjo, du įžūlūs ir išdykę berniūkščiai,— o 
tokie savo nelabais darbais paprastai pranoksta patį nelabąjį,—, 
prasismelkė pro minią ir, užrietę uodegas palšiui ir Rosinantui, pakišo 
ir įspraudė po gerą kuokštą dagių. 

Pajutę duriant šiuos neįprastus pentinus, vargšai gyvuliai pa- 
spraudė uodegas, bet, skausmui dar labiau pašokus, įniko taip bai- 
singai spardytis, kad galop nubloškė jojikus žemėn. 

Susigėdęs ir užsirūstinęs Don Kichotas kaip galima greičiau iš- 
traukė sultoną savo kuinui iš pauodegės, o Sančas — savo palšiui. 

Don Kichoto palydovai norėjo nubausti akiplėšas berniūkščius, 

čių įkandin. 

Don Kichotas ir Sančas vėl sėdo raiti ir, lydimi tos pačios muzi- 
kos garsų, lygiai taip iškilmingai prijojo savo vedlio namus, didelius 
ir ištaigius, — žodžiu sakant, tokius, kokiuose paprastai gyvena tur- 
tingi bajorai, ir čia mes kuriam laikui su jais atsisveikiname, nes tokia 
Sido Hamado valia. 

KUR PASAKOJAMA APIE UŽKERĖTOSIOS GALVOS 
NUOTYKĮ, TAIPGI APIE KITOKIUS NIEKNIEKIUS, 
KURIŲ NEVALIA NEAPTARTI 


Donas Antonijas Morenas — tuo vardu buvo Don Kichoto šei- 
mininkas,— turtingas ir nekvailas bajoras, mėgo padoriai ir maloniai 
linksmintis ir todėl, pasikvietęs į svečius Don Kichotą, ėmė svarstyti, 
kaip būtų galima iškelti aikštėn jo beprotystę, tačiau tik taip, kad 
nebūtų skriaudos Don Kichotui, nes pokštas, užduodantis kitam 
širdį, — jau nebe pokštas, ir nieko neverta toji pramoga, jeigu nuo 
jos nukenčia artimas. 

Pirmiausia jis pasiūlė Don Kichotui nusivilkti šarvus. o kai tik 
šis liko vien ankšta stirnenos liemenę, jau ne kartą mūsų minėta 
ir aprašyta, išvedė jį į balkoną, žvelgianti į vieną didžiųjų miesto 
gatvių, parodyti suaugusiems ir vaikams, žiopsantiems į jį lyg į kokią 
beždžionę. 

Don Kichotui prieš akis vėl ėmė mūdrauti prašmatnieji raiteliai, 
ir, žiūrėdamas į juos, galėjai pamanyti, kad jie šitaip išsipustė pagerb- 
dami jį, Don Kichotą, o ne šios šventos dienos proga. Tuo tarpu San- 
čas džiūgavo tardamasis dievaižin kaip pakliuvęs lyg į Kamačo ves- 
tuves, lyg į dono Djego Mirandos namus, lyg į kunigaikščio pilį. 

Tą dieną pas doną Antoniją pietavo keletas bičiulių, ir visi jie 
pagarbiai laikėsi su Don Kichotu, elgėsi su juo tarytum su tikru 
klajojančiu riteriu, ir Don Kichotas, pilnas puikybės ir išdidumo, 
stačiai netvėrė džiaugsmu. 

Sančas laidė tokius sąmojus, jog visi šeimynykščiai, taipgi visi 
kiti klausytojai gerte gėrė kiekvieną jo žodį. 

Susėdus prie stalo, donas Antonijas kreipėsi į Sančą ir tarė: 

— (Gerasis Sančai, mes turime žinių, jog tamsta baisiai mėgsti 


421 LXII perskyrimas 


vištieną ir mėsos kukulius ir jog tai, ko pilvas nebepriima, kišies 
užantin juodai dienai '“". 

— Ne, pone, tai netiesa.— atrėmė Sančas, — esu Žmogus valy- 
vas ir anaiptol ne apsirijėlis,— mano ponas Don Kichotas, štai čia sė- 
dintis, puikiai žino, jog kartais mudu abu prastumdavom ištisą savaitę 
misdami saujele gilių arba riešutų. Kas be ko, būna ir taip, jog do- 
vanotam arkliui į dantis nežiūriu, atseit naudojuos proga ir šveičiu, 
kas patiekta. Ir jeigu kas nors tvirtins, kad esu rajūnas ir nevaleika, 
turėkit galvoj, jog tasai žmogus prašovė pro šikšnelę,— galėčiau ir 
kitaip pasakyti, tik nenoriu papiktinti tokios godingos draugijos. 

— Be jokios abejonės, — pareiškė Don Kichotas, — Sančas valgo 
taip saikingai ir valyvai, kad šioji jo dorybė nusipelno įrašoma ir išrai- 
žoma varyje, idant būsimosios kartos per amžių amžius išsaugotų jo- 
sios atminimą. Tiesa, peralkęs jis truputį padaugina: tuokart šutina 
kaip iš badų ištrenktas, net žandai nardosi, bet valyvumo jisai visados 
valyvas, be to, salą bevaldydamas, išmoko labai savitai valgyti — vy- 
nuoges ir granatų sėkleles smeigiasi šakute. 

— Ką? — sušuko donas Antonijas.— Sančas valdė salą? 

— Taip,— atsiliepė Sančas,— ir toji sala vadinosi Dykanija. De- 
šimt dienų valdžiau ją kaip širdis geidžia ir per tą laiką nustojau 
ramybės ir išmokau niekinti visas valdžias, kokių tik esama pasau- 
lyje. Aš pabėgau iš ten, įvirtau į prarają, maniau, kad jau galą gau- 
siu, ir tik per stebuklą išsigelbėjau. 

Don Kichotas kuo smulkiausiai nupasakojo Sančo valdymo isto- 
riją ir savo pasakojimu didžiai pralinksmino klausytojus. 

Nukrausčius stalą, donas Antonijas paėmė Don Kichotą už paran- 
kės ir nusivedė į nuošalų kambarį; vienintelis to kambario papuošalas 
buvo staliukas, pažiūrėti padarytas iš jaspio, su to paties akmens koja, 
o ant staliuko buvo padėta tarytum bronzinė galva, primenanti Romos 
imperatorių biustus. 

Donas Antonijas drauge su Don Kichotu keliskart perėjo kain- 
barį, lenkdamas staliuką, o paskum tarė: 

— Dabar, garbusis Don Kichote, kai esu tikras, jog niekas mūsų 
negirdi ir nesiklauso ir jog durys užrakintos, noriu papasakoti jūsų 
malonybei vieną pačių neįprasčiausių nuotykių, tikriau pasakius, tokį 
retą atvejį, kokį tik įmanu įsivaizduoti, tačiau ta sąlyga, kad visa, ką 
jūsų malonybei pasakysiu, palaidosite giliausiame paslapties kape. 

— Prisiekiu, — atsiliepė Don Kichotas, — ir dėl viso pikta esu pasi- 
rengęs prislėgti tą paslaptį akmenine plokšte, nes jūsų malonybei, 

garbusis done Antonijau (Don Kichotui jau buvo žinomas bajoro 
vardas), pridera žinoti, jog kalbate su žmogumi, kuris klauso ausimis, 
bet nemala liežuviu, ir todėl galite drąsiai manojon širdin išlieti tai, 
ką turite širdyje: būkite ramus, visa tai bus saugoma tylos bedugnėje. 

— Kliaudamasis jūsų žodžiu,— tarė donas Antonijas, — ketinu 
nustebinti jūsų malonybę tuo, ką netrukus pamatysite ir išgirsite, — 
tai truputį palengvins man kančias, kurias kenčiu neturėdamas su 
kuo pasidalyti savo paslaptimis, nes anaiptol ne visais dera pasi- 
tikėti. 

Don Kichotas suglumęs laukė, kuo baigsis visa toji įžanga. 

Tuo tarpu donas Antonijas paėmė jam už rankos, perbraukė 
ja per bronzinę galvą, per staliuką ir jo jaspinę kojelę, o paskum tarė: 

— Štai šitą galvą, garbusis Don Kichote, nuliejo ir padarė vie- 
nas didžiausių pasaulio burtininkų ir žynių, o buvo tai, man regis, 
lenkų kilmės žmogus, mokęsis pas tą patį garsingąjį Eskotilją'““, 
apie kurį pasakojama tiek stebuklų. Minėtasis burtininkas viešėjo 
mano namuose ir už tūkstantį eskudų nuliejo man štai šitą galvą, 
turinčią ypatingą savybę ir galią atsakinėti į visus klausimus, pasako- 
mus jai į ausį. 

Burtininkas braižė rombus, rašė magiškus ženklus, stebėjo žvaigž- 
des, skaičiavo šviesulių išsidėstymo taškus ir galop sukūrė tobulybės 
viršūnę, o tuo galėsite įsitikinti rytoj, bet jokiu būdu ne anksčiau, nes 
šiandien penktadienis, o penktadieniais galva neturi žado. 

Šiuo tarpu jūsų malonybė galėsite iš anksto apgalvoti savo klau- 
simus, 0 aš žinau iš patyrimo, kad ji visados sake tiesą. 

Don Kichotas nusistebėjo tokia galvos ypatybe ir savybe ir neno- 
rėjo tikėti donu Antoniju, bet iki išbandymo buvo belikę tiek mažai 
laiko, kad jis laikė nereikalinga ką nors sakyti šeimininkui, tik pa- 
dėkojo už tai, jog šis atskleidė jam tokią didžią paslaptį. 

Juodu išėjo iš kambario, donas Antonijas užrakino duris, ir jie 
grįžo menėn, kur sėdėjo kiti bajorai. Tuo tarpu Sančas jau buvo 
spėjęs išpasakoti jiems didumą nuotykių ir dalykų, nutikusių jo po- 
nui. 

Tą vakarą šeimininkas pasiūlė Don Kichotui drauge pasijodinėti 
po miestą, tik paprašė nusišarvuoti ir apsitaisyti išeiginiu apdaru — 
duksliu rudos gelumbės apsiautalu, po kuriuo šitokiu metų laiku net 
ledas būtų išprakaitavęs. 

Kad Sančas neitų iš namų, tarnams buvo paliepta prasimanyti 
jam kokių nors pramogų. 


423 LXII perskyrimas 


Don Kichotas sėdo ne ant Rosinanto, bet ant stambaus, praš- 
matniai apdaryto mulo, vangios ir lėtos eigasties. Don Kichotui 
apsivilkus apsiautalu, nemačiomis jam prisegta ant nugaros perga- 
mento lakštas, kuriame didelėmis raidėmis buvo išvedžiota: Štai Don 
Kichotas La:nančietis. 

Jiems jojant gatve, užrašas traukė visų dėmesį. — praeiviai garsiai 
skaitė: „Štai Don Kichotas Lamančietis“, o Don Kichotas be perstojo 
stebėjosi, kad kiekvienas, tik jį pamatęs, atpažįsta ir vadina vardu, ir, 
kreipdamasis į doną Antoniją, jojantį greta, tarė: 

— Didį privalumą turi klajojanti riterija, nes visuos pasaulio kraš- 
tuos teikia garsą ir šlovę tiems, kurie laiko garbe jai priklausyti. Iš 
tikrųjų, jūsų malonybe garbusis done Antonijau, jūs tik pažiūrėkite: 
šiame mieste berniūkščiai, ir tie mane pažįsta, nors kaip gyvi nėra 
manęs matę. 

— Tikrai, garbusis Don Kichote,— pritarė donas Antonijas, — 
kaip ugnies neįmanu nuslėpti arba uždangstyti, taip nuopelnai nega- 
li nežinioje likti, o nuopelnai, kautynių lauke įgyjami, pranoksta ir 
užtemdo visus kitus nuopelnus. 

Atsitiko taip, jog, Don Kichotui, kaip minėta, iškilmingai jojant 
per miestą, vienas kastilas, perskaitęs užrašą ant jo nugaros, suriko 
visa gerkle: 

— Kad tave velniai parautų, Don Kichote Lamančieti! Kaipgi 
čionai atsidanginai nenusibaigęs, — juk šitiek vėzdų iškaršė tau kailį? 
Tu — beprotis, ir jeigu krėstum beprotystes pats vienas, užsidaręs tarp 
keturių savo beprotybės sienų, dar būtų pusė bėdos, tačiau tu geb! 
iš proto išvaryti ir iš vėžių išmušti visus, kas tik su tavimi bendrauja 
ir susiduria, — jei netiki, pasižiūrėk į tuos ponus, kurie tave lydi. Grįžki 
namo, pusgalvi, rūpinkis ūkiu, pačia ir vaikais ir nusikratyk visų tų 
kliedų, kurie tik protą tau drumsčia ir smegenis džiovina. 

— Keliaukite sveikas, žmogau, — tarė donas Antonijas, — ir ne- 
pirškite savo patarimų, jei niekas jų neprašo. Garbusis Don Kichotas 
Lamančietis — blaivaus proto žmogus, o ir mes, jį lydintys, nekvaili. 
Dorybę visados privalu gerbti, nors ir kur su ja susidurtumei. Nešdin- 
kitės po velnių ir nesikiškite kur nereikia. 

— Jūsų malonybė, dievaž, sakot tiesą, — atsiliepė kastilas, — duoti 
šiam žmogėnui kokių nors patarimų — tai nelyginant su sietu vėjus 
gaudyti, bet, šiaip ar taip, man baisiai apmaudu, kad tokį šviesų protą, 
kurį, kaip girdėjau, visame kame rodo tasai pusgalvis, blausia kla- 
jojančios riterijos tamsybė. Ir greičiau išsinešdinsiu po velnių, kaip 

jūsų malonybė man palinkėjot, nei kada nors — jei net gyvenčiau 
ilgiau už patį Matuzalį, — duosiu kam patarimą, kad ir labiausiai 
prašomas. 

Patarimų mėgėjas nuėjo sau; Don Kichotas su palyda nujojo 
toliau, tačiau gatvėje prisigrūdo šitiek berniūkščių ir šiaip Žmonių, 
užrašo primasintų, jog donas Antonijas galop ryžosi jį nuimti, tik 
apsimetė, kad nuima kažin ką kita. 

Atėjo vakaras, visi grįžo namo, tuo tarpu ten jau vyko pokylis: 
mat dono Antonijo žmona, linksma, žavi, nekvaila kilminga dama, 
susikvietė savo drauges pagerbti svečio ir pasimėgauti lig tol neregė- 
tomis jo beprotystėmis. 

Prisirinko draugių, ir po prašmatnios vakarienės, apie dešimtą 
valandą, prasidėjo šokiai. 

Tarp tų damų pasitaikė dvi šelmės ir išdaigininkės: nenusiženg- 
damos padorumui, jos gana nevaržomai paleido vaizduotę ir prasima- 
nė smagių, bet nepiktų pokštų. 

Ir štai tos damos įniko taip uoliai šokdinti Don Kichotą, jog išse- 
kino jam ne tik kūniškas, bet ir dvasines jėgas. 

Gražu buvo pažiūrėti į Don Kichotą, aukštą, ištįsusį, sudžiūvu- 
Sį, pergeltusį, ankštu apdaru, nerangų ir anaiptol ne paslankų! Da- 
mos lyg slapčiomis gundė jį, o jisai taipgi lyg slapčiomis stengėsi jas 
atstumti, tačiau, matydamas, kad gundymas darosi vis grasesnis. jis 
garsiai suriko: 

— Fugite, partes adversae!* Duokite man ramybę, nedorosios 
mintys! Te kiti numaldo jūsų potroškius, ponios, nes manųjų potroškių 
valdovė neprilygstamoji Dulsinėja Tobosietė reikalauja, kad jokie 
kiti potroškiai, išskyrus josios, nepavergtų manęs ir neparklupdytų. 

Sulig tais žodžiais, vos gyvas likęs po tokios šokių mankštos, it 
sudaužytas susmuko ant aslos vidury menės. 

Donas Antonijas paliepė nunešti jį lovon, ir Sančas vienas pir- 
mųjų prišoko jo kelti. 

— Ir kuriems galams, pone šeimininke, jums reikėjo šitaip nusi- 
šokti? — sušuko jis.— Nejaugi jūs manot, jog visiems narsuoliams 
privalu smagiai šokti, o visiems klajojantiems riteriams — kulnus 
raityti? Jei išties šitaip manot, tai labai klystat: esama vyrų, kuriems 
lengviau nudobti milžiną nekaip suktis su dama. Šit jei prireiktų jums 
sušokti tryptinį, gražiausiai jus pavaduočiau, nes čia jau niekas manęs 
nepralenktų, bet ponų šokiai ne mano nosiai. 


* Šalin, nelabiėji! (Lot.) 

Šitokiomis ir panašiomis kalbomis Sančas prijuokino ir svečius, 
ir šeimininkus; paskum jis paguldė poną į patalą ir šiltai apklostė, kad 
sykiu su prakaitu išeitų ir bešokant prisimetusi negalia. 

Rytojaus dieną donas Antonijas tarė reikalinga išbandyti užkerė- 
tąją galvą ir drauge su Don Kichotu, Sanču, dviem savo bičiuliais 
ir dviem damomis, per šokius nukamavusiomis Don Kichotą ir pas- 
kiau likusiomis nakvoti pas dono Antonijo žmoną, užsirakino kamba- 
ryje, kur buvo laikoma galva. 

Papasakojęs apie jos savybes ir paprašęs saugoti paslaptį, jis 
pareiškė, jog šiandien pirmąsyk ryžęsis išmėginti užkerėtosios galvos 
sugebėjimus. Be dviejų dono Antonijo bičiulių, niekas daugiau ne- 
žinojo tų kerų mįslės, ir jei donas Antonijas nebūtų iš anksto jiems 
visko atskleidęs, jie būtų nustebę kaip ir visi kiti, nes antraip nė būti 
negalėjo: taip sumaniai ir nagingai ji buvo padaryta! 

Pirmas prie galvos ausies prisikišo patsai donas Antonijas ir pa- 
klausė tyliu, bet visiems girdimu balsu: 

— Meldžiu tave, galva, vardan tavy slypinčios galios: sakyki, 
kokios mintys dabar mane kamuoja? 

Ir galva neprasižiodama atsakė jam tokiu skambiu ir aiškiu balsu, 
jog visi išgirdo kiekvieną žodį: 

— Minčių aš nespėju. 

Tatai išgirdę, visi nustėro, juo labiau kad visame kambaryje, taipgi 
prie staliuko su užkerėtąja galva nebuvo nė gyvos dvasios, kuri būtų 
galėjusi vietoj galvos atsakyti. 

— Keliese šičia mes esame? — vėl paklausė donas Antonijas. 

Ir jam buvo atsakyta tuo pačiu aiškiu ir romiu balsu: 

— Čia esi tu, tavo žmona, du tavo bičiuliai, dvi josios draugės, 
taipgi garsingasai riteris, vardu Don Kichotas Lamančietis, ir jo ginkla- 
nešys, kuris vadinasi Sanču Pansa. 

Ir vėl visi didžiai nustebo; ir visiems nejučia plaukai pasišiaušė 
iš baimės. 

Ir, pasitraukęs į šalį nuo galvos, donas Antonijas tarė: 

— Dabar man aišku, jog neapgavo manęs žmogus, pardavęs tave, 
galva išmintingoji, galva kalbioji, galva atsakančioji, galva įstabioji! 
Tegu prieina kas nors kitas ir klausia ką tinkamas. 

Kadangi moterys paprastai būna nekantrios ir smalsios. prie gal- 
vos pirmoji prisiartino viena dono Antonijo žmonos bičiulė ir pa- 
klausė šit ko: 

— Sakyki, galva, ką turėčiau daryti, kad tapčiau gražuolė? 

Jai buvo atsakyta: 

— Būki labai dora. 

— Daugiau neturiu ko klausti, — tarė klausėja. 

Paskum priėjo kita bičiulė ir tarė: 

— Norėčiau sužinoti, galva, ar vyras tikrai mane myli. 

Ir jai atsakyta: 

— Įsidėmėki, kaip jis elgiasi su tavimi, ir tuomet pati suprasi. 

Ištekėjusioji moteris pasitraukė nuo galvos ir tarė: 

— Kad gautum šitokį atsaką, nevertėjo nė klausti: ir šiaip jau 
aišku, jog iš žmogaus elgesio galima spręsti apie jo jausmus. 

Priėjo vienas dono Antonijo bičiulis ir paklausė: 

— Kas aš esu? 

Ir jam buvo atsakyta: 

— Pats žinai. 

— Ne to aš tave klausiu, — tarė bajoras.— Pasakyki man, ar tu 
mane pažįsti. 

— Taip, pažįstu, — jam atsakyta, — esi donas Pedras Norisas. 

— Daugiau iš tavęs man nieko nereikia, gana ir to, kad pati- 
kėčiau, jog tu, galva, žinai viską. 

Kai tik jis pasitraukė į šalį, priėjo kitas dono Antonijo bičiu- 
lis ir paklausė: 

— Sakyki, galva, ko labiausiai trokšta mano vyresnysis sūnus, 
viso mano turto paveldėtojas? 

— Aš jau sakiau, — atsiliepė galva, — jog troškimų nespėju, bet, 
šiaip ar taip, galiu tau pasakyti, kad tavo sūnus trokšta tave palaidoti. 

— Tikrai, — pritarė bajoras, — pataikei kaip pirštu į akį. 

Ir daugiau nieko neklausinėjo. Paskum priėjo dono Antonijo 
žmona ir tarė: 

— Nebežinau, galva, ko tave klausti. Tik štai norėčiau sužino- 
ti, ar ilgai džiaugsiuosi savo mielojo vyro draugija. 

Jai atsakyta: 

— Ilgai, nes gera sveikata ir saikingas gyvenimo būdas žada 
jam ilgą amžių, kurį diduma susitrumpina nesaikingumu. 

Tada priėjo Don Kichotas ir paklausė: 

— Sakyki man tu, į visus klausimus atsakančioji: būta ar sap- 
nuota visa tai, kas, kaip tvirtinu, man nutiko Montesino oloje? Ar 
duos naudos tie kirčiai, kuriuos įkirs sau mano ginklanešys Sančas? 
Ar išties bus atkerėta Dulsinėja? 

— Apie olą kalbėti ne taip jau paprasta, — atsakyta jam,— būta 

visko: ir to, ir to. Sančas įkirs sau, kiek priklauso, bet ne vienu matu; 
Dulsinėja išsivaduos nuo kerų deramu laiku. 

— Daugiau nieko nenoriu žinoti, — tarė Don Kichotas.— Kai tik 
pamatysiu Dulsinėją atkerėtą, jausiuos ūmai iškilęs į tokias laimės 
aukštybes, apie kokias galėčiau nebent svajoti. 

Paskutinis klausėjas buvo Sančas, o jis paklausė šit ko: 

— Sakyk, galva, ar gausiu aš dar sykį valdžią? Ar nusikratysiu 
kada nors ginklanešystės nepriteklių? Ar susitiksiu vėl su pačia ir 
vaikučiais? 

Į tai jam buvo atsakyta: 

— Valdžią gausi namuose, ir jeigu pargrįši namo, vėl susitiksi 
su pačia ir vaikučiais, o kai mesi tarnybą, ir ginklanešiu nebebūusi. 

— Va, dailiausia! — sušuko Sančas.— Dievaž, ir aš pats būčiau 
mokėjęs šitaip sau atsakyti. Ir boba žino, kodėl ožys pieno neduoda. 

— Stuobry! — tarė Don Kichotas.— Kokio gi atsakymo tu pagel- 
dautumei? Bene tau negana, kad galva neišsisukinėdama atsako į 
visus tavo klausimus? 

— Aišku, kad gana,— atitarė Sančas, — bet aš norėčiau, kad ji 
kalbėtų suprantamiau ir plačiau. 

Tuo ir pasibaigė klausimai ir atsakymai, bet anaiptol nenuslūgo 
nuostaba, perėmusi visus susirinkusius, išskyrus abu dono Antonijo 
bičiulius, visa ką Žžinojusius... 

Beje, Sidas Hamadas ben Inhalis laikė reikalinga tuojau pat 
viską paaiškinti, kad žmonės netraukytų pečiais ir nemanytų, jog toje 
galvoje slypinti kokia nepaprastai mįslinga burtų galia. Ir todėl pa- 
reiškia, kad, sykį Madride pamatęs vieno raižytojo padarytą galvą, 
donas Antonijas Morenas lygiai tokią pat pasidirbdino namie, idant 
turėtų sau pramogą ir dingstį neišmanėliams stebinti, o padaryta ji 
buvo šitaip: 

Staliuko viršus buvo medinis, tik išpaišytas ir išmargintas taip, kad 
atrodė lyg iš jaspio, taipgi ir koja su keturiomis erelio letenomis apa- 
čioje, idant staliukas nesvyruotų. 

Bronzos spalvos galva, panaši į Romos imperatorių biustus, buvo 
tuščiavidurė — kaip ir staliuko lenta, į kurią galva buvo taip gražiai 
įtaisyta, kad galėjai pamanyti, jog ji suaugusi su medžiu. 

Staliuko koja, taipgi tuščiavidurė, tarytum atstojo galvai krūtinę 
ir kaklą ir per grindis siekėsi su apatiniu kambariu. 

Per visą tą kiaurymę — staliuko lentos ir kojos angą, kalbamo 


Antra dalis 428 


biusto krūtinę ir kaklą, — ėjo skardinė tūta, taip meistriškai įtverta, 
kad niekas negalėjo jos pastebėti. 

Apatiniame kambaryje sėdėjo žmogus ir, lūpomis prisikišęs prie 
tūtos, atsakinėjo į klausimus, o balsas sklido aukštyn ir žemyn tuo gar- 
siakalbiu, ir kiekvienas žodis skambėjo aiškiai ir suprantamai, — tad 
įminti gudrybės buvo neįmanoma. 

Atsakinėjo dono Antonijo sūnėnas, sumanus ir buklaus proto stu- 
dentas: dėdės perspėtas, kokių tądien kambaryje būsią svečių, jis 
kaip niekur nieko greitai ir teisingai atsakydavo į pirmąjį klausimą. 
Į visus kitus atsakydavo ant nuomonės, o kad buvo buklus, niekad 
nesuklupdavo. 

Ir dar Sidas Hamadas ben Inhalis prideda, jog tasai stebuklingas 
įrengimas veikęs dešimt ar dvylika dienų, tačiau vėliau po miestą 
pasklidęs gandas, jog donas Antonijas namie turįs užkerėtą galvą, 
gebančią atsakyti į bet kokį klausimą, ir, bijodamas, kad žinia galinti 
pasiekti amžinai budrius mūsų tikėjimo sargus, donas Antonijas pats 
pranešęs viską garbiesiems inkvizitoriams, o tie paliepę galvą su- 
daužyti ir pramogas nutraukti, idant nesukiltų prieš jį nemokšiškos 
prastuomenės rūstybė. 

Šiaip ar taip, Don Kichotas ir Sančas Pansa ir toliau laikė tą 
galvą užkerėta, gebančia atsakinėti į klausimus, — beje, atsakymai 
į juos labiau patenkino Don Kichorą negu Sančą. 

Norėdama įsiteikti donui Antonijui, taipgi pamaloninti Don Ki- 
chotą ir duoti jam dingstį papaikioti, miesto bajorija nutarė po savai- 
tės surengti turnyrą, bet, deja, jam nebuvo lemta įvykti, ir apie tai 
bus kalbama vėliau. 

Don Kichotas užsimanė pasivaikščioti po miestą pėsčias ir be jo- 
kių iškilmių: mat bijojo, kad jeigu josiąs raitas, vėl pulsią vaikytis 
berniūkščiai, — ir todėl išėjo pasivaikščioti sykiu su Sanču, lydimas 
dviejų tarnų, dono Antonijo jam priskirtų. 

Taip jau atsitiko, kad, eidamas viena gatve, Don Kichotas kilste- 
lėjo akis ir viršum namo durų pamatė iškabą, kurioje didelėmis 
raidėmis buvo išvedžiota: Čia spausdinamos knygos, ir didžiai tuo 
apsidžiaugė, nes ligi tol dar niekad nebuvo matęs spaustuvės, ir pa- 
noro apžiūrėti, kas ten daroma. 

Įėjo vidun su visa palyda ir pamatė, jog vienur spausdinama, ki- 
tur taisoma, čia renkama, ten perrenkama, — žodžiu, prieš akis jam 
atsivėrė vaizdas, įprastas didelėse spaustuvėse. 

Žengęs prie vienos spaudmenų kasos, Don Kichotas paklausė, 

kas čia daroma. Darbininkai jam paaiškino; jis nusistebėjo ir patraukė 
toliau. 

Paskum jis priėjo prie kito rinkėjo ir paklausė, ką šis veikiąs. Rin- 
kėjas jam atsakė: 

— Pone, štai šitas bajoras, — ir parodė į gana dailaus gymio, 
malonios ir orios išvaizdos vyriškį, — išvertė itališką knygą į mūsų 
kalbą, ir dabar aš ją renku spausdinti. 

— Kaip vadinasi toji knyga? — pasiteiravo Don Kichotas. 

Vertėjas į tai atsakė: 

— Pone, itališkai toji knyga vadinasi Le bagatelle. 

— O ką turėtų reikšti Le bagatelle mūsiškai? — paklausė Don 
Kichotas. 

— Išvertus į ispanų kalbą,— paaiškino vertėjas, — Le bagatelle 
reiškia niekučiai, bet nors antraštė ir kukli, knygoje esama ir slypi 
daug labai gerų ir svarbių dalykų. 

— Aš truputį moku itališkai, — tarė Don Kichotas, — ir galiu pa- 
sigirti, jog sugebėčiau padainuoti vieną kitą Ariosto stansą. Bet sakyki- 
te, jūsų malonybe garbusis pone (klausiu to ne todėl, kad norėčiau 
patikrinti jūsų žinias, o stačiai iš smalsumo), ar šiame veikale pasitaikė 
bent kartą žodis pignatta? 

— Taip, ir ne kartą, — atsakė vertėjas. 

— Ir kaipgi jūsų malonybė verčiate jį ispanų kalbon? — pa- 
klausė Don Kichotas. 

— O kaipgi turėčiau jį versti, jeigu ne puodu? — atsiliepė ver- 
tėjas. 

— Po galais! — sušuko Don Kichotas.— Jūsų malonybė labai 
gerai išmanote italų kalbą. Kertu iš kažin ko, jog ten, kur itališkai 
sakoma piace, jūsų malonybė rašote patinka, žodį piū verčiate žodžiu 
daugiau, su — viršuje, giù — apačioje. 

— Žinoma, taip ir verčiu, — atsakė vertėjas, — juk tai tiesioginiai 
atitikmenys mūsų kalba. 

— Galiu prisiekti, — tarė Don Kichotas,— kad jūsų malonybė 
nesate pagarsėjęs pasaulyje, nes pasaulis spiriasi žūtbūt neatlyginti 
didiems talentams už jų pagirtiną triūsą. Kiek gabumų šitaip pražu- 
dyta! Kiek talentų smilksta nežinioje! Kiek dorybių paniekta! 

Bet, šiaip ar taip, esu tos nuomonės, jog vertimas iš vienos kalbos 
į kitą, jeigu tai ne vertimas iš graikų arba lotynų kalbų, visų kalbų 
karalienių, — tai nelyginant flamandų kilimo išvirkščioji pusė: figū- 
ros, kas be ko, matyti, tačiau gausybė gijų gožia jų apribus, nebėra nei 

ryškumo, nei tų spalvų, kuriomis gėrimės žiūrėdami iš gerosios pusės; 
be to, verčiant iš lengvų kalbų, neprireikia nei išmonės, nei žodingu- 
mo. kaip neprireikia to nei perrašinėtojui, nei nurašinėtojui. 

Aš anaiptol nesakau, jog manytis vertimu nepagirtina: esti amatų 
kur kas menkesnių, ir vis dėlto mes jais nesibodime, nors jie ir duo- 
da mažiau naudos. 

Išimtį padaryčiau dviem garsingiems vertėjams: daktarui Kristo- 
baliui de Figeroa su jo „Ištikimuoju piemeniu“ ir donui Chuanui de 
Chauregiui su jo „Aminta“'** — taip palaimingai pateiktais veikalais, 
kad nejučia kyla klausimas: katras čia originalas, o katras vertimas. 

Bet sakykite, jūsų malonybe: ar šią knygą leidžiate savo lėšomis, 
ar pardavėte kokiam knygų prekijui? 

— Aš spausdinu ją savo lėšomis, — atsakė vertėjas, — ir tikiuosi 
uždirbti mažų mažiausiai tūkstantį dukatų vien šiuo pirmuoju leidi- 
mu, o išeis ji dviem tūkstančiais egzempliorių ir bus akimoju iš- 
parduota po šešis realus kiekviena. 

— Labai jau tiksliai jūsų malonybė apskaičiavote! — tarė Don 
Kichotas.— Iš karto matyti, kad nieko neišmanote apie leidėjų klastas 
ir vylius, nežinote, kaip jie veikia susimokę. Paminėsite mano žodį: 
kai užsiversite ant pečių tuos du tūkstančius knygų, toji našta jus 
siaubingai prislėgs, juo labiau jeigu jūsų knyga truputį ydinga ir visiš- 
kai neįdomi. 

— Tai ką gi? — atrėmė vertėjas. — Gal siūlote atiduoti ją leidė- 
jui, kad jis nusipirktų teisę ją spausdinti už tris maravedžius ir dar 
tartųsi padaręs man malonę? Aš spausdinu savo knygas ne šlovės 
vaikydamasis, nes ir šiaip jau esu pagarsėjęs pasaulyje savo veika- 
lais,— man reikia naudos, nes šlovė be naudcs neverta nė sudilusio 
skatiko. 

— Dieve duok laimės jūsų malonybei, — tarė Don Kichotas. 

Jis priėjo prie kitos spaudmenų kasos ir, pastebėjęs ten taisant 
knygą, antrašte „Sielos šviesa“ 'Š?, tarė: 

— Nors panašaus turinio knygų jau nemažai išleista, pravartu 
leisti jų kaip galima daugiau, nes daug nusidėjėlių žemėje ir daug 
šviesos reikia gausybei patamsiais klaidžiojančių. 

Jis nuėjo toliau ir pastebėjo taisant dar vieną knygą, o pasitei- 
ravęs josios pavadinimo, gavo atsaką, jog tai „Išmoningojo bajoro 
Don Kichoto Lamančiečio“ antra dalis, surašyta tokio autoriaus, gy- 
venančio Tordesiljuje. 

— Esu girdėjęs apie šią knygą, — tarė Don Kichotas.— Atvirai 

ir nuoširdžiai kalbant, maniau, kad ji jau seniai sudeginta, o jos pe- 
lenai paleisti pavėjui, — nieko kita šitokia begėdiška knyga nenusipel- 
no, bet, kaip sakoma, sulauks kiaulė švento Martyno'““... Pramany- 
tos istorijos tik tuomet esti geros ir įdomios, kai turi ką bendra su tiesa 
ar bent jau panašios į tiesą, o pasakojimai apie tikrus įvykius esti 
tuo įdomesni, kuo jie tikroviškesni. 

Ir sulig tais žodžiais, kiek apmaudaudamas, Don Kichotas išėjo 
iš spaustuvės. 

Tą pačią dieną donas Antonijas susimanė Don Kichotui aprodyti 
galeras prieplaukoje, ir tuo didžiai apsidžiaugė Sančas, kaip gyvas 
jų neregėjęs. 

Donas Antonijas perspėjo komandorą, jog vakare ketinąs atsilan- 
kyti su savo svečiu — garsinguoju Don Kichotu Lamančiečiu, o ko- 
mandoras, kaip ir visas miestas, jau buvo šį tą apie jį girdėjęs. Ir 
tai, kas Don Kichotui nutiko galerose, papasakosime kitame persky- 
rime. 


LXIII PERSKYRIMAS 


APIE TAI, 
KOKIA NELAIMĖ IŠTIKO SANČĄ PANSĄ, 
LANKANTIS GALEROSE, 
IR APIE NEPAPRASTĄ ŽAVIOSIOS MAURĖS 
NUOTYKĮ 


Ilgai svarstė Don Kichotas užkerėtosios galvos atsakymą, tačiau 
nė tokios minties neturėjo, kad tai galinti būti apgavystė: visos jo 
mintys krypo į tvirtą, jo įsitikinimu, galvos pažadą, jog Dulsinėja 
būsianti atkerėta. Be perstojo perkratinėjo jis tas mintis ir džiaugėsi 
pats vienas tikėdamasis, jog veikiai išsipildysiančios jo viltys; o San- 
čas, nors ir pasibodėjęs valdymu, kaip jau minėta, vis dėlto svajojo 
iš naujo gauti valdžią ir turėti balsą: tokia nedalia ištinka kiekvieną, 
kas paragavo valdžios, kad ir juokais duotos. 

Taigi tą vakarą namų šeimininkas donas Antonijas ir du jo bi- 
čiuliai drauge su Don Kichotu ir Sanču patraukė į galeras. 

Vos tiktai krante pasirodė tokios dvi įžymybės kaip Don Kichotas 
ir Sančas, komandoras, gavęs žinią, jog svečiai laimingai atvyko, 
davė ženklą, ir visose galerose buvo nuleisti tentai ir sutūtavo 
lumzdeliai. 

Į vandenį beregint nusliuogė valtis, nuklota prabangiais kilimais 
ir apdėta raudono aksomo pagalvėlėmis, ir kai tik Don Kichotas įkėlė 
jon koją, komandoro galeroje driokstelėjo denio pabūklas, ir tuoj su- 
griaudėjo šūviai kitose galerose, o kai Don Kichotas ėmė kopti de- 
šiniojo borto garbės trapu, visa įgula pasveikino jį triskart suuūkda- 
ma, kaip paprastai sveikinami aukštos kilmės svečiai. 

Vadas (taip vadinsime komandorą, kilusį iš kilmingų Valensijos 
bajorų giminės) padavė ranką Don Kichotui ir, jį apkabindamas, tarė: 

— Šią dieną aš paženklinsiu baltu akmeniu, idant įsiminčiau, 
jog tai viena laimingiausių mano gyvenimo dienų, kada išvydau 
garbųjį Don Kichotą Lamančietį, visų klajojančių riterių narsybės 
paveikslą ir pavyzdį. 

Nepaprastai džiaugdamasis tokiu šlovingu sutikimu, Don Kichotas 
atsakė į tai panašiais, ne mažiau mandagiais žodžiais. 

Visi nuėjo prašmatniai aptaisytan galeros paskuigalin ir susėdo 
ant suolų palei bortus. Deniu perėjo irklininkų vyresnysis ir, švil- 
puku davęs ženklą, paliepė įgulai nusirengti iki juosmens, ir jo įsaky- 
mas buvo akimoju įvykdytas. 

Išvydęs tiek pusnuogių vyrų, Sančas apstulbo ir suvis nustėro, 
kai, jam bežiūrint, taip mikliai išsitempė tentas, jog atrodė, kad visi 
velniai šoko jūreiviams į pagalbą; tačiau tai buvo tik menkas niekis 
palyginti su tuo, ką toliau papasakosime. 

Sančas sėdėjo ant virdies prie dešiniojo borto, greta pirmojo 
irklininko, ir staiga tas irklininkas, iš anksto pamokytas, ką turė- 
siąs daryti, stvėrė jį ir iškėlė, tuo tarpu visa įgula jau stovėjo pasiren- 
gusi ir laukė, ir štai vargšas Sančas nulėkė per rankas išilgai deši- 
niojo borto, ir dar tokiu greičiu, kad akyse aptemo, ir jis, be abejo, 
tarė sau, jog velniai nešą jį pasigriebę, o irklininkai svaidė jį iš rankų 
į rankas, kol vargšelis praskriejo išilgai abiejų bortų ir galop vėl atsi- 
dūrė paskuigalyje. 

Bėdžius jautėsi kaip sudaužytas, vos gaudė kvapą, sruvo prakai- 
tu ir niekaip negalėjo suvokti, kas jam nutiko. 


Matydamas Sančą skriejant be sparnų, Don Kichotas paklausė 
vadą, ar šitokias apeigas įprasta rengti visiems, kas pirmąsyk pakliū- 
vąs į galeras: girdi, jei įprasta, jisai nė neketinąs laikytis to papročio 
ir negeidaująs šitaip mankštintis, o jeigu kas išdrįsiąs jį stverti ir svai- 
dyti, prisiekiąs Dievu, jog tam žmogui gyvastį atimsiąs. 

Tai tardamas, jis pašoko ir išsitraukė kardą. 

Tą pačią akimirką nusileido tentas ir, siaubingai griaudėdamas, 
ant denio driokstelėjo stiebo skersinis. 

Sančui pasivaideno, jog tai dangaus skliautai griūva ir virsta jam 
stačiai ant galvos; jis susirietė iš baimės ir įsikniaubė į kelius. 

Beje, ir Don Kichotui pristigo drąsos: jis taipgi krūptelėjo, susi- 
gūžė ir truputį pabalo. 

Įgula iškėlė skersinį lygiai taip greitai ir griausmingai, kaip buvo 
nuleidusi, ir visa tai buvo atlikta be žodžių, lyg jūreiviai būtų netekę 
ir žado, ir amo. 

Vyresnysis davė ženklą pakelti inkarą, o paskum, išpuolęs vidurin 
denio lyg su bizūnu, lyg su botagu rankoje, įniko čaižyti irklinin- 
kams per pečius, ir galera pamažėle ėmė tolti nuo kranto. 

Vos išvydęs švytuojant šitiek raudonų kojų (mat jomis palaikė 
irklus), Sančas sau vienas tarė: 

— Šit kur patys tikrieji burtai, jų nė nepalyginsi su tais, apie 
kuriuos šneka mano ponas. Ir kuo gi tie nelaimingieji nusikalto, 
kad šitaip čaižomi? Ir kaipgi tasai vienas vienintelis žmogus. kuris 
čia vaikščioja švilpaudamas, išdrįsta čaižyti tokią gausybę vyrų? Man 
regis, čia, o ne kur kitur, pats tikrasis pragaras ar bent jau skaistykla. 

Pastebėjęs, kaip įdėmiai Sančas seka visa tai, kas aplink dedasi, 
Don Kichotas jam tarė: 

— Ak bičiuli Sančai! Kaip greitai ir lengvai galėtumei tamsta, 
jei tik panorėtumei, nusirengti ligi juosmens, atsisėsti tarp šitų ponų 
ir galop padėti Dulsinėjai nusikratyti kerų! Aplink šitiek skausmo ir 
kančių, jog tamstai nebūtų labai sunku ištverti, juo labiau kad, gali- 
mas daiktas, kiekvieną kirtį, įkrėstą tokia tvirta ranka, išmintingasis 
Merlenas paskaitys už dešimtį iš tų, kuriuos dar turi sau įkrėsti. 

Vadas buvo beklausiąs, apie kokius kirčius čia kalbama ir ko- 
kių kerų reikią nusikratyti tai Dulsinėjai, bet tuo metu vienas jūreivis 
suriko: 

— Iš Monžuiko!'“' duoda ženklą, kad vakarų pusėje netoli kranto 
pasirodė irklinis laivas! 

Tatai išgirdęs, vadas išbėgo į vidurį denio ir suriko: 

— Ei vyrai, žiūrėkite, kad nepaspruktų! Matyt, sargyba iš bokšto 
mums praneša apie kokią nors Alžyro korsarų brigantiną. 

Prie vado galeros tuoj priplaukė kitos trys sužinoti, koks bū- 
siąs įsakymas. 

Vadas paliepė dviem galeroms pasukti į jūrą, o trečiajai drauge 
su juo laikytis arčiau kranto, — šitaip laivas nuo jų nepaspruksiąs. 

Vyrai užgulė irklus, ir galeros nuskriejo lyg ant sparnų. 

Galeros, pasukusios į jūrą, daugmaž už dviejų mylių pastebėjo 
laivą, iš akies sprendžiant, lyg dvidešimt aštuonių, lyg trisdešimties 
irklų varomą, — kaip vėliau paaiškėjo, taip ir buvo; vos pastebėjęs 
galeras, laivas išvystė greitį, į kurį dėjo visas viltis, ketindamas ir 
tikėdamasis pabėgti. 

Tačiau tai jam nepavyko, nes komandoro galera buvo vienas grei- 
čiausių laivų, kada nors vagojusių jūras, ir ėmė taip sparčiai vytis 
brigantiną, jog korsarai suprato, kad pabėgti neįmanoma, ir tuomet, 
idant mūsų galerų vadas dar labiau neužsirūstintų, arajisas įsakė 
sudėti irklus ir pasiduoti. | 


Tačiau likimo buvo kitaip lemta: vos tik komandoro galera pri- 
plaukė taip arti brigantinos, jog ten tikriausiai buvo girdėti mūsų 
jūreivių riksmai: „Pasiduokit!“, du /forakiai, kitaip sakant, du gir- 
ti turkai, su kitais dvylika tautiečių plaukią brigantina, iššovė iš muš- 
kietų ir vietoje nukovė du mūsų karius, stovinčius denio pirma- 
galyje. 

Tatai matydamas, komandoras prisiekė, jog nepaliksiąs nė vieno 
gyvo iš tų, kuriuos sučiupsiąs brigantinoje, ir įnirtingai puolė priešo 
laivą, bet tam pavyko pasprukti, prasliuogiant po puolančios gale- 
ros irklais. 

Galera paplaukė gerą galą į priekį. 

Korsarai galop susivokė žuvę: kai tik galera pasuko atgal, jie 
vėl užgulė irklus ir, iškėlę burę, bandė pabėgti, bet šis apsukrumas 
nė kiek jiems nepadėjo, o įžūlumas tik pakenkė, nes, paplaukusi gerą 
pusmylį, komandoro galera iš naujo prisivijo brigantiną ir, irklais 
ją sustabdžiusi, visą įgulą paėmė nelaisvėn gyvą. 

Tuo tarpu priplaukė kitos dvi galeros, o paskum visos keturios 
grįžo su grobiu į uostą, kur jų laukė nesuskaitoma žmonių minia, 
trokšdama pamatyti, kas jų paimta nelaisvėn. 

Netoli kranto komandoras įsakė nuleisti inkarą ir tuomet paste- 
bėjo, kad prieplaukoje stovi patsai karaliaus vietininkas, miesto val- 
dovas. Komandoras įsakė nusiųsti vietininkui valtį, pakelti stiebo 
skersinį ir nedelsiant pakarti ant jo arajisą ir kitus turkus, o buvo 
jų trisdešimt šeši vyrai, visi kaip vienas žaliūkai, didžia dalimi — 
muškietininkai. 

Komandoras paklausė, kas iš jų esąs arajisas, ir vienas belais- 
vis (kaip vėliau paaiškėjo — atskalūnas ispanas) ispaniškai atsakė: 

— Pone. štai šitas jaunikaitis, stovintis prieš jus, — mūsų ara- 
Jisas. 

Ir parodė į vieną dailiausių ir stotingiausių jaunikaičių, kokį tik 
žmogaus vaizduotė gali nupiešti. Iš pažiūros buvo jam daugių dau- 
giausia dvidešimt. 

Komandoras jį paklausė: 

— Sakyki man, neprotingas šunie, kas tave paskatino žudyti mano 
karius, nors matei, jog pasprukti tau nepavyks? Ar šitaip dera pa- 
gerbti komandoro galerą? O gal tu nesuvoki, jog nutrūktgalviška drą- 
sa — tai ne narsybė? Žmogui, žengiančiam į pražūtį, privalu būti 
narsiam, bet anaiptol ne beatodairiškam. 

Arajisas buvo beatsakąs, bet komandoras neturėjo laiko klausy- 
ti — šoko pasitikti vietininko, kuris, lydimas kelių SE ir kelių miesto 
žmonių. jau kopė galeron. 

— Medžioklė pasisekė, garbusis komandore! — tarė vietininkas. 

— Nepaprastai pasisekė, — atsiliepė komandoras, — jūsų šviesybė 
tuojau tuo įsitikinsite matydamas ant stiebo iškarstytą grobį. 

— Už ką gi? — pasiteiravo vietininkas. 

— Už tai, — atsakė komandoras, — kad, nusižengdami visiems 
įstatymams, karo taisyklėms ir papročiams, jie nukovė man du geriau- 
sius karius, ir aš prisiekiau pakarti visus, kuriuos paimsiu nelaisvėn, 
o pirmiausia — tą jaunikaitį, brigantinos arajisą. 

Ir parodė į jaunikaitį, kuris surištomis rankomis ir su virve ant 
kaklo laukė mirties. 

Vietininkas pažvelgė į jaunikaitį, ir šis pasirodė jam toks dailus, 
toks stotingas ir toks nuolankus, kad tasai grožis buvo jam tarytum 
geriausias rekomendacinis laiškas, ir todėl vietininkui kilo noras 
išgelbėti jaunikaitį nuo mirties, ir jis paklausė: 

— Sakyki man, arajise, kokios tautybės esi: turkas, mauras, o 
gal atskalūnas? 

Jaunikaitis atsakė jam taipgi Ispaniškai: 

— Aš nei turkas, nei mauras, nei atskalūnas. 

— Tai kas gi tu? — pasiteiravo vietininkas. 

— Esu krikščionė,— atsakė jaunikaitis. 

— Krikščionė, o vilki tokiu drabužiu ir dar vadovauji laivui? 
Galima tik stebėtis, bet patikėti sunku. 

— Atidėkite mirties bausmę, garbieji ponai, — tarė jaunikaitis.— 
ne kažin ką prarasite atitolinę keršto valandą, iki papasakosiu jums 
savo gyvenimo istoriją. 

Kuri širdis, kad ir kokia kieta ji būtų, nesuminkštėtų sulig tais 
žodžiais, bent jau teikdamasi išklausyti liūdnąjį ir sielvartingąjį 
jaunikaitį? 

Komandoras sutiko išklausyti jo istoriją, bet pridūrė, kad jis nesiti- 
kėtų dovanojamas už tokį akivaizdų nusikaltimą. 

Išprašęs leidimą, jaunikaitis pradėjo tokiais žodžiais: 

— Kilimo esu iš tos veikiau nelaimingos nei išmanios genties, 
kurią paskutiniu metu tolydžio užlieja negandų vilnys: kitaip sakant, 
tėvai mano — moriskai. Kai mums stojo sunkus laikai, dėdė ir teta 
išsivežė mane Berberijon, nors aš nesilioviau tvirtinusi, kad esu krikš- 
čionė, nes iš tiesų esu krikščionė, ir ne tariama ir apsimetėlė, bet 
tikra ir nuoširdi katalikė. Veltui kartojau aš tą tiesą Žmonėms, apsiė- 
musiems rūpintis mūsų vargingąja kelione tremtin,— mano dėdė ir te- 
ta, ir tie nenorėjo manimi tikėti: jie manė, jog aš tyčia meluoju ir 
išsigalvoju, kad likčiau gimtinėje; ir jie išsivežė mane prievarta, anaip- 
tol ne gera valia. 

Mano motina buvo krikščionė, o ir tėvas, blaivaus proto žmogus, — 
taipgi tikras krikščionis. Drauge su motinos pienu įgėriau krikš- 
čionių tikėjimą, buvau dorai auklėjama, nei žodžiais, nei elgesiu, man 
regis, nė iš tolo neatrodžiau moriskė. 

Diena dienon puoselėdama šias dorybes (nes šias savybes laikau 
dorybėmis), tolydžio gražėjau,— beje, nesu tokia jau tikra dėl savo 
grožio, — ir nors gyvenau labai prižiūrima ir saugoma nuo svetimų 
akių, šiaip ar taip, matyt, ne per griežčiausiai, nes ištaikė progą mane 
pastebėti toksai jaunikaitis, vardu donas Gasparas Gregorijas, mūsų 
kaimyno vyresnysis sūnus ir tiesioginis įpėdinis. 

Kaip jis mane pamatė, apie ką mudu kalbėjomės, kaip jis pametė 
galvą ir kaip aš neišsaugojau proto, — apie tai būtų per ilgai pasa- 
koti, juo labiau -dabar, kai, baimės gniaužiama širdimi, laukiu, kada 
grasioji kilpa užverš man gerklę, ir todėl pasakysiu tik tiek, jog donas 
Gregorijas pasisiūlė lydėti mane į tremtį. 

Puikiai mokėdamas arabiškai, jisai įsimaišė tarp moriskų, kilu- 
sių iš kitų sodžių, o kelionėje susidraugavo su mano dėde ir teta, su 
kuriais aš važiavau viena, nes tėvas, buklus ir blaivaus proto žmogus, 
vos nugirdęs apie pirmąjį įsaką, pasmerkusį mus tremčiai, išvyko 
iš sodžiaus ir iškeliavo ieškoti mums prieglobsčio kitose karalystėse. 

Vienoje vietoje, tik man vienai žinomoje, jis užkasė ir paslėpė 
daug perlų ir brangakmenių, taipgi pinigų — auksinių krusadų ir 
dublonų. 

Tėvas prigrėsė mane nieku būdu neliesti lobio netgi tuo atveju, 
Jeigu, jam dar nespėjus grįžti, mums teksią išvykti tremtin. Aš tesėjau 
duotą žodį ir, kaip minėjau, drauge su dėde ir teta, taipgi su kitais 
giminėmis ir artimaisiais iškeliavau Berberijon, o ten mes apsistojome 
Alžyre, žodžiu sakant, tikrame pragare. 

Alžyro karalius nugirdo apie mano grožį, taipgi gandas apie mano 
turtus pasiekė jo klausą, ir tai iš dalies išėjo man į naudą. Jis pasi- 
kvietė mane į rūmus, iškamantinėjo, iš kokio Ispanijos krašto esu 
kilusi, taipgi kiek pinigų ir kokių brangakmenių atsivežusi. 

Aš nurodžiau jam gimtąjį sodžių, pasisakiau, jog ten esą užkasti 
pinigai ir brangakmeniai, bet aš galinti lengvai juos atgauti, jei tik 
pati jų nuvyksianti. Visa tai pasakiau vildamasi, kad aptemdys jam 
protą veikiau gobšumas nekaip manasis grožis. 

Šitaip mudviem besišnekant, jis gavo žinią, kad su manimi atke- 
liavęs jaunikaitis, toks išlakus ir žavus, kokį tik įmanu įsivaizduoti. 
Tuoj susivokiau, jog turimas galvoje donas Gasparas Gregorijas, savo 
grožiu pranokstąs didžiausius gražuolius. 

Sutrikau pagalvojusi, koks pavojus gresia donui Gregorijui, nes 
tie barbarai turkai dailų berniuką ar jaunikaitį brangina ir vertina 
labiau už bet kurią moterį, nors ir kokia gražuolė ji būtų. 

Karalius tuoj panoro jį pamatyti ir įsakė atvesti, o mane paklausė, 
ar tiesa tai, kas sakoma apie tą jaunikaitį. 

Tuomet aš, tarytum Apvaizdos apšviesta, pripažinau, jog visa tai 
tiesa, bet aš turinti perspėti karalių, kad mano palydovas — anaiptol 
ne vyriškis, o tokia pat moteris kaip ir aš, ir kad aš meldžianti karalių 
leisti man aprengti ją moters drabužiais, idant josios grožis sušvistų 
visa pilnatve ir idant ji pati galėtų kuo mažiau varžydamasi stoti prieš 
jo akis. 

Karalius maloniai atsisveikino su manimi ir pažadėjo kitąsyk ap- 
tarti, kaip aš galėsianti nuvykti Ispanijon ir išsikasti paslėptą lobį. 

Pasikalbėjau su donu Gasparu, perspėjau, kaip jam pavojinga 
vaikščioti vyrišku apdaru, perrengiau jį maure ir tą patį vakarą nu- 
vedžiau pas karalių, o šis, jį išvydęs, susižavėjo ir panūdo mergelę 
pasilaikyti sau ir vėliau padovanoti sultonui. O kad apsaugotų nuo 
pavojaus, kuris galėtų jai grėsti, jei įkurdintų ją savo seralyje kartu 
su žmonomis, ir kad jam pačiam nekeltų pagundos, įsakė apgyven- 
dinti viename rūme sykiu su kilmingomis maurėmis, idant ją globotų 
ir prižiūrėtų, ir jo įsakymas buvo tuoj įvykdytas. 

Lai tie, kurie žino, ką reiškia išsiskyrimas su mylimuoju, spren- 
džia, ką mudu tuomet patyrėme (mat neslėpsiu, kad jį myliu). 

Karalius ten pat parikiavo, kad būčiau nugabenta Ispanijon štai 
šita brigantina ir kad lydėtų mane du grynakraujai turkai — tie pa- 
tys, kurie nukovė jūsų karius. 

Drauge su manimi taipgi išplaukė štai šitas atskalūnas ispanas 
(ir mergelė parodė į belaisvį, visų pirmiausia komandoro užkalbin- 
tą),— tikrai žinau, kad jis — krikščionis, tik bijo išsiduoti, ir kad 
ketina pasilikti Ispanijoj, o Berberijon grįžti nė nemano. Visi kiti, 
maurai ir turkai, paprasti irklininkai, ir tiek. 

Tuodu turkai, gobšūs ir įžūlūs, nepaisė įsakymo, vos pasiekus 
Ispanijos krantus, nedelsiant išlaipinti mudu, mane ir atskalūną, 
persirengusius krikščionių apdaru, kuriuo buvome iš anksto apsirū- 
pinę,— jie susimanė pirmiausia apžvalgyti pakrantę ir, progai pasitai- 
kius, prisiplėšti grobio, nes bijojo iškart mus išsodinti, kad mudu, ko- 
kios nelaimės ištikti, nepraneštume valdžiai, jog netoliese plaukiojanti 
brigantina, ir kad jų nepaimtų nelaisvėn galeros, saugančios pakrantes. 

Vakar vakare mes pastebėjome šį uostą, bet nesusivokėme, jog 
patys buvome jūsų keturių galerų pastebėti, o toliau nutiko visa tai, 
ką savo akimis matėte. 

Žodžiu tariant, donas Gregorijas, moterim persirengęs, dabar gy- 
vena tarp moterų, tolydžio rizikuodamas gyvybe, o aš štai stoviu suriš- 
tomis rankomis laukdama arba, tiesą pasakius, bijodama tos akimir- 
kos, kada atsisveikinsiu su gyvenimu, nors juo jau bodžiuosi. 

Štai ir visa, ponai, mano liūdna istorija, lygiai tiek tikra, kiek ne- 
laiminga. Meldžiu jus tik vienos malonės: leiskite man numirti krikščio- 
niškai, nes, kaip jau sakiau, aš niekuo nekalta, jeigu kuo nusikalto jums 
mano gentainiai. 

Ji nutilo, ir akis jai užtvindė gailios ašaros, savo ruožtu išspau- 
dusios ne vieną ašarą visiems klausytojams. 

Nė žodžio netardamas, karaliaus vietininkas, švelnios ir jautrios 
širdies žmogus, priėjo artyn ir pats atrišo virvę, veržiančią 
rankas Žžaviajai maurei. 

Tuo tarpu, kai maurė krikščionė pasakojo savo negirdėtą istoriją, 
akių nuo jos nenuleido vienas senas maldininkas, drauge su karaliaus 
vietininku įlipęs į galerą, ir vos tik maurė baigė savo pasakojimą, jis 
puolė jai prie kojų, apkabino jas ir, tolydžio kūkčiodamas ir dūsau- 
damas, prabilo tokiais žodžiais: 

— O Ana Felisa, nelaimingoji mano dukra! Aš tavo tėvas Rikotė, 

grįžau tavęs, nes nebegaliu be tavęs gyventi: be tavęs esu kaip dvasia 
be vietos. 

Sulig tais žodžiais Sančas išplėtė akis ir pakėlė galvą (mat, panari- 
nęs ją, mąstė apie savo nedalingą iškylą), pažvelgęs į maldininką, paži- 
no tą patį Rikotę, kurį buvo susitikęs aną dieną, kai atsisakė valdžios, 
ir įsitikino, jog maurė tikrai jo dukra, o šioji, išlaisvinta nuo pančių, 
globstė tėvą, ir jųdviejų ašaros liejosi išvien; pagaliau Rikotė prabilo 
kreipdamasis į komandorą ir karaliaus vietininką: 

— Ponai, tai mano dukra, kurios pikta dalia neatliepia josios 
vardo. Vardu ji Ana Felisa'“?, pavarde — Rikotė, ir garsi jinai tiek 
savo grožiu, tiek mano turtais. Aš išvykau iš tėvynės svečiose šalyse 
savo šeimai ieškoti prieglobsčio ir pastogės ir, suradęs ją Vokietijoje, 
drauge su keliais vokiečiais, maldininku pasidengęs, grįžau dukros 
ir didžių lobių, kuriuos šičia palikau užkasęs. Dukros neradau, bet 
radau lobius ir gabenuosi juos su savimi, o štai dabar, neįprastai su- 
siklosčius aplinkybėms, kaip jūs matėte, susiradau ir patį bran- 
giausią lobį — savo mylimąją dukrą. 

Jeigu mūsų menka kaltė, taipgi dukros ir mano ašaros, prasismelkę 
pro jūsų teisingumo šarvą, gali sugraudinti jūsų širdį, būkite mums 
gailestingas, nes niekados į jus nesikėsinome ir nieku būdu nesidėjome 
prie tų užmačių, kurias puoselėjo mūsų gentainiai, teisėtai ištremti 
iš karalystės. 

Tuomet įsiterpė Sančas: 

— Aš gerai pažįstu Rikotę ir galiu patvirtinti, jog Ana Felisa 
tikrai jo dukra, o ko jisai klajojo ir kokių ketinimų turėjo, blogų 
ar gerų,— to nežinau, o ir Žinot nenoriu. 

Šis neįprastas nutikimas visus didžiai nustebino, o komandoras 
tarė: 

— Šiaip sakysi ar taip, bet jūsų ašaros neleis man tesėti savo 
žodžio. Gyvenkite, žavioji Ana Felisa, tiek, kiek Dievo lemta, o įžūlūs ir 
akiplėšos nusikaltėliai lai gauna pelnytą bausmę. 

Ir paliepė nedelsiant ant stiebo skersinio pakarti abu turkus, nu- 
šovusius jo karius, tačiau karaliaus vietininkas ryžtingai už juos užsi- 
stojo — girdi, jie tai padarę veikiau beprotybės nei narsos vedami. 

Komandoras mielai nusileido karaliaus vietininko prašomas, nes 
keršyti malonu tik ant karštų dantų. 

Paskum imta svarstyti, kaip išgelbėti doną Gasparą Gregoriją 
iš gresiančio pavojaus. Rikotė pasisiūlė duoti išpirkos mažų mažiausiai 
du tūkstančius dukatų — tiek perlais, tiek brangakmeniais. 

Prigalvota visokiausių dalykų, bet geriausią išeitį sugalvojo jau 
minėtasis atskalūnas ispanas, nedidele, kad ir dvylikairkle galera, 
varoma irklininkų krikščionių, siūlydamas nuplaukti Alžyran: jis 
žinąs, kur, kaip ir kada įmanu ir dera išsilaipinti, taipgi žinąs, kur esąs 
rūmas, kame įkalintas donas Gasparas. 

Ir komandoras, ir karaliaus vietininkas suabejojo, ar būsią teisinga 
pasikliauti atskalūnu ir patikėti jo žiniai krikščionis, kurie turėsią 
irkluoti, tačiau Ana Felisa apsiėmė už jį laiduoti, o josios tėvas Rikotė 
pasisiūlė išpirkti krikščionis, jeigu jie pakliūsią nelaisvėn. 

Visiems pritarus šiam sumanymu:, karaliaus vietininkas paliko 
galerą, donas Antonijas Morenas pasikvietė į svečius maurę ir josios 
tėvą, o vietininkas, prieš palikdamas galerą, paprašė doną Antoniją 
priimti juos kuo gražiausiai ir pavaišinti pagal išgales: jis pats siūląs 
pasinaudoti visa kuo, ką turįs namuose, idant svečiams nieko ne- 
trūktų.— taip sugraudino ir palenkė jo širdį Anos Felisos grožis. 

KUR PASAKOJAMA APIE NUOTYKIĮ, 
UŽDAVUSĮ DON KICHOTUI DAUGIAU SKAUSMO 
NEI VISI KITI, LIGI TOLEI NUTIKUSIEJI 


Dono Antonijo Moreno žmona, kaip pasakojama istorijoje, didžiai 
apsidžiaugė Ana Felisa. Labai maloniai priėmė viešnią, nes šioji 
beregint ją sužavėjo tiek grožybe, tiek išmintimi (mat maurė buvo 
dosniai apdovanota ir viena, ir kita), o paskum, lyg varpams sugaudus, 
į dono Antonijo namus plūstelėjo miesto žmonės pasigrožėti atvykėle. 

Don Kichotas pareiškė donui Antonijui, kad dono Gregorijo iš- 
laisvinimo planas, jo supratimu, nevykęs: jis esąs ne tik nepatogus, 
bet ir pavojingas, o todėl būsią protingiausia Berberijon nusiųsti jį, 
Don Kichotą, apsišarvavusį nuo kojų iki galvos ir raitą ant žirgo, — 
nepaisydamas viso mauryno, jisai išvaduosiąs doną Gregoriją. kaip 
donas Gaiferas kitados išvadavęs savo žmoną Melisendrą. 

— Turėkit galvoj, jūsų malonybe,— įsiterpė Sančas, išgirdęs šį 
sumanymą, — kad garbusis donas Gaiferas išvadavo pačią sausumoj 
ir sausuma parsigabeno ją Prancūzijon, o štai mes, jeigu mums ir pasi- 
sektų išvaduoti doną Gregoriją, nesugebėsim parsigabenti jo Ispanijon, 
nes kelią mums atitveria jūra. 

— Kol žmogus gyvas, išeitį visados suras,— atrėmė Don Kicho- 
tas.— Prie kranto priplauks laivas, ir mes įsilaipinsime, nors ir visas 
pasaulis stengtųsi mums sutrukdyti. 

— Jūsų malonybė mokat labai gražiai šnekėti, ir viskas jums 
atrodo lengva, — tarė Sančas, — bepigu sakyti, bet sunkiau padaryti, — 
šiaip ar taip, aš dedu viltis į atskalūną: man regis, tai doras ir atlapos 
širdies vyras. 

Donas Antonijas pareiškė, kad jeigu atskalūnui nepasiseksią, jisai 
pasirūpinsiąs Berberijon nusiųsti Don Kichotą. 

Po dviejų dienų atskalūnas išplaukė greitu dvylikairkliu laivu 
su narsinga įgula, o dar po dviejų dienų Levanto link pasuko gale- 
ros, — prieš išplaukdamas, komandoras kreipėsi į karaliaus vietinin- 
ką maloniai teiktis duoti jam žinią tuo atveju, jeigu būsiąs išvaduo- 
tas donas Gregorijas, taipgi apie Anos Felisos likimą. 

Karaliaus vietininkas pažadėjo išpildyti jo pageidavimą. 

„„Vieną rytą, apsišarvavęs nuo kojų iki galvos (mat mėgo kar- 
toti, jog šarvai — jo apdaras, o grumtynės — atilsis saldus, ir todėl 
dieną naktį jais vilkėdavo), Don Kichotas išjojo pasijodinėti pajūriu 
ir staiga išvydo priešais atjojant riterį, kaip ir jis šarvais šarvuotą ir 
pasimovusį skydą su skaistaus mėnulio atvaizdu; sustojęs per tokį at- 
stumą, kad būtų aiškiai girdėti jo balsas, riteris kreipėsi į Don Kichotą 
tokiais žodžiais: 

— Šlovingasai ir niekados deramai neišliaupsintasai riteri Don 
Kichote Lamančieti! Aš esu tasai pats Baltojo Mėnulio riteris, kurio 
nepranokstamieji žygdarbiai tikriausiai tebėra gyvi tavo atmintyje. 
Aš atvykau susiremti su tavimi ir išmėginti tavųjų rankų galios, idant 
pripažintumei ir patvirtintumei, jog manoji dama, nors ir kas ji bū- 
tų, nepalyginamai gražesnė už tavąją Dulsinėją Tobosietę, ir jeigu 
tu tiesiai ir atvirai pripažinsi šią tiesą, apsaugosi save nuo žūties, O 
mane — nuo triūso, kurio turėsiu imtis stodamas su tavimi į žūtbūti- 
nę kovą. 

Jeigu tu sutiksi grumtis ir aš tave įveiksiu, pareikalausiu iš tavęs 
tik viena, kad sudėtumei ginklus ir, paliovęs ieškoti nuotykių, grįŽ- 
tumei namo ir vieneriems metams nusišalintumei nuo pasaulio, gyven- 
tumei neprisiliesdamas kalavijo ir mėgautumeis taikia ramybe ir palai- 
mingu atilsiu, nes to reikalauja tavo ūkio gerovė ir sielos išganymas. 

O jeigu tu mane įveiksi, tuo atveju turėsi valią nukirsti man gal- 
vą, mano šarvai ir žirgas atiteks tau kaip grobis, ir manųjų žygdarbių 
šlovė pagausins tavąją šlovę. 

Apsvarstyki, kas tau geriau tinka, ir tuojau atsakyki, nes esu pasi- 
ryžęs šiandien pat šį užmojį atlikti. 

Don Kichotą nustebino ir pritrenkė tiek Baltojo Mėnulio riterio 
puikybė, tiek iškvietimo dvikovon priežastis, ir jis rūsčiai, bet šalto 
kraujo neprarasdamas, atsakė: 

— Baltojo Mėnulio riteri, ligi šiolei dar nesu nieko girdėjęs apie 
jūsų žygdarbius! Aš priversiu jus prisiekti, kad niekados nesate regė- 
Jęs šviesiausiosios Dulsinėjos; esu tikras, kad jei būtute ją regėjęs, ne- 
būtute panūdęs manęs kviesti dvikovon, nes, išvydęs ją, būtute įsitiki- 
nęs, jog nebuvo ir negalėjo būti pasaulyje gražuolės, prilygstančios 
Dulsinėjai Tobosietei. 

Todėl nekaltinsiu jūsų meluojant, tik pasakysiu, jog klystate, o 
jūsų kvietimą dvikovon minėtomis sąlygomis priimu ir siūlau susi- 
grumti nedelsiant ir nelaukiant kitos dienos, bet aš nepageidauju, 
kad jūsų žygdarbių šlovė pagausintų manąją, nes man neaišku, kokie 
tie žygdarbiai ir kaip jie pelnyti, — man gana ir savųjų, nors ir kokie 
jie būtų. 

Taigi pasirinkite vietą kovos lauke, kokios tik širdis geidžia, aš 
pasirinksiu sau, o ten žiūrėsime, ką Dievas duos. 

Žmonės mieste jau buvo pastebėję Baltojo Mėnulio riterį ir pra- 
nešė karaliaus vietininkui matę jį kalbantis su Don Kichotu La- 
mančiečiu. 

Manydamas, jog tai būsiąs koks naujas nuotykis, dono Antonijo 
Moreno ar kurio kito Barselonos bajoro sugalvotas, karaliaus vie- 
tininkas nujojo pakrantėn, lydimas dono Antonijo ir gausaus būrio 
kitų bajorų, ir atsidūrė ten kaip tik tuo metu, kai Don Kichotas jau 
suko Rosinantą, kad įsibėgėjęs galėtų pulti priešininką. 

Išvydęs, jog riteriai tuoj stos į grumtynes, karaliaus vietininkas 
nujojo į vidurį ir paklausė, kokia dingstimi juodu ketiną taip neti- 
kėtai susiremti. 

Baltojo Mėnulio riteris atsakė, kad jie nesutarę, katra dama 
gražiausia pasaulyje, ir, keliais žodžiais atkartojęs, ką jam pareiškė 
Don Kichotas, išdėstė abiejų pusių priimtąsias sąlygas. 

Karaliaus vietininkas prijojo prie dono Antonijo ir tyliai paklausė, 
ar jis pažįstąs Baltojo Mėnulio riterį ir ar čia nenorima pasijuokti 
iš Don Kichoto. 

Donas Antonijas atsakė, jog riterio nepažįstąs, taipgi nežinąs, 
ar juokais, ar rimtai šis kviečiąs dvikovon Don Kichotą. 

Išgirdęs dono Antonijo atsakymą, karaliaus vietininkas sutriko 

ir sudvejojo: leisti ar užginti dvikovą, bet, negalėdamas patikėti, jog 
tai ne pokštas, pajojėjo į šalį ir tarė: 

— Garbieji riteriai, jeigu nėra kitos išeities, kaip tik pripažinti 
priešininko teisybę arba žūti, ir jeigu garbusis Don Kichotas laikosi 
savo nuomonės, o jo malonybė Baltojo Mėnulio riteris — savo, tai 
Dieve jums padėk! 

Baltojo Mėnulio riteris mandagiai ir iškalbiai padėkojo karaliaus 
Kichotas, o paskum, visa širdimi paprašęs Viešpaties, taipgi Dulsinė- 
jos užtarimo, kaip tat paprastai darydavo prieš kiekvieną mūšį, dar 
truputį pajojėjo atgalios, nes pastebėjo, kad ir priešininkas daro 
tą patį. 

Nelaukdami trimito garso arba kokio kito karinio ženklo pulti, 
abu riteriai sykiu paleido žirgus šuoliais, bet Baltojo Mėnulio riterio 
žirgas pasirodė besąs eiklesnis ir spėjo nubėgti du trečdalius kelio, ir 
tuomet, nepaliesdamas priešininko ietimi, kurią tarytum tyčia iškėlė 
aukštyn, Baltojo Mėnulio riteris taip įnirtingai užlėkė ant Don Ki- 
choto, jog šis kartu su Rosinantu baisingai bloškėsi žemėn. 

Riteris akimoju atsidūrė šalia Don Kichoto ir, įrėmęs ietį jam 
į antveidį, tarė: 

— Esate nugalėtas, riteri, ir žūsite, jeigu atsisakysite laikytis 
dvikovos sąlygų. 

Pritrenktas ir apdujęs, nekeldamas antveidžio, Don Kichotas at- 
siliepė silpnu ir dusliu balsu, lyg aidinčiu iš kapo: 

— Dulsinėja Tobosietė — gražiausia pasaulio moteris, o aš — vi- 
sų šios žemės riterių nedalingiausias, ir būtų netauru, jei, silpnas 
pasirodęs, šios tiesos atsižadėčiau. Smeiki ietį, riteri, ir atimki man 
gyvastį, nes šlovę jau atėmei. 

— Jokiu būdu, — atsakė Baltojo Mėnulio riteris.— Lai skamba 
pasauly neliesta garbiosios Dulsinėjos Tobosietės grožio šlovė, o man 
bus gana ir to, jeigu didysis Don Kichotas pasižadės savo dvare pra- 
leisti vienerius metus arba tiek laiko, kiek jam nurodysiu, kaip mud- 
viejų buvo sutarta prieš pat dvikovą. 

Tatai girdėjo karaliaus vietininkas, donas Antonijas ir dauge- 
lis kitų, ten susirinkusių, taipgi jie girdėjo Don Kichotą atsakant, 
kad, būdamas sąžiningas ir tikras riteris, esąs pasirengęs visa kita 
įvykdyti, jeigu tai nepakenksią Dulsinėjos geram vardui. 

Išklausęs šį pareiškimą, Baltojo Mėnulio riteris pasuko žirgą 

ir, pagarbiai nusilenkęs karaliaus vietininkui, smagia risčia nujojo į 
miestą. 

"Karaliaus vietininkas paprašė doną Antoniją pasekti riterį ir žut- 
būtinai susižinoti, kas jisai toks esąs. 

Keli vyrai pakėlė Don Kichotą nuo žemės, atvožė antveidį, ir ta- 
da visi pamatė, koks jis perblyškęs ir prakaitu aptekęs. 

Rosinantas vis dar tysojo paslikas ir nepajėgė nė krustelėti iš 
vietos. 

Sančas, liūdnas ir nusiminęs, nebežinojo nei ką sakyti, nei ką 
daryti. Jam buvo toks jausmas, jog visa tai jis sapnuoja, jog visa 
toji velniava — piktųjų burtininkų darbas. Jam matant, ponas prisipa- 
žino nugalėtas ir davė žodį ištisus metus neimti ginklo į rankas. 
Atrodė jam, kad jau gęsta Don Kichoto žygdarbių šlovė ir kad visos 
j0 viltys, ne per seniausiai pono pažadų atgaivintos, sklaidosi it vėjo 
blaškomi dūmai. Jam baugėjosi, ar tik nebūsiąs apraišęs Rosinantas, 
ar tik jo šeimininkas, galvon trenktas, nebusiąs atėjęs į protą, nors, 
antra vertus, tai būtų buvusi nemenka laimė. 

Galop karaliaus vietininko atsiųsdintais neštuvais Don Kichotas 
buvo pargabentas į miestą. o įkandin parjojo ir pats vietininkas, ge- 
namas noro sužinoti, kas toksai esąs Baltojo Mėnulio riteris, šitaip 
negailestingai susidorojęs su Don Kichotu. 

KUR DĖSTOMA, KAS TOKSAI ESĄS BALTOJO 
MĖNULIO RITERIS, KAIP BUVĘS IŠVADUOTAS 
DONAS GREGORIJAS, TAIPGI KITI NUTIKIMAI 


Donas Antonijas Morenas nusekė paskui Baltojo Mėnulio riterį, 
o drauge sekė jį ar veikiau persekiojo visas būrys berniūkščių, kol 
galop anas įsmuko į vieną miesto viešbučių. Trokšdamas su juo susi- 
pažinti, vidun įėjo ir donas Antonijas. 

Riterį pasitiko ginklanešys, padėjo nusišarvuoti; riteris nuėjo į me- 
nę, o įkandin — donas Antonijas, kuriam dilgėte dilgėjo sužinoti, 
kas tai per Žmogus. 

Matydamas, jog bajoras neatstoja, Baltojo Mėnulio riteris kreipėsi 
į Jį tokiais žodžiais: 

— Suprantu, pone, kad jūs atėjote sužinoti, kas aš esu, o kadangi 
man nėra ko slėptis, tuo tarpu, kol tarnas nuvelka man šarvus, pa- 
pasakosiu jums visą tiėsą. 

Tad žinokite, pone, jog esu aš bakalauras Samsonas Karaskas, 
kilęs iš to paties bažnytkaimio kaip ir Don Kichotas Lamančietis, 
kurio beprotybė ir paikiojimas kelia užuojautą visiems mums, jo pa- 
žįstamiems, ir vienas tų, kurie labiausiai jį užjaučia, esu aš. Būda- 
mas tikras, kad jo sveikatos laidas — ramybė, taipgi grįžimas namo, 
gimtinėn, aš sugalvojau, kaip būtų patogiausia grąžinti jį namo. 

Ir štai prieš tris mėnesius, persirengęs klajojančiu riteriu ir pasi- 
vadinęs Veidrodžių riteriu, prisivijau jį ketindamas iškviesti dviko- 
von ir nugalėti, tik jokiu būdu nenuskausti, bet iš pradžių norėjau 
pasiūlyti tokias sąlygas, kad nugalėtasis pasiduotų nugalėtojo malo- 
nei, 0 pareikalauti rengiausi (mat jau iš anksto laikiau jį nugalėtu), 
idant pargrįžtų gimtinėn ir vienerius metus kojos iš ten nekeltų, — 
tikėjausi, jog per tą laiką ateisiąs į protą. 

Tačiau likimas kitaip parikiavo: ne aš jį, o jis mane nugalėjo 
ir išmušė iš balno, ir šitaip mano sumanymas sužlugo. 

Jis nujojo toliau, o aš, nugalėtas, sugėdintas ir smarkiai susitren- 
kęs, — beje, tas kritimas nuo arklio galėjo man ir blogiau baig- 
tis, — grįžau nieko nepešęs, bet anaiptol nepraradau noro dar sykį 
su juo susitikti ir jį nugalėti, kaip, jums matant, šiandien man pa- 
vyko padaryti. 

Ir kadangi jis griežtai laikosi klajojančios riterijos nuostatų, ne- 
abejoju, jog tikrai tesės man duotąjį žodį. 

Tai va, pone, kaip viskas nutiko, ir daugiau neturiu ko pridurti. 
Tik meldžiu jus neišduoti manęs ir nesakyti Don Kichotui, kas aš 
esu, kitaip nueis perniek mano geri ketinimai ir nebeatgaus proto 
žmogus, gebantis taip išmintingai samprotauti, kai tik jam iš galvos išsi- 
vadėja visi tie riteriniai kliedai. 

— O pone! — sušuko donas Antonijas.— Atleisk jums, Viešpatie, 
už tai, jog darote tokią skriaudą Žmonijai, stengdamasis atvesti į 
protą įdomiausią pasaulio beprot}! Argi nesuprantate, pone, kad 
nauda, kurią duotų Don Kichoto sveikas protas, niekados neprilygtų 
malonumo, jo paikysčių teikiamo? 

Beje, man regis, nors ir kaip jūs gudrautute, pone bakalaure, 
nieku būdu neįstengsite atvesti į protą tokio nepataisomo bepro- 
čio, ir jei nebijočiau nusižengti artimo meilei, pasakyčiau, kad ver- 
čiau tegu Don Kichotas niekados nepasveiksta, nes, jam atsipeikė- 

jus, prarastume progą mėgautis ne tik jo, bet ir jo ginklanešio Sančo 
Pansos šmaikščiais sąmojais, kurių kiekvienas galėtų pralinksminti 
netgi patį liūdesį. Šiaip ar taip, aš tylėsiu ir nieko nesakysiu Don 
Kichotui,— pažiūrėsiu, ar pasitvirtins mano spėjimas, jog visos jūsų 
pastangos, pone Karaskai, nueis perniek. 

Bakalauras atsakė, kad jo reikalai, be jokios abejonės, krypstą 
į gerąją pusę ir kad, jo manymu, viskas pasibaigsią laimingai. 

Donas Antonijas pareiškė, jog visados pasirengęs jam patarnau- 
ti, ir atsisveikino, o Samsonas Karaskas paliepė sukrauti savo šarvus 
ant mulo ir, ilgai nedelsdamas, tuo pačiu žirgu, kuriuo raitas stojo dvi- 
kovon, išjojo iš miesto ir grįžo gimtinėn, — beje, kelionėje jam ne- 
nutiko nieko tokio, ką derėtų paminėti šioje tikroje ir neprama- 
nytoje istorijoje. 

Donas Antonijas išdėstė karaliaus vietininkui viską, ką jam pasa- 
kojo Karaskas, bet vietininkas nelabai tuo apsidžiaugė — jo manymu, 
Don Kichotui grįžus namo, nustosią pramogos visi tie, kurie būtų 
galėję savo akimis pamatyti jo paikiojimą. 

Ištisą savaitę išgulėjo Don Kichotas lovoje paslikas, liūdnas, 
susimąstęs, niūriai nusiteikęs, ir visas tas dienas jam nedavė ramybės 
mintys apie nelemtąją dvikovą, pasibaigusią jo pralaimėjimu: 

Sančas guodė jį kaip įmanydamas ir, be kita ko, pasakė: 

— Nenuleiskit nosies, viešpatie mano, stenkitės pasitaisyti nuotai- 
ką ir dėkoti Dievui, kad, žemėn liuobęsis, nė vieno šonkaulio nesu- 
silaužėt. Ir nepamirškit, jog norint čia išbėgsi, kitur vargas atsitū- 
pęs tavęs lauks, o kaip pasidėsi, taip atrasi; tai va, spjaukit į barzdą 
visiems daktarams, nes tokiam ligoniui kaip jūsų malonybė joks 
daktaras nepadės. 

Grįžkim verčiau namo ir liaukimės ieškoję nuotykių nežinomuose 
kraštuose ir svetimose padangėse. Ir apskritai, jei gerai viską pasver- 
sim, pasirodys, jog visų labiausiai nukentėjau aš, nors daugiausia 
kliuvo jūsų malonybei. 

Juk, valdžios atsisakęs, nustojau bet kokio noro vėl imtis valdžios, 
bet, šiaip ar taip, neatsisakiau vilties kada nors išeiti į grafus, o juk 
grafaut man niekad neteks, nes jūsų malonybė atsisakot klajojan- 
čio riterio pašaukimo, vadinas, sykiu atsisakot ir karaliaus sosto, — 
taigi visi mano lūkesčiai šuniui ant uodegos. 

— Nutilki, Sančai! Juk žinai, kad tiktai vieneriems metams nu- 
sišalinu nuo pasaulio ir užsidarau tarp keturių sienų, o paskum vėl 

grįšiu į garbingą riterystės kelią ir tada jau būtinai užsikariausiu 
sau karalystę, o tau — grafystę. 

— Duok Dieve rasti, bet ne pamesti, — atsiliepė Sančas.— Ne 
kartą esu girdėjęs, kad geriau viltis nei menka paspirtis. 

Šitaip jiems šnekučiuojant, įėjo donas Antonijas ir sušuko džiu- 
giu balsu: 

— Puiki naujiena, garbusis Don Kichote! Donas Gregorijas ir 
tasai atskalūnas, kuris buvo išplaukęs jo parsigabenti, jau uoste... 
Ką ten uoste! Jie pas karaliaus vietininką ir netrukus bus šičia. 

Don Kichotas truputį pagyvėjo ir tarė: 

— Tiesą pasakius, labiau nusidžiaugčiau, jei būtų išėję atvirkš- 
čiai: tuomet būčiau turėjęs vykti Berberijon, o ten savo narsingo- 
sios rankos galia būčiau išvadavęs ne tik doną Gregoriją, bet ir 
visus krikščionis, kiek tik jų esama maurų nelaisvėje. Bet ką gi aš, 
nelaimingasis, dabar šneku? Argi aš nenugalėtas? Argi nenublokštas 
žemėn? Argi ne man atimta teisė ištisus metus laikyti ginklą ranko- 
je? Tad ko verti mano pažadai? Kuo galiu girtis, jei man labiau dera 
verpstas nekaip kalavijas? 

— Liaukitės, pone, — tarė Sančas.— Nenusimink, širdele, ir vėl 
tekės saulelė, kas man šiandien, tai tau rytoj, nėr ko imti galvon 
visų tų susidūrimų ir pėrimų, nes tasai, kuris dabartės tyso pasli- 
kas, rytoj ims ir atsikels, jeigu, aišku, nebenorės drybsoti lovoje, — 
atseit, jeigu dar visiškai neištižo ir tebeturi spėkų iš naujo pult į 
kirstynes. O dabartės kelkitės, jūsų malonybe, ir eikit pasitikti dono 
Gregorijo: namuose, regis, sujudimas, — ko gero, jau bus atkakęs. 

Ir tikrai, trokšdamas kaip galima greičiau pasimatyti su Ana 
Felisa, donas Gregorijas iš pradžių drauge su atskalūnu papasakojo 
karaliaus vietininkui, kaip jiems pavykusi kelionė į abu galus, o 
paskum su tuo pačiu atskalūnu nuskubėjo pas doną Antoniją. 

Iš Alžyro donas Gregorijas išvyko persirengęs moterimi, bet 
laive susimainė drabužiais su vienu buvusiu belaisviu, drauge grįž- 
tančiu tėvynėn, nors, beje, kad ir kokiu apdaru vilkėdamas, jis ža- 
dino visiems prielankumą, susižavėjimą ir pagarbą, nes gražumo 
buvo neregėto, o amžiaus iš pažiūros atrodė lyg septyniolikos, lyg aš- 
tuoniolikos metų. 

Rikotė su dukra išėjo pasitikti svečio: tėvas — su ašaromis aky- 
se, dukra — kukliai santūri. Donas Gregorijas ir Ana Felisa nepuolė 
vienas kitam į glėbį, nes tikra meilė paprastai nepakenčia besaikių 
aistros protrūkių. 

Dono Gregorijo ir Anos Felisos grožio dermė padarė visiems susi- 
rinkusiems nepaprastą įspūdį. Abiejų įsimylėjėlių tylėjimas buvo 
iškalbesnis už bet kokius žodžius, — ne lūpomis, o žvilgsniais išsakė 
juodu vienas kitam savo džiugias ir skaisčias mintis. 

Atskalūnas papasakojo, kokių gudrybių ir priemonių jie ėmęsi, 
kad išvaduotų doną Gregoriją. 

Donas Gregorijas papasakojo, kokie pavojai ir sunkumai jo tyko- 
jẹ, gyvenant tarp moterų,— papasakojo glaustai, keliais žodžiais, 
nesileisdamas į smulkmenas ir parodydamas ne pagal metus subrendusį 
protą. 

Galop Rikotė atsilygino ir dosniai atsidėkojo tiek atskalūnui, 
tiek irklininkams. 

Atskalūnas vėl susitaikė su Bažnyčia, grįžo jos prieglobstin ir, 
atlikęs išpažintį ir atgailą, iš sugedusio jos nario tapo sveiku ir 
švariu. 

Po dviejų dienų karaliaus vietininkas aptarė su donu Antoniju, 
kokių priemonių derėtų imtis, idant Ana Felisa ir josios tėvas lik- 
tų gyventi Ispanijoje: ir vietininkui, ir donui Antonijui atrodė, jog nie- 
ko bloga neatsitiksią, jeigu tokia uoli krikščionė ir josios tėvas, pa- 
žiūrėti gerų ketinimų žmogus, apsiliksią Ispanijoje. 

Donas Antonijas pasisiūlė imtis atitinkamų žygių sostinėje, kur 
vis viena turįs būtinai važiuoti savais reikalais, ir užsiminė, jog ten, 
turint pažinčių ir dovanų nešykštint, esą įmanu daug sudėtingų klau- 
simų išspręsti. 

— Ne,— įsiterpė Rikotė, tą pokalbį girdėjęs,— nėra ko dėti 
vilčių nei į pažintis, nei į dovanas, nes didysis donas Bernardinas de 
Velaskas, Salasaro grafas!“*, jo didenybės įpareigotas mus tremti, 
nepaiso nei maldavimų, nei pažadų, nei dovanų, nei graudenimų.... 

Tiesa, jo širdyje gražiai sutaria gailestingumas su teisingumu, 
bet, matydamas pūvant užkrėstą mūsų tautos kūną, jis gydo piktžaiz- 
des anaiptol ne minkštinamuoju tepalu, o įkaitinta geležimi. 

Taigi, pasitelkdamas pagalbon savo blaivų protą, įžvalgumą, apdai- 
rą ir sykiu keldamas baimę, jisai vykdo sunkų ir keblų uždavinį, už- 
krautą ant galingų pečių, ir mes visomis savo gudrybėmis, suktybė- 
mis, pastangomis ir klastomis nesugebame apdumti jam akių, tikro 
Argo akių, kurių jis nesumerkia nė valandėlės, idant nė vienas mūsų 
šičia neapsiliktų, nepasislėptų ir tarytum žemėje glūdinti šaknis vėliau 
neišleistų atvašų ir neduotų nuodingų vaisių Ispanijoje, jau išvaly- 

toje, jau nusikračiusioje baimės, kurią žadino jai mūsų tautiečių 
apstybė. 

Didvyrišką tikslą užsimojo godingasis Pilypas Trečiasis, ir ne- 
regėtą išmintį parodė jis, patikėdamas tą uždavinį tokiam žmogui 
kaip donas Bernardinas de Velaskas! 

— Šiaip ar taip, aš imsiuosi sostinėje visų įmanomų žygių, ir 
Dieve duok, kad man pasisektų! — tarė donas Antonijas.— Donas 
Gregorijas keliaus drauge ir nuramins savo tėvus, be abejo, sielvar- 
taujančius jam pražuvus, Ana Felisa pabus kurį laiką arba su mano 
žmona, arba vienuolyne, o gerąjį Rikotę, esu tikras, mielai priglaus 
garbusis karaliaus vietininkas, iki paaiškės, kaip klostosi mano reikalai. 

Karaliaus vietininkas pritarė dono Antonijo minčiai, tačiau donas 
Gregorijas, sužinojęs jųdviejų ketinimus, pareiškė, kad nieku būdu 
negalįs ir negeidaująs palikti donjos Anos Felisos, bet galop, apsis- 
prendęs pasimatyti su tėvais, o paskum nedelsiant grįžti donjos 
Anos, leidosi jų įkalbinamas. 

Ana Felisa likosi su dono Antonijo žmona, o Rikotė persikraustė 
pas karaliaus vietininką. 

Atėjo dono Antonijo išvykimo diena, o dar po dviejų dienų išvyko 
ir Don Kichotas su Sanču,— mat susitrenkęs Don Kichotas nepa- 
jėgė anksčiau leistis kelionėn. 

Donui Gregorijui atsisveikinant su Ana Felisa, daug ašarų buvo 
pralieta, daug dūsauta, daug alpėta ir raudota. 

Rikotė mėgino dėl visa ko įpiršti donui Gregorijui tūkstantį 
eskudų, bet šis griežtai atsisakė, tik pasiskolino iš dono Antonijo pen- 
kis, žadėdamas grąžinti skolą sostinėje. 

Galop juodu išvyko, o paskum, kaip jau minėta,— Don Kicho- 
tas ir Sančas: Don Kichotas — be šarvų, kelionės drabužiais, o San- 
čas — pėsčiomis, nes palšis bogino šarvus. 


LXVI PERSKYRIMAS 


KUR PASAKOJAMA TAI, 
KĄ SKAITYTOJAS PERSKAITYS, 
O KLAUSYTOJAS IŠGIRS 


Išjodamas iš Barselonos, Don Kichotas atsigręžė pasižiūrėti į 
tą vietą, kame nuvirto nuo žirgo, ir tarė: 

— Šičia buvo Troja! Šičia mano nedalia, bet anaiptol ne bai- 
lumas atėmė žygiuos pelnytąją garbę. šičia Fortūna parodė man, 
kokia ji permaininga ir nepastovi, šičia aptemo manųjų žygdarbių 
šlovė, — žodžiu, šičia nusileido ir niekados nebepatekės mano lai- 
mingoji žvaigždė! 

Tatai girdėdamas, Sančas tarė: 

— Narsingoms širdims, viešpatie mano, lygiai pritinka tiek kant- 
rybė neganduose, tiek džiaugsmas sėkmės valandą, ir tai sprendžiu 
pagal save: aš džiūgavau turėdamas Valdžią, bet neliūdžiu nė dabartės, 
kai esu viso labo pėsčias ginklanešys, nes, kaip esu girdėjęs, ta va- 
dinamoji Fortūna — girta ir užgaidi moterikė ir, be kita ko, dar 
žliba, taigi pati nemato, ką daro, ir nenutuokia, ką sumenkina, o 
ką išaukština. 

— Esi didelis filosofas, Sančai,— atsiliepė Don Kichotas,— la- 
bai jau išmintingai samprotauji, tik nenumanau, kas tave viso to iš- 
mokė. Šiaip ar taip, tau derėtų žinoti, jog pasaulyje nėra jokios For- 
tūnos, ir tai, kas pasaulyje dedasi, tiek gera, tiek bloga, nutinka ne 
šiaip sau, atsitiktinai, o tiktai ypatinga Apvaizdos valia, ir šit kodėl 
paprastai sakoma, jog žmogus — savo laimės kalvis. 

Ir aš kaliau savąją laimę, tik nebuvau pakankamai protingas, ir 
todėl pernelyg didelis pasitikėjimas savimi išėjo man per pakaušį: 
juk turėjau numanyti, jog sukembęs Rosinantas neatsispirs stipriam 
tr stambiam Baltojo Mėnulio riterio žirgui. 

Trumpai tariant, sukaupiau ryžtą, padariau, ką galėjau, buvau 
nublokštas žemėn, ir nors praradau šlovę, bet nei praradau, nei ga- 
lėjau prarasti pareigos jausmo ir savojo žodžio nesulaužysiu. 

Būdamas klajojantis riteris, ryžtingas ir narsus, sava ranka ir 
savais žygiais įrodydavau, ko verti mano darbai, o dabar, tapęs pap- 
rastu bajoru, nesulaužysiu duotojo žodžio ir šitaip įrodysiu, ko verti 
mano pažadai. 

Taigi žygiuoki, Sančai, bičiuli, šiuos vienerius išbandymų metus 
mudu praleisime gimtinėje, kur, nusišalinę nuo pasaulio, sukaup- 
sime naujų jėgų, idant galėtume iš naujo leistis į žygius, kurių ne- 
atsižadėsiu, kolei būsiu gyvas. 

— Pone,— tarė Sančas, — kėblinti pėsčiomis ne taip jau malonu, 
ir manęs nėmaž nevilioja ir nemasina dideli pažygiai. Pakarkim tuos 
šarvus ant medžio vietoj kokio galvažudžio, ir kai aš užsisėsiu savo 
palšiui ant nugaros ir kojomis nebesieksiu žemės, mudu galėsim 
daryti tokius pažygius, kokius tik jūsų malonybė pageidausit ir nu- 

matysit, o kad aš pėsčiomis tokį kelią skaptuočiau, to tikrai nesu- 
lauksit. 

— (Gerai sakai, Sančai, — tarė Don Kichotas, — pakabinkime ma- 
no šarvus kaip trofėjų, o po jais arba šone išpjaustykime medyje ly- 
giai tokį užrašą, koks buvo kitados išvedžiotas po Rolando šarvų 
trofėjumi: 


Paliesti juos išdrįs 
Tiktai Rolandui prilygstąs karys. 


— Perlai, o ne žodžiai, — pritarė Sančas,— ir jeigu kelionėj 
galėtume apsieiti be Rosinanto, būtų ne pro šalį ir jį drauge užkarti. 

— Nei Rosinanto, nei šarvų nevalia karstyti, — atrėmė Don Ki- 
chotas, — idant niekas nesakytų, jog šitaip prastai atsidėkoju už išti- 
kimą tarnystę. 

— Labai gerai sakot, jūsų malonybe,— sutiko Sančas.— Protingų 
žmonių manymu, asilo kaltės nedera versti ant balno, ir jeigu jūsų 
malonybė esat kaltas dėl viso to, kas nutiko, bauskit patsai save 
ir negiežkit apmaudo nei ant suklerusių ir kraujuotų šarvų, nei ant 
romiojo Rosinanto, nei ant mano lepių kojų, ir nereikalaukit, kad jos 
mintų daugiau, negu priklauso. 

Taip šnekučiuojant ir postringaujant, praslinko visa diena, o 
paskum — dar keturios, ir per tą laiką nenutiko nieko tokio, kas 
būtų juos užlaikę; penktąją dieną, atkakę į vieną bažnytkaimį, prie 
smuklės durų jie pastebėjo būrį žmonių, šventą dieną susirinkusių 
pasilinksminti. 

Don Kichotui prijojus, vienas laukininkas, pakėlęs balsą, sušuko: 

— Štai tuodu ponai ką tik čionai atvyko ir nieko nepažįsta: pa- 
prašykim vieną kurį išspręsti mūsų ginčą. 

— Mielai padėsiu, — atsiliepė Don Kichotas, — ir jeigu tik suvok- 
siu jūsų ginčo esmę, išspręsiu jį pagal teisybę. 

— Tai šit koks dalykas, mielasis pone,— tarė laukininkas.— 
Vienas mūsiškių, 0 jis vyras drūtas, pustrečio šimto svarų, pasiūlė 
bėgti su juo lenkčių kaimynui, nė pusantro šimto nesveriančiam. 
Pagal lenktynių sąlygas vienodo svorio bėgikai turi nubėgti šimtą žin- 
gsnių. Pirmasis, paklaustas, kaip sulyginti svorį, atsakė: tegu jo var- 
žovas, sveriąs vos pusantro šimto svarų, užsiverčiąs ant kupros šimtą 
svarų geležies ir tuomet drūtojo ir liesojo bėgikų svoriai susilygin- 
sią: ir vienas, ir kitas sversiąs po pustrečio šimto svarų. 


Antra dalis 452 


— Ne, taip netinka,— Don Kichotui nespėjus atsakyti, įsiterpė 
Sančas.— Kaip visiems žinoma, ne per seniausiai turėjau savo val- 
džioj salą ir ėjau ten taipgi teisėjo pareigas, vadinas, man ir priklauso 
nagrinėti šią bylą ir paskelbti sprendimą. 

— Ir nagrinėki sveikas, Sančai, bičiuli, — tarė Don Kichotas, — 
vis viena dabar aš nieko dora neįstengčiau padaryti: galvoj man vis- 
kas susijaukę ir persimaišę. 

Gavęs leidimą, Sančas kreipėsi į laukininkus, kurie susigrūdo ap- 
link ir išsižiojo laukdami sprendimo. 

— Broliai, dručkio reikalavimai neturi jokio pamato ir neparem- 
ti nė lašeliu blaivaus proto, nes jeigu taip jau įprasta ir visiems ži- 
noma, jog dvikovon šaukiamasis pasirenka ginklą, vadinas, jam ne- 
pritinka pasirinkti tokio, kuris kliudytų ir neleistų įveikti priešinin- 
ko. Tai šit mano nuomonė: tegu dručkis, šaukiantis lenkčių liesąjį, ap- 
sipjausto, apsigrando, 'apsigremžia, apsitašo ir nusigludina šen bei 
ten savo kūną, kur jam patinka ir atrodo geriau, ir šitaip nusimeta šim- 
tą svarų mėsos, o paskum, kai bus pusantro šimto svarų, atseit ly- 
giai to paties svorio ir sunkumo kaip ir varžovas, juodu galės bėgti 
lenkčių kaip lygus su lygiu. 

— Kaip kažin ką! — sušuko vienas laukininkas, išklausęs Sančo 
sprendimą.— Tasai ponas šneka it šventasis ir ginčus sprendžia ne 
ką prasčiau už bet kokį kanauninką, tik štai koks dalykas: esu tikras, 
jog dručkis nepanorės nusipjauti nė uncijos mėsos, o ką čia jau kal- 
bėti apie šimtą svarų! 

— Tegu verčiau suvis nebėga lenkčių,— įsiterpė kitas, — liesa- 
jam nėr ko plėšytis, o dručkiui — savęs mMėsinėti; geriau imkim ir 
pusę užstato paskirkim vynui, veskimės šiuos ponus į kokią gerą smuk- 
lę, ir amen poteriams! 

— Dėkoju jums, ponai, — atsiliepė Don Kichotas, — bet aš negaliu 
nė akimirkos šičia užtrukti: liūdnos gocos ir skaudžios aplinkybės 
verčia mane nusižengti mandagumui ir skubina keliauti toliau. 

Ir, pentinais paspaudęs Rosinantą, nujojo, o laukininkai niekaip 
negalėjo atsistebėti tuo, ką matė ir pastebėjo: tiek keista pono iš- 
vaizda, tiek tarno išmone, nes teisingai įspėjo Sančą būsiant tarnu. 

O vienas laukininkas tarė: 

— Jeigu jau tarnas toksai išmintingas, tai koks gi turėtų būti 
ponas! Kertu lažybų, kad jeigu juodu vyksta mokytis Salamankon, 
tai paskum akimoju išeis į sostinės alkaldus. Svarbiausia, mokslas ir 
darsyk mokslas, o visa kita — niekai; žinia, jeigu dar turėsi užtarėją 

ir jeigu tau seksis, žiūrėk, vieną gražią dieną nelauktai netikėtai pasi- 
junti su valdžios lazda rankoje arba vyskupo kepure ant galvos. 

Tą naktį ponas ir tarnas praleido vidury plyno lauko, po aitvi- 
ru ir grynu dangumi, o kitą dieną, traukdami toliau, pamatė vieškeliu 
ateinant Žmogų su kelionkrepšiu ant pečių ir lyg iešmu, lyg smeige- 
na saujoje — įprastiniu pėsčiojo laiškininko ženklu; prisiartinęs prie 
Don Kichoto, žmogus paspartino žingsnius, pustekine pribėgo artyn, 
pabučiavo jam į dešinę šlaunį, nes aukščiau pasiekti negalėjo, ir, pa- 
žiūrėti be galo nudžiugęs, sušuko: 

— O garbusis pone Don Kichote Lamančieti! Mano ponui kuni- 
gaikščiui širdis pašoktų iš laimės, jeigu jisai sužinotų, kad jūsų malo- 
nybė grįžtat atgal į jo pilį, — mat jis tebėra ten su ponia kuni- 
gaikštiene! 

— Nepažįstu tamstos, bičiuli,— atsiliepė Don Kichotas, — ir ne- 
prisiminsiu tamstos, jei nepasisakysi, kas esąs. 

— (Garbusis Don Kichote,— atsakė laiškininkas, — juk aš Tosilas, 
šviesiausiojo kunigaikščio liokajus, tas pats, kuris nenorėjo kautis 
su jūsų malonybe ir sutiko verčiau vesti donjos Rodriges dukrą. 

— Dieve mano! — sušuko Don Kichotas.— Nejaugi tamsta esi 
tas pats žmogus, kurį mano priešai burtininkai pavertė liokajum, kaip 
sakai, idant atimtų iš manęs nugalėtojo šlovę? 

— Liaukitės, gerasis pone! — atrėmė laiškininkas.— Nebuvo ten 
jokių burtų nei atsimainymų: įjojau į aikštę, būdamas liokajus Tosilas. 
ir pasišalinau liokajus būdamas. Stačiai patiko man toji mergužė- 
lė, ir užsimaniau vesti ją be jokių grumtynių, bet atsitiko priešingai, 
nei tikėjausi: vos tik jūsų malonybė palikot mūsų pilį, mano ponas 
šviesiausiasis kunigaikštis paliepė man įkrėsti šimtą rykščių už tai, 
kad neįvykdžiau nurodymų, jo duotų prieš dvikovą... 

Ir šit kaip viskas pasibaigė: mergina įstojo vienuolynan, don- 
ja Rodriges išvyko Kastilijon, o ponas išsiuntė mane Barselonon 
nunešti laiškų karaliaus vietininkui. 

Jeigu jūsų malonybė pageidaujat trūktelėti gurkšnį gero vyno, 
kad ir apšilusio, štai turiu čia moliūginį ąsotį stipraus vynelio ir vieną 
kitą griežinėlį Trončono sūrio, kuris sukels ir sužadins jums troš- 
kulį, jeigu jis prislopęs. 

— Pasiūlymas priimtas, — tarė Sančas.— Kam čia tos ceremo- 
nijos! Išgerkim, gerasis Tosilai, ir tegu sau sprogsta pykčiu ir 
apmaudu visi užjūrio burtininkai! 

— Siaip ar taip, Sančai, — tarė Don Kichotas, — esi didžiausias 

pasaulio pilvapenys ir didžiausias tamsuolių, kokių tik esama žemė- 
je, nes tu nesugebi suvokti, jog šis laiškininkas užkerėtas ir jog tai 
netikras Tosilas. Pasiliki su juo ir prisikimški pilvą, o aš pamažėle 
j0siu toliau, kad galėtumei mane prisivyti. 

Liokajus nusijuokė, išsitraukė moliūginį ąsotį, išsiėmė sūrį, išsi- 
vyniojo duonos kepalėlį, ir, drauge su Sanču atsisėdę žalioje žolėje, 
juodu taikiai ir draugiškai sušveitė ir sudorojo visas maisto atsargas, 
ir dar taip skaniai, jog aplaižė net laiškų paketą, prakvipusį sūriu. 

Tuomet Tosilas tarė Sančui: 

— Žinai, Sančai, bičiuli, tasai tavo ponas, be abejo, pats kaltas, 
kad jam ne visi namie. 

— Kaltas? — atrėmė Sančas.— Nei kam jis kaltas, nei ką, už vis- 
ką jis užsimoka, juoba kad jo pinigas — gryniausia beprotystė. Aš 
pats tai puikiausiai matau ir nesyk esu jam sakęs, bet kas iš to? O 
dabartės ir kalbėt nėra ko: suvis protas pasimaišė, kai jį perveikė 
Baltojo Mėnulio riteris. 

Tosilas paprašė papasakoti, kaip tat įvyko, bet Sančas atvertė, 
jog nemandagu esą tarnui pono kantrybę bandyti, — gal dar susitiksią, 
tuomet ir papasakosiąs. 

Ir, nusikratęs trupinius nuo drabužių ir barzdos, atsistojo, at- 
sisveikino su Tosilu ir, suraginęs palšį, netrukus pamatė šeimininką, 
belaukiantį jo medžio paunksnėje. 


LXVII PERSKYRIMAS 


APIE TAI, 
KAIP DON KICHOTAS RYŽOSI PASIDUOTI Į 
PIEMENIS IR VISUS ŽADĖTUOSIUS METUS 

GYVENTI GAMTOS PRIEGLOBSTYJE, TAIPGI 

APIE KITUS DALYKUS, TIKRAI 
ĮDOMIUS IR MALONIUS 


Jei anksčiau, prieš patiriant pralaimėjimą, Don Kichotą kamavo 
gausybė minčių, tai dabar, pasidavusį nugalėtojo malonei, dar daugiau 
įniko jį kamuoti. Jis laukė Sančo, kaip jau sakyta, medžio paunks- 
nėje, o mintys tarytum medaus masinamos musės speitė jį iš visų 
pusių ir skaudžiai gylė. Vienos sukosi apie Dulsinėjos atkerėjimą, 

kitos — apie tas dienas, kurias turėjo stumti ištisus metus priverstas 
gyventi atsiskyręs nuo pasaulio. 

Sančas priėjęs suskato liaupsinti liokajaus Tosilo dosnumą. 

— Nejaugi tu vis dar tebetiki, Sančai,.jog tai tikras liokajus? — 
sušuko Don Kichotas.— Gal ta išgaravo iš galvos, kad pats matei Dul- 
sinėją, permainytą ir paverstą laukininke, o Veidrodžių riterį ba- 
kalauro Karasko pavidalu? Juk visa tai — mane persekiojančių bur- 
tininkų darbas! 

O dabar sakyki man, ar klausei tą žmogų, kurį vadini Tosilu, kas 
nutiko Altisidorai: ar ji verkė, man išvykus, ar nugramzdino užmirš- 
tin tas meilės godas, kurios, man viešint, nedavė jai ramybės? 

— Ne, mano galva buvo pilna kitokių minčių, — atsakė Sančas, — 
aš neturėjau laiko klausinėti apie visokius niekus. Velniai rautų, po- 
ne! Nejaugi jūsų malonybei rūpi svetimos mintys, o juo labiau — 
meilės godos? 

— Klausyki, Sančai,— tarė Don Kichotas, — labai didelis skirtu- 
mas, ar darai ką nors iš meilės, ar iš dėkingumo. Riteris gali būti 
visiškai abejingas meilei, bet, šiaip sakysi ar taip, jis negali atsimo- 
kėti nedėkingumu. Altisidora, atrodo, buvo tikrai mane įsimylėjusi: 
padovanojo man, kaip žinai, tris skepetaites, verkė, man išvykstant, 
keikė mane, plūdo, rypavo, visiems girdint, nieko nesigėdydama,— 
visa tai aiškiai byloja, kad ji mane dievino... Juk įsimylėjėlių rūstis 
paprastai prasiveržia prakeiksmais. 

Aš negalėjau suteikti jai jokių vilčių, negalėjau pasiūlyti jokių 
lobių, nes visas viltis esu sudėjęs į Dulsinėją, o klajojančių riterių 
lobiai — tai lyg piktųjų dvasių lobiai, menami ir neapčiuopiami, va- 
dinasi, jei kuo ir galiu atsidėkoti Altisidorai, tai nebent minėdamas 
ją geru žodžiu, bet jokiu būdu nepamiršdamas Dulsinėjos, kuriai, beje, 
tu, Sančai, darai skriaudą, nes niekaip nesiryžti plaktis ir marintis 
kūno (kad jį vilkai sudraskytų!),— matyt, tausoji jį kirminams, užuot 
paaukojęs tai vargšei damai išgelbėti. 

— Jei kalbėsim nuo širdies, pone, — atrėmė Sančas, — aš niekaip 
negaliu suprasti, ką mano sėdynės plakimas turi bendra su užkerė- 
tųjų atkerėjimu? Juk tai nelyginant sakytume: „Jei tau skauda gal- 
vą, įsitrink tepalu kelius“. Bent jau galėčiau drąsiai prisiekti, jog 
nė viename iš tų klajojančių riterių romanų, kuriuos jūsų malonybė 
esat skaitęs, nebuvot užtikęs žmogaus, atkerėto pylos dėka. Bet, šiaip 
ar taip, aš save išplaksiu, kai turėsiu noro ir ištaikysiu laiko įkrėsti 
sau šitiek kirčių. 

— Duok Dieve,— tarė Don Kichotas, — ir tepadeda tau Apvaizda 
suvokti, jog tavo priedermė skubėti manajai valdovei į pagalbą, juo 
labiau kad jinai ir tavoji valdovė, nes tu man tarnauji. 


Šitaip šnekučiuodami, juodu traukė tolyn ir galop pasiekė tą 
vietą, kur juos buvo sutrempę buliai. Don Kichotas ją beregint pa- 
žino ir tarė Sančui: 

— Štai čia ta pati lanka, kur buvome susitikę išsidabinusias pie- 
menaites ir išsipusčiusius piemenaičius, panūdusius atgaivinti ir pa- 
mėgdžioti piemenų Arkadiją, o juk tai toks savotiškas ir sykiu toks 
protingas sumanymas, kad ir mudviem, Sančai, jeigu tik tu neturi 
nieko prieš, būtų ne pro šalį pasekti jų pavyzdžiu ir pasiversti pie- 
menimis — bent jau tam laikui, kurį man priklauso vienatvėje pra- 
leisti. 

Aš pripirksiu avelių ir visa ko, kas piemenims reikalinga, pasi- 
vadinsiu piemeniu Kichočiu, o tu — piemeniu Pansinu, ir mudu kla- 
josime po kalnus, girias ir pievas, čia dainuosime, ten rypausime, 
malšinsime troškulį šaltinių, vaiskiųjų upokšnių arba vandeningųjų 
upių sklidžiuoju krištolu. 

Ąžuolai dosniai vaišins mus savo saldžiausiais vaisiais, kietieji 
kamštmedžiai siūlys mums pasėdėti ant savo kamienų, gluosniai — 
atsigaivinti savo paunksnėje, rožės — pasimėgauti savo kvapsniais, be- 
kraštės lankos — pasigrožėti savo margais kilimais, tyras ir grynas 
oras — alsuoti savo dvelksmais, mėnulis ir žvaigždės lies mums savo 
šviesą, pergalinčią nakties tamsą, dainos teiks mums malonumą, aša- 
ros — džiaugsmą, Apolonas įkvėps mus poezijai, o Amūras sužadins 
tokių minčių, kurios išgarsins mus ir padarys nemirtingus ne tik šiame 
šimtmetyje, bet ir per amžių amžius. 

— Po perkūnais! — sušuko Sančas.— Šitoks gyvenimas man po 
dantų ir prie širdies, ir ne tik man: vos pamatys mus bakalauras 
Samsonas Karaskas ir barzdaskutys meistras Nikolas, iškart užsimanys 
prie mūsų pritapti ir pasidaryti piemenimis, o paskum, ko gero, ir 
kunigas klebonas susigundęs atlėks į mūsų diendaržį,— juk jis smagus 
vyras ir mėgsta visokias pramogas. 

— Labai gerai sakai, — pritarė Don Kichotas.— jeigu tik baka- 
lauras Samsonas Karaskas prisidės prie piemenų bendrijos,— o jis 
tikrai prisidės, — galės pasivadinti piemeniu Samsoninu arba piemeniu 
Karaskonu, o barzdaskutys Nikolas galės pasivadinti Nikulosu, kaip 
senovėje Boskanas pasivadino Nemorosu'“*. Tik nežinia, kokį var- 

dą galėtume sugalvoti klebonui, nors, beje, turėdami galvoj jo luomą, 
galėtume jį pavadinti piemeniu Kleboniambru. 

Piemenaitėms, kurias būsime įsimylėję, prigalvoti vardų lengviau 
nei kriaušę nusiskinti, o kad manosios damos vardas tinka tiek pie- 
menaitei, tiek princesei, man nėra ko kvaršinti sau galvos ir ieškoti 
geresnio. Tu, Sančai, gali parinkti savajai, kokio tik širdis geidžia. 

— Nė nemanau aš jos kitaip vadinti, — atsiliepė Sančas, — va- 
dinsiu ją Teresona, ir baigta, nes tatai puikiausiai atitiks ir jos drū- 
tumą, ir tikrą vardą: juk ji vardu Teresa. Negana to, dar šlovinsiu ją 
eilėmis ir šitaip įrodysiu, jog esu doras žmogus ir nelaistau svetimų 
daržų, saviesiems džiūstant. Klebonui irgi nepritiklu ieškoti pieme- 
naitės, idant kiti nepasektų blogu pavyzdžiu, o štai jeigu bakalau- 
ras užsimanys turėti damą, tai tegu sau daro kaip nori. 

— Dieve mano, kaip šauniai mudu gyvensime, Sančai, bičiuli! — 
sušuko Don Kichotas.— Kokių tik lumzdelių, Samoros dūdmaišių, 
tambūrinų, būgnelių ir rabelių mudu prisiklausysime! O jeigu visą 
tą daugiabalsę muziką dar pajvairins albogų garsai? Žodžiu, turėsime 
kone visus piemenų muzikos instrumentus. 

— O kas per daiktas tie albogai? — paklausė Sančas.— Kaip gy- 
vas nesu tokių girdėjęs nei matęs. 

— Albogai,— paaiškino Don Kichotas, — tai tokios lėkštės, pa- 
našios į žalvarines žvakides; jos išgaubtos ir tuščiavidurės ir, daužo- 
mos viena į kitą, skamba, tiesa, nelabai maloniai ir melodingai, bet vis 
dėlto nerėžia ausies ir gražiai derinasi su tokiais kaimiečių instru- 
mentais kaip dūdmaišis ir tambūrinas. 

Patsai žodis albogai — maurų kilmės kaip ir visi ispanų kalbos 
žodžiai, prasidedantys dvigarsiu al, kaip antai: algebra, alchemija, 
alkana, alkaldas, algvasilas, almanachas ir dar vienas kitas; ir tik 
trys maurų žodžiai mūsų kalboje baigiasi galūne i, o būtent: borcegui, 
zaguizami ir maravedi*. Žodžiai alheli ir alfagui** taipgi, savaime 
suprantama, arabiški, nes prasideda al ir baigiasi i. 

Visa tai sakau tau tarp kitko, — stačiai tatai atėjo man į galvą, 
paminėjus žodį albogai. O kad galėtume pasirodyti geriausi šios sri- 
ties žinovai, regis, mums labai pravers toji aplinkybė, jog esu, kaip 
žinai, šioks toks eiliuotojas, o bakalauras Samsonas Karaskas — 
taipgi poetas, ir dar ne bet koks. 


* Minkšti batai, lūšnelė ir maravedis (isp.). 
** Leukonija, Korano žinovas (isp.). 

Apie kleboną nieko negaliu pasakyti, bet kertu lažybų, jog ir jis 
turi polinkį į posmavimą; ir neabejoju, kad meistras Nikolas taipgi 
linkęs dėti eiles, nes visi ar beveik visi barzdaskučiai — gitaristai ir 
eiliuotojai. 

Aš guosiuos, kad esu toli nuo mylimosios, tu giedosi savo atsi- 
davimą, piemuo Karaskonas skųsis, jog jisai atstumtas, klebonas 
Kleboniambras dainuos, kas jam bus arčiausia širdies. Ir šitaip viskas 
eis, kad tik gyvenk ir norėk. 

Į tai Sančas jam atsakė: 

— Aš, pone, neturiu laimės ir vargiai sulauksiu tos dienos, ka- 
da va šitaip galėsiu gyventi. O kokių gražutėlių šaukštų priskaptuo- 
čiau, jei piemens dalią prigyvenčiau! Kiek papločių turėtume, kiek 
grietinės, kiek vainikų, kiek visokiausių gėrybių, kokių tik piemenys 
pertekę! Kas be ko, išminčium aš niekados nepagarsėčiau, bet jau 
išmoningu — tai kaip kažin ką! 

Dukrelė Sančiukė nešiotų mums ganyklon pietus. Na jau ne! Ji 
išvaizdi mergiūkštė, o tarp piemenų daugiau šelmių nekaip atlapašir- 
džių bernelių, ir aš nenorėčiau, kad ji eitų kailio lupti, o, žiūrėk, pati 
be kailio grįžtų, — juk meilės potroškių ir nedorų ketinimų niekur 
netrūksta, nei sodžiuose, nei miestuose, nei piemenų lūšnelėse, nei 
karalių rūmuose, vadinas, nebus pagundos — nebus nė nuodėmės. 
nes ko akimis nepamatysi, to širdim neužmanysi, o kas saugosis bė- 
dos, tasai paskum neraudos. 

— (Gana jau tų priežodžių, Sančai,— tarė Don Kichotas, — ir 
vieno kurio pakanka, kad tavo mintį įspėtumei. Jau ne kartą esu sa- 
kęs, kad nesišvaistytumei priežodžiais ir žinotumei saiką. Bet, regis 
man, tau sakyk nesakęs — lyg žirniai nuo sienos: perti gavo, 0 apsisu- 
kęs vėl savo. 

— O man regis. — atrėmė Sančas, — apie tokius kaip jūsų malony- 
bė paprastai sakoma: „Juokiasi puodas, kad katilas juodas“. Barat 
mane už priežodžius, o pilat juos kaip iš maišo. 

— Įsidėmėki, Sančai,— tarė Don Kichotas, — aš įterpiu priežo- 
džius vietoje, visi jie kaip čia buvę, o tu nesugebi jų pritaikyti, sten- 
giesi žūtbūt juos priderinti, stačiai tempte pritempi. Ir jei neklystu, 
kartą esi man sakęs, jog priežodžiai — tai glausti posakiai, mūsų seno- 
vės išminčių patyrimu ir apmąstymais paremti, o netinkamai pavarto- 
tas priežodis — tai jau nebe išmintis, o kvailystė. Bet gana tos kal- 
bos; jau temsta, verčiau pasukime iš vieškelio į šalį ir apsistokime kur 
nors nakvynei, o ką Dievas duos rytoj — pamatysime. 

Juodu pasuko į šalį, pavakarieniavo vėlai ir prastai, visiškai 
ne taip, kaip būtų norėjęs Sančas, nes jam prieš akis vėl stojo tie 
vargai ir nepritekliai, kuriuos gauna kęsti klajojantys riteriai kal- 
nuose ir giriose, nors retkarčiais pasitaiko gausių vaišių pilyse ir so- 
dybose, kaip antai: dono Djego de Mirandos namuose, turčiaus Ka- 
mačo vestuvėse ir svečiuose pas doną Antoniją Moreną; šiaip ar 
taip, taręs sau, jog nei diena, nei naktis negali tęstis be galo, Sančas 
atsigulė ir užmigo, o jo ponas liko būdrauti ligi ryto. 


LXVIII PERSKYRIMAS 


APIE KIAULIŠKĄ NUOTYKĮ, 
NUTIKUSĮ DON KICHOTUI 


Naktis pasitaikė gana tamsi, nors mėnulis ir buvo patekėjęs, tik, 
deja, kabojo ne ten, kur jį galėtumei matyti: mat josios šviesybė Dia- 
na kartais nuklysta pas antipodus ir kalnus palieka brėkšmoje, o klo- 
nius — tamsybėse. 

Don Kichotas atidavė duoklę gamtai ir sudėjo bluostą, bet antrą- 
syk sudėti bluosto nepavyko, — priešingai nei Sančui, kuriam nieka- 
dos nereikėdavo antrąsyk sudėti bluosto, nes, vakare atsigulęs, jisai 
dėdavo į akį ligi pat ryto, ir tai liudijo jį turint gerą sveikatą ir ne per 
daugiausia rūpesčių. Don Kichotui, atvirkščiai, rūpesčiai nuvaikė mie- 
gus, ir jis, pažadinęs Sančą, tarė: 

— Stebiuosi, Sančai, nerūpestinga tavo prigimtimi. Galėtumei 
pamanyti, jog esi iškirstas iš marmuro ar nulietas iš kietojo vario, nes 
ir vienas, ir kitas — nejudrūs, šalti ir bejausmiai. Aš būdrauju, o tu 
tuo metu miegi, aš raudu, o tu tuo metu dainuoji, aš marinuos pas- 
ninkaudamas, o tu tuo metu drybsai ir vos dvėsuoji persirijęs. Geram 
tarnui pridera bent jau dėl akių drauge su ponu kęsti visus nepritek- 
lius ir atjausti jo sielvartą. Pažiūrėki, kokia tyki naktis, kokie mudu 
vieniši, — visa tai skatina mudu pabusti iš miego ir pabūdrauti. 

Kelkis, dėl Dievo meilės, paėjėki keletą žingsnių į šalį ir, sukau- 
pęs drąsą ir ryžtą ir persiėmęs artimo meile, įplieki sau tris ar keturis 
šimtus kirčių sąskaiton tų, nuo kurių priklauso Dulsinėjos atkerėji- 
mas. Prašau to ir meldžiu tave, nes, jau patyręs tavo kietą ranką, ne- 
benoriu antrąsyk eiti su tavimi imtynių. 

O kai nusiplaksi, nakties likutį praleisime dainuodami: aš — apie 
išsiskyrimą, tu — apie savo atsidavimą, ir šitaip pradėsime piemenų 
gyvenimą, kuriam atsidėsime grįžę bažnytkaimin. 

—- Pone, — atsiliepė Sančas, — aš jums ne vienuolis, kad kelčiau- 
si vidury nakties ir pulčiau plaktis, ir juo sunkiau, man regis, įsikrė- 
tus rykščių, kai skauda visą kūną, nei iš šio, nei iš to griebtis muzikos. 
Netrukdykit man miegot, jūsų malonybe, ir nespirkit manęs plaktis, 
nes prisieksiu, jog niekados neprisiliesiu nė prie vieno savo drapanų 
siūlelio, o prie savo kūno — juo labiau. 

— O kietaširdi! O negailestingasai ginklanešy! Šit kaip tu atsidė- 
koji už kasdienę duoną, už dosnias malones, kuriomis tave apipy- 
liau ir ketinu dar apipilti! Juk mano pastangomis tu gavai valdžią sa- 
loje, juk, manęspi dėdamas viltis, tikiesi tapti grafu ar įsigyti kokį to- 
lygų titulą, ir viltys tavo išsipildys ne vėliau nei po metų, nes post 
tenebras spero lucem!“". 

— Nesuprantu, ką jūs čia šnekat,— atrėmė Sančas,— tik žinau 
viena: miegodamas aš nieko nebijau, nieko nesitikiu, nei kankinuosi, 
nei džiūgauju. Dieve duok sveikatos tam, kas išgalvojo miegą: juk tai 
skraistė, dangstanti visus žmogaus ketinimus, maistas, malšinantis 
alkį, vanduo, numaldantis troškulį, ugnis, sušildanti šaltį, šaltis, vėsi- 
nantis karštį, — žodžiu, tai visiems prieinamas pinigas, už kurį gali 
nusipirkti viską, tai svertuvas ir svarstis, sulyginantis piemenį su kara- 
lium ir mulkį su išminčium. 

Tik štai, pasak žmonių, miegas turi vieną blogybę: jis panašus į 
mirtį, ir todėl miegantysis ir numirėlis maža kuo skiriasi vienas nuo 
kito. 

— Dar niekad nesu girdėjęs tavęs, Sančai, taip sklandžiai kal- 
bant,— tarė Don Kichotas, — ir tik dabar suprantu, kokia teisinga 
toji patarlė, kurią tu dažnai kartoji: su kokiu sutapsi, tokiu ir tapsi. 

— Va, dailiausia, pone šeimininke! — sušuko Sančas.— Dabartės 
jau nebe aš patarles barstau, — dabartės jūsų malonybei jos stačiai 
riste ritasi nuo liežuvio, ir nepalyginti smagiau nei man: skirtu- 
mas tik tas, kad jūsų malonybė ruošiat joms vietą, o aš barstau kur 
reikia, kur nereikia, betgi ir jūsiškės, ir manosios — patarlės, ir 
baigta. 

Juodviem taip besišnekant, ūmai pasigirdo duslus dundesys ir kažin 
kokie šaižūs garsai, pamažėle tvindantys visus apylinkės klonius. 

Don Kichotas pašoko ir griebėsi kardo, o Sančas palindo po 
palšiu ir iš šonų užsitvėrė šarvais ir nešuliniu balnu, nes jeigu Don 
Kichotas tik susijaudino, Sančas stačiai drebėjo iš baimės. 

Triukšmas ėjo vis stipryn ir artėjo prie abiejų įsibaiminusiųjų, 
nors, beje, jų buvo tik vienas, nes antrojo narsa mums gerai žinoma. 

O buvo taip: keli žmonės tuo metu varėsi mugėn parduoti dau- 
giau kaip šešis šimtus kiaulių, ir tos kiaulės, kriuksėdamos ir žvygau- 
damos, kėlė triukšmą, šitaip apkurtinusį Don Kichotą ir Sančą, išsyk 
nesuvokusius, kas čia galėtų būti. 

Dideliausia kriuksių banda atgarmėjo prie Don Kichoto ir Sančo 
ir, nepaisydama nei vieno, nei kito, išvertė Sančo užkardą, partrenkė 
ne tik Don Kichotą, bet sykiu ir Rosinantą, ir sutrypė ir riterį, ir 
ginklanešį. 

Praužus tai šlykščių kriuksinčių gyvulių bandai, žemėje liko 
tysoti sumišai išblaškyti balnas, šarvai, palšis, Rosinantas, Sančas ir 
Don Kichotas. 

Šiaip ne taip pasikėlęs, Sančas paprašė poną kardo — girdi, keti- 
nąs nusmeigti šešetą tų nevalyvųjų ponių kiaulių, o kad jį sutrempė 
kiaulės, tuo jis nėmaž neabejojo. 

Tačiau Don Kichotas jam atitarė: 

— Duoki joms ramybę, bičiuli: šis įžeidimas man tenka už nuo- 
dėmę, nes nugalėtą klajojantį riterį teisingai baudžia Aukščiausiasis, 
leisdamas šakalams jį kandžioti, vapsvoms gelti ir kiaulėms trypti. 

— Matyt, Aukščiausiasis baudžia ir ginklanešius, tarnaujančius 
nugalėtiems klajojantiems riteriams, — atsiliepė Sančas, — nes juos 
kapoja varmai, ėda utėlės ir galuoja alkis. Jeigu mes, ginklanešiai, 
būtume tų riterių sūnūs ar bent jau artimi giminės, tuomet nebūtų 
apmaudu, kad už jų nuodėmes esame baudžiami net ligi ketvirtosios 
kartos. Betgi kokie giminystės ryšiai saisto Pansas su Kichotais? 
Tiek jau to, verčiau prigulkim ir numikim lig ryto, o išaušus pažiūrė- 
sim, ką Dievas duos. 

— Miegoki tu, Sančai,— tarė Don Kichotas,— nes esi gimęs 
miegoti, o aš, gimęs būdrauti, lig ryto likusį laiką paskirsiu savo godoms 
ir, davęs valią vaizduotei, išliesiu jas trumpu madrigalu, kurį, tau 
nesisakydamas, šiąnakt sukūriau mintyse. 

— Man regis,— atsiliepė Sančas, — dainelei sudėti daug galvo- 
ti nereikia. Dainuokit, jūsų malonybe, kiek telpa, o aš numigsiu, kiek 
įmanydamas. 

Ir, atsimatavęs Žemėje tiek vietos, kiek širdis geidė, Sančas susi- 

rietė į kamuolį ir kietai užmigo, nei skolų, nęi užstatų, nei jokių 
širdgėlų nekamuojamas. 

Tuo tarpu Don Kichotas, atsikolęs lyg į buką, lyg į kamštmedį (Si- 
das Hamadas ben Inhalis nenurodo, koks tai medis buvęs iš tikrųjų), 
atodūsiais sau pritardamas, uždainavo šitaip: 


O meile, prisiminęs, 
Kaip kančiomis siaubingai gildai širdį, 
Skubu nužengt į mirtį, 
Idant kančios išvengčiau begalinės. 


Bet siela vos priplaukia 
Grūžties manosios jūroj uostą tylų, 
Toks džiugesys pakyla 
Ir mėgautis gyvenimu vėl šaukia. 


Mirties glėby ilsėjęs, 
Gyveniman grįžtu iš amžinybės. 
Kas matė, kad gyvybė 
Su mirtimi taip būtų suartėjus? 


Kiekvieną posmą jis palydėdavo gausybe atodūsių ir aplaisty- 
davo antra tiek ašarų, bylojančių, kaip drasko jam širdį pralaimė- 
jimo skausmas ir išsiskyrimas su Dulsinėja. 

Tuo tarpu išaušo rytas, saulės spinduliai tvieskė Sančui tiesiai 
į akis, — jis pabudo, pasirąžė, pasiraivė ir pramankštino sustingu- 
sius sąnarius, tada apžiūrėjo, kiek žalos pridarė kiaulės jo maisto 
atsargoms, ir prakeikė visą bandą, o paskum — ir dar kai ką. 

Galop Don Kichotas ir Sančas išsirengė kelionėn, o dienai links- 
tant vakarop, pastebėjo artinantis būrelį žmonių — dešimtį raitelių 
ir penketą pėsčiųjų. 

Don Kichotui užvirė širdis, o Sančui užšalo, nes žmonės buvo 
apsiginklavę ietimis ir skydais ir atrodė gana karingai. 

Don Kichotas atsigręžė į Sančą ir tarė: 

— Jei galėčiau, Sančai, imtis ginklo ir duotuoju pažadu nebūčiau 
susirišęs rankų, tai man būtų vieni niekai susidoroti su štai šita 
gauja, Žygiuojančia į mudu vieškeliu. Beje, gal mudu be reikalo 
būgštaujame. 

Tuo tarpu raiteliai prijojo, atkišo ietis ir, žodžio netardami, 

apsupo Don Kichotą iš visų pusių, o paskum, grūmodami jam mirti- 
mi, įrėmė smaigalius jam nugaron ir krūtinėn. 

Vienas pėsčiųjų prisidėjo pirštą prie lūpų rodydamas, kad belais- 
viai nedrįstų nė prasižioti, nutvėrė Rosinantą už kamanų ir pasive- 
dėjo nuo vieškelio, tuo tarpu kiti keturi, nenutraukdami kapų ty- 
los, nuvarė Sančą ir palšį įkandin Rosinantą vedančio vyro; Don 
Kichotas keliskart bandė paklausti, kur jį vedą ir ko iš jo norį, bet 
vos tik jis prasižiodavo, vyrai beregint užčiaupdavo jį aštriais ie- 
čių smaigaliais. Tas pat buvo ir Sančui: kai tik jis sukrutindavo lū- 
pas, vienas pėsčiųjų durdavo jam kaustytu brūkliu, ir ne tik jam, 
bet ir palšiui, lyg tas būtų baudęsis prabilti. 

Sutemo naktis, raiteliai ir pėstieji paspartino žingsnius, abiem 
belaisviams dar labiau pašoko baimė, juoba kad užpuolikai tolydžio 
rykavo: 

— Greičiau, trogloditai! 

— Tylėt, barbarai! 

— Užsičiaupt, antropofagai! 

— (Gana inkšt, skitai! 

— Nežiopsot, kraugeriai polifemai, plėšrieji liūtai!.. 

Ir dar kitaip pravardžiavo nelaiminguosius užpuolikai, ir tie var- 
dai žeidė klausą tiek šeimininkui, tiek tarnui. 

Sančas žingsniuodamas kalbėjo sau vienas: 

„Vadinas, mes groblų vietoj? Vadinas, mes rabarbarai? Vadinas, 
mes strampai ir botagai? Ką, negi mus gali apšaukti skietais? Na 
jau ne, visi šitie vardai man ne po nosiai kvapas! Užgriuvot jūs 
mus lyg kokia aplaidžia: kai bėdos apsėda, tai ir pakaušį praėda. 
Dieve duok, kad tik per pakaušį išeitų mums tas netikęs nuotykis, 
nes, ko gero, galim ir kailį įmerkti“. 

Don Kichotas jojo visai apkvaišęs: kad ir kaip suko sau galvą, 
niekaip nesugebėjo suvokti, ką reiškia visi tie užgaulūs žodžiai, ku- 
riais juodu apšaukiami,— tik viena buvo aišku: nieko gera jie ne- 
žada, ir laukti reikia nebent didelės bėdos. 

Galop, apie pirmą valandą nakties, jie pasiekė pilį, kurią Don 
Kichotas beregint pažino, nes buvo tai kunigaikščio pilis, kurioje 
juodu su Sanču ne per seniausiai viešėjo. 

— Dieve mano! — sušuko Don Kichotas, vos susivokęs, kur atsi- 
dūrė.— Kas čia darosi? Juk ligi šiolei visi šiuose namuose buvo mums 
malonūs ir didžiai mandagūs, tačiau nugalėtiesiems laimė, matyt, 
virsta nelaime, o nelaimė — tikra neganda. 

Don Kichotas ir Sančas radosi didžiajame pilies kieme ir paste- 
bėjo, kad jis prašmatniai ištaisytas ir padabintas, ir tai galutinai juos 
pribloškė ir įvarė dar didesnę baimę, kaip tat matysime kitame 
perskyrime. 


LXIX PERSKYRIMAS 


APIE VIENĄ KEISČIAUSIŲ IR NEĮPRASČIAUSIŲ 
NUTIKIMŲ, ŠIOS DIDŽIOS ISTORIJOS 
PUSLAPIUOSE ATSITIKUSIŲ DON KICHOTUI 


Raiteliai nušoko nuo žirgų, drauge su pėsčiaisiais ūmai sugrie- 
bė Sančą ir Don Kichotą ir neštinai įnešė juos į kiemą, kur pasie- 
niais liepsnojo kone šimtas deglų, sukaišiotų į tam tikrus lizdus, o 
galerijose žibėjo daugiau nei penki šimtai lempelių, tad, nors naktis 
ir buvo gana tamsi, atrodė šviesu lyg dieną. 

Vidury kiemo dunksojo kokių dviejų uolekčių aukščio katafalkas 
su dideliausiu juodo aksomo baldakimu, ant laiptelių aplink kata- 
falką stovėjo daugiau nei šimtas žvakidžių, kuriose blėsavo baltojo 
vaško žvakės, o ant paties katafalko gulėjo pašarvota tokio žavumo 
mergelė, jog savo žavesiu, rodės, galėjo sužavėti pačią mirtį. 

Kvapniausių gėlių vainiku padabinta josios galva gulėjo ant 
brokato priegalvio, o rankose, sunertose ant krūtinės, ji laikė perga- 
lingosios palmės geltoną šakelę. 

Tolėliau kieme buvo pakyla, o ant pakylos krėsluose sėdėjo dvi 
žmogystos — lyg tikri, lyg tariami karaliai, sprendžiant iš karūnų 
ant galvų ir iš skeptrų rankose. 

Abipus tos pakylos, kurion vedė laipteliai, stovėjo dar dvi kė- 
dės, — į jas įkėlė Don Kichotą ir Sančą jų grobikai, patys tylėdami 
ir ženklais liepdami tylėti belaisviams; beje, ir neliepiami juodu būtų 
tylėję, nes žadą jiems atėmė visa tai, kas vėrėsi prieš akis. 

Tuo tarpu, gausaus būrio lydimi, pakylon įlipo du orūs asmenys, 
kuriuos Don Kichotas beregint pažino esant savo buvusius šeimi- 
ninkus — kunigaikštį ir kunigaikštienę, ir atsisėdo į puošnius krėslus 
greta karalius vaizduojančių žmogystų. 

Kas gi dėl viso šito nebūtų nustebęs, juo labiau jei pridursime, 
jog, išvydęs ant katafalko pašarvotą mergelę, Don Kichotas pažino 
ją esant žaviąją Altisidorą? 

Kunigaikščiui ir kunigaikštienei užlipus ant pakylos, Don Kicho- 
tas ir Sančas atsistojo ir žemai jiems nusilenkė, o jų šviesybės atsakė 
vos pastebimu galvos linktelėjimu. 

Tuo tarpu pasirodė tarnas ir, iš užpakalio priėjęs prie Sančo, 
apsiautė jį juodo multino mantija, visa išmarginta ugnies liežuviais, 
ir, nutraukęs jam nuo galvos kepurę, užmaukšlino vaurą, panašią į 
tas, kuriomis mūvi šventosios inkvizicijos nuteistieji, pakuždėjo į ausį, 
kad tylėtų kaip žemė, nes kitaip užkimšią jam burną kaiščiu arba 
nusuksią sprandą. 

Sančas apžvelgė save nuo galvos iki kojų, pamatė, kad jisai vi- 
sas liepsnų apimtas, bet, jokio skausmo nepajutęs, tuoj nusiramino. 
Paskum nusivožė vaurą, pamatė, kad ji velnių pripaišyta, vėl užsimo- 
vė ir tarė sau: 

— Laimė, kad nei liepsnos manęs nedegina, nei velniai pragaran 
dangina. 

Don Kichotas taipgi nužvelgė Sančą ir, nors baimė laikė sukaus- 
čiusi visas jo pajautas, nesusitvardė nenusijuokęs iš ginklanešio iš- 
vaizdos. 

Tuo metu, matyt, iš po katafalko pasigirdo švelni prislopinta fleitų 
melodija, o kadangi jos netrikdė joks žmogaus balsas, nes pati ty- 
luma čia buvo bežadė, ji skambėjo itin maloniai ir meiliai. 

Staiga pažiūrėti mirusios mergelės galvūgaly išdygo žavus jau- 
nikaitis romėno apdaru ir, pritardamas sau arfa, tyru ir aiškiu balsu 
sudainavo štai šiuos du posmus: 


Kol sąmonė sugrįš Altisidorai, 
Žiaurumo Don Kichoto nužudytai, 
Kol rūmų damos gedulo kastorų 
Neliaus dėvėti, skausmo sugniuždytos, 
Kol vėl duenjos jos šviesybės noru 
Pradės vilkėti multinais lamstytais, 
Jos žavesį ir dalią apdainuosiu 
Skambiau už dainių Trakijos senosios!““. 


Bet noriu aš, kad mano balso gausmas 
Ir po mirties skambėti nenustotų, 
Kad lūpos mano, šaltos ir bejausmės, 
Liaupses tavajam žavesiui kartotų. 
Dvasia, kurios nesmaugs nelaisvės spausmas, 
Skrajos laisva virš Stikso ukanoto, 

Giedos tau giesmes, ir tėkmė greitoji 
Klausysis jų, prie Nebūties sustojus. 


— (Gana! — sušuko vienas dviejų tariamųjų karalių. — Gana, die- 
viškasai dainiau! Taip galima be galo, be krašto giedoti apie nepalygi- 
namosios Altisidoros mirtį ir žavesį, beje, ne velionės Altisidoros, 
kaip galvoja neišmanėliai, bet gyvos, o ji gyva, nes josios Šlovė skamba 
po visą pasaulį, nes šičia esantis Sančas Pansa ištvers didžią kančią, 
idant ji prisikeltų iš numirusių. 

Taigi, o Radamantai'“', niauriuose Dito požemiuose drauge su 
manimi skelbiąs nuosprendžius, tu, žinąs viską, kas neįmenamos Li- 
kimo valios mums skirta, idant atgautų sąmonę šioji mergelė, pasakyki 
mums tai ir tuojau pagarsinki, kad greičiau aplankytų mus gėris, ku- 
rį žada josios prisikėlimas. 

Vos tik Minas, teisėjas ir Radamanto bendras, ištarė šiuos žo- 
džius, prabilo atsistojęs Radamantas: 

— Ei jūs, šių namų tarnai, dideli ir maži, vyresni ir jaunesni, 
bėkite visi čionai ir dvidešimt keturis kartus spriekite Sančui į nosį, 
dvylikasyk įgnybkite ir šešiskart įdurkite smeigtuku jam į pečius ir 
juosmenį, nes tik šių apeigų dėka bus išgelbėta Altisidora. 

Tatai girdėdamas, Sančas nesusitvardė ir sušuko: 

— Velniai rautų! Jau verčiau aš pasiversiu mauru, nei leisiu, 
kad mane kas vaišintų sprigtais ir pliaukšėtų per veidą. Tegu mane 
skradžiai! Ims mat ir prisikels toji mergelė, jeigu kas nors įniks pliau- 
kšėt man per veidą! 

Valgant ir apetitas atsiranda: kažkas užkerėjo Dulsinėją — per- 
kis, kad kerų nusikratytų; Dievas apleido ligomis Altisidorą, ir ji 
pasimirė — nerkis iš kailio, kad ji prisikeltų, kentėk, kai tau dvide- 
šimt keturis kartus spriegia į nosį, visą kūną subado smeigtukais ir 
ligi kraujų sužnaibo pečius! Na jau ne, papūskit man į uodegą: 
aš — senas žvirblis, manęs pelais neapgausit. 

— Tada tu mirsi! — suriko Radamantas.— Sušvelnėki, tigre; nu- 
sižeminki, išpuikęs Nemrodai'**, tylėki ir kentėki: iš tavęs neprašoma 
negalimų dalykų! Ir liaukis samprotavęs apie šio sumanymo sunku- 
mus. Vis viena prisiragausi sprigtų, būsi ir badomas, ir žnaibomas. 
Ei tarnai, vykdykite mano įsakymą, o kitaip, garbės žodis, aš jums 
parodysiu, iš kur kojos dygsta! 

Tuo metu kieme pasirodė šešios duenjos; jos ėjo vorele, ketu- 
rios jų buvo akiniuotos, visos — iškėlusios dešinę ranką, o ranko- 

ves atsismaukusios per keturis pirštus, kad riešai atrodytų ilgesni, 
kaip to reikalauja mada. 

Vos tik jas išvydęs, Sančas subaubė it bulius. 

— Tegu pliekia man per veidą, kas tinkamas, — suriko, — bet du- 
enjoms liesti savęs neleisiu, kaip kažin ką! Tebraižo man veidą ka- 
tės, kaip mano ponui kad subraižė štai šioje pilyje, varstykit man kūną 
skudriais durklais, draskykit man pečius įkaitintomis žnyplėmis, — 
viską ištversiu, bet duenjų graibomas nesiduosiu, nors mane ir ne- 
labasis pragaran nujotų! 

Tuomet nebesusitvardė Don Kichotas ir, kreipdamasis į Sančą, 
tarė: 

— Pakantrauki, vaikeli, pamaloninki ponus ir padėkoki Viešpa- 
čiui, suteikusiam tau tokią galią, jog savo kančiomis tu atkeri už- 
kerėtuosius ir prikeli mirusiuosius. 

Tuo tarpu duenjos priėjo prie pat Sančo, ir jis, jau paklausęs po- 
no ir susitaikęs su likimu, patogiau įsitaisė kėdėje ir atkišo veidą tai, 
kuri ėjo pirmoji, ir ši spriegė jam smagų sprigtą, o paskum žemai 
tuptelėjo. 

— Apsieisiu be jūsų mandagybių, ponia duenja, apsieisiu ir be 
jūsų masažų,— tarė Sančas, — dievaži, ponia, nuo jūsų rankų trenkia 
kvapiaisiais tepalais. 

Šiaip ar taip, kiekviena duenja įspriegė jam po sprigtą, o gausus 
šeimynykščių būrys jį sužnaibė, tačiau ko jau ko, o smeigtukų dūrių 
Sančas nesugebėjo ištverti: pašoko nuo kėdės, pažiūrėti nežmoniškai 
įtužęs, griebė pirmą pasitaikiusį deglą ir puolė duenjas ir visus kitus 
savo budelius šaukdamas: 

— Šalin, velnio pasturlakai! Juk aš ne akmeninis. kad ištverčiau 
šitokias kankynes! 

Tuo metu Altisidora, kuriai, matyt, pabodo gulėti aukštielninkai, 
pasivertė ant šono. 

Tatai išvydę, visi aplink kone vienu balsu sušuko: 

— Altisidora atgyja! Altisidora gyva! 

Radamantas paliepė Sančui numaldyti pyktį, nes tai, kas buvę 
sumanyta, jau pasiekta. 

Matydamas Altisidorą sujudant, Don Kichotas puolė prieš Sančą 
ant kelių ir tarė: 

— O tu, kuris esi dabar nebe ginklanešys, bet mylimiausiasis 
mano sūnus! Atėjo skirtoji valanda, tad įkirski sau keletą kirčių sąs- 
kaiton tų, kuriuos apsiėmei įsikirsti Dulsinėjai Tobosietei atkerėti. 

Taigi kartoju: atėjo valanda, kada turi tokią išganingą galią, jog 
tau neabejotinai pavyks padaryti tą gerą darbą, kurio iš tavęs ti- 
kimasi. 

Į tai Sančas jam atsakė: 

— Va, dailiausia! Čiupt už vadžių — ir vėl iš pradžių, nuo 
vilko bėgi — ant meškos užbėgi! Negana jau sprigtų, žnybių ir dūrių, 
o še tau dar rykščių! Verčiau paimkit akmenį, pariškit man po kaklu 
ir įmeskit mane į šulinį: ne ką daugiau skriaudos turėsiu, nei ken- 
tėdamas už kitų nuodėmes ir būdamas atpirkimo ožiu. Duokit man ra- 
mybę, o kitaip dievaž aš čia viską aukštyn kojom apversiu! 

Tuo tarpu Altisidora atsisėdo ant katafalko, ir tą pačią akimirką 
užgrojo lumzdeliai, jiems pritarė fleitos, ir visi susirinkusieji vienu 
balsu sušuko: 

— Gyva Altisidora! Gyva! 

Atsistojo kunigaikštis ir kunigaikštienė, paskum karaliai Minas 
ir Radamantas, taipgi Don Kichotas ir Sančas, ir visi drauge nuėjo 
pasveikinti Altisidoros ir padėti jai nulipti nuo katafalko, tuomet Alti- 
sidora, dėdamasi leisgyvė, tūptelėjusi nusilenkė jų šviesybėms ir jų 
didenybėms ir, iš aukšto žiūrėdama į Don Kichotą, jam tarė: 

— Teatleidžia tau Viešpats, bejausmis riteri, jog per tavo žiaurumą 
išbuvau aname pasaulyje, kaip man pasirodė, daugiau nei tūkstantį 
metų. O tau, gailestingiausiasai visų ginklanešių, šioje Žemėje gyve- 
nančių, dėkoju už sugrąžintą gyvastį. Nuo šios dienos, mielasai San- 
čai, turėkis štai šiuos šešerius mano marškinius, persisiūdinki juos 
ir vilkėki; tiesa, ne visi jie sveiki, bet užtat visi švarutėliai. 

Sančas nusivožė nuo galvos vaurą, suklupo ant kelių ir atsidėko- 
damas išbučiavo jai rankas. 

Kunigaikštis paliepė paimti iš jo vaurą ir grąžinti kepurę, nuvil- 
kti liepsnų liežuviais išpaišytą mantiją ir atiduoti palaidinį. 

Sančas įniko maldauti kunigaikštį, kad neimtų iš jo nei mantijos, 
nei Mitros, — parsigabensiąs jas namo kaip šio neregėto ir negirdėto 
įvykio įrodymą ir atminimą. 

Kunigaikštienė neprieštaravo: juk Sančas puikiai žinąs, kaip pa- 
lankiai ji jam nusiteikusi. 

Kunigaikštis paliepė visiems išsiskirstyti ir išsivaikščioti po savo 
kambarius, o Don Kichotą ir Sančą palydėti ten, kur juodu anks- 
čiau buvę apsistoję. 

LXX PERSKYRIMAS 


EINĄS PO SEŠIASDEŠIMT DEVINTOJO IR SEKĄS 
APIE DALYKUS, KURIŲ NEVALIA PRALEISTI, 
IDANT NENUKENTĖTŲ ŠIOS ISTORIJOS 
AIŠKUMAS 


Tą naktį Sančas gavo miegoti žemoje lovelėje, viename kambaryje 
su Don Kichotu, ir įmanydamas būtų mielai atsisakęs jo draugijos, 
nes puikiai žinojo, kad ponas leisis į šnekas ir neduos jam užsnūsti, o 
jis nebuvo nusiteikęs kalbų vedžioti, — mat dar gėlė visą kūną po 
patirtųjų kankynių ir liežuvis atrodė it medinis, tad kur kas mie- 
liau jis būtų nuėjęs gulti vienas varganoje lūšnelėje negu su Don Ki- 
chotu prašmatnioje menėje. 

Nuojauta jo neapgavo, ir būgštavimai pasitvirtino, nes, vos atsigu- 

— Ką tu, Sančai, pasakytumei apie šios nakties įvykius? Didi ir 
visagalė neatlieptos meilės jėga: juk pats savo akimis matei, jog Alti- 
sidora pasimirė anaiptol ne nuo strėlių, ne nuo kalavijo arba kokio 
kito ginklo, ne nuo mirtinų nuodų, bet nuo rūstumo ir abejingumo, 
kuriuo visados atsiliepdavau į josios meilę. 

— Tegu sau miršta į sveikatą, kada tik nori ir kaip nori, — at- 
sakė Sančas. — o man tegu duoda šventą ramybę, nes aš nei kada ją 
įsimylėjau, nei atstūmiau. Kaip esu kartą jau sakęs, nei Žinau, nei 
numanau, kuo čia dėtas Sančas Pansa ir kodėl jam prireikė kęsti kan- 
čias, kad atsigaiveliotų toji Altisidora, kuri turi daugiau užgaidų nei 
proto. 

Štai dabartės pagaliau visiškai ir galutinai įsitikinau, jog pasau- 
lyje esama burtininkų ir burtų, ir tegu Viešpats mane nuo jų apsaugo, 
jeigu jau pats nesugebu apsisaugoti. 

Šiaip ar taip, meldžiu jūsų malonybę: duokit man pamiegoti ir 
daugiau manęs nebekamantinėkit, o iššoksiu pro langą. 

— Miegoki, Sančai, bičiuli, — tarė Don Kichotas, — miegoki, jei- 
gu tik sugebėsi užsnūsti šitaip subadytas, sužnaibytas ir sprigtais 
privaišintas. 

— Nieko nėr skaudžiau, kaip gauti sprigtą į nosį, — tarė Sančas, — 
o juo gėdingiau, kai tave sprigtuoja duenjos, kad jos prasmegtų... 
Ir dar sykį meldžiu jūsų malonybę: netrukdykit man miegoti, nes 
miegodamas žmogus nusikratai visų vargų, kurie pabudus ėste ėda. 

— Žinokis,— atsakė Don Kichotas.— Miegoki su Dievo pa- 
dėjimu. 

Galop juodu sumigo, o Sidas Hamadas, šios didžios istorijos au- 
torius, panūdo tuo tarpu surašyti ir pranešti skaitytojams, kas paska- 
tino jų šviesybes suremti šičia apsakytosios išmonės rūmą... 

Taigi Sidas Hamadas sako, jog bakalauras Samsonas Karaskas, 
negalėdamas pamiršti, kaip jisai Veidrodžių riterio pavidalu buvo 
Don Kichoto nugalėtas ir nutrenktas nuo žirgo ir kaip tasai pralai- 
mėjimas ir kritimas žemėn sujaukė ir sužlugdė visus jo planus, pa- 
noro dar sykį išbandyti laimę tikėdamasis, kad šįsyk jam geriau pa- 
siseksią. 

Ir štai, iškamantinėjęs tarną, Sančo pačiai Teresai Pansai gabe- 
nusį laišką, kur esąs Don Kichotas, bakalauras įsigijo naujus šar- 
vus ir žirgą, nusipiešė skyde baltą mėnulį, susikrovė visą ginkluo- 
tę ant mulo ir pasiėmė į palydovus nebe Tomę Sesialį, buvusįjį gink- 
lanešį, bet kitą valstietį, nei Sančui, nei Don Kichotui nepažįstamą. 

Taigi, atkakęs pilin, išsiklausinėjo kunigaikštį, kokia kryptimi 
ir kuriuo keliu išvyko Don Kichotas, išsirengęs į Saragosos turny- 
rą. Be kita ko, kunigaikštis jam išpasakojo, kokių pokštų jie prikrėtę 
Don Kichotui, kuris patikėjęs, jog Dulsinėja galinti būti atkerėta 
Sančo sėdmenų sąskaita. 

Galiausiai kunigaikštis dar pridėjo, kaip Sančas apmulkinęs sa- 
vo poną, įtikindamas jį, jog Dulsinėja esanti apkerėta ir paversta 
laukininke, ir kaip kunigaikštienė, jo žmona, įtikinusi Sančą, kad 
apsigavęs ne kas kitas, o jisai, Sančas, nes Dulsinėja tikrai esanti 
apkerėta, ir bakalauras turėjo nemažai juoko ir nuostabos, dera- 
mai įvertindamas tiek Sančo sumanumą ir paikumą, tiek nepranoks- 
tamą Don Kichoto beprotystę. 

Kunigaikštis paprašė svečią, susitikus su Don Kichotu,— nesvar- 
bu, nugalėsiąs jį ar ne,— sugrįžti atgal į pilį ir papasakoti, kuo pasi- 
baigęs jo Žygis. 

Bakalauras taip ir padarė. Išvyko ieškoti Don Kichoto, bet, ne- 
užtikęs jo Saragosoje, nukeliavo toliau, o paskum atsitiko tai, kas 
mums jau žinoma. 

Bakalauras grįžo atgal į pilį, papasakojo viską kunigaikščiui, iš- 
dėstė, kokios buvusios dvikovos sąlygos, ir pridūrė, jog Don Kicho- 
tas, kaip tikras klajojantis riteris laikydamasis duotojo žodžio, tuoj 
pasukęs namo, kur pasižadėjęs gyventi ištisus metus, niekur nekel- 
damas kojos... Per tą laiką, pasak bakalauro, gal ateisiąs į protą, 

nes, tokių ketinimų vedamas, jisai, bakalauras, ir ryžęsis tam mas- 
karadui: gaila jam buvę, kad toks išmintingas bajoras kaip Don Ki- 
chotas krečiąs beprotystes. 

Paskum Samsonas Karaskas atsisveikino su kunigaikščiu ir, grį- 
žęs bažnytkaimin, ėmė laukti įkandin jojančio Don Kichoto. 

Tuomet kunigaikščiui ir dingtelėjo mintis iškirsti dar vieną pokštą: 
taip patiko jam visa, kas turi bendra su Sanču ir Don Kichotu; vi- 
sais keliais, kuriais, jo manymu, galėjo grįžti Don Kichotas, jis iš- 
siuntinėjo gausybę tarnų, kad jie, toliau ar arčiau užtikę Don Kicho- 
tą, geruoju arba bloguoju pristatytų jį į pilį. 

Tarnai užtiko Don Kichotą ir davė žinią kunigaikščiui, kuris 
buvo iš anksto viską apgalvojęs ir, tik išgirdęs, jog riteris atvyksta, 
paliepė kieme uždegti deglus ir žibintus, o Altisidorą pašarvoti ant 
katafalko ir suvaidinti minėtąsias budynes, kurios ir buvo suvaidintos 
taip gyvai ir įtaigiai, jog maža kuo skyrėsi nuo tikrų. 

Ir dar Sidas Hamadas sako: jo manymu, mulkintojai buvę ne ką 
protingesni už mulkinamuosius, nes jų šviesybės, su tokiu įkarščiu 
puolę mulkinti abiejų papaikėlių, ir patys pasirodę veik tokio pat 
paikumo. Tuo tarpu vienas tų papaikėlių miegojo kaip suvystytas, o 
kitas būdravo, speičiamas pakrikų minčių; taip juos ir užklupo ry- 
tas, o jam atėjus, abu pašoko iš patalo: mat lepus guolis niekados 
neviliojo Don Kichoto, nei nugalėto, nei nugalėtojo. 

Tuo metu, nuolanki savo ponų užgaidams, kambarin įėjo Alti- 
sidora (Don Kichoto įsitikinimu, prisikėlusi iš numirusių) su tuo pa- 
čiu vainiku, su kuriuo gulėjo pašarvota ant katafalko, aukso gėlėmis 
nusėta baltos taftos tunika, palaidais plaukais, nudrikusiais ant pečių, 
ramstydamasi brangaus juodmedžio lazda. Ją išvydęs, Don Kichotas 
sumišo ir nustėro, susigūžė ir kone visas palindo po paklodėmis ir 
apklotais, neteko žado ir neįstengė ištarti nė vieno mandagaus 
žodelio. 

Altisidora atsisėdo kėdėn Don Kichoto galvūgaly ir, sunkiai at- 
sidususi, tarė švelniu ir alsiu balseliu: 

— Kai prakilnios damos ir kuklios mergelės pamina savo šlovę 
ir neprilaiko liežuvio, nusižengdamos bet kokiam padorumui ir at- 
skleisdamos širdies gilumoje slypinčias paslaptis,— vadinasi, joms 
nebėra kitos išeities. Aš, garbusis Don Kichote Lamančieti, esu 
viena tų mergelių: aš — meilės perimta, pavergta ir mylimojo at- 
stumta, bet vis dėlto sykiu kantri ir doringa, ir todėl, kad tylomis visa 
tai kenčiau, neišlaikiusi plyšo man širdis, ir gyvastis mane paliko. 

Prieš dvi dienas, neištvėrusi tavojo rūstumo, o akmenširdis ri- 

teri, o tu, 

it marmuras dejonėms abejingas“. 
aš numiriau ar bent pasirodžiau negyva visiems tiems, kurie mane 
matė, ir jei Amūras nebūtų manęs pasigailėjęs ir štai šio gerojo ginkla- 
nešio kančiomis padėjęs man išsigelbėti, nebūčiau sugrįžusi į šį 
pasaulį. 

— Verčiau Amūras būtų skyręs kančioms mano asilą, — įsiterpė 
Sančas, — už tai dėkui jam būčiau pasakęs. Bet sakykit, ponia (Dieve 
duok jums kitą mylimąjį, ne tokį kietą kaip mano ponas), ką gi jūs 
matėt aname pasaulyje? O kas dedasi pragare? Juk, kaip žinoma, kai 
žmogus miršta iš nevilties, būtinai ten atsiduria. 

— Tiesą pasakius, — atsiliepė Altisidora,— ko gero, nebuvau vi- 
siškai mirusi, nes pragaran nebuvau nužengusi: jei būčiau ten nužen- 
gusi, kad ir kaip norėdama, nebūčiau įstengusi ištrūkti. Po teisybei 
buvau priėjusi tik pragaro vartus: ten gal dvylika velnių mušė ritinį, 
visi kaip vienas pūstomis pusilgėmis kelnėmis ir palaidiniais, flamandų 
nėriniais apvedžiotomis rauktomis apykaklėmis, tokiais pat nėriniais 
apsiūtomis rankovėmis, sutrumpintomis per keturis pirštus, kad riešai 
atrodytų ilgesni, ir žaidė jie ugninėmis ritmušomis... 

Ir keisčiausia, kad vietoj ritinių jie mušė knygas, pažiūrėti lyg 
dūmų, lyg miglos pripūstas, — nei šis, nei tas, stačiai žodžių nėra. 
Bet dar keisčiau man pasirodė, kad, užuot džiaugęsi laimėję ar graužę- 
si pralaimėję, visi jie be perstojo niurzgė, riejosi ir plūdosi. 

— Nėr čia ko stebėtis, — atsiliepė Sančas, — žaidžia ar nežaidžia, 
laimi ar pralaimi, velniai niekad nebūna patenkinti. 

— Matyt, taip ir bus, — sutiko Altisidora, — bet štai dar kas keista 
(atseit tuomet atrodė keista): vienąsyk muštas, ritinys tapdavo ne- 
betinkamas žaisti ir atlikdavo, tad oru skraidydavo vis kitos knygos, 
ir senos, ir naujos, — tik žiūrėk ir stebėkis. Vieną knygą, naują nau- 
jintelaitę, dailiai aptaisytą, jie taip perliejo ritmuša, jog išvirto visi 
viduriai ir lapai išlakstė. Ir vienas velnias paliepė kitam: „Pažiūrėk, 
kokia ten knyga“. O anas ir sako: „Don Kichoto Lamančiečio isto- 
rijos antra dalis, surašyta ne Sido Hamado, josios pirmojo autoriaus, 
o tokio aragoniečio, kildinančio save iš Tordesiljo“.— „Mesk ją ša- 
lin, — tarė pirmasis velnias, — nutrenk į patį pragaro dugną, kad mano 
akys jos daugiau nematytų“.— ,„Jaugi ji tokia prasta?“ — paklausė 
kitas. „Tokia jau prasta,— atsiliepė pirmasis,— kad jeigu tyčia 
stengčiausi parašyti prastesnę, nieko man neišeitų“. 

Ir jie vėl įniko žaisti ir mušti ritmušomis kitas knygas, o aš, iš- 
girdusi minint šitaip mylimo ir dievinamo Don Kichoto vardą, įsi- 
dėjau galvon visą tą vaidinį. 

— Be jokios abejonės, jums tik pasivaideno, — prabilo Don Kicho- 
tas.— Kito manęs nėra pasaulyje, nors toji istorija ir eina per rankas, 
beje, niekur ilgiau neužkliūdama, nes visi ją nuspiria šalin. Ir aš nė 
kiek nesijaudinu, kai man kas nors sako, jog aš nelyginant šmėkla 
klaidžiojąs po pragaro tamsybes arba po šviesos nužertą žemę, nes 
esu ne tas, apie kurį kalbama toje knygoje. Jeigu ji būtų gera, tikra 
ir įtaigi, ji gyventų amžių amžius, bet jeigu ji prasta, kelias josios nuo 
gimimo ligi mirties — neilgas“. 

Altisidora buvo iš naujo beimanti priekaištauti Don Kichotui, bet 
jis tarė: 

— Ne kartą esu jums sakęs, ponia, kaip man skaudu, jog sudė- 
jote į mane visas viltis, nes pateisinti jas galiu veikiau dėkingumu nei 
atsidavimu. Esu gimęs Dulsinėjai Tobosietei, ir lemtis (jeigu ji yra) 
tik jai vienai mane paskyrė, ir bergždžia būtų galvoti, kad josios vietą 
mano širdyje galėtų užimti kokia kita gražuolė. Te manieji žodžiai 
atveria jums akis, idant praregėjusi grįžtute padorumo ribosna, nes 
niekam nedera reikalauti to, kas neįmanu. 

Tatai girdėdama, Altisidora, tariamai rūstybės ir apmaudo perim- 
ta, sušuko: 

— Ak jūs, done pūgžly, kelme nedegintas, datulės kaule, kie- 
tesnis ir atšakesnis už bet kurį sodžiaus berną, kuris niekad neailyš 
įsityžęs savąsias varyti, kad ir kaip jį prašytum! Dievaži, jeigu jau 
šoksiu ant jūsų, kaip kažin ką akis išlupsiu! Ką, done nugalėtasai ir 
pagaliais prikultasai, gal manot, dėl jūsų buvau mirusi? Tai va, visa, 
ką praeitą naktį matėt, buvo tik vaidinimas: dėl tokių kupranugarių 
kaip jūs man nė panagėse neužnižtų, o kad mirčiau dėl jūsų — tai 
nė nesvajokit! 

— Mielai tuo tikiu,— atsiliepė Sančas,— mirti iš meilės — tai 
juokų darbas; bepigu kalbėti įsimylėjėliams, bet jau numirti — nė 
velnio! 

Šitaip jiems besišnekant, įėjo tas pats: muzikantas, dainininkas 
ir poetas, kuris dainavo du minėtuosius posmus, ir, žemai nusilenkęs 
Don Kichotui, tarė: 

— Teikitės, jūsų malonybe garbusis riteri, įtraukti ir įrašyti mane 
į savo ištikimiausiųjų tarnų sąrašą, aš jau seniai žaviuosi tiek jūsų 
šlove, tiek žygdarbiais. 

Don Kichotas į tai atsiliepė: 

— Sakykite, jūsų malonybe, kas jūs esate, idant mano elgesys 
atitiktų jūsų nuopelnus. 

Jaunikaitis atsakė esąs muzikantas, praeitą naktį giedojęs liaupses. 

— Jūsų malonybės balsas išties nuostabus, — tarė Don Kicho- 
tas, — tačiau posmai, kuriuos dainavote, man pasirodė ne visai vietoje. 
Nesuprantu, ką bendra turi Garsilaso eilės su šios damos mirtimi? 

— Prašom nesistebėti, jūsų malonybe,— atsakė muzikantas, — 
šių laikų poetų nemokšų taip jau įprasta: jie rašo kaip pakliūva ir va- 
gia kur pakliūva, nesirūpindami, tinka tai ar netinka jų pasirinktajai 
temai, ir nėra tokių nesąmonių, jų aprašytų arba apdainuotų, kurių 
jie neteisintų tariama poetine laisve. 

Don Kichotas buvo jau kažin ką besakąs, bet nespėjo: įėjo kuni- 
gaikštis ir kunigaikštienė, prasidėjo ilgas ir malonus pokalbis, ir San- 
čas prišnekėjo tiek smagių ir šmaikščių dalykų, jog jų šviesybės ir 
vėl negalėjo atsistebėti tiek jo paikumu, tiek sąmojingumu. 

Don Kichotas paprašė šeimininkus leisti jam išvykti tą pačią dieną, 
nes nugalėtiems riteriams labiau pritinką gyventi kiaulidėje nekaip 
karaliaus rūmuose. 

Jų šviesybės mielai sutiko jį išleisti, o kunigaikštienė dar pasido- 
mėjo, ar Altisidora atgavusi jo malonę. 

Į tai Don Kichotas atsakė: 

— Valdove, jūsų šviesybei derėtų Žinoti, jog šios mergelės nega- 
lia — dyko buvimo vaisius, ir geriausias vaistas nuo tos ligos — 
tai doras ir nuolatinis darbas. Ji man ką tiktai pasakojo, kad pragare 
įprasta puoštis nėriniais; matyt, ji moka juos megzti, tad tegul ir 
imasi to darbo, ir kol jai prieš akis šmėkščios virbalai, mintyse ne- 
šmėkščios mylimojo ar mylimųjų paveikslai. Štai ir visa teisybė, štai 
mano nuomonė, štai mano patarimas. 

— Ir mano,— įsiterpė Sančas, — nes aš kaip gyvas nesu matęs 
nėrinių mezgėjos, kuri būtų mirusi iš meilės: darbščios mergelės dau- 
giau galvoja, kaip greičiau baigti savo darbus, nei apie meilės daly- 
kus. Aš sprendžiu pagal save: kasdamas žemę, aš negalvoju apie 
savo širdies brūkšteklę, kitaip sakant, apie savąją Teresą Pansą, nors 
myliu ją kaip akį kaktoje. 

— Labai gerai sakai, Sančai, — tarė kunigaikštienė, — nuo šios 
dienos pasodinsiu Altisidorą prie siuvinių, o ji turi aukso nagus. 

— Tokių priemonių, ponia, nėra ko griebtis, — atsiliepė Altisido- 
ra,— gana vien to žiaurumo, kurį man parodė šis piktadarys ir perė- 

jūnas, kad be jokių išmonių ištrinčiau jį iš atminties. O dabar, jūsų 
didybei leidus, aš išeisiu, kad akyse nebematyčiau to liūdno vaizdo,— 
et, ką čia šneku apie liūdną vaizdą, stačiai man koktu žiūrėti į jo šlykštų 
ir pasibjaurėtiną snukį. | 
— Tatai man primena plačiai paplitusį posakį, — tarė kunigaikštis: 


Jei žmogus keiksmais pratrūksta, 
Pyktis veikiai jam praeis. 


Altisidora apsimetė nosinaite šluostanti sau ašaras, paskum, tūp- 
telėjusi prieš savo ponus, išbėgo iš kambario. 

— Sunki tavo dalia, vargše mergele,— tarė Sančas, — vai kokia 
sunki, nes pasirinkai sudiržusią sielą, sumedėjusią širdį. Va, jei būtum 
pasirinkusi mane, garbės žodis, būtų tau kirtis su paplėšais. 

Pokalbis pasibaigė, Don Kichotas apsirengė, papietavo su jų švie- 
sybėmis ir tą pačią dieną išvyko. 


LXXI PERSKYRIMAS 


APIE TAI, 
KAS NUTIKO DON KICHOTUI 
IR JO GINKLANEŠIUI SANČUI, 
NAMO GRĮŽTANT 


Nugalėtas ir kartaus patyrimo paragavęs, Don Kichotas jojo rūš- 
kanas ir sykiu labai džiugus. Liūdesį kėlė pralaimėjimas, o džiaugs- 
mą — mintis apie stebuklingąją galią, kurią Sančas parodęs grąžin- 
damas gyvastį Altisidorai, nors, beje, Don Kichotui tik vargais nega- 
lais pavyko save įtikinti, kad įsimylėjusioji mergelė iš tiesų buvo 
mirusi. 

Tuo tarpu Sančui nebuvo ko džiūgauti: jis liūdėjo, kad Altisi- 
dora netesėjo žodžio ir nepadovanojo žadėtųjų marškinių; ir šiaip, 

— Išties, pone, matyt, aš pats nelaimingiausias visų daktarų, 
kiek tik jų esama žemėje: juk yra tokių gydytojų, kurie numarina 
ligonį, bet vis dėlto išreikalauja užmokestį už savo darbą, nors visas 
jų darbas — prirašyti vaistų, ir tuos vaistus gamina ne jie, o vals- 

tininkai, — žodžiu, pinigus kišenėn, o į visa kita nusispjaut. Na, 
o aš, už svetimą gyvastį savo krauju užmokėjęs, sprigtais, Žnybiais, 
dūriais ir botago kirčiais privaišintas, negaunu nė sudilusio skatiko. 

Trauk juos velniai! Jei dabartės paklius man į rankas koks li- 
gonis, kaip Dievą myliu, pirmiausia pareikalausiu, kad auksu jas 
gerai pateptų, nes ir kunigas už dyką mišių nelaiko, — juk ne todėl 
Aukščiausiasis davė man tokią galią, kad dovanai ja su visais da- 
lyčiausi. 

— Tavo tiesa, Sančai, bičiuli, — pritarė Don Kichotas, — labai 
negražiai pasielgė su tavimi Altisidora neatiduodama žadėtųjų marški- 
nių, ir nors stebuklingoji galia tau gratis data*, nes jokių mokslų tu 
nėjai, bet, šiaip ar taip, per kančias ją įgijai, o kančios — tai pats 
didžiausias mokslas. Savo ruožtu galiu tave patikinti, kad jeigu pa- 
reikalausi užmokesčio už kirčius, kuriuos sau įkrėsi Dulsinėją atkerė- 
damas, su kaupu tau atsilyginsiu, nors nesu tikras, ar už tokį gydymą 
priklauso atlyginimas, — mat nenorėčiau, kad pinigai blogai atsilieptų 
vaistų poveikiui. 

Šiaip ar taip, man regis, drąsiai bandyta yra pusė laimėta. Pagal- 
voki, Sančai, kiek norėsi užsiprašyti, ir tuoj imkis darbo, o paskum 
pats grynais atsiskaičiuoki, juk mano pinigus tu laikai. 

Išgirdęs tokį pasiūlymą, Sančas išpūtė akis ir ausis ir, širdies gi- 
lumoj pasižadėjęs sąžiningai išsipliekti, tarė šeimininkui: 

— Ką gi, gerai, pone, sutinku patenkinti jūsų malonybės pagei- 
davimą ir suteikti jums malonumą, bet nenoriu ir savęs nuskriausti: 
iš meilės vaikučiams ir pačiai norom nenorom tapsi gobšas. Sakykit, 
jūsų malonybe, o kiek man pasiūlysit už kiekvieną kirtį? 

— Jei reikėtų tau atsilyginti, Sančai, kiek priklauso už to vaisto 
galią ir poveikį, — tarė Don Kichotas, — man pasirodytų per menki 
visi Venecijos lobiai ir Potosio rūdynai. Sumeski, kiek turi mano 
pinigų, ir patsai įkainoki kiekvieną kirtį. 

— Viso labo būtų trys tūkstančiai trys šimtai su trupučiu, — 
tarė Sančas.— Penkis jau esu įsikirtęs, vadinas, lieka visi kiti. Anie 
penki tebūnie tasai truputis, tad turėsim lygiai tris tūkstančius tris 
šimtus, ir jeigu kiekvieną kirtį skaičiuosim po ketvirtuką (o nu- 
leisti nė kiek nenuleisiu, nors visi man į kojas pultų), viso labo gausim 
tris tūkstančius tris šimtus ketvirtukų, trys tūkstančiai trys šimtai 


* Duota dykai (lot.). 

ketvirtukų lygu pusantro tūkstančio pusrealių, atseit septyniems šim- 
tams penkiasdešimčiai realų, o trys šimtai ketvirtukų lygu pusantro 
šimto pusrealių, atseit septyniasdešimt penkiems realams; ir jei prie 
jų pridėsim anuos septynis šimtus penkiasdešimt, viso labo gausim aš- 
tuonis šimtus dvidešimt penkis realus. Šią sumą išskaitysiu iš jūsų 
malonybės pinigų ir grįšiu namo turtingas ir patenkintas, nors ir 
kaip reikiant išpertas, bet, kaip sakoma, lovoj gulėdamas, žuvies nesu- 
gausi... Ir amen poteriams. 


— O Sančai palaimintasai! O Sančai mielasai! — sušuko Don 
Kichotas. — Kokie dėkingi tau būsime mudu su Dulsinėja ir ligi pasku- 
tinės gyvenimo dienos jausimės tau skolingi! Jeigu tik Dulsinėja at- 
gaus prarastąjį pavidalą (o kitaip nė būti negali), josios nelaimė taps 
laimė, o mano pralaimėjimas virs šlovingiausia pergale. Na, Sančai, 
sakyki, kada gi tu imsi plaktis? O kad pasiskubintumei, pridedu tau 
dar šimtą realų. 

— Kada? — tarė Sančas.— Vėlių vėliausiai šiąnakt. Pasirūpinkit, 
jūsų malonybe, kad šią naktį praleistume lauke, po atviru dangumi, 
ir aš taip save iščaižysiu, net mėsos lakstys. 

Sutemo naktis, kurios Don Kichotas laukė baisiausiai nekantrau- 
damas, nes jam atrodė, jog sulūžo Apolono vežimo tekiniai““! ir jog 
diena užtruko ilgiau nei paprastai: taip nutinka visiems įsimylėjėliams, 
kurie niekad nesugeba tramdyti savo potroškių. 

Galop juodu pasiekė žavią giraitę netoli kelio ir, nubalnoję Ro- 
sinantą ir palšį, išsitiesė žalioje žolėje ir pavakarieniavo iš Sančo 
atsargų; paskum minėtasis Sančas, iš Rosinanto kamanų ir palšio pa- 
mauto susipynęs tvirtą ir smagų bizūną, nuėjo per kokia dvidešimt 
žingsnių nuo pono į bukų paunksnę. 

Matydamas jį taip šauniai ir ryžtingai žingsniuojant, Don Ki- 
chotas tarė: 

— Žiūrėki, bičiuli, nesusičaižyki į skutus, atsipūski po kiekvieno 
kirčio, per daug neįsismaginki, kad pusiaukelėje nepritrūktų kvapo, — 
atseit patausoki sveikatą, o kitaip gyvastį atiduosi užsibrėžto skai- 
čiaus neįsipliekęs. O kad neapsigautumei ir manęs neapgautumei, aš 
Padėki, Dieve, idant įsikūnytų tavo geri norai! 

— Akys — baisininkės, rankos — darbininkės, — pareiškė San- 
čas.— Skaudžiai save plaksiu, bet ne mirtinai. Bene čia būtų stebuklas. 
jei negyvai nusivanočiau? 

Tuoj nusirengė iki juosmens ir, griebęs saujon šikšninį bizūną, 
įniko plaktis, o Don Kichotas pradėjo skaičiuoti kirčius. 

Sančas sudrožė sau lyg šešis, lyg aštuonis kartus ir staiga sumo- 
jo, kad čia ne juokai ir kad kaina per menka, tad nustojo plaktis ir 
pareiškė savo ponui, jog apsigavęs — girdi, kiekvienas toksai kirtis 
esąs vertas ne ketvirtuko, bet pusės realo. 

— Varyki toliau, Sančai, bičiuli, ir nesijaudinki,— tarė Don Ki- 
chotas, — aš tau antra tiek sumokėsiu. 

— Jeigu jau taip, padėk Dieve! — sušuko Sančas.— Dabartės 
kad jau krėsiu, tai krėsiu! 

Tačiau šelmis liovėsi šmaukščioti sau per pečius ir įniko čaižyti 
medžių kamienus, beje, kartais taip suvaitodamas, jog, rodės, jam 
širdis plyšta kiekvienąsyk suvaitojant. 

Jautrios širdies būdamas, Don Kichotas ėmė bugštauti, kad San- 
čas negyvai nenusiplaktų, per savo neatsargumą užsibrėžto tikslo 
nepasiekęs, ir todėl jam tarė: 

— Būki geras, bičiuli, paliauki kuriam laikui, — pernelyg drastiš- 
kas atrodo man šis vaistas, tad būtų ne pro šalį retkarčiais atsipūsti, 
juk ne veltui sakoma: ne vienu kirčiu medis nukertamas. Jeigu tik 
neapsiskaičiavau, regis, būsi jau įsikirtęs daugiau nei tūkstantį sy- 
kių; šiuo tarpu pakaks, nes, prasčiokiškai šnekant, kas per daug, tas 
nesveika. 

— Ne, ne, pone, — atrėmė Sančas, — nenoriu, kad apie mane kas 
sakytų: „Prie darbo kaip regis, o prie pinigo kaip sudegęs“. Pasitrau- 
kit į šalį, jūsų malonybe, dar bent vieną tūkstantuką įsikirsiu, ir dviem 
žygiais būsim viską užbaigę, nes, kaip sakoma, ką gali šiandien padary- 
ti, neatidėliok rytojui. 

— Ką gi, jeigu jau esi taip smagiai nusiteikęs, padėk Dieve,— 
tarė Don Kichotas.— Čaižykis, o aš paėjėsiu į šalį. 

Sančas vėl kibo į darbą su tokiu uolumu, jog netrukus diduma 
medžių liko be žievės, — taip negailestingai jis plakėsi. Ir pagaliau, 
iš paskutiniųjų perliejęs bizūnu per buko liemenį, visa gerkle suriko: 

— Šičia žus Samsonas ir visi jo žmonės! 

Išgirdęs baisingą kirtį ir gailų balsą, Don Kichotas prišoko prie 
Sančo, išplėšė jam iš gniaužtų susuktą pamautą, bizūną atstojantį, 
ir tarė: 

— Likimas neleis, Sančai, bičiuli, kad, stengdamasis man įtikti, 
negyvai save užkapotumei: juk tu reikalingas gyvas žmonai ir vai- 
kučiams. Dulsinėja palauks geresnės progos, o aš, dėdamas viltis į 

sėkmingą pabaigą, palūkėsiu, kol sukaupsi naujų jėgų ir galutinai 
atliksi šį žygį, idant visi liktų patenkinti. 

— Jeigu jau jūsų malonybė, viešpatie mano, taip norit, tai Die- 
ve padėk, — tarė Sančas, — tik užmeskit man ant pečių savo apsiaustą, 
o aš visas suplukęs ir bijau persišaldyti: kas pirmąsyk plakasi, tam 
pravartu pasisaugoti. 

Don Kichotas taip ir padarė ir, viena liemene likęs, apgobė San- 
čą, ir šis tuoj užsnūdo ir miegojo ligi tol, kol jį prikėlė saulė, o tuo- 
met juodu vėl leidosi toliau ir pertraukė kelionę tik viename bažnyt- 
kaimyje, sukorę tris mylias. 

Apsistojo jie užeigoje, kurią Don Kichotas pripažino esant užeiga, 
bet anaiptol ne pilimi su kuorais, grotiniais vartais ir pakelia muoju 
tiltu, giliais grioviais apriesta: mat, patyręs pralaimėjimą, ėmė blai- 
viau žiūrėti į viską, kaip tuojau įsitikinsime. 

Gavo jie kambarį apatiniame aukšte, išmuštą ne spaustine oda, 
bet, kaip sodžiuose įprasta, ištisai nukabinėtą senomis tapytomis 
drobėmis. 

Vienoje jų nemokšos ranka buvo nupieštas Elenos pagrobimas, 
kaip tik toji akimirka, kai įžūlusis svečias išsiveža Menelajo žmoną, o 
kitoje — Didonės ir Enėjo istorija: Didonė stovi aukštame bokšte ir 
kone visa paklode moja savo svečiui pabėgėliui, lyg fregata, lyg bri- 
gantina plaukiančiam į atvirą jūrą. 

Don Kichotas pastebėjo, kad Elena iškeliauja ne taip jau neno- 
rom, nes slapčia šelmiškai šypso, bet užtat Didonės skruostais ritosi 
ašaros, didumo sulig graikišku riešutu. 

Tatai matydamas, Don Kichotas tarė: 

— Šitos dvi damos buvo kaip reta nelaimingos todėl, kad joms 
nebuvo skirta gimti mūsų laikais, o aš — visų nelaimingiausias, nes 
man nebuvo skirta gimti jų laikais: mat, jeigu tik būčiau susitikęs su 
štai šitais didžiūnais, nei Troja nebūtų sudeginta, nei Kartagina iš- 
griauta, — man būtų pakakę nudėti Parį, kad būtų išvengta visų tų 
negandų. 

— Kertu lažybų,— įsiterpė Sančas,— jog ilgai netrukus nebus 
nė vienos smuklės, užeigos, krautuvėlės arba barzdaskučio dirbtuvės, 
kuri nebūtų nukabinėta mūsų žygdarbių paveikslais. Tik norėčiau, 
kad juos pieštų ne toks terlius kaip štai šis. 

— Tavo tiesa, Sančai,— pritarė Don Kichotas, — šis dailininkas 
man primena Orbanechą, ubediškį tapytoją, kuris, klausiamas, ką 

piešia, atsakydavo: „Kas išeis“. Ir jeigu jis nupiešdavo, pavyzdžiui, 
gaidį, apačioje būtinai užrašydavo: „Tai gaidys“, kad žmonės nepagal- 
votų, jog tai lapė. 

Žodžiu, man regis, Sančai, tokio pat raugo, matyt, bus ir tasai 
dailininkas arba rašytojas, — o tai vis viena, — kuris išleido pasaulin 
naujojo Don Kichoto istoriją: jis piešė arba rašė, kaip išeis. Ir dar 
primena jis man Mauleoną, tokį nesenų laikų madridiškį poetą, kuris 
į bet kokį klausimą atsakydavo nė nemirktelėjęs, o kartą, paklaustas, 
ką reikštų Deum de Deo*, atsakė: „Deja, deja!“ 

Bet tiek jau to, verčiau pasakyki man, Sančai, ar ketini šią- 
nakt įsikirsti dar vieną dovį bizūnų ir kur tau būtų patogiau plaktis: 
pastogėje ar po atviru dangumi? 

— Kaip kažin ką, pone,— atsakė Sančas, — tokį darbą, kokio 
esu numatęs imtis, galima daryti visur: ir laukuose, ir namuose. Bet, 
šiaip ar taip, patogiausia būtų po medžiais: tuomet man toks įspū- 
dis, kad jie su manim išvien ir pasiutiškai padeda ištverti skausmą. 

— Ne, Sančai, bičiuli, atidėsime kitam kartui, — pareiškė Don 
Kichotas, — tau reikia pasisemti naujų jėgų, ir todėl verčiau palau- 
kime, kol grįšime namo, o juk ir būsime ten vėlių vėliausiai poryt. 

Sančas atsakė, kad jam pridera klausyti pono, bet jis, girdi, norė- 
tų kaip galima greičiau tą kryžiaus kelionę atlikti, kolei geležis karšta 
ir kolei dar nagus niežti, nes ilgą iešmą bedrožiant, šuva kepsnį pa- 
gauna, o ir Dievas padeda, kas gerai pradeda, ir ne tam dėkui, 
kuris žada kojas auti, bet tam dėkui, kuris auna, ir geriau višta katile 
negu sakalas danguje. 

— Liaukis su tais priežodžiais, Sančai, dėl Dievo meilės! —su- 
šuko Don Kichotas.— Regis, ir vėl seną giesinę trauki. Kalbėki pa- 
prastai, aiškiai, neplaki visko krūvon, kaip ne kartą jau mokiau, ir 
pamatysi: vienas žodis vertas šimto. 

— Nė pats nebežinau, kokia aplaidžia mane apninka,— tarė San- 
čas,— be priežodžio negaliu nė žodžio pasakyti, ir kiekvienas prie- 
žodis man atrodo tikra išmintis, bet aš stengsiuos pasitaisyti. 

Ir jųdviejų pokalbis šiuo tarpu pasibaigė. 


* Dievą iš Dievo (Iot.). 

LXXII PERSKYRIMAS 


APIE TAI, | 
KAIP DON KICHOTAS IR SANČAS PARVYKO 
SAVO BAŽNYTKAIMIN 


Visą tą dieną Don Kichotas ir Sančas praleido bažnytkaimio 
užeigoje nakties belaukdami: vienas — idant plyname lauke užbaigtų 
plakimosi apeigas, kitas — idant pamatytų jų pabaigą, turėsiančią 
apvainikuoti visus jojo troškimus. 

Tuo tarpu prie užeigos prijojo keliauninkas, lydimas lyg trijų, 
lyg keturių tarnų, ir vienas jų kreipėsi į raitelį, pažiūrėti jų 
šeimininką: 

— SŠičia, jūsų malonybe pone done Alvarai Tarfe, galėsite apsi- 
stoti pokaičio: viduje, atrodo, švaru ir vėsu. 

Tatai girdėdamas, Don Kichotas tarė Sančui: 

— Žinai, Sančai, sklaidydamas savo istorijos antrąją dalį, regis, 
be kita ko, buvau užtikęs dono Alvaro Tarfės vardą. 

— Visai galimas daiktas, — sutiko Sančas.— Tegu tik nusėda nuo 
arklio, tuomet ir paklausim. 

Raitelis nusėdo, ir užeigos šeimininkė davė jam kambarį apačioje, 
priešais Don Kichoto duris, taipgi nukabinėtą išpaišytomis drobėmis. 

Naujai atvykęs bajoras persirengė vasariniais drabužiais, išėjo 
į erdvią ir vėsią galeriją ir, pamatęs Don Kichotą, irgi išėjusį pasi- 
vaikščioti po galeriją, paklausė: 

— Kurgi jūsų malonybė, gerbiamasis pone, teikiatės keliauti? 

Į tai Don Kichotas jam atsakė: 

— [vieną artimiausių bažnytkaimių, iš kur esu kilęs. O kur jūsų 
malonybė keliaujate? 

— Aš, pone, vykstu Granadon,— atsakė bajoras.— Ten mano 
gimtinė. 

— Ir labai graži gimtinė! — sušuko Don Kichotas.— Bet būkite 
malonus, gerbiamasis pone, malonėkite pasisakyti, kuo jūs vardu: 
negalėčiau jums paaiškinti, kaip man svarbu jį sužinoti. 

— Esu vardu donas Alvaras Tarfė,— atsakė bajoras. 

Į tai Don Kichotas tarė: 

— Nė kiek neabejoju, kad jūsų malonybė ir būsite tasai pats 
donas Alvaras Tarfė, kuris minimas Don Kichoto Lamančiečio isto- 

rijos antroje dalyje, ne per seniausiai vieno šiuolaikinio autoriaus 
atspaustoje ir išleistoje pasaulin. 

— Tasai pats, — atsakė bajoras, — o Don Kichotas, tos istorijos 
pagrindinis veikėjas, buvo mano artimiausias draugas, ir kaip tik aš 
išviliojau jį iš namų ar bent jau įkalbinau vykti Saragoson į turny- 
rą, kur aš pats buvau išsirengęs. Tiesą pasakius, nemaža draugiškų 
paslaugų esu jam padaręs, ir tik mano dėka budelis neišmargino jam 
nugaros už besaikį įžūlumą. 

— O dabar pasakykite man, jūsų malonybe gerbiamasis done 
Alvarai, ar aš bent truputį panašus į minėtąjį Don Kichotą? 

— Žinoma, ne,— atsakė bajoras, — nieku būdu. 

— O anas Don Kichotas,— neatlyžo mūsiškis Don Kichotas, — 
turėjo ginklanešį, vardu Sančas Pansa? 

— O kaipgi, turėjo, — atsakė donas Alvaras, — ir nors jisai gar- 
sėjo didžiu sąmojingumu, bet aš, pavyzdžiui, nė sykio nesu iš jo girdė- 
jęs bent kiek šmaikštesnio sąmojo. 

— Mielai tuo tikiu, — įsiterpė tuomet Sančas, — nes sąmojį rodyt 
sugeba ne kiekvienas, ir tasai jūsų Sančas, didžiai gerbiamas pone, 
matyt, užkietėjęs sukčius, niekšas ir, be kita ko, besmegenis, nes 
tikrasis Sančas Pansa — tai aš, ir sąmojai man pilasi kaip iš maišo. 

Ir jeigu jūsų malonybė pageidaujat pats tatai patirti, pagyven- 
kit su manim mažų mažiausiai vienerius metus, ir pamatysit, kad jie 
slysta man nuo liežuvio kas žingsnis, ir jų tokia gausybė ir toks šmaikš- 
tumas, jog klausytojai stačiai leipsta juokais, nors dažniausiai nė pats 
nenutuokiu, jog juokauju. 

O tikrasis Don Kichotas Lamančietis, garsingasis, narsingasis, iš- 
mintingasis, karštai įsimylėjęs, skriaudų gaišintojas, našlaičių ir ma- 
žamečių globėjas, našlių užuovėja, mergelių širdžių ėdikas, ištikimas 
vienintelei damai — nepalyginamajai Dulsinėjai Tobosietei, — štai ši- 
tas ponas, kurį matote priešais, mano šeimininkas. 

Bet kuris kitas Don Kichotas, taipgi bet kuris kitas Sančas Pan- 
sa — tai muilo burbulas ir sapniaus kliedesys. 

— Dievaži, bičiuli, aš tikiu tamsta,— atsakė donas Alvaras.— 
Tie keli žodžiai, kuriuos tamsta spėjai pasakyti, turi daugiau sąmo- 
jo negu visos kalbos, kurių prisiklausiau iš ano Sančo Pansos, o jisai 
maldavo be perstogės. Beje, jis veikiau pilvapenys negu gražbylys 
ir veikiau mulkis negu šmaikščialiežuvis, ir apskritai aš neabejoju, jog 
burtininkai, persekioją Don Kichotą Gerąjį, įniko persekioti ir mane, 
pakišdami man Don Kichotą Blogąjį. 

Šiaip sakysite ar taip, bet aš ničnieko nesuprantu: drįstu prisiekti, 
jog nugabenau jį gydytis Toledo beprotnamin, o štai dabar matau 
priešais kitą Don Kichotą, nė iš tolo nepanašų į maniškį. 

— Nežinau, ar tikrai esu geras, — atsiliepė Don Kichotas, — bet 
galiu drąsiai pasakyti, jog nesu blogas, o kad manimi patikėtute, jūsų 
malonybe šviesiausiasis done Alvarai, leiskite jums pranešti. jog 
amžių dienoj nesu buvęs Saragosoje, ir netgi priešingai: sužinojęs, 
kad tasai pramanytasis Don Kichotas dalyvavęs to miesto turnyre, 
aš atsisakiau ten vykti, idant išeitų paviršiun ano plunksnagraužio 
melagystė, ir patraukiau tiesiai į Barseloną, svetingumo buveinę, sve- 
timšalių prieglobą, varguolių uždingsnį, narsuolių tėvynę, skriaudžia- 
mųjų apgintį, mielą ištikimos draugystės pastogę, miestą, neturintį 
sau lygių nei vietovaizdžiu, nei grožiu. 

Ir nors dalykai, tenai man nutikę, buvo ne iš maloniausių jų, netgi 
priešingai — labai liūdni, tačiau taikytis su jais man padeda min- 
tis, jog pamačiau tą miestą. 

Taigi, gerbiamasis done Alvarai Tarfe, aš ir esu Don Kichotas 
Lamančietis, kurio šlovė skamba po pasaulį, o ne anas nenaudėlis, 
kuris baudėsi pasisavinti mano vardą ir pagarsėti prisiskirdamas mano 
mintis. 

Meldžiu jūsų malonybę kaip tikrą bajorą: teikitės pareikšti šio 
bažnytkaimio alkaldui, jog ligi šiolei jūsų malonybė niekados nesate 
manęs matęs, jog aš — ne tasai Don Kichotas, kuris piešiamas antro- 
je dalyje, ir jog manasis ginklanešys Sančas Pansa — tai anaiptol 
ne tas žmogus, kurį jūsų malonybė teikėtės pažinoti. 

— Kuo mieliausiai tatai padarysiu, — atsiliepė donas Alvaras, — 
nors ir labai keista būti pažįstamam iškart su dviem Don Kichotais 
ir dviem Sančais, kurių vardai sutampa, bet užtat darbai skiriasi kaip 
diena ir naktis. Ir aš dar sykį sakau ir tvirtinu, jog nesu matęs to, ką esu 
matęs, ir man nėra nutikę to, kas yra nutikę. 

— Jūsų malonybė, be abejo, būsite užkerėtas lygiai kaip manoji 
ponia Dulsinėja Tobosietė, — tarė Sančas, — ir duok Dieve, kad jūsų 
malonybę sugebėčiau atkerėti įsipliekdamas tris tūkstančius tris šim- 
tus su viršum kirčių, kaip tai darau josios labui, — beje, jums su- 
tikčiau ir dovanai įsipliekti. 

— Nesuprantu, apie kokius kirčius jūs kalbate,— tarė donas 
Alvaras. 

Sančas atsakė, jog apie tai reikėtų ilgai kalbėti, bet jisai viską 
papasakosiąs, jeigu tik keliausią drauge. 

Tuo tarpu atėjo pietų metas, ir Don Kichotas papietavo sykiu 
su donu Alvaru. 

Netikėtai užeigon užsuko bažnytkaimio alkaldas ir raštininkas, 
ir Don Kichotas kreipėsi į tą alkaldą oficialiu prašymu: gindamas 
savo teises, jis, Don Kichotas, pageidaująs, idant čia pat esantis bajo- 
ras donas Alvaras Tarfė jo malonybei alkaldui pareikštų, jog anks- 
čiau niekados nepažinojęs Don Kichoto Lamančiečio, čia pat esančio, 
ir jog tai esąs visiškai ne tas Don Kichotas, kuris atvaizduotas pa- 
saulin išleistoje knygoje, antrašte: Don Kichoto Lamančiečio Antra 
dalis, surašyta tokio Aveljanedos, kilusio iš Tordesiljo. 

Alkaldas atliko visa tai pagal įstatymą: liudytojo parodymai buvo 
surašyti griežtai laikantis visų formalumų, būtinų tokiais atvejais, — 
tuo labai apsidžiaugė Don Kichotas ir Sančas, lyg jiems būtų buvę 
labai svarbu turėti tokį liudijimą ir lyg Žodžiai ir darbai nebūtų 
pakankamai aiškiai apibudinę, kuo skiriasi vienas nuo kito abu 
Don Kichotai ir abu Sančai. 

Donas Alvaras ir Don Kichotas dar ilgai rungėsi siūlydami vie- 
nas kitam savo paslaugas ir berdami mandagumo pareiškimus, ir di- 
dysis lamančietis pasirodė besąs tokio šviesaus proto, jog donas Al- 
varas norom nenorom prisipažino klydęs ir net rimtai ėmė manyti, 
jog esąs, ko gero, apkerėtas: juk savo akimis matęs du tokius skirtin- 
gus Don Kichotus. 

Atėjo vakaras, abu keliauninkai išjojo iš užeigos, bet maždaug 
už pusmylio vieškelis šakojosi: vienas kelias vedė į Don Kichoto baž- 
nytkaimį, kitas — ten, kur reikėjo donui Alvarui. 

Per tą trumpą laiką Don Kichotas jau buvo spėjęs papasakoti 
donui Alvarui apie savo nelemtą pralaimėjimą, apie Dulsinėjos ap- 
kerėjimą ir būdą jai atkerėti, ir tuo dar labiau nustebino doną Alvarą. 
o paskum, išglėbesčiavęs Don Kichotą ir Sančą, donas Alvaras nujojo 
savo keliu, Don Kichotas — savo ir tą naktį praleido giraitėje po 
medžiais, idant Sančas galėtų atlikti savo atgailą... Ir atliko lygiai taip 
kaip praeitą naktį, kitaip sakant, daugiau sužalodamas bukų lieme- 
nis negu savo nugarą, kurią šitaip puoselėjo, kad bizūnu vargu ar 
būtų nubaidęs musę, jeigu ji būtų kartais nutūpusi. 

Mulkinamas Don Kichotas atsidėjęs skaičiavo kiekvieną kirtį 
ir nustatė, jog drauge su vakarykščiais išeina trys tūkstančiai dvi- 
dešimt devyni. 

Saulė tądien, atrodo, patekėjo anksčiau, kad pamatytų Sančo 
auką, ir sulig pirmaisiais spinduliais Don Kichotas ir Sančas iške- 

liavo toliau aptardami, kaip klydęs donas Alvaras ir kaip gerai juodu 
padarę pareikalaudami teisingumo atstovą pagal visas taisykles su- 
rašyti jo parodymus. 

Visą tą dieną ir visą naktį juodu praleido kelionėje, ir jiems nenu- 
tiko nieko tokio, kas būtų verta pasakojimo, nebent tai, jog paskutinią- 
ją naktį Sančas galutinai atliko savo uždavinį, tuo nepaprastai nudžiu- 
gindamas Don Kichotą, kuris ėmė nekantriai laukti ryto: mat jam 
atrodė, jog kelyje būtinai sutiksiąs jau atkerėtą savąją damą Dulsi- 
nėją. Ir dieną, jodamas keliu, nepraleido nė vienos moters nepasižiū- 
rėjęs, ar tai nebūsianti Dulsinėja Tobosietė, o kad Merlenas būtų 
galėjęs netesėti duoto žodžio — tuo niekados jis nebūtų patikėjęs. 

Tokių minčių ir godų pilnas, drauge su Sanču jis užjojo ant 
kalvos, nuo kurios vėrėsi vaizdas į jų bažnytkaimį, ir tuomet Sančas, 
puolęs ant kelių, sušuko: 

— Atsimerk, išsiilgtoji gimtine, ir pažvelk į savo sūnų Sančą 
Pansą, kuris grįžta namo nelabai pralobęs, bet užtat atsakančiai bi- 
zūnu išsipėręs kailį! Išskėsk rankas ir apkabink taipgi savąjį sūnų Don 
Kichotą: jis grįžta nugalėtas svetimųjų rankų, bet ir pats save nuga- 
lėjęs, o tai, jo žodžiais tariant, šlovingiausia pergalė, kokios tik įma- 
noma trokšti. Grįžtu pilnomis kišenėmis, nes jei ir gavau gerai į kailį, 
gerai ir pasijodinėjau. 

— Liaukis niekus paistęs, — tarė Don Kichotas, — kad tik laimin- 
gai įjotume į savo bažnytkaimį, o ten duosime valią vaizduotei ir su- 
galvosime, kaip tvarkysimės piemenų gyvenime, kuris mudviejų laukia. 

Sulig tais žodžiais juodu nusileido nuo kalvos ir patraukė baž- 
nytkaimio link. 

APIE PRANAŠINGUS ŽENKLUS, 
PASIRODŽIUSIUS DON KICHOTUI ĮJOJANT 
BAŽNYTKAIMIN, TAIPGI APIE KITUS 
NUTIKIMUS, TEIKIANČIUS ŽAVESIO IR 
ĮTAIGUMO ŠIAI DIDŽIAI ISTORIJAI 


Prie pat bažnytkaimio, pasak Sido Hamado, Don Kichotas paste- 


*-—1 vv’ 


ko kitam: 

— Be reikalo ardaisi, Perikilijau: kaip gyvas daugiau jos ne- 
bematysi! 

Tuomet Don Kichotas tarė Sančui: 

— Girdėjai, bičiuli, ką anas berniūkštis sakė: „Kaip gyvas dau- 
giau jos nebematysi“ ? 

— Kas čia tokio? — atsiliepė Sančas.— Maža ką vaikai prišneka! 

— Na jau! — atrėmė Don Kichotas.— Bene tu nenuvoki, kad, 
šiuos žodžius pritaikius man, išeitų, jog man nelemta pamatyti Dul- 
sinėjos? 

Sančas buvo jam beatsakąs, bet staiga pastebėjo per lauką skuo- 
džiant zuikį, o jam iš paskos — būrį medžiotojų ir skalikų, ir štai 
tas zuikis persigandęs šmurkštelėjo palšiui papilvėn ir ten užsiglaudė. 

Sančas pagavo zuikį plikomis rankomis ir padavė Don Kichotui, 
bet šis tarė: 

— Malum signum*, malum signum! Zuikis bėga, skalikai vejasi, — 
aš nebematysiu Dulsinėjos! 

— Na ir keistuolis jūs, jūsų malonybe,— atsiliepė Sančas.— 
Tarkim, kad šitas zuikis — Dulsinėja Tobosietė, o skalikai, jį vai- 
kantys,— piktadariai burtininkai, pavertę ją laukininke. Ji bėga, aš 
ją pagaunu ir įduodu jūsų malonybei į rankas, jūs laikot ją apsika- 
binęs ir glamonėjat, — tai bene čia blogas ženklas ir kokią nelaimę 
jis gali pranašauti? 

Abu berniūkščiai, ką tik kivirčijęsi, atbėgo pažiūrėti zuikio, ir 
Sančas paklausė vieną jų, kuo gi jie nepasidaliję. 

Ir berniūkštis, sušukęs: „Kaip gyvas daugiau jos nebematysi“, 
atsakė, jog atėmęs iš draugo skrynelę su svirpliais ir kaip gyvas jos 
neatiduosiąs. 

Sančas išsitraukė iš kapšelio keturis ketvirtukus ir įbruko ber- 
niūkščiui, o paskum, paėmęs iš jo skrynelę, įteikė ją Don Kichotui 
ir tarė: 

— Baigta, pone, visi jūsų pranašingi ženklai sumalti į dulkes ir 
paleisti vėjais, nors, mano kvaila galva, jie tiek baimės gali mums 
įvaryti kaip pernykščiai debesys. Mūsų sodžiaus klebonas, jei ne- 
klystu, yra sakęs, jog tikriems krikščionims, juo labiau išprususiems 
žmonėms nedera paisyti tokių niekų, o ir jūsų malonybė ne per se- 
niausiai man kalėt į galvą, kad visi krikščionys, tikintys prietarais, — 


* Blogas ženklas (lot.). 

paskutiniai mulkiai... Tai va, nėr čia ko trypčioti vietoje, traukiam to- 
liau ir jojam stačiai į bažnytkaimį. 

Prijojo medžiotojai, pareikalavo zuikio, ir Don Kichotas jį 
atidavė. 

Juodu patraukė toliau ir bažnytkaimio pakrašty, nedidelėje ve- 
joje, pamatė kleboną ir bakalaurą Karaską kalbant poterius. 

Pravartu būtų žinoti, jog vietoj gūnios Sančas Pansa buvo ap- 
klojęs palšį ir ryšulį šarvų ta pačia liepsnos liežuviais išpaišyta mul- 
tino mantija, kuria buvo apsiaustas kunigaikščio pilyje Altisidoros 
prisikėlimo naktį. 

Be to, asilui ant galvos buvo užmovęs vaurą,— taigi nė vienas 
jojamas gyvulys dar nebuvo šitaip pakeistas ir aptaisytas nuo pat 
pasaulio pradžios. 

Klebonas ir bakalauras beregint pažino abu keliauninkus ir 
puolė prie jų išskėstomis rankomis. 

Don Kichotas nusėdo ir tvirtai juodu apkabino, tuo tarpu ber- 
niūkščiai visa reginčiomis ir skvarbiomis lūšių akimis iš tolo įžiū- 
rėjo asilo vaurą ir dabar subėgę praplyšo šūkauti vieni kitiems: 

— Eikit čionai, vaikai, pažiūrėkit, koks Sančo Pansos asilas, 
didesnis dabišius už patį Mingą““*, o koks Don Kichoto kuinas, toks 
perdvėsęs, jog už uodegos pilvo nematyt! 

Galop, vaikų apspeisti, lydimi klebono ir bakalauro, Don Ki- 
chotas ir Sančas įėjo bažnytkaimin ir pasuko Don Kichoto sodybos 
link, o ten, pavartėje, jau išgirdusios juos atvykus, stovėjo šeimininkė 
ir dukterėčia. 

Neaplenkė gandas nė Teresos Pansos, Sančo pačios; susivėlusi, 
pusplikė, tempdama už rankos dukterį Sančiukę, atbėgo ji pasitikti 
vyro, o pamačiusi jį anaiptol ne taip išsipusčiusį, kaip, josios galva, 
būtų pritikę salavaldžiui, sušuko: 

— Kas tau, vyreli? Lyg ir pėsčias grįžti namo, lyg ir nuo ko- 
jų nusivaręs; kaip kažin ką, atrodai veikiau kaip valdžios netekęs 
nei turtais aptekęs. 

— Užsičiaupk, Teresa,— atsakė Sančas,— ne visada taip yr, 
kaip atrodo, va tik pareisim namo — prisiklausysi būtų ir nebūtų 
dalykų. Pinigų parsivežu, tatai svarbiausia, ir užsidirbau juos savo 
galva, o kad būčiau ką nuskriaudęs — gink Dieve! 

— Kad tik būtų pinigų, mielasis vyreli, — tarė Teresa.— o už- 
sidirbti jų gali ir vienaip, ir kitaip. Nors ir kaip tu būtum jų užsidir- 
bęs, pasauly nieko nenustebinsis 

Sančiukė apsikabino tėvą ir paklausė, ko jai parvežęs: buvo 
aišku, kad akys jai ištįso belaukiant; įsitvėrė jam į juostą, paėmė 
asilą už pamauto, o žmona iš kitos pusės įsikibo vyrui į parankę, ir 
visi nudrožė namo, tuo tarpu Don Kichotas liko šeimininkės ir duk- 
terėčios globoje ir klebono ir bakalauro draugijoje. 

Nieko nelaukdamas, Don Kichotas tuoj užsidarė kambaryje su ba- 
kalauru ir klebonu ir trumpai drūtai papasakojo apie savo pralai- 
mėjimą ir prisiimtą sąlygą — vienerius metus nekelti kojos iš baž- 
nytkaimio: tą sąlygą jis ketinąs vykdyti raidė raidėn, nenukrypda- 
mas nė per nago juodymą, kaip ir pritinka klajojančiam riteriui, ku- 
riam privalu stropiai laikytis klajojančios riterijos nuostatų... 

O tuos metus jis ketinąs pagyventi piemeniu: mėgautis laukų 
platybėmis, kur esą galima nevaržomai duoti valią savo meilės godoms 
ir ugdyti dvasią doringo piemenų būvio dvasingumu... 

Ir jis meldžiąs kleboną ir bakalaurą — aišku, jeigu jie ne per 
daugiausia užsiėmę ir neturį svarbesnių reikalų, — sudaryti jam drau- 
giją: jis nusipirksiąs avių bandą, ganėtinai didelę, kad jie galėtų 
teisėtai vadintis piemenimis... 

Ir dar norįs jiems pranešti, jog didžiausią darbą jis jau nuvei- 
kęs: parinkęs visiems vardus, ir pačius tinkamiausius. 

Klebonas paklausė, kokie tai būsią vardai. 

Don Kichotas atsakė, jog jis pats būsiąs piemuo Kichotis, ba- 
kalauras — piemuo Karaskonas, klebonas — piemuo Kleboniambras, 
o Sančas Pansa — piemuo Pansinas. 

Naujoji Don Kichoto išprotėjimo atmaina apstulbino ir kleboną. 
ir bakalaurą, tačiau, nuogąstaudami, kad jisai darsyk nesileistų pa- 
saulin riterių nuotykių ieškoti, ir vildamiesi, jog per tuos vienerius 
metus jisai galbūt pasveiksiąs, jie pritarė jo naujam sumanymui ir, 
beprotišką jo mintį pripažinę protinga, sutiko drauge su juo pradėti 
piemenų gyvenimą. 

— Ir štai ką dar norėčiau pridėti. — pridūrė Samsonas Karas- 
kas.— Kaip visiems žinoma, esu garsus poetas, ir todėl, kur buvęs 
nebuvęs, dėsiu eiles — ir pastoralines, ir pasaulietiškas, ir kokias tik 
norite, kad mums laikas neprailgtų beklaidžiojant tyrais. Bet svar- 
biausia, mielieji ponai, kiekvienam mūsų privalu parinkti vardą tai 
piemenaitei, kurią jis ketina šlovinti savo eilėmis, ir mes neaplenksi- 
me nė vieno medžio, nors ir kokia kieta žievė jo būtų, neišpjaustę 
jame ir neišraižę savo piemenaitės vardo, kaip tatai įprasta ir daroma 
visų įsimylėjusių piemenų. 

— Aiškus daiktas, — pritarė Don Kichotas, — bet man, pavyzdžiui, 
nėra ko sukti galvos dėl menamos piemenaitės vardo, nes aš turiu 
neprilygstamąją Dulsinėją Tobosietę, šių pakrančių šlovę, šių lankų 
papuošalą, grožio šventovę, žavesio viršūnę,— žodžiu, tą, kuriai 
galima giedoti ditirambus, kad ir kokie negirdėti jie būtų. 

— Jūsų tiesa, — sutiko klebonas, — bet mudu paieškosime sukal- 
bamesnių piemenaičių, kurios gal ir nelabai patiks, bet užtat ne- 
sišiauš. 

O Samsonas Karaskas pridūrė: 

— O jeigu nerasime tinkamų, pasiskolinsime vardus iš tų, ku- 
rios klajoja po pasaulį, platinamos ir garsinamos knygose, kaip 
antai: Filidė, Amarilė, Diana, Flerida, Galatėja ir Belisarda, ir jeigu 
jomis prekiaujama turgavietėse, kodėl gi mums jų nenusipirkti ir 
nelaikyti savo nuosavybe? Jeigu manoji dama, arba, tikriau pasa- 
kius, piemenaitė, bus, tarkim, Ana, aš šlovinsiu ją Anardos vardu, 
jei Fransiska, vadinsiu ją Fransenija, jei Lusija, tai Lusinda, ir taip 
toliau. O jeigu ir Sančas Pansa pageidaus įstoti mūsų brolijon, galės 
šlovinti savąją pačią Teresą Pansą Teresainos vardu. 

Don Kichotas pasijuokė iš paskutiniojo vardo, o klebonas dar 
sykį karštai pagyrė taurų ir garbingą Don Kichoto sumanymą ir pa- 
sižadėjo būti drauge visą tą laiką, kurio turėsiąs būtiniausias prieder- 
mes atlikęs. 

Paskum klebonas ir bakalauras atsisveikino su Don Kichotu, o 
prieš išeidami primygtinai paprašė ir patarė žiūrėti sveikatos ir ypa- 
čiai rūpintis mityba. 

Taip jau likimo buvo lemta, jog dukterėčia ir šeimininkė nu- 
siklausė jų pokalbį, ir, svečiams tik išėjus, jiedvi įsiveržė į Don Ki- 
choto kambarį, ir dukterėčia kreipėsi į jį tokiais žodžiais: 

— Ką visa tai reiškia, dėde? Mes jau manėm, kad jūs pagaliau 
sugrįžot namo ir ramiai ir padoriai gyvensit iki dienų galo, o jus, 
pasirodo, vėl traukia keliai keleliai, kaip toj dainoj sakoma: 


Pareini jau, piemenėli? 
Piemenėli, išeini? 
Gėdykitės, juk ne su saule gyvensit! 
O šeimininkė pridūrė: 
— Argi jūsų metuose pritinka dienovidžio karščiai — vasarą, 
rūkai ir vilkų staugimas — žiemą? Žinoma, kad ne: toksai darbas 
ir amatas labiau dera žmonėms tvirtiems, užsigrūdinusiems, galima 

sakyti, nuo pat lopšio pripratusiems prie tokio gyvenimo. Jeigu jau 
norit bėdos ieškoti, verčiau būkit klajojančiu riteriu negu piemeniu. 

Pagalvokit, pone, ir paklausykit mano žodžio, juk patariu jums 
nei persivalgiusi, nei persigėrusi, o blaivia galva, ir, be to, ne veltui 
pusę amžiaus nugyvenau šiame pasaulyje,— tai va, niekur nesibelskit 
iš namų, žiūrėkit ūkio, dažniau eikit išpažinties, šelpkit pavargėlius, 
ir tebaudžia mane Dievas, jei bloga linkiu jūsų malonybei. 

— Nutilkite, dukrelės! — atsiliepė Don Kichotas.— Aš pats gerai 
žinau, kas man pritinka. Paguldykite mane į lovą, nes lyg nekaip 
jaučiuosi, ir turėkite galvoje: nors ir kas aš būčiau, ar klajojantis ri- 
„teris, ar nusiklajojęs piemuo, niekados bėdoje jūsų nepaliksiu, ir tuo 
jūs pačios įsitikinsite iš mano darbų. 

Ir abi gerosios dukrelės (nes ir šeimininkė, ir dukterėčia tikrai 
buvo jam kaip dukterys) nuvedė jį į lovą ir pasistengė kaip galima 
geriau pavalgydinti ir pamaloninti. 

APIE TAI, KAIP DON KICHOTAS SUNEGALAVO, 
APIE JO SUDARYTĄJĮ TESTAMENTĄ 
IR APIE JO MIRTĮ 


Nieko amžina nėra šiame pasaulyje, nuo pradžios iki paskutinės 
akimirkos viskas krypsta pakalnėn, ir ypačiai žmogaus gyvenimas, o 
kadangi Don Kichoto gyvenimui Apvaizda nebuvo suteikusi ypatin- 
gos galios lėtinti savo bėgį, mirtis ir amžino atilsio valanda atėjo 
tuo metu, kai jis mažiausiai to tikėjosi; gal jį pakirto pralaimėjimo grūž- 
tis, gal taip parikiavo ir nulėmė Apvaizda, bet jam prisimetė karštinė, 
ištisai savaitei prikaustydama prie ligos patalo, ir visą tą laiką jį lankė 
bičiuliai: klebonas, bakalauras ir barzdaskutys, o gerasis ginklanešys 
Sančas Pansa nesitraukė nuo galvūgalio. 

Manydami, jog šitaip jį paveikė skaudi pralaimėjimo mintis ir 
neišsipildžiusi svajonė išvaduoti ir atkerėti Dulsinėją, bičiuliai sten- 
gėsi kaip įmanydami pralinksminti Don Kichotą, o bakalauras vis 
kartojo, kad jisai sutelktų jėgas, atsikeltų ir pradėtų piemenų gyveni- 
mą, kuriam jis, bakalauras, jau paskyręs eklogę, pranokstančią visas 
Sanadzaro?“* sudėtąsias, ir kad iš vieno kintanariškio ūkininko jau 

nusipirkęs du atsakančius šunis bandai saugoti: vienas jų šaukiamas 
Rudžiu, o kitas — Paukštgaudžiu. 

Tačiau niekas negalėjo išsklaidyti Don Kichoto liūdesio. 

Bičiuliai pakvietė gydytoją. Šis pačiupinėjo pulsą, ne per daugiau- 
sia nusidžiaugė ir patarė Don Kichotui dėl visa ko pasirūpinti savo 
siela, nes kūnui gresiąs pavojus. 

Don Kichotas išklausė jį ramia širdimi, bet visiškai kitaip sutiko 
šią žinią šeimininkė ir dukterėčia, — drauge su ginklanešiu jos pratrū- 
ko taip graudžiai raudoti, lyg Don Kichotas jau būtų gulėjęs pa- 
šarvotas. 

Gydytojas buvo tos nuomonės, jog Don Kichotą žudanti širdgėla 
ir neviltis. 

Don Kichotas pasiprašė paliekamas vienas — norįs truputį nu- 
snūsti. 

Taip ir buvo padaryta, ir jis, kaip sakoma, dėjo į ūsą geras še- 
šias valandas, net šeimininkė ir dukterėčia sunerimo, ar tik amžinu 
miegu nebūsiąs užmigęs. 

Minėtam laikui prabėgus, jis kniostelėjo iš miego ir garsiai 
suriko: 

— Garbė Dievui Tėvui Visagaliui, tokią malonę man suteiku- 
siam! Iš tiesų begalinis jo gailestingumas, ir žmonių nuodėmės negali 
jo susilpninti nei išsekinti. 

Dukterėčia įsiklausė į dėdės žodžius, ir jie pasirodė jai pro- 
tingesni nei paprastai, bent jau už visas kalbas, prie ligos patalo gir- 
dėtas, ir todėl pasidomėjo: 

— Ką jūs turite galvoje, dėde? Gal kas nauja nutiko? Apie ko- 
kį gailestingumą ir apie kokias žmonių nuodėmes kalbate? 

— Apie tą gailestingumą, dukterėčia, — atsakė Don Kichotas,— 
kurį šią akimirką, nuodėmių manų nepaisydamas, parodė man Vieš- 
pats. Protas mano vėl šviesus ir aiškus, išsivadavęs nuo dumsių nemok- 
šiškumo tamsybių, kurios apgožė jį, pragaištingai ir pastoviai man 
beskaitant nelemtuosius riterių romanus. Dabar perprantu visą jų 
kvailumą ir melagystę, ir tik gaila man, jog per vėlai atsipeikėjau ir 
jau nebeturiu laiko atitaisyti savo klaidų ir imtis kitų knygų, kurios 
nušviestų man dvasią. 

Jaučiu, dukterėčia, jog stoviu prie mirties slenksčio, ir norėčiau 
mirti taip, kad žmonės įsitikintų, jog ne veltui nugyvenau savo amžių, 
ir kad nelydėtų manęs pamišėlio vardas,— tegul ir buvau toks, bet 
nenorėčiau to įamžinti savo mirtimi. 

Pakvieski, vaikeli, mano geruosius bičiulius, kleboną, bakalaurą 
Samsoną Karaską ir barzdaskutį meistrą Nikolą: aš noriu atlikti 
išpažintį ir surašyti testamentą. 

Tačiau dukterėčiai neprireikė jų šaukti, nes kaip tik tuo metu 
visi trys įėjo į kambarį. 

Vos pamatęs juos, Don Kichotas tarė: 

— Pasveikinkite mane, mielieji: aš jau nebe Don Kichotas Laman- 
čietis, bet Alonsas Kichanas, dėl savo būdo ir prigimimo pramintas 
Geruoju. Dabar aš — priešas Galijos Amadžiui ir devynioms galybėms 
jo palikuonių, dabar man grasu net prisiminti visus tuos šventva- 
giškus klajojančių riterių romanus, dabar aš suvokiu savo nepro- 
tingumą, suprantu, kaip pražūtingai paveikė mane tos knygos, ir, 
per begalinį Dievo gailestingumą kartaus patyrimo pamokytas, vi- 
sas jas prakeikiu. 

Tokias kalbas išgirdę, visi trys pamanė, kad Don Kichotą tik- 
riausiai bus apsėdusi kokia nauja beprotystė. Ir tuomet Samso- 
nas jam tarė: 

— Ką, pone Don Kichote? Kaip tik dabar, kai gavome žinių. 
jog jūsų dama Dulsinėja atkerėta, jūsų malonybė šitaip prašnenkate? 
Dabar, kai mes visi užsidegėme eiti į piemenis ir, dainas dainuodami, 
gyventi kaip karaliai, jūsų malonybė baudžiatės tapti atsiskyrėliu? 
Liaukitės, dėl Dievo meilės, atsipeikėkite ir nesekite pasakų. 

— Pasakomis gyvenau ligi šiolei, — atsakė Don Kichotas,— ir 
tos pasakos stūmė mane į neišvengiamą pražūtį, bet dabar, mirties 
valandą, pasistengsiu su Dievo padėjimu, kad jos man išeitų į naudą. 
Ponai, aš jaučiu, jog netrukus mirsiu, ir todėl baikime juokus: pak- 
vieskite man kunigą išpažinčiai atlikti ir raštininką testamentui suda- 
ryti. Tokią akimirką žmogui nedera juokauti su savo siela, ir todėl 
prašau jus: kol klebonas klausys išpažinties, pašaukite raštininką. 

Visi susižvelgė Don Kichoto žodžių nustebinti ir, kad ir abejodami, 
buvo linkę juo patikėti: jų manymu, toksai staigus proto prašviesėjimas 
buvo vienas ženkliausių artimos mirties požymių, nes, be kita ko, 
jis išsakė dar ir kitokių minčių, tokių sklandžių, tokių nuoseklių ir 
pilnų krikščioniškos dvasios, jog pagaliau visos abejonės išsisklaidė, 
ir jie galutinai patikėjo, kad jis atėjo į protą. 

Klebonas išprašydino višus iš kambario ir, likęs vienas su Don 
Kichotu, išklausė išpažinties. 

Bakalauras išskubėjo raštininko ir netrukus grįžo kartu su juo 
ir su Sanču Pansa; jau anksčiau iš bakalauro sužinojęs apie savo pono 

būklę, dabar, matydamas šeimininkę ir dukterėčią apsiverkusias, San- 
čas patempė lūpą ir taipgi apsipylė ašaromis. 

Išklausęs išpažinties, klebonas išėjo ir tarė: 

— Tikrai miršta Alonsas Kichanas Gerasis, ir tikrai jis sveiko 
proto. Dabar galime užeiti, tegu surašo testamentą. 

Šie žodžiai baisingai sukrėtė šeimininkę, dukterėčią ir gerąjį 
ginklanešį Sančą: iš jų akių, ir šiaip jau pritvinkusių, srautais pra- 
pliupo ašaros, o iš krūtinių gilumos tolydžio veržėsi sunkūs atodūsiai, 
nes iš tiesų, kaip jau buvo sakyta, Don Kichotas visada, ir stačiai Alon- 
sas Kichanas Gerasis, ir Don Kichotas Lamančietis būdamas, garsėjo 
romiu būdu ir maloniu elgesiu, ir už tai jį mylėjo ne tik namiškiai, 
bet ir visi pažįstami. 

Drauge su kitais kambarin įėjo raštininkas, ir, jam užrašius tes- 
tamento pradžią, Don Kichotas, pagaliau atlikęs atgailą ir visa tai, 
ką liepia krikščionių tikėjimas, pakėlė balsą ir, reikšdamas paskutinę 
valią, prabilo: 

— Item*, aš pageidauju, kad mano pinigų, saugomų Sančo Pan- 
sos, kurį, pamišęs būdamas, nusisamdęs buvau ginklanešiu, niekas iš 
jo nereikalautų ir ataskaitų neprašytų, nes mudu turėjome savų sąskai- 
tų, nesuvestų ir galutinai nesutvarkytų, o jeigu, atskaičius jam pri- 
klausomą skolą, dar atliktų pinigų, tegu šį likutį jis pasiima: suma 
bus nedidelė, bet jam labai pravers. 

Ir jeigu aš. pamišėliu būdamas, dėjau pastangas, idant jo valdžion 
sala būtų duota, dabar, sveiko proto būdamas, visas pastangas dėčiau, 
idant duota jam būtų visa karalystė, nes nusipelnė jos savo nuoširdumu 
ir atsidavimu. 

Ir, kreipdamasis į Sančą, tarė: 

— Atleiski, bičiuli, jog dėl manęs taipgi laikomas buvai pamišėliu. 
nes, pats klysdamas, tave klaidinau tvirtindamas, kad būta ir esama 
pasaulyje klajojančių riterių. 

— Ak! — ašarodamas sušuko Sančas. — Nemirkite, jūsų malony- 
be viešpatie mano, pasekit mano patarimu ir gyvenkit ilgus ilgiausius 
metus, nes didžiausia beprotystė, kokią gali padaryti žmogus šiame 
pasaulyje, — tai imti ir pasimirti nei iš šio, nei iš to, kai niekas jo nei 
žudo, nei ką, nebent sielvartas smaugia. 

Liaukitės, gana jums lovoj tysoti, kelkitės, — persirengiam pie- 
menimis ir pasiduodam į laukus, kaip mudviejų buvo sutarta; ką 


+ Taip pat, be to (lot.). 

gali žinoti, gal kur pakrūmėjį užtiksim atkerėtąją damą donją Dulsi- 
nėją, o ko gi daugiau mums norėti! 

Ir jeigu jau mirštat iš širdgėlos, kad prakišot dvikovą, suverskit 
kaltę ant manęs: girdi, jūs nupuolęs nuo Rosinanto, nes aš per silpnai 
priveržęs balno paspręstę, juo labiau kad, kaip žinot iš riterių romanų, 
vienam riteriui nublokšti žemėn kitą — įprastas daiktas: šiandien jis 
nugalėtas, o rytoj — nugalėtojas. | 

— Kas be ko,— pritarė Samsonas, — gerasis Sančas Pansa labai 
protingai samprotauja. 

— (Gana, ponai,— pareiškė Don Kichotas,— kiti metai — kiti 
ratai, kiti ir vežėjai. Buvau išprotėjęs, o dabar aš sveiko proto, buvau 
Don Kichotas Lamančietis, o dabar, kaip sakiau,— Alonsas Kichanas 
Gerasis. Savo nuoširdžia atgaila ir atvirumu aš tikiuosi susigrąžinti 
pirmykštę jūsų pagarbą... Rašykite toliau, pone raštininke! 

Item, visą turtą palieku vienintelei savo paveldėtojai, čia pat esan- 
čiai dukterėčiai Antonijai Kichanai, iš pradžių atskaičius atitinkamą 
dalį, mano skiriamą kitiems tikslams, o būtent: pirmiausia aš pagei- 
dauju, kad būtų išmokėta alga mano šeimininkei už visą ištarnautą 
laiką, taipgi išduota jai dvidešimt dukatų drabužiams. 

Testamento vykdytojais skiriu čia pat esančius kunigą kleboną 
ir poną bakalaurą Samsoną Karaską. 

Item, aš pageidauju, kad mano dukterėčia Antonija Kichana, 
panorusi ištekėti, pasiskirtų tokį vyrą, apie kurį būtų iš anksto žinoma, 
jog jis nėra nieko girdėjęs apie riterių romanus, o jeigu paaiškėtų. 
kad yra jų skaitęs, ir jeigu mano dukterėčia vis tiek norėtų už jo te- 
kėti ir ištekėtų, tuo atveju ji nustoja viso palikimo, ir testamento 
vykdytojai gali savo nuožiūra panaudoti jį labiems darbams. 

Item, meldžiu minėtus ponus testamento vykdytojus, kad jie, 
likimo suvesti su autorium, kaip sakoma, parašiusiu Don Kichoto 
Lamančiečio žygdarbių antrąją dalį, perduotų mano nuolankiausią 
prašymą atleisti man už tai, jog nejučia daviau dingstį prirašyti šitiek 
ir šitokių nesąmonių, kurių pilna toje knygoje, nes, atsisveikinant 
su šiuo pasauliu, mane graužia sąžinė, kad būsiu jį paskatinęs tam 
darbui. 

Sulig tais žodžiais Don Kichotas baigė testamentą ir, netekęs są- 
monės, išsitiesė paslikas lovoje. 

Visi persigando ir puolė jo gelbėti, ir visas tris dienas, kurias 
dar išgyveno po testamento surašymo, jis tik retkarčiais atgaudavo 
sąmonę. 

Namuose viešpatavo sąmyšis, bet, šiaip ar taip, dukterėčia nepa- 
miršdavo pavalgyti, šeimininkė — išgerti vyno, o ir Sančas per daug 
nesielvartavo: mat mintis apie palikimą visada sušvelnina arba net 
užgožia skausmą, kurį mirštantysis paprastai sukelia paveldėtojų šir- 
dyse. 

Pagaliau, kai Don Kichotas gavo paskutinį patepimą, kai, remda- 
masis gausybe nenuginčijamų argumentų, pasmerkė riterių romanus, 
išmušė jo valanda. 

Raštininkas, buvęs tuo metu prie mirties patalo, pareiškė, jog nė 
viename riterių romane nebuvo skaitęs, kad kuris nors klajojančių 
riterių būtų miręs savo lovoje taip romiai ir taip krikščioniškai kaip 
Don Kichotas; visiems aplink sielvartaujant ir raudant, Don Kichotas 
išleido paskutinį kvapą, kitaip sakant, mirė. 

Tatai matydamas, klebonas paprašė raštininką paliudyti raštu, 
jog Alonsas Kichanas Gerasis, paprastai vadinamas Don Kichotu 
Lamančiečiu, atsisveikino su šiuo pasauliu ir mirė savo mirtimi, o 
to liudijimo jis prašąs, idant kuris kitas autorius, neskaitant Sido Ha- 
mado ben Inhalio, negautų progos apgaulingai prikelti velionį ir toliau 
kurti nepabaigiamas jo žygdarbių istorijas. 

Taip mirė išmoningasis Lamančos bajoras, tačiau jo gimtinės Si- 
das Hamadas nenorėjo tiksliai nusakyti, idant Lamančos miesteliai ir 
bažnytkaimiai neimtų ginčyti vieni kitiems teisės įsūnyti Don Kichotą 
ir paskelbti jį savo žemiečiu, kaip septyni Graikijos miestai kad ginči- 
josi dėl Homero’. 

Mes nepasakosime, kaip raudojo Sančas, Don Kichoto dukterėčia 
ir šeimininkė, o iš naujausių epitafijų, jo atminimui paskirtų, pami- 
nėsime nebent štai šitą, Samsono Karasko sukurtą: 


Ilsis čia bajoras kietas, 
stebinęs narsu minias, 
tokiu, jog Mirtis kaulėta, 
stojusi į grumtynes, 
pasitraukė nugalėta. 


Tolimas paikai tuštybei, 
saviškais darbais, keistybėm 
juokino ir baidė žmones; 
protan per mirties malonę 
atžengė iš beprotybės. 

O išmintingasai Sidas Hamadas sako kreipdamasis į savo plunksną: 

„Šičia, ant vąšelio ir varinės vielos pakabinta, tu ir kabosi, manoji 
plunksna, nežinia, ar gerai padrožta, ar prastai nusmailinta, ir gyvensi 
čia amžių amžius, jeigu tik nenukabins tavęs kokie išpuikę ir piktų 
užmačių pilni knygrašiai, išniekinti tave panūdę. Bet, nelaukdama, 
kol jie tavęs prisilies, sudrauski juos ir kaip galima įtaigiau pasakyki: 


Traukitės šalin, niekšeliai, 
niekam liest manęs nelemta, 
nes tik vienai man, karaliau, 
k Ši è 205 
skirtas šitas darbas šventas. 


Vienam man gimęs Don Kichotas, ir aš gimęs tik jam vienam; 
jam buvo likta nuveikti žygius, o man — rašyti; mudu abu — neper- 
skiriama pora, kad ir kaip tūžtų ir apmaudautų anas apsimetėlis tor- 
desiljiškis rašeiva“““, išdrįsęs (o gal dar kartą išdrįsiąs) savo atbukusia 
ir prastai nusmailinta stručio plunksna aprašyti mano narsiojo riterio 
žygdarbius, nes toksai užmojis ne jo nosiai ir ne jo išvėsusiai galvai 
1mtis tokio darbo... 

Ir jeigu kartais tau atsitiks su juo susipažinti, įgraudenki jį, idant 
duotų ramybę kape nuvargusiems ir jau sudūlėjusiems Don Kichoto 
kaulams ir nedrįstų, nusižengdamas visiems mirties įstatymams, bo- 
ginti jų į Senąją Kastiliją“"“, nedrįstų kelti iš kapo, kuriame Don 
Kichotas tikrai ir neginčijamai ilsis visu ūgiu išsitiesęs, nes jau nebe- 
turi jėgų trečiąsyk leistis į naują kelionę ir žygį; o tiekos klajojančių 
riterių tiekai Žygių Išjuokti pakanka juk ir dviejų Don Kichoto žygių, 
patikusių ir suteikusių malonumą visiems, kas tik gavo progą apie 
juos išgirsti tiek mūsų krašte, tiek svečiose karalystėse. 

Ir šitaip, draugiškai patardama savo nedraugui, tu atliksi krikščio- 
nio priedermę. 

Ir aš jausiuos patenkintas ir išdidus, galėdamas pirmas ir visapusiš- 
kai, kaip to ir troškau, mėgautis savo darbo vaisiais... 

Nes aš netroškau nieko kito, kaip tik atgrasyti žmones nuo pra- 
manytų ir kvailų istorijų, aprašomų riterių romanuose, ir šit, pa- 
sirodžius tikrai ir nepramanytai manojo Don Kichoto žygių istorijai, 
tų romanų vertė pašlijo ir netrukus, be jokios abejonės, visiškai nukris. 

Vale“. 


PABAIGA 


497 


PERSONAŽAS IR ASMENYBĖ 
M. de SERVANTESO ROMANE 
„DON KICHOTAS“ 


XVI a. viduryje Ispanija, pasiekusi galybės viršūnę, jau artėjo prie neišven- 
giamo politinio ir socialinio kracho. Imperatoriaus Karolio V sukurta didžioji 
Habsburgų imperija, nepakanti Europoje siaučiantiems reformacijos vėjams, 
užsidariusi, atiduota inkvizicijos malonei, gyvenanti iš Amerikos indėnų plė- 
šimo bei išnaudojimo, griuvo: sunkiai besisuko korupcijos graužiama biu- 
rokratinė valdžios mašina, tuštėjo kaimai, kurių gyventojai, pasigodėję leng- 
vai pelnomų turtų ir šlovės, virto gaujomis konkistadorų ir plėšikų, plaukė 
kitapus vandenyno į Naująjį Pasaulį, skurdas vis labiau slėgė miestus, kur ne- 
buvo kas dirba, verčiasi amatais ir prekyba, nes visi su panieka žiūrėjo į darbą, 
skelbdamiesi esą aukštos kilmės bajorai, o 1610 m., karaliaus įsaku ištrėmus 
visus maurus ir žydus, tuos žmones, kurie iš esmės rūpinosi žemės ūkiu ir pre- 
kyba, šalis atsidūrė prie pražūties krašto. Karalystę galutinai nualino nesi- 
baigiantys religiniai karai, o po Trisdešimties metų karo (1618— 1648) Ispa- 
nija jau nebeturėjo didesnės reikšmės Europos politiniame gyvenime. 

Istorijos paradoksas: pačiu niūriausiu Habsburgų imperijos laikotarpiu, 
liepsnojant inkvizicijos laužams, kuriais Bažnyčia stengėsi atsitverti nuo Euro- 
poje plintančių pažangių reformacijos idėjų, Ispanijoje neregėtai suklestėjo 
literatūra — prasidėjo vadinamasis Aukso amžius (nuo XVI a. vidurio iki 
XVII a. vidurio). Riterių romano apogėjuje įvyko tarytum sprogimas, radosi 
nauji žanrai: pastoralinis romanas (Ch. de Montemajoro „Septynios Dianos 
knygos“, 1559), maurų romanas (anonimas „Abensaracho ir gražuolės Cha- 
rifos istorija“, 1565), bizantinis romanas (N. de Reinoso „Klarėjo ir Flori- 
sėjos meilės istorija“, 1552), vadinamasis šelmių romanas (isp. novela pica- 
resca), bandymas kitoniška akimi pažvelgti į Ispanijos tikrovę, — iš pagrindų 
pasikeitė ne tik tematika ir dvasinis statusas, bet ir technika, stilius, susidarė 
nauja, savita ispanų realistinio pasakojimo rūšis, kurios šaknys jau glūdėjo 
nacionalinėje tradicijoje ir tik XVI a. antroje pusėje, susiklosčius palankioms 
socialinėms bei kultūrinėms sąlygoms, išleido vešlias atvašas. 

Apskritai Renesanso literatūra Ispanijoje vystėsi dviem kryptimis. Viena 
jų, labai gyvybinga ir kūrybiška, siejosi su ispanų tautiniu atgimimu, patriotiniu 
pakilimu, gaivališkai prasidėjusiu po pergalės prieš maurus drauge su nacio- 

nalinės valstybės susidarymu. Joje pagrindinį vaidmenį atliko liaudies meno 
formos (romansai, viljansikai, redondiljos), taip pat įvairūs folkloro žanrai. 
Priešingai negu kitose Europos šalyse (pvz., Prancūzijoje), kur senovės epi- 
niai didvyriai nuėjo į praeitį drauge su jų epocha, ispanų literatūra Renesanso 
laikotarpiu išsaugojo senas nacionalines formas ir epinės poezijos siužetus 
bei herojus, tokius kaip Septyni Laros infantai, Bernardas del Karpijas, 
Sidas. 

Ispanų Renesansas — tai laikotarpis, kada įsigalėjo realizmas, savotiškai 
nuspalvintas romantizmo, itin charakteringo tai epochai, tolimų kelionių, 
geografinių atradimų, kovų su maurais ir Alžyro piratais epochai. Žmogaus 
jėgų ir galimybių hiperbolizavimas, būdingas Renesanso literatūrai, kartais 
nulemdavo poetinio paveikslo atitrūkimą nuo tikrovės, pernelyg romantiško 
charakterio atsiradimą. 

Antroji kryptis, knyginė (isp. culto), rėmėsi antikos kultūra, ypač italų 
komedija, novele, sonetu. Jos atstovai (Boskanas, Chuanas de Mena, Santil- 
jana, Garsilasas de la Vega) reikalavo nuosekliai laikytis klasikinių taisyklių, 
siekė puošnumo, prašmatnumo, formų tobulumo. Tikėjimas literatūros trejybė 
(Graikija —Roma—lItalija) buvc ne ką mažesnis negu tikėjimas dieviškąja 
Trejybe. Didžiausi to meto genijai — M. de Servantesas ir F. Lopė de Vega 
Karpijas, G. Tirsas de Molina ir P. Kalderonas de la Barka, L. de Gongora i 
Argotė ir F. G. de Kevedas i Viljegas — literatūros viršūne laikė antiką ir tei- 
sinosi, jog nusižengia klasikinėms taisyklėms tik pataikaudami „minios skoniui“ 
arba „šiaip paikiodami iš dyko buvimo“. 

Tai lėmė ir dvi pagrindines ispanų Renesanso literatūros kryptis, kurių 
vieną sudarė išpuoselėta lyrinė poezija, pastoralinis ir riterių romanas, o ki- 
tą — šelmių romanas, arba pikareska, atspindintis pasibjaurėtiną buitį. Tos dvi 
kryptys susiliejo tokio korifėjo kaip M. de Servantesas kūryboje, o vėliau, 
XVII a. literatūroje, vėl išsiskyrė. 

Migelis de Servantesas Saavedra (Miguel de Cervantes Saa- 
vedra, 1547—1616) gimė nedideliame Aikalos miestelyje prie Enareso upės, 
kilmingų, bet nuskurdusių bajorų šeimoje. Jo senelis užėmė Andalūzijoje 
gana aukštą padėtį, buvo Kordobos miesto vyriausiasis alkaldas ir turėjo nema- 
žą turtą, o tėvas Rodrigas de Servantesas vertėsi klajojančio gydytojo prak- 
tika, vos sudurdamas galą su galu. Rašytojo motina Leonarda de Kortinas taip 
pat buvo iš nuskurdusios bajorijos. Ieškodamas atsitiktinio uždarbio, būsimojo 
rašytojo tėvas klajojo iš miesto į miestą, kol galiausiai 1551 m. su šeima apsis- 
tojo Valjadolide, tuometinėje oficialioje Ispanijos sostinėje. Ten, jėzuitų kole- 
gijoje, M. de Servantesas ir pradėjo mokslus, o juos užbaigė Madride pas žy- 
miausią to meto pedagogą, humanistą Chuaną Lopesą de Ojosą, vėliau tapusį 
jo literatūriniu krikštatėviu. 

Tuo metu Servantesų šeima visiškai nuskurdo, ir Migeliui drauge su 
jaunesniuoju broliu Rodrigu (o šeimoje buvo šeši vaikai — trys broliai ir 
trys seserys) teko patiems užsidirbti pragyvenimą, pasirinkus vieną iš trijų gali- 

mybių, prieinamų neturtingiems ispanų bajorams, — ieškoti laimės Bažnyčioje, 
karaliaus dvare arba kariuomenėje. Pelnęs pripažinimą sonetu Pilypo II 
žmonos karalienės Izabelės garbei, 1569 m., savo mokytojo Ch. Lopeso de Ojo- 
so rekomenduotas, M. de Servantesas stojo tarnauti pas popiežiaus Pijaus V 
vpatingąjį pasiuntinį monsinjorą Džuliją Akvavivą i Aragoną, atvykusį 
Ispanijon pareikšti karaliui užuojautos dėl sosto įpėdinio dono Karlo mirties, ir 
tų pačių metų pradžioje atsidūrė Romoje, kur ėjo kardinolo kamerarijo 
(raktininko) pareigas. 1570 m., prasidėjus kovai prieš turkų agresiją, vis 
labiau plintančią Viduržemio jūros rajone, M. de Servantesas savanoriu stojo 
į ispanų armiją, dislokuotą Italijoje, į Migelio de Monkados pulką. Penkeri 
metai, praleisti ispanų armijos gretose, sudarė labai svarbų tarpsnį jo gyveni- 
me. Jis apkeliavo didžiausius Italijos miestus —- Romą, Milaną, Veneciją, 
Boloniją, Palermą, susipažino su italų kultūra ir ypač literatūra — Dantės 
Aligjerio, F. Petrarkos, L. Ariosto poezija, Dž. Bokačo „Dekameronu“, 
italų novele ir pastoraliniu romanu, neoplatonikais. Papiidę šį sąrašą tokiais 
antikinės literatūros atstovais kaip Homeras, Vergilijus, Horacijus, Ovidijus, 
Erazmu Roterdamiečiu, turėjusiu didelę įtaką jo pasaulėžiūros formavimuisi, 
arabų autoriais, Šventuoju Raštu, galime susidaryti apytikrę nuomonę apie to, 
jo paties žodžiais tariant, „mokslų neragavusio“ žmogaus dvasinę kultūrą. 

1571 m. spalio septintą dieną įvyko garsusis Lepanto jūrų mūšis, kuriame 
jungtinis Šventosios lygos (Ispanijos, popiežiaus ir Venecijos) laivynas, 
vadovaujamas žymiausio to meto karvedžio dono Chuano Austro, sutriuškino 
turkų eskadrą ir padarė galą Turkijos ekspansijai Viduržemio jūros rytinėje 
dalyje. Mūšio dieną M. de Servantesas sirgo drugiu, bet, sutelkęs visas jėgas, 
dalyvavo kautynėse ir buvo triskart sužeistas. 1572 m. balandžio pabaigoje 
išėjęs iš Mesinos ligoninės, M. de Servantesas dalyvavo Navarino jūrų mūšyje, 
o kitais metais drauge su ekspediciniu korpusu, dono Chuano Austro vado- 
vaujamu, plaukė į Šiaurės Afriką ginti Goletos ir Tuniso tvirtovių. Vėliau 
dvejus metus tarnavo Italijoje — iš pradžių Sardinijoje, paskui Neapolyje, o 
1575 m. rugsėjo dvidešimtą dieną kartu su broliu Rodrigu „Saulės“ galera 
išplaukė Ispanijon, veždamasis dono Chuano Austro ir Neapolio vicekara- 
liaus Karlo Aragono rekomendacinius laiškus Ispanijos karaliui Pilypui II. 
Deja, visos viltys prasigyventi tėvynėje žlugo — piratai, kelionėje užgrobę 
galerą, drauge su broliu pardavė jį vergijon, ir jis pakliuvo pas graiką atskalu- 
ną Dali Mamį, o vėliau — pas Alžyro valdovą Pašą Hasaną. Tik po penkerių 
metų išpirktas jis grįžo į tėvvnę. Tačiau tie penkeri vergijos metai nepraėjo 
veltui ir vėliau atgijo jo kūryboje, tragedijose, įterptinėse novelėse (,„Belais- 
vio istorija“ — „Don Kichoto“ I dalis, XXXIX, XL, XLI perskyrimai) . Grįžęs 
be skatiko kišenėje, M. de Servantesas bandė verstis literatūriniu darbu, bet 
buvo priverstas vėl pasukti ankstesniu keliu — stojo tarnauti kariuomenėn. 
Ispanija tuo metu kariavo dėl viešpatavimo jūrose, stengėsi prisijungti Portu- 
galiją, ir M. de Servantesui teko kaip kariniam kurjeriui keliauti į Šiaurės 
Afriką, į Oraną, kurį laiką tarnauti didžiojo kunigaikščio Albos būstinėje. 

Galutinai nusivylęs karine tarnyba, drauge su nesantuokine dukrele Isabele 
de Saavedra grįžo gimtinėn, bandė pataisyti materialinę padėtį 1584 m. 
vesdamas dvidešimtmetę Eskivijaso miestelio gyventoją Kataliną de Salasar 
i Palasjos, vėliau, pasibodėjęs nykiu provincijos gyvenimu, 1587 m. išvyko 
į Seviliją, vieną didžiausių Ispanijos uostų, kur tuo metu buvo telkiamas lai- 
vynas, vadinamoji „Nenugalimoji Armada“, ir ruošiamas žygiui į Angliją. 
M. de Servantesas gavo laivyno tiekimo komisaro vietą, bet tai, kas „lengvo 
pelno riteriams“ buvo greito praturtėjimo šaltinis, jam atnešė tik nelaimę: 
būdamas patiklus ir nepraktiškas, jis prarado valdiškus pinigus ir atsidūrė 
kalėjime (1592). Nedavė laimės ir mokesčių rinkėjo pareigos Granados ka- 
ralystėje, — bankrutavus bankininkui, kuriam jis pervedė surinktus pinigus, 
M. de Servantesas buvo apkaltintas jų išeikvojimu ir 1597 m. pakliuvo į Sevili- 
jos kalėjimą, kur praleido tris mėnesius, o 1602 m. trečią kartą pateko į ka- 
lėjimą, kaltinamas tuo pačiu nusižengimu, nors ir tąsyk buvo tik atsitikti- 
numo auka. l 

1604 m. M. de Servantesas atsisveikino su Sevilija ir persikėlė į Valja- 
dolidą, kur ligi pat mirties skurdo su visa šeima — nesantuokine dukra 
Isabele, dviem seserimis ir dukterėčia Kostansa Ovjedo. Nors 1605 m. iš- 
ėjo „Don Kichoto“ pirma dalis, turėjusi nepaprastą pasisekimą, materialinė 
M. de Servanteso padėtis nė kiek nepagerėjo; 1609 m. jis priėmė vienuolio 
šventimus, tikėdamasis susirasti globėją, o 1610 m. tokiu globėju tapo grafas 
Lemietis, kuriam jis paskyrė savo paskutiniųjų gyvenimo metų kūrinius. 
Mirė M. de Servantesas Madride ir buvo palaidotas vienuolyno kapinėse 
Kantarano gatvėje. Jo kapas šiuo metu nežinomas. 

Drauge su persikėlimu į Valjadolidą pasibaigė trečias, labai svarbus M. 
de Servanteso gyvenimo tarpsnis, apimantis paskutinius dvidešimt penke- 
rius metus, — talento subrendimo tarpsnis, nevisiškai teisingai vadinamas „se- 
viliškuoju“, nors į jį įeina kūriniai, parašyti vos grįžus iš Alžyro nelaisvės, 
t. y. pastoralinis romanas „Galatėja“ ir apie trisdešimt „komedijų“, kurių 
diduma mūsų nepasiekė. Apie M. de Servanteso „seviliškojo“ laikotarpio kūry- 
bą žinoma tik tiek, kiek pats M. de Servantesas kalba apie savo ankstyvą- 
sias dramas rinkinio „Aštuonios komedijos ir aštuonios intermedijos“ pra- 
tarmėje. (1615), kur praneša, jog Madrido teatruose statyta jo „Alžyro pap- 
ročiai“, „Numansijos sugriovimas“ ir „Jūrų mūšis“, ir skelbiasi tuo metu 
turįs dar apie dvidešimt ar trisdešimt parašytų pjesių. Per visą savo kūrybinį 
gyvenimą M. de Servantesas išbandė jėgas įvairiuose literatūros žanruose. 
Pirmas didelis jo kūrinys buvo pastoralinis romanas „Galatėja“ (1585), 
kurio personažai, pasak autoriaus, „tik iš pažiūros piemenys“, o iš tikrųjų 
tai būrelis humanistų, gamtos prieglobstyje samprotaujančių apie didžiausią 
žmogaus turtą — meilę ir laisvę. Tiek pirmajam romanui, tiek „Pamokomų 
novelių“ ciklu (1613), tiek dramos kūriniams, o ypač „Don Kichotui“ bū- 
dinga Renesanso epochos realizmo samprata — M. de Servanteso perso- 
nažas, nusikratęs statiško, ligtolinei literatūrai savito charakterio, tampa tikru 

žmogumi, išsivaduojančiu nuo viduramžių visuomenės principų ir nuostatų 
valdžios, asketinių ir religinių kanonų. „Aš gimiau laisva, — sako piemenaitė 
Marsela,— ir, idant laisva gyvenčiau, pasirinkau laukų vienumą: kalnų me- 
džiai — mano bičiuliai, skaidrūs upelių vandenys — mano veidrodžiai, me- 
džiams ir vandenims aš patikiu savo godas ir grožį“ (I, XIV). Laisvės pa- 
jautimas, žmogaus veikla ir sudėtingi gyvenimo konfliktai, su kuriais jam 
lemta susidurti, tapo pagrindiniu M. de Servanteso novatoriško romano 
estetinio suvokimo objektu. 

Tiesa, jo „pavyzdinio“ riterių romano „Persileso ir Sechismundos kla- 
jonės“ (1616) personažai neperžengia įprastų žanro ribų: visi vaidmenys 
paskirstyti, niekas nevertina nei kitų, nei savo elgesio, romano herojus — 
visų riterių puikiausias, o jo dama — „visų žemėje gyvenusių ir gyvenančių 
moterų tobuliausia“. Kaip „Galijos Amadžio“ ar „Anglijos Palmerino“ ro- 
manuose čia tolydžio šmėkščioja „neprilygstamo grožio mergelės“, kurių 
„sveika nuovoka prilygsta jų grožiui, o negandos savo dydžiu nenusileidžia 
jų sveikai nuovokai ir grožiui“. Kitaip sakant, romano herojus taip sieja 
autoriaus numatytas (piemenėlio, įsimylėjėlio, nuotykių ieškotojo ir pan.) 
vaidmuo, kad jokiomis aplinkybėmis jie negali jo nusikratyti, o jų jausmai 
tarytum įgimti, nekintami. Personažai tarytum veikia, atlieka tam tikrus veiks- 
mus, darbus, žygius, tačiau nesuvokia savęs kaip asmenybės, netobulėja įgy- 
dami gyvenimo patirties, todėl ir pats romanas skamba veikiau kaip atliktų 
darbų ataskaita. Pasiekęs savo klestėjimo viršūnę, riterių romanas sparčiai 
artinosi prie vadinamosios „romano krizės“. 

Užsibrėžęs tikslą sukurti savotišką riterių romano parodiją, M. de Ser- 
vantesas dar nežinojo, kad tai bus didelis veikalas, — ketino parašyti ką nors 
panašaus į garsiąją „Romansų intermediją“, kurios pagrindinis veikėjas vals- 
tietis Bartolas išprotėja prisiskaitęs riterių romanų ir pats ryžtasi mėgdžioti 
savo mėgstamuosius herojus. Dėdamas pagrindu gerus ir prastus riterių ro- 
manus, herojines ir mitologines legendas, kurių buvo prisiskaitęs per visą 
gyvenimą, M. de Servantesas — pats to nesuvokdamas — ėmėsi kurti ispaniš- 
kąją ir drauge pasaulinę „Don Kichoto“ kosmoramą. Taip drauge su Don 
Kichotu gimė šiuolaikinis romanas (M. Bachtino teiginys), ir į tą šventę, pasak 
M. de Servanteso premijos laureato, kubiečių rašytojo Alecho Karpentjero, 
žiūrint šių dienų rašytojo akimis, susirinko garbės svečiai: G. Flobero ponia 
Bovari, M. Prusto Albertina, L. Pirandelo Ersilija, Mili Blium, atvykusi iš 
Dublino kartu su tėvu Leopoldu Bliumu ir jų draugu Stivenu Dedalu, kuni- 
gaikštis Myškinas, naivuolis Nasarinas, kuris darė stebuklus, ir net Gregoras 
Zamza iš gausios Fr. Kafkos herojų giminės, kuris vieną rytą pasijuto virtęs 
milžinišku vabzdžiu. 

M. de Servanteso romano istoriją galima padalyti į du didelius laiko- 
tarpius: pirmąjį, kuris aprėpia XVII ir XVIII amžius, kai „Don Kichoto“ 
amžininkai ir vėlesnės kartos vertino jį kaip „antiromaną“, daugiau ar ma- 
žiau teisingą riterių romano parodiją, išjuokiančią to meto skaitytojų pamėg- 

tą lektūrą, ir antrąjį, kuris prasideda drauge su romantikų vertinimais, tai 
yra drauge su XIX amžiumi, kai romano komentatoriai, atsisakę scholastiško 
paties teksto aiškinimo, ėmė kurti įvairius tos nemirtingos knygos supratimo 
variantus, drauge atskleisdami savo pasaulėjautą ir asmenybę. 

Romanas ne veltui laikomas klasikiniu ir nemirtingu: „Don Kichotas“ 
savaip suprantamas kiekvienam žmogui skirtingu gyvenimo laiku ir taip 
pat savaip suprantamas kiekviename istorijos etape. Klausimai, keliami 
M. de Servanteso, sulaukia skirtingų atsakymų. XVII—XVIII a. į Don Kichotą 
buvo žiūrima kaip į riterių romanų herojaus karikatūrą, nieko daugiau ne- 
įžvelgiant, o romantikai, liaupsinę visa kuo nusivylusio, kovoje su priešiška ap- 
linka pralaimėjusio individo didybę, laikė Don Kichotą savo laikų herojumi, 
maištininku, iš anksto pasmerktu pralaimėti grumtynes su pasauliu, kuriame 
viešpatauja akli gaivalai. „Ak! — sušunka H. Heinė, vienas pirmųjų pesimis- 
tiškai komentavęs „Don Kichotą“.— Tik dabar aš suvokiau, kokia tai nedėkin- 
ga beprotybė, kai stengiesi rytojų atkelti į dabartį!“! 

Charakteringiausią požiūrį į Don Kichotą išreiškė vadinamoji ispanų 
1898-ųjų metų karta, paskelbusi savo credo ankstyvojo M. de Unamuno 
šūkį: „Mirtis Don Kichotui!“ Supriešindami Don Kichotą su epiniu herojumi 
Sidu, tos kartos rašytojai laikė jį pralaimėjimo simboliu, neigiančiu didvyriš- 
ką ispanų dvasią. Ir tik 1905 m., švenčiant trišimtąsias „Don Kichoto“ pasi- 
rodymo metines, M. de Unamunas iš pagrindų pakeitė savo požiūrį į M. de 
Servanteso herojų, savo knygoje „Don Kichoto ir Sančo gyvenimas“ pas- 
kelbdamas jį tauriausiu ispanų tautos dvasios įsikūnijimu. Ši data laikytina es- 
miniu posūkiu M. de Servanteso romano vertinimo istorijoje. Nuo to laiko 
Don Kichotas tampa neišsenkamos energijos, savo idealą ginančios asme- 
nybės pavyzdžiu, kitaip sakant, personažas, ištisus šimtmečius vadintas be- 
pročiu, tampa iškilia asmenybe, didvyriu. 

Pagaliau atsiskleidė tai, ko ištisus šimtmečius atkakliai nenorėjo matyti 
„Don Kichoto“ kritikai: pagrindinis romano herojus — tai etinė asmenybė 
konkrečioje istorinėje aplinkoje. Romano ėsmę sudaro anaiptol ne Don Ki- 
choto „žygiai“ (tuo jis menkai skiriasi nuo daugybės tirantų, palmerinų ir 
amadžių), o tam tikra pasaulėjauta, žmonių, įvykių ir savo poelgių suvoki- 
mas ir vertinimas. 

Don Kichotas nori mėgdžioti riterių romanų herojus, bet tikrovė griauna 
jo sumanymą savo neatitikimu tarp to, kas menama ir kas esama, ir šitaip 
skatina vystytis asmenybę. Tačiau ar galima iš to daryti išvadą, kad Don Ki- 
chotas „apsimeta“? Kad stačiai krečia juokus, kaip galima spėti iš nuotykio 
Montesino oloje, kur jis drauge ir kuria istoriją, ir režisuoja marionečių spek- 
taklį, lakios vaizduotės diktuojamą? Kad savo noru užsideda bepročio kaukę 
kaip L. Pirandelo Henrikas IV? 


| 

Turėdami galvoje, jog, įsigyvendamas į savo vaidmenį ir tapdamas „ki- 
tu“, tai yra scenos personažu, aktorius stengiasi pats atsižadėti savo asme- 
nybės, galime daryti prielaidą, kad M. de Servantesas, iš prigimties būda- 
mas dramaturgas, savo romane kuria teatrinę situaciją ir suteikia Don Kicho- 
tui pasirinkti vieną iš dviejų galimybių: arba atsisakyti literatūrinio gyve- 
nimo ir būti Kichana Geruoju, arba įžengti į ankštą kito žanro sceną. Tad 
herojaus „persirengimas“ traktuotinas ne kaip „apsimetimas“, o veikiau kaip 
savojo „aš“ atsižadėjimas arba, tikriau, antrojo „aš“ atsiradimas pirmojo 
„aš“ atsisakymo sąskaita. 

„Persirengimas“ turi magišką galią: kol išmoningasis bajoras nekeičia 
savo išvaizdos, egzistuoja dviem asmenimis — kaip Alonsas Kichana ir Don 
Kichotas, bet kai tik persirengia riterio šarvais, Kichana atsižada savojo „aš“ 
ir tampa Don Kichotu. Akimirksniu įsikūnija visas įsivaizduojamas Kichanos 
gyvenimas, sukurtas jo namuose iš perskaitytų riterių romanų, vos tik bajo- 
ras apsišarvuoja ir nuleidžia antveidį. Nuo tos valandėlės jis pasidaro „kitas“, 
tai yra susvetimėja, pradeda gyventi nebe savo protu, o žmogus, gyvenan- 
tis ne savo protu, netekęs savojo „aš“, laikomas bepročiu, pamišėliu. 

Antra vertus, persirengimo aktas, pasak A. Bergsono, turi komizmo 
elementų, kuriuos itin išryškina apdaro, turinčio estetinę funkciją, neatitiki- 
mas žmogui ir jo aplinkai. Ta įspūdį dar labiau sustiprina ir tai, jog Don 
Kichoto apdaras lieka nekintamas abiejose gana didelio romano dalyse: nekrei- 
pdamas dėmesio į permainingą gyvenimą, skirtingas aplinkybes, į kurias jam 
tenka pakliūti, herojus ištikimai laikosi savo prasimanytojo „aš“. 

Kad „persirengimas“ būtų visapusiškas, papildomas ir kalbos priemo- 
nėmis. Tapdamas „kitu“, Don Kichotas perima ir savo įsivaizduojamojo 
„aš“ kalbą, tad pasidaro svetimas ir nesuprantamas aplinkai ne tik savo po- 
elgiais, bet ir žodžiais. „Šeimininkė, jos duktė ir geroji Maritornė suglu musios 
klausėsi klajojančio riterio, lyg jis būtų kalbėjęs graikiškai; suprato jos tik 
viena: kad jisai lyg giria ką, lyg mandagiai perša savo paslaugas,— ir vis 
dėlto, nepratusios prie tokių kalbų, žiūrėjo į jį stebėdamosi it į kokį neregėtą 
žmogų, nežinia iš kur atklydusį“ (I, XVI). Paprasti žmonės visiškai nesupra- 
to Don Kichoto, bet šiek tiek kitokį įspūdį darė jo kalbos išprususiems, pa- 
vyzdžiui, studentai, labiau apsiskaitę negu piemenys, valstiečiai ar užeigos 
gyventojai, „akimoju sumetė, kad Don Kichotui galva nusekusi, bet, šiaip 
ar taip, Žiūrėjo į jį su pagarbia nuostaba“ (II, XIX). 

Ispanų teatrui apskritai būdinga alegorinė pasaulėjauta, teigianti, jog 
visi žmonės nuo pat gimimo yra „aktoriai“ (Kalderono „Didysis pasaulio 
teatras“), o gyvenimas šioje žemėje — „spektaklis“, kuriame didysis „r eži- 
sierius“ Dievas kiekvienam paskyrė „vaidmenį“, iš anksto nulemdamas jo 


likimą. Ir kadangi gyvenimas — išmonė, „sapnas“ (Kalderono „Gyveni- 
mas — tai sapnas“), „asmenybės“ susitapatinimas su „personažu“ darosi sa- 
vaime suprantamas, ir Don Kichoto atvejis primena garsiąją „Hamleto“ „pe- 

lėkautų“ sceną, nes ir tie, kurie nėra profesionalūs aktoriai, norom nenorom 
atlieka Apvaizdos skirtą vaidmenį. 

Savo romane M. de Servantesas apskritai skiria daug dėmesio teatrui, 
kuris, jo žodžiais tariant, turįs „būti žmonių gyvenimo veidrodis, papročių 
pavyzdys ir tiesos atvaizdas“ (I, XLVIII), todėl tiek visas romanas, tiek jo 
teatriniai epizodai atitinka teatro kaip pamokomo reginio sampratą. M. de 
Servantesas nuosekliai laikėsi Renesanso atgaivintos Aristotelio dramos eti- 
kos ir estetikos reikalavimų, kurių visiškai nepaisė Lopė de Vega, įtvirti- 
nęs teatre šmaikštų liaudiškumą ir tapęs visišku scenos valdovu, — tai ir nu- 
lėmė skeptišką M. de Servanteso požiūrį į to meto komedijas, kurios, pasak 
jo, „visos ar beveik visos (...), pagrįstos tiek išmone, tiek istoriniais įvykiais, — 
aiškių aiškiausi draikalai, kreivai šleivai suregzti“ (I, XLVIII). Literatūros 
istorikų nuomone, tiek ,„Pamokomos novelės“, tiek „Don Kichotas“, suda- 
rytas išimtinai iš teatrinių situacijų ir epizodų, atitinka dramos žanro reika- 
lavimus, o „Pamokomos novelės“ iš pradžių netgi buvusios parašytos scenai 
ir tik vėliau, kai autorius neįstengė nugalėti savo varžovo Lopės de Vegos, bu- 
vusios perdarytos į noveles. 

Tame „gyvenimo teatre“ Don Kichotas atlieka ir aktoriaus, ir režisieriaus, 
ir žiūrovo vaidmenis, kuriems pasireikšti M. de Servantesas kuria atitinka- 
mas situacijas. „Scena nuo mažumės mane viliojo, o jaunystėje varu varo- 
mas neidavau iš teatro“, — prisipažįsta jis Angulo Blogojo trupės artistams 
(II, XI). Vienas puikiausių jo paties surežisuotų spektaklių — tai nuoty- 
kis Montesino oloje, kuriame Don Kichotas pasirodo kaip žmogus, už vir- 
velių tampantis marionetes tame lėlių teatre, vadinamame romanu. Don Ki- 
chotas — anaiptol ne beprotis ar pamišėlis, kokiu jį laiko žmonės, ir tai aiš- 
ku iš tokių jo žodžių kaip: „aš pats žinau, kas toks esu“ (I, V), „aš ligi šiolei 
vis dar nežinau, ką stengiuos užkariauti užsikraudamas vargus ir kančias“ (II, 
LVIII),— jis suvokia savo asmenybės dvilypumą ir jam, kaip tam tikro vei- 
kalo „personažui“, skirtą vaidmenį, todėl kartais, kai susivokia pernelyg įsi- 
jautęs į tą vaidmenį, jam nejučia išsprūsta tokie žodžiai, kokie išsprūdo, duen- 
jai donjai Rodriges įsiveržus į jo kambarį: „Ne, matyt man protas pasimaišė, 
jeigu galvon lenda tokios kvailos mintys“ (II, XLVIII). 

Greta Don Kichoto veikia ir kiti personažai, kurie taip pat atlieka žiū- 
rovų, aktorių, režisierių vaidmenis, noromis arba nenoromis padeda jam 
„vaidinti“ klajojantį riterį arba stengiasi atgrėsti nuo to vaidmens, kurdami 
atitinkamas teatrines situacijas. Taip klebonas Peras Peresas drauge su barz- 
daskučiu meistru Nikolu surengia spektaklį Don Kichotui, kad išgydytų jį 
nuo pamišimo, bakalauras Samsonas Karaskas iš pradžių persirengia riteriu 
Giriniu, o vėliau — Baltojo Mėnulio riteriu, norėdamas grąžinti jį namo, ku- 
nigaikštis ir kunigaikštienė, tyčiodamiesi iš išmoningojo bajoro, stato ne vieną 
spektaklį. Teatro atmosfera viešpatauja visame romane: čia Dorotėja imasi 
princesės Mikomikonos vaidmens, čia piemuo Euchenijas tampa literatū- 
riniu piemenėliu, čia pagaliau patsai Don Kichotas ryžtasi „pasiduoti į pie- 

menis ir visus žadėtuosius metus gyventi gamtos prieglobstyje“ (II, LXVII). 
Taigi tikrovė tolydžio pereina į iliuziją, iškreiptai atsispindėdama Don Ki- 
choto vaizduotėje, o iliuzija virsta tikrove, įsikūnydama kitų personažų vai- 
dyboje. Romano kompozicija kaip tik ir remiasi ta vaidybinių ir tikrovės ele- 
mentų sąsaja, vaizduotės ir realybės savitarpio ryšiu, kuris glaudžiai sieja ir 
du pagrindinius romano herojus: Don Kichotą ir jo ginklanešį Sančą Pansą. 

Rutuliojantis romano fabulai, pamažu vyksta ir abiejų pagrindinių 
personažų evoliucija: žemiškas, grynai valstietiškos mąstysenos Sančas Pansa 
nejučia persiima Don Kichoto pasaulėjauta, o Don Kichotas pastebimai „san- 
čėja“, nusileidžia žemėn, jo kalboje vis dažniau pasitaiko liaudiškų ginklanešio 
posakių ir priežodžių. Herojų dvasinį lūžį, jų pergalę prieš menkystę, vieš- 
pataujančią aplinkiniame pasaulyje, tarytum simbolizuoja Sančo Pansos atsi- 
žadėjimas senos svajonės valdyti salą, Don Kichoto išvykimas iš kunigaikš- 
čių pilies ir himnas laisvei, kurį M. de Servantesas įdeda į klajojančio ri- 
terio lūpas. 

1614 m., M. de Servantesui rašant antros dalies penkiasdešimt devintą 
perskyrimą, pasirodė „netikrojo“ „Don Kichoto“ antras tomas, kurio autorius 
prisidengė Alonso Fernandeso Aveljanedos slapyvardžiu. Jame buvo išsityčio- 
ta iš paties M. de Servanteso ir jo herojų: Don Kichotas buvo pavaizduotas 
kaip visiškas pamišėlis, o jo ginklanešys Sančas Pansa — godus ir netašytas 
prasčiokas. Tai buvo klastingas smūgis, smogtas M. de Servanteso priešininkų 
(kaip manoma, greičiausiai Lopės de Vegos, juo labiau kad Lopė de Vega, 
neapkentęs savo literatūrinio varžovo, buvo artimai susijęs su inkvizicija, 
kuri ne kartą bandė suvesti sąskaitas su atšakiu laisvamaniu) ir pagreitinęs jo 
mirtį. Patyręs nemaža nuoskaudų, M. de Servantesas atsisakė tiesioginio at- 
kirčio, bet atsiliepė dar negailestingesne Lopės de Vegos komedijų kritika. 
Beje, netikras „Don Kichotas“. nors ir šmaikščiai parašytas, ypatingo pasi- 
sekimo neturėjo ir buvo veikiai pamirštas. Šiaip ar taip, norėdamas užkirsti 
kelią kitoms galimoms klastotėms, M. de Servantesas „Don Kichoto“ antroje 
dalyje, pasirodžiusioje 1615 m., amžinai atsisveikina su savo herojum ir išlydi 
iš šio pasaulio, kur jam nebėra vietos. 

Visas M. de Servanteso romanas — tai, galima sakyti, nepertraukiamas 
klajojančio riterio ir jo ginklanešio dialogas. Don Kichotas neatsiejamas 
nuo Sančo, kaip Sančas neatsiejamas nuo Don Kichoto, nes juodu abu ta- 
rytum simbolizuoja du amžinuosius pradus: taurią humanistinę mintį ir sveiką 
liaudies išmintį. Savo pokalbiuose juodu aptaria daug opių klausimų, nepase- 
nusių ir šiais laikais: valstybės santvarkos ir socialinio teisingumo problemas, 
meno ir mokslo vietą visuomenėje, samprotauja apie tai, kas brangiausia 
pasaulyje.— žmogaus laisvę ir laimę. Į Don Kichoto lūpas M. de Servan- 
tesas įdeda turtingą savo gyvenimo patirtį, savo dvasinės kultūros lobius, su- 
kauptus susipažįstant su antikos ir ispanų nacionalinės senovės palikimu, ge- 
riausiais italų Renesanso pavyzdžiais, Erazmo Roterdamiečio „Pagiriamuoju 
žodžiu kvailybei“, Luiso Viveso filosofija, senovės Rytų, arabų ir žydų iš- 

mintimi. Ne veltui pats M. de Servantesas savo romane užsimena, jog „Don 
Kichotas“ susilauksiąs ne mažiau dėmesio negu Šventasis Raštas: pirmieji 
jo egzemplioriai lydėjo konkistadorus į Naująjį Pasaulį, jo vertimai pasklido 
po Europą, po visus žemynus, vargu ar rasis toks rašytojas ar literatūros 
istorikas, kuris nebūtų minėjęs ar studijavęs nemirtingojo kūrinio. 

Literatūros tyrinėtojų ilgai spėta Don Kichoto vardo mįslė. Nemaža is- 
panų eruditų, pradedant Rodrigesu Marinu, išnaršė visas Lamančos ir An- 
dalūzijos zakristijas, surašinėdami visus Kichanas, Kichadas ir Kesadas, nes 
buvo įsitikinę, jog M. de Servantesas savo herojų pakrikštijo vienu ar kitu 
ispanišku vardu, kurio šaknyje būtų „Kich“ arba „Kes“ (quijada — žandikau- 
lis; guesado — sūris). Tačiau visos jų pastangos buvo bergždžios, juo labiau 
kad ir pats autorius nebuvo tikras, ar jo herojus kilęs iš Kichadų, ar iš Kicha- 
nų giminės, — svarbiausia jam buvo ne šaknis, o priesaga: užsibrėžęs tikslą 
išjuokti  Lamančos bajorą, prisiskaičiusį riterių romanų ir užsimaniusį 
tapti klajojančiu riteriu, M. de Servantesas netiesiogiai nurodė, kokiu riteriu 
panoro sekti jo herojus. Tad kuo vardu turi būti herojus? Nesvarbu, kuo 
jis būių vardu,— svarbu, kad tas vardas skambėtų panašiai kaip Lanselo- 
tas. Ne veltui princesė Mikomikona aiškina, kad ją turįs išgelbėti Lamančos 
riteris, vardu lyg donas Kęsnotas, lyg donas Krimsnotas. O toks vardas kaip 
Kichotas tinka juo labiau, nes guijote ispaniškai reiškia tam tikrą šarvų da- 
lį — antblauzdį. ` 

Daugelis literatūros tyrinėtojų pabrėžė autobiografinį „Don Kichoto“ 
pobūdį. Piešdamas Don Kichoto paveikslą, autorius apdovanojo herojų tiek 
teigiamais, tiek neigiamais savo būdo bruožais, tarytum įsikūnijo į jį. Štai 
Don Kichotas, išjojęs į pirmą žygį (I, II), prie smuklės vartų pastebi dvi paleis- 
tuves, kurios jam atrodo „žavios mergelės arba dailios damos, išėjusios 
pasivaikščioti prie pilies vartų“, tuo tarpu donas Migelis, tarnaudamas pas 
kardinolą Akvavivą, vienoje Romos bažnyčioje pamato „nuostabaus grožio 
damą“, susižavi, įsimyli, gieda jai ditirambus, kol galiausiai paaiškėja, kad jo 
mylimoji venecijietė Džina — viena iš daugybės prostitučių, užplūdusių 
Amžinąjį miestą. Ilgai kraujuoja širdy atsivėrusi žaizda, bet štai vėl, kai jis, 
patyręs tiek negandų, iš Alžyro nelaisvės sugrįžta į Madridą, širdį pakeri vul- 
gari moteris Ana Franka, kuri vėliau pabėga nuo savo „riterio“, palikdama 
jam kūdikį. 

Primena Don Kichotą M. de Servantesas ir savo tauriais polėkiais, kurių 
vedamas troško išvaduoti nelaimės draugus iš Alžyro nelaisvės. Per tuos pen- 
kerius metus, praleistus Alžyre, M. de Servantesas turėjo ne vieną progą pa- 
bėgti į laisvę, tačiau visų labiausiai jam rūpėjo išvaduoti vergijon pateku- 
sius tautiečius. Keturis kartus rengė jis pabėgimą, keturis kartus būrė draugėn 
ispanus, bet kiekvieną kartą atsirasdavo išdavikų, kurie sugriaudavo jo pla- 
nus, o nesėkmei ištikus, nelaimės draugai ne tik jį apleisdavo, bet ir stodavo 
prieš savo taurųjį gelbėtoją. „Išduoki tuos, kurie padėjo tau pabėgti, — pareiš- 
kė ketvirtąsyk M. de Servantesui Alžyro karalius Hasanas Venecijietis,— ir 

aš dovanosiu tau gyvybę. Žinoki, kiekvienas jų šimtąsyk tave išduotų“. Ir 
kai M. de Servantesas tyčia sumini keletą pramanytų pavardžių, Hasanas 
kvatodamas surinka jo šeimininkui Dali Mamiui: „Aš jį perku, jūsų taurų jį 
riterį!“ Tokio pat atlyginimo sulaukia ir Don Kichotas, išvadavęs būrį kator- 
gininkų, pasmerktų ligi gyvos galvos irkluoti galerose. 

Kaip pažymi ispanų literatūros istorikas Salvadoras de Mandariaga 
knygoje „Don Kichoto“ skaitytojo vadovas“, ir Don Kichotas, ir M. de Servan- 
tesas, paprastai būdami sveiko proto ir aiškios nuovokos, praranda saiką, 
kai tik pasiduoda įgimtam šlovės geismui, pirmasis stengdamasis nustebinti 
pasaulį karo žygiais, antrasis — literatūros perlais. Vienur jis nepaprastai 
šmaikščiai išjuokia riterių romanų autorių polinkį į barokinį stilių ir nesko- 
ningus žodžių žaismus, kitur pats nejučia persiima ta yda, pradeda tuščia- 
žodžiauti ir gražbyliauti, ir taip atsiranda tokie pompastiški fragmentai kaip 
Ambrosijo ir Marselos prakalbos prie piemens Grisostomo kūno (I, XIV) arba 
tokie „perlai“ kaip „sunku išskaičiuoti nesuskaitomus mano vargus“, „ir aš, 
nepaguodžiamoji, stengiausi guostis... tomis viltimis“ (I, XXVIII), „aš ne 
tiek širdau dėl to, kad jie uždavė širdį Zoraidai, kiek galvojau su širdgėla“ 
(I, XLI), savo dirbinumu niekuo nenusileidžiantys kandžiai pliekiamo 
Felisiano de Silvos romanų pasažams. Tačiau M. de Servantesas tuo nesiten- 
kina ir eina dar toliau, eiliavimo meistriškumu varžydamasis su Madrido 
Parnasu ir pateikdamas įmantrią Kardenijo giesmę (I, XXVII). Tokių pat 
ketinimų vedamas, S. de Mandariagos nuomone, M. de Servantesas įspraudžia 
įterptines noveles. lyg baimindamasis, kad jo romanas gali įgristi skaitytojui. 

Beje, ir pats romanas, ypač pirma dalis, savo sandara primena nove- 
lių romaną,— tai, S. de Mandariagos nuomone, irgi tam tikras nepasitikė- 
jimo savo genijum ir pataikavimo skaitytojo skoniui rezultatas. Meistriškai 
įpintos į romano audinį, piemenaitės Marselos ir Grisostomo, Kardenijo ir 
Lusindos, Dorotėjos ir dono Fernando istorijos baigiasi įspūdingomis ato- 
mazgomis. „Man rodos, — rašė vokiečių literatūrologas Liudvikas Pfandlis,— 
jis (M. de Servantesas — V. P.) irgi puikiai suprato, jog iš esmės romanas 
skiriasi nuo novelės tuo, kad novelėje ir žodis, ir veiksmas daug dinamiš- 
kesni, o aprašymas — gyvesnis, nes skirtas veikiau klausymui negu skai- 
tymui“*. L. Pfandlio žodžiai patvirtina S. de Mandariagos teiginį. juo labiau 
jei turėsime galvoje, jog M. de Servanteso laikais romanai būdavo skaitomi 
gausiam klausytojų būriui (plg. I, XXXII-— XXXIV). M. de Servanteso kaip 
novelisto talentas buvo nepaprastai įvertintas ne tik jo draugų ir gerbėjų, bet 
ir literatūrinių priešų, kai 1613 m. pasirodė antras jo žymiausias kūrinys 
„Pamokomos novelės“, kurios netrukus buvo išverstos į pagrindines Europos 
kalbas. Toks pasisekimas netiesiogiai patvirtino paties M. de Servanteso žo- 


? L. Pfandl. Geschichte der Spanischen Nationalliteratur in ihrer Blūtezeit.— 
Freiburg in Breisgau, 1929.— S. 316. 

džius, kad jis pirmas pradėjęs rašyti noveles kastiliškai, nes visos ligi tol Ispa- 
nijoje spausdinamos novelės buvo vertimai. 

Lietuvoje „Don Kichotas“ imta versti 1911 m., bet visas romanas buvo 
išverstas ketvirtajame dešimtmetyje. Vienas didžiausių ispanų humanisto ger- 
bėjų rašytojas Pulgis Andriušis (1907—1970) rimtai ruošėsi tam atsakingam 
darbui, kelerius metus praleido Ispanijoje, apkeliavo tas vietas, kuriomis kla- 
jojo nemirtingasis riteris su savo ginklanešiu, tačiau tik po ilgų vargų, perga- 
lingai įveikęs nedraugų statomas kliūtis, 1942 m. sugebėjo išleisti abu tomus, 
poeto Aleksio Churgino suredaguotus. Vėliau, pokario metais, „Don Kicho- 
tas“ buvo pakartotinai leidžiamas, tik deja, nenurodant vertėjo pavardės, 
nes 1944 m. P. Andriušis emigravo į Australiją, netgi buvo kėsintasi į vertimo 
autorystę. Šių dienų meninio vertimo požiūriu, P. Andriušio darbas vertinti- 
nas kaip mūsų literatūros palikimas, tyrinėtinas ir komentuotinas kaip tam 
tikra mūsų meninio vertimo pakopa. 

Tikėkimės, kad šių dienų skaitytojui naujas „Don Kichoto“ vertimas 
suteiks galimybę įžengti į didžiojo ispanų rašytojo pasaulį, kitonišku žvilgs- 
niu pažiūrėti į mūsų nūdieną. 


VALDAS PETRAUSKAS 

Pedras Fernandesas de Kastras, grafas Lemietis (Pedro Fernandez de Castro, 
conde de Lemos, 1576—1615) — žymus ispanų politikos veikėjas, 1610—1615 m. 
buvęs Neapolio vicekaralium, vėliau Italijos reikalų tarybos pirmininku; nuoširdus 
M. de Servanteso draugas ir globėjas, kuriam rašytojas paskyrė savo „Pamokomas 
noveles“ (1613), „Komedijas“ (1615) ir romaną „Persileso ir Sichismundos kla- 
jonės“ (1617). 

„komedijas, anksčiau išėjusias iš spaudos nekaip į sceną... — savo dramos kūrinių 
rinkinį, išėjusį tais pačiais metais kaip ir „Don Kichoto“ antra dalis, M. de Servante- 
sas išleido antrašte „Aštuonios komedijos ir aštuonios intermedijos, dar niekad 
nestatytos scenoje“. 

„„kito Don Kichoio, kuris... klajoja po pasaulį...— turima omeny suklastota „Don 
Kichoto“ antra dalis, 1614 m. išėjusi antrašte „Išmoningojo bajoro Don Kichoto 
Lamančiečio Antra dalis, pasakojanti apie jo trečią žygį ir sudėta licenciato Alonso 
Fernandeso de Aveljanedos iš Tordesiljo“. 

„didysis Kinijos imperatorius...-- visa ši groteskiška išmonė apie Kinijos impera- 
toriaus laišką itin pabrėžia, kokiame skurde gyveno M. de Servantesas paskutiniai- 
siais gyvenimo metais, tėvynėje nesitikėdamas jokios paramos. 

Grįžkite...— grafas Lemietis turėjo grįžti iš Neapolio į Madridą ir perimti ten 
Italijos reikalų tarybos pirmininko pareigas. 

„„pradėtas buvęs Tordesiljuje, o gimė Taragonoje! — Minėtoji suklastota „Don 
Kichoto“ antra dalis išėjo Taragonoje, o jos autorius, likęs nežinomas, skelbėsi 
kilęs iš Tordesiljo. 1967 m. Aviloje buvo rasti dokumentai, iš kurių paaiškėjo, kad 
tai buvęs Alonsas Fernandesas de Sapata, Avilos dvasininkas. 

„viename didžiausių įvykių...— t. y. Lepanto mūšyje (1571 m. spalio 7), kuriame 
M. de Servaniesas neteko rankos. 

„dvasininko... kuris priklauso šventajam tribunolui...— Čia M. de Servantesas 
kalba apie Lopę de Vegą, kuris nuo 1609 m. turėjo inkvizicijos pareigūno titulą, 
o 1614 m. tapo dvasininku. 

„žaviuosi... doringu gyvenimu.— Kandi užuomina apie palaidą gyvenimą, kuriuo 
garsėjo Lopė de Vega. 

„„prisitaikydamas... „Perendengos“ intermediją, galiu jam atsakyti: ...lai gyvuoja 
ponas Dvidešimt Keturi... — „Perendenga“ — nežinomo autoriaus intermedija. 
Ponas Dvidešimt Keturi — miesto tarybos narys, vienas iš dvidešimt keturių miesto 
tarybos atstovų, kurių lupikavimas ir kyšininkavimas buvo virtęs priežodžiu. 
Toledo arkivyskupas donas Bernardas de Sandovalis i Rochas — M. de Servanteso 
globėjas. 

Mingas Revulgas -— ispanų liaudies dainelių personažas. 

.Siuolaikinis Likurgas arba naujai iškeptas Solonas...— Likurgas — pusiau le- 
gendinis Spartos išminčius, Spartos valstybės santvarkos įkūrėjas, Solonas (638 — 
559 pr. m. e.) — vienas žymiausių senosios Graikijos politikos veikėjų. 

„„nei karaliui, nei rikiui...— šachmatų figūrų pavadinimai; mus nepasiekusio liau- 
dies romanso žodžiai, reiškiantys, jog pokalbyje nebus minimos pavardės — juo 
labiau tokios svarbios, kaip šachmatų žaidime yra karalius ir rikis. 

„„baigęs kanonų teise Osunoje, bet jeigu būtų ją studijavęs netgi Salamankoje...— 
Osunos universitetas, įsteigtas 1548 m., paprastai visų rašytojų minimas ironiškai. 
Ispanijoje garsėjo Salamankos universitetas. 

„nurašė laišką arkivyskupui...— tais laikais ligoninės, našlaičių ir senelių prie- 
glaudos buvo Bažnyčios žinioje. 


" Turpeno „Kosmografija““ — Turpenas nėra parašęs tokio veikalo; be to, kosmo- 


grafijoje kalbama apie žvaigždes, bet ne apie genealogiją. 

„dailios, nors ir juodos barzdos...— M. de Servanteso laikais buvo manoma, jog 
daili barzda galinti būti tik šviesi arba aukso spalvos. 

„„Galijotą, septynių su puse uolekčių...— Biblijoje nurodoma, kad Galijotas buvęs 
šešių. uolekčių ir vienos pėdos ūgio. 

„perskaitęs vieną knygą...— turima omeny Luidžio Pulčio knyga „Milžinas Mor- 
gantas“. (Žr. I d., 49 paaišk.) | 

„„„Ištikimojo“ pravardė, pelnyta už atsidavimą savajam draugui...— Čia kalbama 
apie Darinelį, kuriam ištikimai tarnavo Medoras (L. Ariosto „Pašėlęs Rolandas“ ). 
„andalūzų poetas apverkė ir apdainavo josios ašaras, o ...kastilų poetas... josios 
grožį.— Andalūzų poetas — Luisas Baraona de Sotas, poema „Andželikos ašaros“ 
(1586) lyg pratęsęs L. Ariosto poemą „Pašėlęs Rolandas“. Kastilų poetas — Lopė 
de Vega, poemoje „Andželikos grožis“ (1604) toliau išvystęs L. Ariosto po- 
emos temą. 


> „tarp gausybės poetų... neatsirado nė vieno, kuris būtų parašęs satyrą? — Tai 


padarė Fransiskas Gomesas de Kevedas (Francisco Gomez de Quevedo y Ville- 

gas, 1580—1645) poemoje „Įsimylėjusio Rolando paikystės ir kvailiojimai“ (1635) 

ir Luisas de Gongora (Luis de Góngora, 1561—1627) poemoje „Andželika ir 

Medoras“. 

L riterių poemų personažas, vienas iš Andželikos atstumtųjų ger- 
Jų. 

„nebus tokios tautos, kuri neskaitys jos savąja kalba.— Tuo metu tik Biblija buvo 

taip plačiai verčiama. 

Briarėjai — žr. I d. 102 paaišk. 

Matuzalis — Biblijos patriarchas, gyvenęs apie tūkstantį metų. 

Tostadas — Alonsas de Madrigalis (Alonso de Madrigal, 1400—1455), Avilos 

vyskupas, pravarde Tostadas, pagarsėjęs gausybe nuobodžių raštų (124 tomai). 

„aliguando bonus dormitat Homerus“ — nelabai tiksli citata iš Horacijaus „Laiško 

Pisonams“ (turi būti: „quandoque bonus dormitat Homerus“) — kartais užsnūsta 

ir gerasis Homeras (lot.), t. y. ir Homeras kartais daro klaidų. 


" „stultorum infinitus est numerus“ — kvailių skaičius begalinis (lot.). Citata iš 


Ekleziasto. 
„plėšikas Brunelas... išvedė jam žirgą.— L. Ariosto „Pašėlusio Rolando“ XXVII 


giesmėje pasakojama, kaip plėšikas Brunelas Čekasijos karaliui Sakripantui lygiai 
taip pavogė žirgą kaip Chinesas de Pasamontė Sančui Pansai asilą. 

` „tą žvengimą Don Kichotas palaikė didžiai laimingu ženklu...— senovės orakulų 


nuomone, žvengimas pranašaująs sėkmę. 


* „ispanų poetų... esama pusketvirto...— literatūros istorijos nuomone, turimas gal- 

voje A. de Ersilija, „Araukanos“ autorius, Ch. Rufas, „Austriados“ autorius, 
K. de Viruesas, „Monserato“ autorius (žr. I d. 96 paaišk.), o pusė poeto — patsai 
M. de Servantesas. 


* Barabas — žr. I d. 71 paaišk. 
” „pasidariau Teresa Pansa, nors... galėjau būti Teresa Kaskacho...— Pirmoje da- 


lyje Sančo Pansos žmona ir duktė vadinamos Marijomis, plačiai paplitusiu vardu, 
tapusiu bendriniu, tad Marija Gutjeres reiškia stačiai „Gutjeres“, o Marisanča — 
„Sanča“. Pagal to meto papročius, žmona galėdavo išsaugoti tėvo pavardę (Tere- 
sa Kaskacho) arba vyro vardą prisiimti kaip pavardę (Teresa Sanča). Pilnas Sančo 
Pansos žmonos vardas buvo: Chuana Teresa Gutjeres (tėvo vardas) Kaskacho 
(tėvo pavardė). 

Uraka — karaliaus Fernando Kastilo (mirė 1065) duktė; pasak padavimo, sužino- 
jusi, jog tėvas atėmė paveldėjimo teisę, pareiškė jam, kad prekiausianti savo kūnu, 
o šitaip uždirbtus pinigus paskirsianti jo sielos išganymui. 


'„„Mmaurus iš Almohadų giminės...— Almohadai — Maroko karalių dinastija, XII a. 


nukariavusi dalį Ispanijos. 

„„mūsų didžiojo kastilų poeto...— turimas galvoje Garsilasas de la Vega (Garci- 
laso de la Vega, 1503— 1536). 

„narvelio ar dantų krapštuko.— Bajorams buvo leidžiama dirbti tik tokį darbą, 
kuris nežemina jų orumo. 

„Musų poelo...— turimas galvoje Garsilasas de la Vega. 


„„Rulikusį žymiam mūsų laikų poetui...— t. y. Visentei Espineliui (Vicente Espi- 


nel, 1550—1624). 


* „„Rotondos šventovę...— 1. y. Panteoną, Jupiterio šventyklą. 


Kas... paskatino Horacijų... šokti į Tibro gelmes? — Čia turimas galvoje Hora- 
cijus Koklesas, su būriu karių gynęs Tibro tiltą karo su Porsena metu. 

Kas pastūmėjo Mucijų...— t. y. Kajų Mucijų, kuris, etruskų karaliui Porsenai 
apgulus Romą, įsismelkė į priešo stovyklą nužudyu Porsenos, bet per klaidą nužu- 
dė vieną jo karvedį. Paimtas į nelaisvę, Mucijus atsisakė atsakinėti į klausimus, o 
bauginamas kankinimais įkišo ranką į ugnį ir pareiškė, jog kankinimai nebaisūs 
žmogui, mylinčiam šlovę. 


° Kas paragino Kurcijų pulti į... prarają...— Pasak padavimo, 362 m. pr. m. e. 


po Romos forumu atsivėrusi žemė, ir žyniai paskelbę, kad ji užsiversianti, kai Roma 
paaukosianti tai, ką turinti geriausia; jaunuolis Markas Kurcijus, raitas ant žirgo, 
puolęs į bedugnę, ir ji užsivėrusi. 


„kas paskatino ispanus, korektiškojo Korteso vadovaujamus... paskandinti savo 


laivus...— Žymus ispanų konkistadoras Ernanas Kortesas (Hernan Cortės, 1485— 
1547) įsakė paskandinti laivus, kai, išsilaipinus Amerikos pakrantėje, įgula atsisakė 
žygiuoti į krašto gilumą. Cortės — isp. mandagus. 

Šventojo Petro Adata — imperatoriaus Kaligulos (Gaius Julius Caesar Germa- 
nicus Caligula, 37—41) įsakymu iš Egipto atgabentas obeliskas, stovintis aikštėje 
prieš šv. Petro baziliką. Don Kichoto žodžiai, kad jame esą Julijaus Cezario pa- 
laikai, — legenda. 

Mauzolas — Karijos karalius (IV a. pr. m. e.), kurio atminimui jo žmona Artemisa 
pastatydino prašmatnų kapnamį — Mauzoliejų. 

„Šitokiu metu bastytis po kapus..— Viduramžiais buvo tikima, jog vidurnaktį 
kapinėse renkasi raganos. 


„Jums medžioklė Ronsevaly...— vieno populiariausių liaudies romansų apie Ron- 
sevalio mūšį antra eilutė. 
„„romansą apie Kalainą...— Romanse apie Kalainą pasakojama, kaip vienas mauras, 


savo mylimosios prašomas, išvyko Prancūzijon, kad parneštų jai kaip išpirką trijų 
iš dvylikos Prancūzijos perų galvas, bet Žuvo nuo Rolando rankos. 

„nekaltas jūs, dievaž.— Iš senovinio ispanų romanso apie Bernardą del Karpiją. 
(Žr. I d. 48 paaišk.) 


* „kokiu užrašomi profesoriai...— Ispanijos universitetuose buvo įprasta raudona 


kreida surašyti studentus, išlaikiusius egzaminą moksliniam vardui gauti. 
„likimui vis negana grūžties manos...— Eilutė iš Garsilaso de la Vegos Trečios 
eklogės. 

„panašiu... į Charono luotą...— Charonas — graikų mitologijos personažas, miru- 
siųjų vėles keliantis per Stiksą, arba Acheroną, šešėlių karalystėn. 

„„kaip įprasta pirmąją Devintinių savaitę...— po Devintinių aštuonias dienas bū- 
davo iškilmingai švenčiama Kristaus Kūno ir Kraujo šventė, o keliaujantys artistai 
atlikdavo religinio pobūdžio vaidinimus — misterijas. 


" „Niso ir Eurialo, taipgi Pilado ir Oresto draugyste...— Nisas ir Eurialas — 


Vergilijaus „Eneidos“ personažai, Enėjo palydovai; Orestas, Agamemnono ir Kli- 
temnestros sūnus, pabėgęs į Kolchidę, taip susidraugavo su Kolchidės karaliaus 
sūnum Piladu, jog abu buvo pasirengę aukotis vienas dėl kito. 

„Nendrės ietimis pavirto...— Eilutė iš ispanų rašytojo Chineso Pereso de Itos 
(Ginés Pérez de Hita, 1544—1619) romano „Granados vidaus karų istorija“; 
riterių rengiamuose draugiškuose turnyruose būdavo kaunamasi nendrėmis. 

„iš arklio — atsidavimo.— Visas tas žinias M. de Servantesas paėmė iš Plini- 
jaus Vyresniojo (Caius Plinius Major, 23—79) „Gamtos mokslų istorijos“. 

„juk burna kalba tai, ko pertekusi širdis.— Citata iš Šventojo Rašto, Mato, 
XII, 34; Luko, VI, 45. 

Kasildėja Vandalietė — M. de Servanteso sugalvotas vardas pagal analogiją su 
Dulsinėja Tobosiete; Vandalija, arba Tartesija, anksčiau buvo vadinama An- 
dalūzija. | 

Argi ne abu įkris į duobę? — Citata iš Šventojo Rašto, Luko, VI, 39. 
Chiralda — Sevilijos katedros bokštas, arabų pastatytas 1184—1196; 1568 m. 
ant bokšto buvo užkelta Bartolomės Morelio darbo keturiolikos pėdų aukščio sta- 
tula su vėliava (vėtrunge) rankoje (girar — isp. suktis; iš čia — Chiralda). 
Gisando Jaučiai — keturi milžiniški akmeniniai paminklai Avilos vyskupystėje, 
šv. Jeronimo de Gisando vienuolyne. 


° Kabros bedugnė — gili praraja netoli Kabros kaimo (Kordobos provincija), prie- 


taringų Žmonių įsitikinimu, vienas įėjimų į pragarą. 
„„Kuo nugalėtasai vardu garsesnis...— netiksli citata iš Alonso de Ersilijos poemos 
„Araukana“ pirmos giesmės. 


' ji neneš daugiau nei du svarus vaško...— tokia bauda būdavo uždedama religinių 


brolijų nariams už taisyklių nesilaikymą; vaškas būdavo sunaudojamas žvakėms 
lieti. 

„„esama... poetų, kurie nesikenčia neįgylę, nors... grėstų... tremtis į Ponto sa- 
las...— turimas galvoje romėnų poetas Ovidijus (Ovidius Naso, 43 pr. m. e.— 

18), imperatoriaus Augusto ištremtas prie Juodosios jūros, tuomet vadinamos 
Pontu. 

„„medžio, kurio niekados neužgauna perkūnas..— Viduramžiais tikėta, jog žaibas 
netrenkia lauramedžio; šią nuomonę buvo paskleidęs romėnų gamtininkas Plinijus. 
Donas Manuelis Liūtietis (arba de Leonas) — žr. I d. 286 paaišk. 

„su kalaviju... „šuniuku“ paženklintu..— „Šuniukas“ — garsaus XVI a. toledie- 
čio ginklininko Chuliano del Rejo ženklas. 

„„laiminant Apvaizdai.— Garsilaso de la Vegos Dešimto soneto antra eilutė. 


„ruonio odos perpetiniu diržu (mat spėjama... jisai sirgęs inkstais)...— Tuo metu 


buvo manoma, jog ruonio oda apsauganti nuo inkstų ligų. 

Distribucinė teisė pripažįsta kiekvienam tai, kas jam priklauso; komutacinė teisė 
nustato pareigų ir teisių atitikimą. 

„apdovanotam visomis dieviškosiomis ir pagrindinėmis dorybėmis... kai p... Nikolao- 
Žuvis...— pasak Bažnyčios mokslo, esama trijų dieviškųjų dorybių (tikėjimas, 
viltis, meilė Dievui ir artimui) ir keturių pagrindinių (protingumas, teisingumas, su- 
sivaldymas ir tvirtumas). Mikolao-Žuvis — legendinis XV a. pabaigos italų plauki- 
kas, vandenyje praleidęs didesnę gyvenimo dalį negu sausumoje. 


„tr pačios glosos..— Glosos autorius — ispanų poetas Gregorijas Silvestrė 
(Gregorio Silvestre, 1520—1569). 
„„apvainikuoti laurais... Kipre ar Gaetoje...— Kipro ir Gaetos laureatas buvo gar- 


sus improvizatorius, M. de Servanteso amžininkas Chuanas Baptista de Vivaras. 
„padavimas... apie Piramą ir Tisbę...— Babiloniečių padavimas, apdainuotas Ovi- 
dijaus ,„Metamorfozėse“: Tisbei belaukiant savo mylimojo Piramo sutartoje vietoje 
už miesto, netikėtai pasirodžiusi liūtė, ir Tisbė pabėgusi palikdama savo šydą; 
atėjęs Piramas pagalvojęs, kad jo mylimoji būsianti žvėries sudraskyta, ir kardu 
persismeigęs krūtinę; Tisbė radusi jį nebegyvą ir iš sielvarto nusižudžiusi tuo pačiu 
kardu. 


„lyg dvasininkus, lyg studentus...— Viduramžiais ir dvasininkai, ir studentai vil- 
kėdavo vienodu apdaru. 
„nors ir kaip priešintųsi tam Lanselotas...— Iš tikrųjų karalienės Gvineverės 


vyras buvo karalius Artūras, o Lanselotas — jos mylimasis. 
„„įkalęs vinį į Fortūnos ratą.— Buvo manyta, jog įkalus vinį į Fortūnos ratą, jis 
visados suksis vienodai. 


? „versti sajagiečio kalbėti tolediškai...— Sajago srities tartis buvo laikoma pras- 


čiausia, o Toledo — gryniausia visoje Ispanijoje. 

„Odminių kvartale arba Sokodovere...— Odminių kvartalas — Toledo pakraštys. 
Sokodoveras — aikštė, kurioje rinkdavosi visuomenės padugnės. 

Machalaonda — miestelis už trijų mylių nuo Madrido, užkampio sinonimas. 
„„šokis — iš tų, kurie vadinami vaidybiniais.— Pantomima, lydima dainų ir šokių. 
„palikdamas užpakaly Egipto puodus...— žr. 1 d. 176 paaišk. 


" „galėsiąs vadintis vyro vainiku...— Iš karaliaus Saliamono pamokymų. 
„„pasakoju apie... Magdalietės Angelą, apie Vesingeros griovį Kordoboje... ne- 


užmirštu paminėti Pjocho, Kanjo Dorado nei Prioros fontanų...— Magdalietės 
Angelas — šv. Marijos Magdalietės bažnyčios Salamankoje vėjarodis. Vesingeros 
griovys Kordoboje — nuleidžiamasis griovys, kuriuo tekėdavo nešvarus vanduo iš 
Žirgo aikštės. Pjocho, Kanjo Dorado, Prioros fontanai — fontanai Madrido Prado 
parke. 

„Vergilijaus Polidoro papildymu“ ...— Vergilijus Polidoras (Vergilio Polidoro, 
1470—1555) — italų istorikas, traktato „Apie išradimus“ autorius. 

„man vienam likimo lemtas.— Eilutė iš vieno romanso apie Galijos Amadį. 
„Prancūzų Uolos Dievo Motina su Gaetos Trejybe...— Prancūzų Uolos Dievo 
Motina — vienuolynas Alberkos kalne, Salamankos srityje. Gaetos Trejybė — 
Švenčiausiosios Trejybės koplyčia Gaetos saloje, Italijoje. 

O... Montesinai... Durandartai... Belerma! — Montesinas ir Durandartas — senovės 
ispanų romansų herojai; Durandartas kovėsi Ronsevalyje ir mirė ant Montesino 
rankų. Belerma — Durandarto mylimoji 


„„ašaringoji Gvadiana... belaimės Ruideros dukros...— Apie Gvadianos upę ir jos 


intakus, vadinamus Ruideros ežerais, sudėtas liaudies padavimas, kurį M. de Ser- 
vantesas ima pagrindu Don Kichoto nuotykiui Montesino oloje. 

Fugerai — vokiečių bankininkų giminė, finansavusi Ispanijos karalius. 

Infantas donas Pedras Portugalas — Portugalijos karaliaus Jono I sūnus ir kara- 
liaus Henriko Jūrininko (1394—1460) brolis, žemėlapių kolekcionierius. 
Pažįstu tokį kunigaikštį...— M. de Servantesas turi galvoje grafą Lemietį, kuriam 
paskyrė „Don Kichoto“ pirmą dalį. 

Segidilija — ispanų liaudies daina. keturių arba septynių eilučių eilėraštis. 


„„pasak Terencijaus...— Terencijus (190—156 pr. m. e.) — romėnų kome- 


diografas, turėjęs didelę įtaką Vakarų Europos dramos vystymuisi. Čia Don Ki- 
chotas klaidingai priskiria šiuos žodžius Terencijui. 

Rechidoras — miesto (arba kaimo) savivaldybės narys. 

„„Melisendros išvadavimą.— Melisendra ir Gaiferas — senovės ispanų romansų 
herojai. Melisendra, Karolio Didžiojo duktė ir jo sūnėno Gaifero sužieduotinė, 
vestuvių išvakarėse pagrobiama maurų ir ilgus metus kamuojasi jų nelaisvėje, kol 
pagaliau ją išvaduoja Gaiferas. 

Heraklio stulpai — du kalnai abipus Gibraltaro sąsiaurio, su kuriais, pasak pada- 
vimo, susijęs vienas iš dvylikos Heraklio žygdarbių. 


“ „„milžinę Anaduoną...— Sančas Pansa kaip paprastai darko vardus: Andadona — 


pasišlykštėtina milžiniško ūgio moteris, „Galijos Amadžio“ veikėja. 


„Operibus credite, et non verbis“ — tikėkite darbais, ne žodžiais (lot.). Citata iš 
Šventojo Rašto, Jono, X, 38. 
Nutilo ir tiriečiai, ir trojėnai...— Pirma eilutė iš „Eneidos“ II giesmės ispaniškojo 


vertimo (vertė Gregorijas Ernandesas de Velaskas, 1557). 

„„vedžiojant judriomis miesto gatvėmis.— Šis bausmės būdas buvo inkvizicijai 
įprastas. 

„vyrams su lazdom.— Fr. de Kevedo eilėraščio „Eskaramano laiškai Mendesui“ 
(1613) ištrauka. 


" Nestoras — Pilo karalius, dalyvavęs Trojos apsiaustyje ir, pasak padavimų, gy- 


venęs tris šimtus metų. 
„lygiai kaip karalius donas Rodrigas...— Valdant paskutiniajam gotų karaliui 
Rodrigui, į Pirėnų pusiasalį įsiveržė arabai. 


„4štuoniomis...— dabartiniu laiko skaičiavimu — trylika valandų penkiasdešimt 
minučių. 
„„relochiečiai... pravardžiuoja „laikrodininkais“...— Pavadinimas La Relocha ki- 


lęs iš isp. žodžio el reloj — laikrodis. 
„būtų sudėję trofėjų. — Trofėjus — paminklas pergalei pažymėti, sudėtas iš priešo 
ginklų, šarvų, vėliavų ir t. t. 

Basieji broliai — žr. I d. 212 paaišk. 

Rifų kalnynai — diduma senovės autorių nesutarė, kur esą tie kalnai; kai kas 
aiškina, jog tai Karpatai. 

Rytų Indija — taip M. de Servanteso laikais vadinta Centrinė Amerika. 


© „kai tik pasitaikydavo proga... beregint stverdavo ją už kuodo.— Proga visad 

būdavo vaizduojama plika galva, bet su kuokštu plaukų. 

„nuskendo Eradūroje...— Eradūros uoste, netoli Malagos, 1562 m., kilus audrai, 
nuskendo dvidešimt dvi galeros ir žuvo keturi tūkstančiai žmonių; visi Sančo pasako- 
jime pateikiami vardai neišgalvoti. 


" „nebent Parasijo, Timanto ir Apeleso teptukai arba Lisipo kaltas...— Parasi- 


jas (V a. pr. m. e.), Timantas (IV a. pr. m. e.), Apelesas (IV a. pr. m. e.) — 
graikų dailininkai. Lisipas (IV a. pr. m. e.) — graikų skulptorius. 

į paties Sido Ruiso Dijaso Nukariautojo krėslą...— t. y. į dramblio kaulo 
krėsią, kurį Ruisas Dijasas (žr. I d. 47 paaišk.) paėmęs kaip grobį atkariaudamas 
Valensiją nuo maurų ir padovanojęs Kastilijos karaliui Alfonsui. 


„„skruzdei sparnai išdygsia...— Sparnuotosios skruzdės, patinai, nesugeba prasima- 
nyti maisto ir žūva. 
„artojas Vamba... žengė tiesiai Ispanijos sostan...— vienas paskutiniųjų gotų ka- 


ralių Vamba (672—680), pasak liaudies padavimo, buvęs paprastas valstietis. 


' „„Mikaeliui Verinui, florentibus occidit annis...— Mikaelis Verinas — italų poetas, 


trijų sentencijų knygų autorius, miręs septyniolikos metų; poeto mirtį paminėjo 
Andželas Policianas eilėraščiu, prasidedančiu žodžiais: Verinus Michael florentibus 
occidit annis — Mikaelis Verinas mirė pačiame žydėjime (lot.). 


* „Graikijos Komandoras — šv. Jokūbo ordino komandoras Ernanas Nunjesas de 


Gusmanas, patarlių rinkinio sudarytojas, graikų kalbos dėstytojas, todėl ir pra- 
mintas Graikijos Komandoru. 

Ditas. arba Plutonas — Požemio karalystės dievas. 

Kandajos karalystė — legendinė Azijos karalystė, Indokinija. 

„„prilygtų geram martiškiam žirniui...— Marto miestas (Andalūzija) garsėjo ankš- 
tinėmis kultūromis. 

„„Tibaro aukso ir Pankajos balzamo.— Tibaras — pasak senovės autorių, auksin- 
ga upė Afrikoje. Pankaja — Vergilijaus „Georgikose“ minimas Arabijos kraštas. 
„quis talia fando temperet a lacrymis?“ — Kas, tatai pasakodamas, galėtų sutram- 
dyti ašaras? (Lot.) Eilutė iš Vergilijaus „Eneidos“ II giesmės. 

„„nusirausiu barzdą maurų krašte...— Maurai želdinasi barzdas. 

Potosis — Bolivijos miestas, garsus sidabro rūdynais. 

„„nei Bootu ar Peritoju, kaip, regis, vadinosi Saulės žirgai...— Minimi vardai nėra 
Saulės (Febo) žirgų vardai. Bootas — graikiškas Jaučiaganio žvaigždyno pavadi- 
nimas; Peritojas — Tesėjo draugas, kartu su juo nusileidęs Požemio karalystėn pa- 
grobti Prozerpinos. 

„Prancuzijos sostan.— Magalona tapo ne Prancūzijos, bet Neapolio karaliene. 


* Peralvilias — miestelis netoli Siudad Realio (Lamanča), kur Šventoji brolija vyk- 


dydavo mirties nuosprendžius nusikaltėliams. 


„„Jaunikaičiui, kuris susimanė pasivažinėti savo tėvo Saulės vežimu...— t. y. 
Fajetonui, už tai užsimokėjusiam gyvybe. 
„būsime pasiekę antrąją oro sritį...— Don Kichotas remiasi Ptolemėjo pasau- 


lio sandaros sistema, pagal kurią pasaulis sudarytas iš keturių regimų elementų 

(žemės, vandens, oro ir ugnies) ir vieno neregimo (eterio), kur sukasi dangaus 
šviesuliai. 


? „kas iš tikrųjų nutiko licenciatui Toralbai...— Daktaras Euchenijas Toralba, 


savo akimis matęs, kaip 1527 m. gegužį Karolio V samdiniai nusiaubė Romą ir 
Vatikaną, inkvizicijos buvo apkaltintas raganavimu ir sudegintas ant laužo. 
„skristi pro septynias ožkytes — t. y. pro Plejadų žvaigždyną. 


" „visi Sanču vadina. — Aliuzija į ispanų liaudies patarlę al buen callar llaman sancto 


(kas moka tylėti, šventuoju vadinamas); sancho — būdvardžio sancto liaudinė 
forma. 

„didįjį kordobiečių poetą — t. y. ispanų poetą Chuaną de Meną (Juan de Mena, 
1411—1456). 

Ir kurie užsiėmę pasaulio reikalais — kaip neužsiėmę...— Citata iš apaštalo 
Pauliaus laiško korintiečiams, VII, 31. 

„šių dienų Enėjas..— Užuomina apie Vergilijaus „Eneidos“ herojų, netikėtai 
palikusį jį įsimylėjusią Didonę. 

Chaka — kalnai Ispanijoje. 

Charama, Enaresas, Mansanaresas, Tachas, Arlansa, Pisuerga — Ispanijos upės, 
kurių baseinas užima gana nedidelį plotą. 

Nežiūrėk į mano gaisrą nuo Tarpėjos aukšto skardžio...— pasak padavimo, nuo 
Tarpėjos skardžio Neronas grožėjęsis Romos gaisru. 

„savo strėlėmis laimėjai...— Altisidora kreipiasi į Don Kichotą taip, lyg šis būtų 
Kupidonas. 

„4s0čių sukiotojau...— ąsočių sukiotoju Febas vadinamas todėl, jog kaitroje no- 
risi gerti, o gaivinamieji gėrimai laikomi variniuose ąsočiuose, kuriuos reikia tolydžio 
sukioti, kad neįšiltų skystis. 

„prašom palenkti žemiau savo lazdą, jūsų malonybe...— lazdos, teisėjų valdžios 
ženklo, vienas galas būdavo kryžiaus pavidalo. 


" Aparisijo aliejus — tam tikras XVI a. tepalas žaizdoms gydyti. 


„perdicis autem pessima“ — vietoj žodžio perdicis (kurapkos) Hipokrato aforizme 
yra žodis panis (duona). 

Tirteafuera — miestelis Toledo provincijoje; patsai žodis tirteafuera (tikriau: tira- 
teafuera) reiškia nešdinkis. 

„be to, esu baskas.— Iš Baskų krašto būdavo daugiausia pareigūnų. 

„Jis pabučiavo sau dešinę ranką...— Taip būdavo patvirtinamas iškilmingas 
pažadas. 

Ovjedo Asturija — kita Asturijos dalis vadinosi Santiljanos Asturija. 

„„mat buvo iš kalniečių.— Šiaurės Ispanijos gyventojai pirmieji pradėjo išsivaduo- 
jamąjį karą prieš arabus ir todėl laikė save labai kilmingais. 

Andradilja — M. de Servanteso laikų sukčius. 


5 Aranchuesas — Ispanijos miestas netoli Madrido, garsus savo fontanais. 


„dubitat Augustinus“ — Augustinas abejoja (lot.). Posakis, vartojamas viduramžių 
ginčuose, pabrėžiant šv. Augustino autoritetą. 


* „panašus į stuobrį, varlių karalių...— užuomina apie romėnų pasakėtininko Fedro 


pasakėčią „Varlės, prašančios karaliaus“: Jupiteris, išklausęs varlių prašymą, nu- 
metė joms stuobrį, bet, joms paniekinus tokį karalių, nusiuntė slibiną, ir jis visas 
jas surijo. 

„amicus Plato, sed magis amica veritas“ — Platonas man draugas, bet tiesa — dar 
didesnė draugė (lot.). Citata iš Aristotelio „Etikos“. 

„„užmokėkit... už pristatymą...—tuo metu už laiško pristatymą mokėdavo gavėjas. 
„skruzdžių sparneliai...— žr. II d. 119 paaišk. 

„„kaip tu išdrįsai grįžti Ispanijon? — 1609—1613 m. Ispanijos karaliaus Pilypo III 
įsakais visi moriskai (krikštyti maurai) buvo ištremti į Afriką; nepaklususiems grėsė 
mirties bausmė. Taip buvo ištremta iki devynių šimtų tūkstančių moriskų. 
„vadinamą kavjaliu — t.y. juodaisiais ikrais. 


„ir nėmaž nesigraužė...— Ironiškai pritaikyta eilutė iš romanso apie Neroną, 
ramiai stebintį Romos gaisrą. 
„„Galjanos rūmais ir žydinčiais sodais..— Čia turima galvoje maurų princesė, 


gyvenusi Tolede, ir tariamai ištekėjusi už Karolio Didžiojo. 


> „„nusižengiąs šventosios Bažnyčios susirinkimo įsakui...— Turimi galvoje Tridento 


susirinkimo nutarimai (1545—1563), draudžiantys dvikovas. 

„padalijo... saulę... — t.y. taip sustatė dvikovos dalyvius, kad saulė vienodai šviestų 
abiem į akis. 

Bėgly Enėjau, atšiaurus Virenai...— Enėjas, Vergilijaus „Eneidos“ herojus, paliko 
jį pamilusią Didonę, o Virenas, L. Ariosto „Pašėlusio Rolando“ herojus, pametė 
savo mylimąją Olimpiją. 

„lig Siljos, / nuo Granados iki Lochos...— Silja — Ispanijos miestas netoli Valensi- 
jos. Locha — Ispanijos miestas netoli Granados. 

„dangaus karalystė jėga puolama...— Citata iš Šventojo Rašto, Mato, XI, 12. 
Grifas — pasakiškas žvėris, pusiau erelis, pusiau liūtas. 

Mendosa — prietaringų žmonių pravardė. 

„Šventasis Jokūbai, uždaryk Ispaniją“ — Sančo klaidingai suprastas senovinis 
ispanų kovos šūkis: „Santiago, y cierra España! (Šventasis Jokūbas su mumis, — 
triuškink, Ispanija!). Sančas painioja veiksmažodžio cerrar prasmes: triuškinti ir 
uždaryti. 

„„agarenų pulkus.— Agarenais tuo metu buvo vadinamos visos Afrikos tautos. 
„„pavydusis kalvių dievas apraizgė Venerą ir Marsą...— Pasak mito, dievas Vulka- 

nas apraizgė tinklu, nukaltu iš deimantų, Marsą ir savo žmoną Venerą. 
Anteonas — supainiota su Akteonu, kuris, pasak mito, už tai, kad pamatė Dianą 
nuogą upėje, buvęs paverstas elniu ir jo paties šunų sudraskytas. 

„buliai... kurie ganosi Charamos pakrantėse.— M. de Servanteso laikais buvo 
plačiai paplitusi nuomonė, kad ganyklos Charamos pakrantėse turinčios ypatingų 
savybių, teikiančių nepaprastos jėgos jose ganomiems buliams. 


* „Don Kichotas antroje dalyje jau nebemyli Dulsinėjos Tobosietės.— Aveljanedos, 


Don Kichoto netikros antros dalies autoriaus, herojus, netekęs vilties atkerėti Dul- 
sinėją, jos atsižada ir pasivadina Riteriu Be Meilės. 

„„Užkliuvo kai kurie pratarmės posakiai...— M. de Servantesas ten Aveljanedos 
vadinamas seniu, luošiu ir pavyduoliu. 

..- Pansos žmoną vadina Marija Gutjeres, nors tikrasis jos vardas — Teresa Pan- 


sa...— Pirmoje dalyje ir patsai M. de Servantesas Teresą Pansą vadina čia Marija 
Gutjeres, čia Chuana. 
Aš nei verčiu nuo sosto, nei sostan sodinu karalių...— priežodis, kilęs iš senovinio 


romanso, kuriame apdainuojama Ispanijos karaliaus Petro Žiauriojo (1350—1369) 

mirtis; jam kritus nuo brolio Enrikės de Trastamoros rankos, šio sąjungininkas, 
prancūzų karvedys Bertranas Diugeklenas, taręs: „Aš nei verčiu nuo sosto, nei 
sostan sodinu karalių, tik padedu savo senjorui“. 


` ... Donjos Sančos prieše senas...— X a. romanso „Septyni Laros princai“ žodžiai. 


„esame ne per toliausia nuo Barselonos...— Barselonos apylinkėse tais laikais 
plėšikavo gaujos piktadarių, kuriems tramdyti Katalonijos vicekaraliaus įsaku 
1602 m. buvo įsteigta pašauktinių gvardija, vadinama „Sąjunga“; ilgainiui prasidėjo 
tarytum pilietinis karas, nes gvardijon buvo telkiami valstiečiai, kurie dažnai kel- 
davo ginklą prieš senjorus. Vienam tokių gvardijos būrių vadovavo toliau minimas 
Rokė Ginartas. 


* Oziris — egiptiečių dievas, kurį Rokė Ginartas painioja su Buziriu, legendiniu 


Sicilijos tironu. 

„aplinkui verpetų verpetai...— Citata iš Senojo Testamento, XI Psalmė, 8 eil. 
„„tesprogsta pykčiu galvažudžiai...— Čia plėšikai turi galvoje kitą gaują, siautėjusią 
Katalonijoje, — Kadeljus; Rokė Ginartas priklausė Njarų gaujai. 

„„kišies užantin juodai dienai.— Šitoks Sančas vaizduojamas Aveljanedos „Don 
Kichoto“ antroje dalyje. 


` Eskotiljas, arba Eskotas — vienas žymiausių to meto astrologų. 


„su jo „Ištikimuoju piemeniu“ ir ... „Aminta“...— „Ištikimasis piemuo“ — italų 
poeto Džano Batistos Gvarinio (1538—1612) eiliuota tragikomedija, 1602 m. 
Kristobalio Suareso de Figeroa išversta į ispanų kalbą. „Aminta“ — italų poeto 


Torkvato Taso pastoralė, 1607 m. Chuano Martineso de Chauregio išversta į ispanų 
kalbą. 


„Sielos šviesa“ — dominikono Felipės de Meneseso teologijos traktatas; pirmas 
leidimas pasirodė 1556 m. 

„sulauks kiaulė švento Martyno...— per šv. Martyną Kastilijoje paprastai būdavo 
skerdžiamos kiaulės. 

Monžuikas — Barselonos tvirtovė. 

Ana Felisa — Ana Laimingoji (feliz — isp. laimingas). 

Donas Bernardinas de Velaskas, Salasaro grafas — Kastilijos pėstijos vyriausiasis 
komisaras, kuriam buvo įpareigota stebėti maurų trėmimo įsako vykdymą. 
Boskanas pasivadino Nemorosu..— M. de Servanteso laikais buvo manoma, jog 
Nemoroso (isp. Girinio) slapyvardžiu rašąs poetas Almogaveras Chuanas Boskanas 
(Almogaver Juan Boscan, 1495—1540), tačiau šiuolaikinių literatūros mokslininkų 
nustatyta, jog tai buvęs Garsilasas de la Vega; kaip tik jo I ir II eklogių veikėjai 
yra piemenys Salisijas ir Nemorosas. 

„Post tenebras spero lucem“ — po tamsybių tikiuosi šviesos. (Citata iš Senojo Tes- 
tamento, Jobo, XVII, 12.) 


'" „už dainių Trakijos senosios...— t.y. už Orfėją. 
' Radamantas — Dzeuso ir Europės sūnus, drauge su Eaku ir broliu Minu teisęs 


mirusiųjų vėles. 

Nemrodas — Babilono karalystės įkūrėjas, statęs Babelio bokštą, kad galėtų pa- 
siekti Dangų (Senasis Testamentas, Pradžios kn., X). 

„It marmuras dejonėms abejingas..— Garsilaso de la Vegos pirmos eklogės 
pradžia. 

„kelias josios nuo gimimo ligi mirties — neilgas.— Netikras „Don Kichotas“ ne- 
turėjo pasisekimo ir nebuvo pakartotinai leidžiamas nei XVII a., nei XVIII a. pir- 
moje pusėje. 

„sulūžo Apolono vežimo tekiniai...— pasak graikų mitų, Apolonas, Saulės dievas, 
važinėdavęs dangaus skliautu. 

Mingas — žr. II d. 12 paaišk. 

Jakopas Sanadzaras (1456—1530) — italų humanistas ir poetas, pusiau eiliuoto 
pastoralinio romano „Arkadija“ (1504) autorius. 

„septyni Graikijos miestai... ginčijosi dėl Homero.— Viename senovės dvieilyje 
kalbama apie „septynis miestus“, prisiskiriančius garbę būti Homero gimtine, kuri 
tiksliai nežinoma. 

„skirtas šitas darbas šventas.— Chineso Pereso de Itos „Granados vidaus karų 
istorijoje“ cituojamo romanso ištrauka. 

„apsimetėlis tordesiljiškis rašeiva — t.y. netikrojo „Don Kichoto“ autorius. 


„„boginti jų į Senąją Kastiliją...— Netikrojo „Don Kichoto“ pabaigoje autorius 


žada papasakoti apie Don Kichoto nuotykius Senojoje Kastilijoje. 


Parengė VALDAS PETRAUSKAS 

Paskyrimas grafui 


Pratarmė 


XII 


TURINYS 


Lemiečiui 
skaitytojui 


ANTRA DALIS 


perskyrimas apie klebono ir barzdaskučio pokalbį su Don Kichotu, 
SUsijūsį- SU: JO IEA Slask diu ania ainiai a a o k a ia 
perskyrimas, kur pasakojama apie įsimintiną Sančo Pansos kivirčą su 
Don Kichoto dukterėčia ir šeimininke, taipgi apie kitus smagius nu- 
HKIMUS iii in ia ai a a i i i a a a a a a i a Aaa 
perskyrimas apie juokingą pošnekį, vykusį tarp Don Kichoto, Sančo 
Pansos ir bakalauro Samsono Karasko ....eenessesensssssssessoresesreereeesesssseeenes 
perskyrimas, kuriame Sančas Pansa atsako į bakalauro Samsono 
Karasko klausimus ir išsklaido jo abejones, taipgi nutinka įvykiai, 
žinoti ir DasaKOtInŲ Lasa ss isalas ai Ein a i i 
perskyrimas apie protingą ir šmaikštų pokalbį, vykusį tarp Sančo 
Pansos ir jo pačios Teresos Pansos, taipgi apie kitus šviesaus atmini- 
mo: HUUKIMUS. seoa eE e ENESE EA AT 
perskyrimas apie tai, kas nutiko Don Kichotui su dukterėčia ir šeimi- 
ninke, ir tat vienas svarbiausių visos istorijos perskyrimų ........s.sssosesseeses. 
perskyrimas apie tai, kas nutiko Don Kichotui ir jo ginklanešiui, 
taipgi apie kitus garsingus įvykius 
perskyrimas, kur pasakojama, kas nutiko Don Kichotui kelyje pas šir- 
dies damą Dulsinėją Tobosietę ........onensesesosesecsoesseesesesrecsrecesosroreussssessrarerers 
perskyrimas, kur pasakojama tai, kas paaiškės perskaičius šį perskyrimą 
perskyrimas, kur pasakojama, kaip apsukriai Sančui pavyko apkerėti 
damą Dulsinėją, taipgi sekami kiti įvykiai, tiek pat juokingi, kiek tikri .... 
perskyrimas apie nepaprastą nuotykį, nutikusį narsingajam Don Kicho- 
tui susidūrus su Mirties Sosto vežimu, arba vežėčiomis ..........o.ssosssoreses.. 
perskyrimas apie nepaprastą nuotykį, nutikusį narsingajam Don Ki- 
chotui susidūrus su šauniuoju Veidrodžių riteriu 

perskyrimas, kur toliau vyksta riterio Girinio nuotykis, taipgi išmin- 
tingas, turiningas ir žavus dviejų ginklanešių pašnekesys 
perskyrimas, kur toliau sekamas riterio Girinio nuotykis 
perskyrimas, kur pasakojama ir pranešama, kas tokie buvo Veidrodžių 
riteris ir jo ginklanešys 
perskyrimas apie tai, kas nutiko Don Kichotui susidūrus su vienu 
išmintingu Lamančos bajoru 
perskyrimas, iš kurio aiškėju, kokią viršūnę ir ribą pasiekė ir galėjo 
pasiekti negirdėtoji Don Kichoto narsybė, ir kur dėstomas sėkmingai 


(ITT III III III) 


"pasibaigęs nuotykis, Don Kichotui susidūrus su liūtais ........00000000n0000000000 


perskyrimas apie tai, kas Don Kichotui nutiko riterio Žaliaskvernio 
pilyje, tai yra namuose, taipgi apie kitus nekasdienius dalykus 
perskyrimas, kur pasakojama, kas nutiko susidūrus su įsimylėjusiu 
piemeniu, taipgi kiti tikrai smagūs nutikimai 
perskyrimas, kur pasakojama apie Kamačo Piniguočiaus vestuves 
ir tai, kas nutiko Basilijui Beturčiui 
perskyrimas, kur toliau vyksta Kamačo vestuvės ir dedasi kiti 
smagus dalykai 
perskyrimas, kur pasakojama apie didį nuotykį Montesino oloje, 
vidury plačiosios Lamančos, taipgi apie tai, kaip sėkmingai užbaigė 
jį narsingasai Don Kichotas Lamančietis 
perskyrimas apie nuostabius dalykus, kuriuos, pasak neįbauginamojo 
Don Kichoto, jam tekę matyti Montesino olos dugne, tokius neįtikė- 
tinus ir didžius, jog šio nuotykio tikrumas kelia abejonę 
perskyrimas, kur kalbama apie tūkstančius niekniekių, lygiai tiek 
tuščių, kiek prasmingų, idant teisingai būtų suprasta ši didi istorija 
perskyrimas, kur prasideda bliovimo nuotykis ir smagus nuotykis su- 
sidūrus su lėlininku, taipgi dėstomos aiškiaregės beždžionės prana- 
šystės 
perskyrimas, kur toliau klostosi nuotykis susidūrus su lėlininku, taipgi 
dėstomi kiti išties nepaprastai puikūs dalykai 
perskyrimas, kur aiškinama, kas tokie buvo maestras Pedras ir jo 
beždžionė, taipgi kokią nesėkmę patyrė Don Kichotas, susidūręs su 
bliuvais, o jo nuotykis pasibaigė anaiptol ne taip, kaip jis to norėjo ir 
tikėjosi 
perskyrimas apie dalykus, kurie, pasak ben Inhalio, taps žinomi skaity- 
tojui, jeigu jisai skaitys su atidžia 
perskyrimas apie garsingąjį nuotykį užkerėtame luote „........000000000000000-. 
perskyrimas apie tai, kas nutiko Don Kichotui susitikus su gražiąja 
medžiotoja 


CEET 
(ALLELE III III III IITIIIIIKIIIIITIIII) 
(TE EIIIIITIIIIIIIIIIIIIIITIIIIIIIIIIIIIIITITII II III III) 


(IIA IIIII III III III KIIIIIIIIKIIIIIITIII) 


perskyrimas, kur pasakojama apie daugį didžių dalykų 
perskyrimas apie tai, ką Don Kichotas atsakė savo dergėjui, taipgi apie 
kitus svarbius ir smagius įvykius 


perskyrimas apie malonų pašnekesį, kunigaikštienės ir josios mergelių 
turėtą su Sanču Pansa, perskaitytiną ir įsimintiną „Lauda 
perskyrimas, kur pasakojama, kaip sugalvota atkerėti neprilygstamąją 
Dulsinėją Tobosietę, o tai vienas garsingiausių šios knygos nuotykių ..... 

perskyrimas, kur toliau pasakojama apie žinią, Don Kichotui duotą, 
kaip atkerėti Dulsinėją, taipgi apie kitus nuostabius įvykius 
perskyrimas, kur pasakojama apie nepaprastą ir neįsivaizduojamą 
duenjos Liūdesijos, arba grafienės Tripalanos, nuotykį, taipgi pride- 
damas laiškas, Sančo Pansos rašytas žmonai Teresai Pansai 
perskyrimas, kur toliau pasakojama apie garsingąjį duenjos Liūdesijos 
IUOLY K - ias ai i a A a a a i a o aa a i 
perskyrimas, kur pasakojama, ką papasakojo duenja Liūdesija apie 
savąją nedalią 
perskyrimas, kur Tripalana toliau pasakoja savo stulbinančią ir įsi- 


istoriją 
perskyrimas apie dalykus, susijusius ir šį tą bendra turinčius su šiuo 
nuotykiu ir su šia įsimintina istorija ...........seesessorsesssoessosesosesosssesessenssesresees 
perskyrimas apie tai, kaip pasirodė Medkaištis ir kaip pasibaigė 
Šis užsiteses "NUOLYKIS  Gašsisininiessikesnsysasasuossisė asosusauosis aE A e sea ais esi o ii 
perskyrimas apie tai, ką patarė Don Kichotas Sančui Pansai, prieš jam 
vykstant salos valdyti, taipgi apie kitus labai reikšmingus dalykus .......... 
perskyrimas apie tai, ką toliau Don Kichotas patarė Sančui Pansai ........ 
perskyrimas apie tai, kaip Sančas Pansa paėmė valdžią į savo rankas, 
ir apie neįprastą Don Kichoto nuotykį pilyje .........esossseesooeresesoussoeessoessesse 


perskyrimas apie tai, kaip didysis Sančas Pansa paėmė savo žinion 
salą ir kaip pradėjo ją valdyti 
perskyrimas apie baisingąją žvangučių ir kačių erzelynę, nutraukusią 
Don Kichoto meilės kalbas su įsimylėjusiąja Altisidora 
perskyrimas, kur toliau pasakojama, kaip Sančas Pansa tvarkosi prie 
valdžios 
perskyrimas apie tai, kas nutiko Don Kichotui ir kunigaikštienės 
duenjai donjai Rodriges, taipgi apie kitus ivykius, vertus aprašymo ir 
amžino -atminimo Lašiša darai a i a a A S 
perskyrimas apie tai, kas nutiko Sančui Pansai, bežvalgant salą ............ 
perskyrimas, kuriame iškeliama aikštėn, kas buvę tie burtininkai ir 
budeliai, išpėrę duenją ir sužnaibę ir subraižę Don Kichotą, taipgi 
pasakojama, kas nutiko kunigaikštienės pažui, pristačiusiam laišką 
Teresai Pansai, Sančo Pansos pačiai ........sseeseooesresosroeseororescessosserneseese 
perskyrimas apie tolesnį Sančo Pansos valdymą, taipgi apie kitus tikrai 
smagius įvykius 

perskyrimas, kur pasakojamas antrosios duenjos Liūdesijos, arba 
duenjos Sopulinijos, kitaip sakant, — donjos Rodriges nuotykis ........... 
perskyrimas apie tai, kaip pragaištingai nustojo ir neteko valdžios 
Sančas PANSA sirai as ii a i i i a k i i a 
perskyrimas, kur kalbama apie dalykus, susijusius su šia, bet ne kuria 
Kita: ISOren siai sis a a i a asi aaa 
perskvrimas apie tai, kas nutiko Sančui kelionėje, taipgi apie kitus 
nepaprastai įdomius dalykus ......ees.sesoseseseesossosssecssosesserosesessesseseresssseroesessee 
perskyrimas apie negirdėtą ir neregėtą dvikovą, kurion stojo Don 
Kichorias, gindamas duenjos donjos Rodriges dukters garbę, ir lioka- 
jus Tosilas 

perskyrimas, kuriame pasakojama, kaip Don Kichotas atsisveikino su 
kunigaikščiu, taipgi kas nutiko, jam ir šauniajai nutrūktgalvei 
Altisidorai, kunigaikštienės kambarinei ...........0oo0soseoresossesoososesesseonssssesee 
perskyrimas, kur pasakojama, kaip netikėtai šitiek nuotykių pasipylė 
ant Don Kichoto, kad jis neturėjo laiko nė atsipūsti ...........0000000000000000001. 
perskyrimas, kur pasakojama apie vieną nuotykiu laikytiną įvykį, 
nutikusį Don: Kichomi ssrin nonn nne a a 
perskyrimas apie tai, kas nutiko Don Kichotui Barselonon bekeliaujant 
perskyrimas apie tai, kas nutiko Don Kichotui įjojant į Barseloną, 
taipgi apie kitus dalykus, nors pažiūrėti ir nelabai rimtus, bet neginči- 
jamai TIKTOVIŠKUS! aliss iai siai iii aisiais aa a a a a a i ks 
perskyrimas, kur pasakojama apie užkerėtosios galvos nuotykį, taipgi 
apie kitokius niekniekius, kurių nevalia neaptarti 
perskyrimas apie tai, kokia nelaimė ištiko Sančą Pansą, lankantis gale- 
rose, ir apie nepaprastą žaviosios maurės nuotykį 
perskyrimas, kur pasakojama apie nuotykį, uždavusį Don Kichotui 
daugiau skausmo nei visi kiti, ligi tolei nutikusieji 
perskyrimas, kur dėstoma, kas toksai esąs Baltojo Mėnulio riteris, 
kaip buvęs išvaduotas donas Gregorijas, taipgi kiti nutikimai 
perskyrimas, kur pasakojama tai, ką skaitytojas perskaitys, o klau- 
sytojas išgirs 
perskyrimas apie tai, kaip Don Kichotas ryžosi pasiduoti į piemenis 
ir visus Žadėtuosius metus gyventi gamtos prieglobstyje, taipgi apie 
kitus dalykus, tikrai įdomius ir malonius ..........e.seosseeseoesserossssosssseessssosssess 
perskyrimas apie kiaulišką nuotykį, nutikusį Don Kichotui 
perskyrimas apie vieną keisčiausių ir neįprasčiausių nutikimų, šios 
didžios istorijos puslapiuose atsitikusių Don Kichotui 
perskyrimas, einąs po šešiasdešimt devintojo ir sekąs apie dalykus, 
kurių nevalia praleisti, idant nenukentėtų šios istorijos aiškumas ........... 
perskyrimas apie tai, kas nutiko Don Kichomi ir jo ginklanešiui 
Sanci namo grjžtant sia i aaa ia k e i a i k a iaa 
perskyrimas apie tai, kaip Don Kichotas ir Sančas parvyko savo 
Daziyíkaimin. ai i ii iai i i ia i a ia i oi Gi 
perskyrimas "apie pranašingus ženklus, pasirodžiusius Don Kichotui 
įjojant bažnytkaimin, taipgi apie kitus nutikimus, teikiančius žavesio 
ir įtaigumo šiai didžiai istorijai ..............eso.sososscseccessecceceosesssecosesceseseseeseseses 
perskyrimas apie tai, kaip Don Kichotas sunegalavo, apie jo sudarytąjį 
testamentą ir apie jo mirtį 

